
În primăvara anului 1894, întreaga Londră era interesată 
— iar lumea de seamă, înspăimântată — de uciderea 
onorabilului Ronald Adair în cele mai neobişnuite şi inexplicabile 
circumstanţe. Publicul aflase deja detaliile despre crimă, care 
reieşiseră în urma investigaţiei efectuate de poliţie; dar, tot cu 
această ocazie, o bună parte a poveştii a fost ascunsă, întrucât 
argumentele în favoarea acuzării au fost atât de puternice încât 
nu era necesar să se facă publice toate detaliile. Abia acum, 
după aproape zece ani, îmi este permis să fac cunoscute 
detaliile absente care întregesc acest remarcabil proces. Crima 
în sine prezenta interes, dar nici nu se compară cu urmările 
uluitoare care mi-au oferit cel mai mare şoc şi cea mai mare 
surpriză dintre toate evenimentele petrecute în aventuroasa 
mea viaţă. Chiar şi acum, după atât timp, mă gândesc cu 
emoție şi simt din nou acea mare bucurie, uimire şi scepticism 
care mi-au invadat mintea. Permiteţi-mi să mă adresez acelui 
public care a arătat un oarecare interes pentru sclipirile de 
moment — gânduri şi acţiuni — ale unui om remarcabil, pe care 
le-am oferit ocazional, şi să nu mă învinovăţească pentru că nu 
mi-am împărtăşit cunoştinţele cu el, lucru pe care l-aş fi 
considerat cea dintâi datorie a mea dacă nu aş fi fost oprit de 
interdicţia venită chiar de pe buzele sale, interdicţie care a fost 
ridicată pe data de trei luna trecută. 

Puteţi sa vă imaginaţi că, datorită relaţiei mele apropiate 
cu Sherlock Holmes, eram foarte interesat de crime şi că după 
dispariţia lui nu am încetat să citesc cu atenţie despre diversele 
probleme prezentate în mod public şi chiar am încercat, de mai 
multe ori, pentru propria satisfacţie, să aplic metodele sale 
pentru soluţionarea acestora, deşi fără succes. Şi totuşi, niciuna 
nu mă atrăgea într-atât ca tragedia lui Ronald Adair. Pe măsură 
ce citeam dovezile anchetei care conduceau către verdictul de 
crimă cu premeditare împotriva unei persoane sau unor 
persoane necunoscute, mi-am dat seama, mai clar ca oricând, 
de pierderea suferită de comunitate prin moartea lui Sherlock 
Holmes. Existau unele aspecte ale acestei afaceri ciudate care 
sunt sigur că i-ar fi atras atenţia, iar eforturile poliţiei ar fi fost 
suplimentate sau mai de grabă anticipate de fina observaţie şi 


de gândirea alertă a celui mai mare agent criminalist din 
Europa. 

Toată ziua cât am condus ca să-mi fac rondul, am întors 
cazul pe toate părţile şi nu am găsit nicio explicaţie care să mi 
se pară potrivită. Cu riscul de a vă spune pentru a doua oară 
aceeaşi poveste, voi recapitula evenimentele aşa cum erau 
cunoscute ele de toată lumea la sfârşitul anchetei. 

Onorabilul Ronald Adair era cel de-al doilea fiu al contelui 
de Maynooth, la acea dată guvernator al unei colonii 
australiene. Mama lui Adair se întorsese din Australia pentru a 
se opera de cataractă şi locuia împreună cu fiul ei Ronald şi fiica 
ei Hilda pe Park Lane la numărul 427. Tânărul se învârtea în 
cercurile cele mai selecte ale societăţii şi nu avea sau cel puţin 
nu se ştia să aibă duşmani sau vreun viciu. Fusese logodit cu 
domnişoara Edith Woodley din Carstairs, dar logodna fusese 
ruptă cu acordul ambelor părţi cu câteva luni înainte şi nu era 
niciun semn că ar fi lăsat în urmă sentimente extrem de 
profunde. In rest, viaţa acestui om se limita la un cerc restrâns 
şi convenţional, întrucât avea obiceiuri liniştite şi era, de felul 
lui, destul de rece. Cu toate acestea, moartea s-a abătut asupra 
acestui liniştit tânăr aristocrat sub forma cea mai stranie şi mai 
neaşteptată, în noaptea de 30 martie 1894, între orele zece şi 
unsprezece şi douăzeci de minute. 

Ronald Adair era pasionat de jocul de cărţi şi juca des, 
dar niciodată pe mize care ar fi putut să-i dăuneze. Era membru 
al cluburilor Baldwin, Cavendish şi Bagatelle. S-a arătat că la 
acesta din urmă a jucat o partidă de whist după cină, în ziua 
decesului său. Tot acolo jucase şi în după-amiaza aceleiaşi zile. 
Mărturiile celor care jucaseră cu el — domnul Murray, Sir John 
Hardy şi colonelul Mor an — au dovedit că jucaseră whist şi că 
levatele fuseseră luate aproape în mod egal. E posibil ca Adair 
să fi pierdut cinci lire, dar nu mai mult. Era destul de norocos, 
iar o astfel de pierdere nu l-ar fi putut afecta în niciun fel. Juca 
aproape zilnic la un club sau altul, era atent şi, de obicei, 
câştiga. La anchetă a reieşit că, făcând pereche cu colonelul 
Moran, a câştigat chiar patru sute douăzeci de lire de la Godfrey 
Milner şi lordul Balmoral, la o partidă, în urmă cu câteva 
săptămâni. Cam atât despre evenimentele recente, după cum a 
reieşit în urma anchetei. 


În seara crimei, Adair s-a întors de la club la ora zece fix. 
Mama şi sora lui îşi petreceau seara în oraş cu o rudă. 
Servitoarea a depus mărturie că l-a auzit intrând în prima 
cameră de la etajul al doilea, folosită de obicei ca sufragerie. 
Aprinsese focul acolo şi, pentru că era fum, a deschis fereastra. 
Nu s-a auzit niciun sunet din cameră până la unsprezece şi 
douăzeci de minute, când s-au întors doamna Maynooth şi fiica 
ei. Dorind să-i spună noapte bună, mama a încercat să intre în 
camera fiului ei. Uşa era încuiată pe dinăuntru şi nu a primit 
niciun răspuns când a bătut şi l-a strigat. Uşa a fost forţată după 
ce a primit ajutor. Nefericitul tânăr a fost găsit zăcând lângă 
masă. Capul îi fusese mutilat, în cel mai groaznic mod, de 
glonţul unui revolver, dar în cameră nu a fost găsită nicio armă. 
Pe masă se aflau două bancnote de zece lire fiecare şi încă 
şaptesprezece lire, dintre care zece erau monede de aur şi 
argint, banii fiind aranjaţi în grămezi de diferite valori. Pe o foaie 
de hârtie erau scrise nişte numere lângă numele unor prieteni 
de-ai lui de la club, lucru care ne face să credem că, înainte de a 
muri, încerca să facă o socoteală a pierderilor şi a câştigurilor de 
la jocul de cărţi. 

O examinare superficială a circumstanțelor nu putea 
decât să facă acest caz şi mai dificil. In primul rând, nu ar fi 
existat niciun motiv pentru ca tânărul să încuie uşa pe 
dinăuntru. Există posibilitatea ca asasinul să-l fi omorât şi apoi 
să fi fugit pe fereastră. Dar înălţimea era de cel puţin şapte 
metri, iar sub fereastră era un strat de brânduşe înflorite. Nici 
pământul şi nici florile nu arătau semne că ar fi fost deranjate şi 
nici nu era vreo urmă pe fâşia îngustă de iarbă care separa casa 
de stradă. Prin urmare, aparent, tânărul Adair era cel care încuia 
se uşa. Dar cum a murit? Nimeni nu ar fi putut să se urce până 
la fereastră fără să lase urme. Să presupunem că cineva ar fi 
tras prin fereastră. Atunci ar fi fost într-adevăr un ţintaş 
remarcabil dacă ar fi provocat astfel o rană mortală, folosind un 
revolver. Pe de altă parte, Park Lane e o stradă foarte circulată, 
iar la câteva sute de metri de casă se află o staţie de birje. 
Nimeni nu auzise împuşcătura. Şi totuşi, exista un om mort, 
exista glonţul de la revolver ce se deformase, aşa cum se 
întâmplă cu toate gloanţele cu cap moale, şi era rana care 
trebuie să fi cauzat moartea instantanee. Acestea erau 
împrejurările misterului din Park Lane care, în continuare, au 


fost complicate de absenţa totală a mobilului, din moment ce, 
aşa cum am mai spus, tânărul Adair nu avea duşmani şi nu se 
încercase sustragerea banilor sau a lucrurilor de valoare din 
cameră. 

Toată ziua m-am gândit la acele lucruri încercând să 
găsesc o teorie care să le reunească pe toate şi acea linie de 
minimă rezistenţă despre care sărmanul meu amic spunea că 
este începutul fiecărei investigaţii. Mărturisesc că nu am prea 
făcut progrese. Seara mă plimbam de-a lungul străzii Park Lane 
şi, pe la ora şase, m-am trezit la capătul ei care dădea în strada 
Oxford. Un grup de pierde-vară aşezaţi pe caldarâm, care se 
uitau cu toţii la o anumită fereastră, m-a îndrumat spre casa pe 
care venisem s-o văd. Un bărbat înalt, slab, cu ochelari colorati, 
pe care eu îl bănuiam a fi un detectiv, îşi expunea o teorie, în 
timp ce ceilalţi se adunaseră în jurul său să asculte ce avea de 
spus. M-am apropiat de el cât am putut de mult, dar observaţiile 
sale mi s-au părut a fi absurde, aşa încât m-am retras oarecum 
dezgustat. In timp ce făceam acest lucru, m-am lovit de un 
bărbat diform care era în spatele meu şi i-am răsturnat o parte 
din cărţile pe care le căra. Îmi amintesc că, atunci când le-am 
ridicat, am observat titlul uneia dintre ele, „Originea venerării 
copacilor”, şi m-am gândit că individul trebuie să fie vreun 
bibliofil care colecţiona volume 
ori ca hobby, ori pentru comercializare. Am încercat sa-mi cer 
scuze pentru accident, dar era evident ca acele cărţi pe care le 
maltratasem erau foarte preţioase în ochii deţinătorului lor. 
Bombănind cu dispreţ, acesta s-a întors şi i-am văzut favoriţii 
cărunţi dispărând în mulţime. 

Observațiile mele asupra casei de la numărul 427 de pe 
Park Lane nu m-au ajutat la clarificarea problemei care mă 
interesa. Casa era separată de stradă printr-un zid mic şi un 
gard care, în general, nu era mai înalt de doi metri şi jumătate. 
Aşa că era foarte uşor pentru oricine să intre în grădină, dar 
fereastra era complet inaccesibilă, din moment ce nu era nicio 
ţeavă de apă sau orice altceva pe care chiar şi cel mai atletic 
om să se poată urca. 

Mai nedumerit ca niciodată, am făcut cale întoarsă la 
Kensington. Nu mă adâncisem în studiul meu de nici cinci 
minute când a intrat servitoarea să-mi spună că venise cineva 
să mă vadă. Spre uimirea mea, nu era altcineva decât ciudatul 


bătrânel colecţionar de cărţi, cu faţa aspră şi zbârcită, ivindu-se 
dintr-un cadru de păr alb şi care purta preţioasele-i volume, cel 
puţin o duzină, sub braţul drept. 

— Sunteţi surprins să mă vedeţi, domnule, spuse el cu o 
voce stranie, croncănită. 

Am recunoscut că eram. 

— Ei bine, am o conştiinţă, domnule, şi când am băgat de 
seamă că intraţi în această casă, cum veneam eu după 
dumneavoastră şchiopătând, mi-am zis: „O să intru şi o să-l văd 
pe domnul acela drăguţ şi o să-i spun că, dacă am fost cam 
nepoliticos, nu am vrut să fac vreun rău şi că îi sunt îndatorat 
pentru că mi-a ridicat cărţile de pe jos“. 

— Exageraţi pentru un fleac, am spus eu, pot să vă întreb 
cum aţi ştiut cine sunt? 

— Ei bine, domnule, dacă nu-mi permit prea multe, sunt 
un vecin de-al dumneavoastră, am o mică librărie la coltul străzii 
Church şi, cu siguranţă, mă bucur să vă văd. Poate colecţionaţi 
şi dumneavoastră, domnule. Am aici „Păsări britanice“, 
„Catullus“ şi „Războiul Sfânt“, un chilipir fiecare dintre ele. Cu 
cinci volume aţi putea să ocupați acel spaţiu de pe al doilea raft. 
Arată dezordonat, nu-i aşa, domnule? 

Mi-am întors capul să mă uit la dulapul din spatele meu. 
Când m-am întors, Sherlock Holmes îmi zâmbea de cealaltă 
parte a măsuţei de studiu. M-am ridicat în picioare, l-am fixat 
pentru câteva secunde într-o uimire totală, apoi se pare că am 
leşinat pentru prima şi ultima oară în viaţa mea. Desigur, o 
ceaţă cenuşie se înfăţişa înaintea ochilor mei, iar când s-a 
limpezit, m-am trezit cu gulerul desfăcut şi cu gustul înţepător al 
coniacului pe buze. Holmes era aplecat pe scaunul meu cu 
butelca în mână. 

— Dragul meu Watson, rosti bine cunoscuta voce, îţi 
datorez mii de scuze. Nu mi-am închipuit că vei fi chiar atât de 
afectat. 

L-am apucat de braţ. 

— Holmes, am strigat, chiar tu eşti? Chiar eşti viu? Se 
poate să fi reuşit sa ieşi din acel groaznic abis? 

— Aşteaptă un moment, spuse el. Crezi că eşti în stare să 
discutăm despre aceste lucruri? Ţi-am pricinuit un şoc serios 
prin dramatica şi inutila mea reapariţie. 


— Sunt bine, dar, ce-i drept, Holmes, nu-mi pot crede 
ochilor. Doamne-Dumnezeule, să mă gândesc că tu, tu dintre 
toţi oamenii, te vei afla din nou în biroul meu! 

L-am apucat din nou de mânecă şi am simţit mâna subţire 
şi vânjoasă de dedesubt. 

— Ei bine, oricum nu eşti fantomă, am spus. Dragul meu, 
sunt nespus de fericit să te văd. la loc şi spune-mi, povesteşte- 
mi cum ai scăpat cu viaţă din acea prăpastie îngrozitoare! 

S-a aşezat în faţa mea şi şi-a aprins o ţigară, în cunoscuta 
sa manieră nonşalantă. Era îmbrăcat în anteriul ponosit de 
comerciant de cărţi, dar, în rest, tot ce mai rămăsese din acel 
individ erau claia de păr alb şi cărţile vechi de pe masă. Holmes 
arăta mai degrabă slab şi puternic decât bătrân, dar pe faţa lui 
acvilină se distingea o umbră palidă care-mi spunea că viaţa lui 
în ultimul timp nu fusese prea sănătoasă. 

— Mă bucur că pot să mă întind, Watson, spuse el. Nue 
de glumă când un bărbat înalt trebuie să-şi scurteze din înălţime 
câteva ore la rând. Acum, dragul meu amic, în privinţa acestor 
explicaţii, dacă ţi-aş cere cooperarea, ne-ar aştepta o noapte 
grea şi periculoasă. Poate că ar fi mai bine dacă ţi-aş povesti 
toată situaţia când îmi voi termina treaba. 

— Sunt foarte curios. Aş prefera să aud acum. 

— Vei veni cu mine la noapte? 

— Când doreşti şi unde doreşti. 

— Este, într-adevăr, ca pe vremuri. Avem timp să cinăm 
înainte să fim nevoiţi să plecăm. Ei bine... Acum, în legătură cu 
prăpastia. N-am întâmpinat nicio dificultate la ieşire, pentru 
simplul motiv că nu am fost niciodată în prăpastie. 

— Nu ai fost niciodată? 

— Nu, Watson, nu am fost niciodată. Scrisoarea mea 
pentru tine este autentică. Nici urmă de îndoială, nu eram la 
sfârşitul carierei mele când, deodată, am observat silueta 
oarecum sinistră a profesorului Moriarty pe poteca îngusta care 
ducea spre un loc sigur. Am citit în ochii lui un scop bine definit 
şi de nezdruncinat. Am schimbat câteva cuvinte şi astfel am 
obţinut politicos permisiunea de a-ţi scrie un bilet pe care l-ai 
primit ulterior. L-am lăsat alături de portţigaretul şi bastonul 
meu şi am pornit pe potecă, avându-l pe Moriarty pe urmele 
mele. Când am ajuns la capătul potecii, eram deja în mare 
pericol. Nu a scos nicio arma, dar s-a repezit la mine şi şi-a 


aruncat braţele lungi în jurul meu. Ştia că nu mai are ce să facă 
şi nu mai voia decât să se răzbune pe mine. Ne-am clătinat pe 
marginea prăpastiei. Desigur, am ceva cunoştinţe de baritsu sau 
sistemul japonez de lupta, şi în mai multe ocazii mi-au fost de 
folos. Am scăpat din strânsoarea lui, iar el, urlând groaznic, s-a 
zbătut nebuneşte pentru câteva secunde şi a încercat în van să 
se agate cu mâinile. Dar, cu tot efortul, nu a reuşit să-şi menţină 
echilibrul şi a căzut. M-am aplecat peste marginea prăpastiei şi 
l-am văzut căzând. Apoi s-a lovit de o stâncă, a sărit şi a ajuns în 
apă. 

Am ascultat uimit explicaţia dată de Holmes prin fumul de 
la ţigară. 

— Dar urmele?, am zis, am văzut cu ochii mei cele două 
urme coborând pe potecă şi niciuna revenind. 

— S-a întâmplat cam aşa. În momentul când profesorul a 
dispărut, mi-am dat seama de extraordinara oportunitate pe 
care mi-o oferise destinul. Ştiam că Moriarty nu era singurul 
care jurase să mă ucidă. Mai erau cel puţin alţi trei a căror 
dorinţă de răzbunare ar fi crescut după moartea liderului lor. 
Toţi erau oameni foarte periculoşi. Unul sau altul cu siguranţă 
m-ar fi prins. Pe de altă parte, dacă toată lumea era convinsă că 
sunt mort, atunci ei şi-ar fi permis anumite lucruri şi aş fi putut 
să-i distrug. Atunci ar fi fost timpul să anunţ că încă mă afiu 
printre cei vii. Atât de repede gândeşte creierul încât cred că am 
analizat la toate aceste lucruri înainte ca profesorul Moriarty să 
fi ajuns în fundul prăpastiei Reichenbach. 

M-am ridicat şi am examinat zidul de piatră din spatele 
meu. În relatarea expresivă pe care ai dat-o faptelor şi pe care 
am citit-o cu mult interes câteva luni mai târziu, afirmi că zidul 
stâncos este subţire. Nu este chiar adevărat. Am văzut câteva 
locuri mici de pus piciorul şi erau lucruri care indicau existenţa 
unui tăpşan. Stânca este atât de înaltă încât ar fi fost evident 
imposibil să o urc în întregime şi la fel de imposibil ar fi fost sa 
plec pe cărarea umeda fără să las urme. Ce-i drept, aş fi putut 
să întorc ghetele, cum am mai făcut cu alte ocazii, dar trei seturi 
de urme în aceeaşi direcţie cu siguranţă ar fi sugerat o 
înscenare. Atunci, în concluzie, cel mai bine ar fi fost sa risc şi 
satire. Nu a fost un lucru plăcut, Watson. Prăpastia se casca sub 
mine. Nu sunt o persoana cu o imaginaţie bogată, dar ai 
cuvântul meu că mi se părea că aud vocea lui Moriarty ţipând la 


mine din abis. Orice greşeală ar fi fost fatală. Nu o singură dată, 
când atingeam cu mâna smocuri de iarbă sau piciorul aluneca 
pe crestăturile ude ale stâncii, credeam ca mă duc. Dar m-am 
zbătut şi, în final, am ajuns la un tăpşan lung de câţiva metri, 
acoperit de muşchi moale şi verde, unde puteam să stau perfect 
confortabil şi fără să fiu văzut. Eu eram acolo, întins, când tu şi 
oamenii tăi, dragul meu Watson, investigati, în maniera cea mai 
plina de compătimire şi ineficienţă, împrejurările morţii mele. 

In fine, după ce aţi ajuns la nişte concluzii inevitabile şi 
total eronate, aţi plecat spre hotel, iar eu am rămas singur. Mi- 
aş fi închipuit că aventurile mele au luat sfârşit, dar o întâmplare 
neaşteptata mi-a demonstrat că încă mă mai aşteptau surprize. 
O piatră uriaşă, venind de sus, a trecut 
pe lângă mine, a căzut pe potecă şi s-a rostogolit în prăpastie. 
Pe moment, am crezut că a fost o întâmplare, dar, în secunda 
următoare, uitându-mă în sus, am zărit capul unui bărbat pe 
fundalul unui cer întunecat şi o altă piatră a căzut chiar pe 
tăpşanul pe care eram eu lungit, aproape de capul meu. 
Desigur, nu întâmplător. Moriarty nu fusese singur. Un aliat — şi 
chiar cu acea unică privire mi-am dat seama ce periculos era 
acel aliat — fusese de pază când profesorul m-a atacat. De la 
distanţă, nevăzut de mine, fusese martor al morţii amicului său 
şi al fugii mele. A aşteptat şi, apoi, urcându-se până în vârful 
stâncii, a încercat să ducă la bun sfârşit misiunea în care eşuase 
mentorul său. 

N-am avut timp să mă gândesc prea mult, Watson. Am 
văzut din nou acel chip sinistru aplecat deasupra stâncii Şi mi- 
am dat seama că urmează altă piatră. M-am târât în jos până la 
potecă. Nu cred că aş fi reuşit s-o fac cu sânge rece. A fost de o 
suta de ori mai greu decât urcuşul. Dar n-am avut timp sa mă 
gândesc la pericol pentru ca altă piatră a zburat pe lângă mine 
când mă aflam agăţat cu mâinile de marginea tăpşanului. Pe la 
jumătatea drumului am alunecat, dar, slavă Domnului, am 
aterizat pe potecă zgâriat şi plin de sânge. M-am ridicat în 
picioare, am mers cincisprezece kilometri prin munţi, pe 
întuneric şi, o săptămână mai târziu, m-am trezit în Florence cu 
certitudinea că nicio persoană de pe faţa pământului nu ştia ce 
se întâmplase cu mine. 

Am avut un singur confident — fratele meu Mycroft. Îţi 
datorez multe scuze, dragul meu Watson, dar era foarte 


important pentru mine să se creadă că sunt mort şi sunt convins 
că nu ai fi putut scrie o relatare atât de convingătoare a 
nefericitului final dacă nu ai fi crezut chiar tu că este adevărat. 
De mai multe ori în ultimii trei ani am încercat să-ţi scriu, dar de 
fiecare dată m-am temut că afecțiunea ta pentru mine te-ar 
conduce la vreo indiscreţie care ar putea să-mi trădeze secretul. 
Din acest motiv am plecat de lângă tine în seara asta când mi-ai 
deranjat cărţile, pentru că în acel moment mă aflam în pericol şi 
orice semn de surpriză şi emoție din partea ta ar fi atras atenţia 
asupra identităţii mele şi ar fi condus la cele mai deplorabile şi 
ireparabile rezultate. Cât despre Mycroft, am fost nevoit sa am 
încredere în el ca să obţin banii de care aveam nevoie. În 
Londra, lucrurile nu s-au derulat atât de bine pe cât mă 
aşteptam, întrucât, în urma procesului găştii lui Moriarty, doi 
dintre cei mai periculoşi membri, cei mai răzbunători duşmani ai 
mei, au rămas în libertate. Prin urmare, am călătorit doi ani prin 
Tibet şi m-am distrat vizitând Lhassa şi petrecând câteva zile în 
compania marelui Dalai Lama. Poate ai citit despre 
remarcabilele explorări ale unui norvegian pe nume Sigerson, 
dar sunt sigur că nici nu te-ai gândit că primeşti veşti de la 
amicul tău. Apoi am trecut prin Persia, am vizitat Mecca şi am 
făcut o scurtă, dar interesantă vizită califului din Khartoum, 
rezultatele acesteia  comunicându-le Biroului de Externe. 
Intorcându-mă în Franţa, am petrecut câteva luni cercetând 
derivatele gudronului de huilă într-un laborator din Montpellier, 
în sudul Franţei. Spre satisfacția mea, la finalizarea acestuia şi la 
aflarea veştii că doar unul dintre duşmanii mei mai rămăsese în 
Londra, mă pregăteam să revin, când acţiunile mele au fost 
grăbite de primirea veştii acestui remarcabil mister din Park 
Lane, care m-a atras nu doar pentru ceea ce reprezintă, ci şi 
pentru că părea să-mi ofere cele mai stranii oportunităţi 
personale. Am venit îndată la Londra, am făcut o vizită pe 
strada Baker, am adus-o pe doamna Hudson în pragul isteriei şi 
am descoperit că Mycroft îmi păstrase camerele şi hârtiile exact 
aşa cum fuseseră întotdeauna. Aşa se face, dragul meu Watson, 
că astăzi, la ora două, mă găseam în vechiul meu fotoliu din 
vechea mea odaie, singura mea dorinţă fiind sa-l pot vedea pe 
vechiul meu amic Watson aşezat pe celălalt scaun, pe care de 
atâtea ori a stat. 


Aceasta este remarcabila istorie pe care am ascultat-o în 
acea seară de aprilie — istorie care mi s-ar fi părut perfect 
incredibilă dacă nu ar fi fost confirmată de prezenţa siluetei 
înalte şi subţiri a chipului ager şi nerăbdător pe care nu credeam 
să le mai văd vreodată. Aflase cumva de marea mea nenorocire 
şi şi-a arătat compasiunea mai degrabă prin comportament 
decât prin vorbe. 

— Munca este cel mai bun antidot pentru supărare, 
dragul meu Watson, spuse el, şi în seara asta am ceva de lucru 
pentru amândoi, iar, dacă ajungem la un final victorios, asta va 
influenţa viaţa unui om pe aceasta planetă. 

Degeaba l-am rugat sa-mi spună mai mult. 

— Vei auzi şi vei vedea destul până dimineaţă, răspunse 
el. Avem de discutat despre trei ani din trecut. Hai să ne 
rezumăm la asta până la ora nouă şi jumătate, când vom porni 
în memorabila aventură a casei goale. 

Într-adevăr, la acea oră era ca în vremurile de demult, mă 
aflam aşezat în birjă lângă el, cu revolverul în buzunar şi emoția 
aventurii în inimă. Holmes era rece, sever şi tăcut. Cum licărea 
lumina lampadarelor pe trăsăturile lui aspre, am remarcat că 
avea sprâncenele încruntate de gânduri şi ţinea strânse buzele 
subţiri. Nu ştiam ce bestie sălbatică aveam să hăituim prin 
jungla întunecată a Londrei criminale, dar puteam fi sigur, după 
purtarea acestui mare vânător, că aventura urma să fie una 
dintre cele mai palpitante, în timp ce zâmbetul sarcastic care-i 
trecea când şi când peste tristeţea ascetică nu vestea lucruri 
bune pentru obiectul căutării noastre. 

Credeam că ne îndreptăm spre strada Baker, dar Holmes 
a oprit birja la colţul Pieței Cavendish. Am remarcat că, după ce 
a ieşit din birjă, s-a uitat cercetând în stânga şi-n dreapta şi la 
fiecare colţ de stradă se străduia din răsputeri să se asigure că 
nu este urmărit. Ruta noastră era mai mult ca sigur una 
specială. Cunoştinţele lui Holmes despre străzile lăturalnice din 
Londra erau extraordinare, iar în situaţia de faţă mergea 
repede, cu paşi siguri, printr-un labirint de garaje şi grajduri, 
despre care n-am ştiut vreodată că existau. In final, am ajuns pe 
o stradă mică, cu nişte case vechi şi întunecate de-o parte şi de 
alta, prin care am dat în strada Manchester şi, mai departe, în 
strada Blandford. Aici, Holmes intră iute într-un pasaj strâmt, 
apoi într-o curte părăsită, printr-o poarta de lemn, şi deschise cu 


o cheie uşa din spate a unei case. Am intrat împreună, iar el 
închise uşa în spatele nostru. 

Era întuneric beznă, dar era evident că ne aflam într-o 
casă goală. Duşumeaua scârţâia şi trosnea sub paşii noştri, iar 
eu, cu mâna întinsă, am atins un perete pe care tapetul atârna 
în fâşii. Degetele subţiri şi reci ale lui Holmes mă apucară de 
încheietura mâinii şi mă conduseră pe un hol lung, până am 
întrezărit o fereastră întunecată în forma de evantai, deasupra 
uşii. Aici, Holmes se întoarse brusc la dreapta şi ne-am trezit 
într-o cameră goala, mare, pătrată, cu colţurile foarte 
întunecate, dar uşor luminata în centru de felinarele de vizavi. 
Nu era nicio lampa prin apropiere, iar fereastra era acoperită cu 
un strat gros de praf, astfel că de-abia ne puteam distinge 
trăsăturile. Tovarăşul meu puse mâna pe umărul meu şi-şi 
apropie buzele de urechea mea. 

— Ştii unde ne aflăm?, îmi şopti el. 

— Pe strada Baker, desigur, am răspuns uitându-mă prin 
fereastră. 

— Exact. Ne aflăm în Camden House, chiar vizavi de 
fostul tău apartament. 

— Dar de ce ne aflăm aici? 

— Pentru că ne oferă o vedere excelentă asupra acelui 
pitoresc ansamblu arhitectonic. Pot să te rog, dragul meu 
Watson, să te apropii de fereastră, având grijă să nu fii văzut, şi 
sa te uiţi la vechile noastre odăi, punctul de plecare al atâtora 
dintre aventurile noastre? Vom vedea dacă cei trei ani de 
absenţă mi-au diminuat în întregime capacitatea de a te 
surprinde. 

M-am apropiat încet şi m-am uitat la cunoscuta fereastră. 
Când mi-a căzut privirea asupra acesteia, mi s-a tăiat răsuflarea 
şi am scos un sunet de uimire. Storurile erau trase, iar în 
cameră era o lumină puternică. Înăuntru se vedea umbra unui 
bărbat aşezat pe scaun şi lăsat mult pe spate, un contur 
întunecat pe fundalul luminos al ferestrei. Nu era nicio îndoială: 
postura capului, umerii laţi, trăsăturile ascuţite... Chipu-i era 
întors pe jumătate, efectul fiind cel dat de siluetele întunecate 
pe care bunicii noştri le înrămau. Era o reproducere perfectă a 
lui Holmes. Am fost atât de uimit încât am întins mâinile să mă 
asigur că el se află tot lângă mine. Corpul îi tresălta râzând 
încet. 


— Ei bine?, mă întreba. 

— Dumnezeule!, am strigat, este minunat. 

— Sper că nici vârsta şi nici apucăturile nu mi-au ruginit 
infinita îndemânare, spuse el, şi am recunoscut în vocea lui 
bucuria şi mândria unui artist în faţa creaţiei sale. Chiar 
seamănă cu mine, nu-i aşa? 

— Aş fi gata sa jur că tu eşti. 

— Meritul operei îi revine domnului Oscar Meunier din 
Grenoble, care a petrecut câteva zile făcând acest mulaj. Este 
un bust din ceară. Restul l-am aranjat chiar eu, în această după- 
amiază, în timpul vizitei în strada Baker. 

— Dar de ce? 

— Deoarece, dragul meu Watson, am avut cel mai bun 
motiv să-i conving pe anumiţi oameni că sunt acolo când eu de 
fapt mă aflu în altă parte. 

— Şi credeai că îţi sunt supravegheate camerele? 

— Ştiam că sunt supravegheate. 

— De cine? 

— De vechii mei inamici, Watson. De încântătoarea 
societate al cărei lider zace pe fundul prăpastiei Reichenbach. 
Ţi-aduci aminte că ei şi doar ei ştiau că sunt încă în viaţă. Mai 
devreme sau mai târziu aveau să creadă că mă voi întoarce în 
apartamentul meu. Au urmărit încontinuu, şi în dimineaţa 
aceasta m-au văzut sosind. 

— De unde ştii? 

— Pentru că le-am recunoscut santinela când m-am uitat 
pe fereastră, E un tip destul de inofensiv, pe nume Parker, un 
hoţ care obişnuia să-şi stranguleze victimele şi un remarcabil 
interpret de cântece evreieşti din harfă. Nu aveam nimic cu el. 
Dar aveam ceva de împărţit cu persoana mult mai importantă 
din umbra acestuia, prietenul intim al lui Moriarty. Cel care a 
aruncat cu pietre de pe stâncă, cel mai viclean şi mai periculos 
criminal din Londra. El este cel care se află pe urinele mele în 
seara asta, Watson, şi tot el este cel care nu are nici cea mai 
mică idee că noi îl urmărim la rândul nostru. 

Uşor-uşor, planurile prietenului meu ieşeau la iveală. Din 
acest adăpost avantajos, spionii erau spionaţi, iar urmăritorii — 
urmăriţi. Umbra colţuroasă de sus era momeala, iar noi eram 
vânătorii. Tăcuţi, stăteam împreună în întuneric şi priveam 
siluetele grăbite care treceau încontinuu prin faţa noastră. 


Holmes era tăcut şi încremenit, dar mi-am dat seama că era 
extrem de atent şi că ochii lui erau fixaţi la trecători. Era o 
noapte rece şi furtunoasă, iar vântul pătrunzător şuiera pe 
strada lungă. Mulţi oameni se mişcau încolo şi-ncoace, 
majoritatea înfofoliţi în haine. O dată sau de două ori mi s-a 
părut că am mai văzut aceeaşi persoană înainte şi am remarcat 
în mod special doi bărbaţi care păreau să se adăpostească de 
vânt la intrarea unei case mai sus pe stradă. Am încercat să 
atrag atenţia tovarăşului meu, dar el arătă o uşoară manifestare 
de nerăbdare şi continuă să se uite în stradă. Nu o dată a bătut 
nervos din picioare şi rapid cu degetele pe perete. Imi era 
evident că devenea neliniştit şi că planurile nu îi ieşeau cum 
sperase. In final, pe măsură ce se apropia miezul nopţii şi strada 
se golea, începu să meargă încolo şi-ncoace prin cameră, într-o 
agitaţie de necontrolat. Tocmai voiam să-i spun ceva când mi- 
am ridicat privirea spre fereastra luminată şi, din nou, am avuto 
surpriză aproape la fel de mare ca prima oară. L-am apucat pe 
Holmes de braţ şi am arătat în sus. 

— Umbra s-a mişcat!, am spus. 

Într-adevăr, nu mai era profilul, ci spatele, întors acum 
spre noi. Cu siguranţă, trecerea celor trei ani nu-i domolise 
temperamentul sau nerăbdarea, dându-i o inteligenţă mai puţin 
vioaie. 

— Desigur că s-a mişcat — spuse el —, crezi că o dădeam 
în bara chiar atât de prosteşte, Watson, încât să plasez pur şi 
simplu un manechin uşor de observat şi să mă aştept ca unii 
dintre cei mai ageri oameni din Europa să fie păcăliţi? Ne aflăm 
în această cameră de două ore, aşa că doamna Hudson a făcut 
câteva schimbări la manechin, de opt ori sau, mai exact, o dată 
la un sfert de oră. Il manevrează din faţă, astfel încât umbra ei 
să nu fie văzută. Ah! 

Inspiră adânc, pătrunzător, plin de emoție. În lumina 
palidă i-am văzut profilul aplecat în faţă, întreaga sa fiinţă 
încremenită de atenţie. Strada era complet goală. Poate că cei 
doi bărbaţi încă mai erau înghesuiți la uşa de la intrare, dar nu-i 
mai puteam vedea. Totul era nemişcat şi întunecat, în afară de 
acel paravan puternic luminat în galben din faţa noastră, cu 
silueta neagră conturată în centru. Din nou, în liniştea completă, 
am auzit acel sunet vag, şuierător, care trăda o emoție intens 
suprimată. In secunda următoare mă trase în cel mai întunecat 


colţ al odăii şi i-am simţit mâna pe buze avertizându-mă. 
Degetele care mă ţineau tremurau. Nicicând nu-mi mai văzusem 
amicul atât de mişcat şi totuşi strada întunecată încă se întindea 
solitară în fata noastră. 

Dar deodată mi-am dat seama de ceea ce simţurile sale 
ascuţite deja distinseseră. Am auzit un sunet slab, tainic, dar nu 
dinspre strada Baker, ci chiar din spatele casei în care ne 
ascundeam. O uşă s-a deschis şi s-a închis. O secundă mai 
târziu se auzeau paşi prin hol — paşi care voiau să fie silenţioşi, 
dar al căror sunet reverbera puternic în casa goală. Holmes s-a 
ghemuit lângă perete, iar eu am făcut la fel, mâna apropiindu-se 
de mânerul revolverului. Uitându-mă prin întuneric, am văzut 
slab conturul unui bărbat, cu o nuanţă mai închisă de negru 
decât întunericul din uşa deschisă. A stat o secundă şi apoi s-a 
furişat ameninţător mai departe în cameră, ghemuindu-se. Era 
la câţiva paşi de noi, sinistru, şi mă hotărâsem să-l înfrunt, când 
am realizat că nu ştia de prezenţa noastră acolo. A trecut pe 
lângă noi, s-a strecurat până la fereastră, foarte uşor şi fără 
zgomot, şi a ridicat o jumătate de picior. Se lăsă la acel nivel şi 
atunci lumina de afară, care nu mai era palidă din cauza 
prafului, îi căzu pe faţă. Omul părea ca-şi iese din piele de 
emoție. Ochii îi străluceau puternic şi trăsăturile îi tremurau 
spasmodic. Era un om în vârstă, cu un nas subţire proeminent, 
frunte înaltă, chel şi cu o mustață uriaşă încărunţită. Jobenul era 
tras pe ceafă şi sub pardesiul deschis se vedea pieptarul de la o 
ţinută de seară. Avea un chip slab, dar oacheş, marcat de riduri 
adânci, sălbatice. In mână avea ceva care semăna cu un baston, 
dar, când l-a pus pe podea, a scos un sunet metalic. Apoi, din 
buzunarul pardesiului scoase un obiect greoi şi se adânci într-o 
îndeletnicire la finalul căreia se auzi o pocnitură ascuţită, tare, 
asemănătoare zgomotului scos de un arc sau de un zăvor care 
se închide. Fiind în continuare îngenuncheat pe podea, se 
aplecă în faţă şi îşi puse toată forţa şi greutatea pe o pârghie, 
rezultatul fiind un sunet şuierător, ameţitor, care s-a sfârşit, încă 
o dată, cu o pocnitură puternică. Apoi s-a îndreptat şi am văzut 
că în mână avea un fel de puşcă cu patul uşor deformat. Trase 
închizătorul, aşeză ceva înăuntru şi puse piedica. Apoi, 
ghemuindu-se, sprijini capătul ţevii de pervazul ferestrei 
deschise şi i-am văzut mustaţa atârnând peste patul puştii şi 
ochii lucindu-i pe măsură ce cerceta împrejurimile. Când a 


sprijinit patul puştii de umăr, am auzit un geamăt de satisfacţie 
şi am văzut uimitoarea ţintă, conturul negru de pe fundalul 
galben înfăţişându-se clar în faţa ochilor lui. Timp de o secundă 
rămase nemişcat. Apoi, degetul i se încleşta pe trăgaci. Se auzi 
un şuierat straniu, puternic şi zâăngănitul prelung al geamului 
spart. În acel moment, Holmes se repezi ca un tigru în spatele 
ţintaşului şi-l dărâmă cu faţa în jos. Acesta se ridică într-o 
secundă şi cu o forţă convulsivă îl apucă pe Holmes de gât, dar 
l-am lovit eu cu patul revolverului şi căzu din nou pe podea. Am 
căzut peste el şi, în timp ce-l ţineam, Holmes fluieră. Se auzi 
tropăitul paşilor alergând pe ciment şi doi poliţişti în uniformă şi 
un detectiv în haine civile sosiră în grabă pe intrarea principală 
şi apoi în cameră. 

— Tu eşti, Lestrade?, întrebă Holmes. 

— Da, domnule Holmes, am preluat chiar eu sarcina. Mă 
bucur să vă văd înapoi în Londra, domnule. 

— Cred că ai nevoie de puţin ajutor, neoficial. Trei crime 
nerezolvate într-un an nu prea merge, Lestrade. Dar în cazul 
misterului Molesey te-ai descurcat, nu ca de obicei, adică să 
spunem că te-ai descurcat binişor. 

Ne ridicarăm toţi în picioare, prizonierul respirând greu, 
de fiecare parte a sa fiind câte un ofiţer de poliţie robust. In 
stradă deja începuseră să se adune câţiva gură-cască. Holmes 
se duse la fereastră, o închise şi trase jaluzelele. Lestrade 
făcuse rost de două lumânări, iar poliţiştii îşi scoaseră 
lanternele. În final, puteam să-l văd pe prizonier. 

Faţa care se întoarse spre noi era extrem de virilă şi 
totuşi sinistră. Cu o frunte de filosof şi un maxilar senzual, 
bărbatul trebuie să fi avut predispoziţie atât pentru bine, cât Şi 
pentru rău. Dar nimeni nu se putea uita în ochii săi albaştri şi 
cruzi, cu pleoape căzute batjocoritor, sau la nasul agresiv şi la 
fruntea brăzdată şi amenințătoare fără să vadă cele mai clare 
semne ale firii periculoase. Nu băga în seamă pe nici unul dintre 
noi, dar ochii îi erau fixaţi pe chipul lui Holmes cu o expresie 
plină de ura şi uimire, în egală măsură. 

— Ticălosule!, mormăia întruna. Isteţ, isteţ ticălos! 

— Ah, colonele!, exclamă Holmes aranjându-şi gulerul 
şifonat. „Călătoriile sfârşesc cu întâlnirea îndrăgostiţilor”, spune 
o veche piesa. Nu cred că am avut plăcerea sa vă văd de când 


m-aţi gratulat cu acele mici atenţii, pe când mă aflam pe 
tăpşanul de deasupra prăpastiei Reichenbach. 

Colonelul se uita în continuare la chipul amicului meu ca 
un om în transă. 

— Ticălos şiret ce eşti!, era tot ce putea spune. 

— Încă nu te-am prezentat, spuse Holmes. Domnilor, vi-l 
prezint pe domnul colonel Sebastian Moran, fost membru în 
armata indiană a Maiestăţii Sale şi cel mai bun vânător de pradă 
mare pe care l-au dat vreodată Indiile. Cred că nu mă înşel, 
colonele, când afirm că a rămas neegalată colecţia 
dumneavoastră de tigri. 

Bătrânul fioros nu spuse nimic, dar continua să se uite 
urât la tovarăşul meu cu acei ochi sălbatici şi mustaţa ţepoasă, 
el însuşi semănând foarte mult cu un tigru. 

— Mă mir că stratagema mea simplă a înşelat un vânător 
bătrân ca dumneata, spuse Holmes. Cred că îţi este foarte 
cunoscută. Nu ai priponit niciodată un ied de un copac, nu te-ai 
ascuns în copac deasupra cu puşca în mână, nu ai aşteptat ca 
momeala sa atragă tigrul? Casa goală este copacul meu, iar 
dumneata eşti tigrul meu. Probabil că ai avut alte arme de 
rezervă în cazul în care apăreau mai mulţi tigri sau presupunând 
prin absurd că nu mai nimereai ţinta. Acestea, şi arată de jur 
împrejur, sunt celelalte arme ale mele. Comparaţia este 
perfectă. 

Colonelul Moran sari în faţă cu un mârâit de furie, dar 
poliţiştii îl traseră înapoi. Furia de pe chipul lui era evidentă. 

— Mărturisesc că mi-ai făcut o surpriză, spuse Holmes. Nu 
m-am gândit ca tocmai dumneata vei folosi această casa goală 
şi această convenabilă fereastră. Mi te închipuisem operând din 
stradă, unde te aşteptau amicul meu Lestrade şi oamenii lui. Cu 
această excepţie, totul a decurs cura mă aşteptam. 

Colonelul Moran se întoarse către Lestrade. 

— Poate ca ai sau poate ca nu ai un motiv bun ca să mă 
arestezi, spuse el, dar nu este niciun motiv pentru care ar trebui 
sa suport ironiile acestui om. Dacă mă aflu în mâna legii, atunci, 
lucrurile sa fie făcute legal. 

— Bine, cred că-i destul de rezonabil, a fost de acord 
Lestrade. Domnule Holmes, mai ai ceva de zis înainte să 
plecăm? 


Holmes ridicase puternica armă pneumatică de pe podea 
şi îi examina mecanismul. 

— O armă admirabilă şi unica — spune el —, silenţioasă şi 
cu bătaie extraordinara. L-am cunoscut pe Von Herder, 
mecanicul german orb care a construit-o în urma comenzii 
primite de la defunctul profesor Moriarty. De câţiva ani ştiu de 
existenţa ei, dar până acum nu am avut şansa s-o încerc. Vreau 
să-ţi atrag atenţia la ea în mod special, Lestrade, şi la gloanţele 
potrivite. 

— Poţi sa ai încredere ca o vom cerceta, domnule 
Holmes, spuse Lestrade în timp ce toţi se îndreptau către uşă. 
Mai este ceva? 

— Vreau doar să te întreb, ce acuzaţie preferi? 

— Ce acuzaţie, domnule? Bineînţeles că tentativa de 
omor asupra domnului Sherlock Holmes. 

— Nu, Lestrade. Nu am de gând să particip la această 
problemă. Dumitale şi numai dumitale îţi revine meritul de a fi 
efectuat această remarcabilă arestare. Da, Lestrade, te felicit! 
Cu obişnuitul dumitale amestec fericit de viclenie şi îndrăzneală, 
l-ai prins. 

— L-am prins! Pe cine, domnule Holmes? 

— Pe cel pe care întreaga poliţie l-a căutat fără niciun 
rezultat, pe colonelul Sebastian Moran, care l-a împuşcat pe 
onorabilul Ronald Adair cu un glonţ expandabil, dintr-o puşcă 
pneumatică, prin fereastra deschisă de la etajul al doilea al 
casei din Park Lane, numărul 427, pe data de 30 luna trecută. 
Aceasta-i acuzaţia, Lestrade. lar acum, Watson, dacă poţi 
suporta curentul de la fereastra spartă, cred că o jumătate de 
oră în biroul meu la un trabuc îţi va aduce o porţie bună de 
amuzament. 

Vechile noastre camere rămăseseră neschimbate sub 
supravegherea lui Mycroft şi prompta îngrijire a doamnei 
Hudson. Adevărat, când am intrat, am remarcat o ordine 
perfectă, iar vechile repere erau toate la locul lor. Erau Şi colţul 
cu substanţe chimice, şi masa cu furnir din scândură de brad. Pe 
un raft se afla un rând cu albume cu tăieturi din ziare şi cărţi de 
referinţă pe care mulţi compatrioți de-ai noştri ar fi fost fericiţi 
să le vadă arse. 

Diagramele, cutia de la vioara şi suportul pipei — chiar şi 
papucul persan care conţinea tutunul —, pe toate le-am văzut 


uitându-mă în jurul meu. Erau doi ocupanţi în cameră; unul — 
doamna Hudson, care ne-a zâmbit amândurora când am intrat; 
celălalt — manechinul ciudat care a jucat un rol atât de 
important în aventurile din acea seară. Era un model colorat, din 
ceară, al prietenului meu, atât de bine executat încât era un 
duplicat perfect. Era aşezat pe o masă cu piedestal, cu un halat 
vechi de-al lui Holmes astfel înfăşurat în jurul lui încât, din 
stradă, iluzia era perfectă. 

— Sper ca ai luat toate măsurile de precauţie, doamnă 
Hudson, spuse Holmes. 

— Da, da, am mers în genunchi, domnule, exact aşa cum 
mi-aţi spus. 

— Evident. Ai îndeplinit sarcina foarte bine. Ai observat 
unde s-a dus glonţul? 

— Da, domnule. Mă tem ca v-a stricat frumosul bust, 
întrucât a trecut chiar prin cap şi s-a turtit de perete. L-am luat 
eu de pe covor. lată-l! 

Holmes mi-l arătă. 

— Un glonţ cu vârf moale de revolver, după cum îţi dai 
seama, Watson. E un lucru genial aici, pentru că cine s-ar fi 
aşteptat sa găsească aşa ceva tras dintr-o puşca cu arc? Bine, 
doamnă Hudson, îţi sunt îndatorat pentru ajutorul dumitale. lar 
acum, Watson, aşază-te încă o dată în vechiul tău scaun, pentru 
ca sunt câteva lucruri pe care aş vrea să le discut cu tine. 

Işi aruncase halatul ponosit, iar acum era vechiul Holmes, 
îmbrăcat în halatul gri-şoarece pe care l-a luat din cuier. 

— Siguranţa bătrânului vânător nu şi-a pierdut fermitatea 
şi nici ochii acurateţea, spuse el râzând, pe măsură ce inspecta 
fruntea zdrobită a bustului. Exact prin centrul părţii din spate a 
capului şi fix prin creier. Era cel mai bun ţintaş din India şi cred 
că mai sunt câţiva mai buni în Londra. N-ai auzit de el? 

— Nu, n-am auzit. 

— Of, of, aşa-i celebritatea! Dar, dacă-mi amintesc bine, 
nu auziseşi nici despre profesorul James Moriarty, posesorul 
uneia dintre cele mai grozave minţi ale secolului. Da-mi indexul 
de biografii de pe raft. 

Dădu paginile leneş, trântit în scaunul său şi pufăind nori 
de fum din trabuc. 

— Colecţia mea, la litera „M“, este grozavă, spuse el. 
Doar Moriarty este îndeajuns pentru a face orice literă măreaţă 


şi iată-i pe Morgan „Otrăvitorul”, şi Merriden, a cărui amintire e 
abominabilă, şi Matheus, care mi-a scos caninul stâng în camera 
de aşteptare de la Charing Cross, şi, în sfârşit, iată-l pe prietenul 
nostru din seara asta. 

Mi-a dat cartea şi am citit: 


Moran, Sebastian, colonel şomer. Fost prim-pionier în 
Bengalore. Născut: Londra, 1840. Fiu al domnului Augustus 
Moran, C.B., fost ministru britanic în Persia. Educat la Eton şi 
Oxford. A luptat în campaniile din Jowaki, Afganistan, Clearasiab 
(urgente), Sherpur şi Kabul. Autor al lucrărilor: „vânatul mare 
din vestul Himalayei1881; „Trei luni în junglă”, 1884; adresa: 
str. Condnit. Cluburi frecventate: The Anglo-Indian Tankeruille, 
Bagatelle Card Club. 


Pe margine se putea citi scrisul migălos al lui Holmes: „Al 
doilea cel mai periculos om din Londra”. 

— E uimitor, spusei înmânându-i volumul. Acest om are 
cariera unui soldat onorabil. 

— Adevărat, răspunse Holmes. S-a descurcat bine, până 
la un punct. A fost întotdeauna un om cu nervi de oţel, iar în 
India încă se mai povesteşte despre cum s-a târât printr-un 
canal de scurgere după un tigru ucigaş de oameni. Ştii, Watson, 
sunt unii copaci care cresc până la o anumită înălţime, iar apoi 
dezvoltă o dorinţă dizgraţioasă de a ieşi din comun. O s-o 
remarci adeseori şi la oameni. Eu am o teorie conform căreia 
individul reprezintă în dezvoltarea sa întreaga linie a strămoşilor 
lui şi o astfel de turnura către bine sau rău se datorează unei 
puternice influenţe survenite în arborele genealogic. Astfel, 
omul a devenit esenţa istoriei propriei familii. 

— Desigur, este uşor fantezistă. 

— Ei bine, nu mai insist asupra ei. Indiferent de cauză, 
colonelul Moran a luat-o pe căi greşite. Fără să fi fost vreun 
scandal public, India nu l-a mai suportat. S-a retras, a venit la 
Londra şi, din nou, a căpătat un renume prost. Pe atunci a fost 
căutat de profesorul Moriarty pentru care a lucrat un timp ca şef 
de personal. Moriarty îi furniza bani din plin şi l-a folosit doar la 
două-trei lovituri de clasă pe care un criminal de rând nu le-ar fi 
putut îndeplini. Sigur îţi aduci aminte de moartea doamnei 
Stewart, din Lander, în 1887. Nu? Ei bine, sunt sigur că Moran a 


făcut-o; dar nu s-a putut dovedi nimic. Atât de bine ascuns era 
colonelul, încât nici chiar când banda i-a fost dezbinată nu l-am 
putut incrimina. Mai ţii minte că atunci când te-am vizitat la 
apartament am tras obloanele de teama unei puşti pneumatice? 
Desigur, ai crezut că mă port bizar. Ştiam însă exact ce fac, 
deoarece ştiam de existenţa acestei uimitoare puşti şi, de 
asemenea, ştiam că unul dintre cei mai buni ţintaşi din lume era 
în spatele ei. Când ne aflam în Elveţia, ne-a urmărit împreună cu 
Moriarty şi nu am nicio îndoială că el este cel care mi-a oferit 
cele cinci minute de iad pe tăpşanul de la Reichenbach. Îți 
închipui că am citit foarte atent ziarele, în timpul şederii mele în 
Franţa, aşteptând prima ocazie să-l prind. Atât timp cât el era 
liber în Londra, viaţa mea nu avea sens. Zi şi noapte, umbra lui 
m-ar fi bântuit şi ocazia ar fi venit mai devreme sau mai târziu. 
Ce puteam face? Nu puteam să-l împuşc pur şi simplu, că intram 
în boxa acuzaților. N-ar fi folosit la nimic dacă apelam la un 
magistrat. N-ar fi putut interveni doar în baza unei suspiciuni. 
Astfel că nu puteam face nimic. Dar am urmărit veştile despre 
ultimele crime, întrucât ştiam că, mai devreme sau mai târziu, 
tot l-aş fi prins. Apoi a survenit moartea lui Ronald Adair. În 
sfârşit, mi se ivise ocazia! Ştiind ce a făcut, nu era logic ca 
autorul fusese colonelul Moran? A jucat cărţi împreună cu 
tânărul; l-a urmărit acasă de la club; l-a împuşcat prin fereastra 
deschisă; Nu era nicio îndoială. Doar gloanţele sunt de-ajuns ca 
să-i pună laţul de gât. Am venit aici de îndată. Am fost văzut de 
santinela şi ştiam ca aceasta îi va atrage atenţia colonelului, îşi 
va fi dat seama curând că întoarcerea mea avea legătură cu 
crima şi se va fi alarmat teribil. Eram sigur că va încerca DE 
ÎNDATĂ să mă elimine şi, în acest scop, va aduce arma crimei. |- 
am lăsat o ţintă excelentă la fereastră şi, după ce am anunţat 
poliţia că ar putea fi nevoie de ei — apropo, Watson, le-ai 
remarcat prezenţa în pragul uşii cu o acuratețe infailibilă —, am 
ocupat un loc de observare care mi s-a părut prudent şi nici prin 
gând nu mi-a trecut că el va alege acelaşi loc pentru atac. 
Acum, dragul meu Watson, mai e ceva care trebuie să-ţi explic? 
— Da, spusei. Nu-mi este clar care au fost motivele 
colonelului Moran pentru asasinarea onorabilului Ronald Adair. 
— Ah! Dragul meu Watson, aici intrăm în domeniul 
ipotezelor, unde cea mai logică minte poate greşi. Fiecare poate 


crea propriile supoziţii pe baza dovezilor prezente, iar ale tale 
pot fi la fel de corecte ca ale mele. 

Inseamnă că deja ţi-ai format o ipoteză? 

— Cred că evenimentele nu sunt prea greu de explicat. A 
reieşit faptul că tânărul Adair şi colonelul Moran câştigaseră 
împreună o sumă considerabilă de bani. Acum, fără îndoială că 
Moran trişase — asta o ştiam de mult. Cred că, în ziua crimei, 
Adair a descoperit că Moran trişa. E foarte probabil ca, într-un 
cadru intim, să fi vorbit cu el şi să-l fi ameninţat că-l demască 
dacă nu renunţă la apartenenţa la club şi promite că niciodată 
nu va mai juca. E puţin probabil ca un tânăr ca Adair să işte un 
scandal monstruos prin demascarea unui bărbat bine cunoscut 
şi mult mai în vârstă decât el. Probabil că a acţionat aşa cum am 
sugerat. Excluderea din club ar fi însemnat ruina pentru Moran, 
care trăia de pe urma câştigurilor ilicite de la jocul de cărţi. Prin 
urmare, l-a ucis pe Adair care, în acel moment, încerca să-şi dea 
seama câţi bani trebuia să returneze el, întrucât nu putea 
profita de pe urma jocului necinstit al partenerului său. A încuiat 
uşa pentru cazul în care doamnele l-ar putea surprinde şi insistă 
să afle ce făcea cu acele nume şi monede. Crezi că merge? 

— N-am nicio îndoială că ai descoperit adevărul. 

— Se va confirma sau infirma la proces. Intre timp, fie ce- 
o fi, colonelul Moran nu ne va mai deranja, celebra puşcă 
pneumatică a lui Von Herder va împodobi Muzeul Scotland 
Yardului, iar domnul Sherlock Holmes va fi încă o dată liber să-şi 
dedice viaţa examinării acelor mici probleme interesante pe 
care viaţa complexă a Londrei ni le oferă din plin. 

Sfârşit 


Constructorul din Norwood 


Din punctul de vedere al expertului criminalist, spuse 
Sherlock Holmes, Londra a devenit un oraş deosebit de 
neinteresant de la moartea profesorului Moriarty. 

— Nu cred că sunt mulţi cetăţeni onorabili care să fie de 
acord cu tine, am răspuns. 

— Bine, bine, nu trebuie să fiu egoist, spuse el zâmbind şi 
trăgându-şi scaunul la masa la care luam micul dejun. Cu 
siguranţă, comunitatea a ieşit în câştig şi nimeni nu a pierdut în 
afară de sărmanul specialist şomer a cărui ocupaţie a pierit. 
Când omul acela era liber, ziarul de dimineaţă oferea infinite 
posibilităţi. Adeseori, Watson era cea mai mică urmă, cel mai 
puţin probabil semn şi, cu toate acestea, era îndeajuns să ştiu 
că e vorba despre cea mai malefică minte, aşa cum cel mai fin 
tremurat de pe marginea pânzei de păianjen aminteşte despre 
păianjenul mârşav care pândeşte în centru. Hoţii mărunte, 
atacuri violente, nelegiuiri inutile.,. Pentru cel care deţinea 
cheia, toate erau unite într-un mare întreg. Pentru studentul 
eminent care examinează lumea criminalilor de elită, nicio 
capitală a Europei nu poseda avantajele oferite de Londra. Dar 
acum... 

Şi ridică din umeri, dezaprobând vesel actuala stare a 
lucrurilor la producerea căreia chiar el contribuise. 

La momentul despre care vorbesc, Holmes se întorsese 
de câteva luni, iar eu, la cererea lui, îmi vândusem cabinetul şi 
mă întorsesem să împărţim vechiul apartament din strada 
Baker. Un tânăr doctor pe nume Verner achiziţionase micul meu 
cabinet din Kensington şi aproape fără obiecţii plătise cel mai 
mare preţ pe care îndrăznisem să-l cer — incident care mi s-a 
clarificat câţiva ani mai târziu când am descoperit ca Verner era 
o rudă îndepărtată a lui Holmes şi că amicul meu era cel carea 
procurat de fapt banii. Lunile noastre de parteneriat nu fuseseră 
chiar atât de lipsite de evenimente precum a afirmat, întrucât, 
uitându-mă peste notițele mele, am descoperit că această 
perioadă indusese cazul actelor fostului preşedinte Murillo şi, de 
asemenea, afacerea şocantă a vasului cu aburi olandez 
„Friesland“, care aproape că ne-a costat pe amândoi vieţile. Cu 


toate acestea, firea lui rece şi mândră era întotdeauna 
potrivnică oricăror aplauze publice şi m-a obligat în termenii cei 
mai stricţi să nu mai amintesc niciun cuvânt despre el, metodele 
sau succesele lui — interdicţie care, aşa cum am mai spus, de- 
abia acum a fost înlăturată. 

Domnul Sherlock Holmes stătea întins pe scaunul său în 
urma bizarului protest şi îşi despăturea leneş ziarul, când 
atenţia ne-a fost atrasă de sunetul puternic al soneriei, urmat 
imediat de nişte sunete surde, ca şi cum cineva ar fi bătut în uşa 
principală cu pumnii. Când s-a deschis, se auzi o fugă 
tumultuoasă prin hol, paşi repezi pe scări şi, în secunda imediat 
următoare, un tânăr frenetic cu ochi tulburaţi, palid, ciufulit şi 
palpitând dădu buzna în cameră. S-a uitat la amândoi şi, sub 
privirile noastre întrebătoare, deveni conştient că era nevoie de 
scuze pentru intrarea lipsită de eleganţă. 

— Imi cer scuze, domnule Holmes, spuse. Nu mă 
învinovăţiţi, sunt aproape nebun. Domnule Holmes, eu sunt 
nefericitul John Hector McFarlane. 

Se prezentase ca şi cum doar numele său ar fi fost de- 
ajuns ca să explice atât vizita, cât şi comportamentul său; dar 
mi-am dat seama după chipul lipsit de orice expresie al 
tovarăşului meu că nici lui nu-i spunea mai mult decât mie. 

— Luaţi o ţigară, domnule McFarlane, zise el împingând 
tabachera. Desigur, cu simptomele pe care le prezentaţi, amicul 
meu aici de faţa, doctorul Watson, ţi-ar prescrie un sedativ. A 
fost foarte cald în ultimele zile. Acum, dacă v-aţi revenit 
puţin, v-aş ruga sa luaţi loc pe acel scaun şi să ne spuneţi clar şi 
rar cine sunteţi şi ce doriţi. V-aţi recomandat ca şi cum numele 
dumneavoastră ar trebui să-mi spună ceva, dar vă asigur că în 
afară de lucrurile evidente, şi anume ca sunteţi necăsătorit, 
avocat, francmason şi astmatic, nu ştiu absolut nimic despre 
dumneata. 

Cum metodele amicului meu îmi erau cunoscute, nu mi-a 
fost greu să-mi dau seama de deducţiile sale şi am observat 
dezordinea veşmintelor tânărului, teancul de acte, ceasul- 
pandantiv cu însemnele specifice şi respiraţia care ajutaseră la 
dezvăluire. Clientul nostru însă era uimit din cale-afară. 

— Da, toate cele menţionate sunt adevărate, domnule 
Holmes, şi, mai mult decât atât, în acest moment sunt cel mai 
nefericit om din Londra. Pentru Dumnezeu, domnule Holmes, nu 


mă lăsaţi! Dacă vin să mă aresteze înainte să-mi termin 
povestea, convingeţi-i să-mi lase timp să vă spun întregul 
adevăr. Aş merge liniştit la închisoare dacă aş şti că 
dumneavoastră lucraţi pentru mine. 

— Să te aresteze!, exclamă Holmes. Asta chiar e amuz... 
interesant. Sub ce acuzaţie te aştepţi sa te aresteze? 

— Sub acuzaţia de ucidere a domnului Jonas Oldacre din 
Lower Norwood. 

Expresia de pe faţa tovarăşului meu trăda compasiune, 
dar nu în totalitate, întrucât era combinată cu satisfacţie. 

— Vai de mine, spuse el, chiar acum, la micul dejun, îi 
spuneam amicului meu, doctorul Watson, că au dispărut din 
ziarele noastre toate cazurile senzaţionale. 

Musafirul nostru întinse tremurând o mână şi apucă 
„Daily Telegraph” care încă se mai afla pe genunchii lui Holmes. 

— Dacă v-aţi fi uitat, domnule, aţi fi văzut dintr-o privire 
misiunea pentru care am venit la dumneavoastră în această 
dimineaţă. Mă simt de parcă numele şi necazul meu se află pe 
buzele fiecărui om. 

Intoarse ziarul ca să se vadă o pagină. 

— lată-l! Şi cu permisiunea dumneavoastră, vi-l voi citi. 
Ascultaţi aici, domnule Holmes, Titlurile sunt următoarele: 


„Afacere misterioasă la Lower Norwood“, „Dispariţia unui 
renumit constructor”, „Bănuit de crimă şi incendiere”, „Indicii 
despre criminal”. Indiciul acesta îl urmăresc ei, domnule 


Holmes, şi sunt sigur că îi conduce la mine. Am fost urmărit încă 
de la staţia London Bridge şi sunt sigur că nu aşteaptă decât 
mandatul ca să mă aresteze. Va rupe inima mamei mele... Îi va 
zdrobi inima! 

Îşi frângea mâinile în agonia temerilor şi se legăna în faţă 
şi-n spate pe scaun. Mi s-a părut interesant cazul acestui om 
acuzat de a fi autorul unei crime violente. Avea parul bălai şi era 
arătos într-o manieră negativă, spălăcită, cu ochi albaştri 
înspăimântați şi faţa proaspăt bărbierită, cu o gura slabă, 
sensibilă. Să fi avut vreo douăzeci şi şapte de ani; 
îmbrăcămintea şi purtarea erau cele ale unui gentleman. Din 
buzunarul redingotei ieşea teancul de acte care-i trădau 
profesia. 


— Trebuie să ne folosim de timpul pe care-l avem la 
dispoziţie, spuse Holmes. Watson, eşti drăguţ să iei ziarul şi să- 
mi citeşti paragraful în cauză? 

În continuarea sugestivelor titluri citite de clientul nostru 
se desfăşura următoarea relatare: 


Târziu în noapte sau dis-de-dimineaţă, la Lower Norwood 
a avut loc un incident care, din păcate, a condus la o gravă 
crimă. Domnul Jonas Oldacre este un cunoscut localnic al 
acestei suburbii unde, timp de mulți ani, şi-a dezvoltat afacerea 
de constructor. Domnul Oldacre era necăsătorit, avea cincizeci 
şi doi de ani şi locuia în Deep Dene House. la capătul străzii cu 
acelaşi nume care dă în Sydenham. A avut reputația unui om cu 
obiceiuri excentrice, secretos şi retras. De câtiva ani s-a retras, 
practic, din afacerea în care se spune că a investit o avere. 
Totuşi, în spatele casei mai există o mică fabrică şi un depozit 
de cherestea, iar azi-noapte, pe la ora douăsprezece, s-a dat 
alarma, pentru că o stivă de lemne luase foc. Pompele de 
incendiu au fost aduse imediat, dar lemnul uscat ardea atât de 
tare încât focul nu a putut fi stins decât după ce toată stiva 
arsese. Până aici, incendiul părea a fi un simplu accident, dar 
noi probe ne-au condus la o crimă gravă. A fost surprinzătoare 
absența stăpânului acestui stabiliment de la scena incendiului şi 
a urmat o anchetă în urma căreia s-a arătat că acesta dispăruse 
din casă. După o examinare a camerei sale, s-a descoperit că 
Jonas Oldacre nu dormise acolo, că seiful din cameră era 
deschis, că documente importante erau împrăştiate prin cameră 
şi, în final, că existau semnele unei lupte sau crime, întrucât în 
cameră s-au găsit vag urme de sânge şi un baston din lemn de 
stejar — care, de asemenea, prezenta pete de sânge pe mâner. 
Este ştiut faptul că domnul Jonas Oldacre primise o vizită târzie 
în acea seară, în dormitorul său, iar bastonul găsit a fost 
identificat ca aparținând acestei persoane, un tânăr avocat 
londonez pe nume John Hector McFarlane, asociatul mai tânăr al 
firmei „Graham & McFarlane” din Gresham Buildings numărul 
426E.C. Poliţia este de părere că are în posesie dovezi care 
furnizează un motiv foarte convingător pentru crimă şi, în 
ansamblu, nu există niciun dubiu că vom asista la urmări 
senzaţionale. 


ULTIMA ORA... La închiderea ediției se zvonea că domnul 
John Hector McFarlane a fost arestat sub acuzaţia de ucidere a 
domnului Jonas Oldacre. Este cert că a fost emis un mandat de 
arestare. In cadrul investigaţiei de la Norwood, în continuare au 
avut loc dezvăluiri sinistre. Pe lângă semnele de luptă găsite în 
camera nefericitului constructor, acum se ştie că ferestrele 
franțuzeşti de la dormitor (care se află la parter) au fost găsite 
deschise, că erau semne care sugerau că un obiect voluminos a 
fost târât de-a lungul stivei de cherestea şi, în final, s-a declarat 
că au fost găsite urme de cărbune în cenuşa de la foc. Ipoteza 
poliției susține comiterea unei crime de senzație, victima fiind 
bătută până la moarte în propriul dormitor, actele i-au fost 
răvăşite, iar corpul lipsit de viață a fost târât peste stiva de 
cherestea căreia apoi is-a dat foc pentru a ascunde toate urinele 
crimei. Conducerea anchetei privind crima a fost încredințată 
experimentatului inspector Lestrade de la Scotland Yard, care 
urmăreşte indiciile cu energia şi perspicacitatea obişnuite. 


Sherlock Holmes asculta această remarcabilă relatare cu 
ochii închişi şi vârfurile degetelor apropiate. 

— Cu siguranţă, acest caz are câteva puncte de interes, 
spuse el în maniera-i apatica. În primul rând, permiteţi-mi să vă 
întreb, domnule McFarlane, cum se face că vă aflaţi încă în 
libertate, din moment ce s-ar părea că există destule dovezi 
care să justifice arestarea dumneavoastră? 

— Domnule Holmes, locuiesc împreună cu părinţii mei la 
Torrington Lodge, Blackheath; dar aseară, întrucât am avut 
treabă până târziu cu domnul Jonas Oldacre, am rămas la un 
hotel din Norwood, iar de acolo m-am dus la treabă. Nu am aflat 
nimic despre crimă decât când eram în tren, unde am citit ceea 
ce aţi auzit. Mi-am dat seama imediat de pericolul groaznic în 
care mă aflam şi am venit în grabă sa vă încredinţez cazul. Nu 
am nicio îndoială că aş fi fost arestat ori la biroul din oraş, ori 
acasă. Din staţia London Bridge m-a urmărit un bărbat şi nu am 
nicio îndoială... Dumnezeule, ce e asta? 

Era sunetul de la sonerie, urmat imediat de paşi apăsaţi 
pe scări. In secunda următoare, vechilii meu prieten Lestrade 
apăru în dreptul uşii. Uitându-mă peste umărul său, am văzut 
afară unul sau doi poliţişti în uniformă. 

— Domnul John Hector McFarlane?, întrebă Lestrade. 


Când nefericitul nostru client se ridica, avea o fata de-a 
dreptul cadaverică. 

— Sunteţi arestat pentru uciderea din culpă a domnului 
Jonas Oldacre din Lower Norwood. 

McFarlane se întoarse spre noi într-un gest de disperare şi 
se prăbuşi din nou în scaun, ca un om care tocmai a fost zdrobit. 

— Un moment, Lestrade, spuse Holmes. O jumătate de 
oră mai mult sau mai puţin nu are nicio importanţă pentru tine, 
iar domnul tocmai se pregătea să ne relateze această 
interesantă chestiune, ceea ce ne-ar putea ajuta să lămurim 
puţin lucrurile. 

— Cred că nu vom avea nicio problemă cu lămuritul 
lucrurilor, spuse Lestrade furios. 

— Cu toate acestea, cu permisiunea dumitale, aş fi foarte 
interesat să-i ascult povestea. 

— Bine, domnule Holmes, mi-e greu să vă refuz ceva, 
întrucât aţi fost de ajutor poliţiei o dată sau de două ori în trecut 
şi vă datorăm o schimbare în bine a Scotland Yardului, spuse 
Lestrade. În acelaşi timp, trebuie să rămân cu prizonierul meu şi 
sunt obligat să-l avertizez că tot ceea ce va spune poate fi 
folosit împotriva sa. 

— Nimic nu-mi doresc mai mult, aproba clientul nostru. 
Tot ce vă cer este să auziţi şi să acceptaţi adevărul absolut. 

Lestrade se uită la ceas. 

— Aveţi la dispoziţie o jumătate de oră. 

— Mai întâi trebuie să vă explic, spuse McFarlane, că nu 
ştiu nimic despre domnul Jonas Oldacre. Numele îmi era 
cunoscut deoarece cu mulţi ani în urmă părinţii mei îl 
cunoscuseră, dar apoi s-au îndepărtat. Prin urmare, am fost 
foarte surprins când ieri, pe la trei după-amiază, dumnealui a 
intrat în biroul meu din oraş. Dar şi mai uimit am fost când mi-a 
spus cu ce scop venise. Avea în mână câteva hârtii dintr-un 
caiet, scrise în grabă — iată-le — şi pe care le-a pus pe masă, 
„Acesta este testamentul meu, mi-a zis. Vreau ca dumneata, 
domnule McFarlane, să-l transformi într-o formă legală. Voi sta 
aici până atunci.“ Am început să-l copiez şi vă imaginaţi uimirea 
când am descoperit că, cu mici excepţii, îmi lăsase mie toata 
averea. Era un om mărunt, ciudat, ca o nevăstuică, cu gene albe 
şi, când am ridicat privirea, i-am observat ochii gri fixaţi asupra 
mea cu o expresie amuzată. Nu-mi venea să-mi cred ochilor ce 


citeam în testament; dar mi-a explicat că era burlac şi nu avea 
aproape nicio rudă în viaţă, că în tinereţe îmi cunoscuse părinţii 
şi că auzise despre mine că sunt un tânăr merituos şi că era 
convins că banii săi vor fi pe mâini sigure. Desigur, nu am putut 
decât să-mi bâlbâi mulţumirile. Testamentul a fost terminat în 
timp util şi a fost semnat în prezenţa funcţionarului, ca martor. 
Acesta este, aici, pe hârtia albastră, iar aceste hârtii, aşa cum 
am explicat, sunt ciornele. Apoi, domnul Jonas Oldacre m-a 
informat că era nevoie să vad şi să înţeleg un număr de 
documente — contracte de închiriere pentru nişte clădiri, titluri 
de proprietate, ipoteci, certificate şi aşa mai departe. Mi-a spus 
că nu se va linişti până ce nu se vor aranja lucrurile şi m-a 
implorat să vin în seara aceea la casa sa din Norwood şi să aduc 
cu mine testamentul ca să aranjeze treburile. „[ine minte, 
băiete, niciun cuvânt părinţilor tăi despre treaba asta până nu 
aranjăm totul. Le facem o surpriză.” A insistat foarte mult 
asupra acestui aspect şi m-a pus să-i promit solemn. Vă puteţi 
imagina, domnule Holmes, că nu puteam să-i refuz nimic din ce- 
mi cerea. Era binefăcătorul meu şi nu-mi doream altceva decât 
să-i îndeplinesc dorinţele sub fiecare aspect. Astfel că am trimis 
o telegramă acasă, spunând că am treburi importante de 
rezolvat şi că mi-ar fi imposibil să spun cât de târziu voi sta. 
Domnul Oldacre îmi spusese că ar fi dorit să cinăm împreună la 
ora nouă, pentru că mai devreme era posibil să nu fie acasă. Mi- 
a fost totuşi greu să-i găsesc casa şi era aproape nouă şi 
jumătate când am ajuns. L-am găsit... 

— Un moment!, îl întrerupse Holmes, Cine a deschis uşa? 

— O femeie între doua vârste; cred că era menajera. 

— Şi bănuiesc că ea v-a menţionat numele? 

— Exact, aprobă McFarlane. 

— Continuati, vă rog. 

McFarlane îşi şterse mai întâi fruntea asudată şi povesti în 
continuare: 

— Această femeie m-a condus într-o sufragerie unde pe 
masă era aranjată o cină frugală. După aceea, domnul Jonas 
Oldacre m-a condus în dormitorul său, unde se afla un seif 
mare. L-a deschis şi a scos un teanc de documente pe care le- 
am parcurs apoi împreună. Când am terminat, ceasul se făcuse 
unsprezece-douăsprezece. Mi-a atras atenţia să nu o deranjăm 


pe menajeră. M-a condus afară prin fereastra franţuzească, 
rămasă deschisă în tot acest timp. 

— Oblonul era tras?, întrebă Holmes. 

— Nu ştiu sigur, dar cred că era tras doar pe jumătate. 
Da, mi-aduc aminte că l-a ridicat de tot ca să poată deschide 
fereastra. Nu-mi găseam bastonul şi mi-a spus: „Lasă, băiete, te 
voi tot vedea de acum înainte, sper, şi-ţi păstrez eu bastonul 
până te întorci să-l recuperezi”. L-am lăsat acolo, cu seiful 
deschis şi actele puse în teancuri pe masă. Era atât de târziu 
încât n-am putut să mă întorc la Blackheath şi mi-am petrecut 
noaptea la Anerley Arins şi nu am ştiut nimic până azi de 
dimineaţă, când am citit despre această groaznică întâmplare. 

— Mai aveţi ceva de întrebat, domnule Holmes?, vorbi 
Lestrade, ale cărui sprâncene se ridicaseră o dată sau de două 
ori pe parcursul acestei explicaţii. 

— Până nu mă voi fi dus la Blackheath, nu. 

— Vreţi să spuneţi la Norwood, zise Lestrade. 

— A, da; desigur că asta am vrut să zic, aprobă Holmes cu 
zâmbetul său enigmatic. 

Lestrade aflase — în urma mai multor experienţe decât ar 
fi dorit să admită — că acea minte brici putea pătrunde acolo 
unde pentru el era impenetrabil. L-am văzut privindu-l întrebător 
pe tovarăşul meu. 

— Cred că aş vrea să vorbesc cu dumneavoastră, 
domnule Sherlock Holmes, zise el. Acum, domnule McFarlane, 
doi dintre ofiţerii mei sunt la uşă, iar o trăsură vă aşteaptă. 

Tânărul remarcabil se ridică şi, cu o ultimă privire 
stăruitoare, ieşi din cameră. Poliţiştii l-au condus la trăsură, dar 
Lestrade rămase. Holmes ridicase paginile ce reprezentau schiţa 
testamentului şi le privea cu deosebit interes. 

— Sunt nişte lucruri ciudate în legătură cu documentul 
acesta, Lestrade, nu-i aşa?, spuse el împingându-le. 

Oficialul se uita la ele cu o expresie nedumerită. 

— Pot să citesc primele câteva rânduri, acestea din 
mijlocul celei de-a doua pagini şi încă unul sau două la sfârşit. 
Acestea sunt clare ca tiparul, dar scrisul dintre ele este groaznic 
şi în trei locuri nu înţeleg nimic. 

— Ce spuneţi despre asta?, întrebă Holmes. 

— Dar dumneavoastră ce spuneţi despre asta? 


— Că a fost scris în tren; scrisul citeţ reprezintă gările, 
scrisul urât mişcarea, iar scrisul foarte urât, trecerea peste 
macaz. O expertiză ştiinţifică ar demonstra imediat că a fost 
scris pe o rută suburbană, întrucât numai în vecinătatea unui 
mare oraş există o succesiune atât de rapidă de macazuri. 
Întrucât, testamentul a fost scris pe parcursul întregii călătorii, 
atunci trenul a fost expres, cu o singură oprire între Norwood şi 
London Bridge. 

Lestrade începu să râdă. 

— E prea mult pentru mine când începi cu teoriile 
dumitale, Holmes. Cum influenţează asta cazul? 

— Ei bine, confirmă povestea tânărului în sensul că 
testamentul a fost întocmit de Jonas Oldacre în timpul călătoriei 
de ieri. E ciudat, nu-i aşa?, că un om întocmeşte un document 
atât de important la întâmplare. Inseamnă că s-a gândit că nu 
va fi atât de important. Dacă cineva ar întocmi un testament, pe 
care niciodată nu ar dori să-l legalizeze, poate l-ar scrie aşa. 

— Ei bine, în acelaşi timp şi-a semnat sentinţa la moarte, 
spuse Lestrade. 

— A, aşa credeţi? 

— Dumneavoastră, nu? 

— Se poate, dar cazul nu îmi este clar încă. 

— Nu e clar? Păi, dacă asta nu e clar, ce AR PUTEA fi clar? 
Avem un tânăr care află dintr-odată că, dacă un anume om mai 
în vârstă moare, el va moşteni o avere. Ce face? Nu spune nimic 
nimănui, dar aranjează în aşa fel încât să iasă în seara aceea să- 
şi vadă clientul cu un pretext; aşteaptă până când singura 
persoană care mai era în casă adoarme şi apoi, în intimitatea 
camerei acelui bărbat, îl ucide, îi arde cadavrul în stiva de 
cherestea şi pleacă la un hotel din apropiere. Petele de sânge 
din cameră şi de pe baston sunt foarte vagi. E posibil să-şi fi 
închipuit crima ca nesângeroasă şi a sperat că, odată cu 
eliminarea cadavrului, a şters toate urmele crimei, urme care, 
pentru un oarecare motiv, l-ar fi acuzat. Toate acestea nu sunt 
evidente? 

— Mi se pare, bunul meu Lestrade, că sunt puţin prea 
evidente, răspunse Holmes. Imaginaţia nu se număra printre 
celelalte calităţi ale dumitale, dar dacă ai putea, pentru o 
secundă, să te pui în pielea acestui tânăr, ai fi ales chiar 
noaptea următoare legalizării documentului ca să comiţi crima? 


Nu ţi s-ar fi părut periculos să legi imediat cele două incidente? 
Mai mult, ai fi ales o ocazie când se ştie că eşti în casă, când 
menajera ţi-a dat drumul în casa? Şi, în final, ţi-ai bate capul să 
ascunzi cadavrul şi totuşi ai lăsa propriul baston acolo ca indiciu 
că tu eşti criminalul? Mărturiseşte, Lestrade, că e foarte puţin 
probabil. 

— Cât despre baston, domnule Holmes, ştii la fel de bine 
ca mine că de multe ori criminalul îşi pierde capul şi face lucruri 
pe care un om raţional le-ar evita. E foarte posibil să-i fi fost 
frică să se întoarcă în cameră. Spune-mi o altă teorie care să se 
potrivească acestor fapte. 

— Aş putea să-ţi dau o jumătate de duzină, spuse Holmes. 
lată, de exemplu, una foarte posibila, ba chiar foarte probabilă. 
Ţi-o ofer cadou. Bărbatul în vârstă prezintă nişte documente 
care, evident, sunt de valoare. Un cerşetor care era în trecere le 
vede prin fereastra al cărei oblon e ridicat pe jumătate. lese 
avocatul. Intră vagabondul! Apucă un baston pe care îl vede 
acolo, îl ucide pe Oldacre şi pleacă după ce arde cadavrul. 

— De ce ar incendia cerşetorul cadavrul? 

— Apropo de asta, de ce ar fi făcut-o McFarlane? 

— Ca să ascundă nişte dovezi. 

— Probabil că vagabondul a vrut să ascundă faptul că s-ar 
fi comis o crimă. 

— Şi de ce nu a luat vagabondul nimic? 

Lestrade scutură din cap, deşi mi s-a părut că nu mai era 
absolut sigur ca mai înainte. 

— Ei bine, domnule Sherlock Holmes, nu ai decât să-ţi 
cauţi cerşetorul şi, în timp ce dumneata îl găseşti, noi îţi vom 
reţine omul. Viitorul ne va arăta ce e corect. Dar ia în 
considerare un lucru, domnule Holmes, din câte ştim noi, nu a 
fost luat niciun document, iar prizonierul este singurul om din 
întreaga lume care nu ar fi avut niciun motiv să le ia din 
moment ce este moştenitor legal şi va intra în posesia lor 
oricum. 

Prietenul meu păru uimit de această remarcă. 

— Nu o să neg că, întrucâtva, dovezile sunt foarte mult în 
favoarea teoriei dumitale, aprobă el. Nu vreau decât să 
evidenţiez că mai sunt şi alte teorii posibile. Aşa cum ai spus, 
viitorul va decide. Bună dimineaţa! îndrăznesc să spun că în 
cursul zilei voi trece pe la Norwood să văd cum te descurci. 


După plecarea detectivului, amicul meu se ridică şi începu 
pregătirile pentru o zi de lucru cu aerul alert al unui om pe care 
îl aşteaptă o sarcină plăcută. 

— Prima mea mişcare, Watson, spuse el zorindu-se să-şi 
îmbrace redingota, după cum am spus, trebuie să fie în direcţia 
Blackheath. 

— Şi de ce nu la Norwood? 

— Pentru că în cazul acesta avem un incident singular, 
foarte apropiat de un alt incident singular. Poliţia face greşeala 
de a se concentra asupra celui de-al doilea, pentru că se 
întâmplă să fie cel criminal. Mi se pare normal ca modalitatea 
logică de abordare a acestui caz să fie încercarea de a clarifica 
primul incident — ciudatul testament întocmit deodată şi cu un 
moştenitor atât de neaşteptat. Poate va simplifica în parte ceea 
ce a urmat. Nu, dragul meu amic, nu cred că mă poţi ajuta. Nu 
se prefigurează niciun pericol, pentru că altfel nici prin gând nu 
mi-ar trece să acţionez fără tine. Sper ca diseară, când te voi 
vedea, să-ţi pot spune că am reuşit să fac ceva pentru tânărul 
nenorocit care s-a aruncat cu totul sub protecţia mea. 

Era târziu când s-a întors amicul meu şi mi-am dat 
seama, doar uitându-mă la chipul nerăbdător şi tras, că 
speranţele pe care şi le făcuse la început nu s-au îndeplinit. 
Timp de o oră a scârţâit la vioară, încercând să-şi calmeze 
sufletul răvăşit. În final, azvârli instrumentul şi porni să-mi 
povestească detaliat nenorocirea. 

— Totul merge prost, Watson, mai prost de atât nu se 
poate. M-am ţinut tare în faţa lui Lestrade, dar, îţi spun, pe 
sufletul meu, cred că de data asta el se află pe drumul cel bun, 
iar noi pe cel greşit. Instinctele mele îmi spun ceva, dar toate 
dovezile spun altceva şi mă tem că juraţii britanici nu au atins 
acel nivel de inteligenţa încât să prefere teoriile mele în faţa 
dovezilor lui Lestrade. 

— Ai fost la Blackheath? 

— Da, Watson, am fost şi am aflat foarte repede ca 
răposatul Oldacre a fost un mare ticălos. Tatăl era plecat în 
căutarea fiului său. Mama era acasă — o persoană măruntă, cu 
părul vâlvoi şi ochii albaştri, cuprinsă de teamă şi indignare. 
Desigur, nici nu a vrut să admită posibilitatea vinovăţiei lui. Dar 
nu şi-a exprimat nici surpriza, nici regretul asupra sorții lui 
Oldacre. Dimpotrivă, vorbea despre el cu atâta amar încât, fără 


să-şi dea seama, întărea cazul poliţiei pentru că, bineînţeles, 
dacă ar fi auzit-o vorbind astfel despre omul acela, l-ar fi împins 
către ură şi violenţă. „Era mai degrabă o maimuţă rea şi 
vicleană decât o fiinţa umană, a spus, şi aşa a fost mereu, încă 
de când era tânăr.“ „L-aţi cunoscut atunci?“, întrebai. „Da, l-am 
cunoscut bine; de fapt, a fost un vechi admirator de-al meu. 
Slavă Domnului că am avut instinctul să-l refuz şi să mă 
căsătoresc cu un alt bărbat, mai sărac, dar mai bun! Domnule 
Holmes, eram logodită cu el când am auzit povestea şocantă 
despre cum a dat drumul unei pisici în coteţul păsărilor şi am 
fost atât de oripilată de cruzimea de care a dat dovadă, încât nu 
am mai vrut să am de-a face cu el.” Scotoci într-un birou şi 
numaidecât scoase fotografia unei femei, desfigurată groaznic şi 
mutilată cu un cuţit. „Aceasta e fotografia mea, spuse ea. El mi- 
a trimis-o în halul ăsta, împreună cu blestemul lui, în dimineaţa 
nunţii mele.“ „Ei bine, am zis, cel puţin acum v-a iertat, din 
moment ce a lăsat toată averea fiului dumneavoastră.” „Nici eu 
şi nici fiul meu nu vrem nimic de la Jonas Oldacre, mort sau viu! 
— mi-a strigat din tot sufletul. Domnule Holmes, acolo sus este 
un Dumnezeu şi acelaşi Dumnezeu care l-a pedepsit pe acest 
om rău va arăta, când va crede El de cuviinţă, că mâinile fiului 
meu nu sunt pătate de sângele lui.“ 

— Am încercat câteva piste, dar nu am ajuns la nicio 
concluzie care să ne ajute în ipoteza noastră, însă am găsit 
câteva care ar contrazice-o. In final, am renunţat şi am plecat la 
Norwood. Locul acesta, Deep Dene House, este o vila mare, 
modernă, din cărămidă ţipătoare, înconjurată de un parc, cu un 
pâlc de dafini pe peluza din faţă. In dreapta, la distanţă de 
stradă, se aflau fabrica şi depozitul de cherestea, locul 
producerii incendiului. lată planul schiţat pe o foaie din 
carneţelul meu. Fereastra aceasta din stânga este cea care dă 
în camera lui Oldacre. Observi, se poate vedea în stradă 
dinăuntru. Cam asta este singura consolare pe ziua de azi. 
Lestrade nu era acolo, dar ofiţerul-şef a făcut onorurile. Tocmai 
descoperiseră din întâmplare ceva. Petrecuseră toată dimineaţa 
scotocind prin cenuşa de la stiva de lemne arsa şi, pe lângă 
rămăşiţele organice  carbonizate, izolaseră câteva discuri 
metalice pătate. M-am uitat foarte atent; fără niciun dubiu, erau 
nasturi de la pantaloni. Am remarcat chiar că unul era gravat cu 
numele „Hyams”, croitorul lui Oldacre. Apoi am examinat foarte 


atent peluza ca sa găsesc urme şi semne, dar, din cauza 
secetei, totul e tare ca fierul. Nu se vedea nimic, decât că un 
corp sau un obiect a fost târât prin gardul scund de lemn- 
câinesc care era în linie cu stiva de lemne. Desigur, toate 
acestea se potrivesc perfect cu versiunea oficială. M-am târât pe 
gazon cu soarele moleşitor în spate, dar după o ora nu ştiam 
nimic în plus. Ei bine, după acest fiasco, am intrat în dormitor şi 
l-am cercetat. Petele de sânge erau vagi, mai mult mânjeli, şi 
erau decolorate, dar cu siguranţă erau proaspete. Bastonul 
fusese luat, dar şi acolo urmele de-abia se vedeau. Nicio 
îndoiala că bastonul era al clientului meu. A recunoscut asta. Pe 
covor se vedeau urmele picioarelor celor doi bărbaţi, dar nu 
erau semne lăsate de un al treilea, un alt punct în plus în 
favoarea celorlalţi. Ei adunau tot timpul dovezi peste dovezi, iar 
noi eram în impas. Am întrezărit o mică speranţă... dar s-a 
dovedit a nu fi nimic. Am examinat lucrurile din seif, dintre care 
multe fuseseră scoase şi lăsate pe masă. Documentele erau 
puse în plicuri sigilate, dintre care câteva fuseseră deschise de 
poliţişti. Din câte mi-am dat seama, nu erau de prea mare 
valoare şi din carnetul de banca reieşea că domnul Oldacre nu 
avea o situaţie materială excepţională. Dar mi s-a părut că nu 
erau toate documentele acolo. Se făceau aluzii la nişte titluri — 
probabil mai valoroase — pe care nu le-am găsit. Desigur că, 
dacă am putea dovedi acest lucru, argumentele lui Lestrade nu 
ar mai fi valide (s-ar întoarce împotriva lui) pentru că cine ar 
fura ceva dacă ar şti că-l va moşteni curând? In final, după ce 
am cercetat tot şi nu am găsit nimic, mi-am încercat norocul cu 
menajera. Se numeşte Lexington, e măruntă, brunetă, tăcută, 
cu ochi prelungi şi suspicioşi. Ar fi avut ce să ne spună dacă ar fi 
vrut — sunt sigur de asta. Dar a tăcut chitic. Da, l-a primit 
înăuntru pe domnul McFarlane la nouă şi jumătate. Ar fi preferat 
să i se usuce mâna decât să-l fi lăsat înăuntru. S-a culcat la zece 
şi jumătate. Camera ei este în celălalt capăt al casei şi nu a 
auzit nimic din ce s-a întâmplat. Domnul McFarlane îşi lăsase în 
hol pălăria şi, din câte ştia ea, şi bastonul. A trezit-o alarma de 
incendiu. Săracul, sărmanul ei stăpân fusese sigur ucis. Avea 
duşmani? Ei bine, toţi oamenii au duşmani, dar domnul Oldacre 
era destul de secretos şi nu se vedea cu oameni decât în interes 
de serviciu. A văzut nasturii şi era sigură că erau de la hainele 
pe care le purta în noaptea aceea. Stiva de lemne era foarte 


uscată, pentru că nu mai plouase de o lună. A ars ca iasca şi, 
până a ajuns ea acolo, nu se vedeau decât flăcări. Atât ea, cât şi 
pompierii simțeau mirosul de carne arzând dinăuntru. Nu ştia 
nimic despre acte sau despre afacerile personale ale domnului 
Oldacre. Aşadar, dragul meu Watson, aceasta e relatarea unui 
eşec. Şi totuşi... şi totuşi... Îşi încleştă mâinile subţiri într-o criză 
de convingere. Ştiu că ceva e în neregulă. O simt până în 
măduva oaselor. E ceva care nu a ieşit la iveală, iar menajera 
ştie. In ochii ei se citea o sfidare ursuză care apare doar odată 
cu vinovăția de a şti ceva. Oricum, nu are rost să mai vorbim 
despre asta, Watson, dar, dacă nu dă peste noi un noroc chior, 
mă tem că acest caz al dispariţiei din Norwood nu va figura în 
acea cronică a succeselor noastre care prevăd că mai devreme 
sau mai târziu va fi suportată de public. 

— Sigur, am spus, nu crezi că faptele acestui bărbat vor 
impresiona orice juriu? 

— E un argument periculos, dragul meu Watson. Îți 
aminteşti de acel criminal îngrozitor, Bert Stevens, care voia să-l 
ajutăm în 1887? Mai era vreun tânăr atât de bine-crescut, de 
manierat? 

— Adevărat. 

— Dacă nu reuşim sa descoperim o ipoteză alternativă, 
omul ăsta e pierdut. De-abia dacă găseşti o lacună în cazul care 
va fi prezentat împotriva lui, iar investigaţiile ulterioare nu au 
făcut decât să-l consolideze. Apropo, este un detaliu curios în 
legătura cu actele acelea, care mi-ar putea servi ca punct de 
plecare într-o anchetă. Când m-am uitat peste carnetul de 
bancă, am descoperit că starea materială proastă se datora în 
principal unor cecuri cu sume mari care au fost emise pe 
parcursul anului trecut unui domn Cornelius. Mărturisesc că aş fi 
interesat să aflu cine este acest domn Cornelius care conduce 
tranzacţii importante cu un constructor retras. Se poate să fi 
fost implicat în această afacere? Cornelius ar putea fi broker, 
dar nu am găsit nicio chitanţă care să corespundă acestor plăți 
uriaşe. In lipsa altor dovezi, cercetările mele trebuie să se 
îndrepte către bancă pentru a afla cine este domnul care a 
încasat aceste cecuri. Dar mă tem, dragul meu prieten, că acest 
caz al nostru va avea un final nefericit, cu Lestrade 
spânzurându-ne clientul, ceea ce, desigur, va fi un triumf pentru 
Scotland Yard. 


Nu ştiu în ce măsură a dormit Sherlock Holmes în acea 
noapte, dar, când am coborât la micul dejun, l-am găsit palid şi 
răvăşit, cu ochii lui luminoşi, şi mai luminoşi din cauza 
cearcănelor din jurul lor. 

Covorul din jurul scaunului său era plin de mucuri de 
ţigara şi de primele ediţii ale ziarelor de dimineaţă. Pe masă era 
o telegramă deschisă. 

— Ce părere ai despre telegrama asta, Watson?, întrebă 
el aruncându-mi-o. 

Era de la Norwood şi scria după cum urmează: 


NOI DOVEZI IMPORTANTE DE ÎNMÂNAT. 
VINOVĂŢIA LUI MCFARLANE DEFINITIV STABILITĂ. 
TE SFĂTUIESC SĂ ABANDONEZI CAZUL. 
LESTRADE 


— Pare grav, am spus. 

— E cântecul de victorie al lui Lestrade, răspunse Holmes 
cu un zâmbet amar. Şi, cu toate acestea, ar putea fi prematur 
să abandonez cazul. În fond, dovezile noi importante sunt cu 
două tăişuri şi se poate să funcţioneze într-o direcţie total 
diferită decât s-ar aştepta Lestrade. la micul dejun, Watson, şi 
vom pleca împreună să vedem ce putem face. Simt că astăzi voi 
avea nevoie de compania ta şi de suport moral. 

Amicul meu nu a luat micul dejun, întrucât una dintre 
ciudăţeniile lui în momentele de maxima intensitate era 
abţinerea de la mâncare şi l-am văzut bazându-se pe forţa lui de 
fier până când a leşinat de inaniţie. „În prezent, nu-mi permit să 
cheltuiesc energie şi vigoare pentru digestie”, răspundea în faţa 
admonestărilor doctorilor. Astfel că nu am fost surprins azi de 
dimineaţă când a lăsat mâncarea neatinsă şi a pornit împreună 
cu mine la Norwood. Încă mai era o gloată de gură-cască în faţa 
casei Deep Dene, care era o vilă din suburbii exact aşa cum mi- 
o imaginasem. Lestrade ne-a întâmpinat la poartă cu faţa 
radiind de victorie şi cu o purtare grosolan de triumfătoare. 

— Ei bine, domnule Holmes, ne-ai dovedit că ne înşelăm? 
Ţi-ai găsit vagabondul?, întrebă el. 

— Nu mi-am format încă nicio concluzie, îi răspunse 
tovarăşul meu. 


— Dar noi ne-am format-o ieri, iar acum s-a dovedit că e 
corectă; deci, trebuie să recunoşti că de data asta, domnule 
Holmes, am fost cu un pas în faţa dumitale. 

— In mod sigur te comporti de parcă s-ar fi întâmplat 
ceva neobişnuit, spuse Holmes. 

Lestrade râse zgomotos. 

— Nu-ţi place să fii învins, aşa cum nu-i place nimănui, 
comentă. Nu te poţi aştepta ca întotdeauna lucrurile să iasă aşa 
cum doreşti, doctore Watson, nu-i aşa? Poftiţi, va rog, domnilor, 
pe aici şi cred că vă pot convinge pentru totdeauna că autorul 
acestei crime este John McFarlane. 

Ne-a condus prin pasaj până într-un hol întunecat. 

— Acesta este locul unde cred că a venit tânărul 
McFarlane după crimă să-şi ia pălăria, spuse el. Acum, priviţi 
aici. 

Cu o bruscheţe dramatică, aprinse un chibrit la lumina 
căruia s-a văzut o pată de sânge pe peretele alb. Când a 
apropiat chibritul, am văzut că era mai mult decât o pată. Era 
amprenta bine definită a degetului mare de la mână. 

— Priveşte-o cu lupa, domnule Holmes. 

— Da, aşa am să fac. 

— Ştii că nu există două amprente identice? 

— Am auzit ceva de genul acesta. 

— Atunci, vrei să compari acea amprentă cu amprenta 
degetului mare de la mâna dreapta a lui McFarlane, luată pe 
ceară azi-dimineaţă din ordinul meu? 

A ridicat amprenta în ceară aproape de amprenta în 
sânge şi nu era nevoie de lupă ca să-ţi dai seama că cele două 
aparţineau fără niciun dubiu aceluiaşi deget. Imi era clar că 
nefericitul nostru client era pierdut. 

— Asta a fost, spuse Lestrade. 

— Da, asta a fost, am rostit involuntar. 

— Este finalul, spuse Holmes. 

Ceva din tonul vocii lui mi-a captat atenţia şi m-am întors 
să mă uit la el. 

Pe chipul lui se citea o extraordinară schimbare. Se 
abţinea pentru a-şi ascunde o bucurie interioară. Ochii îi luceau 
ca două stele. Mi s-a părut că făcea un efort deosebit să-şi 
stăpânească un acces convulsiv de râs. 


— Vai de mine! Vai de mine!, exclamă în final. Ei bine, 
cine s-ar fi gândit? Şi ca să vezi cât de înşelătoare pot fi 
aparențele! Şi ce tânăr drăguţ! E o lecţie pentru noi, să nu avem 
încredere în propria judecată, nu-i aşa, Lestrade? 

— Da, unii dintre noi tind să fie prea convinşi, domnule 
Holmes, spuse Lestrade. 

Era de o impertinenţă de-a dreptul îngrozitoare, dar nu 
puteam fi ofensaţi. 

— Ce noroc pe noi că tânărul şi-a atins degetul cel mare 
de perete când şi-a luat pălăria din cuier! O mişcare foarte 
normală, nu-i aşa? dacă stai să te gândeşti! 

Holmes era aparent calm, dar, pe măsură ce vorbea, tot 
corpul îi zvâcnea din cauza agitaţiei suprimate. 

— Apropo, Lestrade, cine a făcut această remarcabilă 
descoperire? 

— Menajera, doamna Lexington, este cea care a atras 
atenţia ofițerului de noapte. 

— Unde era ofiţerul de noapte? 

— A rămas de pază în dormitorul unde a fost comisă 
crima ca să aibă grijă să nu fie atins nimic. 

— Dar ieri de ce nu au văzut poliţiştii amprenta? 

— Păi, nu am avut niciun motiv să examinăm cu atenţie 
holul. Şi apoi, nici nu este un loc foarte expus, după cum poţi să 
vezi. 

— Nu, nu, desigur că nu. Presupun că nu e niciun dubiu 
că amprenta era acolo şi ieri! 

Lestrade îl privi pe Holmes ca şi cum ar fi crezut că e 
nebun.  Mărturisesc că şi eu eram surprins atât de 
comportamentul hilar, cât şi de observaţiile relativ ciudate. 

— Doar nu crezi că McFarlane a ieşit în miezul nopţii din 
închisoare doar ca să întărească bănuielile împotriva lui, spuse 
Lestrade. Las la latitudinea oricărui expert din lume să verifice 
dacă amprenta aceasta este a lui sau nu. 

— Este, fără îndoială, amprenta degetului său. 

— Oricum, ajunge!, exclamă Lestrade. Sunt o persoană 
practică, domnule Holmes, şi când am dovada, trag concluziile. 
Dacă ai ceva să-mi spui, mă găseşti în camera de zi scriindu-mi 
raportul. 

Holmes îşi recăpătase calmul, deşi încă detectam 
străfulgerări de amuzament în expresia lui. 


— Vai de mine, lucrurile merg foarte prost, nu-i aşa, 
Watson?, spuse el. Şi totuşi, sunt unele detalii care dau speranţe 
clientului nostru. 

— Mă bucur să aud asta, am spus încântat. Mă temeam 
că i-a sosit sfârşitul. 

— Nu aş merge chiar atât de departe, dragul meu 
Watson. De fapt, un singur lucru este în neregulă cu dovada 
aceasta, căreia prietenul nostru îi dă atâta importanţă. 

— Chiar aşa, Holmes! Ce este? 

— Doar atât: ŞTIU că amprenta nu era aici ieri când am 
examinat holul. Şi acum, Watson, hai sa ne plimbăm puţin la 
soare. 

Mi-am acompaniat amicul într-o plimbare prin grădină, cu 
mintea confuză, dar cu ceva speranţă în suflet. Holmes a luat 
fiecare faţadă a casei în parte şi a examinat-o cu mult interes. 
Apoi m-a condus înăuntru şi am mers prin toată clădirea, din 
subsol până în pod. Majoritatea camerelor erau nemobilate, dar, 
cu toate acestea, Holmes le-a cercetat minuţios. In final, pe 
coridorul de la ultimul etaj, care dădea în trei dormitoare 
nelocuite, Holmes fu cuprins de un fior de bucurie. 

— Sunt într-adevăr nişte aspecte unice în cazul acesta, 
Watson, spuse el. Cred că e timpul să-i încredinţăm amicului 
Lestrade secretul nostru. A râs el pe seama noastră, dar poate 
că o să avem şi noi parte de porţia noastră de râs dacă viziunea 
mea asupra problemei se dovedeşte a fi corectă. Da — da, cred 
că ştiu cum să abordăm problema. 

Inspectorul de la Scotland Yard încă mai scria în salon 
când l-a întrerupt Holmes. 

— Am înţeles că întocmeşti raportul cazului, spuse el. 

— Da. 

— Nu crezi că e puţin prematur? Nu pot să nu mă 
gândesc că dovezile nu sunt complete. 

Lestrade îl cunoştea pe amicul meu prea bine ca să-i 
ignore vorbele. Lăsă tocul din mână şi-l privi mirat. 

— Ce vrei să spui, domnule Holmes? 

— Doar ca mai este un martor important pe care nu l-ai 
văzut. 

— Poţi să-l aduci? 

— Cred că da. 

— Atunci, fă-o. 


— Îmi voi da silinţa. Câţi ofiţeri ai? 

— Trei şi încă trei la dispoziţie. 

— Excelent!, spuse Holmes. Pot să te întreb dacă sunt 
mari, solizi, cu voci răsunătoare? 

— N-am nicio îndoială că aşa sunt, deşi nu-mi dau seama 
ce legătură au vocile lor. 

— Poate că te pot ajuta să înţelegi asta şi încă unul sau 
două lucruri, spuse Holmes. Dacă eşti drăguţ să-ţi chemi 
oamenii, voi încerca. 

Cinci minute mai târziu, trei poliţişti veniseră în hol. 

— În cealaltă aripă a casei se află o cantitate 
considerabilă de paie, începu Holmes. O să va rog să aduceţi 
două grămezi. Cred că îmi va fi de cel mai mare ajutor ca să pot 
aduce martorul de care am nevoie. Mulţumesc foarte mult. 
Watson, cred că ai nişte chibrituri în buzunar. Acum, domnule 
Lestrade, te voi ruga să mă însoţeşti până la ultimul palier. 

Aşa cum am spus, acolo era un coridor îngust care dădea 
în trei dormitoare goale. La un capat al coridorului eram noi, 
conduşi de Sherlock Holmes, ofiţerii zâmbind nervos şi Lestrade 
privindu-l pe amicul meu cu uimire, nerăbdare şi batjocură pe 
chip. Holmes stătea în faţa noastră cu aerul unui magician care 
face o scamatorie. 

— Eşti amabil să trimiţi doi ofiţeri după găleți cu apă? 
Puneţi fânul acolo pe podea, fără să se atingă de vreun perete. 
Acum cred că e gata. 

Faţa lui Lestrade începuse să se înroşească şi devenea 
nervos. 

— Nu-mi dau seama de ce te joci cu noi, domnule 
Sherlock Holmes, spuse el. Dacă ştii ceva, poţi să ne spui şi fără 
caraghioslâcul ăsta. 

— Te asigur, bunul meu Lestrade, că am motive 
întemeiate pentru tot ceea ce fac. Cred că-ţi aduci aminte că 
acum câteva ore m-ai luat peste picior, atunci când lucrurile 
erau de partea ta, aşa că îngăduie-mi şi mie puţin tam-tam 
acum. Watson, pot să te rog să deschizi fereastra aceea şi apoi 
să pui un chibrit la marginea fânului? 

Aşa am făcut şi, din cauza curenților de aer, fânul uscat 
pocni şi se aprinse, scoțând spirale de fum negru pe coridor. 


— Acum să vedem dacă putem face rost de acel martor, 
Lestrade. Pot să te rog să ni te alături când strigăm „Foc!“? Ei 
bine, unu, doi, trei... 

— Foc!, am strigat cu toţii. 

— Mulţumesc. Vă rog, încă o dată. 

— Foc! 

— Doar o singură dată, domnilor, toţi împreună. 

— Foc! 

Ţipătul trebuie să se fi auzit în tot Norwoodul. De-abia 
terminasem, când cel mai uimitor lucru se întâmplă. Deodată se 
deschise o uşă din ceea ce părea a fi un zid solid de la capătul 
coridorului şi de-acolo ţâşni ca un iepure din vizuină un bărbat 
mărunt, zbârcit. 

— Splendid!, exclamă Holmes calm. Watson, o găleată cu 
apă peste paie. Ajunge! Lestrade, permite-mi să-ţi prezint 
principalul martor lipsă, domnul Jonas Oldacre. 

Detectivul îl privea uimit pe nou-venit. Acesta, la rândul 
lui, clipea în lumina puternică de pe coridor şi ne privea prin 
focul mocnit. Avea o faţă odioasă, vicleana, crudă, răutăcioasă, 
cu privire şireată, cu ochii de un gri-deschis şi gene albe. 

— Ce înseamnă asta?, întrebă într-un final Lestrade. Ce ai 
făcut tot timpul ăsta? 

Oldacre râse forţat, retrăgându-se din faţa chipului roşu 
de furie al detectivului. 

— Nu am făcut niciun rău. 

— Niciun rău!? Ai făcut tot ce ţi-a stat în putere ca să 
spânzuri un nevinovat. Dacă nu ar fi fost domnul de aici, nu sunt 
sigur că nu ai fi reuşit. 

Mizerabila creatură începu să se smiorcăie. 

— Desigur, domnule, nu a fost decât o farsă. 

— Aha! O farsă, nu-i aşa? Îți promit că nu o să apuci să 
râzi pe seama ei. Du-l jos şi ţine-l în sufragerie până vin. 
Domnule Holmes, continuă el după ce plecaseră ceilalţi, nu 
puteam vorbi în faţa ofiţerilor, dar în prezenţa doctorului Watson 
nu mă deranjează să spun că acesta este cel mai inteligent 
lucru pe care l-ai făcut până acum, deşi pentru mine este un 
mister cum ai reuşit. Ai salvat viaţa unui băiat nevinovat şi ai 
prevenit un scandal grav care mi-ar fi stricat reputaţia în poliţie. 

Holmes zâmbi şi-l bătu pe Lestrade pe umăr. 


— În loc de a fi stricată, dragul meu domn, vei afla că 
reputaţia ţi-a crescut enorm. Fă doar câteva schimbări în 
raportul pe care-l scriai şi vor înţelege că nu-i aşa de uşor să 
arunci praf în ochii inspectorului Lestrade. 

— Şi nu vrei să figureze şi numele tău? 

— Deloc. Munca în sine este răsplata mea. Poate că îmi 
voi primi recunoaşterea în viitor, când voi permite zelosului meu 
cronicar să-şi mai publice o dată scrierile... Ce zici, Watson? 
Acum, să vedem unde se ascundea şobolanul asta. 

Un perete despărțitor din scânduri şi mortar fusese ridicat 
pe coridor la doi metri de capăt şi o uşă ascunsă cu viclenie în 
el. Înăuntru era luminat prin nişte deschizături în cornişă. Mai 
erau ceva mobilă şi o rezervă de mâncare şi apă împreună cu 
nişte cărţi şi nişte hârtii. 

— lată avantajul unui constructor, spuse Holmes când 
ieşeam. A reuşit să-şi facă singur propria ascunzătoare, fără 
vreun complice... Desigur, cu excepţia iubitei sale menajere, pe 
care nu aş pierde timpul şi aş băga-o în aceeaşi oală, Lestrade. 

— Voi ţine cont de sfatul tău. Dar cum ai ştiut de locul 
acesta, domnule Holmes? 

— Eram convins că individul era ascuns undeva în casă. 
Când am mers pe coridor şi mi-am dat seama că este cu şase 
paşi mai scurt decât cel de dedesubt, mi s-a părut foarte clar 
unde era. M-am gândit că nu ar avea curaj să rămână ascuns în 
faţa unei alarme de foc. Desigur, am fi putut să intrăm şi să-l 
ridicăm, dar m-a amuzat să-l văd cum se dă de gol; şi apoi, îţi 
eram dator cu o farsă, Lestrade, pentru felul în care mi-ai râs în 
nas azi-dimineaţă. 

— Ei bine, domnule, cu siguranţă acum suntem chit. Dar 
cum, Dumnezeule, ştiai că este chiar în casă? 

— Amprenta, Lestrade. Ai spus că este finalul şi aşa a şi 
fost, dar în cu totul alt sens. Ştiam că nu fusese acolo ieri. Acord 
mare atenţie detaliilor. Aşa cum poate ai observat, cercetasem 
holul şi eram sigur că peretele fusese curat. Prin urmare, 
amprenta fusese pusă acolo în timpul nopţii. 

— Dar cum? 

— Foarte uşor. Când au fost sigilate pachetele, Jonas 
Oldacre l-a pus pe McFarlane să verifice unul dintre sigilii şi 
astfel a pus degetul mare pe ceara moale. A fost o mişcare atât 
de rapidă şi de normală încât îndrăznesc să spun că nici tânărul 


nu-şi aduce aminte. E foarte posibil să se fi întâmplat chiar aşa 
şi poate că nici Oldacre nu şi-a dat seama la ce-i va folosi. În 
timp ce se gândea la caz în bârlogul lui, deodată şi-a dat seama 
ce probă incriminatoare putea fabrica împotriva lui McFarlane 
folosind amprenta aceea. A fost cel mai uşor lucru din lume 
pentru el să ia ceara de pe sigiliu, s-o înmoaie în cât sânge 
putea curge dintr-o înţepătură şi s-o pună pe perete în timpul 
nopţii ori el, ori menajera. Dacă examinezi documentele pe care 
le-a luat cu el în ascunzătoare, pot să pun rămăşag că vei găsi 
sigiliul cu amprenta pe el. 

— Minunat!, exclamă Lestrade. Minunat! După cum spui, 
totul e limpede. Dar care a fost motivul acestei înşelăciuni, 
domnule Holmes? 

Mi s-a părut amuzant să văd cum comportamentul 
autoritar al detectivului se schimbase  dintr-odată în 
comportamentul unui copil care pune întrebări învățătorului său. 

— Păi, nu cred că e greu de explicat. Persoana care 
aşteaptă acum jos este un om bătrân, ranchiunos, răzbunător. 
Ştiai că odată a fost refuzat de mama lui McFarlane? Nu ştiai! Ţi- 
am spus să te duci mai întâi la Blackheath şi apoi la Norwood. Ei 
bine, această jignire, cum a considerat-o el, i-a înveninat mintea 
haină, intrigantă şi toată viaţa a tânjit după răzbunare, dar nu a 
găsit niciodată ocazia. În ultimii doi ani, lucrurile i-au fost 
potrivnice — speculaţii secrete, cred — şi se găsea în impas. Se 
hotărăşte să-şi înşele creditorii şi, în acest scop, plăteşte sume 
mari de bani unui anume domn Cornelius, care 
cred. că este tot el, sub alt nume. Încă nu am dat de urma 
acestor cecuri, dar sunt sigur că banii au fost depuşi sub acest 
nume în vreun oraş din provincie unde Oldacre a dus din când în 
când o dublă existenţă. Intenţiona să-şi schimbe numele 
definitiv, să scoată banii şi sa dispară, începându-şi viaţa din 
nou în altă parte. 

— Da, se prea poate... 

— S-a gândit că prin dispariţia sa ar fi eliminat orice 
posibilitate de a fi descoperit şi, în acelaşi timp, ar fi avut parte 
de o amplă şi zdrobitoare răzbunare asupra vechii lui iubite, 
dacă dădea impresia că fusese ucis de unicul ei fiu. A fost o 
capodoperă de răutate şi a dus-o la bun sfârşit ca un maestru. 
Ideea cu testamentul care ar fi dat evident motivul crimei, vizita 
secretă, neştiută de părinţii lui, reținerea bastonului, sângele şi 


resturile animale, şi nasturii din stiva de lemne, totul a fost 
admirabil. A fost o plasă din care, acum câteva ore, mi se părea 
că nu există nicio scăpare posibilă. Dar nu a avut calitatea 
supremă a artistului, nu a ştiut când să se oprească. A vrut să 
îmbunătăţească neapărat ceea ce era deja perfect, să strângă 
latul în jurul gâtului nefericitei victime şi a stricat totul. Să 
coborâm, Lestrade. Am o întrebare-două să-i pun. 

Perfida fiinţă era aşezată în propriul salon, încadrată de 
doi poliţişti. 

— A fost o glumă, bunul meu domn, o farsă, nimic mai 
mult, se smiorcăia fără încetare. Vă asigur, domnule, ca m-am 
ascuns doar ca să văd efectul dispariţiei mele şi sunt sigur că nu 
aş fi lăsat să i se întâmple vreun rău bietului McFarlane. 

— Asta va decide judecătorul, spuse Lestrade. Oricum, 
veţi fi acuzat de conspirație, dacă nu de tentativă de omor. 

— Şi probabil vei afla că bunii dumitale creditori vor bloca 
negreşit contul bancar al domnului Cornelius, completă Holmes. 

Omuleţul tresări şi-şi întoarse privirea perfidă spre 
prietenul meu. 

— Trebuie să vă mulţumesc pentru multe lucruri, zise el. 
Poate că într-o zi îmi voi plăti datoria. 

Holmes zâmbi indulgent. 

— Mă gândesc ca vei fi ocupat câţiva ani, spuse el. 
Apropo, ce ai pus în stiva de lemne, lângă pantalonii tăi vechi? 
Un câine mort sau un iepure, sau ce? Nu vrei să spui? Vai de 
mine, nu eşti deloc amabil! Bine, îndrăznesc să spun că vreo doi 
iepuri ar fi. de-ajuns pentru sânge şi pentru rămăşiţele 
carbonizate. Dacă vei scrie vreodată o relatare a cazului, 
Watson, poţi să spui că erau iepuri. 

Sfârşit 


Omuleţii dansatori 


Holmes şedea în tăcere de câteva ore, cu spatele său lung 
şi subţire aplecat deasupra unui vas cu substanţe chimice în 
care prepara un produs extrem de urât mirositor. Capul îi era 
aplecat în piept şi, din punctul meu de vedere, arăta ca o pasăre 
ciudată, uscăţivă, cu penajul de un gri-şters şi o creastă neagră. 

— Aşadar, Watson, spuse el deodată, nu ai de gând să 
investeşti în acţiuni sud-africane? 

Am tresărit de uimire. 

Oricât de obişnuit eram cu abilităţile uluitoare ale lui 
Holmes, această subită invazie în gândurile mele cele mai 
intime îmi era total inexplicabilă. 

— De unde, Dumnezeule, ai ştiut asta?, am întrebat. 

Se răsuci cu scaunul, cu o eprubetă aburindă în mână şi o 
privire amuzată în ochii afundaţi în orbite. 

— Hai, Watson, mărturiseşte că te-am luat prin 
surprindere, spuse el. 

— Recunosc. 

— Ar trebui să te oblig să semnezi că ai recunoscut. 

— De ce? 

— Pentru că în cinci minute vei spune că totul e absurd de 
simplu. 

— Bineînţeles că nu voi spune aşa ceva. 

— Vezi tu, dragul meu Watson — îşi propti eprubetă în 
suport şi începu să vorbească având aerul unui profesor care se 
adresează clasei —, în realitate nu este chiar aşa de greu să 
îmbini o serie de deducţii, fiecare pe baza precedentei şi fiecare, 
la rândul ei, simplă. Dacă, după ce faci aşa, elimini deducţiile 
centrale şi prezinţi audienței doar punctul de început şi 
concluzia, se poate produce un efect uimitor, deşi probabil doar 
de faţadă. Acum nu a fost chiar greu. Prin inspectarea liniilor 
fine dintre degetul mare şi cel arătător al mâinii stângi, m-am 
asigurat ca nu ai de gând să-ţi investeşti modestul capital în 
minele de aur. 

— Nu văd legătura. 

— Se prea poate; dar îţi voi arăta imediat care e legătura. 
lată verigile lipsă dintr-o succesiune foarte simplă: 1. Ai avut 


cretă între degetul mare şi cel arătător al mâinii stângi când te- 
ai întors aseară de la club. 2. Ai ţinut cretă în mână când ai jucat 
biliard, ca să nu alunece tacul. 3. Nu joci biliard decât cu 
Thurston. 4. În urmă cu patru săptămâni, mi-ai spus că Thurston 
avea nişte acţiuni ale unor proprietăţi sud-africane care aveau 
să expire într-o lună şi pe care dorea să le împartă cu tine. 5. 
Carnetul tău de cecuri este încuiat la mine în sertar, iar tu nu 
mi-ai cerut cheia. 6. Nu ai de gând să-ţi investeşti banii astfel. 

— E absurd de simplu!, am strigat. 

— Chiar aşa, spuse el uşor iritat. Orice problemă pare de- 
a dreptul puerilă când îţi este explicată. lată una neexplicată. 
Vezi ce poţi să înţelegi din asta, amice Watson. 

Aruncă pe masă o foaie de hârtie şi se întoarse din nou la 
analizele sale chimice. M-am uitat cu mirare la hieroglifele 
absurde de pe hârtie. 

— A, asta este părerea ta! 

— Ce altceva ar putea fi? 

— Asta este nerăbdător să afle domnul Hilton Cubitt de pe 

moşia Ridling Thorpe din Norfolk. Această mica ghicitoare a 
venit cu prima tranşă a poştei, iar el urma să vină cu următorul 
tren. Sună cineva la uşă, Watson. N-aş fi foarte uimit dacă ar fi 
chiar el. 
Pe scară s-au auzit paşi grei şi, în secunda următoare, în cameră 
intră un domn înalt, roşcat, proaspăt bărbierit, ai cărui ochi şi 
obraji îmbujoraţi dovedeau că trăise departe de ceața din strada 
Baker. Pe măsură ce intra, părea să aducă cu el o boare din 
aerul tare, proaspăt, înviorător, de pe coasta de est. Am dat 
mâna şi se pregătea să se aşeze, când îi căzură ochii pe hârtia 
cu însemnele stranii pe care tocmai le examinasem şi le 
lăsasem pe masă. 

— Ei bine, domnule Holmes, ce înţelegi din asta?, întrebă. 
Mi s-a spus că vă plac misterele care sunt cât mai ciudate şi nu 
cred că veţi găsi unul mai ciudat ca acesta. Am trimis hârtia mai 
devreme ca să aveţi timp să o studiaţi până vineri. 

— Cu siguranţă este un lucru ciudat, spuse Holmes. La 
prima vedere pare să fie o farsă copilărească. Constă dintr-un 
număr de siluete mici şi absurde care dansează pe hârtia pe 
care sunt desenate. De ce să acordaţi importanţă unui lucru atât 
de grotesc? 


— N-ar fi trebuit, domnule Holmes. Dar soţia mea i-a 
acordat importanţă. O sperie de moarte. Nu spune nimic, dar 
văd teroarea din ochii ei. Tocmai de aceea vreau să-i dăm de 
capăt. 

Holmes ridică hârtia astfel încât lumina cădea pe ea în 
întregime. Era o pagină ruptă dintr-o agendă. Semnele erau 
desenate cu creionul şi arătau cam aşa: 


LXIXEXEAK REISI 


Holmes o examina un timp şi apoi o împături cu grijă şi o 
băgă în buzunar. 

— Cazul acesta promite să fie unul foarte interesant şi 
neobişnuit, spuse el. Mi-aţi oferit câteva detalii în scrisoare, 
domnule Hilton Cubitt, dar v-aş rămâne dator dacă aţi fi amabil 
să le reluaţi pentru amicul meu, doctorul Watson. 

— Nu sunt un povestitor prea bun, spuse vizitatorul 
nostru împletindu-şi şi despletindu-şi nervos mâinile mari, 
puternice. Să mă întrebaţi ce nu va este clar. Voi începe cu 
momentul căsătoriei mele de anul trecut; dar mai întâi aş vrea 
să spun că, deşi nu sunt un om bogat, familia mea este stabilită 
la Ridling Thorpe de cinci secole şi nu există familie mai 
renumită în comitatul Norfolk. Anul trecut am venit la Londra cu 
ocazia jubileului şi am tras la o pensiune din Russel Square 
pentru că acolo stătea Parker, vicarul parohiei noastre. Era acolo 
o domnişoară americană... Se numea Patrick, Elsie Patrick. Am 
devenit într-un fel prieteni, iar până la sfârşitul lunii eram 
îndrăgostit lulea. Ne-am căsătorit pe ascuns la oficiul civil şi ne- 
am întors la Norfolk ca un cuplu căsătorit. Poate credeţi că este 
o nebunie, domnule Holmes, ca un bărbat dintr-o familie bună, 
cu renume, să se căsătorească astfel, neştiind nimic despre 
soţia sa sau despre familia ei; dar, dacă aţi vedea-o şi aţi 
cunoaşte-o, aţi înţelege. Elsie a fost foarte cinstită cu mine în 
privinţa asta. Nu pot spune că nu mi-a oferit ocazia să mă retrag 
dacă aş fi vrut. „Am cunoscut oameni foarte neplăcuţi la viaţa 
mea”, mi-a spus. „Aş vrea să uit totul. Aş prefera să nu vorbesc 
niciodată despre trecutul meu, pentru că este foarte dureros 
pentru mine. Dacă mă iei, Hilton, vei lua o femeie care nu are de 
ce să se ruşineze; dar va trebui să te mulţumeşti cu cuvântul 
meu şi să-mi permiţi să nu spun nimic despre trecutul meu 
înainte de momentul când voi fi a ta. Dacă aceste condiţii sunt 


prea grele, atunci întoarce-te la Norfolk şi lasă-mă să trăiesc în 
singurătatea mea, aşa cum m-ai găsit.” Mi-a spus aceste cuvinte 
chiar în ziua dinaintea nunţii noastre. l-am spus că sunt de acord 
să ne căsătorim în condiţiile impuse de ea şi m-am ţinut de 
cuvânt. Ei bine, suntem căsătoriţi de un an şi am fost fericiţi. 
Dar acum o lună, pe la sfârşitul lui iunie, am remarcat pentru 
prima dată semne de necaz. Într-o bună zi, soţia mea a primit o 
scrisoare din America. Am văzut timbrul american. S-a albit la 
faţă, a citit scrisoarea şi a aruncat-o în foc. Nu mi-a vorbit 
despre scrisoare şi nici eu n-am întrebat... promisiunea e 
promisiune; dar din acel moment nu a mai avut o clipă de 
linişte. Pe faţa ei se citeşte permanent teama, de parcă tot s-ar 
aştepta la ceva. Ar face bine dacă ar avea încredere în mine. Și- 
ar da seama că îi sunt cel mai bun prieten. Dar, până nu 
vorbeşte, nu am ce să vă spun. Trebuie totuşi să vă menţionez, 
domnule Holmes, că este o femeie demnă de încredere şi, orice 
probleme ar fi avut în trecut, vina nu a fost a ei. Eu sunt doar un 
biet mogşier, dar nu e om în Anglia care 
să ţină la onoarea familiei sale mai mult ca la orice altceva. Ea 
ştie asta bine şi o ştie dinainte de a se fi măritat cu mine. Nu ar 
păta niciodată renumele familiei... sunt sigur de asta. Ei bine, 
acum am ajuns la partea ciudată a poveştii mele. In urmă cu o 
săptămână — marţea trecută — am găsit desenaţi pe pervazul 
ferestrei câţiva omuleţi absurzi care dansau, la fel ca aceştia de 
pe foaie. Erau făcuţi cu creta. Am crezut că îi făcuse grăjdarul, 
dar băiatul a jurat că nu ştie nimic. Oricum, fuseseră desenaţi în 
timpul nopţii. Am şters desenul şi numai soţiei mele i-am spus 
despre acest incident. Spre surpriza mea, ea a luat lucrurile 
foarte în serios şi m-a implorat să o las să-i vadă dacă mai 
apăreau. Timp de o săptămână nu s-a întâmplat nimic şi apoi, 
ieri-dimineaţă, am găsit hârtia aceasta pe cadranul solar din 
gradină. l-am arătat-o lui Elsie şi ea a leşinat. De atunci arată de 
parcă ar visa, pe jumătate adormită şi cu o permanentă teamă 
în privire. Atunci v-am scris şi v-am trimis hârtia, domnule 
Holmes. Nu era ceva care să pot arăta poliţiei pentru că ar fi râs 
de mine, dar dumneavoastră îmi veţi spune ce să fac. Nu sunt 
bogat, dar dacă soţia mea este în pericol, aş da şi ultimul ban ca 
s-o protejez. 

Era o fiinţă plăcută acest bărbat de viţă veche, simplu, 
onest şi blând, cu ochi sinceri, albaştri şi faţă lată şi plăcută. 


Dragostea pentru soţia lui şi încrederea în ea i se citeau pe faţă. 
Holmes îi ascultase povestea cu mare atenţie, iar acum şedea 
gândindu-se în tăcere. 

— Domnule Cubitt, spuse el, nu credeţi că cel mai bine ar 
fi să vă adresaţi direct soţiei dumneavoastră şi s-o rugaţi să vă 
împărtăşească secretul ei? 

Hilton Cubitt scutură capul său masiv. 

— Promisiunea este promisiune, domnule Holmes. Dacă 
Elsie ar fi vrut, mi-ar fi povestit. Dacă nu, nu-i voi forţa 
încrederea. Dar am tot dreptul să acţionez de unul singur... şi 
asta voi face. 

— Atunci vă voi ajuta din toată inima. În primul rând, aţi 
auzit să fi fost străini prin vecinătate? 

— Nu. 

— Presupun că este un loc foarte liniştit. Prezenţa unei 
figuri noi ar da naştere la comentarii? 

— În imediata vecinătate, da. Dar avem câteva adăpători 
nu foarte departe, iar fermierii iau oameni cu chirie. 

— İn mod evident, aceste hieroglife au o semnificaţie. 
Dacă este una aleatorie, ne va fi imposibil să rezolvăm cazul. Pe 
de altă parte, dacă sunt legate între ele, nu am nicio îndoială că 
vom desluşi cazul. Dar această mostră este insuficientă şi nu 
pot face nimic, iar faptele prezentate sunt atât de vagi încât nu 
avem nicio bază pentru investigaţii. V-aş ruga să vă întoarceţi la 
Norfolk, să fiţi foarte atent la tot ce se întâmplă şi să faceţi o 
copie exactă a omuleţilor care vor mai apărea. Mare păcat că nu 
avem reproducerea celor desenaţi cu cretă pe pervaz. De 
asemenea, cercetaţi discret persoanele străine din zonă. Când 
veţi avea dovezi noi, veniţi din nou la mine. Acesta este cel mai 
bun sfat pe care vi-l pot da, domnule Hilton Cubitt. Dacă sunt 
evenimente noi, presante, sunt oricând dispus să vin să vă văd 
la Norfolk. 

După ce întrevederea a luat sfârşit, Sherlock Holmes a 
rămas foarte gânditor şi în următoarele zile l-am văzut luând de 
câteva ori hârtia din agenda, privind lung şi serios la desenele 
ciudate de pe ea. 

Cu toate acestea, nu a scos niciun cuvânt referitor la 
toată treaba până într-o după-amiază, cam două săptămâni mai 
târziu. 

Tocmai ieşeam când mă strigă înapoi. 


— Mai bine ai sta aici, Watson. 

— De ce? 

— Pentru că azi-dimineaţa am primit o telegramă de la 
Hilton Cubitt... ŢIi-l aduci aminte pe Hilton Cubitt, cu omuleţii 
dansatori? Trebuia să ajungă în strada Liverpool la ora unu şi 
douăzeci de minute. Poate ajunge dintr-o clipă în alta. Am 
înţeles din telegramă că au avut loc noi incidente importante. 

Nu am avut mult de aşteptat pentru că moşierul nostru 
din Norfolk a venit direct din staţie, cât de repede a putut, cu 
birja. Părea îngrijorat şi deprimat, avea ochii obosiţi şi fruntea 
încruntată. 

— Incepe să mă enerveze treaba asta, domnule Holmes, 
spuse el afundându-se obosit într-un fotoliu, E destul de 
neplăcut să te simţi înconjurat de persoane nevăzute, 
necunoscute, care au ceva planificat pentru tine; dar când, pe 
lângă asta, ştii că îţi omoară soţia puţin câte puţin, atunci 
devine mai mult decât poate îndura un om. Se stinge din cauza 
asta... pur şi simplu se stinge sub ochii mei. 

— Tot nu a spus nimic? 

— Nu, domnule Holmes, nu a spus nimic. Şi totuşi, au fost 
momente când sărmana fată a vrut să vorbească, dar până la 
urmă nu a îndrăznit. Am încercat s-o ajut, dar pot să spun că am 
făcut-o cu stângăcie şi mai degrabă am speriat-o. Mi-a vorbit 
despre familia mea veche, despre reputaţia noastră în comitat şi 
despre cât de mândri suntem de onoarea noastră nepătată, şi 
de fiecare dată am simţit că voia să ajungă la ceva; dar, cumva, 
se oprea înainte de a ajunge acolo. 

— Dar aţi aflat ceva dumneavoastră, de unul singur? 

— Multe, domnule Holmes. Am pentru dumneavoastră 
câteva desene noi cu omuleţi dansând, ca să le examinaţi, şi, 
ceva ce e mai important, l-am văzut pe individ. 

— Pe cine, pe cel care îi desenează? 

— Da, l-am văzut desenând. Dar să vă spun totul în 
ordine. Când m-am întors din vizita pe care v-am făcut-o, primul 
lucru pe care l-am văzut în dimineaţa următoare a fost o 
colecţie proaspătă de omuleţi dansând. Fuseseră desenaţi cu 
cretă pe uşa neagră de lemn a atelierului, care este lângă 
peluză, în dreptul ferestrelor din faţă. Am făcut o copie fidelă şi 
v-am adus-o. 

Desfăcu o hârtie şi o puse pe masă. 


KY IEI 


— lată o copie a hieroglifelor. 

— Excelent!, exclamă Holmes. Continuă, te rog. 

— După ce am făcut copia, am şters urmele; numai că 
două zile mai târziu, dimineaţa, a apărut o altă inscripţie. Am 


aici o copie. 
ARK XABII 


Holmes îşi frecă mâinile şi chicoti de plăcere. 

— Acumulăm rapid material, spuse el. 

— Trei zile mai târziu am găsit un mesaj mâzgălit pe o 
foaie de hârtie, pus sub o piatră, pe cadranul solar. lată-l. După 
cum vedeţi, literele sunt aceleaşi ca la cel anterior. După aceea, 
m-am hotărât să stau şi să aştept; aşa că mi-am luat revolverul 
şi m-am aşezat la birou, care are vedere spre peluză şi grădină. 
Pe la două dimineaţa eram aşezat lângă fereastră, într-un 
întuneric total, ferit de lumina lunii, când am auzit paşi în 
spatele meu şi am văzut-o pe soţia mea în halat. M-a rugat să 
vin în pat. l-am spus deschis că voiam să văd cine este cel care 
ne joacă farse atât de absurde. Mi-a răspuns că era doar o farsă 
fără niciun sens şi că n-ar trebui s-o iau în seamă. 

— Dacă intr-adevăr te deranjează, Hilton, putem să 
facem o călătorie împreună şi aşa uităm neplăcerea. 

— Ce, să ne alunge din propria casă un farsor?, am 
strigat. Păi, o să râdă tot comitatul de noi. 

— Hai, vino în pat, mi-a spus, şi vorbim dimineaţă. 

Deodată, cum vorbea, am văzut la lumina lunii cum se 
albea la faţă, iar mâna i se încleştase pe umărul meu. Ceva se 
mişca în umbra atelierului. Am văzut o silueta neagră furişându- 
se tiptil după colţ şi apoi ghemuindu-se în dreptul uşii. Am luat 
pistolul şi m-am repezit să ies, când soţia mea îşi aruncă braţele 
în jurul meu şi mă strânse puternic. Am încercat să o desprind 
de mine, dar, până am deschis uşa şi am ajuns la casă, fiinţa 
dispăruse. Totuşi, a lăsat semne că a fost acolo, pentru că pe 
uşă era acelaşi aranjament cu omuleţi dansând, care mai 
apăruse de două ori şi pe care l-am copiat pe acea hârtie. Nu 
mai era nici urmă de individ nicăieri, deşi am căutat peste tot. ŞI 
ceea ce este uimitor este că trebuie să fi fost acolo tot timpul, 


pentru că de dimineaţă, când am examinat din nou uşa, mai 
mâzgălise câteva desene sub rândul pe care deja îl văzusem. 
— Ai acel desen? 
— Da, este foarte scurt, dar am făcut o copie şi iat-o. 
Scoase din nou o hârtie. Noul desen luase forma aceasta. 


JX 


— Spune-mi, rosti Holmes — şi vedeam în ochii lui cât de 
entuziasmat era —, era o adăugire faţă de primul sau părea 
total separat? 

— Era pe altă parte a uşii. 

— Excelent! Este de departe cel mai important lucru 
pentru scopul nostru. Sunt plin de speranţă. Acum, domnule 
Hilton Cubitt, continua, te rog, acea propoziţie extrem de 
interesantă. 

— Nu mai am ce să spun, domnule Holmes, exceptând 
faptul că am fost extrem de supărat pe soţia mea, pentru că m- 
a ţinut când puteam să-l prind pe ticălosul acela care se 
ascundea. Mi-a spus că se temea să nu mi se întâmple ceva. Pe 
moment, m-am gândit că poate se temea ca lui să nu i se 
întâmple ceva, pentru că nu-mi ieşea din cap că m-a ţinut când 
puteam să-l prind pe ticălosul acela, că ea ştie cine este acel 
bărbat şi ce voia să spună cu acele semne bizare. Dar, domnule 
Holmes, tonul vocii soţiei mele şi privirea din ochii ei nu lăsau 
loc de îndoială şi sunt sigur că într-adevăr de siguranţa mea se 
temea. Acesta este întregul caz, iar acum vreau sfatul dumitale 
în legătură cu ce voi face. Eu mă gândesc să-i pun pe vreo şase 
dintre flăcăii mei de la fermă să se ascundă în tufişuri şi, când 
apare individul ăsta din nou, să-i dea o bătaie încât să ne lase în 
pace pe viitor. 

— Mă tem ca este un caz prea complex pentru remedii 
atât de uşoare, spuse Holmes. Cât timp poţi sta în Londra? 

— Trebuie să mă întorc azi. Nu mi-aş lăsa soția singură o 
noapte întreagă pentru nimic în lume. Este foarte nervoasă şi m- 
a rugat să mă întorc. 

— Cred că ai dreptate. Dar, dacă ai fi putut rămâne, peste 
o zi sau două aş fi putut să vin cu tine. Între timp, lasă-mi mie 
hârtia asta şi cred că este foarte posibil să te vizitez curând şi să 
am informaţii valoroase despre cazul tău. 


Sherlock Holmes şi-a păstrat comportamentul calm, 
profesional, până când vizitatorul nostru ne-a părăsit, deşi 
pentru mine, care îl ştiam atât de bine, era uşor să-mi dau 
seama că era profund exaltat. În momentul în care spatele lat al 
lui Hilton Cubitt dispăru din uşă, tovarăşul meu se repezi la 
masă, aşeză în faţa lui toate fâşiile de hârtie cu omuleţii 
dansatori şi se adânci într-un calcul complicat şi minuţios. Timp 
de două ore l-am urmărit umplând foaie după foaie cu forme şi 
litere, atât de absorbit de sarcina lui încât, în mod evident, 
uitase de prezenţa mea. Câteodată făcea progrese, aşa că 
fluiera şi cânta pe măsură ce lucra; câteodată era nedumerit şi 
stătea răstimpuri lungi cu sprâncenele încruntate şi privirea 
absentă. In final, sări de la masă cu un strigăt de satisfacţie şi 
merse de colo-colo prin cameră frecându-şi mâinile. Apoi scrise 
o telegramă pe un formular. 

— Dacă răspunsul la telegramă va fi după cum mă aştept, 
vei avea un caz drăguţ de adăugat la colecţie, Watson, spuse el. 
Sper că vom putea pleca la Norfolk mâine şi-i vom duce 
amicului nostru veşti clare, referitoare la secretul neliniştii sale. 
Mărturisesc ca eram foarte curios, dar ştiam că lui Holmes îi 
place să facă dezvăluirile când şi cum consideră el că e bine; 
aşa că am aşteptat până când ar considera că e bine să se 
încreadă în mine. 

Dar răspunsul la telegramă a întârziat şi au urmat două 
zile de nerăbdare, timp în care Holmes tresărea la fiecare 
clinchet al soneriei. În seara celei de-a doua zi sosi o scrisoare 
de la Hilton Cubitt. Totul era în regulă cu el, cu excepţia unei 
inscripţii mari care apăruse în acea dimineaţă pe piedestalul 
cadranului solar. Anexase şi o copie reprodusă aici: 

Holmes se aplecă pentru câteva minute asupra hârtiei cu 
arabescuri, pentru ca apoi, dintr-odată, să se ridice în picioare 
cu un strigăt de surpriză şi teamă. 

Faţa îi era palidă de surescitare. 

— Am permis acestui lucru să meargă prea departe, 
spuse el. Există vreun tren către North Walsham în seara asta? 

Am găsit mersul trenurilor. Ultimul tren tocmai plecase. 


— Atunci vom lua micul dejun devreme şi ne vom urca în 

primul tren de dimineaţă, spuse Holmes. Este nevoie urgentă de 
prezenţa noastră. Ah, uite şi cablograma mult aşteptată! 
O secundă, doamnă Hudson; s-ar putea să am un răspuns. Nu, 
este aşa cum ne-am aşteptat. Acest mesaj îmi întăreşte credinţa 
că nu ar mai trebui să pierdem nicio oră ca să-l înştiinţăm pe 
Hilton Cubitt cum stau lucrurile, pentru că moşierul nostru 
simplu din Norfolk se află încâlcit într-o pânză stranie şi 
periculoasă. 

Intr-adevăr, aşa s-a dovedit a fi şi, pe măsură ce mă 
apropii de concluzia sumbră a poveştii ~ care mie mi s-a părut 
puerilă şi bizară —, trăiesc din nou groaza şi oroarea care ne-au 
copleşit. Aş vrea să fi avut un final mai frumos pentru cititorii 
mei, dar acestea sunt cronicile şi trebuie să urmez prin crizele 
întunecate straniul curs al evenimentelor care timp de câteva 
zile au făcut ca numele moşiei Ridling Thorpe să fie pe buzele 
tuturor. 

De-abia ajunşi la North Walsham, am menţionat numele 
destinaţiei noastre, iar şeful de gară se grăbi spre noi. 

— Presupun că sunteţi detectivi din Londra?, întrebă el. 

O privire supărată copleşi chipul lui Holmes. 

— Ce vă face să credeţi asta? 

— Pentru că tocmai a trecut inspectorul Martin din 
Norwich. Dar poate sunteţi chirurgi. Nu e moartă... Sau cel puţin 
nu era, conform ultimelor spuse. Poate că aţi venit să o salvaţi... 
deşi nu ar servi decât pentru spânzurătoare. 

Fruntea lui Holmes se înnegrise de nervozitate. 

— Ne îndreptăm spre moşia Ridling Thorpe, spuse el, dar 
nu am auzit nimic despre ce s-a întâmplat acolo. 

— E ceva groaznic, făcu şeful de gară. Sunt împuşcaţi 
amândoi, şi domnul Hilton Cubitt, şi soţia lui. Ea l-a împuşcat şi 
apoi s-a împuşcat singură — aşa spun servitorii. El este mort, iar 
ea este disperată. Doamne, Doamne, una dintre cele mai vechi 
şi mai onorabile familii din comitatul Norfolk! 

Fără să spună un cuvânt, Holmes se repezi într-o trăsură 
şi nu deschise gura pe tot parcursul celor şapte mile cât am 
călătorit. Rareori l-am văzut atât de mâhnit. 

A fost tulburat pe întreg parcursul călătoriei noastre spre 
oraş şi am observat că citise ziarele de dimineaţă cu o atenţie 
neliniştită; dar acum, după ce a realizat brusc că i s-au îndeplinit 


cele mai mari temeri, l-au cuprins melancolia şi îngândurarea. 
Se lăsă pe spate, pierdut în speculaţii neclare. Şi totuşi, multe 
lucruri din jurul nostru erau interesante, întrucât treceam printr- 
o zonă unică în Anglia, unde câteva colibe împrăştiate 
reprezentau actuala populaţie şi de fiecare parte a drumului 
biserici enorme cu turnuri pătrate se înălţau din peisajul verde, 
plat, vorbind oarecum despre gloria şi prosperitatea vechii Anglii 
de Est. În final, deasupra marginii verzi a coastei Norfolkului, se 
zări marginea violetă a Mării Nordului, iar birjarul îşi îndreptă 
biciul către două frontoane vechi, din cărămidă şi cherestea, 
care răsăreau deasupra unei dumbrăvi. 

— Asta-i moşia Ridling Thorpe, ne informă. 

Când ne apropiam de porticul uşii principale, am 
remarcat în faţa acesteia, lângă terenul de tenis, atelierul negrii 
şi cadranul solar, cu piedestal, despre care auzisem în 
împrejurări atât de stranii. Un bărbat iute şi mărunt, cu un mers 
alert şi arborând o mustață cernită, tocmai coborâse dintr-un 
docar. S-a prezentat ca fiind inspectorul Martin de la corpul 
polițienesc din Norfolk şi s-a arătat destul de uimit când a auzit 
numele tovarăşului meu. 

— Dar, domnule Holmes, crima s-a comis de-abia azi- 
dimineaţă la ora trei. Cum aţi putut să auziţi de la Londra şi să 
veniţi la locul crimei odată cu mine? 

— Am anticipat-o. Am venit sperând să o împiedic. 

— Atunci trebuie să aveţi vreo dovadă importantă, despre 
care noi nu ştim, pentru că se spune că alcătuiau un cuplu 
foarte unit. 

— Am doar dovada omuleţilor dansatori, spuse Holmes. 
Vă voi explica problema mai târziu. Între timp, din moment ce 
este prea târziu să mai previn această tragedie, sunt extrem de 
nerăbdător să folosesc cunoştinţele pe care le posed pentru a 
mă alătura investigaţiei dumneavoastră. Sau preferaţi să 
acţionez independent? 

— Aş fi mândru dacă ne-am uni forţele în această 
investigaţie, domnule Holmes, mărturisi sincer inspectorul. 

— In acest caz, m-aş bucura să aud ce dovezi aveţi şi să 
cercetez locurile fără nicio secundă de întârziere inutilă. 

Inspectorul Martin a avut inspiraţia să-l lase pe amicul 
meu să facă lucrurile în propria manieră şi s-a mulţumit să 
noteze cu grijă rezultatele. Din camera domnului Hilton Cubitt 


tocmai coborâse chirurgul local, un bărbat în vârstă, cu părul 
alb, care ne-a relatat că rănile doamnei erau severe, dar nu 
neapărat fatale. Glonţul trecuse prin partea frontală a creierului 
şi probabil că va mai trece un timp până va fi din nou 
conştientă. Cât despre dilema dacă a fost împuşcată sau s-a 
împuşcat singură, glonţul fusese tras de la distanţă mică. In 
cameră s-au găsit doar un pistol şi două tuburi golite. Domnul 
Hilton Cubitt fusese împuşcat în inimă. La fel de posibil ar fi fost 
ca el s-o fi împuşcat pe ea şi mai apoi să se fi sinucis, pe cât de 
posibil era ca ea să fi fost criminala, pentru că revolverul fusese 
găsit pe jos, între cei doi. 

— Cadavrul a fost mişcat?, întrebă Holmes. 

— N-am mişcat nimic, cu excepţia doamnei. Nu puteam s- 
o lăsăm rănită, pe jos. 

— De cât timp sunteţi aici, doctore? 

— De la ora patru. 

— Altcineva? 

— Da, ofiţerul, aici de faţă. 

— Şi nu aţi atins nimic? 

— Nimic. 

— Aţi acţionat cu multă discreţie. Cine v-a chemat? 

— Menajera, Saunders. 

— Ea a dat alarma? 

— Ea şi doamna King, bucătăreasa. 

— Unde sunt cele două acum? 

— Cred că în bucătărie. 

— Atunci cred că cel mai bine ar fi să le auzim de îndată 
povestea. 

Holul casei, cu ferestre înalte, placat cu lemn de stejar, 
fusese transformat într-o scenă de investigaţie. Holmes stătea 
într-un fotoliu mare, demodat, ochii neînduplecaţi licărindu-i pe 
chipul palid. Citeam în privirea lui scopul bine definit de a-şi 
concentra întreaga putere asupra acestei căutări, până când 
clientul pe care nu reuşise să-l salveze va fi fost răzbunat. In 
rest, ciudatul grup era format din cochetul inspector 
Martin, bătrânul doctor de ţară, cu părul alb, eu şi un apatic 
poliţist de ţară. 

Cele două femei şi-au spus povestea destul de clar. 
Fuseseră trezite din somn de zgomotul unui foc de revolver, 
urmat un minut mai târziu de un altul. 


Ele dormeau în camere alăturate, iar doamna King a dat 
fuga la Saunders. 

Au coborât împreună scările. Uşa de la birou era deschisă 
şi pe masă ardea o lumânare. Stăpânul lor zăcea cu faţa în jos în 
centrul camerei. Era mort. Soţia lui era ghemuită lângă 
fereastră, cu capul sprijinit de perete. Era grav rănită şi o parte 
din faţă era plină de sânge. Respira greu şi nu putea spune 
nimic. Atât holul, cât şi camera erau pline de fum şi de mirosul 
de praf de puşcă. Fereastra era închisă şi încuiată pe dinăuntru. 
Ambele femei erau sigure de acest lucru. Imediat au trimis după 
medic şi după poliţist. Apoi, cu ajutorul grăjdarului şi al 
rândaşului, şi-au mutat stăpâna rănită în camera ei. Şi ea, şi 
soţul ei dormiseră în pat. Ea era îmbrăcată în rochie, el avea un 
halat peste pijama. 

Nimic din birou mi fusese mişcat. Din câte ştiau, între soţ 
şi soţie nu avusese loc nicio ceartă. Intotdeauna i-au privit ca pe 
un cuplu foarte unit. 

Acestea sunt principalele puncte din mărturiile 
servitoarelor. Ca răspuns la întrebarea inspectorului Martin, erau 
sigure că toate uşile fuseseră încuiate pe dinăuntru şi că nimeni 
nu ar fi putut fugi din casă. Ca răspuns la întrebarea lui Holmes, 
amândouă şi-au adus aminte că au simţit mirosul de praf de 
puşcă din momentul în care au ieşit din camerele lor aflate la 
ultimul etaj. 

— Vă atrag atenţia asupra acestui lucru, îi spuse Holmes 
tovarăşului său în ale profesiei. lar acum cred că putem începe o 
examinare temeinică a camerei. 

Biroul s-a dovedit a fi o cameră mică, destul de căptuşită 
cu cărţi pe trei pereţi şi o masă de scris aşezata în faţa unei 
ferestre obişnuite care dădea în grădină. 

Atenţia noastră s-a îndreptat, în primul rând, către 
cadavrul nefericitului moşier, al cărui corp uriaş zăcea întins în 
mijlocul camerei. 

Îmbrăcămintea în dezordine arăta că fusese trezit brusc 
din somn. Glonţul fusese tras din faţă şi rămăsese în corp după 
ce a penetrat inima. 

Cert e că moartea fusese instantanee şi nedureroasă. Nu 
erau urme de praf de puşcă pe halat sau pe mâini. Conform 
afirmațiilor chirurgului, doamna avea pete pe faţă, dar nu şi pe 
mâini. 


— Absența prafului de puşcă nu înseamnă nimic, dar 
prezenţa lui înseamnă totul, afirmă Holmes. Dacă praful de la un 
cartuş prost pus nu se împrăştie în spate, atunci se pot trage 
oricâte focuri fără a lăsa vreun semn. Acum cred că poate fi 
mutat corpul domnului Cubitt. Doctore, presupun că nu aţi 
recuperat glonţul care a rănit-o pe doamna. 

— Va fi nevoie de o operaţie foarte complicată pentru 
asta. Dar încă mai sunt patru cartuşe în revolver. Două au fost 
trase, au fost provocate două răni, astfel că am rezolvat 
problema celor două cartuşe. 

— Aşa s-ar părea, spuse Holmes. Poate îmi spuneţi şi cum 
rezolvati problema cartuşului care în mod evident a lovit 
marginea ferestrei? 

Se întoarse brusc, iar degetul lui lung şi subţire arătă spre 
o gaură făcută prin cerceveaua de jos a ferestrei, la câţiva 
centimetri deasupra bazei. 

— În numele Sfântului George!, strigă inspectorul. Cum de 
ai văzut aia? 

— Pentru că am căutat-o. 

— Minunat!, exclamă doctorul de ţară. Cu siguranţă aveţi 
dreptate, domnule. Aşadar, un al treilea foc a fost tras şi deci 
trebuie să fi fost prezentă o a treia persoană. Dar cine ar fi putut 
fi şi cum a putut fugi? 

— Asta este problema pe care urmează să o rezolvăm, 
răspunse Sherlock Holmes. Inspectore Martin, vă amintiţi că, 
atunci când servitoarele au afirmat că mirosul de praf de puşcă 
se simţea din momentul în care au ieşit din cameră, eu am spus 
ca acest detaliu este extrem de important? 

— Da, domnule, dar mărturisesc că nu înţeleg. 

— Sugera faptul că, în momentul în care s-a tras, atât 
fereastra, cât şi uşa camerei erau deschise. Altfel, fumul de la 
praful de puşcă nu s-ar fi putut răspândi atât de repede prin 
toată casa. Pentru asta era nevoie de curent în cameră. Şi 
totuşi, fereastra şi uşa au fost deschise pentru scurt timp. 

— Cum poţi dovedi asta? 

— Pentru că lumânarea nu s-a topit. 

— Extraordinar!, strigă inspectorul. Extraordinar! 

— Fiind sigur că fereastra a fost deschisă în momentul 
tragediei, mi-am dat seama că trebuie să mai fi fost o a treia 
persoană implicată, care a stat afară şi a tras prin fereastra 


deschisă. Orice foc îndreptat către această persoană ar lovi 
cerceveaua. M-am uitat şi, bineînţeles, acolo era urma de la 
glonţ! 

— Dar cum a fost închisă şi încuiată fereastra? 

— Primul instinct al femeii ar fi să închidă şi să încuie 
fereastra. Dar, ia uite! Ce este asta? 

Pe birou se afla poşeta unei doamne: o poşetă mică, 
cochetă, din piele de crocodil şi argint. Holmes o deschise şi-i 
vărsă conţinutul. lnăuntru erau douăzeci de bancnote de 50 de 
lire emise de Banca Londrei, legate cu o bandă de cauciuc... 
Nimic mai mult. 

— Asta trebuie păstrat, pentru că va fi probă la proces, 
spuse Holmes înmânându-i inspectorului geanta cu tot cu 
conţinut. 

— Acum ar fi cazul să ne lămurim cu acest al treilea 
glonţ, care în mod clar a fost tras dinăuntru, după cum arată 
lemnul despicat. Aş dori s-o văd din nou pe doamna King, 
bucătăreasa. Doamnă King, aţi afirmat că v-a trezit o bubuitură 
PUTERNICA. Când aţi spus asta, aţi vrut să spuneţi că vi s-a 
părut mai puternică decât cea de-a doua? 

— Ei bine, domnule, m-a trezit din somn, aşa ca mi-e greu 
să-mi dau seama. Dar, într-adevăr, a părut foarte puternică. 

— Nu credeţi că au fost trase două focuri în acelaşi timp? 

— N-aş putea să spun, domnule. 

— Eu cred că aşa a fost, n-am niciun dubiu. Inspectore 
Martin, cred că am epuizat cam tot ceea ce ne putea oferi 
această cameră. Dacă sunteţi amabil, să veniţi cu mine, vom 
vedea ce dovezi noi ne poate oferi grădina. 

Un pat de flori se întindea până la fereastra biroului şi 
când ne-am apropiat am rămas cu toţii uimiţi. Florile erau 
călcate şi peste tot pământul era împânzit de urme de paşi. 
Erau picioare mari, masculine, cu degete ciudat de lungi şi 
ascuţite. Holmes aproape că amuşina prin iarba şi frunze, aşa 
cum face un Retriever după o pasăre rănită, când, cu un strigăt 
de satisfacţie, se aplecă în faţă şi ridică un mic cilindru de 
alamă. 

— Am avut dreptate, spuse el; revolverul avea ejector şi 
iată cel de-al treilea tub de cartuş. Inspectore Martin, chiar cred 
că este aproape complet cazul nostru. 


Chipul inspectorului de ţară trăda uimirea profundă faţă 
de progresele rapide şi precise în ancheta lui Holmes. La început 
arăta semne că ar fi vrut să-şi exprime propria poziţie; dar acum 
era copleşit de admiraţie şi era dispus să-l urmeze pe Holmes 
oriunde şi fără să pună întrebări. 

— Pe cine suspectaţi?, întrebă el, 

— Vorbim mai târziu. Sunt câteva detalii în această 
problemă pe care încă nu ţi le-am explicat. Acum, că am ajuns 
atât de departe, ar fi mai bine să continui cum cred eu şi apoi să 
clarific totul o dată pentru totdeauna. 

— Cum doriţi, domnule Holmes, atât timp cât îl prindem 
pe făptaş. 

— Nu doresc să creez mister, dar, în acest moment al 
acţiunii, este imposibil să intru în explicaţii lungi şi complexe. 
Ţin hăţurile în mână. Chiar dacă această doamnă nu-şi mai 
recapătă niciodată cunoştinţa, tot vom putea reconstitui 
evenimentele nopţii trecute şi ne vom asigura că s-a făcut 
dreptate. Mai întâi aş vrea să ştiu dacă prin vecinătate se află 
un han numit „Elrige's”. 

Au fost interogaţi servitorii, dar niciunul nu auzise de 
acest loc. Grăjdarul ne-a luminat, amintindu-şi că la câteva mile 
spre East Ruston locuia un fermier cu acest nume. 

— E o fermă izolată? 

— Foarte izolata, domnule, 

— Poate că încă nu au auzit despre cele întâmplate azi- 
noapte. 

— Poate că nu, domnule. 

Holmes se gândi puţin, pentru ca apoi să i se citească pe 
faţă un zâmbet jucăuş. 

— Pune şaua pe un cal, băiete, spuse el. Vreau să duci o 
scrisoare la ferma Elrige's. 

Scoase din buzunar diversele hârtii cu omuleţi dansând. 

Pentru un timp, se aşeză la birou şi lucră cu acestea în 
faţă. Într-un final, îi dădu băiatului scrisoarea, indicându-i să o 
înmâneze persoanei căreia îi era adresată şi, mai ales, să nu 
răspundă la nicio întrebare care îi va fi adresată. Am văzut 
exteriorul scrisorii, cu numele destinatarului scris cu litere 
împrăştiate, neregulate, lucru foarte neobişnuit pentru mâna 
precisă a lui Holmes. 


Era adresată domnului Abe Slavey de la ferma Elrige's din 
East Ruston, Norfolk. 

— Inspectore, îşi dădu cu părerea Holmes, cred că cel mai 
bine ar fi să telegrafiezi să ţi se trimită o escortă pentru că, dacă 
nu mă înşală calculele, vei avea de condus un prizonier foarte 
periculos spre închisoarea comitatului. Fără îndoială, băiatul 
care duce scrisoarea poate să trimită şi telegrama dumitale. 
Dacă e vreun tren spre oraş în după-amiaza asta, Watson, ar fi 
bine să-l luăm, întrucât trebuie să termin nişte analize chimice şi 
investigația aceasta se apropie repede de sfârşit. 

După ce tânărul fu trimis cu scrisoarea, Sherlock Holmes 
dădu instrucţiuni servitorilor. 

Dacă ar fi sunat cineva întrebând de doamna Hilton 
Cubitt, nu i s-ar fi dat nicio informaţie despre starea ei, dar ar fi 
fost de îndată invitat în sufragerie. Le transmise aceste 
informaţii pe un ton foarte grav. În sfârşit, Holmes ne conduse în 
sufragerie, menţionând că acum problema nu mai era la 
latitudinea noastră şi că ar trebui să ne ocupam timpul care cum 
consideră, aşteptând să vedem ce ne aşteaptă. 

Medicul plecase la pacienţii săi şi rămăsesem doar eu cu 
inspectorul. 

— Cred că vă pot ajuta să petrece-ţi o oră într-un mod 
interesant şi profitabil, spuse Holmes trăgându-şi scaunul la 
masă şi împrăştiind în faţa lui numeroasele hârtii pe care era 
imprimată ţopăiala omuleţilor dansatori. Cât despre 
tine, amice Watson, îţi datorez o recompensa, pentru că ţi-ai 
lăsat atât timp ne satisfăcută curiozitatea înnăscută. Pentru 
dumneata, inspectore, întregul incident se va înfăţişa ca un 
studiu profesional de excepţie. În primul rând, trebuie să vă 
povestesc despre împrejurările interesante relaţionate cu 
consultaţiile pe care domnul Hilton Cubitt le-a avut anterior cu 
mine în strada Baker. 

Apoi, recapitulă pe scurt datele deja prezentate. 

— Am aici, în faţa mea, aceste elemente unice, la care 
oricine ar zâmbi dacă nu s-ar dovedi a fi cauza unei tragedii atât 
de groaznice. Cunosc cam toate formele de scrieri secrete şi 
sunt chiar autorul unei monografii neînsemnate asupra acestui 
subiect, în care analizez o sută şaizeci de coduri distincte; dar 
mărturisesc că acesta îmi este necunoscut. In aparenţă, scopul 
celor care au inventat acest sistem a fost de a ascunde faptul că 


aceste figurine transmiteau un mesaj şi de a da impresia că sunt 
doar nişte desene de copii. Desigur, după ce mi-am dat seama 
că simbolurile reprezentau litere şi după ce am aplicat regulile 
care ne ghidează în orice formă de cod. soluţia a fost destul de 
simplă. Primul mesaj care mi-a parvenit era atât de scurt încât 


spun mai mult decât că simbolul A cum ştiţi, „E“ este litera cea 
mai folosită în alfabetul englez şi este prezentă în atâtea cuvinte 
încât te aştepţi să o întâlneşti şi în cea mai scurtă propoziţie. Din 
cele cincisprezece simboluri ale primului mesaj, patru erau 
identice, astfel că mi-a fost uşor să-mi dau seama că acesta era 
„E“. Ce-i drept, în unele cazuri, figurina purta un steag şi în 
altele nu, dar se poate ca, după modul de distribuţie a 
steagurilor, acestea să fi fost folosite pentru despărţirea 
propoziției în cuvinte. Am acceptat această ipoteză şi am notat 


că „E” era reprezentat cu X. Dar de-abia acum a apărut 
adevărata dificultate a anchetei. Ordinea literelor m cuvinte 
după litera „E” nu este uşor de determinat şi frecvenţa oricăreia 
care poate fi reprezentată pe jumătate poate fi tradusă într-o 
singură propoziţie scurtă. Aceasta este ordinea numerică în care 
apar literele nearanjate: T, A, O, I, N, S, H, R, D și L; dar T, A, O 
şi | sunt prea apropiate una de cealaltă şi n-aş mai fi ajuns 
niciodată la un sens dacă aş fi încercat fiecare combinaţie. 
Astfel ca am aşteptat materiale noi. La cea de-a doua 
întrevedere cu domnul Hilton Cubitt, acesta mi-a dat alte două 
propoziţii scurte şi un mesaj care părea a fi un singur cuvânt, 
pentru că nu avea steag. lată simbolurile. Acum, în acel cuvânt 
de cinci litere, am identificat deja „E“-urile ca fiind cea de-a 
doua şi cea de-a patra literă. Ar putea fi „sever” (a despărţi) sau 
„lever“ (reazem) sau „never“ (niciodată). Nu-i nicio îndoială că, 
întrucât era vorba despre un răspuns la o chemare, ultimul 
cuvânt este de departe cel mai probabil şi împrejurările sugerau 
că ar fi fost scris de doamna. Acceptând raţionamentul ca fiind 


corect, putem spune în acest stadiu că simbolul ġ4 Å 
reprezintă corespondentele literelor N, V şi R. Chiar şi acum mă 
aflam într-o situație dificilă, dar norocul mi-a adus alte câteva 
scrisori. 

M-am gândit că, dacă era aşa cum credeam, dacă aceste apeluri 
veneau din partea cuiva care o cunoscuse înainte în mod intim 
pe doamna, o combinaţie cu două „E“-uri şi alte trei litere ar 


putea reprezenta numele „ELSIE“. La o examinare atenta, am 
descoperit că această combinaţie se afla la sfârşitul mesajului şi 
era repetată de trei ori. In mod cert, era un apel către Elsie. 
Astfel am aflat literele L, S şi |. Dar ce mesaj să fi fost? Cuvântul 
de dinaintea lui „ELSIE” avea doar patru litere şi se termina în 
„E“. Cu siguranţa, trebuie să fi fost „COME“ (vino). Am încercat 
toate celelalte cuvinte din patru litere care se termină în „E“, 
dar niciunul nu se potrivea. Aşadar, acum aveam şi literele C, O 
şi M şi puteam să mă reîntorc la primul mesaj, să-l împart în 
cuvinte şi să punctez simbolurile încă necunoscute. Astfel, iată 
ce a reieşit: „M...“ „ERE...“ „E... SL“ „NE“ Aşadar, prima literă 
poate fi DOAR „A“, ceea ce este o descoperire foarte utilă, 
întrucât apare de nu mai puţin de trei ori în această scurtă 
propoziţie şi, de asemenea, „H” este evident în cel de-al doilea 
cuvânt. Acum, mesajul devine: „AM HERE A... E SLANE. Dar, 
completând ceea ce evident lipsea din nume, rezultă AM HERE 
ABE SLANEY. (Sunt aici Abe Slaney.) În acel moment, aveam 
atât de multe litere încât puteam să trec foarte bine la cel de-al 
doilea mesaj, care suna cam aşa: A... ELRI...ES. Aici nu avea 
sens decât punând „T“ şi „G“ în spaţiile libere — AT ELRIGES (La 
Elrige's) — şi presupunând că era numele unei case sau al unui 
han unde stătea cel care scrisese mesajul. 

Impreună cu inspectorul Martin, am ascultat cu deosebit 
interes raportul — detaliat — al modalităţii în care amicul meu 
ajunsese la rezultatele care ne-au uşurat dificultăţile 
întâmpinate. 

— Ce-aţi făcut apoi, domnule?, întrebă inspectorul. 

— Aveam toate motivele să cred ca acest Abe Slaney este 
american, întrucât Abe este o prescurtare folosită de americani 
pentru numele Abraham şi pentru că necazurile au început cu o 
scrisoare din America. De asemenea, îmi era permis să cred că 
în această situaţie era ascuns un secret referitor la o crimă. 
Aluziile doamnei la trecutul dumneaei şi refuzul de a se încrede 
în soţul ei arătau acest lucru. Astfel că am trimis o telegramă 
amicului meu Wilson Hargreave, de la Biroul de Poliţie din New 
York, care de mai multe ori s-a folosit de cunoştinţele mele 
despre crimele din Londra. L-am întrebat dacă numele Abe 
Slaney îi este cunoscut. lată răspunsul: „Cel mai periculos tâlhar 
din Chicago.“ In aceeaşi seară în care am primit răspunsul, 
Hilton Cubitt mi-a trimis ultimul mesaj de la Slaney. Lucrând cu 


literele cunoscute, scrisoarea a căpătat următoarea formă: 
ELSIE ....RE...ARE TO MEET THYGO... 

Adăugarea lui „P“ şi a lui „D“ a completat mesajul — 
ELSIE PREPARE TO MEET THY GOD (Elsie, pregăteşte-te să-L 
întâlneşti pe Dumnezeu) — din care a reieşit că ticălosul trecuse 
de la încercarea de convingere la ameninţări, iar ceea ce ştiam 
eu despre tâlharii din Chicago m-a ajutat să descopăr că şi-a 
materializat cuvintele în fapte foarte repede. Am venit imediat 
la Norfolk cu prietenul şi colegul meu, doctorul Watson, dar, din 
nefericire, am ajuns doar cât să aflăm că răul deja s-a produs. 

— Este o onoare să vă asist în rezolvarea unui caz, spuse 
cu căldură inspectorul. Mă veţi scuza totuşi că vă spun ceva 
sincer. Dumneavoastră nu  răspundeţi decât în fata 
dumneavoastră, dar eu trebuie să răspund în faţa superiorilor 
mei. Dacă acest Abe Slaney, care stă la Elrige's, este într-adevăr 
criminalul şi dacă a reuşit să evadeze cât timp eu am stat aici, 
atunci voi intra în mari necazuri. 

— Nu e nevoie să vă impacientaţi. Nu va încerca să fugă. 

— De unde ştiţi? 

— Dacă ar fugi, şi-ar recunoaşte vina. 

— Atunci să mergem să-l arestăm. 

— Îl aştept să vină din clipă-n clipă. 

— De ce ar veni? 

— Pentru că i-am scris şi l-am rugat să vină. 

— Dar e incredibil, domnule Holmes! De ce ar veni la 
chemarea dumitale? O astfel de cerinţă nu l-ar îndemna mai 
degrabă să devină suspicios şi să fugă? 

— Cred că am reuşit să maschez asta în scrisoare, 
răspunse Holmes. De fapt, dacă nu mă înşel, iată-l în persoană 
deja venind. 

Un bărbat înainta pe cărarea ce ducea spre casă. 

Era un individ înalt, chiar bine făcut, oacheş, îmbrăcat 
într-un costum gri din flanelă, cu o pălărie panama şi cu barbă 
neagră, ţepoasă, înălţând în aer un baston, pe măsură ce 
mergea. 

Venea fudul pe alee, de parcă totul i-ar fi aparţinut, şi l- 
am auzit bătând tare şi încrezător la uşă. 

— Domnilor, spuse Holmes încet, cred că ar fi bine să ne 
ocupăm poziţiile în spatele uşii. E nevoie de precauţie când 


avem de-a face cu un asemenea individ. Veţi avea nevoie de 
cătuşe, inspectore. Lăsaţi vorbitul în seama mea. 

Am aşteptat un minut în tăcere... 

Unul dintre acele minute imposibil de uitat. Apoi se 
deschise uşa şi bărbatul păşi înăuntru. 

Într-o secunda, Holmes îl lovi cu pistolul în cap, iar Martin 
îi puse cătuşele la încheieturi. Totul a fost făcut atât de repede 
şi de abil încât individul era deja neputincios când şi-a dat 
seama că a fost atacat. Ne privea mirat când pe unul, când pe 
celălalt, cu ochi negri înflăcăraţi. Apoi izbucni într-un râs amar. 

— Ei bine, domnilor, s-ar părea că aveţi un avantaj asupra 
mea de data asta. Se pare că m-am lovit de ceva tare. Dar am 
venit aici ca răspuns la scrisoarea doamnei Hilton Cubitt. Să nu- 
mi spuneţi că şi ea este implicată! Nu-mi spuneţi că v-a ajutat 
să-mi întindeţi o cursă! 

— Doamna Hilton Cubitt este foarte grav rănită şi este pe 
patul de moarte... 

Bărbatul eliberă un strigăt răguşit de durere care răsună 
în toată casa. 

— Eşti nebun!, strigă fioros. El a fost cel rănit, nu ea. Cine 
ar fi rănit-o pe micuța Elsie? Să mă ierte Dumnezeu, am 
ameninţat-o, dar nu aş fi atins niciun fir de păr din căpşorul ei 
drăguţ. Retrage-ţi cuvintele... Tu!, spune-mi ca nu e rănită! 

— A fost găsită grav rănită lângă cadavrul soţului ei. 

Cu un oftat adânc, se prăbuşi pe bancă şi-şi cuprinse faţa 
cu mâinile încătuşate. 

Rămase tăcut timp de cinci minute. Apoi îşi înălţă capul şi 
vorbi cu sângele rece adus de disperare. 

— Nu am nimic de ascuns, domnilor, spuse el. Eu am tras 
în bărbat, iar el m-a împuşcat, şi nu-i nicio crimă în asta. Dar, 
dacă dumneavoastră credeţi că aş fi putut-o răni pe acea 
femeie, atunci nu ne cunoaşteţi, nici pe mine, nici pe ea. Va 
spun, niciodată nu a iubit un bărbat o femeie aşa cum am iubit-o 
eu pe ea. Aveam dreptul. Mi-a fost promisă cu mulţi ani în urmă. 
Cine era englezul ăsta să intervină între noi? Vă spun, eu am 
avut primul dreptul la ea şi ceream doar ce era al meu. 

— S-a despărţit de dumneata când a aflat ce fel de om 
eşti, spuse Holmes calm. A plecat din America tocmai ca să te 
evite şi s-a căsătorit cu un domn onorabil în Anglia. Te-ai ţinut 
după ea, ai urmărit-o şi i-ai făcut viaţa un calvar ca s-o convingi 


să-şi abandoneze soţul pe care îl iubea şi-l respecta, ca să fugă 
cu dumneata, de care se temea şi pe care te ura. Ai sfârşit prin 
a aduce moartea unui bărbat nobil şi prin a o împinge pe soţia 
lui să se sinucidă. Aceasta este contribuţia dumitale în acest 
caz, domnule Abraham Slaney, şi pentru asta veţi răspunde în 
faţa legii. 

— Dacă Elsie moare, nu-mi pasă ce se întâmplă cu mine, 
se arătă indiferent americanul. Deschise o mână şi privi 
scrisoarea din palmă. Vedeţi aici, domnule, strigă el cu o privire 
suspicioasă în ochi, acum nu mai încercaţi să mă speriaţi, nu-i 
aşa? Dacă doamna este atât de grav rănită precum spuneţi, 
cine a scris asta? 

O aruncă pe masă. 

— Eu am scris-o, ca să te aduc aici. 

— Dumneata ai scris-o? In afara de „Uniune”, nimeni 
altcineva nu ştia de secretul omuleţilor dansatori. Cum de aţi 
scris-o? 

— Ceea ce un om inventează, altul poate descoperi, 
spuse Holmes. O trăsură va veni să vă conducă la Norwich, 
domnule Slaney. Dar, între timp, poţi să repari o mica parte din 
răul pe care l-ai cauzat. Ştiaţi că doamna Hilton Cubitt este 
acuzată de această gravă crimă asupra soţului ei şi că numai 
prezenţa mea aici şi cunoştinţele pe care întâmplător le posed 
au fost singurele lucruri care au salvat-o de acuzaţie? Cel puţin îi 
eşti dator să clarifici lucrurile şi să afirmi în faţa tuturor că în 
niciun caz, direct sau indirect, nu a fost responsabilă pentru 
tragicul sfârşit. 

— Nu vreau nimic mai mult, întări americanul. Cred că cel 
mai bun lucru pentru mine ar fi adevărul gol-goluţ. 

— Este de datoria mea să vă avertizez, domnule! Ceea ce 
veţi spune poate fi. folosit împotriva dumneavoastră, interveni 
inspectorul cu acel magnific fairplay propriu justiţiei britanice. 

Slaney ridică din umeri. 

— Îmi asum acest risc, rosti el. În primul rând, vreau ca 
dumneavoastră, domnilor, să înţelegeţi că am cunoscut-o pe 
această doamnă de mic copil. Eram şapte într-o banda din 
Chicago, iar tatăl lui Elsie era şeful „Uniunii“. Era un bărbat 
inteligent, bătrânul Patrick. El este cel care a inventat această 
scriere care ar putea trece drept mâzgăliturile unui copil dacă 
nu ai cheia codului. Ei bine, Elsie prinsese metodele noastre; dar 


nu putea suporta afacerea şi, pentru că avea nişte bani câştigaţi 
cinstit, ai ei, ne-a părăsit şi a fugit la Londra. Fusese logodită cu 
mine şi cred că s-ar fi căsătorit cu mine dacă aş fi optat pentru 
altă ocupaţie; dar nu voia să aibă nimic de-a face cu 
escrocheriile. De-abia după ce s-a căsătorit cu englezul ăsta am 
reuşit să descopăr unde era. l-am scris, dar nu mi-a răspuns. 
După asta, am venit aici şi, din moment 

ce scrisorile nu erau de niciun folos, am pus mesajele acolo 
unde le putea citi. Ei bine, sunt aici de o lună. Am locuit la ferma 
aceea, unde aveam o cameră jos şi puteam ieşi şi intra în 
fiecare noapte fără să ştie nimeni. Am încercat totul ca s-o 
conving pe Elsie sa plece. Ştiam ca citise mesajele, pentru că 
odată a scris răspunsul sub un mesaj de-al meu. Pe urmă nu m- 
am mai putut stăpâni şi am început s-o ameninţ. Atunci, ea mi-a 
trimis o scrisoare în care mă implora sa plec şi îmi spunea că i s- 
ar frânge inima dacă s-ar isca vreun scandal în legătură cu soţul 
ei. 

Mi-a spus ca va cobori la trei dimineaţa, după ce va fi 
adormit soţul ei, şi va vorbi cu mine prin fereastra din spate 
dacă promiteam să plec după aceea şi s-o las în pace. A venit şi 
a adus cu ea bani, încercând să mă mituiască să plec. Asta m-a 
scos din minţi, am prins-o de mână şi am încercat s-o trag pe 
fereastră. În momentul acela s-a repezit în cameră bărbatul cu 
revolverul în mână. Elsie se prăbuşise pe podea, iar noi eram 
faţă în faţă. Şi eu eram înarmat, aşa că am ridicat mâna ca să-l 
sperii şi să pot fugi. A tras, dar nu m-a nimerit. Eu am tras 
aproape în aceeaşi secundă şi el a căzut. Am fugit prin grădină 
şi, pe când fugeam, am auzit fereastra închizându-se în spatele 
meu. Pentru Dumnezeu, ăsta e adevărul, domnilor, fiecare 
cuvânt, şi nu am mai ştiut nimic până în momentul în care a 
venit băiatul acela călare, cu un bilet care m-a făcut să vin aici 
ca un imbecil şi să mă predau în mâinile dumneavoastră. 

În timp ce americanul vorbea, venise o trăsură. Înăuntru 
erau doi poliţişti în uniforme. Inspectorul Martin se ridică şi-l 
atinse pe prizonier pe umăr. 

— E timpul să plecăm. 

— Pot s-o văd mai întâi? 

— Nu, nu este conştientă. Domnule Sherlock Holmes, 
sper doar că, dacă mai am vreun caz important, voi avea 
norocul să vă am de partea mea. 


Stăteam la fereastră şi priveam trăsura îndepărtându-se. 
Când mi-am întors privirea, am zărit cocoloşul de hârtie pe care 
prizonierul îl aruncase pe masă. Era biletul cu care îl ademenise 
Holmes. 

— Vezi dacă poţi sa-l citeşti, Watson, îmi zise el zâmbind. 
Nu conţinea cuvinte, ci un rând de omuleţi dansând. 


RAKION IX, XAAX 


— Dacă foloseşti codul pe care ţi l-am explicat — spuse 
Holmes —, vei afla că înseamnă pur şi simplu „Vino încoace de 
îndată“. Eram sigur că e o invitaţie pe care nu o putea refuza, 
din moment ce nu şi-ar fi închipuit ca a venit de la altcineva 
decât de la doamna. Aşadar, dragul meu Watson, am încheiat 
prin a-i folosi pe omuleţii dansatori în sprijinul binelui, când de 
atâtea ori au fost agenţi ai răului şi cred că mi-am îndeplinit 
promisiunea de a-ţi oferi ceva deosebit pentru notițele tale. 
Trenul nostru pleacă la trei şi patruzeci de minute şi cred ca ar 
trebui sa ne întoarcem în strada Baker la timp pentru cină. 

Un singur cuvânt ca epilog. Americanul Abe Slaney a fost 
condamnat la moarte la sesiunile judecătoreşti din Norwich; dar 
această pedeapsă a fost schimbată în serviciu în folosul public 
datorită reducerii pedepsei şi certitudinii că Hilton Cubitt a tras 
primul foc. Despre doamna Hilton Cubitt am auzit că şi-a revenit 
complet şi că în continuare este văduvă, petrecându-şi întreaga 
viaţă îngrijind de săraci şi administrând averea soţului ei. 

Sfârşit 


Biciclistul singuratic 


Între 1894 şi 1901 inclusiv, domnul Sherlock Holmes a 
fost foarte ocupat. Aş putea sa spun ca nu a fost caz public, de 
orice grad de dificultate, în care să nu fi fost consultat pe 
perioada acestor opt ani, şi au fost câteva sute de cazuri 
particulare, unele dintre ele foarte complicate şi extraordinare, 
în care a jucat un rol important. Rezultatul acestei lungi 
perioade de muncă susţinută s-a materializat în multe succese 
răsunătoare şi în câteva eşecuri care nu au putut fi evitate. 
Intrucât am păstrat notite complete de la toate aceste cazuri şi 
eu însumi am fost implicat în multe dintre ele, vă puteţi imagina 
că nu mi-a fost uşor sa-mi dau seama pe care să-l aleg şi să-l 
prezint publicului. 

Şi totuşi, voi da întâietate acelor cazuri care sunt 
interesante nu atât prin brutalitatea crimei, cât prin 
ingeniozitatea şi calitatea dramatică a soluţiei. Din acest motiv 
voi prezenta acum, în faţa cititorilor, evenimentele legate de 
domnişoara Violet Smith, biciclista solitară din Charlington, şi 
bizara desfăşurare a investigaţiei care a culminat cu o 
neaşteptată tragedie. Este drept că împrejurările nu au permis 
ilustrarea perfecta a acelor abilităţi pentru care era celebru 
amicul meu, dar sunt detalii din acest caz care l-au făcut să se 
remarce din lungul şir de crime, din care am strâns eu 
materialul pentru aceste povestiri. 

Uitându-mă în agenda mea pentru anul 1895, am 
descoperit că pe 23 aprilie, într-o sâmbăta, am auzit pentru 
prima dată de domnişoara Violet Smith. Din câte-mi aduc 
aminte, vizita ei nu i-a fost prea prielnică lui Holmes, întrucât pe 
atunci era adâncit într-o problemă foarte complicată şi profundă, 
referitoare la persecuția ieşită din comun la care fusese supus 
John Vincent Harden, bine-cunoscutul milionar din industria 
tutunului. Prietenul meu, care aprecia mai presus de orice 
precizia gândirii şi concentrarea, nu putea suporta nimic din 
ceea ce-i distrăgea atenţia de la problema de care se ocupa. Şi, 
cu toate acestea, fără nicio răutate, de altfel străină de felul lui 
de-a fi, i-a fost imposibil să refuze a asculta povestea tinerei şi 
frumoasei femei, înaltă, graţioasă, cu aer aristocratic, care s-a 


arătat târziu în noapte în strada Baker şi l-a rugat s-o ajute şi s-o 
sfătuiască. Ar fi fost inutil să-i spună că era deja foarte ocupat, 
deoarece tânăra domnişoară venise hotărâtă să-şi spună 
povestea şi nimic, în afara forţei, nu ar fi determinat-o să plece 
până nu ar fi terminat ce avea de zis. Cu un aer reţinut şi un 
zâmbet oarecum dezgustat, Holmes o invită pe frumoasa 
musafiră nepoftită să ia loc şi să ne spună ce o preocupa. 

— Cel puţin, nu poate fi sănătatea, spuse el ţintind-o cu 
privirea tăioasă; un biciclist atât de înfocat trebuie să fie plin de 
energie. 

Se uită surprinsă la propriile picioare şi am observat că 
partea laterală a tălpii de la pantofi era uşor tocită din cauza 
frecării de marginea pedalei. 

— Da, domnule Holmes, merg foarte mult cu bicicleta şi 
asta are legătură cu vizita mea de azi la dumneavoastră. 

Amicul meu luă mâna fără mănuşă a domnişoarei şi o 
examină cu atenţie şi atât de puţine sentimente, aidoma unui 
om de ştiinţă care examinează un specimen. 

— Vă rog să mă scuzaţi, asta este treaba mea, zise el 
lăsându-i mâna liberă. Era cât pe ce să cred că dactilografiaţi. 
Desigur, este evident că faceţi muzică. Watson, ai observat 
vârful spatulat al degetului, aspect comun ambelor profesii? Dar 
are ceva nepământesc pe chip — o întoarse uşor cu faţa spre 
lumină —, ceva care nu apare la dactilografe. Domnişoara este 
muzician. 

— Da, domnule Holmes, predau muzica. 

— După tenul dumneavoastră, aş presupune că undeva la 
ţară. 

— Da, domnule, lângă Farnham, la graniţa cu Surrey. 

— O zona frumoasă şi plina de amintiri interesante. 
Watson, îţi aduci aminte că acolo l-am prins pe Archie Stamford, 
falsificatorul. Aşadar, domnişoară Violet, ce vi s-a întâmplat 
lângă Farnham, la graniţa cu Surrey? 

Cu mare stăpânire de sine şi claritate, tânăra domnişoară 
făcu următoarea destăinuire: 

— Domnule Holmes, tatăl meu a murit. Se numea James 
Smith şi era dirijorul orchestrei la vechiul Teatru Imperial. Eu şi 
mama am rămas fără nicio rudă, cu excepţia unui unchi, Ralph 
Smith, care a plecat în Africa acum douăzeci şi cinci de ani şi de 
atunci nu am mai auzit nimic despre el. Când a murit tata, am 


rămas foarte sărace, dar, într-o zi, mi s-a spus că în ziarul 
„Times“ era un anunţ prin care eram căutate. Vă imaginaţi ce 
fericite eram, ne gândeam că ne-a lăsat cineva vreo avere. Ne- 
am dus imediat la avocatul al cărui nume era specificat în ziar. 
Acolo am cunoscut doi domni, domnul Carruthers şi domnul 
Woodley, care veniseră în vizită din Africa de Sud. Mi-au spus că 
unchiul meu le era prieten şi că a murit într-o sărăcie lucie, 
acum câteva luni, la Johannesburg, şi pe patul morţii a rugat să i 
se caute toate rudele şi să vadă dacă nu erau în necazuri 
financiare. Ni s-a părut ciudat că unchiul Ralph, care nici măcar 
nu ştia că existam când era în viaţă, ar fi atât de grijuliu încât să 
aibă grijă de noi după moarte, dar domnul Carruthers ne-a 
explicat că motivul era că unchiul meu de-abia auzise despre 
moartea fratelui său şi s-a simţit responsabil pentru soarta 
noastră. 

— Scuzaţi-mă, o întrerupse Holmes, când a avut loc 
această întrevedere? 

— Decembrie trecut — acum patru luni. 

— Continuati, vă rog. 

— Domnul Woodley mi s-a părut o persoană odioasă. Îmi 
tot făcea ochi dulci — un tânăr cu o faţă comună, umflată şi cu 
mustață roşcată, cu părul despărţit în cărare, lipit de frunte. Mi 
s-a părut perfect oribil — şi în mod sigur Cyril nu ar fi dorit sa 
cunosc o astfel de persoană. 

— A! Cyril se numeşte!, spuse Holmes zâmbind. 

Tânăra domnişoară roşi şi râse. 

— Da, domnule Holmes, Cyril Morton, inginer electrician, 
şi sperăm să ne căsătorim la sfârşitul verii. Doamne, cum am 
ajuns să vorbesc despre el? Voiam să spun că domnul Woodley 
era o persoană execrabilă, dar domnul Carruthers, un bărbat 
mult mai în vârstă, era mai plăcut. Era un bărbat tăcut, brunet, 
cu tenul palid, proaspăt bărbierit; era politicos şi avea un 
zâmbet plăcut. A întrebat despre starea noastră materială şi, 
când a aflat că suntem sărace, mi-a sugerat să vin să predau 
muzică unicei sale fiice, care avea zece ani. l-am spus că nu mi- 
ar plăcea s-o las singură pe mama, la care mi-a răspuns că aş 
veni acasă la fiecare sfârşit de săptămână şi mi-a oferit o sută 
pe an, ceea ce e o sumă frumuşică. Aşa că am terminat prin a 
accepta şi am plecat la Chiltern Grange, la aproximativ şase 
mile depărtare de Farnham. Domnul Carruthers era văduv, dar 


angajase o menajeră, pe doamna Dixon, o persoană 
respectabilă, în vârstă, care să se îngrijească de stabiliment. 
Copila era foarte drăguţa şi totul promitea să fie bine. Domnul 
Carruthers era foarte amabil şi o persoană atrasă de muzică şi 
am petrecut multe seri plăcute împreună. La fiecare sfârşit de 
săptămână plecam la mama, în oraş. Primul lucru neplăcut care 
mi-a tulburat fericirea a fost venirea domnului Woodley, cel cu 
mustaţa roşie. A venit într-o vizită de o săptămână, dar, 
Doamne, mi s-au părut trei luni! Era o persoană îngrozitoare, 
toată lumea îl vedea ca pe un fanfaron, dar pentru mine era 
ceva mult mai rău. Îmi făcea curte într-un mod odios, se lăuda 
cu averea lui, îmi spunea că, dacă m-aş fi căsătorit cu el, aş fi 
avut cele mai scumpe diamante din Londra şi într-un final, când 
i-am spus că nu vreau să am de-a face cu el. Într-o zi după cină, 
m-a prins în braţe — era extrem de puternic — şi-a jurat că nu- 
mi dă drumul până nu-l sărut. Domnul Carruthers a intrat în 
cameră şi l-a smuls de pe mine, moment în care acesta s-a 
întors împotriva gazdei sale lovindu-l şi spărgându-i nasul. 
Acesta a fost sfârşitul vizitei lui, după cum vă imaginaţi. A doua 
zi, domnul Carruthers şi-a cerut scuze şi m-a asigurat că 
niciodată nu voi mai fi supusa la asemenea jignire. De atunci nu 
l-am mai văzut pe domnul Woodley. Şi acum, domnule Holmes, 
am ajuns la acel lucru special care m-a făcut să vin astăzi la 
dumneavoastră şi să vă cer sfatul. Trebuie să vă spun că în 
fiecare sâmbătă dimineaţa merg cu bicicleta până la gara 
Farnham ca să prind trenul de douăsprezece şi douăzeci şi doua 
de minute spre oraş. Drumul de la Chiltern Grange este izolat, 
mai ales într-un anumit loc, puţin mai mult de o milă, între 
Charlington Heath, pe de-o parte, şi pădurea care înconjoară 
conacul Charlington, pe de altă parte. Nicăieri nu mai găseşti o 
porţiune de drum atât de izolată şi foarte rar întâlneşti vreo 
căruţă sau vreun ţăran până ajungi la şoseaua de lângă 
Crooksbury Hill. Acum două săptămâni treceam prin acest loc 
când, din întâmplare, uitându-mă peste umăr, am văzut la 
aproximativ trei sute de metri în spate un bărbat, tot pe 
bicicletă. Părea a fi un tip între două vârste, cu barbă scurtă, 
neagra. Inainte să ajung la Farnham m-am mai uitat o dată în 
spate, dar bărbatul dispăruse, aşa că nu m-am mai gândit la 
asta. Dar imaginaţi-vă ce uimită am fost, domnule Holmes, când 
luni, la întoarcere, am văzut acelaşi bărbat, pe aceeaşi porţiune 


de drum. Uimirea a fost şi mai mare când acelaşi lucru s-a 
întâmplat, exact ca mai înainte, în următoarea sâmbătă şi lunea 
următoare. Intotdeauna a păstrat distanţa şi nu m-a molestat în 
vreun fel, totuşi e foarte ciudat. l-am menţionat acest lucru 
domnului Carruthers care părea interesat de ce-i spuneam şi mi- 
a spus că va da ordin pentru un cal şi o brişcă, pentru ca pe 
viitor să nu mai merg prin acele locuri singuratice fără vreun 
tovarăş de drum. Calul şi brişcă trebuiau sa vină săptămâna 
aceasta, dar nu ştiu din ce motiv nu au fost livrate şi iarăşi a 
trebuit să merg cu bicicleta până la gara. Asta se întâmpla azi- 
dimineaţă. Vă daţi seama că m-am uitat când am ajuns la 
Charlington Heath şi, desigur, bărbatul era acolo, exact la fel ca 
în celelalte săptămâni. Intotdeauna a mers la o distanţă mare de 
mine şi nu i-am putut vedea clar faţa, dar sigur era cineva 
necunoscut. Era îmbrăcat într-un costum închis la culoare şi 
avea şapcă. Singurul lucru pe care l-am văzut clar la faţa lui 
este barbă neagră. Astăzi nu eram alarmată, dar eram extrem 
de curioasă şi eram hotărâtă să aflu cine e şi ce voia. Am 
încetinit, dar a încetinit şi el. Apoi m-am oprit de tot, dar s-a 
oprit şi el. Apoi i-am întins o cursă. Strada are o curbă strânsă şi 
eu am pedalat foarte repede până am trecut de ea, m-am oprit 
şi am pândit. Mă aşteptam sa treacă în viteză pe lângă mine 
înainte să fi putut opri. Dar nu a apărut. Atunci m-am întors şi 
m-am uitat după colţ. Vedeam un kilometru din drum, dar el nu 
era. Ca să fie şi mai ciudat, în acel loc nu era niciun drum 
lăturalnic pe unde să fi putut merge. 

Holmes râse înfundat şi-şi frecă mâinile. 

— Cazul acesta are nişte particularităţi, spuse el. Cât timp 
s-a scurs între momentul opririi după curbă şi până în momentul 
descoperirii că drumul era liber? 

— Două sau trei minute. 

— Atunci nu s-ar fi putut întoarce din drum; şi spuneţi că 
nu erau drumuri lăturalnice? 

— Niciunul. 

— Atunci cu siguranţă a luat-o pe o potecă de-o parte sau 
de cealaltă a drumului. 

— Nu se poate să fi mers pe câmp, pentru că l-aş fi văzut. 

— Deci, prin excludere, am ajuns la situaţia în care 
bărbatul s-a îndreptat spre conacul Charlington care, după cum 


am înţeles, este înconjurat de pădure chiar de acea parte a 
străzii. Altceva? 

— Nimic, domniile Holmes, doar că am fost atât de mirată 
încât am simţit că trebuie să vin să vă cer sfatul. 

Holmes rămase un timp tăcut. 

— Unde este domnul cu care sunteţi logodită?, întrebă el. 

— La Coventry, la Compania de Electricitate Midland. 

— Nu se poate să vă fi făcut o vizită-surpriză? 

— Vai, domnule Holmes! De parcă nu l-aş cunoaşte! 

— Aţi mai avut şi alţi admiratori? 

— Câţiva înainte să-l cunosc pe Cyril. 

— Şi de atunci? 

— A fost omul acela groaznic — Woodley —, dacă poate fi 
numit admirator. 

— Nimeni altcineva? 

Frumoasa noastră clientă părea uşor confuză. 

— Cine era?, întrebă Holmes. 

— Of, poate că mi se pare mie; dar câteodată am 
impresia că angajatorul meu, domnul Carruthers, este foarte 
interesat de mine. Stăm cam tot timpul împreună. Eu îi cânt 
acompaniamentele seara. Nu a spus niciodată nimic. Este un 
adevărat domn. Dar o fată îşi dă seama întotdeauna. 

— Ha! Holmes părea preocupat. Cu ce se ocupa? 

— Este un bărbat bogat. 

— Fără trăsuri sau cai? 

— Păi, cel puţin e înstărit. Dar pleacă în oraş de două-trei 
ori pe săptămână. E foarte interesat de acţiunile pentru aurul 
sud-african. 

— Mă veţi pune la curent cu ceea ce se va mai întâmpla, 
domnişoară Smith. Sunt foarte ocupat, dar îmi voi găsi timp să 
fac cercetări în cazul dumneavoastră. Intre timp, nu 
întreprindeţi nicio acţiune fără să mă anunţaţi. La revedere şi 
sper să ani doar veşti bune de la dumneavoastră! 

— Este normal ca o astfel de fată să aibă admiratori, 
spuse Holmes trăgând din pipa pe care o fuma când medita, dar 
nu pe biciclete, prin porțiunile singuratice ale unui drum de ţară. 
Un amorez secret, fără îndoială. Dar sunt nişte detalii ciudate şi 
sugestive în acest caz, Watson. 

— Faptul că apare doar în acel loc? 


— Exact. În primul rând, trebuie să aflăm cine sunt 
chiriaşii de la conacul Charlington. Şi apoi, ce e cu legătura 
dintre Carruthers şi Woodley, din moment ce par a fi oameni 
atât de diferiţi? Cum de au căutat ei amândoi, atât de aprig, 
rudele lui Ralph Smith? Încă ceva. Ce fel de casă este aceea 
care plăteşte pentru o guvernantă dublu faţă de preţul de pe 
piaţă, dar nu are cal, deşi sunt şase mile până la gară? Ciudat 
Watson... foarte ciudat! 

— Mergi acolo? 

— Nu, dragul meu, TU vei merge acolo. Se poate dovedi a 
fi un lucru neînsemnat şi nu pot renunţa la cealaltă anchetă 
importantă doar de dragul ei. Vei ajunge luni, devreme, la 
Farnham; te vei ascunde lângă Charlingon Heath; vei observa tu 
însuţi faptele şi vei acţiona după cum îţi dictează judecata. Apoi, 
după ce te-ai interesat de ocupanţii de la conac, te vei întoarce 
şi-mi vei raporta. Şi acum, Watson, niciun cuvânt în plus despre 
caz până nu avem câteva elemente sigure pe care să ne bazăm 
ca să ajungem la o soluţie. 

Am dedus din spusele domnişoarei că luni a plecat cu 
trenul care iese din Waterloo la nouă şi cincizeci de minute, aşa 
că am pornit mai devreme şi am prins trenul de noua şi 
treisprezece minute. De la gara Farnham nu mi-a fost greu să fiu 
direcționat spre Charlington Heath. Era imposibil să ratez scena 
aventurii tinerei domnişoare pentru că drumul trece prin câmp. 
Pe-o parte şi pe cealaltă sunt tufişuri bătrâne de tisa în jurul 
unui parc plin de copaci minunaţi. Era o poartă principală din 
piatră, plină de muşchi, pe fiecare pilon de pe părţi fiind aşezate 
embleme heraldice modelate; dar în afara acestui drum pentru 
trăsuri, am observat câteva locuri unde erau găuri în tufişuri şi 
cărări ce treceau printre ele. Casa nu se vedea din stradă, dar 
împrejurimile denotau întunecime şi decadenţă. Câmpul era 
acoperit cu pâlcuri de grozamă înflorită strălucind superb în 
lumina soarelui de primăvară. In spatele unui astfel de pâlc mi- 
am găsit poziţia, astfel încât să văd şi poarta de la conac, şi o 
bună parte de drum pe ambele părţi. Când am părăsit drumul, 
era gol, dar acum am văzut un biciclist venind din direcţia opusă 
celei din care venisem eu. Era îmbrăcat cu un costum închis la 
culoare şi am văzut că avea barbă neagră. Când a ajuns la 
capătul terenului Charlington, sări de pe bicicletă şi o conduse 
printr-o gaură din tufiş, astfel că nu mai putea fi văzut. 


Trecu un sfert de ora şi un al doilea biciclist apăru. De 
data asta era tânăra domnişoară care venea dinspre gară. Am 
văzut-o uitându-se în spate când venea spre tufişurile de la 
Charlington. O secundă mai târziu, bărbatul ieşi din 
ascunzătoare, se urcă pe bicicleta sa şi o urmă. În tot peisajul 
acesta vast, doar cele două siluete se mişcau, graţioasa fată 
stând foarte dreaptă pe bicicletă şi bărbatul din spatele ei 
aplecându-se mult peste ghidon, cu gesturi ascunse în fiecare 
mişcare. Ea se întoarse către el şi încetini mersul. Şi el încetini. 
Ea se opri. Şi el se opri de îndată, păstrând distanţa de trei sute 
de metri în spatele ei. Următoarea ei mişcare fu pe cât de 
neaşteptată pe atât de curajoasă. Dintr-odată, întoarse bicicleta 
şi se repezi spre el. Dar şi el era la fel de rapid şi porni într-o 
fugă disperată. Curând după aceea se întoarse din nou ţinându- 
şi capul semeţ, fără să catadicsească a-l băga în seamă pe 
admiratorul tăcut. Şi el se întoarse şi în continuare păstră 
distanţa până când curba străzii îi ascunse de privirea mea. Am 
rămas în ascunzătoarea mea, şi bine am făcut, pentru că, în 
scurt timp, bărbatul reapăru mergând uşor pe bicicletă înapoi. A 
întors la poarta de la conac şi a coborât de pe bicicletă. Timp de 
câteva minute, l-am văzut stând în picioare printre copaci. Avea 
mâinile ridicate şi părea că-şi aranjează cravata. Apoi urcă pe 
bicicletă şi se îndepărtă de mine pe aleea spre conac. Am 
străbătut în fugă câmpul Şi m-am uitat printre copaci. În 
depărtare zăream vechea clădire cenuşie cu semeţele ei hornuri 
în stil Tudor, dar drumul trecea printr-un tufăriş des, astfel că nu 
mai puteam să-l văd pe bărbat. 

Totuşi, mi s-a părut că făcusem o treabă destul de bună 
pentru o singură dimineaţă şi m-am întors binedispus la 
Farnham. Agentul imobiliar local nu putu să-mi spună nimic 
despre conacul Charlington şi mă îndrumă spre o bine 
cunoscută firmă din Pali Mall. M-am oprit acolo în drumul spre 
casă şi am fost primit cu amabilitate de către un reprezentant. 
Nu, nu aş fi putut să închiriez conacul Charlington pentru 
perioada de vară. Pur şi simplu era prea târziu. Fusese închiriat 
în urmă cu o lună. Numele chiriaşului era domnul Williamson. 
Era un respectabil domn în vârstă. Politicosul agent nu putea să- 
mi spună mai multe, întrucât afacerile clienţilor nu erau lucruri 
care să poată fi discutate. 


Domnul Holmes ascultă cu atenţie raportul lung pe care i 
l-am prezentat în acea seară, dar nu am primit scurta laudă la 
care speram şi pe care aş fi preţuit-o. 

Dimpotrivă, chipul lui auster era chiar mai sever decât de 
obicei, în timp ce comenta pe marginea lucrurilor pe care le 
făcusem sau nu le făcusem. 

— Dragul meu Watson, ascunzătoarea ta a fost foarte 
proastă. Ar fi trebuit să te piteşti în spatele tufişului; atunci ai fi 
putut să vezi mai bine această persoană interesantă. Aşa cum ai 
făcut tu, ai fost la câteva sute de metri distanţă şi-mi poţi spune 
chiar mai puţin decât domnişoara Smith. Ea crede că nu-l 
cunoaşte pe bărbat; eu sunt convins că îl cunoaşte. Altfel, de ce 
ar fi atât de disperată să nu se apropie de el, să nu-i vadă 
trăsăturile? Tu l-ai descris aplecându-se peste ghidon. S-a 
ascuns din nou, înţelegi? Nu te-ai descurcat deloc. El se întoarce 
în casă şi tu vrei să afli cine este. Te duci la un agent imobiliar în 
Londra! 

— Ce-ar fi trebuit să fac?, am strigat uşor înflăcărat. 

— Să te duci la cea mai apropiată cârciumă. Acolo este 
centrul bârfei la ţară. Ţi s-ar fi spus fiecare nume, de la stăpân 
până la ajutorul de la bucătărie. Williamson! Numele nu-mi 
spune nimic. Dacă este un bărbat în vârstă, atunci nu este acest 
biciclist activ care fuge de sub urmărirea domnişoarei. Ce am 
câştigat din călătoria ta? Confirmarea că povestea fetei este 
adevărată? Nu m-am îndoit niciodată. Că este o legătură între 
biciclist şi conac? Nici de asta nu m-am îndoit. Că acela care a 
închiriat conacul se numeşte Williamson? Ce-am câştigat din 
asta? Ei hai, hai, dragul meu domn, nu mai fi deprimat. Nu mai 
putem face multe până sâmbăta viitoare, iar între timp voi face 
eu însumi câteva anchete. 

A doua zi de dimineaţă am primit un bilet de la 
domnişoara Smith, repovestindu-mi, pe scurt şi foarte clar, 
aceleaşi incidente pe care le văzusem, dar esenţa scrisorii era în 
post-scriptum: „Sunt sigură că veţi respecta încrederea mea în 
dumneavoastră când vă voi spune că şederea mea aici a 
devenit dificilă din cauză că angajatorul meu m-a cerut în 
căsătorie. Sunt convinsă că sentimentele lui sunt puternice şi 
onorabile. Dar, în acelaşi timp, eu sunt logodită. A luat refuzul 
meu în serios, dar foarte delicat. Totuşi, vă daţi seama că 
atmosfera este uşor încordată.” 


— S-ar părea că tânăra noastră prietenă intră în necazuri, 
spuse Holmes gânditor după ce termină scrisoarea. Cu 
siguranţă, cazul prezintă mai multe caracteristici interesante şi 
o mai mare posibilitate de evoluţie decât îmi închipuisem la 
început. Cred că mi-ar plăcea o zi liniştită şi relaxantă la ţară. 
Parcă m-aş duce chiar în aceasta după-amiază ca să verific vreo 
două teorii la care m-am gândit. 

Ziua liniştită a lui Holmes la ţară a avut un final 
neobişnuit, întrucât a ajuns în strada Baker târziu în noapte, cu 
buza spartă şi o umflătură murdară pe frunte, asta în afară de 
aspectul general de descompunere, care l-ar fi. făcut chiar pe el 
să ceară o investigaţie a Scoţiand Yardului dacă ar fi avut în faţă 
un astfel de personaj. Cum-necum, era extrem de amuzat de 
propriile aventuri şi râdea din toată inima când mi le povestea. 

— Am parte de atât de puţin exerciţiu fizic încât 
întotdeauna este o plăcere, afirmă el. Bănuiţi desigur că ştiu 
ceva box. Ocazional, îmi este de folos. De exemplu azi, fără 
aceste cunoştinţe, aş fi avut parte de dureri ruşinoase. 

L-am rugat să-mi spună ce se întâmplase. 

— Am găsit acea cârciumă de ţară pe care ţi-am 
recomandat-o pentru observaţie şi acolo mi-am condus 
cercetările discrete. Eram în bar şi proprietarul guraliv îmi 
spunea tot ce aveam nevoie. Williamson este un bărbat cu 
barbă albă şi locuieşte singur la conac împreună cu un mic 
personal de serviciu. Se zvoneşte că este sau a fost preot; dar 
câteva incidente petrecute în timpul scurtei sale şederi la conac 
mi s-au părut extrem de neecleziastice. Am făcut deja o anchetă 
la o agenţie ecleziastică unde mi s-a spus că într-adevăr a fost 
un bărbat cu acel nume, dara cărui carieră a fost neobişnuit 
de sumbră. În continuare, proprietarul m-a informat că, de 
obicei, la sfârşitul săptămânii, are vizitatori — „o gaşcă 
prietenoasă, domnule“ — la conac, în special un domn cu 
mustață roşcată numit domnul Woodley, care era acolo mai tot 
timpul. Aici ajunsesem când, cine intră în încăpere? Chiar 
domnul în cauză, care îşi băuse berea în cârciumă şi auzise 
întreaga conversaţie. Cine sunt? Ce vreau? Unde vreau să ajung 
cu toate întrebările acelea? Vorbea dezinvolt şi folosea adjective 
foarte viguroase, A încheiat succesiunea de abuzuri cu un 
puternic dos de palmă pe care nu am reuşit complet să-l evit. 
Următoarele câteva minute au fost delicioase. A fost o directă 


de stânga într-un ticălos bătăuş, M-am ridicat aşa cum mă vezi. 
Domnul Woodley a plecat acasă cu o căruţă. Aşa s-a sfârşit 
călătoria mea la ţară şi trebuie să mărturisesc că, oricât de 
plăcută a fost, ziua petrecută la graniţa cu Surrey nu a fost mult 
mai profitabilă decât a ta. 

Joi am primit o altă scrisoare de la clienta noastră. 


Domnule Holmes, scria ea, nu veți fi surprins să aflați că 
am renunțat la slujba oferită de domnul Carruthers. Nici măcar 
salariul mare nu mă poate determina să nu iau în seamă 
disconfortul situației mele. Sâmbătă vin în oraş şi nu am de 
gând să mă mai întorc. Domnul Carruthers are o brişcă, astfel că 
pericolele de pe drumul izolat, dacă au existau vreodată, acum 
au luat sfârşit, Cât despre cauza plecării mele, nu este vorba 
despre situaţia încordată cu domnul Carruthers, ci despre 
reapariția acelui odios bărbat, domnul Woodley. Intotdeauna a 
fost hidos, dar acum arată mai groaznic ca niciodată; pare să fi 
suferit un accident şi este foarte desfigurat. L-am văzut pe 
fereastră, dar sunt bucuroasă că nu l-am întâlnit. A avut o 
discuție lungă cu domnul Carruthers care, după aceea, părea 
foarte agitat. Cred că Woodley stă prin zonă, pentru că nu a 
dormit aici, iar azi-dimineaţă l-am zărit din nou intrând pe furiş 
în plantaţia de arbuşti. Mai degrabă aş suporta gândul că un 
animal sălbatic este liber. ÎI disprețuiesc şi mi-e teamă de el mai 
mult decât pot spune. Cum POATE domnul Carruthers suporta 
un astfel de om chiar şi o secundă? Oricum, toate necazurile 
mele se vor sfârşi sâmbătă. 


— Sper, Watson. Sper, făcu Holmes pe un ton grav. În 
jurul acestei tinere femei este ţesută o intrigă periculoasă şi 
este de datoria noastră să ne îngrijim că nimeni nu-i va face rău 
în această ultimă călătorie a ei. Watson, cred că trebuie să ne 
facem timp ca să tragem o fugă împreună până acolo sâmbătă 
dimineaţă şi să ne asigurăm că această investigaţie ciudată şi 
neconcludentă nu va avea un final nefericit. 

Mărturisesc că până atunci nu am luat cazul prea în 
serios, mi se păruse mai degrabă grotesc şi bizar decât 
periculos. Că un bărbat stă ascuns, aşteaptă şi urmăreşte o 
femeie foarte frumoasă nu este un lucru neobişnuit, plus că 
avea atât de puţin curaj încât nu numai că nu îndrăznea să-i 


vorbească, dar chiar fugea de ea — înseamnă că nu este un 
agresor de temut. Sălbaticul Woodley era însă o persoană 
diferită, dar, în afara unei ocazii, n-o molestase pe clienta 
noastră, iar acum vizita casa lui Carruthers fără să o deranjeze 
în intimitatea ei. Fără îndoială, bărbatul de pe bicicletă era un 
membru al petrecerilor de sfârşit de săptămână de la conac, 
despre care vorbise cârciumarul; dar cine era sau ce voia era la 
fel de necunoscut. Severitatea din comportamentul lui Holmes şi 
faptul ca înainte de a ieşi din cameră şi-a băgat în buzunar un 
revolver mi-au imprimat sentimentul de tragedie care poate 
culmina acest şir de evenimente. 

Noaptea ploioasă fusese urmată de o glorioasă dimineaţă, 
iar zona aceea de ţară, acoperită de câmpuri cu pâlcuri de 
grozamă înflorită, părea cu atât mai frumoasă pentru ochii 
obosiţi de griul şi cenuşiul Londrei. Impreună cu Holmes 
mergeam pe drumul îngust şi nisipos, respirând aerul proaspăt 
al dimineţii şi bucurându-ne de ciripitul păsărilor şi de adierea 
proaspătă a primăverii. De pe o porţiune a drumului pe vârful 
dealului Crooksbury puteam vedea conacul cenuşiu ivindu-se 
din mijlocul stejarilor bătrâni care, aşa bătrâni cum erau, parcă 
erau mai tineri decât clădirea pe care o înconjurau. Holmes 
arătă spre o porţiune lungă de drum şerpuit, o bandă galben- 
roşiatică între maroniul câmpului şi verdele-deschis al pădurii. In 
depărtare se vedea ca un punct negru un vehicul venind în 
direcţia noastră. Holmes eliberă o exclamaţie de nerăbdare. 

— Luasem o marjă de o jumătate de oră, spuse el. Dacă 
aceea este brişcă ei, înseamnă că vrea să prindă trenul de 
dimineaţă. Mă tem, Watson, că va fi. trecut de Charlington până 
să ne putem întâlni cu ea. 

Din secunda în care am trecut de deal, n-am mai putut 
vedea vehiculul, dar ne-am grăbit într-atât pe drum încât viaţa 
mea sedentară începuse să-şi spună cuvântul şi am fost forţat 
să rămân în urmă. 

Holmes totuşi era întotdeauna în formă, pentru că avea 
surse inepuizabile de energie din care să se aprovizioneze. Pasul 
său săltăreţ nu încetini până când, deodată, pe când era la două 
sute de metri în faţa mea, se opri şi l-am văzut ridicându-şi 
mâinile într-un gest de durere şi disperare. In acelaşi timp, un 
docar gol, cu calul galopând şi hăţurile căzute, apăru de după 
curbă şi goni huruind spre noi. 


— Prea târziu, Watson; prea târziu!, strigă Holmes, în timp 
ce eu fugeam gâfâind spre el. Prost am fost că nu am luat trenul 
mai devreme! Este răpire, Watson... răpire! Crimă! Dumnezeu 
ştie ce! Blochează drumul! Opreşte calul! Aşa. Acum sari 
înăuntru şi să vedem dacă pot îndrepta consecinţele gafei mele. 

Am sărit în docar, iar Holmes, după ce întoarse calul, îl 
lovi iute cu biciul şi o luarăm înapoi pe drum. 

Cum am ocolit curba, întreaga porţiune de drum dintre 
câmp şi conac se deschise în faţa noastră. 

L-am apucat pe Holmes de braţ: 

— VUite-l pe bărbat!, am strigat gâfâind. 

Un biciclist singur se îndrepta spre noi. Ţinea capul în jos 
şi umerii încovoiaţi, pe măsură ce punea în pedale fiecare dram 
de putere pe care-o mai avea. Gonea ca la curse. Brusc, ridică 
faţa bărboasă, ne văzu apropiindu-ne de el şi se opri, sărind de 
pe bicicletă. Se uită insistent la noi şi la docar. Apoi, faţa i se 
lumină de uimire. 

— Alo! Opriţi aici!, striga ţinând bicicleta astfel încât să ne 
blocheze drumul. De unde aţi luat docarul? Opreşte, omule!, 
urlă el dând la iveală un pistol din buzunarul lateral. Opreşte, 
spun, dacă nu, pentru numele Sfântului George, împuşc calul! 

Fără să stea pe gânduri, Holmes aruncă hăţurile în 
mâinile mele şi sări brusc din brişcă. 

— Sunteţi bărbatul pe care doream să-l vedem. Unde este 
domnişoara Violet Smith?, rosti Holmes repede şi clar ca de 
obicei. 

— Asta vă întreb eu. Dumneavoastră sunteţi în docarul ei. 
Ar trebui să ştiţi unde este. 

— Am găsit docarul pe drum. Nu era nimeni înăuntru. Am 
venit s-o ajutăm pe tânăra domnişoară. 

— Doamne, Dumnezeule! Ce fac?, tipa străinul într-un 
acces de disperare. E la ei, la diavolul acela de Woodley şi la 
preotul acela escroc. Hai, omule, hai, dacă într-adevăr îi eşti 
prieten! Vino cu mine şi o vom salva chiar dacă trebuie să-mi las 
leşul în pădurea Charlington. 

Fugi ca un nebun, cu pistolul în mână, spre o gaură din 
tufiş. Holmes îl urmă, iar eu am lăsat calul să pască lângă drum 
şi îl urmai pe Holmes. 


— Pe aici au venit, spuse el arătând spre câteva urme de 
paşi pe cărarea noroioasă. Alo! Opreşte-te puţin! Cine este în 
tufiş? 

Era un tânăr cam de şaptesprezece ani, îmbrăcat în haine 
de rândaş, cu pantaloni şi ghete din piele. Era trântit pe spate, 
cu genunchii în sus şi o tăietură groaznică la cap. Nu era 
conştient, dar era viu. Cu o singură privire la rană, mi-am dat 
seama că era penetrat osul. 

— Acesta este Peter, grăjdarul, strigă necunoscutul. El o 
conducea. Bestiile l-au tras jos şi l-au bătut. Lăsaţi-l acolo, nu 
avem ce să-i facem, dar putem s-o salvăm pe ea de la cea mai 
groaznică soartă care-o poate paşte pe o femeie. 

Am alergat ca nebunii pe cărarea care şerpuia printre 
copaci. Am ajuns la tufărişul care înconjura casa, când Holmes 
se opri. 

— Nu s-au dus în casă. lată-le urmele la stânga... aici, 
lângă tufişurile de dafin! Ah!, a exclamat el. 

Cum vorbea, din pâlcurile dese şi verzi de tufişuri din faţa 
noastră se auzi ţipătul tăios al unei femei — un țipăt vibrant, 
nebun de groază. Brusc se opri cu un bolborosit. 

— Pe aici, sunt la popicărie!, strigă necunoscutul pornind 
ca din puşcă prin tufişuri. Ah, laşi nenorociţi! Urmaţi-mă, 
domnilor! Prea târziu! Prea târziu! Pe legea mea! 

Ajunseserăm brusc într-o pajişte verde înconjurată de 
copaci bătrâni. In depărtare, la umbra unui stejar uriaş se afla 
un neobişnuit grup de trei persoane. Una era o femeie, clienta 
noastră, leşinată, căzând de pe picioare, cu o batistă legată 
peste gură. In faţa ei se afla un tânăr aspru, cu faţa mare şi 
mustaţa roşie, purtând ghetre, cu o mână în şold şi cu cealaltă 
fluturând un bici, întreaga-i atitudine sugerând o bravadă de 
triumf. Intre ei, un bărbat în vârstă, cu barbă grizonată, cu un 
stihar scurt peste un costum uşor din tweed, care în mod 
evident tocmai terminase slujba de oficiere a unei căsătorii, 
pentru că, în momentul apariţiei noastre, băga în buzunar o 
carte de rugăciuni şi îl bătea pe spate pe sinistrul mire în semn 
de felicitare. 

— Au fost căsătoriţi!, am bâlbâit. 

— Haideţi!, strigă ghidul nostru. Haideţi! 

O luă la goană peste luminiş, cu mine şi cu Holmes 
imediat în spatele lui. Când ne apropiam, doamna se sprijini de 


trunchiul copacului. Williamson, fostul preot, făcu o plecăciune 
cu o politeţe batjocoritoare, iar bătăuşul de Woodley avansă 
rânjind încântat. 

— Bob, poţi să-ţi dai jos barba, spuse el. Te cunosc destul 
de bine. Tu şi amicii tăi aţi venit la timp ca să-mi permiteţi să vă 
prezint doamnei Woodley. 

Răspunsul ghidului nostru fu extrem de neobişnuit. Îşi 
smulse barba neagră cu care se deghizase şi o aruncă, dând la 
iveală un chip lunguieţ, palid, proaspăt bărbierit. Apoi ridică 
revolverul şi-l îndreptă către tânărul ticălos care avansa spre el 
fluturând periculoasa cravaşă. 

— Da, spuse aliatul nostru. Eu sunt Bob Carruthers şi voi 
face dreptate pentru această femeie chiar dacă ajung la 
spânzurătoare pentru asta. [i-am spus ce-ţi voi face dacă 
păţeşte ceva şi, pentru Dumnezeu, mă voi ţine de cuvânt! 

— E prea târziu! E soţia mea! 

— Nu, este văduva ta. 

Revolverul lui pocni şi am văzut sângele ţâşnind din 
jiletca lui Woodley. Acesta se roti ţipând şi căzu pe spate, 
hidoasă-i faţă roşie transformându-se dintr-odată într-o teribilă 
paloare. Bărbatul, încă îmbrăcat cu stiharul, izbucni într-un şir 
de blesteme dezgustătoare cum n-am mai auzit vreodată şi 
scoase propriul revolver, dar, până să-l ridice, se uită prin ţeava 
armei lui Holmes. 


— S-a ajuns prea departe, vorbi cu răceală amicul meu. 
Lasă pistolul! Watson, ridică-l! Tine-i-l la cap! Mulţumesc. Tu, 
Carruthers, da-mi celălalt revolver. Nu va mai fi violenţă. Hai, 
dă-mi-l! 

— Dar dumneata cine eşti? 

— Numele meu este Sherlock Holmes. 

— Doamne-Dumnezeule! 

— Văd că aţi auzit de mine. Voi fi reprezentantul poliţiei 
până când vor veni oficialii. Tu, aici!, strigă el către grăjdarul 
înfricoşat care apăruse la marginea luminişului. Vino încoace! 
Du biletul acesta la Farnham cât de repede poţi. 

Scrijeli câteva cuvinte pe o foaie din agendă. 

— Inmânează-i-l şefului de la secţia de poliţie. Până la 
sosirea acestuia trebuie să vă rețin pe toţi în custodia mea. 

Personalitatea puternică, poruncitoare a lui Holmes 
domina tragica scenă şi toţi erau marionete în mâinile lui. 
Williamson şi Carruthers l-au cărat în casă pe rănitul Woodley, 
iar eu o ajutam pe tânăra înfricoşată. Bărbatul rănit a fost întins 


pe pat şi, la rugămintea lui Holmes, l-am examinat. l-am dat 
raportul în vechea sufragerie tapetată unde stătea cu cei doi 
prizonieri în faţa lui. 

— Va trăi, am spus. 

— Ce!, strigă Carruthers sărind de pe scaun. Mă duc sus 
să-l termin. Vrei să-mi spui că fata aceea, îngerul acela, va fi 
legată pe viaţă de violentul Jack Woodley? 

— Nu trebuie să-ţi faci griji pentru asta, il calmă Holmes. 
Sunt două motive foarte bune pentru care fata aceea în nici un 
caz nu ar trebui să fie soţia lui. În primul rând, suntem 
îndreptăţiţi să punem la îndoială dreptul domnului Williamson de 
a oficia căsătorii. 

— Am fost hirotonisit!, strigă bătrânul ticălos. 

— Şi, de asemenea, răspopit. 

— Odată preot, întotdeauna preot! 

— Nu prea cred. Cum rămâne cu certificatul? 

— Am avut certificat de căsătorie. Îl am aici în buzunar. 

— Atunci l-ai obţinut printr-un şiretlic. Dar, în orice caz, o 
căsătorie forţată nu este căsătorie, ci un delict grav, după cum 
vei descoperi chiar dumneata în curând. Vei avea timp să te 
gândeşti la acest lucru în următorii zece ani, dacă nu mă înşel. 
Cât despre dumneata, Carruthers, ar fi fost mai bine dacă ţi-ai fi 
ţinut revolverul în buzunar, 

— Asta am început şi eu să cred, domnule Holmes; dar, 
când m-am gândit la toate precauţiile ca s-o apăr pe fata asta — 
pentru că o iubesc, domnule Holmes, şi este singura dată când 
ştiu ce este dragostea —, aproape că am înnebunit gândindu- 
mă că se află în puterea celei mai mari brute din Africa de Sud, 
un bărbat al cărui nume este o teroare de la Kimberley la 
Johannesburg. Vai, domnule Holmes, poate n-o să mă credeţi, 
dar de când fata aceasta s-a angajat la mine, niciodată nu am 
lăsat-o să treacă prin faţa acestei case unde 
sălăşluiesc ticăloşii aceştia fără să o urmăresc pe bicicletă doar 
ca să mă asigur că nu i se întâmplă nimic. Am păstrat distanţa şi 
am purtat o barbă ca să nu mă recunoască, pentru că este o 
fată bună şi curajoasă şi nu ar mai fi lucrat pentru mine dacă ar 
fi ştiut că o urmăresc pe drumurile de ţară. 

— De ce nu aţi avertizat-o despre pericol? 


— Pentru că m-ar fi părăsit şi nu aş fi suportat asta. Chiar 
dacă nu m-a putut iubi, era foarte important pentru mine să-i 
văd silueta gingaşă prin casă şi să aud sunetul vocii ei. 

— Ei bine, am spus eu, dumneata, domnule Carruthers, 
numeşti asta dragoste, dar eu i-aş spune egoism. 

— Poate ambele lucruri împreună. Oricum, n-am putut să 
renunţ la ea şi apoi, cu gloata asta prin preajmă, era bine să fie 
cineva care să aibă grijă de ea. Apoi, când a venit telegrama, 
am ştiut că urmau să facă ceva. 

— Ce telegramă? 

Carruthers scoase o telegramă din buzunar. 

— lat-o, spuse el. 

Era scurtă şi concisă: 


Bătrânul este mort. 


— Aha!, spuse Holmes. Credea ştiu cum au mers lucrurile 
şi înţeleg cum mesajul acesta i-a făcut să acţioneze după cum 
spui dumneata. Dar, cât aşteptăm, spuneţi-mi tot ce ştiţi. 

Bătrânul excomunicat izbucni într-un teribil potop de 
înjurături. 

— Pentru Dumnezeu, izbucni el, dacă ne trădezi, Bob 
Carruthers, îţi voi aplica acelaşi tratament pe care i l-ai aplicat 
lui Jack Woodley! Poţi să flecăreşti despre fată cât vrei, este 
treaba ta, dar, dacă îţi torni prietenii acestui politai în haine 
simple, va fi cea mai proastă zi din viaţa ta! 

— Cucernicia dumneavoastră, nu vă agitaţi, spuse Holmes 
aprinzându-şi o ţigară. Este destul de clar, cazul este împotriva 
dumitale şi tot ce-ţi cer sunt câteva detalii pentru propria-mi 
curiozitate. Totuşi, dacă vă este greu să-mi spuneţi, voi vorbi eu, 
iar dumneavoastră veţi vedea până la ce punct vă puteţi păstra 
secretele. În primul rând, pentru jocul acesta, aţi venit toţi trei 
din Africa de Sud — dumneata Williamson, dumneata Carruthers 
şi Woodley. 

— Minciuna numărul unu, îl opri bătrânul. Nu i-am văzut 
pe niciunul până acum două luni şi nu am fost în viaţa mea în 
Africa. Aşa că poţi să-ţi iei toate părerile şi să ţi le vâri unde 
oi vrea, domnu’ Holmes „Băgăciosu'”! 

— E adevărat ce spune, rosti Carruthers. 


— Ca să vezi, aţi venit doi. Cucernicia sa este un produs 
indigen. L-aţi cunoscut pe Ralph Smith în Africa de Sud. 

Aveaţi motive să credeţi că nu va mai trăi mult. Aţi aflat că 
nepoata lui va moşteni averea. Ei, cum e? 

Carruthers dădu din cap, iar Williamson înjură. 

— Ea îi era cea mai apropiată rudă şi ştiaţi că bătrânul nu 
va face testament. 

— Nu ştia să scrie sau să citească, zise Carruthers. 

— Aşa că voi doi aţi venit şi aţi căutat-o pe fată. Ideea era 
ca unul dintre voi să se însoare cu ea, iar celălalt îşi avea partea 
lui din pradă. Cumva, Woodley a fost ales să fie soţul. De ce? 

— Am jucat cărţi pe drum. El a câştigat. 

— Înţeleg. Dumneata ai angajat-o pe tânără şi apoi 
Woodley urma să o curteze. Ea şi-a dat seama că el era o brută 
beţivă şi n-a vrut să audă de el. Intre timp, aranjamentul s-a 
stricat pentru că dumneavoastră v-aţi îndrăgostit de 
domnişoară. Nu mai puteaţi suporta ideea că acest ticălos va fi 
stăpânul ei. 

— Nu, în numele Sfântului George, nu am putut! 

— V-aţi certat. V-a lăsat pe dumneavoastră furios şi a 
început să-şi facă singur planuri, independent de 
dumneavoastră. 

— Williamson, mi se pare că nu prea avem multe de spus 
domnului, strigă Carruthers cu un râs amar. Da, ne-am certat şi 
m-a doborât. Oricum, ne-am achitat în privinţa asta. Apoi nu am 
mai ştiut nimic despre el. Asta din momentul în care s-a aliat cu 
răspopitul aici de faţă. Am descoperit că aranjaseră o 
gospodărie comună în acest loc, pe unde trecea ea spre gară. 
După aceea am stat cu ochii pe ea, pentru că mi-am dat seama 
că este ceva putred la mijloc. li vedeam din când în când, pentru 
că eram nerăbdător să aflu ce urmăreau. Acum două zile, 
Woodley a venit la mine acasă cu această telegramă care 
demonstra că Ralph Smith este mort. M-a întrebat dacă respect 
învoiala. l-am spus că nu. M-a întrebat dacă mă voi căsători eu 
cu fata şi-i voi da lui o parte din avere. l-am spus că aş face-o cu 
cea mai mare plăcere, dar că ea nu mă vrea. Atunci el mi-a zis: 
„S-o căsătorim mai întâi şi într-o săptămână-două s-ar putea să 
vadă lucrurile puţin altfel”. l-am spus că nu vreau să apelăm la 
violenţă. Aşa că a plecat înjurând ca un ticălos spurcat ce este şi 
jurând că tot o va avea. Urma ca ea să mă părăsească la 


sfârşitul săptămânii şi îi făcusem rost de o brişcă să o ducă la 
gară, dar nu eram liniştit, aşa că am urmărit-o pe bicicletă. 
Totuşi, o luase înainte şi, până să o prind din urmă, ticăloşia s-a 
produs... Primul lucru l-am aflat când v-am văzut pe 
dumneavoastră, domnilor, venind înapoi în docarul ei. 

Holmes se ridică şi aruncă mucul de ţigară în cămin. 

— Am fost orb, Watson, spuse el. Când mi-ai spus în 
raport că l-ai văzut pe biciclist, după cum credeai tu, aranjându- 
şi cravata în tufişuri, numai asta şi ar fii trebuit să-mi spună tot. 
Totuşi, putem să ne felicităm că am rezolvat un caz ciudat şi, în 
multe privinţe, unic. Văd trei ofiţeri de poliţie ai comitatului pe 
alee şi mă bucur să constat că micul rândaş a ţinut pasul cu ei; 
aşa că se prea poate ca nici el şi nici interesatul mire să nu fie 
vătămaţi în urma aventurii din această dimineaţă. Watson, cred 
că, în calitate de medic, te poţi ocupa de domnişoara Smith şi 
să-i spui că, dacă şi-a revenit îndeajuns, am fi bucuroşi s-o 
escortăm până acasă la mama ei. Dacă nu este încă destul de 
însănătoşită, atunci este un semnal că ar trebui să telegrafiem 
unui tânăr electrician din Middlands care ar completa 
vindecarea. Cât despre dumneavoastră, domnule Carruthers, 
cred că aţi făcut tot ce aţi putut ca să vă recompensaţi pentru 
că aţi luat parte la un complot nefast. Aceasta este cartea mea 
de vizită, domnule, şi, dacă mărturia mea vă va fi de folos în 
cadrul procesului, voi fi la dispoziţia dumneavoastră. 

În vârtejul activităţii noastre continue, deseori mi-a fost 
greu, după cum poate cititorul a observat, să-mi completez 
povestirile şi să dau acele detalii finale pe care curioşii le 
aşteaptă. Fiecare caz a fost preludiul unui alt caz şi, odată 
trecută criza, actorii au plecat pentru totdeauna din vieţile 
noastre ocupate. Cu toate acestea, am găsit la sfârşitul 
manuscrisului un mic bilet legat de acest caz, în care am 
însemnat că, într-adevăr, domnişoara Violet Smith a moştenit o 
avere mare şi că acum este soţia lui Cyril Morton, partener la 
celebra firmă de produse electrice din Westminster „Morton şi 
Kennedy”. Williamson şi Woodley au fost amândoi judecaţi 
pentru răpire şi agresiune, primul primind şapte ani, iar cel de-al 
doilea, zece. Cât despre soarta lui Carruthers, nu ştiu nimic, dar 
sunt sigur că atacul său nu a fost privit de Curte ca fiind grav, 
din moment ce Woodley avea reputaţia de a fi un escroc foarte 


periculos, şi câteva luni cred ca au fost îndeajuns pentru a 
satisface cerinţele justiţiei. 
Sfârşit 


Școala de stareţi 


Am avut parte de ceva intrări şi ieşiri dramatice pe mica 
noastră scenă din strada Baker, dar nu-mi amintesc o apariţie 
mai neaşteptată şi mai surprinzătoare decât aceea a lui 
Thorneycroft Huxtable, doctor în filozofie, colecţionar de artă 
etc. Cartea lui de vizită, care părea prea mică pentru a putea 
susţine toată greutatea distincţiilor sale academice, a sosit cu 
câteva secunde înaintea lui, pentru ca apoi să intre chiar el — 
atât de mare, de pompos şi de impunător încât era însăşi 
personificarea stăpânirii de sine şi a rezistenţei. Şi, cu toate 
acestea, primul lucru pe care l-a făcut după ce uşa s-a închis în 
spatele lui a fost să se clatine lângă masă, pentru ca apoi să 
cadă pe podea, aşa încât acel bărbat maiestuos stătea întins, în 
cele din urmă, inconştient pe blana de urs din faţa căminului. 

Ne-am ridicat şi, timp de câteva secunde, am privit uimiţi, 
în tăcere, această epavă masivă, dovadă a unei furtuni 
neaşteptate şi fatale undeva în oceanul vieţii. Apoi, Holmes se 
grăbi să-i aducă o pernă pentru cap, iar eu coniac să-i pun pe 
buze. Chipul mare şi alb era brăzdat de griji, pungile de sub 
ochii închişi erau plumburii, gura deschisă atârna dureros la 
colţuri, iar bărbia rotundă era nerasă. Gulerul şi cămaşa îi erau 
murdare în urma unei lungi călătorii, iar părul nepieptănat era 
zburlit pe capul de o formă perfectă. 

În faţa noastră zăcea un om extrem de răvăşit. 

— Ce este, Watson?, întrebă Holmes. 

— Epuizare totală... poate doar foame şi oboseală, am 
spus eu luându-i pulsul, unde firul vieţii se scurgea subţire şi 
încet. 

— Un bilet de întoarcere din Mackleton, în. nordul Angliei, 
remarcă Holmes scoţându-l din buzunarul pentru ceas. Incă nu 
este ora douăsprezece. Cu siguranţă a plecat foarte devreme. 

Pleoapele încreţite începuseră să tremure, iar acum o 
pereche de ochi gri ne priveau absenţi. O secundă mai târziu, 
bărbatul se ridică anevoios în picioare, cu faţa îmbujorată de 
ruşine. 

— lertaţi-mi slăbiciunea, domnule Holmes. Am fost cam 
epuizat. Vă mulţumesc, dacă aş avea un pahar cu lapte şi un 


biscuit, cu siguranţă m-aş simţi mai bine. Domnule Holmes, am 
venit personal ca să mă asigur că vă veţi întoarce cu mine. M- 
am temut că nicio telegramă nu vă va convinge de absoluta 
urgenţă a acestui caz. 

— După ce va reveniţi... 

— Mă simt destul de bine. Nu-mi dau seama cum de sunt 
aşa de slăbit. Domnule Holmes, vreau să vă întoarceţi cu mine 
la Mackleton cu următorul tren. 

Prietenul meu scutură din cap. 

— Colegul meu, doctorul Watson, ţi-ar putea spune că în 
prezent suntem foarte ocupați. Sunt ocupat cu cazul 
documentelor lui Ferrers, iar crima lui Abergavenny urmează să 
fie judecată. Doar o problemă extrem de importantă m-ar putea 
convinge să plec acum din Londra. 

— Important?!, exclamă musafirul nostru aruncându-şi 
mâinile în aer. Nu aţi auzit de răpirea unicului fiu al ducelui de 
Holdernesse? 

— Poftim? Fostul ministru? 

— Exact. Am încercat să evităm să afle presa, dar s-a 
scris ceva despre asta aseară în „Globe“. M-am gândit că poate 
aţi auzit şi dumneavoastră. 

Holmes întinse braţul său lung şi slab şi apucă volumul cu 
litera „H“ din enciclopedia sa. 

— Holdernesse, duce, generaţia a VI-a, cavaler în Ordinul 
Jartierei, prinţ consort”... Jumătate din alfabet! „Baron de 
Beverley, conte de Carston“... Vai de mine, ce mai listă! 
„Locotenent lord de Hallamshire din 1900. Căsătorit în 1888 cu 
Edith, fiica lui Sir Charles Appledore. Moştenitor şi unic fiu, lord 
Saltire. Deţine aproximativ 250 de acri de pământ. Minereuri în 
Lancashire şi Wales. Adresa: Carlton House Terrace, conacul 
Hallamshire, castelul Carston, Bangor, Wales. Lord al Amiralității 
în 1872; ministru secretar de stat pentru...”. Măi, mai, bărbatul 
ăsta este, cu siguranţă, unul dintre cei mai înalţi supuşi ai 
Coroanei! 

— Printre cei mai cunoscuţi şi poate cel mai bogat. 
Domnule Holmes, ştiu că sunteţi foarte meticulos în problemele 
profesionale şi că sunteţi pregătit să lucraţi de dragul de a lucra. 
Totuşi, vă pot spune că Înălţimea Sa deja a dat de înţeles că un 
cec de cinci mii de lire va fi înmânat acelei persoane care îi 


poate spune unde este fiul lui şi o altă mie de lire celui care îi 
poate spune numele răpitorului sau răpitorilor. 

— Este o ofertă demnă de un prinţ, aprobă Holmes. 
Watson, cred că o să-l însoţim pe doctorul Huxtable până în 
nordul Angliei. Şi acum, doctore Huxtable, după ce terminaţi de 
băut laptele, vă rog să-mi spuneţi ce s-a întâmplat, cum s-a 
întâmplat şi, în final, ce are de-a face cu toată treaba asta 
doctorul Thorneycroft Huxtable de la şcoala de stareţi de lângă 
Mackleton şi de ce vine să-mi ceară umilele mele servicii la trei 
zile după eveniment — starea bărbii dumneavoastră mi-o 
demonstrează. 

Musafirul nostru şi-a terminat laptele şi biscuiţii. Lumina îi 
reapăruse în ochi şi culoarea în obraji în timp ce se pregătea să 
explice situaţia cu energie şi luciditate. 

— Domnilor, trebuie să vă informez că Stăreţia este o 
şcoală pregătitoare, al cărei fondator şi director sunt. Poate că 
vă sunt cunoscut datorită lucrării „Informaţii suplimentare 
oferite de Huxtable despre Horaţiu”. Stăreţia este, fără discuţie, 
cea mai buna şi cea mai selectă şcoală pregătitoare din Anglia. 
Lordul Leverstoke, contele de Blackwater, Sir Cathcart Soames 
— toţi mi-au încredinţat fiii lor. Dar am simţit că şcoala a atins 
apogeul acum trei săptămâni, când ducele de Holdernesse Z-a 
trimis pe secretarul său, domnul James Wilder, ca să-mi 
comunice că tânărul lord Saltire. Îmi va fi încredinţat. Nu aveam 
de unde să ştiu că acesta va fi începutul celui mai zdrobitor 
ghinion din viaţa mea. Băiatul a ajuns pe întâi mai, adică la 
începutul trimestrului de vară. Era un tânăr fermecător şi curând 
s-a acomodat cu obiceiurile noastre. Sper că nu sunt indiscret, 
dar ar fi absurd ca în cazul de faţă să vă spun doar jumătăţi de 
adevăr: băiatul nu era chiar fericit acasă. Nu mai este un secret 
că mariajul ducelui nu a fost liniştit şi recent s-a terminat cu o 
despărţire de comun acord, ducesa mutându-se în sudul Franţei. 
Acest lucru se întâmpla cu puţin timp înainte ca băiatul sa fi 
venit la mine şi se ştie că era mult mai ataşat de mamă. Tânărul 
a fost foarte trist din cauza plecării ei de la conacul Holdernesse 
şi din acest motiv a dorit ducele să-l trimită la şcoala mea. După 
două săptămâni, băiatul se simţea la noi ca acasă şi era aparent 
fericit. Ultima dată a fost văzut în noaptea de treisprezece mai, 
adică lunea trecută. Camera lui era la etajul al doilea şi se 
ajungea la ea printr-o altă cameră, mai mare, în care dormeau 


doi băieţi. Aceştia n-au văzut şi n-au auzit nimic, aşa că sigur 
tânărul Saltire nu a ieşit pe acolo. Fereastra era deschisă şi 
afară este o iederă solidă care ajunge până pe pământ. Nu am 
găsit urme de paşi dedesubt, dar în mod sigur era singura ieşire 
posibilă. Marţi dimineaţă, la ora şapte, s-a descoperit că tânărul 
lipseşte. Patul arăta că dormise acolo. Se îmbrăcase complet 
înainte de a-şi pune costumul obişnuit de şcoala: haină neagra, 
scurtă şi pantaloni gri-închis. Nu existau semne că ar fi intrat 
cineva în cameră şi, cu siguranţa, orice țipăt sau zgomot de 
luptă s-ar fi auzit, din moment ce Caunter, băiatul mai mare din 
cealaltă cameră, are un somn foarte uşor. Când s-a descoperit 
dispariţia lordului Saltire, am apelat imediat la întregul personal, 
băieţi, profesori, servitori. Atunci s-a aflat faptul că lordul Saltire 
nu fusese singur în momentul plecării, lipsea şi Heidegger, 
profesorul german. Camera lui era tot la etajul al doilea, dar în 
celălalt capăt al clădirii şi de aceeaşi parte cu camera lordului 
Saltire. Şi patul lui arăta că dormise acolo, dar se pare că 
plecase doar parţial îmbrăcat, din moment ce şosetele şi 
cămaşa zăceau pe jos. Nu există nicio îndoială că fugise pe 
iederă, pentru că am văzut urmele picioarelor pe gazon, acolo 
unde aterizase. Bicicleta lui stătea de obicei într-o mică magazie 
de lângă peluză, dar şi aceasta lipsea. Era la mine de doi ani şi 
venise cu cele mai bune referinţe. Era un bărbat tăcut, ursuz, nu 
era prea popular nici printre profesori, nici printre băieţi. Nici 
urmă de fugari, şi iată-ne joi dimineaţă la fel de ignoranţi cum 
eram marţi. Desigur, a avut loc imediat o anchetă la conacul 
Holdernesse. Era plecat de acasă de câteva zile şi ne-am gândit 
că, într-un atac brusc de dor de casă, a fugit să-şi vadă tatăl, dar 
cei de acolo nu auziseră nimic despre el. Ducele este foarte 
agitat... Cât despre mine, aţi văzut şi dumneavoastră în ce stare 
de nervozitate m-au adus suspansul şi responsabilitatea. 
Domnule Holmes, dacă vreodată vă angrenaţi toate puterile, va 
rog s-o faceţi acum, pentru că niciodată în viaţa dumneavoastră 
nu aţi avut vreun caz care să merite asta mai mult decât acum. 
Sherlock Holmes ascultase cu cea mai mare atenţie 
relatarea  nefericitului director de şcoală. Sprâncenele lui 
adunate şi fruntea încreţită demonstrau că nu trebuia să fie 
îndemnat să-şi focalizeze toată atenţia asupra unei probleme 
care, pe lângă uriaşele interese implicate, apela în mod direct la 


pasiunea lui pentru cazurile complexe şi neobişnuite. Imediat îşi 
scoase agenda şi notă repede câteva idei, 

— Aţi fost foarte nechibzuit pentru că nu aţi venit la mine 
mai devreme, spuse el grav. Aţi întârziat mult începutul acestei 
investigaţii. De exemplu, este de neconceput ca iedera şi 
gazonul să nu fi dezvăluit nimic unui expert. ` 

— Nu sunt eu de vină, domnule Holmes. Inălțimea Sa a 
dorit extrem de mult să evite un scandal public. Se teme foarte 
mult de aşa ceva. 

— Dar a avut loc vreo investigație oficială? 

— Da, domnule, dar s-a dovedit a fi o dezamăgire totală. 
Aparent, au obţinut imediat un indiciu, întrucât un băiat şi un 
bărbat tânăr au fost văzuţi plecând cu primul tren dintr-o gară 
din apropiere. De-abia aseară am primit veşti că acel cuplu a 
fost prins în Liverpool şi s-a dovedit că nu aveau nicio legătură 
cu problema noastră. Apoi, după o noapte de nesomn, disperare 
şi dezamăgire, am venit direct la dumneavoastră cu primul tren. 

— Presupun că investigația locală a fost ceva mai relaxata 
cât timp au urmărit această pistă falsă... 

— Au renunţat de tot. 

— Deci, s-au pierdut trei zile. Oricum, cazul a fost abordat 
deplorabil. 

— Aşa cred şi eu şi o recunosc. 

— Şi totuşi, ar putea exista o soluţie în ultimă instanţă 
care să rezolve problema. M-aş bucura să mă ocup de caz. Aţi 
reuşit să găsiţi vreo legătură între băiatul absent şi profesorul 
german? 

— Absolut niciuna. 

— Era înscris la orele profesorului? 

— Nu, din câte ştiu, nu au schimbat nicio vorbă. 

— Asta chiar este ciudat. Băiatul avea bicicletă? 

— Nu. 

— Lipsea vreo altă bicicletă? 

— Nu. 


— Ei, doar nu vrei să-mi spui că germanul a plecat în 
miezul nopţii, pe bicicletă, cu băiatul în braţe? 

— Desigur că nu. 

— Atunci la ce ipoteză v-aţi gândit? 


— Poate bicicleta a fost luată ca pretext. Poate au ascuns- 
o undeva şi au plecat pe jos. 

— Da, ca pretext, dar cam absurd, nu credeţi? Mai erau şi 
alte biciclete în acea magazie? 

— Câteva. N 

— N-ar fi ascuns DOUA dacă ar fi vrut să dea impresia că 
au plecat cu ele? 

— Cred că da. 

— Desigur. Teoria asta nu merge, dar incidentul 
reprezintă 

un bun început pentru investigaţie. În fond, o bicicletă nu 
este uşor de ascuns sau de distrus. Încă o întrebare. A vrut 
cineva să-l vadă pe băiat în ziua anterioară dispariţiei? 

— Nu. 

— A primit vreo scrisoare? 

— Da, una. 

— De la cine? 

— De la tatăl lui. 

— Citiţi scrisorile băieţilor? 

— Nu. 

— De unde ştiţi ca era de la tatăl lui? 

— Avea blazonul pe plic şi adresa era scrisă în stilul 
specific al ducelui. Şi apoi, ducele îşi aduce aminte că i-a scris. 

— Inainte de asta, a mai primit altă scrisoare? 

— Da, cu câteva zile înainte. 

— A primit vreuna din Franţa? 

— Nu, niciodată. 

— Desigur, vă daţi seama unde vreau să ajung. Băiatul ori 
a fost luat cu forţa, ori a plecat de bunăvoie. Dacă a plecat de 
bunăvoie, avea nevoie de ajutor din afară. Dacă nu a avut 
musafiri, atunci ajutorul trebuie să fi venit prin scrisori. De 
aceea am încercat să aflu cine sunt cei care i-au scris. 

— Mă tem că nu vă pot ajuta prea mult. Din câte ştiu eu, 
singurul care-i scria era tatăl lui. 

— Care i-a scris chiar în ziua dispariţiei lui. Legătura dintre 
tată şi fiu era bună? 

— Inălţimea Sa nu e prea prietenos cu nimeni. Este foarte 
implicat în probleme de interes public şi nu-i prea deschis în faţa 
problemelor obişnuite. Dar, în felul lui, era întotdeauna drăguţ 
cu fiul lui. 


— Dar copilul era mai ataşat de mamă? 

— Da. 

— A spus-o el? 

— Doamne, fereşte, nu! 

— Atunci de unde puteţi şti asta? 

— Am purtat câteva discuţii confidenţiale cu domnul 
James Wilder, secretarul înălţimii Sale. Dumnealui mi-a dat 
aceste informaţii despre sentimentele lordului Saltire, 

— Înţeleg. Apropo, acea ultimă scrisoare a ducelui... A fost 
găsită în camera băiatului după ce acesta a dispărut? 

— Nu, a luat-o cu el. Domnule Holmes, cred că a sosit 
timpul să plecăm la Euston. _ 

— Voi face comandă pentru o trăsură. Intr-un sfert de ora 
va stăm la dispoziţie. Domnule Huxtable, dacă telegrafiaţi 
acasă, ar fi bine să-i lăsaţi pe oamenii din vecinătate să 
înţeleagă că ancheta va continua în Liverpool sau oriunde vreţi 
dumneavoastră, ca să le distragem atenţia. Între timp, voi lucra 
liniştit la dumneavoastră şi poate că urmele nu s-au dus, iar doi 
câini de vânătoare ca mine şi Watson mai pot adulmeca ceva. 

Seara ne-a găsit în atmosfera rece şi înviorătoare a 
provinciei Peak, unde se afla celebra şcoală a doctorului 
Huxtable. Se întunecase deja când am ajuns noi. Pe masa din 
hol se afla o carte de vizită. Valetul îi şopti ceva la ureche 
stăpânului său, care se întoarse spre noi extrem de agitat. 

— Ducele este aici, spuse el. Ducele şi domnul Wilder 
sunt în birou. Veniţi, domnilor, să vă prezint. 

Desigur, ştiam din fotografii cum arată celebrul om de 
stat, dar omul în sine era foarte diferit de reprezentările sale. 
Era un bărbat înalt şi impunător, îmbrăcat cu scrupulozitate, cu 
un chip tras, slab şi un grotesc nas lung, curbat. Tenul avea o 
paloare cadaverică, fiind şi mai înspăimântător în contrast cu 
barba, de un roşu-puternic, care îi cădea în jos pe jiletca albă, cu 
lanţul de la ceas strălucind prin deschizătură. Acesta era omul 
de stat care ne privea încremenit din faţa căminului din biroul 
doctorului Huxtable. 

Lângă el era un bărbat foarte tânăr, cu ochi de un 
albastru-deschis şi trăsături mobile. El a fost cel care a deschis 
discuţia pe un ton incisiv. 

— Doctore Huxtable, am sunat azi-dimineaţă, dar prea 
târziu ca să împiedic vizita dumneavoastră la Londra, Am aflat 


că obiectul vizitei dumneavoastră era să-l invitaţi pe domnul 
Sherlock Holmes să preia anchetarea cazului. Doctore Huxtable, 
Înălţimea Sa este surprins că aţi întreprins o asemenea acţiune 
fără să-l fi consultat. 

— Când am aflat că poliţia nu a reuşit... 

— Înălţimea Sa nu crede, sub nicio formă, nu crede ca 
poliţia a dat greş. 

— Dar, cu siguranţă, domnule Wilder... 

— Doctore Huxtable, ştiţi foarte bine că Înălţimea Sa 
doreşte foarte mult să evite un scandal public. Preferă să se 
confeseze la cât mai puţini oameni. 

— Problema poate fi uşor rezolvată, mormăi încruntat 
doctorul. Domnul Sherlock Holmes se poate întoarce la Londra 
cu trenul de dimineaţă. 

— Prea puţin posibil, doctore, prea puţin posibil, spuse 
Holmes cu o voce extrem de blândă. Aerul acesta din nord este 
atât de plăcut şi de revigorant încât mi-am propus să petrec 
câteva zile pe terenurile acestea mlăştinoase şi să-mi ocup 
mintea cum voi putea. Dacă mă voi adăposti la dumneavoastră 
sau la hanul satului, este, desigur, la latitudinea 
dumneavoastră. 

Se vedea clar că nefericitul doctor era indecis, dar fu 
salvat de vocea gravă şi pătrunzătoare a ducelui cu barbă roşie, 
voce care răsună ca un gong. 

— Doctore Huxtable, sunt de acord cu domnul Wilder că 
ar fi trebuit să mă consultaţi. Dar, din moment ce domnul 
Holmes ştie deja toate detaliile, ar fi absurd să nu ne folosim de 
serviciile sale. Nici gând să mergeţi la han, domnule Holmes. Aş 
fi încântat dacă aţi veni să locuiţi cu mine la conacul 
Holdernesse. 

— Mulţumesc  Înălţimii Sale, dar pentru scopul 
investigaţiei mele cred că ar fi mai bine dacă aş rămâne pe 
scena misterului. 

— Cum doriţi, domnule Holmes. Desigur, orice informaţie 
consideraţi că vă putem oferi, eu şi domnul Wilder vă stăm la 
dispoziţie. 

— Probabil va fi nevoie să vin să vă văd la conac, spuse 
Holmes. Aş vrea să vă întreb totuşi acum, domnule, dacă v-aţi 
format vreo părere în legătură cu misterioasa dispariţie a fiului 
dumneavoastră. 


— Nu, domnule, nu mi-am format nicio părere. 

— Scuzaţi-mă dacă apelez la lucruri dureroase pentru 
dumneavoastră, dar nu am de ales. Credeţi că ducesa are vreun 
amestec în toată afacerea aceasta? 

Celebrul ministru ezită vizibil. 

— Nu cred, vorbi el într-un final. 

— Altă ipoteză care s-ar impune ar fi că băiatul a fost răpit 
pentru o recompensă. Nu vi s-a cerut până acum? 

— Nu, domnule. 

— Încă o întrebare, Înălţimea Voastră. Am înţeles că i-aţi 
scris fiului dumneavoastră în ziua incidentului. 

— Nu, i-am scris cu o zi înainte. 

— Exact. Dar a primit scrisoarea în acea zi. 

— Aşa este. 

— Era ceva în scrisoare care l-ar fi putut nedumeri sau |- 
ar fi putut determina să facă acest pas? 

— Nu, domnule, desigur că nu. 

— Aţi trimis chiar dumneavoastră scrisoarea? 

Răspunsul nobilului fu întrerupt de secretarul său, care 
izbucni înflăcărat. 

— Înălțimea Sa nu obişnuieşte să trimită personal 
scrisorile, spuse el. Această scrisoare era pusă împreună cu 
altele pe masa din birou şi eu cu mâna mea le-am pus în geanta 
poştaşului. 

— Sunteţi sigur că şi aceasta era printre scrisori? 

— Da, am văzut-o. 

— Câte scrisori a scris Înălţimea Voastră în acea zi? 

— Douăzeci sau treizeci. Am o corespondenţă foarte 
vastă. Dar în ce măsură poate fi irelevant? 

— Nu în totalitate, răspunse Holmes. 

— Cât despre mine, continuă ducele, i-am sfătuit pe 
poliţişti să-şi îndrepte atenţia către sudul Franţei. Am spus deja 
că nu cred că ducesa ar încuraja o acţiune atât de monstruoasă, 
dar tânărul avea nişte păreri complet greşite şi se poate să fi 
fugit la ea, ajutat şi încurajat de acest german. Acum, domnule 
Huxtable, cred că mă voi întoarce la conac. 

Mi-am dat seama că mai erau şi alte întrebări pe care 
Holmes ar fi vrut să i le adreseze, dar maniera tăioasă a 
nobilului arăta că interviul luase sfârşit. Era evident că, pentru 
firea lui profund aristocratică, această discuţie despre probleme 


intime de familie cu un străin era absolut respingătoare şi că se 
temea că fiecare nouă întrebare va pune în lumină cele mai 
adânci secrete din viaţa sa de duce. 

După ce nobilul şi secretarul său plecară, prietenul meu 
se repezi, cu obişnuita-i nerăbdare, să pornească ancheta. 

Camera băiatului fu atent examinată, dar nu dezvălui 
nimic, în afară de absoluta convingere că numai pe fereastră ar 
fi putut fugi. Nici camera şi nici efectele personale ale 
profesorului german nu au dezvăluit alte indicii. În cazul lui, 
plecase pe şirul de iederă şi, la lumina lanternei, am văzut 
urmele călcâielor lui pe gazon, acolo unde căzuse. Acea urmă 
din iarba tunsă scurt era singura dovadă materială care 
rămăsese în urma acestei inexplicabile dispariţii nocturne. 

Sherlock Holmes părăsi singur casa şi se întoarse după 
ora unsprezece. Obţinuse o hartă mare a împrejurimilor şi o 
adusese în camera mea. O puse pe pat şi, după ce fixa lampa 
deasupra ei, începu să fumeze şi să-mi arate punctele de interes 
cu muştiucul pipei fumegânde. 

— Cazul acesta mi-a intrat pe sub piele, Watson, spuse el. 
Sigur că sunt câteva puncte de interes în abordarea problemei. 
In această primă fază vreau să-ţi dai seama de caracteristicile 
geografice ale zonei, care s-ar putea să aibă mare importanţă în 
ancheta noastră. Priveşte harta aceasta. Pătratul negru 
reprezintă şcoala de stareţi. O s-o însemnez cu un ac. Acum, 
linia aceasta este strada principală. Vezi că merge de la est la 
vest, pe lângă şcoală şi, de asemenea, vezi că nu există drumuri 
laterale pe o porţiune de o milă în ambele sensuri. Dacă cei doi 
au mers pe stradă, au mers pe ACEASTA stradă. 

— Exact. 

— Datorită unei ocazii fericite şi neobişnuite, putem, într-o 
oarecare măsură, să verificăm ce s-a întâmplat pe această 
stradă în timpul acelei nopţi. In punctul acesta, unde ţin eu pipa 
acum, a fost de gardă un ofiţer de poliţie, de la douăsprezece la 
şase. După cum îţi dai seama, este prima răscruce pe partea de 
est. Polițistul declară că nu a lipsit din post nicio secundă şi este 
absolut sigur că niciun băiat sau bărbat nu ar fi putut trece 
neobservat. Am vorbit cu el chiar în seara asta şi mi se pare o 
persoană de încredere. Aşa că se blochează partea asta de 
drum. Acum trebuie să ne ocupăm de cealaltă parte. Aici este 
un han, „Taurul Roşu“. Proprietăreasa era bolnavă. Trimisese la 


Mackleton după un medic, dar acesta nu a putut veni până 
dimineaţă pentru că fusese la un alt caz. Oamenii de la han au 
fost toată noaptea de gardă, aşteptând venirea sa şi se pare că, 
pe rând, au supravegheat toată noaptea drumul. Au declarat că 
nu a trecut nimeni. Dacă mărturia lor este valabilă, suntem 
destul de norocoşi să blocăm şi partea de vest şi să afirmăm că 
fugarii NU au folosit deloc strada. 

— Dar bicicleta?, am obiectat eu. 

— Exact. Ajungem în curând şi la bicicletă. Ca să 
continuăm şirul de idei, dacă oamenii aceştia nu au mers pe 
stradă, au traversat provincia prin nord sau prin sud. Asta este 
sigur. Să comparăm ipotezele. După cum îţi dai seama, la sudul 
casei este o regiune mare de teren arabil, împărţit în câmpuri 
mici, despărțite de aliniamente din piatră. Aici, recunosc, este 
imposibil de mers cu bicicleta. Putem renunţa la idee. Să ne 
întoarcem în partea de nord a provinciei. Aici este o pădure 
numită „Dumbrava părăsită”, iar pe partea mai îndepărtată este 
un mare teren mlăştinos, Lower Gill Moore, care se întinde pe 
zece mile şi urcă gradual, în pantă. Aici, într-o parte a 
sălbăticiei, se află conacul Holdernesse, la o distanţă de zece 
mile pe stradă, dar la doar şase prin terenul mlăştinos. Este o 
stranie câmpie părăsită. Câţiva fermieri au gospodării mici, unde 
cresc vaci şi oi. În afară de aceştia, singurii locuitori până la 
şoseaua din Chesterfield sunt fluierarul şi ploierul mare. Acolo 
este o biserică, vreo câteva colibe şi un han. După regiunea 
asta, dealurile sunt abrupte. Sunt sigur că aici, la nord, trebuie 
să căutăm. 

— Şi bicicleta?, am insistat eu. 

— Ei, ei!, spuse Holmes nerăbdător. Un biciclist bun nu 
are nevoie neapărat de un drum drept. Mlaştina este străbătută 
de cărări şi era lună plină. Ah! Cine-i acolo? 

Se auzea un ciocănit nervos la uşă şi, în secunda imediat 
următoare, doctorul Huxtable era în cameră. Ţinea în mână o 
şapcă de cricket albastră cu o tresă albă în mijloc. 

— În sfârşit, avem un indiciu!, strigă el. Slavă Domnului! 
Suntem pe urmele sărmanului băiat! Este şapca lui. 

— Unde a fost găsită? 

— În caravana ţiganilor care îşi întinseseră corturile în 
terenurile mlăştinoase. Au plecat marţi. Poliţiştii i-au găsit astăzi 
şi le-au verificat caravana. Au găsit asta. 


— Cum explică existenţa ei? 

— Au ezitat, au minţit spunând că au găsit-o marţi 
dimineaţă la mlaştină. Ştiu ei unde este, nenorociţii!, slavă 
Domnului, sunt închişi. Şi, de frica legii ori de dragul banilor pe 
care îi poate oferi ducele, vor spune tot ce ştiu. 

— Până aici este bine, făcu Holmes după plecarea 
doctorului. Cel puţin susţine teoria noastră cum că pe partea cu 
Lower Gill Moore putem spera să găsim ceva. Poliţia chiar nu a 
făcut nimic la nivel local, în afară de arestarea ţiganilor. Priveşte 
aici, Watson! Este un curs de apă prin mijlocul terenului. Este 
marcat aici, pe hartă. In unele părţi se lăţeşte şi formează 
mlaştini. Asta mai ales în regiunea dintre conacul Holdernesse şi 
şcoala. Pe vremea asta uscată este inutil să cauţi urme în altă 
parte; dar în ACEST punct putem spera să mai găsim ceva 
dovezi. Te voi trezi mâine-dimineaţă devreme şi împreună vom 
încerca să elucidăm misterul. 

Tocmai se crăpase de zi, când m-am trezit cu silueta 
lungă şi subţire a lui Holmes lângă mine. Era complet îmbrăcat 
şi, aparent, fusese plecat. 

— Am cercetat peluza şi magazia cu biciclete, îmi spuse 
el. De asemenea, am hoinărit prin „Dumbrava părăsită”. Hai, 
Watson, este cacao pregătită în cealaltă cameră. O să te rog să 
te grăbeşti, pentru că ne aşteaptă o zi lungă. 

Ochii îi luceau şi obrajii erau roşii de bucurie, întocmai ca 
un maistru care-şi vede lucrarea pregătită înaintea ochilor. 
Acest Holmes activ şi sprinten era foarte diferit de visătorul 
introspectiv şi palid din strada Baker. 

Am privit în sus la silueta suplă, vie, plină de energie şi 
am simţit că, într-adevăr, ne aştepta o zi istovitoare. Şi cu toate 
acestea, debută cu o mare dezamăgire. Plini de speranţă, am 
mers pe terenul roşu-cafeniu, mirosind a turbă, străbătut de o 
mie de cărări făcute de oi, până când am ajuns la o porţiune 
îngustă, de un verde-deschis, care marca mlaştina dintre noi şi 
Holdernesse. 

Desigur, dacă tânărul s-ar fi dus spre casă, ar fi trebuit să 
treacă pe aici şi nu ar fi putut-o face fără să lase urme. Dar nu 
era nici urmă de el sau de german. Cu chipul întunecat, 
prietenul meu se plimba pe margine, observând atent fiecare 
pată de noroi de pe suprafaţa plină de muşchi. Urme de oi erau 


din plin şi într-un loc, câteva mile. mai jos, erau urme de vaci. 
Nimic mai mult. 

— Proba numărul unu, spuse Holmes privind posomorât 
peste întinderea vastă a mlaştinii. Mai este o mlaştină acolo jos 
şi o limbă de pământ între ele. Hei, ia te uită! Ce avem noi aici? 

Nimerisem peste o porţiune de drum mică şi neagră. In 
centru, bine înscrisă pe solul îmbibat cu apă, era o urmă de 
bicicletă. 

— Ura!, am strigat eu. Am găsit! 

Dar Holmes îşi clătină capul, chipul său fiind mai degrabă 
nedumerit şi în expectativă decât bucuros. 

— Cu siguranţă e de la o bicicletă, dar nu de la ACEA 
bicicletă, spuse el. Cunosc patruzeci şi două de urme diferite de 
cauciucuri. Aceasta, după cum îţi dai seama, este de la 
„Dunlop”, cu un petic pe învelişul exterior. Cauciucurile de la 
bicicleta lui Heidegger erau „Palmer's”, care lasă dungi 
longitudinale. A velin g, profesorul de matematică, era absolut 
sigur de acest detaliu. Aşadar, nu este urma lui Heidegger. 

— Atunci e a băiatului? 

— Se poate, dacă dovedim că avea o bicicletă, dar nu 
avem indicii pentru asta. Urma aceasta, după cum îţi dai seama, 
a fost lăsată de cineva care mergea din direcţia şcolii. 

— Sau spre ea? 

— Nu, nu, dragul meu Watson. Urma mai adâncă este 
desigur lăsată de roata din spate, pe care se lasă toată 
greutatea. Vezi, sunt mai multe locuri pe unde a trecut şi a şters 
urma mai superficială de la roata din faţă. Nu am nicio îndoială 
că se îndepărta de şcoală, O fi având, n-o fi având legătură cu 
ancheta noastră, vom urmări semnele în sens invers, înainte de 
orice altceva. 

Asta am şi făcut, dar la câteva sute de metri distanţă, 
când am ieşit din mlaştină, am pierdut urmele. Urmând poteca 
în sens invers, am găsit un alt loc, de-a lungul căruia susura un 
izvor. Aici se vedeau iar urmele lăsate de bicicletă, deşi aproape 
şterse de copitele vacilor. După acest loc nu mai erau urme, dar 
poteca ducea chiar la „Dumbrava părăsită”, păduricea din 
spatele şcolii. Din această pădure trebuie să fi început ciclul. 
Holmes se aşeză pe un bolovan şi îşi sprijini bărbia în palme. 
Până s-a ridicat el, eu am fumat două ţigări. 


— Bine, spuse el în final. Desigur, este posibil ca un 
bărbat viclean să încerce să schimbe cauciucurile de la bicicletă 
pentru a lăsa urme necunoscute. Aş fi mândru să am de-a face 
cu un tâlhar care s-a gândit la aşa ceva. Vom lăsa aspectul 
acesta nelămurit şi ne vom întoarce de îndată la mlaştina 
noastră, pentru că am lăsat o foarte mare parte neexplorată. 

Am continuat ancheta sistematică a porțiunii de teren 
îmbibate cu apă şi, curând, perseverenţa noastră avea să fie 
extrem de bine răsplătită. De-a lungul părţii joase a mlaştinii se 
afla o potecă noroioasă. Pe când se apropia de ea, Holmes 
scoase un strigăt de bucurie. Prin centrul potecii erau nişte urme 
care semănau cu un snop de fire de la telegraf. Era cauciucul 
„Palmer's”. 

— Mai mult ca sigur, acesta este Herr Heidegger!, strigă 
expansiv Holmes. Judecata mea se pare că a fost bună, chiar 
foarte bună, Watson. 

— Te felicit! 

— Dar încă mai avem mult. Te rog, ai grijă cum calci pe 
potecă. Acum, să urmărim pista. Mă tem că nu ne va duce prea 
departe. 

Şi totuşi, pe măsură ce avansam, am descoperit că 
terenul se intersecta cu porţiuni ceva mai moi de pământ şi, 
deşi pierdeam frecvent din vedere pista, reuşeam întotdeauna 
s-o redescoperim. 

— Observi că acum, mai mult ca sigur, biciclistul grăbeşte 
rulajul, vorbi Holmes. Nu este nicio urmă de îndoială. Priveşte 
acele urme unde se văd clar ambele cauciucuri. Prima este la fel 
de adâncă precum a doua. Asta nu poate să însemne decât că 
ciclistul se sprijină cu toată greutatea pe ghidon, întocmai ca un 
om care sprintează. În numele lui lov! Aici a căzut. 

Pe parcursul a câţiva metri, urmele erau mânjite de pete 
înguste, neregulate. Apoi se vedeau nişte urme de tălpi, iar 
cauciucul reapăru. 

— A alunecat într-o parte, am sugerat eu. 

Holmes ridică o cracă rupta, de grozamă înflorită. Spre 
disperarea mea, am văzut că florile galbene erau toate pătate 
cu ceva roşu-închis. De asemenea, pe potecă şi prin tufişuri se 
vedeau pete închise de sânge închegat. 

— Nu-i bine!, spuse Holmes. Nu-i bine!, stai deoparte, 
Watson! Niciun pas inutil! Ce înţeleg eu din asta? A căzut rănit, 


s-a ridicat, a urcat din nou pe bicicletă, a mers în continuare. 
Dar nu este nicio altă urmă. De partea asta a potecii, vaci. Doar 
nu a fost rănit de un taur? Imposibil! Dar nu văd urme că ar mai 
fi fost şi altcineva. Trebuie să continuăm, Watson. Cu petele 
astea şi cu pista bicicletei, acum sigur nu ne poate scăpa. 

Căutarea noastră nu a durat mult. Urmele de la 
cauciucuri începuseră sa se curbeze fantastic de mult pe 
cărarea udă şi strălucitoare. Deodată, uitându-mă în faţă, 
privirea îmi fu captată de lucirile metalice venite din mijlocul 
tufişurilor dese de grozamă. De acolo am scos o bicicletă cu 
cauciucuri „Palmer's”, cu o pedală îndoită şi având toată partea 
frontală împroşcată şi oribil pătată cu sânge. De cealaltă parte a 
tufişurilor se vedea un pantof. Am fugit până acolo şi l-am găsit 
zăcând pe jos pe nefericitul biciclist. Era un bărbat înalt, cu 
barbă şi ochelari, o lentila fiind spartă. Cauza morţii fusese o 
lovitură teribilă în cap, care-i zdrobise o parte din craniu. Faptul 
ca a fost în stare să continue cu o asemenea rană spune multe 
despre vitalitatea şi curajul bărbatului. Purta pantofi, dar nu şi 
şosete, iar haina desfăcută dezvăluia o cămaşă de noapte 
dedesubt. Fără nicio îndoială, era profesorul german. Holmes 
întoarse reverenţios cadavrul şi îl examină cu mare atenţie, apoi 
se adânci în gânduri pentru mult timp şi, uitându-mă la fruntea-i 
încruntată, mi-am dat seama că, după părerea lui, descoperirea 
aceasta întunecată nu ne ajutase prea mult în ancheta noastră. 

— E greu de ştiut ce o să facem, Watson, spuse el în final. 
După părerea mea, ar trebui să ne continuăm ancheta, pentru 
că şi-aşa am pierdut mult timp şi nu ne putem permite să mai 
pierdem încă o oră. Pe de altă parte, trebuie să informăm poliţia 
despre descoperirea noastră şi să ne asigurăm că cineva va 
avea grijă de corpul neînsufleţit al sărmanului om. 

— Aş putea duce un bilet. 

— Dar am nevoie de compania şi ajutorul tău. Aşteaptă 
puţin! Acolo este un bărbat care extrage turbă, Adu-l aici şi el îi 
va ghida pe poliţişti. 

Am adus ţăranul şi Holmes l-a trimis pe bărbatul 
înspăimântat cu un bilet la doctorul Huxtable. 

— Acum, Watson, spuse el, în dimineaţa asta am găsit 
două indicii. Primul este bicicleta cu cauciucul „Palmer's” şi am 
văzut la ce m-a condus asta. Celălalt indiciu este bicicleta cu 
cauciucurile peticite „Dunlop” înainte să începem să anchetăm 


asta, hai să încercăm să sintetizăm ceea ce ŞTIM ca să putem 
profita de asta şi să separăm ce este cert de ce este incert. In 
primul rând, aş vrea să specific că băiatul a plecat din proprie 
voinţă. A coborât pe geam şi a plecat, singur sau cu altcineva. 
Asta este sigur. 

Am consimţit. 

— Ei, acum să ne întoarcem la nefericitul profesor 
german. Băiatul era complet îmbrăcat când a ieşit. Prin urmare, 
ştia ce face. Dar germanul a plecat fără şosete. Cu siguranţă, el 
a plecat în grabă. 

— Fără îndoială. 

— De ce a plecat? Pentru că, de la fereastra dormitorului 
său, l-a văzut pe băiat fugind. A vrut să-l prindă din urmă şi să-l 
aducă înapoi. A luat bicicleta, l-a urmărit pe tânăr şi, făcând 
acest lucru, şi-a găsit sfârşitul. 

— Aşa s-ar părea. 

— Acum am ajuns la punctul forte al argumentului meu. 

In mod normal, pentru a urmări un băieţel, ai fugi după el. 
Ai şti că-l poţi prinde din urmă. Dar germanul nu a făcut aşa. S-a 
dus la bicicletă. Mi s-a spus că era un ciclist excelent. N-ar fi 
acţionat aşa dacă nu ar fi văzut că băiatul avea mijloace rapide 
de evadare. 

— Cealaltă bicicletă. 

— Să continuăm reconstituirea. Moare la o distanţă de opt 
kilometri de şcoală... Nu de glonţ — ţin să specific că un glonţ l- 
ar fi putut trage şi un copil —, ci în urma unei lovituri bestiale 
executate de un braţ foarte puternic. Aşadar, băiatul AVEA un 
tovarăş în fuga lui. Şi evadarea a fost rapidă, din moment ce 
unui ciclist expert i-au trebuit opt kilometri ca să-l prindă din 
urmă. Şi totuşi, noi cercetăm terenul din jurul scenei unei 
tragedii. Ce găsim? Câteva urme de vite, nimic mai mult. M-am 
plimbat de jur împrejur şi nu mai este nicio potecă pe o rază de 
o sută de metri. Un alt ciclist poate că nu are nicio legătură cu 
crima în sine. Şi nici nu erau urme de picioare de om. 

— Holmes, am strigat, este imposibil! 

— Admirabil!, exclamă. O remarcă foarte bună, ce arunca 
lumină asupra cazului. Într-adevăr, ESTE imposibil, aşadar, am 
greşit în legătură cu ceva. Şi totuşi, ai văzut şi tu cu ochii tăi. Ai 
vreo sugestie? Unde am greşit? 


— Oare n-ar fi putut să-şi fractureze craniul în urma unei 
căzături? 

— Într-o mlaştină, Watson? 

— Inteligența mea a ajuns la sfârşit. 

— Hai, hai, am rezolvat noi probleme mai dificile. Cel 
puţin, avem material din plin, doar să-l putem folosi. Aşadar, din 
moment ce am terminat cu cauciucurile „Palmer's” să vedem ce 
ne pot oferi cauciucurile „Dunlop“ peticite. 

Am găsit pista şi am urmărit-o un timp; dar curând 
mlaştina dădea într-o curbă mărginită de tufişuri şi am lăsat în 
spate cursul apei. Urmele nu ne mai puteau ajuta. De la locul în 
care am văzut ultimele urme ale cauciucurilor „Dunlop” se 
putea foarte bine ajunge la conacul Holdernesse, ale cărui 
turnuri impunătoare se vedeau la câţiva kilometri în stânga sau 
la satul mic şi cenuşiu care se întindea în faţa noastră şi care 
marca poziţia şoselei Chesterfield. Pe măsură ce ne îndreptam 
către hanul respingător şi sărăcăcios, cu sigla unui cocoş de 
luptă deasupra uşii, Holmes răcni dintr-odată groaznic şi se 
prinse de umărul meu ca să nu cadă. Avusese un atac din acela 
violent care afectează glezna şi te lasă neajutorat. A şchiopătat 
groaznic până la uşă, unde un bărbat brunet, bondoc, în vârstă, 
fuma o pipă neagră de lut. 

— Bună ziua, domnule Reuben Hayes!, salută Holmes. 

— Cine sunteţi şi cum de mi-aţi aflat numele pe loc?, 
întrebă ţăranul privindu-l suspicios cu ochii-i vicleni. 

— Păi scrie pe tăblia de deasupra capului dumitale. E uşor 
de recunoscut cine e stăpânul. Presupun că nu aveţi vreo 
trăsură în grajduri? 

— Nu, nu am. 

— De-abia mă pot sprijini în picior. 

— Nu va sprijiniți. 

— Dar nu pot merge. 

— Atunci ţopăiţi. 

Domnul Reuben Hayes era departe de a fi binevoitor, dar 
Holmes l-a suportat cu o bunăvoință admirabilă. 

— Omule, asculta aici, spuse el. Este o situaţie neplăcută 
pentru mine. Nu mă interesează cum plec. 

— Nici pe mine, răspunse ursuzul proprietar. 


— Este foarte important. Ti-aş oferi un sovereign! dacă m- 
ai lăsa să folosesc o bicicletă. 

Proprietarul ciuli urechile. 

— Unde vrei sa mergi? 

— La conacul Holdernesse, 

— Amici de-ai ducelui, cred?, întrebă proprietarul 
analizând cu priviri ironice hainele noastre pătate de noroi. 

Holmes râse din toată inima. 

— Oricum, se va bucura să ne vadă. 

— De ce? 

— Pentru că îi aducem veşti despre fiul rătăcit. 

Proprietarul tresări vizibil. 

— Ce, îi sunteţi pe urme? 

— A fost văzut în Liverpool. Îl prind imediat. 

Din nou, expresia de pe chipul său greoi şi nebărbierit se 
schimbă. Dintr-odată deveni amabil. 

— Am mai multe motive decât alţii să nu-i doresc cele 
bune ducelui, spuse el, pentru că odată i-am fost vizitiu-şef şi m- 
a tratat foarte urât. M-a concediat fără remuşcări doar în baza 
spuselor unui negustor mincinos, de grâne şi nutreţ. Dar mă 
bucur să aud că tânărul a fost găsit la Liverpool şi o să vă ajut să 
duceţi vestea la conac. 

— Mulţumesc, îi zise Holmes. Mai întâi vom mânca. După 
aceea poţi aduce bicicleta. 

— Nu am bicicletă. 

Holmes ridică un sovereign. 

— Îţi spun că n-am. O să-ţi dau doi cai până la conac. 

— Bine, bine, aprobă Holmes, mai vorbim când primim 
ceva de mâncare. 

Când am rămas singuri în bucătăria pavată cu dale de 
piatră, glezna sucită a lui Holmes îşi reveni uimitor de repede. 
Era aproape seară şi nu mâncaserăm nimic de dimineaţă, aşa că 
am zăbovit un timp asupra mesei. Holmes se pierduse în 
gânduri şi, de mai multe ori, se plimbă până la fereastră şi se 
uită îndelung afară. Fereastra dădea spre o curte părăsită. In 
colţul opus era un atelier de fierărie unde lucra un flăcău soios. 
De cealaltă parte erau grajdurile. După o astfel de plimbare, 


1 Monedă de aur englezească de douăzeci de şilingi. 


Holmes se aşeză din nou, dar deodată sări de pe scaun şi 
exclamă: 

— Pentru numele lui Dumnezeu, Watson, cred că am 
găsit!, ţipă el. Da, da, aşa trebuie să fie. Watson, ţi-aminteşti să 
fi văzut urme de vaci azi? 

— Da, mai multe. 

— Unde? 

— Păi peste tot. Erau la mlaştină, pe urmă pe potecă şi, 
din nou, lângă locul unde a murit sărmanul Heidegger. 

— Exact. Acum, Watson, câte vaci ai văzut? 

— Nu-mi amintesc să fi văzut vreuna. 

— Ciudat, Watson, să vedem urme peste tot, dar nicio 
vacă în toată regiunea; foarte straniu, Watson, nu? 

— Da, e ciudat. 

— Hai, Watson, fă un efort; încearcă să-ţi aduci aminte! 
Poţi să-ţi imaginezi cum arătau urmele de pe potecă? 

— Da. 

— Îţi aminteşti forma lor, Watson? 

Aranjă câteva firimituri de pâine. 

— Şi uneori aşa? lar alte ori aşa? Iți aduci aminte? 

Mai puse câteva firimituri de pâine pe masă. 

— Nu, răspunsei. 

— Dar eu da. Sunt absolut sigur. Oricum, vom merge 
acolo liniştiţi şi vom verifica. Cât am putut fi de orb, să nu 
realizez ce înseamnă! 

— Şi ce înseamnă? 

— Doar că este o vacă remarcabilă care merge la trap, 
galop mic şi galop. Pentru numele lui George, Watson, nu oricine 
s-ar fi gândit la aşa ceva! Drumul e liber, în afară de băiatul de 
la fierărie. Hai să ieşim, să vedem ce putem găsi. 

În grajdul dărăpănat erau doi cai zbâriliţi, neîngrijiţi. 
Holmes ridică unul dintre picioarele din spate ale unui cal şi râse 
puternic. 

— Potcoave vechi, dar recent tălpuite... potcoave vechi, 
dar cuie noi. Cazul acesta ar trebui să fie clasic. Să mergem la 
fierărie. 

Băiatul îşi continua lucrul fără să ne bage în seamă. L-am 
văzut pe Holmes căutând cu privirea printre resturile de fier şi 
lemn împrăştiate pe podea. Deodată am auzit paşi în urma 
noastră şi, când ne-am întors, l-am văzut pe proprietar cu 


sprâncenele-i groase  încruntate peste ochii sălbatici şi 
trăsăturile întunecate, convulsionate de furie. Avea în mână un 
baston scurt cu vârf de metal şi avansa spre noi atât de 
ameninţător încât m-am simţit bine atingând revolverul din 
buzunar. 

— Spioni nenorociţi!, strigă bărbatul. Ce căutaţi aici? 

— Vai, domnule Hayes, îl atacă Holmes calm, s-ar putea 
spune că vă este frică să nu aflăm cine ştie ce. 

Bărbatul depuse un efort puternic să se abţină şi buzele-i 
crispate se relaxară într-un zâmbet fals, mult mai ameninţător 
decât încruntarea anterioară. 

— Sunteţi bine-veniţi să căutaţi în fierăria mea tot ce 
doriţi, bodogăni el. Dar, domnule, ascultă la mine, nu-mi plac 
oamenii care scotocesc prin lucrurile mele fără acordul meu, aşa 
că, cu cât vă achitaţi mai repede nota de plată şi plecaţi, cu atât 
voi fi mai fericit. 

— În regulă, domnule Hayes... Nu am vrut să vă facem 
niciun rău, spuse Holmes. Ne-am uitat puţin la caii 
dumneavoastră, dar, până la urmă, cred că voi merge pe jos. 
Cred că nu este departe. 

— Nu sunt mai mult de trei kilometri până la porţile 
conacului. E strada din stânga. 

Ne-a urmărit supărat până când am plecat. Nu am mers 
prea mult, pentru că Holmes s-a oprit în momentul în care am 
trecut de curbă şi eram feriţi de privirile proprietarului. 

— Acolo la han era cald, cum spun copiii, începu el. Pe 
măsură ce ne îndepărtăm, este din ce în ce mai rece. Nu, nu, nu 
putem pleca! 

— Sunt convins, continuai eu, că acest Reuben Hayes ştie 
totul. Un răufăcător mai evident nici că am văzut. 

— Ah! Aşa ţi s-a părut, nu? Sunt caii, este fierăria... Da, 
acest „Cocoş de luptă” este un local foarte interesant. Cred că o 
să ne mai uităm pe acolo, dar fără să fim supărători. 

Înaintea noastră se vedea un deal abrupt, presărat cu 
bolovani de calcar. leşiserăm de pe stradă şi urcam dealul 
privind spre conacul Holdernesse, când am văzut un biciclist 
trecând în grabă. 

— Jos, Watson!, strigă Holmes apăsându-mă pe umăr. 

De-abia ne feriserăm, că biciclistul a şi trecut pe lângă 
noi. Printre norii de praf am zărit un chip palid, agitat... Un chip 


pe care fiecare trăsătură trăda teamă: gura deschisă, ochii 
privind înnebuniţi în faţă. Parcă era o caricatură bizară a 
spilcuitului James Wilder pe care-l cunoscuserăm cu o seară 
înainte. 

— Secretarul ducelui!, strigă Holmes. Hai, Watson, să 
vedem ce face. 

Ne-am căţărat pe bolovani câteva secunde până am 
ajuns într-un punct de unde puteam vedea uşa hanului. Bicicleta 
lui Wilder era sprijinită de un zid, lângă uşă. Nimeni nu mişca pe 
lângă casă şi nici nu puteam vedea nimic pe la ferestre. Uşor, pe 
măsură ce soarele se ascundea în spatele conacului 
Holdernesse, se lăsă amurgul. Apoi, prin întuneric, am văzut 
cele două lumini laterale ale docarului în grădina grajdului şi, la 
scurt timp după aceea, am auzit zgomot de copite, pe măsură 
ce ieşeau în stradă şi se îndreptau cu paşi repezi spre 
Chesterfield. 

— Ce zici de asta, Watson?, şopti Holmes. 

— Seamănă cu o fugă. 

— Un bărbat singur într-un docar, din câte îmi dau seama. 
Cu siguranţă că nu era domnul James Wilder, pentru că el este 
la uşă. 

În întuneric se ivise un pătrat roşiatic de lumină. În centru 
era silueta neagra a secretarului, cu capul înclinat în faţă, 
privind în întuneric. Era evident că aştepta venirea cuiva. Apoi, 
într-un final, se auziră paşi pe stradă, pentru o secundă se văzu 
în lumină o a doua siluetă, uşa se închise şi totul redeveni 
negru. Cinci minute mai târziu, o lampă se aprinse într-o cameră 
de la primul etaj. 

— Se pare că este un obicei ciudat care se practică la 
„Cocoşul de luptă”, mormăi Holmes. 

— Barul este de cealaltă parte. 

— Chiar aşa. Aceştia sunt aşa-numiţii musafiri privaţi. 
Acum, ce Dumnezeu caută domnul James Wilder la ora aceasta 
în spelunca aceea şi cine este tovarăşul său care vine să-l 
întâlnească aici? Hai, Watson, chiar trebuie să riscăm puţin şi să 
anchetăm mai de aproape. 

Împreună ne-am furişat pe drum şi ne-am strecurat până 
la uşa hanului. 

Bicicleta era încă sprijinită de perete. 


Holmes aprinse un chibrit şi-l ţinu în dreptul roții din 
spate, iar eu l-am auzit chicotind când descoperi un cauciuc 
„Dunlop“ peticit. Deasupra noastră era fereastra luminată. 

— Trebuie să trag cu ochiul pe aici, Watson. Dacă te 
apleci şi te sprijini de perete, cred că mă descurc. 

In secunda următoare, picioarele lui erau pe umerii mei. 
Dar de-abia se căţără, că şi cobori. 

— Hai, amice, spuse el, am avut o zi de lucru destul de 
lungă. Cred că am strâns cam toate informaţiile posibile. Avem 
mult de mers până la şcoală şi, cu cât plecam mai repede, cu 
atât mai bine. 

De-abia dacă a deschis gura în timpul întoarcerii prin 
mlaştină şi nu a vrut să intre în şcoală când am ajuns acolo, ci s- 
a dus la gara Mackleton de unde putea trimite nişte telegrame. 
Noaptea târziu l-am auzit consolându-l pe doctorul Huxtable, 
consternat de tragedia morţii profesorului şi, mai târziu, intră în 
camera mea mai vioi şi mai plin de viaţă decât azi-dimineaţă 
când plecaserăm. 

— Totul merge bine, prietene, spuse el. Îţi promit că până 
mâine-seară vom avea soluţia misterului. 

La ora unsprezece, a doua zi dimineaţă, eu şi amicul meu 
ne plimbam pe celebra stradă mărginită cu tisă, de la conacul 
Holdernesse. Am trecut de minunata uşă în stil elisabetan şi am 
intrat în biroul înălţimii Sale. Acolo l-am găsit pe domnul James 
Wilder, reţinut şi curtenitor, dar cu unele urme ale terorii de 
noaptea trecută încă zăcând în ochii săi ascunşi şi în trăsăturile-i 
spasmodice. _ 

— Aţi venit la Inălţimea Sa? îmi pare rău, de fapt, ducele 
nu se simte deloc bine. A fost foarte supărat de tragica veste. 
leri după-amiază am primit o telegramă de la doctorul Huxtable, 
în care ne-a spus despre descoperirea dumneavoastră. 

— Domnule Wilder, trebuie să-l văd pe duce. 

— Dar este la el în cameră. 

— Atunci trebuie să mă duc la el în cameră. 

— Cred că este în pat. 

— İl voi vedea acolo. 

Maniera rece şi inexorabilă a lui Holmes i-a arătat 
secretarului că era inutil să se certe cu el. 

— Bine, foarte bine, domnule Holmes, îi voi spune că 
sunteţi aici. 


După o întârziere de o jumătate de oră, nobilul apăru. 
Chipul său era mai cadaveric ca niciodată, umerii i se lăsaseră 
şi, una peste alta, părea a fi un om mai bătrân decât cel din 
dimineaţa anterioară. 

Ne-a întâmpinat cu amabilitate şi s-a aşezat la birou, cu 
barba-i roşie atârnând pe masa. 

— Ei bine, domnule Holmes?, întrebă el. 

Dar privirea amicului meu era fixată pe secretarul care 
stătea lângă scaunul stăpânului său. 

— Înălţimea Voastră, cred că aş fi mai în largul meu dacă 
aş vorbi fără sa fie prezent domnul Wilder. 

Bărbatul păli şi-i aruncă lui Holmes o privire de-a dreptul 
răutăcioasă. 

— Dacă Înălţimea Voastră doreşte... 

— Da, da, mai bine pleacă. Aşadar, domnule Holmes, ce 
aveţi să-mi spuneţi? 

Prietenul meu aşteptă până ce uşa se închise în urma 
secretarului. 

— Înălţimea Voastră, începu Holmes, eu şi amicul meu, 
doctorul Watson, am fost asiguraţi de doctorul Huxtable că 
există o recompensă pentru acest caz. Aş dori să-mi confirmaţi 
dumneavoastră. 

— Desigur, domnule Holmes. 

— Dacă sunt informat corect, suma este de 5.000 de lire 
pentru cel care vă va spune unde este fiul dumneavoastră? 

— Exact. 

— Şi încă 1.000 pentru cel care va numi persoana sau 
persoanele care îl ţin? 

— Exact. 

— În ceea ce priveşte cea de-a doua recompensă, aici nu 
intră doar cei care l-au luat, ci şi cei care conspiră ca să-l tină 
acolo? 

— Da, da, strigă nerăbdător ducele. Domnule Holmes, 
dacă lucraţi bine, nu aveţi a vă teme de un tratament zgârcit. 

Prietenul meu îşi frecă palmele cu o aparentă lăcomie, 
desigur surprinzătoare pentru mine, care-i ştiam gusturile 
modeste. i 

— Cred că văd carnetul de cecuri al Inălțimii Voastre pe 
masă, spuse el. Aş fi foarte fericit dacă mi-aţi completa un cec 
pentru 6.000 de lire. De asemenea, ar fi bine să-l tăiaţi. Banca 


Capitalei şi a Comitatelor, sucursala din strada Oxford, este 
banca mea. 

Înălţimea Sa şedea consternat, drept în scaun şi îl privea 
împietrit pe amicul meu. 

— E o glumă, domnule Holmes? Nu prea este un subiect 
amuzant. 

— Deloc, Înălţimea Voastră. N-am fost mai cinstit ca acum 
niciodată în viaţă. 

— Atunci, ce vreţi să spuneţi? 

— Vreau să spun că am câştigat recompensa. Ştiu unde 
se află fiul dumneavoastră şi-i ştiu cel puţin pe unii dintre cei 
care care-l ţin. 

Barba ducelui se făcu şi mai roşie în comparaţie cu faţa 
albicioasă. 

— Unde este?, întreba. 

— Este, sau era aseară, la hanul „Cocoşul de luptă”, la trei 
kilometri de poarta dinspre parc. 

Ducele se prăbuşi în scaun. 

— Şi pe cine acuzaţi? 

Răspunsul lui Sherlock Holmes fu uimitor. Se repezi 
înainte şi îl atinse pe umăr pe duce. , 

— Vă acuz pe DUMNEAVOASTRA, afirmă el. Şi acum, 
Înălțimea Voastră, vă deranjez pentru cecul acela. 

Nu voi uita niciodată imaginea ducelui când se ridică şi-şi 
încleştă mâinile, asemenea cuiva care se prăbuşeşte într-un 
abis. Apoi, cu un extraordinar efort de autostăpânire demnă de 
un aristocrat, se aşeză şi-şi cufundă chipul în palme. După 
câteva minute vorbi. 

— Cât anume ştiţi?, întrebă în cele din urmă, dar fără să- 
şi ridice capul. 

— V-am văzut aseară împreună. 

— În afară de amicul dumneavoastră mai ştie cineva? 

— N-am vorbit cu nimeni. 

Ducele luă un toc în mâinile-i tremurânde şi deschise 
carnetul de cecuri. 

— Mă voi tine de cuvânt, domnule Holmes. Vă voi scrie 
cecul chiar dacă informaţia pe care aţi căpătat-o nu este 
binevenită. Când am făcut oferta pentru prima dată, nu m-am 
gândit la turnura pe care o vor lua evenimentele. Dar 


dumneavoastră şi amicul dumneavoastră sunteţi oameni 
discreţi, domnule Holmes? 

— Nu înţeleg, Inălţimea Voastră. 

— Să vorbim pe şleau, domnule Holmes. Dacă numai 
dumneavoastră ştiţi despre acest incident, nu văd niciun motiv 
pentru care am merge mai departe. Cred că vă datorez 12.000 
de lire, nu-i aşa? 

Dar Holmes zâmbi şi clatină din cap. 

— Înălţimea Voastră, mă tem că lucrurile nu se pot aranja 
aşa de repede. Trebuie luată în considerare moartea 
profesorului. 

— Dar James nu a ştiut nimic despre asta. Nu puteţi să-l 
consideraţi responsabil pentru acest lucru. A fost opera acelui 
tâlhar violent pe care, din păcate, l-a angajat. 

— Înălţimea Voastră, trebuie să vă spun că atunci când 
cineva se angajează la comiterea unei crime este la fel de 
vinovat din punct de vedere moral pentru orice altă crimă care 
ar fi comisă ca urmare a celei dintâi. 

— Din punct de vedere moral, domnule Holmes, aveţi 
dreptate, fără îndoială, dar nu şi în faţa legii. Un om nu poate fi 
condamnat pentru o crimă la care nu a luat parte şi de care este 
la fel de dezgustat şi oripilat ca dumneavoastră. Cum a auzit de 
crimă, mi-a mărturisit totul, atât era de îngrozit şi de plin de 
remuşcări. N-a pierdut nicio oră şi a rupt alianţa cu criminalul. 
Vai, domnule Holmes, trebuie să-l salvaţi... trebuie să-l salvaţi! 
Vă spun că trebuie să-l salvaţi! 

Ducele renunţase la ultima încercare de a se autocontrola 
şi mergea prin cameră cu chipul convulsionat şi cu mâinile-i 
încleştate fluturând prin aer. În final, se stăpâni şi se aşeză din 
nou la birou. 

— Apreciez faptul că aţi venit aici înainte de a vorbi cu 
altcineva, spuse el. Cel puţin ne putem sfătui, să vedem cum 
putem muşamaliza acest scandal groaznic. 

— Exact, aprobă Holmes. Inălţimea Voastră, cred că se 
poate doar dacă există o sinceritate absolută între noi. Sunt 
dispus sa vă ajut cât de bine pot, dar, ca să fac asta, trebuie să 
înţeleg problema până la ultimul detaliu. Am înţeles că vorbele 
dumneavoastră se refereau la domnul James Wilder şi că nu el 
este criminalul, 

— Nu, ucigaşul a scăpat. 


Sherlock Holmes zâmbi reţinut. 

— Înălţimea Voastră nu cred că a auzit de reputaţia mea şi 
chiar vă imaginaţi că este foarte uşor să scape cineva de mine. 
Din câte ştiu, domnul Reuben a fost arestat la Chesterfield, 
aseară, la ora unsprezece. Am primit o telegramă azi-dimineaţă 
de la şeful poliţiei locale... 

Ducele se lăsă pe spate în scaun şi-l privea mirat pe 
prietenul meu. 

— Păreţi a avea puteri supranaturale, se miră el. Deci, 
Reuben Hayes este arestat? Mă bucur să aud asta, pentru că nu 
vor fi repercusiuni asupra lui James. 

— Secretarul dumneavoastră? 

— Nu, domnule, fiul meu. 

De data aceasta, Holmes fu cel uimit. 

— Înălţimea Voastră, mărturisesc că acesta este un lucru 
nou pentru mine. Vă rog să-mi explicaţi. 

— Nu vă voi ascunde nimic. Oricât de dureros ar fi pentru 
mine, sunt de acord cu dumneavoastră că în situaţia aceasta 
disperată, în care ne-au adus nebunia şi gelozia lui James, cea 
mai bună metodă este sinceritatea totală. Domnule Holmes, 
când eram foarte tânăr am iubit aşa cum iubeşti o singură dată 
în viaţă. Am cerut-o pe doamna în căsătorie, dar m-a refuzat pe 
motiv că un asemenea mariaj mi-ar distruge cariera. Dacă ar fi 
trăit, cu siguranţă nu m-aş mai fi căsătorit cu altcineva. A murit 
şi a lăsat în urmă acest copil, iar eu, de dragul ei, l-am iubit şi l- 
am îngrijit. Nu mi-am putut recunoaşte paternitatea în faţa lumii 
întregi, dar i-am oferit cea mai bună educaţie şi, când s-a făcut 
mare, l-am ţinut aproape de mine. Mi-a aflat secretul şi, din acel 
moment, şi-a cerut drepturile şi a ameninţat cu un scandal, ceea 
ce pentru mine ar fi îngrozitor. Din cauza lui am avut necazuri în 
mariaj. Dar, mai presus de toate, din prima secundă mi-a urât 
moştenitorul legitim. Mă puteţi întreba atunci de ce, în 
împrejurările acestea, am continuat să-l ţin pe James sub acelaşi 
acoperiş cu mine? Vă răspund că am făcut-o pentru că vedeam 
chipul mamei sale pe chipul său şi că, de dragul ei, nu am pus 
capăt acestei lungi suferinţe. Dar şi din cauza gesturilor ei... Şi 
nu era unul care să nu-mi aducă aminte de ea. NU AM PUTUT să- 
| alung. Dar m-am temut să nu-i facă ceva lui Arthur, adică 
lordului Saltire, şi din motive de siguranţă l-am trimis pe acesta 
la şcoala doctorului Huxtable. James l-a cunoscut pe acest 


Hayes, deoarece bărbatul era un chiriaş de-al meu, iar James 
era agent. Individul a fost un ticălos de la bun început, dar, nu 
ştiu în ce fel, James s-a apropiat de el. Întotdeauna a avut o 
afinitate pentru oamenii de proastă calitate. Când James s-a 
hotărât să-l răpească pe lordul Saltire, a apelat la serviciile 
acestui bărbat. Vă amintiţi că în ultima zi îi scrisesem lui Arthur. 

Ei bine, James a deschis plicul şi a băgat înăuntru un bilet 
prin care-l ruga pe Arthur să-l întâlnească într-o pădurice mică, 
numită „Dumbrava părăsită”, care se află lângă şcoală. A folosit 
numele ducesei şi aşa l-a determinat pe băiat să vină. În seara 
aceea, James a mers până acolo cu bicicleta — vă spun ceea ce 
mi-a mărturisit chiar el — şi i-a spus lui Arthur, când s-au întâlnit 
în pădure, că mama lui dorea să-l vadă, că îl aştepta la mlaştină 
şi că, dacă ar veni din nou în pădure la miezul nopţii, s-ar întâlni 
cu un bărbat călare care-l va duce la ea. Bietul Arthur a căzut în 
capcană. A venit la întâlnire şi l-a găsit pe individul acela, 
Hayes, cu un ponei legat. Arthur a urcat şi au plecat împreună. 
Deşi James mi-a spus asta de-abia ieri, se pare că au fost 
urmăriţi, că Hayes l-a lovit cu bastonul lui pe cel care-i urmărea 
şi că bărbatul a murit din cauza rănilor. Hayes l-a dus pe Arthur 
la hanul său, „Cocoşul de luptă“, unde l-a închis într-o cameră 
de sus, sub supravegherea doamnei Hayes, o femeie bună, dar 
aflată complet sub controlul bărbatului ei violent. Aşadar, 
domnule Holmes, aşa stăteau treburile acum două zile când v- 
am văzut pentru prima dată. Nu ştiam cu nimic mai mult decât 
dumneavoastră. O să vă întrebaţi care a fost motivul lui James 
pentru a comite o asemenea faptă. Vă răspund că mare parte 
din ura ce o purta moștenitorului meu era fără motiv şi fanatică. 
După el, cel care ar fi trebuit să fie moştenitorul tuturor 
proprietăţilor mele era el şi era foarte furios din cauza legilor 
care nu-i permiteau acest lucru. În acelaşi timp, a avut şi un 
scop precis. Ar fi vrut să anulez actul prin care-l lăsam pe Arthur 
moştenitor fără drept de înstrăinare şi credea că acest lucru stă 
în puterea mea. Intenţia lui era să facem un schimb: mi-l înapoia 
pe Arthur dacă anulam actul, iar el devenea moştenitor prin 
testament. Ştia foarte bine că nu aş fi apelat niciodată la poliţie 
ca să-l acuz. 

Cred că într-adevăr mi-ar fi propus acest schimb, dar nu a 
făcut-o pentru că lucrurile s-au precipitat şi nu a avut timpul 
necesar să-şi pună planul în aplicare. Faptul că dumneavoastră 


aţi descoperit cadavrul lui Heidegger i-a distrus tot planul. James 
a fost cuprins de groază la auzul veştii. Aceasta mi-a parvenit 
ieri, pe când eram împreună în birou. Doctorul Huxtable ne 
trimisese o telegramă. James a fost atât de copleşit de supărare 
şi agitaţie încât suspiciunile mele — care niciodată nu au fost 
complet absente — au devenit reale şi l-am confruntat. Mi-a 
mărturisit singur totul. Apoi m-a implorat să-i păstrez secretul 
încă trei zile, ca să-i poată da posibilitatea complicelui său 
nenorocit să-şi salveze viaţa. Am cedat, aşa cum întotdeauna 
cedez în faţa rugăminţilor lui, şi James a plecat imediat, în 
grabă, spre „Cocoşul de luptă” pentru a-l preveni pe Hayes şi 
pentru a-l ajuta să fugă. Nu puteam merge acolo în plină zi fără 
să se işte comentarii, dar, de îndată ce s-a lăsat noaptea, am 
fugit să-l văd pe dragul meu Arthur. L-am găsit bine, sănătos, 
dar terifiat de fapta oribilă la care fusese martor. Ca să-mi 
respect promisiunea, deşi împotriva voinţei mele, am fost de 
acord să-l las acolo trei zile sub supravegherea doamnei Hayes, 
din moment ce ar fi fost imposibil să informez poliţia despre 
locul în care se află fiul meu, fără să le spun şi cine a fost 
criminalul şi nu vedeam cum ar fi putut fi pedepsit acesta, fără 
a-l distruge pe nefericitul meu James. Mi-aţi cerut onestitate, 
domnule Holmes, şi m-am ţinut de cuvânt, v-am spus totul fără 
ezitare şi fără să vă ascund nimic. La rândul dumneavoastră, 
sper că veţi fi la fel de onest cu mine. 

— Voi fi, spuse Holmes. În primul rând, Înălţimea Voastră, 
trebuie să vă spun că v-aţi pus într-o situaţie foarte gravă în 
ochii legii. Aţi trecut cu vederea o infracţiune şi aţi contribuit la 
fuga unui criminal; pentru că nu mă îndoiesc că banii luaţi de 
James Wilder pentru a-şi ajuta complicele să fugă au venit din 
buzunarul Înălţimii Voastre. 

Ducele se înclină în semn de confirmare. 

— Într-adevăr, este o situaţie gravă. Dar Înălţimea 
Voastră, în opinia mea, mai de acuzat este atitudinea faţă de fiul 
dumneavoastră cel mic. Cum să-l lăsaţi în spelunca aceea trei 
zile? 

— Am promis solemn... 

— Ce sunt promisiunile faţă de astfel de oameni? Nu aveţi 
nicio garanţie că nu va fi din nou răpit. De dragul fiului 
dumneavoastră cel mare, v-aţi expus băiatul cel mic unui pericol 
iminent şi deloc necesar. A fost o mişcare complet nejustificată. 


Semeţul lord de Holdernesse nu era obişnuit să fie astfel 
mustrat în propriul conac. Sângele i-a urcat până în creştetul 
capului, dar conştiinţa l-a ţinut amuţit. 

— Vă voi ajuta, dar cu o singură condiţie. Să-l chemaţi pe 
valet şi să-mi permiteţi să-i dau ordinele cum consider eu. 

Fără niciun cuvânt, ducele apăsă pe soneria electrică. 
Intră un slujitor. 

— Veţi fi fericit să aflaţi, spuse Holmes, că tânărul stăpân 
a fost găsit. Ducele doreşte să trimită o trăsură imediat la hanul 
„Cocoşul de luptă“ ca să-l aducă acasă pe lordul Saltire, Acum, 
continuă Holmes, imediat ce lacheul plecă bucuros, după ce am 
asigurat viitorul, putem fi mai îngăduitori cu trecutul. Nu mă aflu 
aici în postură oficială şi, atât timp cât se face dreptate, nu am 
niciun motiv să spun tot ceea ce ştiu. Cât despre Hayes, nu am 
nimic de spus. Va înfunda puşcăria şi nu aş face nimic ca să-l 
ajut. Ce va divulga el nu am de unde să ştiu, dar nu mă îndoiesc 
că Inălţimea Voastră îl poate face să înţeleagă că ar fi spre 
binele lui dacă nu ar spune nimic. Din perspectiva poliţiei, el l-a 
răpit pe băiat pentru a cere răscumpărare. Dacă ei înşişi nu află 
adevărul, nu văd de ce i-aş îndemna să aibă o viziune mai largă 
asupra lucrurilor. Cu toate astea, aş vrea să o previn pe 
lnălţimea Voastră că prezenţa lui James Wilder în continuare în 
gospodăria dumneavoastră nu poate conduce decât la 
nenorociri. 

— Inţeleg, domnule Holmes, şi deja am aranjat ca el să 
plece pentru totdeauna, să-şi găsească norocul în Australia. 

— In acest caz, lnălţimea Voastră, din moment ce chiar 
dumneavoastră aţi spus că nefericirea în mariaj v-a fost cauzată 
de prezenţa lui, v-aş sugera să îndreptaţi situaţia pe cât posibil 
pentru ducesă şi să încercaţi să reluaţi acele legături care au 
fost, din nefericire, întrerupte. 

— Şi acest lucru a fost aranjat, domnule Holmes. l-am 
scris ducesei în această dimineaţă. 

— In acest caz, vorbi Holmes ridicându-se, cred ca eu şi 
amicul meu ne putem felicita pentru câteva rezultate fericite de 
pe urma scurtei noastre vizite în nord. Mai este un mic aspect 
pe care aş dori să mi-l clarificaţi. Individul acesta, Hayes, îşi 
potcovise caii cu potcoave care lăsau urme ce semănau cu 
copitele de vaci. De la domnul Wilder a primit un sfat atât de 
bun? 


Ducele rămase puţin pe gânduri, cu o expresie de mare 
uimire întipărită pe chip. Apoi deschise o uşă şi ne conduse într- 
o cameră mare, mobilată ca un muzeu. Ne duse la o cutie de 
sticlă dintr-un colţ şi ne arătă inscripţia. Aceasta suna cam aşa: 
„Aceste potcoave au fost descoperite în şanţul cu apă din jurul 
conacului Holdernesse. Sunt folosite pentru cai; dar dedesubt au 
forma unei copite despicate, pentru a-i deruta pe urmăritori. Se 
presupune că au aparţinut baronilor tâlhari de la Holdernesse în 
timpul Evului Mediu.“ 

Holmes deschise cutia şi trecu peste potcoavă degetul 
umezit. Pe el îi rămase o peliculă subţire de noroi proaspăt. 

— Mulţumesc, zise el închizând cutia. Este al doilea lucru 
deosebit de interesant pe care l-am văzut în nord. 

— Şi primul? 

Holmes împături cecul şi-l puse cu grijă în agendă. 

— Sunt un om sărac, spuse el mângâindu-l cu afecţiune şi 
aruncându-l în buzunarul interior al hainei. 

Sfârşit 


Peter „Cel Negru” 


Niciodată nu mi-am văzut prietenul mai în formă, atât 
fizic, cât şi mental, ca în 1895. Faima lui crescândă i-a adus şi o 
mulţime de cazuri şi aş fi indiscret dacă aş oferi cel mai mic 
indiciu referitor la identitatea unora dintre iluştrii clienţi care au 
trecut pragul locuinţei noastre umile din strada Baker. Şi totuşi, 
Holmes, ca mai toţi marii artişti, trăia de dragul artei şi, în afară 
de cazul ducelui de Holdernesse, rareori l-am văzut cerând vreo 
sumă impresionantă de bani pentru inestimabilele servicii 
furnizate de el. Parcă trăia pe altă lume sau poate era doar un 
capriciu, dar deseori refuza să ajute vreo persoană cu autoritate 
sau mai bogată dacă problema nu-l atrăgea, iar pe de altă 
parte, îşi dedica şi câteva săptămâni de lucru intens pentru a 
rezolva problemele unui client umil al cărui caz prezenta acele 
trăsături stranii şi dramatice care făceau apel la imaginaţia sa şi 
îi provocau ingeniozitatea. 

În acest memorabil an 1895, o ciudată şi absurdă 
succesiune de cazuri i-a captat atenţia, de la celebra 
investigaţie a morţii subite a cardinalului Tosca—anchetă pe 
care a condus-o la cererea expresă a Sfinţiei Sale Papa — până 
la arestarea lui Wilson, infamul dresor de canari, îndepărtând 
astfel un focar de infecţie din capătul estic al Londrei. Apropiată 
de aceste două cazuri a fost tragedia de la Woodman's Lee şi 
împrejurările bizare din jurul morţii căpitanului Peter Carey. 
Nicio relatare a faptelor domnului Sherlock Holmes nu ar fi 
completă dacă nu ar conţine şi câteva detalii despre această 
neobişnuită afacere. 

In prima săptămână a lunii iulie, prietenul meu a lipsit 
atât de mult şi atât de des din apartamentul nostru încât mi-am 
dat seama că meştereşte ceva. Faptul ca mai mulţi bădărani au 
sunat în acea perioadă, întrebând de căpitanul Basil. m-a făcut 
să înţeleg că Holmes lucra undeva sub una dintre nenumăratele 
sale deghizări şi sub un nume cu care-şi ascundea formidabila 
identitate. Avea cel puţin cinci refugii, în diferite părţi ale 
Londrei, unde-şi ascundea persoana. Nu mi-a menţionat nimic, 
iar eu nu obişnuiam să-i forţez încrederea. Primul semn pozitiv 
pe care mi l-a dat în legătură cu investigația lui a fost unul 


extraordinar. Fusese plecat înainte de micul dejun, iar eu tocmai 
mă aşezasem la masă când el intră în cameră, cu pălăria pe cap 
şi cu o uriaşă ţepuşă cu vârf ascuţit ascunsă ca o umbrelă sub 
braţ. 

— Doamne-Dumnezeule, Holmes!, am strigat eu. Doar nu 
vrei să-mi spui că te-ai plimbat prin Londra cu chestia aia? 

— Am fost până la măcelărie şi înapoi. 

— La măcelărie? 

— Şi m-am întors cu un apetit fantastic. Dragul meu 
Watson, nu poate fi pusă la îndoială valoarea exerciţiului fizic 
înainte de micul dejun. Dar pun pariu că nu ghiceşti ce formă a 
luat exerciţiul meu fizic. 

— Nici nu voi încerca. 

Chicoti şi-şi turnă cafea. 

— Dacă te-ai fi putut uita în spatele magazinului lui 
Allardyce, ai fi văzut un porc mort, atârnat de un cârlig din tavan 
şi un domn în cămaşă înjunghiindu-l cu această armă. Eu eram 
acea persoană energică şi mi-am satisfăcut curiozitatea: oricât 
de tare aş da, nu pot străpunge porcul dintr-o singură lovitură. 
Poate doreşti să încerci? 

— Pentru nimic în lume! Dar de ce făceai aşa ceva? 

— Pentru că mi s-a părut că are o legătură indirectă cu 
misterul de la Woodman's Lee. Ah, Hopkins, ţi-am primit 
telegrama aseară; te aşteptam. Vino să ni te alături. 

Musafirul nostru era un bărbat excesiv de vigilent, de 
vreo treizeci de ani, îmbrăcat într-un costum tern de tweed, dar 
menţinând statura dreaptă a unuia care a fost obişnuit cu o 
uniformă oficială. 

L-am recunoscut imediat ca fiind Stanley Hopkins, un 
tânăr inspector de poliţie pentru viitorul căruia Holmes avea 
mari speranţe, iar el, în schimb, arăta admiraţia şi respectul 
unui cirac pentru metodele ştiinţifice ale celebrului mentor. 
Fruntea lui Hopkins era îngândurată. Se aşeză cu un aer de 
deplină descurajare. 

— Nu, mulţumesc, domnule. Am luat micul dejun înainte 
de a veni. Am petrecut noaptea în oraş pentru că am venit ieri la 
raport. 

— Şi ce aţi raportat? 

— Eşec, domnule; eşec total. 

— Nu aţi făcut progrese? 


— Deloc. 

— Vai de mine! Trebuie să văd despre ce este vorba. 

— Mă rog la Dumnezeu să vedeţi despre ce este vorba, 
domnule Holmes. Este prima mea şansă majoră şi nu mai ştiu ce 
să fac. Pentru Dumnezeu, veniţi să-mi daţi o mână de ajutor! 

— Păi, din întâmplare, am citit deja foarte atent toate 
dovezile disponibile, inclusiv raportul anchetei. Apropo, ce 
părere aveţi despre săculeţul cu tutun găsit la scena crimei? Nu 
e niciun indiciu acolo? 

Hopkins păru surprins. 

— Era chiar săculeţul bărbatului, domnule. Iniţialele lui 
erau înăuntru. Şi era făcut din blană de focă... lar el era un 
bătrân vânător de foci. 

— Dar nu avea pipă. 

— Nu, domnule, nu am găsit nicio pipă; într-adevăr, fuma 
foarte puţin. Dar poate că păstra tutun pentru prieteni. 

— Fără îndoială. Am adus vorba despre asta doar pentru 
că, dacă eu aş fi anchetat cazul, de acolo aş fi început 
investigația. Oricum, prietenul meu, doctorul Watson, nu ştie 
nimic despre această problemă şi nici mie nu mi-ar prinde rău 
să mai aud o dată succesiunea evenimentelor. Fă-ne o mica 
descriere a punctelor esenţiale. 

Stanley Hopkins scoase din buzunar o bucată de hârtie. 

— Am aici câteva date despre cariera unui om mort, 
căpitanul Peter Carey. S-a născut în 1845... avea cincizeci de 
ani. A fost vânător de foci şi balene, cutezător şi de succes. În 
1883 a fost comandantul balenierei cu aburi „Inorogul de mare“ 
din Dundee. In acea perioadă a avut câteva călătorii succesive 
încununate de succes şi în anul următor, 1884, s-a retras. După 
aceea a călătorit câţiva ani şi, în final, a cumpărat un loc mic 
numit Woodman's Lee, lângă Forest Row, în Sussex. A trăit 
acolo timp de şase ani şi tot acolo a murit, acum fix o 
săptămână. Sunt câteva lucruri neobişnuite în legătură cu acest 
bărbat. In viaţa de zi cu zi era un puritan convins, un tip tăcut, 
posac. Familia lui era formată din soţie, fiică de vreo douăzeci 
de ani şi două slujnice. Acestea din urmă se schimbau mereu, 
pentru că nu era o atmosferă veselă şi, câteodată, era mai mult 
decât poate suporta un om. Bărbatul bea din când în când şi, 
când îl apuca, devenea un drac împieliţat. Adeseori îşi scotea 
nevasta şi fiica afară din casă în miezul nopţii şi le biciuia prin 


ogradă, până trezeau tot satul cu ţipetele lor. A fost adus în faţa 
instanţei, o dată, pentru agresiune extrem de gravă asupra 
bătrânului vicar care-l chemase ca să-l dojenească pentru 
purtarea lui. 

Pe scurt, domnule Holmes, n-aţi mai găsi curând un 
bărbat mai periculos ca Peter Carey şi am auzit că acelaşi 
comportament îl avea şi la cârma navei. Era cunoscut în breaslă 
ca Peter „Cel Negru“, iar numele i-a fost dat nu doar din cauza 
chipului întunecat şi culorii bărbii uriaşe, dar şi pentru toanele 
lui care erau terorizante pentru toţi cei din jurul său. Nu mai 
este nevoie să spun că era disprețuit şi evitat de toţi vecinii săi 
şi că nu am auzit niciun singur cuvânt de regret pentru sfârşitul 
său teribil. Cred că aţi citit în rezumatul anchetei despre cabina 


bărbatului, domnule _ Holmes; dar poate prietenul 
dumneavoastră nu ştie. Işi construise singur o dependinţă din 
lemn — a numit-o întotdeauna „cabină” — la câteva sute de 


metri distanţă de casă şi acolo dormea în fiecare noapte. Era o 
colibă mică, având doar o cameră, de cinci pe trei metri. Tinea 
cheia în buzunar, îşi făcea singur patul, făcea curăţenie şi nu 
lăsa pe nimeni să-i treacă pragul. De fiecare parte sunt ferestre 
mici, acoperite întotdeauna de perdele şi niciodată deschise. 
Una dintre aceste ferestre mici dă spre şosea, iar noaptea, când 
era lumină înăuntru, oamenii se uitau întotdeauna şi se întrebau 
ce face acolo Peter „Cel Negru”. Acea fereastră, domnule 
Holmes, ne-a oferit cele câteva părticele de dovezi pozitive care 
au reieşit în desfăşurarea anchetei. Vă aduceţi aminte că un 
zidar, pe nume Slater, care mergea, cu două zile înainte de 
crimă, pe la unu dimineaţa, de la Forest Row, s-a oprit când era 
în dreptul colibei şi s-a uitat la pătratul de lumină care încă 
lumina printre copaci. Ajurat că se vedea clar prin oblon umbra 
unui cap de bărbat, întors într-o parte, şi că umbra nu era a lui 
Peter Carey pe care el îl cunoştea foarte bine. Era umbra unui 
bărbat cu barbă, dar barba era scurtă şi zbârlită în faţă, foarte 
diferită de cea a căpitanului. Aşa spune el, dar tocmai petrecuse 
două ore într-un local şi este o distanţă destul de mare din 
stradă până la fereastră. Şi apoi, asta s-a întâmplat luni, iar 
crima a fost comisă miercuri. In ziua de marţi, Peter Carey a 
fost într-o dispoziţie extrem de proastă, plin de băutură şi 
sălbatic ca o fiară periculoasă. S-a plimbat de colo-colo prin casă 
şi femeile au fugit când l-au auzit venind. 


Seara, târziu, a plecat la coliba lui. Pe la ora două, 
dimineaţa următoare, fiica lui, care dormea cu geamul deschis, 
a auzit un strigăt groaznic din direcţia colibei, dar nu era un 
lucru neobişnuit ca el să urle şi să ţipe când era beat, aşa că nu 
l-a băgat în seamă. La ora şapte, când s-a trezit, una dintre 
slujnice a observat că uşa de la colibă era deschisă, dar teroarea 
provocată de bărbat era atât de mare încât de-abia la prânz a 
îndrăznit cineva să vadă ce s-a întâmplat cu el. Trăgând cu 
ochiul prin uşa deschisă, au văzut o privelişte care i-a 
determinat să fugă îngroziţi până în sat. Intr-o oră am ajuns 
acolo şi am preluat cazul. Ei bine, după cum ştiţi, domnule 
Holmes, sunt un om cu nervii tari, dar aveţi cuvântul meu că am 
avut un şoc când am băgat capul pe uşă. Era un bâzâit ca de 
orgă din cauza muştelor, iar podeaua şi pereţii arătau de parcă 
era un abator. O numea cabină, şi cabină era, ai fi crezut că eşti 
pe un vapor. Într-o parte era o cuşetă, un cufăr, hărţi şi tabele, o 
poză a „Inorogului de mare”, un şir de jurnale de bord pe un 
raft, totul exact cum te-ai aştepta să găseşti în camera unui 
căpitan. Şi pe urmă, în centrul camerei era chiar bărbatul, cu 
faţa schimonosită ca un suflet chinuit şi uriaşa-i barba bălţată 
înţepenită în sus în agonia sa. În pieptu-i lat fusese înfipt un 
harpon, care intrase adânc în peretele de lemn din spatele lui. 
Era țintuit ca un cărăbuş de o bucată de carton. Desigur, era 
mort din momentul în care eliberase ultimul strigăt de agonie. 
Vă cunosc metodele, domnule, şi le-am aplicat. Inainte de a 
permite să fie mutat ceva, am examinat foarte atent pământul 
de afară şi, de asemenea, podeaua camerei. Nu erau urme de 
tălpi. 

— Adică nu aţi văzut niciuna? 

— Vă asigur, domnule, că nu erau. 

— Bunul meu Hopkins, am anchetat multe crime, dar 
până acum nu am văzut niciuna comisă de vreo creatură 
zburătoare. Atât timp cât criminalul stă în două picioare, trebuie 
să fie vreo amprentă, o zgârietură, vreun lucru uşor mişcat din 
loc, aspecte ce pot fi detectate ştiinţific de un anchetator. Nu se 
poate ca acea cameră împroşcată cu sânge să nu conţină urme 
care să ne poată ajuta. Am înţeles totuşi din anchetă că sunt 
câteva obiecte pe care aţi omis sa le verificaţi? 

Tânărul inspector tresări la auzul comentariilor ironice ale 
prietenului meu. 


— Ce prost am fost că nu v-am chemat atunci, domnule 
Holmes. Oricum, ce a fost a fost. Da, erau câteva obiecte în 
cameră care necesitau o atenţie specială. Unul era harponul cu 
care fusese comisă crima. Fusese smuls dintr-un suport de pe 
perete. Altele două rămăseseră acolo şi era un loc liber pentru 
al treilea. Pe patul harponului erau înscrise cuvintele: SS 
„Inorogul de mare”, Dundee. Asta părea să stabilească faptul că 
acea crimă a fost înfăptuită într-un moment de furie şi că 
ucigaşul a luat prima armă care i-a căzut în mână. Faptul că 
odioasa crimă a fost comisă la ora două dimineaţa şi, cu toate 
acestea, Peter Carey era complet îmbrăcat sugerează că ar fi 
avut o întâlnire cu criminalul, fapt susţinut şi de existenţa unei 
sticle cu rom şi a două pahare murdare găsite pe masă. 

— Da, spuse Holmes, cred ca ambele deducţii sunt 
corecte. Mai era vreo băutură alcoolică în cameră în afară de 
rom? 

— Da, pe cufăr era un suport de carafe plin cu whisky şi 
coniac. Dar nu are nicio importanţă pentru noi, deoarece 
carafele erau pline şi deci nu fuseseră folosite. 

— Chiar şi aşa, prezenţa lor are o semnificaţie, spuse 
Holmes. Mă rog, să auzim mai multe despre obiectele care vi se 
pare că ar avea importanţă pentru caz. 

— Mai era acest săculeţ cu tutun pe masă. 

— In ce parte a mesei? 

— In mijloc. Era făcut din blana neprelucrata de focă — 
din blană cu păr drept şi o curea de piele ca să-l lege. Înăuntru, 
pe capac erau inițialele „P.C.“. In săculeţ era tutun tare. 

— Excelent! Ce altceva? 

Stanley Hopkins scoase din buzunar o agendă învelită în 
postav de culoare bej. Exteriorul era aspru şi uzat, iar filele 
decolorate. Pe prima pagină erau scrise inițialele şi data „1883“. 
Holmes puse agenda pe masă şi o examină în felul lui minuţios, 
în timp ce eu şi Hopkins priveam peste umăr. Pe cea de-a doua 
pagină erau literele „C.P.R.“ şi pe urmă erau mai multe pagini 
cu numere. Alte titluri erau: Argentina, Costa Rica şi Sao Paulo, 
fiecare urmate de pagini cu semne şi cifre. 

— Ce zici de asta?, întrebă Holmes. 

— Par a fi liste cu acţiuni la Bursa de Valori. M-am gândit 
că „J.H.N.” sunt inițialele unui broker şi „C.P.R.“ o fi fost clientul 
lui. 


— Mai degrabă „Canadian Pacific Railways“, zise Holmes. 

Stanley Hopkins înjură mărunt şi-şi lovi coapsa cu mâna 
încleştată. 

— Ce prost am fost!, strigă el. Desigur, asta este! Atunci, 
singurele iniţiale care mai rămân de aflat sunt Am examinat 
deja vechea listă de la bursa de valori şi nu am găsit nimic în 
1883, niciunui broker nu-i corespund aceste iniţiale, nici de la 
Bursa din Londra, nici dintre ceilalţi brokeri. Şi totuşi, presimt că 
acest indiciu este cel mai important pe care îl avem. Sunteţi de 
acord cu mine, domnule Holmes, că este posibil ca aceste 
iniţiale să aparţină celei de-a doua persoane prezente în casă, 
cu alte cuvinte, criminalului? De asemenea, aş ţine să 
menţionez că introducerea în cutie a unui document referitor la 
cantităţi mari de acţiuni valoroase ne oferă pentru prima dată 
motivul crimei. 

Expresia de pe chipul lui Sherlock Holmes arăta că era 
profund nedumerit de această ultimă descoperire. 

— Sunt de acord cu ambele menţiuni, aprobă el. Trebuie 
să mărturisesc că această agendă care nu a apărut în anchetă 
schimba orice ipoteză pe care mi-am format-o. Elaborasem o 
teorie despre crimă, dar în care aceasta dovadă nu-şi are locul. 
Aţi încercat să daţi de urma acţiunilor menţionate aici? 

— In prezent se conduc anchete la birouri, dar mă tem că 
registrul complet al acţionarilor acestor concerne sud-americane 
se află în America de Sud şi că vor mai trece câteva săptămâni 
până vom da de urma lor. 

Holmes examina coperta agendei cu lupa. 

— Aici este o pată!, exclamă. 

— Da, domnule, este o pată de sânge. V-am spus că am 
găsit agenda pe podea. 

— Pata de sânge era deasupra sau dedesubt? 

— Într-o parte, lângă scena crimei. 

— Ceea ce demonstrează, desigur, că agenda a fost 
scăpată după ce a fost comisa crima. 

— Exact, domnule Holmes. Şi eu am gândit astfel, am zis. 
că probabil criminalul a scăpat-o în timp ce se grăbea să plece. 
Am găsit-o lângă uşă. 

— Presupun că printre obiectele personale ale bărbatului 
nu s-a găsit nici una dintre acţiunile acestea? 

— Nu, domnule. 


— Există vreun motiv să bănuiţi că a fost jefuit? 

— Nu, domnule. Nimic nu pare să fi fost atins. 

— Foarte curios! Într-adevăr, este un caz foarte 
interesant. Atunci trebuie să fi fost un cuţit, nu? 

— Un cuţit suedez, în teacă. Era căzut la picioarele 
mortului. Doamna Carey l-a identificat ca aparţinând soţului ei. 

Pentru un timp, Holmes se pierdu în gânduri. 

— Ei bine, vorbi el într-un final, presupun că va trebui să 
vin şi să văd eu. 

Stanley Hopkins strigă de bucurie. 

— Mulţumesc, domnule, mi-aţi luat o piatră de pe inima. 

Holmes îndreptă degetul către inspector şi spuse: 

— Acum o săptămână ar fi fost o misiune mult mai 
uşoară. Dar şi acum poate că vizita mea nu va fi total inutilă. 
Watson, dacă ai avea timp, aş fi fericit dacă m-ai însoţi. Hopkins, 
dacă o să chemi o trăsură, într-un sfert de oră suntem gata să 
pornim spre Forest Row. 

Ajungând la mica gară de la marginea drumului, am mers 
câţiva kilometri printre rămăşiţele acelei păduri întinse, 
odinioară parte a măreţei păduri care mult timp i-a ţinut departe 
pe saxoni... Impenetrabila pădure care, timp de şaizeci de ani, a 
fost bastionul Britaniei. Porţiuni mari fuseseră defrişate pentru 
că aici a fost înfiinţată prima turnătorie din ţară, iar copacii au 
fost tăiaţi ca să se poată topi minereurile. Acum, meşteşugul s-a 
răspândit în câmpurile mai bogate din nord şi, în afară de 
această pădurice distrusă şi aceste cicatrice uriaşe de pe 
pământ, nimic nu mai vorbeşte despre lucrările din trecut. Aici, 
într-un luminiş pe panta verde a dealului, se afla o casă lungă 
din piatră, la care se ajungea pe o stradă şerpuită printre 
câmpuri. Aproape de stradă, înconjurată din trei părţi de tufişuri, 
era o mică dependinţă, cu o fereastră şi uşa în direcţia noastră. 
Era locul crimei. 

Stanley Hopkins m-a condus întâi în casă, unde m-a 
prezentat unei femei slabe, cu păr grizonat, văduva bărbatului 
ucis, o femeie al cărei chip uscăţiv şi brăzdat de riduri, cu o 
privire îngrozită ascunsă în spatele ochilor înroşiţi, vorbea 
despre anii de greutăţi şi de chinul pe care-l îndurase. Lângă ea 
era fiica ei, o fată palidă, blondă, ai cărei ochi m-au privit 
sfidători în momentul în care ne-a spus că este fericită că tatăl 
ei a murit şi că binecuvântează mâna care l-a zdrobit. Peter „Cel 


Negru“ crease o atmosferă familială cumplită şi ne-am simţit 
uşuraţi când am ieşit la lumina soarelui şi ne-am îndreptat spre 
o potecă formată în câmp de urmele paşilor bărbatului mort. 

Dependinţa era o căsuţă extrem de simplă, cu pereţi din 
lemn, acoperiş din şindrilă, o fereastră lângă uşă şi alta de 
cealaltă parte. Stanley Hopkins scosese cheia din buzunar şi se 
pregătise să descuie, dar se opri surprins şi privi atent. 

— Cineva a umblat aici!, exclamă. 

Nu era nicio îndoială că aşa era. Construcţia din lemn era 
tăiată, iar zgărieturile lăsau să se vadă alb prin vopsea, ca şi 
cum ar fi fost făcute chiar atunci. 

Holmes examină ferestrele. 

— Cineva a forţat şi fereastra. Oricine a fost nu a reuşit să 
intre. Trebuie să fi fost un hoţ prea puţin iscusit. 

— Este un lucru extraordinar, spuse inspectorul. Aş putea 
să jur că semnele acestea nu erau aici ieri-seară. 

— Probabil vreun sătean curios, am sugerat. 

— Nu cred. Puţini ar îndrăzni să pună piciorul pe teritoriul 
lui, cu atât mai mult să încerce să intre cu forţa în cabină. Ce 
credeţi, domniile Holmes? 

— Cred că suntem foarte norocoşi. 

— Credeţi că, oricine a fost, va veni din nou? 

— Se prea poate. A venit sperând să găsească uşa 
deschisă. A încercat să intre cu ajutorul unei lame de la un 
briceag foarte mic, dar nu a reuşit. Ce ar putea să facă? 

— Să vină noaptea următoare cu o unealtă mai bună. 

— Aşa aş zice şi eu. Va fi numai vina noastră dacă nu 
suntem aici să-l întâmpinam. Între timp, vreau să văd interiorul 
cabinei. 

Urmele tragediei fuseseră îndepărtate, dar mobilierul din 
camera aceea mică era la fel ca în noaptea crimei. Timp de 
două ore, extrem de concentrat, Holmes a examinat fiecare 
obiect în parte, dar pe chipul lui se citea clar că ancheta nu 
avusese succes. O singură dată s-a oprit din investigația atentă. 

— Hopkins, ai luat ceva de pe raftul ăsta? 

— Nu, nu am luat nimic. 

— A fost luat ceva. În colţul ăsta al raftului este mai puţin 
praf ca în restul camerei. Poate o fi fost o carte sprijinită într-o 
parte. Poate o cutie. Oricum, nu mai pot face nimic. Să ne 
plimbăm puţin, Watson, prin pădurile astea frumoase şi să 


acordăm câteva ore păsărilor şi florilor. Hopkins, ne întâlnim aici 
mai târziu, ca să vedem dacă putem face cunoştinţă cu domnul 
care ne-a vizitat azi-noapte. 

Era trecut de ora unsprezece când am creat mica noastră 
ambuscadă. Hopkins spunea că ar trebui să lăsăm uşa de la 
colibă deschisă, dar Holmes credea că asta l-ar face suspicios pe 
necunoscut. Incuietoarea era foarte simplă şi nu era nevoie 
decât de o lama sănătoasă care s-o împingă înapoi. De 
asemenea, Holmes a sugerat că ar trebui să aşteptăm nu în 
colibă, ci afară, printre tufişurile care crescuseră în jurul 
ferestrei îndepărtate. Astfel, l-am fi putut vedea pe bărbat dacă 
aprindea lumina şi am fi văzut motivul pentru aceasta vizită 
tainică, nocturnă. A fost o pândă lungă şi deprimantă şi, cu toate 
acestea, a adus cu sine ceva din emoția pe care o simte 
vânătorul când stă lângă apa şi aşteaptă animalul de prada 
însetat. Ce creatură sălbatică ne va surprinde în întuneric? Oare 
un tigru fioros, care nu poate fi înfrânt decât după ce s-a luptat 
cu ghearele şi colții, sau poate s-ar dovedi a fi un şacal ascuns, 
periculos doar pentru cei slabi şi neprotejaţi? 

Într-o tăcere absolută, ne-am ghemuit în tufișuri, 
aşteptând orice avea sa vină. La început am tresărit la auzul 
paşilor câtorva săteni întârziaţi şi la vocile ce se auzeau dinspre 
sat; dar, una câte una, aceste întreruperi au pierit şi ne-am 
cufundat într-o tăcere absolută, excepţie făcând dangătul 
clopotului de la biserica din depărtare, care ne anunţa ce oră 
este, şi freamătul, şi foşnetul ploii uşoare ce cădea peste 
frunzişul care ne acoperea. 

Clopotul a bătut de ora doua, cea mai întunecată oră 
dinaintea răsăritului, şi totul a început cu un zgomot încet, dar 
ascuţit, perceput dinspre poartă. 

Cineva intrase pe alee. 

Din nou se lăsă o tăcere lungă şi începusem să mă tem să 
nu fie o alarmă falsă, când în faţa colibei se simţiră paşi 
strecurându-se şi, o secundă mai târziu, se auziră un zăngănit şi 
un scârţâit. Bărbatul încerca să forţeze încuietoarea! De data 
aceasta, ori a fost mai îndemânatic, ori unealta a fost mai bună, 
pentru ca, deodată, balamalele pocniră şi scârţâiră. Apoi se 
aprinse un chibrit şi, în secunda următoare, lumina unei 
lumânări scaldă interiorul colibei. Prin perdeaua transparentă, 
ochii noştri erau pironiţi la ceea ce se întâmpla înăuntru. 


Vizitatorul nocturn era un tânăr subţire şi fragil, cu o mustață 
neagră care intensifica paloarea cadaverică a chipului său. Nu 
avea cu mult peste douăzeci de ani. In viaţa mea nu am văzut 
om atât de înfricoşat încât dinţii să-i clănţăne vizibil şi să 
tremure din tot corpul. Era îmbrăcat ca un domn perfect, cu 
jachetă Norfolk şi pantaloni de călărie, cu o bereta din pânză pe 
cap. L-am privit cum se uita în jurul lui cu ochi înspăimântați. 
Apoi aşeză pe masă lumânarea şi dispăru într-un colţ. Reveni cu 
o carte mare, unul dintre jurnalele de bord aliniate pe rafturi. 
Sprijinindu-se de masă, dădu rapid paginile volumului până când 
ajunse la datele pe care le căuta. Apoi, gesticulând furios cu 
mâna-i încleştată, închise cartea, o puse la loc în colţ şi stinse 
lumina. Se întorsese să iasă din colibă, când mâna lui Hopkins 
se agăţă de gulerul individului şi l-am auzit ţipând înfricoşat 
când şi-a dat seama că este prins. Lumânarea s-a aprins din nou 
şi l-am văzut pe amărâtul nostru captiv tremurând tot în mâna 
detectivului. Se prăbuşi pe cufăr şi se uita neajutorat când la 
unul, când la celălalt. 

— Acum, dragul meu, vorbi Stanley Hopkins, cine eşti şi 
ce cauţi aici? 

Bărbatul se adună şi ne privi făcând un efort imens ca să 
se stăpânească. 

— Presupun că sunteţi detectivi?, spuse el. Vă închipuiţi 
că am vreo legătură cu moartea căpitanului Peter Carey? Vă 
asigur că sunt nevinovat. 

— Vom mai vedea noi, comentă Hopkins. În primul rând, 
cum te numeşti? 

— John Hopely Neligan. 

l-am văzut pe Holmes şi Hopkins schimbând priviri. 

— Ce cauţi aici? 

— Pot să vă vorbesc confidenţial? 

— Nu, desigur că nu. 

— De ce v-aş spune? 

— Dacă nu răspunzi, s-ar putea să nu-ţi meargă bine la 
proces. 

Tânărul tresări. 

— Bine, vă voi spune. De ce nu v-aş spune? Dar mă 
gândesc cu groază că va ieşi la iveală scandalul acela vechi. Aţi 
auzit vreodată de Dawson şi Neligan? 


Era clar de pe chipul lui Hopkins ca nu auzise niciodată, 
dar Holmes era foarte interesat. 

— Adică bancherii din comitatele de vest, preciza el. Au 
dat faliment pentru un milion, au adus în ruină jumătate dintre 
familiile din Cornwall, iar Neligan a dispărut. 

— Exact. Neligan a fost tatăl meu. 

Deşi aveam parte de informaţii sigure, totuşi nu părea să 
fie vreo legătură între un bancher fugar şi căpitanul Peter Carey 
înfipt în perete cu unul dintre harpoanele sale. Am ascultat toţi 
foarte atenţi cuvintele tânărului. 

— De fapt, tatăl meu era cel afectat. Dawson ieşise la 
pensie. La vremea respectivă aveam doar zece ani, dar eram 
destul de mare ca să-mi pot da seama de ruşinea şi dezonoarea 
acestei situaţii. Întotdeauna s-a spus că tatăl meu a furat toate 
acţiunile şi a fugit. Nu este adevărat. El credea că, dacă avea 
suficient timp la dispoziţie să realizeze ce voia, totul avea să fie 
bine şi fiecare creditor avea să fie plătit. A plecat cu iahtul lui 
mic spre Norvegia, exact înainte de a se emite mandatul pentru 
arestarea lui. Încă mai ţin minte acea ultimă noapte în care şi-a 
luat rămas-bun de la mama. Ne-a lăsat o listă cu acţiunile pe 
care le luase şi a jurat ca se va întoarce cu onoarea spălată şi că 
nici unul dintre cei care au avut încredere în el nu va suferi. Ei 
bine, n-am mai auzit nimic de la el de atunci. Şi el, şi iahtul au 
dispărut cu desăvârşire. Eu şi mama am crezut că iahtul 
împreună cu el şi acţiunile pe care le luase zăceau pe fundul 
mării. Totuşi, avem un prieten de încredere care este om de 
afaceri şi el este cel care a descoperit, în urmă cu ceva timp, că 
acţiunile pe care tatăl meu le luase cu el reapăruseră pe piaţa 
londoneză. Vă imaginaţi uimirea noastră. Am petrecut luni 
întregi încercând sa le dau de urmă şi, într-un final, după multe 
şiretlicuri şi dificultăţi întâmpinate, am descoperit că cel care le 
vindea era căpitanul Peter Carey, proprietarul acestei colibe. 
Desigur, am făcut investigaţii despre bărbat. Am descoperit că 
acesta comandase o balenieră care trebuia sa se întoarcă din 
apele arctice în aceeaşi perioadă în care tata traversa marea 
spre Norvegia. Toamna acelui an a fost foarte furtunoasă şi a 
fost o lunga succesiune de furtuni din sud. Se prea poate ca 
iahtul tatălui meu să fi fost împins spre nord şi acolo să 
întâlnească vaporul căpitanului Peter Carey. Dar, dacă aşa era, 
ce se întâmplase cu tata? Oricum, dacă dovedeam prin mărturia 


lui Peter Carey cum ajunseseră pe piaţă acele acţiuni, ar fi fost o 
dovadă că tatăl meu nu le vânduse şi deci nu avusese de gând 
să profite el personal de ele când le-a luat. Am venit la Sussex 
cu intenţia de a-l vedea pe căpitan, dar s-a întâmplat să fie 
exact în momentul morţii sale. La anchetă am citit descrierea 
cabinei sale în care figura că păstrase vechiul jurnal de bord al 
navei sale. M-am gândit că, dacă aş vedea ce s-a întâmplat în 
august 1883 la bordul navei „lnorogul de mare”, aş putea 
elucida misterul morţii tatălui meu. Am încercat aseară să ajung 
la aceste jurnale de bord, dar nu am putut deschide uşa. In 
seara aceasta am încercat din nou şi am reuşit, dar am 
descoperit că paginile referitoare la acea lună fuseseră rupte. In 
momentul acela am devenit prizonier în mâinile dumneavoastră. 

— Asta este tot?, întrebă Hopkins. 

— Da, asta este tot. 

Îşi muta privirea când spusese aceste vorbe. 

— Nu mai ai nimic altceva să ne spui? 

Ezită. 

— Nu, nu mai este nimic. 

— Nu ai fost aici înainte de noaptea trecută? 

— Nu. 

— Atunci cum explici ASTA?, strigă Hopkins ridicând 
agenda incriminatoare cu inițialele prizonierului nostru pe prima 
pagină şi pătată cu sânge pe copertă. 

Nenorocitul se prăbuşi. Işi adâncise faţa în palme şi 
tremura tot. 

— De unde o aveţi?, murmură el. N-am ştiut. Am crezut că 
am pierdut-o la hotel. 

— Ajunge!, îl opri Hopkins. Ce mai ai de zis vei spune la 
tribunal. Acum mă vei însoţi la sediul poliţiei. Ei bine, domnule 
Holmes, vă sunt dator, dumneavoastră şi  amicului 
dumneavoastră, că aţi venit să mă ajutaţi. După câte se pare, 
prezenţa dumneavoastră nu era necesară şi aş fi rezolvat acest 
caz şi fără dumneavoastră; dar, oricum, vă sunt recunoscător. 
Aveţi camere rezervate la hotelul Brambletye, aşa că putem 
merge împreună până în sat. 

— Ei bine, Watson, ce părere ai?, întrebă Holmes a doua zi 
dimineaţă pe când ne întorceam. 

— Văd că nu eşti mulţumit. 


— Ba da, dragul meu Watson, sunt foarte mulţumit. În 
acelaşi timp, metodele lui Stanley Hopkins nu se potrivesc cu 
ale mele. Sunt dezamăgit de Stanley Hopkins. Sperasem lucruri 
mai bune pentru el. Întotdeauna trebuie să cauţi o alternativă 
posibilă şi să iei măsuri în direcţia acesteia. Este prima regulă a 
unei investigaţii criminalistice. 

— Şi atunci care este alternativa? 

— Pista pe care eu însumi o urmăresc. Poate că nu o să 
dea rezultate. N-aş putea să spun. Dar cel puţin o s-o urmez 
până la sfârşit. 

În strada Baker, pe Holmes îl aşteptau câteva scrisori. Luă 
una, o deschise şi izbucni într-un râs victorios. 

— Excelent, Watson! Alternativa se conturează. Ai 
formulare de telegraf? Scrie, te rog, două mesaje pentru mine: 


Sumner, agent cărăuş, şoseaua Ratcliff. Trimite trei 
oameni pentru mâine-dimineaţă la ora zece... Basil. 


Acesta e numele sub care sunt cunoscut în acele părţi. 
Celalalt este: 


Inspector Stanley Hopkins, strada Lord, numărul 46, 
Brixton. Vino la micul dejun mâine la nouă şi jumătate. 
Important. Telegrafiază dacă nu poți să vii. Sherlock Holmes. 


Poftim, Watson, cazul ăsta infernal mă bântuie de zece 
zile. Acum îl alung complet din minte. Am încredere că mâine 
vom auzi despre el pentru ultima dată. 

Fix la ora specificată, inspectorul Stanley Hopkins a apărut 
şi ne-am aşezat împreună la micul dejun excelent preparat de 
doamna Hudson. Tânărul detectiv era foarte încântat de 
succesul său. 

— Crezi cu adevărat că soluţia ta este cea corectă?, 
întrebă Holmes. 

— Nit mi-aş putea imagina un caz mai complet. 

— Mie nu mi s-a părut concludent. 

— Mă uimiţi, domnule Sherlock Holmes. Ce altceva aş mai 
putea cere? 

— Explicaţia dumneavoastră acoperă toate punctele? 


— Fără îndoială. M-am gândit că tânărul Neligan a ajuns 
la hotelul Brambletye chiar în ziua crimei. A venit sub pretextul 
că joacă golf. Camera lui era la parter şi putea ieşi când dorea. 
Chiar în acea seară s-a dus la Woodman's Lee, l-a văzut pe 
Peter Carey la colibă, s-au certat şi l-a ucis cu harponul. Apoi, 
îngrozit de ceea ce făcuse, ieşind în fugă din colibă, a scăpat 
agenda pe care o luase cu el ca să-l întrebe pe Peter Carey 
despre acele acţiuni. Poate aţi remarcat că unele dintre ele erau 
însemnate şi celelalte — majoritatea — nu erau. Celor 
însemnate li s-a dat de urmă pe piaţa londoneză; dar celelalte 
se presupune că încă erau în posesia lui Carey, iar tânărul 
Neligan, conform propriilor spuse, era nerăbdător să le 
recupereze ca să facă ceea ce era bine pentru creditorii tatălui 
său. După ce a fugit, un timp nu a îndrăznit sa se mai apropie de 
colibă; dar în final s-a întors pentru a obţine informaţiile de care 
avea nevoie. Desigur, totul este simplu şi evident! 

Holmes zâmbi şi scutură din cap. 

— Mie mi se pare că are doar o singură deficiență, şi 
anume că este absolut imposibil. Ai încercat să înfigi un harpon 
printr-un corp? Nu? Vai, dragul meu, trebuie într-adevăr să fii 
atent la astfel de detalii. Amicul meu Watson îţi poate spune că 
am petrecut o dimineaţă întreagă făcând exerciţii. Nu e un lucru 
uşor şi cere un braţ puternic şi experimentat. Dar lovitura 
aceasta a fost dată cu o asemenea violenţă încât vârful armei s- 
a înfipt în perete. Chiar îţi închipui că tânărul acesta anemic a 
fost în stare de un asemenea atac? El să fie bărbatul cu care 
Peter „Cel Negru“ a băut rom în timpul nopţii? Profilul lui a fost 
văzut prin oblon cu două nopţi înainte? Nu, nu, Hopkins; este 
altcineva şi este o persoană mult mai puternică aceea pe care o 
căutăm. 

Faţa detectivului se lungise cât timp vorbise Holmes. 
Speranţele şi ambițiile lui se prăbuşiseră. 

Dar nu voia să renunţe la luptă. 

— Nu puteţi nega că Neligan a fost prezent în seara 
aceea. Agenda o poate dovedi. Cred că am destule probe în 
rechizitoriu ca să-l pot acuza în faţa unui juriu, chiar dacă 
dumneavoastră îi găsiţi defecte. Şi apoi, domnule Holmes, am 
pus mâna pe omul MEU. Cât despre persoana aceea teribilă a 
dumneavoastră, unde este? 


— Cred ca pe scări, spuse Holmes calm. Watson, cred că 
ar fi bine dacă ai pune revolverul acela la îndemână. 

Se ridică şi puse pe masă, o hârtie pe care era ceva scris. 

— Acum suntem gata, ne informă el. 

Afară se auziseră voci groase, iar doamna Hudson 
deschisese uşa ca să spună că afară erau trei bărbaţi care voiau 
să-l vadă pe căpitanul Basil. 

— Condu-i înăuntru, pe rând, zise Holmes. 

Primul care a intrat era un bărbat care avea obrajii 
bronzaţi şi favoriţi albi şi zbârliţi. 

Holmes scoase o scrisoare din buzunar. 

— Ce nume?, întrebă. 

— James Lancaster. 

— Imi pare rău, Lancaster, dar poziţia a fost ocupată. 
Luaţi o jumătate de sovereign pentru deranj. Poftiţi în camera 
aceasta şi aşteptaţi acolo câteva minute. 

Cel de-al doilea bărbat era un tip înalt, uscăţiv, cu păr lins 
şi obraji palizi. Numele său era Hugh Pattins. Şi el a fost respins, 
a primit jumătatea de sovereign şi ordinul să aştepte. 

Cel de-al treilea aplicant era un bărbat cu o înfăţişare 
remarcabilă. Avea faţa unui buldog fioros, înconjurată de o claie 
de păr, barbă şi doi ochi negri şi îndrăzneţi care priveau pe sub 
nişte sprâncene groase, stufoase şi prea mari. A salutat şi s-a 
oprit într-o poziţie de marinar, învârtind basca în mâini. 

— Numele dumneavoastră?, întrebă Holmes. 

— Patrick Cairns. 

— Lucraţi cu harponul? 

— Da, domnule. Douăzeci şi şase de voiaje. 

— Dundee, presupun? 

— Da, domnule. 

— Şi sunteţi pregătit să lucraţi cu o navă de exploatare? 

— Da, domnule. 

— Ce tarif? 

— Opt lire pe lună. 

— Puteţi începe imediat? 

— De îndată ce-mi iau bagajul. 

— Aveţi actele? 

— Da, domnule. 

Scoase din buzunar un teanc de acte foarte uzate şi 
unsuroase. Holmes se uită peste ele şi i le înapoie. 


— Sunteţi exact bărbatul pe care-l caut, concluzionă el. 
lată contractul pe masă. Dacă-l semnaţi, toată treaba este 
rezolvată. 

Se clătină până la masă şi apucă tocul. 

— Să semnez aici?, întrebă el sprijinindu-se de masă. 

Holmes se aplecă peste umărul lui şi îşi trecu ambele 
mâini 
peste gâtul bărbatului. 

— Asta e de-ajuns, zise el. 

Am auzit un clinchet de oţel şi un muget, ca de taur 
furios. În secunda imediat următoare, Holmes şi marinarul se 
rostogoleau împreună pe podea. Era un bărbat cu o forţă atât de 
mare încât, chiar cu cătuşele pe care Holmes i le pusese cu 
atâta îndemânare la încheieturi, ar fi reuşit foarte repede să-l 
răpună pe amicul meu dacă Hopkins şi cu mine nu am fi 
intervenit. Doar când i-am pus ţeava revolverului la tâmplă a 
înţeles că rezistenţa ar fi fost inutilă. l-am legat gleznele cu o 
sfoară şi ne-am ridicat cu răsuflarea tăiată. 

— Hopkins, trebuie neapărat să-mi cer scuze, începu 
Sherlock Holmes. Mă tem că ouăle prăjite s-au răcit. Dar, 
oricum, te vei bucura de micul dejun, nu-i aşa?, pentru că ai 
rezolvat cazul şi ai o concluzie fantastică. 

Stanley Hopkins amuţise de uimire. 

— Nu ştiu ce să spun, domnule Holmes, bolborosi el cu 
faţa înroşită. Se pare că de la bun început m-am făcut de râs. 
Acum înţeleg ceea ce nu ar fi trebuit niciodată să uit, şi anume 
că eu sunt elevul, iar dumneavoastră profesorul. Chiar şi acum, 
când văd ce aţi făcut, nu ştiu cum aţi făcut-o şi ce semnifică. 

— Bine, bine, rosti Holmes binedispus. Toţi învăţăm din 
experienţă, iar lecţia ta, de data asta, este că niciodată nu ar 
trebui să uiţi de alternativă. Ai fost atât de absorbit de tânărul 
Neligan încât nu te-ai gândit nicio secundă la Patrick Cairns, 
adevăratul asasin al lui Peter Carey. 

Vocea aspră a marinarului ne întrerupse conversaţia. 

— Ascultă aici, domnule, spuse el, nu m-am plâns că am 
fost tratat în asemenea hal, dar aş vrea să spui lucrurilor pe 
nume. Ai spus că l-am asasinat pe Peter Carey. Eu aş spune că l- 
am OMORÂT pe Peter Carey, şi iată diferenţa. Poate credeţi că 
vă vând gogoşi. 


— Absolut deloc, răspunse Holmes. Te ascultăm, ce vrei 
să ne spui? 

— V-am spus deja şi, pentru Dumnezeu, fiecare cuvânt 
este adevărat! Îl ştiam pe Peter „Cel Negru” şi, când a scos 
cuțitul, am înfipt harponul în el pentru că ştiam că era care pe 
care. Aşa a murit. Voi îi spuneţi crimă. Oricum, mai degrabă aş 
muri cu frânghia de gât decât cu cuțitul lui Peter „Cel Negru” în 
inimă. 

— Cum s-a ajuns la situaţia asta?, întrebă Holmes. 

— Vă voi spune de la început. Doar să mă ridic ca să pot 
vorbi mai uşor. În 1883 s-a întâmplat, în august. Peter Carey era 
comandantul navei „Inorogul de mare”, iar eu eram vânător 
rezervă la harpon. leşeam dintre ghețari pe drumul spre casă, 
cu vânt din prova şi, de-o săptămână, cu furtuni dinspre sud, 
când am descoperit o ambarcaţiune mică ce fusese împinsă 
spre nord. Pe ea era un bărbat... Nu era marinar. Echipajul a 
crezut că se va scufunda, aşa că s-au îndreptat spre coasta 
Norvegiei într-o barcă de salvare. Cred că s-au înecat cu toţii. 
Mă rog, l-am luat la bord pe acest bărbat, iar el şi căpitanul au 
vorbit mult timp în cabină. Tot bagajul pe care îl luase era o 
cutie de tablă. Din câte ştiu, numele bărbatului nu a fost 
menţionat niciodată şi, a doua seară, a dispărut ca şi cum nici n- 
ar fi existat. Ni s-a spus că ori s-a aruncat singur peste bord, ori 
a căzut în timpul furtunii. Un singur bărbat ştia ce i se 
întâmplase, şi acela eram eu, pentru că eu cu ochii mei l-am 
văzut pe căpitan apucându-l de călcâie şi ridicându-l peste 
balustradă, în miezul nopţii, cu două zile înainte de a zări farul 
de la Shetland. Ei bine, am păstrat pentru mine ce ştiam, 
aşteptând să văd ce se întâmplă. Când ne-am întors în Scoţia, 
evenimentul a fost muşamalizat şi nimeni nu a întrebat nimic. 
Un necunoscut a murit în urma unui accident şi nu era treaba 
nimănui să întrebe ce şi cum. Curând după aceea, Peter Carey a 
renunţat la mare şi au trecut ani buni fără să-mi dau seama 
unde era. M-am gândit că a făcut ce a făcut de dragul a ceea ce 
era în cutia de tablă şi că acum şi-ar fi permis să mă plătească 
bine ca să-mi ţin gura. Am aflat unde era prin intermediul unui 
marinar cu care se întâlnise în Londra şi am venit să-l storc de 
bani. În prima seară a fost destul de înţelegător şi era dispus să- 
mi dea atât cât să nu mai merg pe mare toată viaţa. 


Urma să punem lucrurile la punct peste două seri. Când 
am venit, l-am găsit deja băut şi într-o dispoziţie foarte proastă. 
Am stat, am băut şi am depănat amintiri, dar, pe măsură ce 
bea, mai puţin îmi plăcea expresia de pe chipul său. Am zărit 
harponul de pe perete şi m-am gândit că până la urmă voi avea 
nevoie de el. Apoi, în final, a răbufnit, scuipând şi înjurând, 
dornic de crimă şi cu un briceag în mână. N-a avut timp să-l 
scoată din toc că l-am şi străpuns cu harponul. Dumnezeule! Ce- 
a mai ţipat, iar chipul lui mă împiedică şi azi să dorm! Am stat 
acolo, cu sângele lui gâlgâind în jurul meu, şi-am aşteptat puţin; 
dar era linişte, aşa că m-am încumetat încă o dată. M-am uitat 
împrejur şi am văzut cutia de tablă pe un raft. Aveam dreptul 
asupra ei tot atât ca şi Peter Carey; oricum, am luat-o cu mine şi 
am plecat din colibă. Ca un prost ce sunt, am uitat săculeţul cu 
tutun pe masă. Acum, să vă spun partea cea mai ciudată a 
povestirii. De-abia ieşeam, când am auzit pe cineva venind şi m- 
am ascuns în tufişuri. Un bărbat se furişa, a intrat în colibă, a 
tipat de parcă ar fi văzut o stafie şi a luat-o la goană cât de 
repede a putut până a dispărut. Cine era sau ce voia e mai mult 
decât vă pot spune. Cât despre mine, am mers pe jos 
cincisprezece kilometri, am luat un tren la Tunbridge Wells şi 
aşa am ajuns la Londra. M-am dus bou, am venit vacă. Ei bine, 
când am examinat cutia, am descoperit că înăuntru nu erau 
bani, nu erau decât hârtii, pe care nu aş fi îndrăznit să le vând. 
M-am pierdut cu firea acasă la Peter „Cel Negru” şi rămăsesem 
în Londra fără niciun ban. Nu mai aveam decât meseria. Am 
văzut anunţurile despre lucrători cu harponul şi salariul ridicat, 
aşa că m-am dus la agenţii cărăuşi, iar ei m-au trimis aici. Asta-i 
tot ce ştiu şi vă spun din nou că justiţia ar trebui să-mi 
mulţumească pentru că l-am omorât pe Peter „Cel Negru” 
deoarece i-am scutit să cheltuiască pentru frânghie. 

— O declaraţie foarte clară, spuse Holmes ridicându-se şi 
aprinzându-şi pipa. Hopkins, cred că ar trebui să nu mai pierzi 
nicio secundă şi să-ţi duci prizonierul într-un loc sigur. Camera 
aceasta nu este adaptată pentru o celulă, iar domnul Patrick 
Cairns ocupă o porţiune prea mare din covor. 

— Domniile Holmes, zise Hopkins, nu ştiu cum să-mi 
exprim recunoştinţa. Nici nu-mi dau seama cum aţi ajuns la 
acest rezultat. 


— Pur şi simplu am avut norocul de a avea indiciul bun de 
la început. Dacă aş fi avut agenda aceea, poate că mi-aş fi 
îndreptat gândurile în altă direcţie, ca şi dumneata. Forţa 
extraordinară, priceperea în utilizarea harponului, săculeţul din 
piele de focă, cu tutun neprelucrat, toate acestea indicau un 
marinar, şi încă unul care a fost pe o balenieră. Aveam 
convingerea că inițialele „P.C.” de pe săculeţ erau o coincidenţă 
şi nu reprezentau numele lui Peter Carey, din moment ce el 
fuma rar şi nicio pipă nu a fost găsită în cabină. Vă amintiţi că 
am întrebat dacă erau whisky şi coniac în cabină. Aţi spus că 
erau. Ce alt om, fără a fi marinar, ar bea rom când ar avea 
aceste băuturi la dispoziţie? Da, cu siguranţă, era vorba despre 
un marinar. 

— Şi cum l-aţi găsit? 

— Dragul meu domn, problema devenise simplă. Dacă era 
un marinar, nu putea fi decât unul care fusese cu el pe „Inorogul 
de mare”. Din câte am aflat, nu mai fusese pe o altă navă. Am 
petrecut trei zile scriind la Dundee şi la sfârşitul acelei perioade 
am aflat numele membrilor echipajului de pe „Inorogul de mare” 
din 1883. Când l-am găsit pe Patrick Cairns printre vânători, 
căutarea mea s-a apropiat de final. M-am gândit că omul e 
probabil în Londra şi că ar vrea să plece pentru un timp din ţară. 
Prin urmare, am petrecut câteva zile în partea de est, am pus la 
cale o expediţie în Oceanul Arctic, am afişat oferte tentante 
pentru vânătorii care ar lucra sub comanda căpitanului Basil... şi 
iată rezultatul! 

— Minunat!, strigă Hopkins. Minunat! 

— Trebuie să-l eliberezi cât mai repede pe Neligan, spuse 
Holmes. Cred că îi datorezi scuze. Cutia aceea din tablă trebuie 
să-i fie returnată, dar desigur acţiunile vândute de Peter Carey 
sunt pierdute pentru totdeauna. A venit trăsura, Hopkins, îţi poţi 
lua omul. Dacă ai nevoie de mine pentru proces, eu şi Watson 
vom fi undeva în Norvegia... Îţi trimit detaliile mai târziu. 

Sfârşit 


Aventura 
lui Charles Augustus Milverton 


Au trecut ani buni de când au avut loc incidentele despre 
care vă povestesc, şi totuşi vă vorbesc despre ele cu ruşine. 
Mult timp a fost imposibilă dezvăluirea acestor fapte publicului 
larg, chiar de am fi fost rezervaţi şi discreţi, dar acum, 
personajul central aflat în cauză este mai presus de mâna legii 
şi, cu rezervele de rigoare, povestea poate fi spusă, astfel încât 
să nu supere pe nimeni. Reprezintă o experienţă absolut unică 
atât în cariera lui Sherlock Holmes, cât şi pentru mine. li rog pe 
cititori să mă scuze dacă ascund data la care a avut loc 
evenimentul şi orice alte aspecte care ar putea dezvălui 
adevărata întâmplare. 

Holmes şi cu mine fuseserăm într-un a dintre obişnuitele 
noastre plimbări nocturne şi ne întorseserăm pe la ora şase într- 
o seară geroasă, de iarnă. 

Holmes aprinse lampa, iar lumina căzu pe o carte de 
vizită de pe masă. O privi şi apoi, cu o expresie de dezgust, o 
aruncă pe podea. 

Am ridicat-o şi am citit: 


CHARLES AUGUSTUS MILVERTON 
APPLEDORE TOWERS 
Agent Hampstead 


— Cine este?, am întrebat. 

— Cel mai groaznic bărbat din Londra, îmi răspunse 
Holmes aşezându-şi picioarele în faţa focului. Scrie ceva pe 
spatele cărţii de vizită? 

Am întors-o. 


Voi veni la şase şi jumătate... C.A.M., 
am citit eu. 


— Acum! Trebuie să vină... Watson, când te afli în faţa 
şerpilor, la grădina zoologică, şi vezi creaturile acelea 


veninoase, alunecoase, care se târăsc înaintea ta cu ochii lor răi 
şi mortali şi cu feţele lor aplatizate, nu simţi o senzaţie 
înfiorătoare, de oripilare? Ei bine, aceeaşi senzaţie mi-o 
provoacă mie Milverton. Am avut de-a face în cariera mea cu 
cincizeci de criminali, dar nici cel mai rău dintre ei nu mi-a 
provocat repulsia pe care o simt faţă de individul acesta. ŞI 
totuşi, nu pot să-l evit în afacerile mele... Într-adevăr, se află aici 
la invitaţia mea. 

— Dar cine este? 

— Să-ţi spun, Watson. Este regele tuturor şantajiştilor. 
Dumnezeu să-l ajute pe bărbatul sau, şi mai rău, pe femeia ale 
cărei secrete şi reputaţie ar putea ajunge la îndemâna lui 
Milverton. Cu zâmbetul pe faţă şi cu privirea îngheţată te va 
stoarce şi te va stoarce până te va secătui. În felul lui, individul 
este un geniu şi ar fi reuşit să se facă destul de cunoscut într-o 
meserie mai plăcută. Metoda lui este următoarea: anunţă faptul 
că este dispus să plătească suma de bani pentru scrisori care-i 
compromit pe oamenii influenţi sau bogaţi. Primeşte aceste 
dovezi nu numai de la valeţi sau slujnice trădătoare, dar şi de la 
ticăloşi binevoitori care au câştigat încrederea şi afecțiunea 
femeilor naive. Nu este deloc zgârcit. Ştiu sigur că a plătit unui 
valet 700 de lire pentru un bileţel de două rânduri, iar rezultatul 
a fost ruinarea unei familii nobile. Tot ceea ce este legat de 
acest subiect poate fi găsit la Milverton, iar în oraşul acesta 
mare sunt câteva sute de oameni care ar păli la auzul numelui 
său. Nimeni nu ştie când o sa înceteze, pentru că este prea 
bogat şi prea viclean ca să lucreze de pe-o zi pe alta. [ine 
dovada ani buni, ca să-şi joace cartea atunci când miza este 
mare şi merită câştigată. Am mai spus ca este cel mai groaznic 
om din Londra şi te întreb: cum îl poţi compara pe un nemernic 
care-şi ciomăgeşte colegul cu acest om care, în mod sistematic 
şi cu mare uşurinţă, torturează suflete şi încordează nervii 
oamenilor ca sa mai adauge ceva la buzunarul lui deja doldora 
de bani? 

Rar mi-am auzit amicul vorbind cu un asemenea patos. 

— Mai mult ca sigur că se află în vizorul legii, am fost de 
părere. 

— Teoretic, fără nicio îndoială. Practic, nu. De exemplu, cu 
ce ar ajuta ca o femeie sa-l bage la închisoare pentru câteva luni 
dacă imediat după aceea ar fi distrusă? Victimele lui nu 


îndrăznesc să riposteze. Dacă ar fi şantajat vreodată o persoană 
nevinovată, atunci ar fi trebuit să-l prindem, dar este viclean ca 
diavolul. Nu, nu, trebuie să găsim alte metode să-l înfrângem. 

— Şi de ce vine aici? 

— Pentru că o ilustră clientă mi-a încredinţat cazul ei 
vrednic de mila. Este vorba despre doamna Eva Brackwell, cea 
mai frumoasă debutantă a sezonului trecut. Peste două 
săptămâni se căsătoreşte cu contele de Dovencourt. Nemernicul 
de Milverton are în posesia lui câteva scrisori imprudente — 
imprudente, Watson, nimic mai mult — adresate unui tânăr 
cavaler de la ţară, fără situaţie materială. Ar fi de-ajuns ca să 
strice nunta. Dacă nu i se plăteşte o sumă mare de bani, 
Milverton va trimite aceste scrisori contelui. Eu m-am angajat sa 
mă întâlnesc cu el şi... să negociez cele mai acceptabile condiţii. 

În acel moment, jos, pe stradă, se auziră zgomote. Privind 
afară, am văzut o impunătoare trăsură cu doi cai, cu felinarele 
strălucitoare luminând lucioasele picioare dinapoi ale superbilor 
murgi. Un lacheu deschise uşa şi din trăsură cobori un bărbat 
mic, îndesat, cu o haină din blana de astrahan. Un minut mai 
târziu se afla în cameră. 

Charles Augustus Milverton era un bărbat de vreo 
cincizeci de ani, cu un cap mare, de intelectual, o faţă rotundă, 
durdulie, lipsita de păr, un zâmbet îngheţat şi doi aprigi ochi 
verzi care luceau intens din spatele ochelarilor laţi, cu rame 
aurii. Înfăţişarea lui avea ceva din mărinimia domnului Pickwick, 
stricată doar de lipsa de sinceritate a zâmbetului mobil şi de 
lucirile intense ale ochilor săi pătrunzători, neobosiţi. Avansă cu 
mâna mică, rotofeie, întinsă şi-şi exprimă regretul ca nu ne-a 
găsit la prima lui vizită, pe o voce la fel de suavă şi calma ca 
înfăţişarea lui. Holmes ignora mâna întinsa şi-l privi cu chipul 
împietrit. Milverton zâmbi larg, ridică din umeri, îşi scoase haina, 
o împături atent pe spătarul scaunului şi apoi luă loc. 

— Domnul acesta?, întrebă arătând spre mine. Este 
discret? Este în regula? 

— Doctorul Watson îmi este prieten şi partener. 

— Bine, foarte bine, domnule Holmes. Am protestat doar 
în numele clientei dumneavoastră. Problema este atât de 
delicata... 

— Doctorul Watson ştie deja despre ce este vorba. 


— Atunci putem trece la afaceri. Aţi spus că aţi venit în 
numele doamnei Eva. V-a împuternicit sa acceptaţi condiţiile 
impuse de mine? 

— Care sunt condiţiile dumneavoastră? 

— Şapte mii de lire. 

— Şi alternativa? 

— Dragul meu domn, mi-e greu să vorbesc despre asta, 
dar, dacă banii nu sunt plătiţi pe paisprezece, cu siguranţă că pe 
optsprezece nu va mai avea loc nicio nuntă. 

zâmbetul lui nesuferit era mai satisfăcut ca niciodată. 

Holmes se gândi puţin timp. În final, spuse: 

— Mie mi se pare că prea mergeţi la sigur. Cunosc, 
desigur, conţinutul acestor scrisori. Cu siguranţă, clienta mea va 
acţiona aşa cum o voi sfătui. li voi propune să-i povestească 
soţului ei întreaga istorie şi să aibă încredere în generozitatea 
lui. 

Milverton chicoti. 

— Este clar ca nu-l cunoaşteţi pe conte, spuse el. 

După expresia năstruşnică de pe chipul lui Holmes, mi-am 
dat seama ca ştia. 

— Ce rău pot face scrisorile?, întrebă el. 

— Sunt pătimaşe... foarte pătimaşe, răspunse Milverton. 
Doamna era un corespondent fermecător. Dar vă asigur că 
domnul conte nu le va aprecia la valoarea lor. Oricum, din 
moment ce aveţi altă părere, sa lăsăm lucrurile aşa cum sunt. 
Este vorba doar despre afaceri. Dacă dumneavoastră 
consideraţi că este în interesul clientei să plasați aceste scrisori 
în mâna contelui, atunci într-adevăr ar fi o nebunie să plătiţi o 
sumă mare de bani ca să le recăpătaţi. 

Se ridică şi luă haina de astrahan. 

Holmes se înnegrise de furie şi supărare. 

— Aşteptaţi puţin, spuse el. Mergeţi prea repede. Desigur 
că vom depune toate eforturile ca să evitam scandalul într-un 
mod delicat. 

Milverton se trânti din nou pe scaun. 

— Eram sigur că aşa o să vedeţi lucrurile, murmură el. 

— In acelaşi timp, continuă Holmes, doamna Eva nu este 
o femeie bogată. Vă asigur că două mii de lire i-ar seca toate 
resursele, iar suma propusa de dumneavoastră este cu mult 
peste puterile ei. De aceea, vă rog, dacă sunteţi amabil, să va 


regândiţi cererea şi să înapoiaţi scrisorile în schimbul preţului 
propus de mine, care, vă asigur, este cel mai mare pe care-l veţi 
obţine. 

Zâmbetul lui Milverton se lărgi şi ochii-i luciră veseli. 

— Ştiu că ceea ce afirmaţi despre posibilităţile financiare 
ale doamnei este adevărat, spuse el. In acelaşi timp, trebuie să 
recunosc că, odată cu ocazia nunţii doamnei, este timpul ca 
rudele şi prietenii dumneaei s-o ajute puţin. Poate nu ar decide 
asupra unui cadou de nuntă acceptabil. Vă asigur că acest teanc 
de scrisori va provoca mai multa bucurie decât toate untierele şi 
candelabrele din Londra. 

— Este imposibil!, exclamă Holmes. 

— Vai, vai, ce ghinion!, comentă Milverton scoțând o 
agendă groasă. Nu pot să nu mă gândesc că doamnele sunt 
prost sfătuite să nu încerce. Priviţi! 

Ridică un bilet mic, cu blazonul pe plic. 

— Acesta aparţine... Ei, poate că este corect să spun 
numele de-abia mâine-dimineaţă. Dar la acea oră va fi în 
mâinile soţului doamnei. Şi toate acestea pentru că nu a avut 
amărâta sumă pe care o putea strânge dacă-şi schimba 
diamantele în imitații. ESTE păcat. Vă amintiţi de brusca ruptură 
a logodnei dintre onorabila domnişoară Miles şi colonelul 
Dorking? Cu doar două zile înainte de nuntă, în „Morning Post” a 
apărut un paragraf în care se spunea că nunta a fost anulată. 
Dar de ce? Pare aproape incredibil, însă suma absurdă de o mie 
două sute de lire ar fi rezolvat întreaga problemă. Nu este 
păcat? lar dumneavoastră, un bărbat înţelept, vă speriaţi de 
nişte condiţii când onoarea şi viitorul clientei dumneavoastră 
sunt puse la îndoială. Mă surprindeţi, domnule Holmes. 

— Este adevărat ce vă spun, răspunse Holmes. Nu are de 
unde să facă rost de bani. Desigur, ar fi mai bine pentru 
dumneavoastră să acceptaţi suma considerabilă de bani pe care 
v-o ofer decât să distrugeţi cariera unei femei, lucru care nu v-ar 
aduce niciun profit! 

— Aici greşiţi, domnule Holmes. Indirect, aş profita dacă 
aş da-o în vileag, şi încă foarte mult. Mai am vreo optzeci de 
cazuri în vedere. Dacă aş face din cazul doamnei Eva un 
exemplu, atunci toţi ceilalţi ar fi mult mai dispuşi sa coopereze. 
Mă înţelegeţi? 

Holmes se ridică repede de pe scaun. 


— Treci în spatele lui, Watson! Nu-l lăsa să fugă! Acum, 
domnule, să vedem ce aveţi în acea agendă. 

Milverton se strecurase ca un şobolan până în cealaltă 
parte a camerei şi stătea cu spatele lipit de perete. 

— Domnule Holmes, domnule Holmes, vorbi el 
deschizând haina şi arătându-ne patul unui revolver mare care 
se vedea în buzunarul interior. Mă aşteptam la ceva original din 
partea dumneavoastră. Lucrul acesta a fost făcut de atâtea ori, 
şi ce bun s-a ales din asta? Va asigur că sunt înarmat până-n 
dinţi şi sunt oricând pregătit să-mi folosesc armele, întrucât 
legea mă va susţine. Şi apoi, dacă aţi crezut că voi aduce aici 
scrisorile, într-o agendă, v-aţi înşelat amarnic. Nu aş face o 
asemenea prostie. Şi acum, domnilor, mai am două întâlniri în 
seara aceasta, iar drumul până la Hampstead este lung. 

Inaintă, îşi luă haina, puse mâna pe revolver şi se duse la 
uşă. Am apucat un scaun, dar Holmes scutura din cap şi l-am 
pus la loc. Cu o reverență, un zâmbet şi o mişcare bruscă, 
Milverton ieşi din cameră şi câteva minute mai târziu am auzit 
uşa de la trăsură trântindu-se şi zgomotul roţilor 
pe măsură ce se îndepărta. Holmes stătea nemişcat în faţa 
focului, cu mâinile în buzunarele de la pantaloni, cu bărbia 
aplecată şi ochii ţintuiţi pe tăciunii aprinşi. Timp de o jumătate 
de oră stătu nemişcat şi tăcut. Apoi, cu expresia unui om care a 
luat o hotărâre, se ridică în picioare şi trecu în dormitor. Puțin 
mai târziu, un muncitor tânăr şi dezinvolt, extrem de fudul, cu 
cioc, îşi aprindea pipa de lut înainte de a cobori în stradă. 

— Mă voi întoarce cândva, Watson, spuse el şi dispăru în 
noapte. 

Mi-am dat seama ca începuse ofensiva împotriva lui 
Charles Augustus Milverton; dar nici nu mi-am închipuit ce 
formă va lua această ofensivă a lui. 

Câteva zile, Holmes veni şi plecă la ore imprevizibile, cu 
aceeaşi deghizare, dar, în afara faptului că mi-a spus că stă la 
Hampstead şi că nu pierde timpul degeaba, nu ştiam ce face. ŞI 
totuşi, în final, într-o seară rece şi furtunoasă, când vântul şuiera 
pe la ferestre, se întoarse din ultima expediţie şi, după ce şi-a 
scos deghizarea, se aşeza în faţa focului şi râse din toata inima 
în maniera lui. 

— Watson, ţi se pare că sunt genul care se însoară? 

— Nu, desigur! 


— Te informez că m-am logodit... 

— Dragul meu prieten! Te feli... 

— ...cu menajera lui Milverton. 

— Pentru Dumnezeu, Holmes! 

— Aveam nevoie de informaţii, Watson. 

— Nu ai mers prea departe? 

— A fost un pas necesar. Mă numesc Escote şi sunt un 
instalator cu o afacere înfloritoare. Ne-am plimbat în fiecare 
seară şi am discutat. Doamne-Dumnezeule, conversațiile 
acelea! Oricum, am aflat tot ce doream. Cunosc casa lui 
Milverton ca-n palmă. 

— Dar fata, Holmes? 

Ridică din umeri. 

— Nu am ce face, dragul meu Watson. Trebuie să joci tare 
atunci când este vorba despre o astfel de miză. Oricum, mă 
bucur să-ţi spun că rivalul meu nu este un om plăcut şi cu 
siguranţă m-ar omori dacă i-aş întoarce spatele. Ce noapte 
minunată! 

— Îţi place vremea asta? 

— Este perfectă pentru planul meu, Watson. În seara asta 
am de gând să intru în casa lui Milverton. 

Mi s-a oprit respiraţia şi am crezut că am înnebunit când 
am auzit aceste cuvinte rostite rar, pe un ton hotărât şi 
concentrat. Aşa cum fulgerul căzut în miezul nopţii luminează 
cel mai mic detaliu al unui peisaj vast, aşa am văzut şi eu 
fiecare posibil rezultat al acestei acţiuni — surprinderea, 
capturarea, onorabila cariera sfârşindu-se în eşec şi nenorocire, 
iar prietenul meu aflându-se la discreţia odiosului Milverton. 

— Pentru Dumnezeu, Holmes, gândeşte-te ce faci!, am 
exclamat. 

— Dragul meu domn, am analizat lucrurile cu atenţie. 
Niciodată nu mă grăbesc să acţionez şi nici nu aş adopta o 
metodă atât de energică şi atât de periculoasă dacă o alta ar fi 
posibilă. Hai sa privim lucrurile clar şi obiectiv. Presupun că eşti 
de acord că o astfel de acţiune este justificată din punct de 
vedere moral, deşi din punct de vedere tehnic este o 
fărădelege. A-i sparge casa nu înseamnă decât a-i lua cu forţa 
agenda... o acţiune la care erai pregătit să mă ajuţi. 

M-am gândit puţin. 


— Da, am spus, este justificabilă din punct de vedere 
moral atât timp cât nu luăm decât acele obiecte care sunt 
folosite în scop ilegal. 

— Asta face parte din risc. Nu există altă metodă de a 
recupera acele scrisori. Nefericita doamnă nu are banii şi nu se 
poate încrede în nimeni. Mâine este termenul-limită şi, dacă aţi 
luăm scrisorile în noaptea asta, ticălosul se va ţine de cuvânt şi 
o va nenoroci pe nefericită. Prin urmare, ori îmi las clienta în 
mâna sorții, ori îmi joc ultima carte. Între noi doi fie vorba, 
Watson, este un duel între mine şi individul acesta, Milverton. 
După cum ai văzut, a câştigat prima runda, dar respectul de 
sine şi reputaţia mea mă îndeamnă să lupt până la capăt. 

— Nu-mi place, dar presupun că aşa este, am fost de 
acord. Când începem? 

— Tu nu vii. 

— Atunci nu te duci nici tu, am spus eu. Ai cuvântul meu 
de onoare — şi ştii că nu l-am încălcat niciodată — că voi lua o 
birjă până la secţia de poliţie şi te voi da în vileag dacă nu mă 
laşi să împărtăşesc această aventură cu tine. 

— Nu mă poţi ajuta. 

— De unde ştii? N-ai de unde sa ştii ce se poate întâmpla. 
Şi, oricum, m-am hotărât. Şi alţi oameni în afara de tine au 
respect de sine şi chiar reputaţie. 

Holmes părea deranjat, dar fruntea i se încreţi şi mă bătu 
pe umăr. 

— Bine, bine, dragul meu, aşa să fie. De câţiva ani 
împărţim aceeaşi cameră şi ar fi amuzant dacă am termina 
împărțind aceeaşi celulă. Ştii, Watson, nu-mi pare rău să-ţi spun, 
dar întotdeauna am avut impresia că aş fi un infractor foarte 
eficient. Asta este şansa vieţii mele. Uite aici! 

Scoase dintr-un sertar o trusă mică din piele şi, 
deschizând-o, scoase o rangă placată cu nichel, cutter cu vârf 
de diamant pentru tăiat geamuri, chei adaptabile şi orice alta 
îmbunătăţire modernă cerută de civilizaţie. 

— Şi aici este lanterna mea. Totul este în ordine. Ai o 
pereche de pantofi silenţioşi? 

— Am tenişi cu talpa de cauciuc. 

— Excelent. Şi mască? 

— Pot sa fac două din mătase neagră. 


— Văd că ai o pornire înnăscută pentru astfel de lucruri. 
Foarte bine, tu vei face măştile. O să mâncăm ceva hrană rece 
înainte de a pleca. Acum este nouă şi jumătate. La unsprezece 
vom merge până la Church Row. De acolo până la Appledore 
Towers mai este un sfert de oră de mers pe jos. Până la miezul 
nopţii vom fi la lucru. Milverton are somnul greu şi se retrage în 
fiecare seara la ora zece şi jumătate. Cu puţin noroc, ne vom 
întoarce pe la ora două cu scrisorile doamnei Eva în buzunar. 

Holmes şi cu mine ne-am îmbrăcat în haine elegante, ca 
sa para ca am fost la teatru şi ne întoarcem acasă. Pe strada 
Oxford am luat o birjă care ne-a condus la o adresă din 
Hampstead. Acolo am plătit şi am pornit pe marginea câmpului, 
cu hainele noastre mari închise până sus, pentru că era extrem 
de frig şi vântul ne lua pe sus. 

— Afacerea asta trebuie abordată delicat, începu Holmes. 
Documentele se află într-un seif din biroul individului, iar biroul 
se află în anticamera dormitorului sau. Pe de altă parte, la fel ca 
toţi bărbaţii mici şi îndesaţi care se respectă, doarme foarte 
greu. Agatha — adică LOGODNICA mea — spune că servitorii 
glumesc între ei şi că este imposibil sa-l trezeşti pe stăpân. Are 
un secretar care îi este extrem de devotat şi toată ziua nu se 
clinteşte din birou. Tocmai de aceea mergem noaptea. Şi pe 
urma are o bestie de câine care se plimba de colo-colo prin 
grădină. Ultimele două seri m-am întâlnit destul de târziu cu 
Agatha şi a închis bestia ca să pot intra. Asta este casa, asta 
mare cu grădină. Pe poarta... acum la dreapta, printre dafini. 
Cred că ar fi bine să ne punem măştile aici. Vezi, nu este pic de 
lumină pe la geamuri şi totul merge perfect. 

Ne-am furişat până la casa tăcuta şi întunecată cu 
măştile acelea de mătase neagră care ne transformaseră în doi 
dintre cei mai temuţi spărgători din Londra. De-a lungul unei 
părţi a casei era un fel de verandă acoperită cu plăci de 
ceramică, limitata de câteva ferestre şi două uşi. 

— Acesta-i dormitorul lui, şopti Holmes. Uşa asta da 
direct în birou. Ne-ar fi cel mai de folos, dar este închisă şi 
zăvorâtă şi am face prea mult zgomot dacă am intra pe aici. Hai 
pe dincoace. Este o seră care dă în salon. 

Uşa era încuiată, dar Holmes scoase o bucată rotundă din 
geam şi descuie din interior. O secundă mai târziu, închidea uşa 
în spatele nostru, iar noi deveneam tâlhari în ochii legii. 


Atmosfera grea, caldă, dată de miresmele bogate tradiţionale şi 
cele înecăcioase ale plantelor exotice, ne astupase gâtul. Mă 
apucă de mână prin întuneric şi mă conduse uşor pe lângă 
mulţimea de tufe care se loveau de fetele noastre. Holmes avea 
calităţi remarcabile, cultivate cu atenţie, de a vedea prin 
întuneric. Tot ţinându-mă de mână, deschise o uşă şi mi-am dat 
seama că intraserăm într-o cameră mare unde, cu puţin timp 
înainte, se fumase trabuc. Înaintă pipăind mobila, deschise o 
altă uşă şi o închise în urma noastră. Întinzând mâna, am pipăit 
câteva haine atârnând pe perete şi am înţeles că suntem într-un 
hol. Am mers prin hol şi, foarte uşor, Holmes a deschis o uşa pe 
dreapta. Ceva se repezi spre noi şi într-o secundă mi-a sărit 
inima din piept, dar am icnit de râs, pentru ca mi-am dat seama 
că fusese pisica. În această noua camera ardea focul şi, din nou, 
aerul era îmbâcsit de fumul de tutun. Holmes intră păşind în 
vârful picioarelor, mă aşteptă să vin după el şi apoi, foarte uşor, 
închise uşa. Ne aflam în biroul lui Milverton şi o uşă aflată de 
cealaltă parte a camerei marca intrarea în dormitorul lui. Focul 
ardea bine şi toată camera era luminată de el. Lângă uşă am 
văzut lumina slabă reflectată de un întrerupător electric, dar ar 
fi fost inutil să-l aprind, chiar dacă ar fi fost în siguranţă. Intr-o 
parte a şemineului era o perdea grea care acoperea fereastra 
boltită pe care o văzusem de afară. De cealaltă parte era uşa 
care comunica direct cu veranda. In centru se afla un birou cu 
un scaun rotativ, din piele roşie, lucioasă. In faţa acestuia era o 
bibliotecă mare, având deasupra bustul din marmură al Atenei. 
În colţul dintre bibliotecă şi perete, se afla un seif mare, verde, 
în ale cărui mânere lustruite, din alamă, se reflecta lumina 
focului. Holmes se strecură până acolo şi se uită la el. Apoi se 
furişă până la uşa dormitorului şi ascultă îndelung cu capul 
plecat. Nu se auzea niciun sunet dinăuntru. Intre timp, m-am 
gândit că ar fi bine sa ne asigurăm retragerea prin uşa 
exterioară, aşa că am examinat-o. Spre uimirea mea, nu era nici 
încuiată, nici zăvorâtă! L-am atins pe Holmes pe mână şi el îşi 
întoarse chipul spre acea direcţie. L-am văzut tresărind şi 
evident era la fel de uimit ca mine. 

— Nu-mi place, şopti el apropiindu-şi buzele de urechea 
mea. Nu-mi dau seama ce este. Oricum, nu avem timp de 
pierdut. 

— Pot face ceva? 


— Da, stai lângă uşă. Dacă auzi pe cineva venind, pune 
zăvorul şi putem ieşi pe unde am intrat. Dacă vine din cealaltă 
parte, putem ieşi pe uşă dacă ne-am terminat treaba sau, dacă 
nu, ne putem ascunde în spatele acestor perdele. Ai înţeles? 

Am dat din cap şi m-am aşezat lângă uşă. Prima senzaţie 
de teamă trecuse şi eram încântat, mult mai însufleţit acum 
decât atunci când eram apărătorii legii. Scopul misiunii 
respective, faptul că ştiam ca este un gest altruist şi nobil, 
caracterul josnic al oponentului respectiv, toate acestea dădeau 
un plus de interes aventurii. Departe de a simţi vinovâăţii, eram 
încântat şi jubilam în faţa pericolelor. L-am urmărit plin de 
admiraţie pe Holmes cum îşi desfăşura trusa de instrumente şi- 
şi alegea unealta cu calmul şi acurateţea unui chirurg care 
efectuează o operaţie delicată. Ştiam că deschisul seifurilor era 
un hobby de-al lui şi i-am înţeles bucuria de a se afla în faţa 
acestui monstru verde-auriu, dragonul care ţinea în viscere 
reputaţiile multor doamne nobile.  Suflecând  mânecile 
costumului — paltonul îl pusese pe un scaun —, Holmes scoase 
două foreze, o rangă şi mai multe şperacle. Eu stăteam la uşa 
din centru, uitându-mă pe rând la celelalte uşi, pregătit pentru 
orice urgenţă, deşi într-adevăr planurile mele despre ce ar 
trebui sa fac dacă suntem întrerupţi erau destul de neclare. 
Timp de o jumătate de oră, Holmes a lucrat concentrat, punând 
pe jos câte o unealtă, pe rând, luând alta, manevrându-le cu 
forţa şi delicateţea unui mecanic iscusit. In final am auzit un clic, 
uşa mare şi verde s-a deschis şi înăuntru am zărit câteva 
pachete de hârtii, fiecare legate, sigilate şi inscripţionate. 
Holmes ridică un pachet, dar era greu de citit la lumina flăcărilor 
care jucau, aşa că scoase lanterna lui mică deoarece, cu 
Milverton în camera cealaltă, ar fi fost prea periculos să 
aprindem lumina. Deodată l-am văzut că se opreşte şi ascultă 
atent. Într-o secundă a împins uşa seifului, şi-a luat paltonul, şi-a 
îndesat uneltele în buzunare şi s-a ascuns în spatele draperiei, 
arătându-mi să fac acelaşi lucru, De-abia când am ajuns acolo 
am auzit ceea ce îi trezise simţurile. Undeva în casa se auzea un 
zgomot. 

În depărtare se trânti o uşă. Apoi, un murmur înfundat, 
confuz se transformă în zgomotul clar al unor paşi grei 
apropiindu-se rapid. Se auzeau din holul de lângă camera. S-au 
oprit la uşă. Uşa s-a deschis. Se auzi un zgomot ascuţit şi lumina 


electrică fu aprinsă. Uşa se mai închise o dată şi mirosul 
usturător de fum de trabuc ne invada nările. Apoi paşii 
continuară înainte şi înapoi, la câţiva metri distanţă de noi. Într- 
un final, se auzi un scaun scârţâind şi paşii se opriră. Apoi se 
auzi o cheie într-o încuietoare şi foşnetul unor hârtii. 

Până acum nu îndrăznisem să mă uit, dar acum am dat 
uşor în părţi draperiile din faţa mea şi am tras cu ochiul. Am 
simţit umărul lui Holmes împingându-se în al meu şi mi-am dat 
seama că şi el face acelaşi lucru. Chiar în faţa noastră, aproape 
de noi, era spatele lat, rotunjit al lui Milverton. Era evident că 
estimasem greşit toate mişcările lui, că nu fusese deloc în 
dormitor şi că fusese în vreo sală de biliard sau vreun fumoar 
din cealaltă aripă a casei, ale cărei ferestre nu le văzusem. În 
prim-plan se afla capul lui mare şi cărunt, cu pata lucioasă de 
chelie. Se lăsase pe spate în scaunul roşu din piele, cu picioarele 
întinse şi cu un trabuc ieşindu-i din gură. Era îmbrăcat cu o 
jachetă militară, de un roşu-bordo şi cu guler negru din catifea. 
In mână avea un document legal lung, pe care-l citea leneş, 
scoțând cercuri de fum pe gură. După atitudinea confortabilă şi 
maniera calmă, nu dădea semne că ar vrea să plece prea 
curând. 

Am simtit mâna lui Holmes strângându-mă în semn 
liniştitor, ca şi cum ar fi zis că situaţia este sub control şi că nu 
este deloc îngrijorat. Nu ştiam dacă vede ce vedeam eu, şi 
anume că uşa de la seif nu era bine închisă şi Milverton ar fi 
putut oricând să o observe. În mintea mea, eram hotărât ca, 
dacă aş fi văzut din privirea-i rigidă că şi-a dat seama, să ies 
imediat, să-mi arunc paltonul peste capul lui, să-i imobilizez 
braţele, iar restul să-l las în seama lui Holmes. Dar Milverton nu 
şi-a ridicat deloc privirea. Era interesat, deşi leneş, de hârtiile 
din mână şi dădea pagină după pagină urmărind pledoaria 
avocatului. Cel puţin, am gândit eu când îşi terminase trabucul 
şi documentul, se va duce în camera lui; dar înainte să termin să 
mă gândesc la vreuna dintre cele două variante, se întâmplă 
ceva deosebit care mi-a îndreptat gândurile în altă direcţie. 

De câteva ori am observat că Milverton se uita la ceas şi o 
dată s-a ridicat şi s-a aşezat la loc cu un gest de nerăbdare. ŞI 
totuşi, ideea că ar avea o întâlnire la acea oră neobişnuită din 
noapte nu mi-a trecut prin cap până nu am auzit un sunet slab 
venind dinspre verandă. Milverton lăsă hârtiile şi stătu drept în 


scaun. Sunetul se repetă şi apoi urmă un ciocănit uşor la uşă. 
Milverton se ridică şi deschise uşa. 

— Ei bine, spuse el scurt, ai întârziat o jumătate de oră. 

Deci, asta era explicaţia pentru uşa descuiată şi pânda 
nocturnă a lui Milverton. Se auzi foşnetul delicat al unei rochii de 
femeie. Apropiasem perdelele la loc, pentru că Milverton se 
întorsese cu faţa spre noi, dar acum am îndrăznit din nou să le 
deschid, cu atenţie. 

Se aşezase la loc pe scaun, cu trabucul încă atârnându-i 
impertinent din gură. În faţa lui, în lumina electrică, se vedea o 
femeie înaltă, subţire, brunetă, cu un văl pe faţă şi o capă legată 
sub bărbie. Respira repede şi scurt şi tremura de o emoție 
puternică. 

— Draga mea, zise Milverton, m-ai făcut să pierd o noapte 
de odihnă. Sper să merite. Şi zici că nu puteai veni la altă oră, 
nu? 

Femeia dădu din cap. 

— Păi, dacă nu ai putut, nu ai putut. Dacă doamna 
contesă este o stăpână severă, acum ai ocazia să te răzbuni. 
Doamne, fată, de ce tremuri aşa? Aşa, adună-te! Acum, să 
trecem la afaceri. 

Scoase un bilet din sertarul biroului. 

— Zici că ai cinci scrisori care o compromit pe contesa 
d'Albert. Tu vrei să le vinzi. Eu vreau să le cumpăr. Până aici e 
bine. Nu mai rămâne decât să fixăm un preţ. Desigur, o să vreau 
să văd scris... Dacă sunt ceva bun... Dumnezeule mare, 
dumneata eşti? 

Fără să spună un cuvânt, femeia îşi ridică vălul şi lăsă 
capa să cadă de pe bărbie. Chipul fetei care-l înfrunta pe 
Milverton era bine definit, tenul închis şi frumos, un nas 
puternic, curbat, sprâncene negre, groase, ochi strălucitori şi o 
gură dreaptă, cu buze subţiri care formau un zâmbet periculos. 

— Eu sunt, vorbi ea, femeia pe care ai nenorocit-o. 

Milverton râse, dar în vocea lui se simţea teama. 

— Ai fost foarte încăpăţânată, spuse el. De ce m-ai făcut 
să ajung la aşa ceva? Te asigur că nu aş omori nicio muscă de 
bunăvoie, dar fiecare om are afacerile lui şi ce era să fac? Am 
stabilit preţul ca să puteţi plăti. N-aţi vrut să plătiţi. 

— Aşa că ai trimis scrisorile lui soţului meu, cel mai nobil 
bărbat care a trăit vreodată, un om de care nu am fost vrednică 


nici să-i lustruiesc ghetele, i s-a frânt inima şi a murit. Îţi aduci 
aminte că seara trecută când am venit pe uşa aceea te-am 
rugat, te-am implorat să ai milă, iar tu mi-ai râs în faţă aşa cum 
încerci sa râzi şi acum, doar că acum uimirea ta de om laş nu 
poate opri buzele să-ţi tremure? Da, nu ai crezut că o să mă mai 
vezi pe aici din nou, dar în seara aceea am înţeles cum te pot 
întâlni singura faţă-n faţa. Ei bine, domnule Milverton, ce ai de 
spus? 

— Sa nu crezi că mă poţi intimida, contracară el 
ridicându-se. Nu trebuie decât să ridic vocea şi-mi chem 
servitorii sa te aresteze. Dar sunt îngăduitor, eşti supărată. 
Părăseşte imediat camera pe unde ai venit şi nu voi spune 
nimic. 

Femeia stătea cu mâna în sân şi cu acelaşi zâmbet mortal 
pe buzele-i subţiri. 

— Nu vei mai strica şi alte vieţi aşa cum ai stricat-o pe a 
mea. Nu vei mai frânge inimi aşa cum ai frânt-o pe a mea. Voi 
elibera lumea de o otravă. la asta, nemernicule, şi asta... şi 
asta... şi asta! 

Scosese un mic revolver lucios, golindu-i încărcătorul în 
trupul lui Milverton, cu ţeava la o distanţă de un metru de 
pieptul lui. Bărbatul se chirci şi apoi căzu cu faţa în jos pe masa, 
tuşind groaznic şi răvăşind hârtiile, încercând să le prindă. Apoi 
se clătina pe picioare, primi un alt glonţ şi se rostogoli pe 
duşumea. 

— M-ai omorât!, strigă el şi încremeni. 

Femeia îl privi lung şi-şi îngropă călcâiul în faţa lui. Se uita 
din nou, dar nu se auzea niciun sunet sau vreo mişcare. La un 
moment dat am auzit un zgomot scurt: aerul nopţii intrase în 
camera încălzită, iar răzbunătoarea dispăruse. 

Nicio intervenţie din partea noastră nu l-ar fi putut scuti 
de soarta ce-l aştepta; am dat sa ies, când am simţit mâna rece 
a lui Holmes apucându-mă de încheietură. Am înţeles motivul 
pentru acea strângere fermă care m-a oprit... nu era treaba 
noastră; dreptatea răpusese un nemernic; noi aveam treburile 
noastre şi scopurile noastre, care nu trebuiau pierdute din 
vedere. Dar de-abia ieşi femeia din cameră că Holmes, cu paşi 
uşori şi silenţioşi, ajunse la uşă şi o încuie. In acelaşi moment 
am auzit voci în casa şi sunet de paşi grăbindu-se. Impuşcăturile 


treziseră toată casa. Perfect calm, Holmes se duse la seif, îşi 
umplu braţele de teancuri de scrisori şi le puse pe toate în foc. 

Repetă acelaşi lucru iar şi iar până când seiful se goli. 
Cineva apăsă pe mâner şi bătu la uşă. Holmes se uită repede în 
jos. Scrisoarea care anunţase moartea lui Milverton era pătată 
de sânge, pe masă. Holmes o aruncă printre celelalte hârtii care 
ardeau. Apoi scoase cheia din uşa exterioară, trecu după mine şi 
o încuie pe dinafară. 

— Pe aici, Watson, spuse el, pe aici putem sări zidul din 
grădină. 

N-aş fi crezut că o alarmă s-ar împrăştia atât de repede. 
Privind înapoi, casa uriaşă era un bulgăre de lumină. Uşa din 
faţă era deschisă şi se vedeau oameni fugind pe alee. Toată 
grădina era plină de oameni, iar un individ ne făcu semne când 
ieşeam de pe verandă şine urmări îndeaproape. Holmes părea 
să ştie terenul la perfecţie şi-şi croi drum printr-o plantație de 
copaci mici, eu fiind imediat în urma lui, iar urmăritorul nostru 
imediat după noi. Un zid înalt de doi metri ne bloca drumul, dar 
Holmes sări până în vârf şi apoi peste. Când am făcut şi eu 
acelaşi lucru, am simţit mâna omului din spatele meu apucându- 
mă de gleznă, dar m-am eliberat şi m-am căţărat peste zidul 
presărat cu sticlă. Am căzut pe burtă printre nişte tufişuri, dar 
Holmes mă ridică imediat şi împreună am fugit prin vasta 
câmpie de la Hampstead. Cred că am alergat vreo trei kilometri 
când Holmes se opri şi ascultă atent. În spatele nostru era linişte 
absolută. Scăpasem de urmăritori şi eram în siguranţă. 

A doua zi după această remarcabilă experienţă, luaserăm 
micul dejun şi fumaserăm pipa de dimineaţă, când domnul 
Lestrade de la Scotland Yard, foarte solemn şi impresionant, fu 
condus în modesta noastră cameră de zi. 

— Bună dimineaţa, domnule Holmes, salută el, buna 
dimineaţa! Pot să vă întreb dacă sunteţi ocupat acum? 

— Nu atât de ocupat încât să nu vă ascult. 

— M-am gândit că, dacă nu aveţi ceva important de făcut, 
poate aţi dori să ne asistați la un remarcabil caz care a avut loc 
azi-noapte la Hampstead. 

— Vai de mine!, exclamă Holmes. Ce a fost? 

— Crimă... O crimă dramatică. Ştiu cât de mult vă plac 
lucrurile acestea şi aş fi onorat dacă aţi veni până la Appledon 
Towers ca să ne daţi un sfat. Nu e o crimă obişnuită. Îl urmărim 


de ceva timp pe acest domn Milverton şi, între noi fie vorba, era 
cam nelegiuit. Se ştie că avea documente pe care le folosea ca 
să-i şantajeze pe oameni. Toate aceste hârtii au fost arse de 
criminali. Nu a fost luat niciun lucru de valoare şi e foarte 
probabil ca aceşti criminali să fi fost oameni cu un stătut 
superior al căror unic scop era să prevină expunerea 

lor în fata societătii. 

— Criminali!, exclamă Holmes. La plural! 

— Da, erau doi. Aproape că i-am prins în flagrant. Avem 
urmele paşilor lor, avem descrierea, avem şanse mari să-i 
prindem. Primul individ a fost destul de rapid, dar cel de-al 
doilea a fost prins de ajutorul de grădinar şi nu a scăpat decât 
după ce s-a luptat. Era un bărbat de înălţime medie, bine făcut, 
maxilar pătrat, gât gros, mustață, o mască peste ochi. 

— Este cam vag, comentă Sherlock Holmes. Ar putea 
foarte bine să fie o descriere a lui Watson! 

— E adevărat, zise inspectorul foarte amuzat. Ar putea fi o 
descriere a domnului Watson. 

— Ei bine, mă tem că nu te pot ajuta, Lestrade, spuse 
Holmes. Problema e că îl cunoşteam pe individul acesta, 
Milverton, şi îl consideram unul dintre cei mai periculoşi oameni 
din Londra. În plus, cred că sunt anumite crime de care legea nu 
se poate atinge şi care, prin urmare, într-o anumită măsură, 
justifică o vendetă personală. Nu, nu e cazul să insişti. M-am 
hotărât. Simpatizez mai degrabă cu criminalii decât cu victima şi 
nu mă voi ocupa de acest caz. 

Holmes nu mi-a spus niciun cuvânt despre tragedia la 
care fuseserăm martori, dar toata dimineaţa am observat că era 
foarte gânditor şi ochii lui absenţi şi maniera distrasă mi-au dat 
impresia unui bărbat care se chinuieşte să-şi amintească ceva. 
Eram în toiul prânzului când, deodată, sări în picioare. 

— Pentru numele lui lov, Watson, am găsit!, strigă el. la-ţi 
pălăria! Vino cu mine! 

Se grăbi cât putu de mult pe strada Baker şi de-a lungul 
străzii Oxford până am ajuns aproape de Piaţa Regent. Acolo, pe 
stânga, este un magazin a cărui vitrină este plină cu fotografii 
ale celebrităților şi frumuseţilor de azi. Ochii lui Holmes se fixară 
pe o poză şi, urmărind privirea lui, am văzut poza unei doamne 
impunătoare, de viţă nobilă, îmbrăcată ca la Curte, cu o tiară 
mare de diamante pe frumosul său cap. Am privit delicatu-i nas 


coroiat, sprâncenele groase, gura dreaptă şi bărbia mică şi 
puternică. Apoi mi-am ţinut răsuflarea când am citit numele 
nobilului om de stat cu titluri onorabile căruia îi fusese soţie. Am 
întâlnit privirea lui Holmes, iar el şi-a pus degetul pe buze şi ne- 
am îndepărtat de vitrină. 

Sfârşit 


Cei şase Napoleoni 


Nu era un lucru neobişnuit ca domnul Lestrade să ne 
viziteze în câte-o seară, iar vizitele lui erau binevenite pentru 
Sherlock Holmes, întrucât îl ajutau să rămână la curent cu tot ce 
se petrecea la sediul central al poliţiei. Ca recompensă pentru 
veştile aduse de Lestrade, Holmes întotdeauna asculta cu 
atenţie detaliile oricărui caz în care era implicat detectivul şi 
ocazional, fără vreo intervenţie fizică, reuşea să-i dea vreun 
indiciu sau vreo sugestie ca urmare a vastelor lui experienţe şi 
cunoştinţe. 

În seara cu pricina, Lestrade vorbise despre vreme şi 
ziare. Apoi rămase tăcut, pufăind gânditor din trabucul său. 
Holmes îl privi intens. 

— Te ocupi de vreun caz interesant?, întrebă el. 

— A, nu, domnule Holmes, nimic special. 

— Atunci povesteşte-mi despre ce e vorba. 

Lestrade râse. 

— Bine, domnule Holmes, nu are rost să neg că ESTE ceva 
care mă preocupă. Şi totuşi, e un lucru atât de absurd încât am 
ezitat să te deranjez. Pe de altă parte, deşi banal, este. fără 
îndoială, bizar — şi ştiu că aveţi o afinitate pentru tot ceea ce 
este ieşit din comun. Dar părerea mea este că mai degrabă intră 
în atribuţiile doctorului Watson decât în ale noastre. 

— Boală?, am întrebat eu. 

— Nebunie, oricum. Şi încă o nebunie bizară! N-aţi crede 
că mai există cineva în zilele noastre cu o ură atât de mare 
pentru Napoleon | încât să spargă orice imagine a lui pe care o 
vede. 

Holmes se lăsă pe spate în scaun. 

— Asta nu e treaba mea, spuse el. 

— Exact. Asta am zis şi eu. Dar, pe urmă, dacă bărbatul 
comite infracţiuni, spargeri bunăoară, asta nu mai intră în 
atribuţiile doctorului, ci într-ale poliţistului. 

Holmes se ridică din nou. 

— Intrare prin efracţie! Asta este mult mai interesant. 
Vreau toate detaliile. 


Lestrade scoase agenda cu datele oficiale şi-şi 
reîmprospăta memoria din paginile ei. 

— Primul caz a fost raportat acum patru zile, spuse el. S-a 
întâmplat la magazinul lui Morse Hudson, de pe strada 
Kennington unde vinde tablouri şi statuete. Vânzătorul a lăsat 
pentru o secundă tejgheaua nesupravegheată, a auzit o 
bufnitură şi, când s-a grăbit înapoi, a găsit un bust din ipsos 
reprezentându-l pe Napoleon, alături de alte opere de artă, pe 
tejghea, făcute bucăţi. S-a repezit pe stradă şi, deşi mai mulţi 
trecători au declarat că au văzut un bărbat fugind din magazin, 
el nu a observat pe nimeni şi nici nu a găsit vreo modalitate de 
a-l identifica pe făptaş. Părea a fi un act dintre acelea de 
huliganism care mai are loc din când în când şi a fost raportat ca 
atare ofițerului care patrula în zonă. Mulajul din ghips nu valora 
mai mult de doi şilingi şi întreaga întâmplare părea a fi prea 
puerilă pentru o investigaţie amănunţită. Dar cel de-al doilea 
caz fu mult mai serios şi mai neobişnuit. S-a întâmplat chiar 
aseară. În strada Kennington, la numai câţiva metri distanţă de 
magazinul lui Morse Hudson, locuieşte un renumit medic, pe 
nume Barnicot, care are unul dintre cele mai mari cabinete din 
partea sudică a Tamisei. Locuinţa şi cabinetul principal sunt pe 
strada Kennington, dar are un dispensar şi un cabinet chirurgical 
pe strada Lower Brixton, la trei kilometri depărtare. Doctorul 
Barnicot este un mare admirator al lui Napoleon şi casa lui este 
plină de cărţi, portrete şi vestigii ale împăratului francez. Cu 
puţin timp în urmă a achiziţionat de la Morse Hudson două 
duplicate din ghips ale celebrului cap al lui Napoleon, realizat de 
sculptorul francez Devine. Unul dintre acestea a fost aşezat în 
holul casei din strada Kennington, iar celalalt, pe polita de 
deasupra căminului din cabinetul de chirurgie din Lower Brixton. 
Ei bine, când doctorul Barnicot a venit azi-dimineaţa, a 
descoperit cu uimire că locuinţa îi fusese tâlhărită în timpul 
nopţii, dar nimic nu fusese luat în afara de capul de ghips de pe 
hol. Fusese dus afară şi zdrobit cu sălbăticie de peretele 
grădinii, lângă care s-au descoperit bucăţile sparte. 

Holmes îşi frecă palmele. 

— Cu siguranţă, este foarte ciudat, spuse el. 

— M-am gândit că o să vă placă. Dar încă nu am terminat. 
Doctorul Barnicot trebuia să se ducă la cabinetul de chirurgie la 
ora douăsprezece şi imaginaţi-vă uimirea lui când, ajungând 


acolo, a descoperit ca fereastra fusese deschisă în timpul nopţii 
şi bucăţile sparte ale celui de-al doilea bust erau împrăştiate 
prin toată camera. Fusese spulberat chiar acolo unde se afla. In 
nici unul dintre cazuri nu s-au găsit semne care să indice cine a 
fost tâlharul sau nebunul care a comis această faptă. Acum, 
domnule Holmes, aveţi toate datele. 

— Sunt neobişnuite, ca sa nu zic caraghioase, comentă 
Holmes. Pot să ştiu dacă cele două busturi sparte din camerele 
doctorului Barnicot sunt duplicatele exacte ale celui distrus în 
magazinul lui Morse Hudson? 

— Au fost făcute pe acelaşi original. 

— Asta înseamnă că nu mai este valabilă teoria conform 
căreia cel care le sparge este influenţat de o mare ură asupra lui 
Napoleon. Având în vedere câte sute de statui ale marelui 
împărat există în Londra, ar fi o prea mare coincidenţă ca un 
spărgător oarecare să înceapă cu trei exemplare ale aceluiaşi 
bust. 

— Am gândit la fel, confirmă Lestrade. Pe de altă parte, 
acest Morse Hudson este principalul furnizor de busturi din acea 
parte a Londrei şi acestea trei erau singurele care erau de ani 
buni în magazinul lui. Aşa că, deşi, cum spui dumneata, sunt 
câteva sute de statui în Londra, este foarte posibil ca acestea 
trei să fie singurele din acea regiune. Aşadar, un fanatic local ar 
începe de acolo. Ce părere ai, doctore Watson? 

— Posibilităţile monomaniei sunt nelimitate, am răspuns 
eu. Mai este o boala pe care psihologii moderni francezi o 
numesc „idee fixă“, care poate părea neînsemnată şi însoţită în 
orice alt aspect de o perfectă sănătate mintală. Un bărbat care a 
citit mult despre Napoleon sau a cărei familie poate că a fost 
afectată în timpul marelui război poate dezvolta o astfel de 
„idee fixă“ şi, sub influenţa acesteia, ar putea fi capabil de orice 
formă de încălcare a legii. 

— Nu merge, dragul meu Watson, spuse Holmes 
scuturând din cap; nicio idee fixă nu ar ajuta un monomaniac să 
afle unde sunt busturile. 

— Atunci, cum explici TU asta? 

— Nici nu încerc să explic. Ţin doar să arăt că procedurile 
excentrice ale acestui domn au o anumită metodă. De exemplu, 
în holul doctorului Barnicot, unde cel mai mic zgomot ar fi trezit 
întreaga familie, bustul a fost dus afară înainte de a fi spart, pe 


când la cabinetul de chirurgie, unde nu era pericol de alarmă, a 
fost spart chiar unde se afla. Povestea pare neglijabilă, dar nu 
îndrăznesc să spun banală, când mă gândesc ca cele mai 
cunoscute cazuri ale mele au debutat puţin promiţător. lţi aduci 
aminte, Watson, cum mi-a fost prezentat cazul groaznic al 
familiei Abernetty. Aşadar, nu-mi pot permite să râd în faţa celor 
trei busturi sparte ale tale, Lestrade, şi ţi-aş rămâne îndatorat 
dacă mi-ai aduce la cunoştinţă orice noutate în acest caz 
neobişnuit. 

Noutatea pe care o ceruse prietenul meu veni sub o 
formă mult mai tragică decât şi-ar fi imaginat. A doua zi, 
dimineaţă, eram încă în dormitor, mă îmbrăcam, când am auzit 
ciocănind la uşă, iar Holmes intră cu o telegramă în mână. O citi 
cu voce tare: „Vino dimineaţă, str. Pitt, 131, Kensington. 
Lestrade”. 

— Ce este?, am întrebat. 

— Nu ştiu... poate fi orice. Dar bănuiesc că este tir marea 
poveştii cu statuile. În cazul acesta, prietenul nostru, 
spărgătorul de statui, a început operaţiunile în alt cartier al 
Londrei. Ai cafea pe masă, Watson, şi ne aşteaptă o birjă la uşă. 

În jumătate de oră am ajuns pe strada Pitt, o mică zonă 
tăcută, mărginaşă, aflată lângă cea mai energică zonă a vieţii 
londoneze. 

Numărul 131 făcea parte dintr-un şir de case, toate din 
scânduri, respectabile şi foarte puţin romantice. Pe măsură ce 
înaintam, am văzut că în faţa gardului casei respective erau o 
mulţime de curioşi. Holmes fluieră. 

— În numele Sfântului George! Este cel puţin tentativă de 
omor. Nimic mai puţin important nu ar aduna o asemenea 
gloată. Umerii adunaţi ai individului aceluia şi gâtul alungit 
indică un act de violenţă. Ce e asta, Watson? Treptele de sus 
sunt ude, celelalte uscate. Oricum, destule urme de paşi. Ei 
bine, iată-l pe Lestrade la fereastră şi în curând vom afla despre 
ce este vorba. 

Reprezentantul poliţiei ne întâmpină cu o faţă serioasă şi 
ne conduse într-o cameră de zi, unde un bărbat în vârstă, 
extrem de neîngrijit şi agitat, îmbrăcat într-o cămaşă de noapte 
din flanel, se plimba de colo-colo. Ne-a fost prezentat ca fiind 
proprietarul casei, domnul Horace Harker, de la Sindicatul 
Central al Presei. 


— E din nou povestea cu bustul lui Napoleon, spuse 
Lestrade. Aţi părut interesat aseară, domnule Holmes, şi m-am 
gândit că poate v-aţi bucura să fiţi de faţă acum, că lucrurile au 
luat o întorsătură gravă. 

— La ce s-a ajuns, deci? 

— La crimă. Domnule Harker, vreţi să le spuneţi acestor 
domni exact ce s-a întâmplat? 

Bărbatul în cămaşă de noapte se întoarse spre noi cu o 
fată extrem de tristă. 

— E un lucru extraordinar, începu el. Toată viaţa mea am 
adunat ştiri despre oameni, iar acum, că o informaţie fantastică 
mi-a picat în mână, sunt atât de confuz şi de emoţionat că nu 
pot lega două cuvinte. Dacă aş fi venit aici pe post de ziarist, m- 
ar fi intervievat şi aş fi vrut două rubrici în fiecare ziar de seară. 
Aşa cum se prezintă acum situaţia, dau în vileag o ştire absolut 
valoroasă unor nenumărați domni, iar eu nu o pot folosi. Oricum, 
am auzit despre dumneavoastră, domnule Sherlock Holmes, şi, 
dacă îmi explicaţi situaţia, atunci mă voi mulţumi măcar cu asta, 
dacă nu pot scrie eu ce s-a întâmplat. 

Holmes se aşeză şi ascultă. 

— Se pare că totul este concentrat în jurul acelui bust al 
lui Napoleon pe care l-am cumpărat acum câteva luni chiar 
pentru această cameră. L-am luat ieftin de la „Fraţii Harding“, a 
doua casă de la staţia High Street, O mare parte a muncii mele 
jurnalistice se desfăşoară noaptea şi deseori scriu până în zorii 
zilei. Aşa a fost şi azi. Pe la ora trei stăteam în cabinetul meu, 
care este la ultimul etaj al casei, în spate, şi am auzit zgomote 
jos. Am ascultat, dar nu s-aţi mai repetat şi mi-am zis că au fost 
afară. Apoi, dintr-odată, cinci minute mai târziu, s-a auzit un 
țipăt oribil... Domnule Holmes, cel mai groaznic sunet pe care l- 
am auzit vreodată! Imi va suna în urechi cât timp voi trăi. Am 
rămas încremenit de teamă un minut sau două. Apoi am apucat 
vătraiul şi m-am dus jos. Când am ajuns în camera asta, am 
găsit fereastra larg deschisă şi imediat am observat că bustul 
lipsea de pe poliţa căminului. De ce ar dori un hoţ să fure un 
asemenea lucru, nu pot sa înţeleg, pentru că era făcut din ghips 
şi nu avea absolut nicio valoare. Vedeţi dumneavoastră că 
oricine ar pătrunde pe fereastra aceea, cu un pas mare, ar 
ajunge la pragul uşii. Evident, asta făcuse şi hoţul, aşa că m-am 
dus şi am deschis uşa. Păşind prin întuneric, aproape că am 


căzut peste un bărbat care zăcea acolo mort. Am fugit înapoi să 
iau ceva cu care să luminez şi l-am văzut pe sărmanul om cu o 
rană uriaşă la gât şi tot locul plin de sânge. Era întins pe spate, 
cu genunchii traşi şi gura deschisă oribil. O să-mi bântuie visele. 
Am avut timp cât să fluier după poliţist, apoi cred că am leşinat, 
pentru că nu mai ştiu nimic până în momentul în care l-am văzut 
pe poliţist aplecat asupra mea, în hol. 

— Şi cine era bărbatul ucis?, întrebă Holmes. 

— N-avem nimic care să ne arate cine era, spuse 
Lestrade. O să vedeţi cadavrul la morgă, dar până acum nu am 
găsit nimic. Este un bărbat înalt, ars de soare, foarte puternic, 
nu avea mai mult de treizeci de ani. Este îmbrăcat prost şi totuşi 
nu prea pare a fi muncitor. Într-o baltă de sânge de lângă el am 
găsit un briceag făcut dintr-un corn de animal. Nu ştiu dacă este 
arma crimei sau dacă a aparţinut mortului. Pe haine nu era 
niciun nume şi în buzunare nu avea decât un măr, nişte sfoară, 
o hartă de un şiling a Londrei şi o fotografie. lat-o. 

Era evident că este un instantaneu luat cu o cameră mică. 
Reprezenta un bărbat ager, cu trăsături ascuţite — ca de 
maimuţă —, cu sprâncene groase şi partea de jos a feţei uşor 
ieşită în afară, ca un bot de babuin. 

— Şi ce s-a întâmplat cu bustul?, întrebă Holmes după ce 
studie atent poza. 

— Chiar înainte să veniţi am aflat. A fost găsit în grădina 
din faţa casei goale din strada Campden House. Era spart în 
bucăţi. Mă duc chiar acum să văd. Veniţi cu mine? 

— Desigur. Trebuie să arunc doar o privire. 

Cercetă covorul şi fereastra. 

— Individul ori avea picioare foarte lungi, ori era un 
bărbat foarte activ, spuse el. Neavând nimic dedesubt, nu i-a 
fost foarte uşor să ajungă la pervaz şi să deschidă geamul, 
întoarcerea a fost relativ simplă. Veniţi cu noi să vedeţi 
rămăşiţele bustului, domnule Harker? 

Ziaristul dezamăgit se aşezase la masa de scris. 

— Trebuie să încerc să scriu ceva, spuse el, deşi nu mă 
îndoiesc că primele ediţii ale ziarelor de seară au ieşit deja şi au 
o mulţime de detalii. Asta-i norocul meu! Vă amintiţi când a 
căzut tribuna la Doncaster? Ei bine, eu eram singurul ziarist din 
tribună şi ziarul meu este singurul care nu a publicat o relatare 
a întâmplării, pentru că eram prea nervos să pot scrie despre 


asta. lar acum voi întârzia cu relatarea unei crime comise în 
pragul casei mele. 

Am părăsit camera şi parcă îi auzeam peniţa scârţâind pe 
hârtie. 

Locul unde au fost găsite fragmente din bust era la câteva 
zeci de metri distanţă. Pentru prima dată ne-au căzut ochii pe 
această reprezentare a marelui împărat care părea să nască 
atâta ură nebunească şi distructivă in mintea necunoscutului. 
Cioburile erau împrăştiate prin iarbă. Holmes luă câteva şi le 
examină atent. După chipul lui concentrat şi modul în care le 
cerceta, eram sigur că, în sfârşit, găsise un indiciu. 

— Ei bine?, întrebă Lestrade. 

Holmes ridică din umeri. 

— Încă mai avem mult, bombăni. Şi totuşi... şi totuşi... 
Posesia acestui neînsemnat bust valora mai mult în ochii 
criminalului decât viaţa unui om. Acesta este un fapt. Apoi mai 
este neobişnuit faptul că nu l-a spart în casă sau imediat lângă 
casă, dacă scopul său unic era să-l spargă. 

— A fost buimăcit şi speriat să-l vadă pe celălalt individ. 
Nu ştia ce să facă. 

— Da, e foarte posibil. Dar aş vrea să atrag atenţia 
asupra poziţiei acestei case, în grădina căreia a fost distrus 
bustul. 

Lestrade se uită în jurul lui. 

— Era o casă goală şi ştia că nu va fi deranjat în grădină. 

— Da, dar mai este o casă goală pe stradă, pe lângă care 
a trecut ca să ajungă la asta. De ce nu l-a spart acolo, din 
moment ce era evident că flecare metru în plus făcea să 
crească riscul de a se întâlni cu cineva? 

— Mă dau bătut, cedă Lestrade. 

Holmes îşi îndreptă privirea spre felinarul de deasupra 
capetelor noastre. 

— Aici putea să vadă ce face, acolo nu. Cred că acesta a 
fost motivul. 

— În numele lui lov! Este adevărat!, exclamă detectivul. 
Acum că stau să mă gândesc, bustul doctorului Barnicot a fost 
spart nu departe de felinarul roşu. Bine, domnule Holmes, ce 
facem acum? 


— Reţinem acest amănunt... Îl punem la păstrare. Mai 
târziu putem da peste cine ştie ce detaliu şi ne-ar putea ajuta. 
Ce propui să facem acum, Lestrade? 

— După părerea mea, cel mai uşor mod de a-i da de 
capăt este să-l identificăm pe bărbatul mort. N-ar trebui să 
întâmpinăm dificultăţi. După ce aflăm cine este şi cine-i sunt 
apropiații, ar trebui să avem un început bun ca să aflăm ce 
căuta noaptea trecută în strada Pitt şi cine este cel cu care s-a 
întâlnit şi l-a ucis pe pragul uşii domnului Hor ace Harker. Nu 
credeţi? 

— Fără îndoială; şi totuşi, eu nu aş aborda cazul aşa. 

— Dar ce aţi face? 

— A, nu mă lăsa să te influenţez în vreun fel! V-aş sugera 
să urmaţi pista dumneavoastră, iar eu o voi urma pe a mea. 
După aceea, putem face schimb de notițe şi ne vom completa 
reciproc. 

— Foarte bine, a fost de acord Lestrade. 

— Dacă vă întoarceţi în strada Pitt, se poate să-l întâlniți 
pe Horace Harker. Transmiteţi-i din partea mea că, în ce mă 
priveşte, sunt sigur că azi-noapte în casa lui a intrat un lunatic 
periculos, cu tendinţe criminale şi iluzii napoleonice. 

Îi va fi util pentru articol. 

Lestrade se uita fix. 

— Doar nu crezi asta cu adevărat? 

Holmes zâmbi. 

— Nu? Ei, poate că nu. Dar sunt sigur că îi va interesa pe 
Horace Harker şi pe abonaţii Sindicatului Central al Presei. 
Acum, Watson, cred că-ţi dai seama că ne aşteaptă o zi de 
muncă deosebit de lungă. Lestrade, ar fi bine să ne întâlnim pe 
strada Baker diseară la ora şase. Până atunci aş vrea să păstrez 
fotografia aceasta găsită în buzunarul mortului. E posibil să am 
nevoie de compania şi ajutorul dumitale într-o mică expediţie în 
care am putea pleca la noapte, dacă se dovedeşte că 
raţionamentele mele sunt corecte. Până atunci, la revedere şi 
succes! 

Am mers împreună cu Sherlock Holmes pe strada Gigh, 
unde ne-am oprit la magazinul fraţilor Harding, de unde fusese 
achiziţionat bustul. Un vânzător tânăr ne-a informat că domnul 
Harding va lipsi până după-amiază şi că el era nou-venit şi nu ne 


putea ajuta cu informaţii. Pe chipul lui Holmes se citeau 
dezamăgirea şi enervarea. 

— Ei, Watson, nu ne putem aştepta ca toate să ne meargă 
cum vrem, spuse el. Trebuie să ne întoarcem după-amiază dacă 
domnul Harding nu vine până atunci. După cum, fără îndoială, ai 
bănuit, încerc să urmăresc busturile la sursă ca să văd dacă nu 
este ceva bizar care să le marcheze remarcabila soartă. Să ne 
îndreptăm spre domnul Morse Hudson din strada Kennington, să 
vedem dacă nu putem arunca puţină lumină asupra cazului. 

După o oră de mers cu trăsura, am ajuns la magazinul 
vânzătorului de picturi. Era un bărbat mic, îndesat, cu faţa roşie 
şi o fire ţâfnoasă. 

— Da, domnule. Chiar pe tejgheaua mea, domnule, spuse 
el. Nu ştiu pentru ce plătesc impozite şi taxe dacă orice tâlhar 
poate intra să-mi spargă bunurile. Da, domnule, eu i-am vândut 
doctorului Barnicot cele două statui. Nenorocire, domnule! Un 
complot nihilist, asta cred eu. Doar un anarhist s-ar putea duce 
de colo-colo să spargă statui republicane. Roşii, asta sunt. De 
unde am luat statuile? Nu văd ce legătură are cu asta. Ei, dacă 
ţineţi neapărat să ştiţi, le-am luat de la „Gelder and Co.“, strada 
Church, în Stepney. Sunt renumiţi în breaslă, cunoscuţi de 
douăzeci de ani. Câte am avut? Trei... două şi cu unul sunt trei... 
două ale doctorului Barnicot şi unul spart în plină zi pe 
tejgheaua mea. Dacă îl cunosc pe cel din fotografie? Nu, nu-l 
cunosc. Ba, parcă da. Hei, e Beppo. Era un fel de muncitor în 
acord, italian, care se făcea folositor în magazin. Ştia să 
sculpteze puţin, să înrămeze, sufla cu aur şi făcea o mulţime de 
treburi ciudate. Individul m-a părăsit săptămâna trecută şi de 
atunci nu am mai auzit nimic de el. Nu, nu ştiu de unde era, nici 
unde se ducea. N-am avut nimic cu el cât timp a stat aici. A 
plecat cu două zile înainte să fie spart bustul. 

— Ei bine, asta este tot ce ne puteam aştepta să obţinem 
de la Morse Hudson, spuse Holmes ieşind din magazin. II avem 
pe acest Beppo ca factor comun, atât în Kennington, cât şi în 
Kensington, aşa că au meritat cele zece minute străbătute până 
aici. Acum, Watson, să mergem la „Gelder and Co.“ din Stepney, 
sursa şi originea busturilor. M-ar mira să nu primim ajutor acolo. 

Într-o succesiune rapidă, am trecut pe la marginea zonei 
elegante a Londrei, pe lângă hotelul „London”, zona cu teatre a 
Londrei, Londra literară, Londra comercială şi, în final, Londra 


maritimă, până am ajuns într-un oraş riveran de circa 100.000 
de suflete, unde locuinţele muncitoreşti se înăbuşe şi sunt 
ticsite de renegaţii Europei. Aici, la o răspântie importantă, 
cândva reşedinţa comercianților bogaţi din oraş, am găsit 
sculpturile pe care le căutam. Afară era o grădină mări-cică, 
plină de zidărie monumentală. Înăuntru era o cameră mare, în 
care cincizeci de muncitori sculptau sau modelau. Directorul, un 
german înalt şi blond, ne-a primit politicos şi a răspuns clar la 
toate întrebările lui Holmes. Din registre reieşea faptul că 
fuseseră făcute sute de mulaje din ghips după o copie din 
marmură a capului lui Napoleon, realizat de Devine, dar că cele 
trei care fuseseră trimise lui Morse Hudson în urmă cu aproape 
un an făceau parte dintr-un set de şase, celelalte trei fiind 
trimise fraţilor Harding din Kensington. Nu exista niciun motiv 
pentru care cele şase ar fi fost diferite de alte busturi. Nu putea 
sugera niciun motiv pentru care cineva ar putea dori să le 
distrugă... 

De fapt, ideea l-a amuzat. Preţul de vânzare angro era de 
şase şilingi, dar un comerciant detailist l-ar fi putut vinde cu 
doisprezece sau chiar mai mult. Mulajul a fost luat cu două 
modele, de fiecare parte a feţei şi apoi, cele două profile din 
ipsos de Paris erau îmbinate pentru a completa bustul. Acest 
lucru era, de obicei, făcut de italienii din camera în care ne 
aflam. Busturile terminate erau puse pe o masă, pe hol, ca să se 
usuce şi apoi erau înmagazinate. 

Asta era tot ce ne putea spune. 

Dar fotografia avu un efect remarcabil asupra directorului. 
Se înroşi de furie şi sprâncenele i se împreunară deasupra 
ochilor săi de teuton. 

— Ah, nemernicul!, strigă el. Da, într-adevăr, îl cunosc 
foarte bine. Acest stabiliment a fost întotdeauna respectabil şi 
singura dată când poliţia a intrat aici a fost pentru acest individ. 
Asta a fost acum mai mult de un an în urmă. A înjunghiat un alt 
italian în stradă şi a venit aici urmărit de poliţie, care l-a arestat. 
Se numea Beppo... nu i-am ştiut niciodată celălalt nume. Aş a-mi 
trebuie dacă angajez un bărbat care arată aşa. Dar era un 
lucrător bun, unul dintre cei mai buni. 

— Cât a primit? 

— Victima a trăit, iar Beppo a scăpat cu un an. Fără 
îndoială că acum a ieşit; dar nu a îndrăznit să se arate pe aici. 


Un văr de-al lui lucrează aici şi cred că v-ar putea spune unde 
este. 

— Nu, nu, strigă Holmes, niciun cuvânt vărului... niciun 
cuvânt, vă rog! Situaţia este foarte importantă şi, cu cât mă 
adâncesc mai mult, cu atât se complică mai mult. Când aţi citit 
în registru despre vânzarea mulajelor, am văzut că data era 3 
iunie, anul trecut. Puteţi să-mi spuneţi când a fost arestat 
Beppo? 

— Doar aproximativ, după statul de plată, răspunse 
directorul. Da, continuă el, după ce întoarse câteva pagini, 
ultima dată a fost plătit pe 20 mai. 

— Mulţumesc, spuse Holmes. Cred că nu vă voi mai răpi 
din timp sau din răbdare. 

Cu un ultim avertisment că nu ar trebui să comenteze cu 
nimeni despre cercetările noastre, ne-am îndreptat din nou spre 
vest. 

Era deja târziu când am reuşit să prânzim repede la un 
restaurant. La intrare era un afiş din ziar pe care scria 
„Nenorocire la Kensington. Crima unui nebun” şi din text reieşea 
faptul că domnul Horace Harker izbutise până la urmă să-şi 
publice articolul. Relatarea senzaţională şi frumos „înflorită” a 
întregului incident se întindea pe două coloane. Holmes propti 
ziarul de olivieră şi citi în timp ce mânca. O dată sau de două ori 
chicoti. 

— Totul e bine, Watson, aprobă el. Ascultă aici: „Este bine 
de ştiut că nu există diferenţe de opinie asupra acestui caz, din 
moment ce atât domnul Lestrade — unul dintre cei mai 
experimentați membri ai poliţiei —, cât şi domnul Sherlock 
Holmes, bine-cunoscutul expert consultant, au ajuns la concluzia 
că această bizară serie de incidente care a sfârşit atât de tragic 
este mai degrabă rodul nebuniei decât al crimei premeditate. In 
afară de nebunia mentală, nimic nu poate explica aceste 
evenimente.“ Presa, dragă Watson, este o instituţie remarcabilă 
dacă ştii cum s-o foloseşti. Şi acum, dacă ai terminat, vom porni 
înapoi la Kensington să vedem ce are de spus directorul de la 
„Fraţii Harding” despre această situaţie. 

Fondatorul acelui măreț imperiu se dovedi a fi o persoană 
ageră, severă, foarte sprintenă şi rapidă, un bărbat cu mintea 
limpede şi deschis la vorba. 


— Da, domnule, am citit deja relatarea în ziarele de 
seară. Domnul Horace Harker este un client de-al nostru. l-am 
furnizat nişte busturi în urmă cu câteva luni. Am comandat trei 
astfel de busturi de la „Gelder and Co.” din Stepney. S-au 
vândut toate. Cui? Păi, dacă o să consult registrele, vă pot 
spune foarte uşor. Da, avem trei înregistrări aici. Vedeţi, unul 
domnului Harker, unul domnului Josiah Brown din Laburnum 
Lodge, Laburnum Vale, Chiswick, şi unul domnului Sandeford din 
strada Lower Grove, Reading. Nu, nu am văzut niciodată chipul 
acestui om din fotografie. Nu l-aş putea uita, domnule, rar am 
văzut un chip mai urât. Dacă avem italieni printre angajaţi? Da, 
domnule, avem câţiva printre muncitori şi dăltuitori. Pot să spun 
că se pot uita în registrul de vânzări dacă vor. Nu există niciun 
motiv pentru care aş păzi registrul. Of, of, este o situaţie bizară 
şi sper că mă veţi anunţa dacă descoperiţi ceva la anchetă. 

Holmes luase notițe cât timp ne-a vorbit Harding şi mi-am 
dat seama că era extrem de nemulţumit de desfăşurarea 
anchetei. Şi totuşi, nu a spus nimic în afară de faptul că, dacă nu 
ne grăbim, întârziem la întâlnirea cu Lestrade. Desigur, când am 
ajuns în strada Baker, detectivul era deja acolo şi l-am găsit 
umblând de colo-colo prin cameră, arzând de nerăbdare. Pe 
chipul lui se citea că ziua lui fusese spornică. 

— Ei bine, întrebă el, aţi avut noroc, domnule Holmes? 

— Am avut o zi plină şi nu în întregime pierdută, explică 
amicul meu. Ne-am întâlnit şi cu furnizorii detailişti, şi cu 
producătorii angro. Acum ştiu traseul fiecărui bust. 

— Busturile!, strigă Lestrade. Bine, bine, aveţi metodele 
dumneavoastră, domnule Sherlock Holmes, şi nu sunt în măsura 
să spun nimic împotriva lor, dar cred că am avut o zi mult mai 
bună decât a dumitale. L-am identificat pe bărbatul mort. 

— Nu mai spune! 

— Şi am găsit motivul crimei. 

— Minunat! 

— Avem un inspector specializat în Saffron Hill şi cartierul 
italian. Ei bine, acest cadavru avea o emblemă catolică în jurul 
gâtului, iar asta împreună cu culoarea lui m-au făcut să mă 
gândesc că este din sud. Inspectorul Hill l-a recunoscut imediat. 
Numele lui este Pietro Venucci, din Napoli, şi este unul dintre cei 
mai mari asasini din Londra. Are legături cu Mafia care, după 
cum ştii, este o asociaţie politică secretă care-şi susţine 


decretele cu crime. Acum vedeţi cum începe să se clarifice 
situaţia? Celălalt tip este, probabil, tot un italian şi membru al 
Mafiei. A încălcat, cumva, legile. Pietro este pus pe 

urmele lui. Probabil că fotografia pe care am găsit-o în buzunar 
îl reprezintă chiar pe el, ca să nu omoare din greşeală altă 
persoană. Îl urmăreşte pe individ, îl vede intrând într-o casă, îl 
aşteaptă afară şi, în toiul încăierării, el primeşte lovitura 
mortală. Cum vi se pare, domnule Sherlock Holmes? 

Holmes îl aplaudă în semn de aprobare. 

— Excelent, Lestrade, excelenți, făcu el. Dar nu am prea 
înţeles cum explici distrugerea busturilor. _ 

— Busturile! Nu te poţi gândi decât la busturi. In fond, nu 
înseamnă nimic; furt minor, cel mult şase luni. Noi cercetăm 
crima şi-ţi spun că am hăţurile în mână. 

— Şi următoarea etapă? 

— Este foarte simplu. Mă voi duce cu Hill în cartierul 
italian, îl găsim pe cel a cărui fotografie o avem şi-l arestăm 
pentru crimă. Veniţi cu noi? 

— Nu cred. Eu zic că putem ajunge la final într-un mod 
mult mai simplu. Nu pot spune cu certitudine, pentru că totul 
depinde... mă rog, totul depinde de un factor care este complet 
în afara controlului nostru. Dar am mari speranţe — de fapt, 
şansele sunt de 2 la 1 — că, dacă ne însoţeşti la noapte, te pot 
ajuta să-l prinzi. 

— În cartierul italian? 

— Nu, mai degrabă îl găsim în Chiswick. Lestrade, dacă 
vii cu mine diseară la Chiswick, promit că mâine voi veni cu tine 
în cartierul italian, iar întârzierea nu ne va afecta. Şi acum, cred 
că ne-ar prinde bine tuturor câteva ore de somn, pentru că nu 
am de gând să plec până la unsprezece şi este foarte probabil 
să nu ne întoarcem decât mâine-dimineaţă. Vei cina cu noi, 
Lestrade, şi, apoi, eşti bine-venit sa dormi pe canapea până va fi 
timpul să plecăm. Între timp, Watson, ţi-aş fi recunoscător dacă 
ai suna după un mesager expres, pentru că am de trimis o 
scrisoare şi este foarte important să ajungă la destinaţie foarte 
repede. 

Holmes îşi petrecu seara căutând printre filele vechilor 
ziare cu care era plină una dintre debarale. Când, în sfârşit, 
termină, privirea îi era triumfătoare, dar nu spuse niciunuia nici 
măcar un cuvânt despre rezultatul căutării sale. Cât despre 


mine, am reluat pas cu pas metodele prin care dibuise 
rezultatele acestui caz complex şi, deşi nu-mi dădeam seama ce 
scop urmărea, am înţeles că Holmes se aştepta ca acest 
criminal să încerce să distrugă şi cele două busturi care mai 
rămăseseră, dintre care mi-am adus aminte că unul se afla la 
Chiswick. Fără îndoială că scopul călătoriei noastre era să-l 
prindem pe criminal asupra faptului şi nu aveam decât cuvinte 
de admiraţie pentru şiretenia cu care prietenul meu a transmis 
ziarelor de seară un indiciu greşit ca să-l convingă pe individ că 
ar fi putut să continue fără a fi pedepsit. Nu am fost surprins 
când Holmes mi-a sugerat să iau un revolver cu mine. El însuşi 
luase cravaşa — arma lui preferată. La ora unsprezece, ne 
aştepta o trăsură la uşă şi am mers cu ea până într-un loc de 
cealaltă parte a Podului Hammersmith. 

Aici, vizitiului i se spuse să. ne aştepte. Am mers puţin pe 
jos, până am ajuns pe o stradă izolată, mărginită de case 
plăcute, cu grădini. 

La lumina felinarelor am citit pe stâlpul porţii unei case 
numele „Vila Laburmim”. 

Ocupanţii casei se retrăseseră în mod evident la culcare, 
pentru că totul era în întuneric, în afara unui felinar aflat 
deasupra uşii din hol, care lumina cărarea din grădină. Gardul 
de lemn care despărţea grădina de stradă umbrea foarte bine în 
interior şi acolo ne-am ghemuit. 

— Mă tem că vom aştepta ceva timp, şopti Holmes. Slavă 
Cerului că nu ploua! Cred că nici nu putem fuma ca să treacă 
timpul. Oricum, avem o şansă din două să aflăm ceva care să ne 
răsplătească efortul. 

Totuşi s-a dovedit că nu aveam atât de mult de aşteptat 
cum estimase Holmes şi s-a sfârşit brusc şi într-o manieră 
neobişnuită. Intr-o secundă, fără cel mai mic sunet care să ne 
prevină, poarta grădinii se deschise şi o siluetă mlădioasă, 
energică şi rapidă ca o maimuţă fugi pe cărarea din grădină. Am 
văzut-o trecând în fugă prin lumina de la uşă şi dispărând după 
umbra neagră a casei. Fu o linişte lungă, timp în care ne-am 
ţinut răsuflarea şi apoi am auzit un scârţâit slab. Am văzut 
deodată lumina unei lanterne în cameră. Evident, ceea ce căuta 
nu se afla acolo, pentru că am văzut lumina prin alt oblon şi apoi 
prin altul. 


— Haideţi la fereastra deschisă. Îl înhăţăm când coboară, 
şopti Lestrade. 

Dar, înainte de a ne mişca, bărbatul coborâse înapoi. 
Când ieşea, în lumina slabă, am văzut că avea ceva alb la 
subraţ. Se uită pe furiş în jurul lui. Liniştea străzii părăsite îl 
asigură. Întorcându-se cu spatele la noi, lăsă jos povara şi, în 
secunda imediat următoare, se auzi un zgomot tăios urmat de 
zăngănituri şi clinchete. Bărbatul era atât de concentrat încât 
nici nu ne-a auzit paşii pe când ne furişam prin iarbă. Ca un 
tigru, Holmes îi sări în spate şi, imediat după aceea, eu şi 
Lestrade l-am prins de fiecare încheietură şi i-am pus cătuşele. 
Când l-am întors, am văzut chipul hidos, palid, cu trăsături 
crispate, nervoase, uitându-se la noi şi am ştiut că, într-adevăr, 
cel pe care-l prinseserăm era bărbatul din fotografie. 

Dar Holmes nu acorda atenţie prizonierului nostru. 
Ghemuit în pragul uşii, examina cu atenţie ceea ce adusese 
bărbatul din casă. Era un bust al lui Napoleon exact ca acela pe 
care-l văzuserăm dimineaţa şi, la fel, fusese spart în bucățele. 
Holmes ridică atent în lumină fiecare ciob, dar nu era sub nicio 
formă diferit de alt ciob de ghips. Tocmai terminase de 
examinat când luminile din hol se aprinseră, uşa se deschise şi 
proprietarul casei — un tip jovial, rotund, îmbrăcat în cămaşă şi 
pantaloni — se arătă. 

— Domnul Josiah Brown, presupun?, spuse Holmes. 

— Da, domnule, şi, fără îndoială, dumneavoastră sunteţi 
domnul Sherlock Holmes? Am primit biletul pe care mi l-aţi 
trimis cu mesagerul expres şi am făcut întocmai cum mi-aţi 
spus. Am încuiat toate uşile şi am aşteptat. Ei bine, mă bucur să 
văd că l-aţi prins pe nelegiuit. Domnilor, sper că veţi intra să 
bem ceva răcoritor. 

Domnul Lestrade era nerăbdător să-l închidă pe bărbat, 
aşa că, în câteva minute, birja noastră fu chemată şi toţi patru 
ne îndreptam spre Londra. Captivul nostru nu vru să spună un 
cuvânt, dar ne privea prin părul lui încâlcit şi căzut pe frunte şi, 
la un moment dat, când mâna mea era aproape de el, se repezi 
la ea ca un lup înfometat. La poliţie am aşteptat destul de mult 
ca să aflăm că, după ce i-au verificat hainele, nu s-au găsit 
decât câţiva şilingi şi un cuţit suedez lung, pe mânerul căruia 
erau din belşug urme recente de sânge. 


— E-n regulă, aprobă Lestrade la despărţire. Hill îi 
cunoaşte pe oamenii ăştia şi ne va spune cum îl cheamă. O să 
vezi că teoria mea cu Mafia se va dovedi corectă. Dar, desigur, 
domnule Holmes, îţi sunt extrem de îndatorat pentru iscusinţa 
cu care l-ai prins. Incă nu am înţeles totul. 

— Cred că este o oră prea târzie pentru explicaţii, spuse 
Holmes. Şi apoi, mai sunt câteva detalii care nu sunt încă 
lămurite, iar acest caz este unul dintre acelea care merită 
elucidate până la capăt. Dacă mai treci mâine pe la mine, la ora 
şase bunăoară, cred că-ţi voi putea demonstra că, chiar şi acum, 
nu ştii toate dedesubturile acestei afaceri care are nişte 
caracteristici ce o fac absolut originale în istoria crimei. Watson, 
dacă-ţi voi mai permite să publici cazurile mele, prevăd că vei 
însufleţi paginile cu o relatare a acestei neobişnuite aventuri a 
busturilor lui Napoleon. 

Seara următoare, când ne-am întâlnit din nou, Lestrade 
avea mult mai multe informaţii despre prizonierul nostru. Se 
pare că numele lui era Beppo, cel de-al doilea nume... 
necunoscut. Era un nelegiuit cunoscut în comunitatea italiană. 
Cândva fusese un sculptor priceput şi-şi câştigase existenţa într- 
un mod cinstit, dar o luase pe căi greşite şi fusese în închisoare 
de două ori — o dată pentru furt minor şi o dată, după cum 
auzisem deja, pentru înjunghierea unui compatriot. Vorbea 
engleza la perfecţie. Motivele pentru care distrugea busturile 
erau încă necunoscute şi refuza să răspundă la orice întrebare 
despre acest subiect, dar poliţia descoperise că aceste busturi 
puteau foarte bine să fie făcute de mâinile lui, din moment ce cu 
asta se ocupa la „Gelder and Co.“. Holmes ascultă cu politeţe 
toate aceste informaţii, dintre care o mare parte deja o ştiam; 
dar eu, care-l cunoşteam atât de bine, vedeam clar că 
gândurile-i erau în altă parte şi, sub masca aceea pe care era 
deprins să o afişeze, am detectat o umbră de aşteptare şi 
stinghereală. Se auzise soneria; un minut mai târziu, paşi pe 
scări, iar în încăpere a intrat un bătrân cu faţa roşie şi favoriţi 
grizonaţi. În mâna dreaptă ţinea o bocceluţă demodată pe care 
a pus-o pe masă. 

— Domnul Sherlock Holmes este aici? 

Amicul meu se înclină şi zâmbi. 

— Domnul Sandeford din Reading, presupun?, întrebă el. 


— Da, domnule, mă tem că am întârziat puţin, dar 
trenurile au mers aiurea. Mi-aţi scris despre un bust care se află 
în posesia mea. 

— Exact. 

— Am aici scrisoarea dumneavoastră. Aţi scris: „Aş dori 
să achiziţionez o copie după Napoleonul lui Devine şi sunt 
dispus să vă plătesc zece lire pentru exemplarul pe care-l 
deţineţi.“ Aşa este? 

— Desigur. 

— Scrisoarea m-a uimit, pentru că nu-mi imaginez de 
unde ştiaţi că deţin aşa ceva. 

— Cred că aţi fost surprins, dar explicaţia este foarte 
simplă. Domnul Harding, de la „Fraţii Harding”, mi-a spus că v-a 
vândut dumneavoastră ultimul exemplar şi mi-a dat adresa 
dumneavoastră. 

— A, deci asta a fost? V-a spus cât am plătit pe el? 

— Nu, nu mi-a spus. 

— Ei bine, eu sunt om cinstit, deşi nu foarte bogat. Am 
dat doar cincisprezece şilingi pentru bust şi cred că ar trebui să 
ştiţi asta înainte să accept zece lire de la dumneavoastră. 

— Inţeleg că aveţi mustrări de conştiinţă, domnule 
Sandeford, Dar am spus preţul şi am de gând să mă ţin de 
cuvânt. 

— Sunteţi foarte amabil, domnule Holmes. Ana adus 
bustul cu mine, aşa cum m-aţi rugat. lată-l! 

Deschise bocceluţa şi. În final, am văzut şi noi aşezat pe 
masă un exemplar complet al acelui bust pe care îl mai 
văzuserăm. dar în bucatele. Holmes scoase din buzunar o hârtie 
şi puse pe masă o bancnotă de zece lire. 

— Dacă doriţi, semnaţi această hârtie, domnule 
Sandeford, în prezenţa acestor martori. Este doar ca să 
certificaţi că-mi transferați toate drepturile asupra bustului. Sunt 
un om meticulos şi, vedeţi dumneavoastră, niciodată nu ştiţi ce 
turnură pot lua lucrurile. Mulţumesc, domnule Sandeford; aici 
sunt banii dumneavoastră şi vă doresc o seară plăcută! 

După ce musafirul nostru a ieşit, mişcările lui Sherlock 
Holmes ne atraseră atenţia. Incepu prin a scoate dintr-un sertar 
o cârpă albă şi o puse pe masă, apoi aşeză bustul în centrul 
cârpei. In final, ridică cravaşa şi-l lovi tare pe Napoleon în cap. 
Statuia se făcu bucățele, iar Holmes se aplecă nerăbdător 


deasupra fragmentelor împrăştiate. În secunda următoare, cu 
un strigăt de triumf, Holmes ridică o aşchie în care era fixat un 
obiect negru, rotund, exact ca o prună în budincă. 

— Domnilor, strigă el, permiteţi-mi să vă prezint celebra 
perlă neagră care aparţinea familiei Borgia! 

Eu şi Lestrade am rămas muţi de uimire o secundă şi 
apoi, sub impulsul momentului, amândoi am început să 
aplaudăm ca la finalul unei piese bine jucate. Obrajii palizi ai lui 
Holmes se înroşiră şi se înclină în faţa noastră întocmai ca un 
dramaturg care primeşte omagii din partea audienței. In astfel 
de momente înceta a mai fi o maşină de gândit şi lăsa să se 
vadă iubirea lui pentru admiraţie şi aplauze. Aceeaşi fire 
rezervată şi, mai ales, mândră care se ferea cu dispreţ de 
notorietate era capabilă să fie mişcată într-un asemenea mod 
de uimirea şi mărirea aduse de un prieten, 

— Da, domnilor, spuse el, este printre cele mai cunoscute 
perle care există acum în lume şi am avut norocul ca, printr-un 
şir de deducţii, să-i dau de urmă, din dormitorul prinţului de 
Colonna din hotelul „Dacre” unde a fost pierdută până înăuntrul 
acestui ultim bust dintre cele şase ale lui Napoleon, falsificate 
de „Gelder and Co.“ din Stepney. lţi aminteşti, Lestrade, ce 
senzaţie a făcut dispariţia acestei bijuterii valoroase şi 
zadarnicele eforturi ale poliţiei londoneze în încercarea de a o 
recupera. Şi eu am fost consultat în legătură cu acest caz, dar 
nu am reuşit să-i dau de capăt. A fost suspectată menajera 
prinţesei, o italiancă, şi s-a dovedit că avea un frate în Londra, 
dar nu am reuşit să facem vreo legătură între ei. Numele 
menajerei este Lucreția Venucci şi nu am nicio îndoială că acest 
Pietro care a fost ucis în urmă cu două nopţi era fratele ei. Am 
verificat datele în ziarele vechi şi am descoperit că perla a 
dispărut cu exact două zile înainte de arestarea lui Beppo 
pentru un act de violenţă, incident care a avut loc în fabrica 
„Gelder and Co.“ în acelaşi timp când erau făcute busturile. 
Acum vă daţi seama clar de succesiunea evenimentelor, deşi le 
vedeţi, desigur, în ordine inversă faţă de cum mi s-au prezentat 
ele mie. Poate le-a furat de la Pietro, poate că a fost confratele 
lui Pietro, poate că a fost intermediarul dintre Pietro şi sora lui. 
Nu are nicio importanţă care este răspunsul corect. Ceea ce 
contează este că AVEA perla, iar în momentul acela, când o 
avea asupra lui, era urmărit de poliţie. S-a dus la fabrica unde 


lucra şi ştia că are la dispoziţie doar câteva minute pentru a 
ascunde acest premiu extrem de valoros care altfel ar fi fost 
găsit asupra lui la percheziţie. In hol se uscau şase mulaje din 
ghips ale lui Napoleon. Unul dintre ele era încă moale. Într-o 
secundă, Beppo, un bucătar foarte iscusit, a făcut o gaură în 
ipsosul ud, a băgat înăuntru perla şi din câteva retuşuri a 
acoperit gaura la loc. Era o ascunzătoare perfectă. Nimeni n-ar fi 
putut s-o găsească. Dar Beppo a fost condamnat la un an 
închisoare şi, între timp, cele şase busturi au fost împrăştiate în 
întreaga Londră. N-avea de unde să ştie care era cel ce conţinea 
comoara. Nu putea să-şi dea seama decât dacă le spărgea. 
Chiar dacă le zgâlţâia, nu afla nimic pentru că, ipsosul fiind ud, 
perla putea să se lipească de el — cum de fapt s-a şi întâmplat. 
Beppo nu a disperat şi şi-a condus căutările cu ingeniozitate şi 
perseverenţă. Printr-un văr care lucrează cu Gelder, a aflat ce 
firme au cumpărat busturile. A reuşit să se angajeze la „Morse 
Hudson” şi astfel a găsit trei dintre ele. Perla nu era acolo. Apoi, 
cu ajutorul unui angajat italian, a reuşit să dea de urma şi 
celorlalte trei. Primul era la Herker. Acolo a fost urmărit de 
confratele lui care l-a învinovăţit pe Beppo de pierderea perlei şi 
l-a înjunghiat în timpul încăierării ce a urmat. 

— Dacă îl ştia, de ce avea la el poza lui?, am întrebat eu. 

— Ca să poată da de el dacă dorea să întrebe pe cineva. 
Acesta este, evident, motivul. Ei bine, după crimă m-am gândit 
că Beppo mai degrabă s-ar grăbi decât să amâne operaţiunea. 
S-ar teme ca poliţia să nu-i afle secretul, aşa că s-a grăbit 
înainte ca aceştia să i-o ia înainte. Desigur, n-am putut spune că 
nu a găsit perla în bustul lui Harker. Nici măcar nu eram sigur că 
perla o căuta, dar era evident că ceva căuta din moment ce a 
cărat bustul pe lângă celelalte case ca să-l spargă în grădina 
care era luminată de far. Din moment ce bustul de la Harker era 
unul dintre cele trei, şansele erau exact aşa cum v-am spus, 2 la 
1, ca perla să fie înăuntru. Mai rămăseseră două busturi şi era 
normal să se ducă întâi la cel din Londra. l-am avertizat pe 
locuitorii casei ca să evit producerea unei alte tragedii şi am 
avut cele mai bune rezultate. Desigur, până la acel moment, 
ştiam cu siguranţă că după perla Borgia venisem. Numele 
mortului a legat cele două evenimente. Mai rămăsese un singur 
bust — cel din Reading — şi acolo trebuia să fie perla. În 


prezenţa dumneavoastră l-am cumpărat de la proprietar... şi aici 
se află. 

Pentru moment am rămas tăcuţi. 

— Ei bine, domnule Holmes, spuse Lestrade, v-am văzut 
ocupându-vă de multe cazuri, dar nu ştiu dacă am fost martorul 
unuia mai încurcat ca acesta. Noi, la Scotland Yard, nu suntem 
geloşi pe dumneata. Nu, domnule, suntem foarte mândri de 
dumneavoastră şi mâine, dacă veniţi, nu este om, de la cel mai 
bătrân inspector până la cel mai tânăr ofiţer, care să nu fie 
fericit să vă strângă mâna. 

— Mulţumesc!, spuse Holmes. Mulţumesc! 

Şi când se întoarse către mine mi se păru că era mai 
emoţionat ca niciodată. Un moment mai târziu, redeveni acelaşi 
gânditor sobru şi practic. 

— Watson, pune perla în seif, zise el şi scoase hârtiile 
despre cazul de fals Conk-Singleton, La revedere, Lestrade! 
Dacă ai vreo problemă, cât de mică, dacă pot, voi fi fericit să-ţi 
dau câteva indicii. 

Sfârşit 


Cei trei studenți 


În anul 1895, dintr-o combinaţie de evenimente, în care 
nu o să intru în detalii, domnul Sherlock Holmes şi cu mine am 
fost nevoiţi să petrecem câteva săptămâni într-unul dintre 
marile noastre oraşe universitare şi în acest timp am avut parte 
de o mică aventură instructivă pe care o voi relata. Evident, 
orice detalii care l-ar putea ajuta pe cititor la identificarea 
colegiului sau a criminalului ar fi nesăbuite şi ofensatoare. Un 
scandal atât de mare merită uitat. Şi totuşi, cu discreţie, 
incidentul în sine poate fi descris pentru că serveşte la ilustrarea 
acelor calităţi pentru care este celebru prietenul meu. În 
relatarea mea, voi încerca să evit acele date care ar servi la 
limitarea evenimentelor într-un loc anume sau la dezvăluirea 
vreunui indieni referitor la persoanele implicate. 

Pe atunci locuiam într-un apartament mobilat, aproape de 
o bibliotecă unde Sherlock Holmes făcea nişte cercetări 
laborioase în vechile legi engleze — cercetări care au condus la 
rezultate atât de remarcabile încât poate că vor fi. subiectul 
uneia dintre viitoarele mele povestiri. Acolo am primit într-o 
seară o vizită de la o cunoştinţă — domnul Hilton Soames —, 
supraveghetor şi lector la colegiul „Sf. Luke“. Domnul Soames 
era un bărbat înalt, uscăţiv, cu un temperament nervos şi 
neliniştit. ÎI ştiam ca fiind un tip agitat, dar cu acea ocazie era de 
o agitaţie de necontrolat şi era clar că ceva neobişnuit se 
întâmplase. 

— Domnule Holmes, sper că puteţi rupe câteva ore din 
valorosul dumneavoastră timp pentru mine. Am avut un incident 
grav la „Sf. Luke“ şi, serios, dacă nu aş fi avut norocul să fiţi în 
oraş, nu ştiu ce aş fi făcut. 

— Acum sunt foarte ocupat şi aş vrea să nu mă distrageţi, 
răspunse prietenul meu. Aş prefera să cereţi ajutorul poliţiei. 

— Nu, nu, dragul meu domn, aşa ceva este imposibil. 
Odată ce invocăm legea, nu mai putem da înapoi şi aşa este şi 
cazul de faţă când, pentru reputaţia unui colegiu, este vital să 
evităm, scandalul. Discreţia dumneavoastră este la fel de 
renumită ca abilităţile dumneavoastră şi sunteţi singurul om din 


lume care mă poate ajuta. Domnule Holmes, vă implor să faceţi 
tot ce puteţi. 

Prietenul meu, acum lipsit de ambianța familiară a 
căminului său din strada Baker, fără albumele lui cu tăieturi din 
ziare, fără substanţele lui chimice şi fără dezordinea de acasă, 
nu se simţea deloc în largul său. Ridică stânjenit din umeri în 
semn de încuviinţare, în timp ce musafirul nostru începu să 
povestească grăbit şi să gesticuleze amplu. 

— Domnule Holmes, trebuie să vă spun că mâine este 
prima zi de examinări pentru Bursa Fortescue. Eu sunt unul 
dintre examinatori. Materia mea este limba greaca şi primul test 
constă dintr-un pasaj mare de tradus la prima vedere. Acest 
pasaj este tipărit pe foaia de examinare şi, evident, ar fi un 
avantaj uriaş dacă studentul ar putea s-o pregătească dinainte. 
Din acest motiv avem mare grijă ca hârtiile să rămână secrete. 
Azi pe la ora trei au venit mostrele testului de la tipografie. A 
trebuit să-l citesc foarte atent, pentru că textul trebuie să fie 
absolut corect. La ora patru şi jumătate încă nu terminasem. 
Dar, pentru că promisesem să iau ceaiul cu un amic, am lăsat 
mostra pe biroul meu. Am lipsit puţin mai mult de o oră. Ştiţi, 
domnule Holmes, că uşile de la colegiul nostru sunt duble — cea 
din interior cu postav verde, cea din exterior din stejar masiv. 
Când mă apropiam de uşa exterioară, am fost uimit să văd o 
cheie în broască. Pe moment, m-am gândit ca o lăsasem eu, dar 
am pus mâna în buzunar şi a mea era acolo. Din câte ştiu eu, 
singura dublură care există este a servitorului meu, Bannister, 
un bărbat care a avut grijă de camera mea timp de zece ani şi a 
cărui onestitate nu poate fi pusă la îndoială. Am descoperit că, 
într-adevăr, era cheia lui, că intrase în cameră să mă întrebe 
dacă vreau ceai şi că, din neglijenţă, a uitat cheia în uşă la 
ieşire. Vizita lui în camera mea trebuie să fi fost la câteva 
minute după plecarea mea. Faptul că a uitat cheia n-ar fi contat 
prea mult în altă ocazie, dar astăzi a avut cele mai deplorabile 
consecinţe. În momentul în care m-am uitat pe masă, mi-am dat 
seama că cineva umblase printre hârtiile mele. Mostra consta 
din trei foi lungi. Eu le lăsasem pe toate una peste alta. Acum 
am găsit una pe podea, una pe masa sprijinită de peretele de 
lângă fereastră şi a treia unde o lăsasem. 

Holmes tresări pentru prima oară. 


— Prima pagină pe jos, a doua la fereastra, a treia unde o 
lăsaserăţi, spuse el. 

— Exact, domnule Holmes. Mă uimiţi. De unde puteaţi şti 
asta? 

— Vă rog, continuaţi această relatare interesantă. 

— Pe loc, m-am gândit că Bannister şi-a permis să se uite 
prin hârtiile mele, dar a negat cu cea mai mare sinceritate şi 
sunt convins că spune adevărul. Alternativa ar fi ca cineva, în 
trecere, să fi observat cheia în uşă, să fi ştiut că sunt plecat şi sa 
fi intrat să vadă hârtiile. O sumă mare de bani este pusă la 
bătaie, bursa este foarte valoroasă şi un bărbat fără scrupule ar 
putea foarte bine să rişte ca să obţină un avantaj în faţa 
celorlalţi candidaţi. Bannister era foarte supărat din cauza 
acestui incident. Aproape că a leşinat când am descoperit că 
cineva umblase cu hârtiile. l-am dat puţin coniac şi l-am lăsat 
leşinat în scaun cât timp am examinat atent camera. Curând am 
observat că intrusul mai lăsase şi alte urme în afară de hârtiile 
împrăştiate. Pe masa de la geam erau câteva bucăţi de la un 
creion care fusese ascuţit. De asemenea, era şi un vârf rupt 
acolo. Evident că nemernicul a copiat hârtia în mare grabă, a 
rupt mina şi a fost nevoit sa refacă vârful. 

— Excelent!, exclamă Holmes care-şi recăpătase buna 
dispoziţie pe măsură ce atenţia lui era focalizată asupra cazului. 
V-a surâs norocul. 

— Asta nu e tot. Am un birou nou, acoperit cu piele roşie, 
fină. Sunt dispus să jurăm — şi eu, şi Bannister — că era netedă 
şi nepătată. Acum am găsit o tăietură lungă cam de zece 
centimetri — nu doar o zgârietură, ci o tăietură în toată regula. 
Nu numai asta, dar pe masă am găsit o bilă mică de pastă 
neagră sau lut, cu bobiţe de ceva care seamănă cu rumeguş. 
Sunt convins că aceste urme au fost lăsate de bărbatul care a 
umblat în hârtii. Nu erau urme de tălpi şi nici alte dovezi despre 
identitatea lui. Nu mai ştiam ce să fac când, deodată, mi-am 
adus aminte că sunteţi în oraş şi am venit direct aici ca sa vă 
încredinţez cazul. Ajutaţi-mă, domnule Holmes! Înţelegeţi-mi 
dilema! Ori găsesc bărbatul, ori amân examinarea până se fac 
alte subiecte şi, din moment ce asta nu se poate fără să dau o 
explicaţie, se va isca un scandal uriaş care va strica reputaţia 
colegiului şi a universităţii. Mai presus de toate, aş dori să rezolv 
problema cu discreţie. 


— AŞ fi bucuros să cercetez şi să va sfătuiesc cum pot, 
spuse Holmes ridicându-se şi punându-şi pardesiul. Cazul nu 
este total lipsit de interes. V-a vizitat cineva în cameră după ce 
aţi primit hârtiile? 

— Da, tânărul Daulat Ras, un student indian care 
locuieşte pe aceeaşi scară, a venit să mă întrebe nişte detalii 
despre examinare. 

— La care era înscris? 

— Da. 

— Şi hârtiile erau pe masă? 

— Din câte mi-aduc aminte, da, dar erau rulate. 

— Dar puteau fi recunoscute ca fiind mostre? 

— Posibil. 

— Nu mai era nimeni în cameră? 

— Nu. 

— Mai ştia cineva că mostrele vor fi acolo? 

— Nimeni în afară de tipograf. 

— Acest Bannister ştia? 

— Nu, sigur nu. Nimeni nu ştia. 

— Unde este Bannister acum? 

— E bolnav, sărmanul... L-am lăsat leşinat în scaun. Eram 
atât de grăbit să vin la dumneavoastră... 

— Aţi lăsat uşa deschisă? 

— Am încuiat mai întâi hârtiile. 

— Atunci totul se reduce la asta, domnule Soames, dacă 
studentul indian nu a recunoscut hârtiile ca fiind mostrele, 
atunci cel care le-a răvăşit le-a descoperit accidental, fără să 
ştie ce erau. 

— Aşa mi s-a părut şi mie. 

Holmes zâmbi enigmatic. 

— Ei bine, spuse el, să mergem. Nu este la fel ca restul 
cazurilor noastre... mental, nu fizic. Watson, vino dacă doreşti. 
Şi acum, domnule Soames, sunt la dispoziţia dumneavoastră. 

Camera de zi a clientului nostru dădea, printr-o fereastră 
lungă, joasă, cu zăbrele, în vechea curte plină de licheni a 
bătrânului colegiu. O uşă boltită, în stil gotic, ducea către o 
scară uzată din piatră. La parter era camera supraveghetorului. 
Deasupra ei, la fiecare dintre cele trei etaje, erau camerele câte 
unui student. Era deja amurg când am ajuns la scena problemei 
noastre. Holmes se opri şi se uită atent la fereastră. Apoi se 


apropie şi, stând în vârfurile picioarelor, cu gâtul lungit, se uită 
în cameră. 

— Trebuie să fi intrat pe uşă. Altceva nu se deschide, 
decât geamul, zise învățatul nostru ghid. 

— Vai de mine!, exclamă Holmes şi zâmbi ciudat uitându- 
se la însoţitorul nostru. Păi, dacă nu avem ce afla de aici, mai 
bine să mergem înăuntru. 

Lectorul descuie uşa exterioară şi ne pofti în cameră. Noi 
am rămas la intrare cât timp Holmes a examinat covorul. 

— Mă tem că aici nu sunt semne, spuse el. Nici nu am 
putea spera să găsim ceva pe o vreme aşa de uscată. Se pare 
că servitorul dumneavoastră şi-a revenit. Spuneţi că l-aţi lăsat 
pe scaun; care scaun? 

— Cel de lângă geam. 

— Văd. Lângă măsuţa asta. Acum puteţi intra. Am 
terminat cu covorul. Să vedem mai întâi măsuţa. Desigur, este 
clar ce s-a întâmplat. Bărbatul a intrat şi a luat hârtiile foaie cu 
foaie de pe masa din centru. S-a dus cu ele până la masa de la 
geam pentru că de acolo vedea dacă veniţi prin curte şi putea 
fugi. 

— De fapt, nu putea, spuse Soames, pentru că eu am 
intrat pe uşa laterală. 

— Ah, asta e bine! Oricum, la asta s-a gândit. Lasă-mă să 
văd cele trei foi. Nu, nu sunt amprente! Oricum, pe asta a luat-o 
prima şi a copiat-o. Cât i-ar lua să facă asta folosind fiecare 
secundă? Un sfert de oră, nu mai puţin. Apoi a aruncat-o şi a 
luat-o pe următoarea. Era la mijlocul acesteia când venirea 
dumneavoastră l-a forţat să fugă grăbit... FOARTE grăbit, din 
moment ce nu a avut timp să pună la loc hârtiile care l-ar fi dat 
de gol. Nu aţi auzit paşi grăbiţi pe scară când aţi intrat pe uşa 
exterioară? 

— Nu, n-aş putea spune. 

— Ei bine, a scris atât de furios încât a rupt creionul şi, 
cum aţi observat şi dumneavoastră, a trebuit să-l ascută din 
nou. Asta e important, Watson. Creionul nu era unul obişnuit, 
Era mai mare decât mărimea obişnuită, cu cap moale; culoarea 
exterioară era albastru-închis, numele producătorului era scris 
cu litere argintii, iar bucata care a rămas are aproximativ patru 
centimetri. Căutaţi un astfel de creion, domnule Soames, şi veţi 


avea omul. Dacă vă spun ca are şi un cuţit mare şi foarte bont, 
aveţi un plus de ajutor. 

Domnul Soames era oarecum copleşit de acest flux de 
informaţii. 

— De celelalte îmi dau seama, rosti el, dar, serios, 
povestea asta cu lungimea... 

Holmes ridică o aşchie pe care erau literele „NN“ şi un 
spaţiu gol după ele. 

— Vedeţi? 

— Nu, mă tem că nici acum... 

— Watson, întotdeauna te-am nedreptăţit. Mai sunt alţii. 
Ce-ar putea fi „NN“? Este la sfârşitul unui cuvânt. Ştiţi, desigur, 
că numele celui mai cunoscut fabricant este Johann Faber. Nu 
este clar că bucata rămasă din creion este cea care urmează 
după Johann? 

Indreptă măsuţa spre lumină, 

— Speram ca, dacă hârtia pe care a scris ar fi fost subţire, 
să fi rămas vreo urmă cât de slabă pe suprafaţa lustruită. Nu, nu 
văd nimic. Nu cred că mai avem ce afla de aici. Acum să vedem, 
masa din centru. Presupun că acest cocoloş este substanţa 
păstoasă despre care mi-aţi vorbit. Din câte văd, are o forma 
uşor piramidală şi bombată. Cum aţi spus şi dumneavoastră, 
înăuntru pare sa fie rumeguş. Hmm, este foarte interesant. Şi 
tăietura... o sfâşietură clară. A început cu o zgârietură 
superficială şi s-a terminat cu o crestătură. Domnule Soames, vă 
sunt profund îndatorat că mi-aţi atras atenţia asupra acestui 
caz. Uşa aceea unde duce? 

— Spre dormitorul meu. 

— Aţi intrat acolo după incident? 

— Nu, am venit imediat după dumneavoastră, 

— Aş vrea să arunc o privire. Ce cameră fermecătoare, în 
stil vechi! Dacă sunteţi drăguţ, aşteptaţi un minut până 
examinez podeaua. Nu, nu văd nimic. Şi perdeaua aceasta? Vă 
atârnaţi hainele în spatele ei. Dacă cineva ar fi fost obligat să se 
ascundă în camera aceasta, aici trebuie să o fi făcut, pentru ca 
patul este prea jos, iar şifonierul prea scund. Presupun că nu-i 
nimeni aici? 

Când Holmes dădu la o parte perdeaua, mi-am dat seama 
din atitudinea lui rigidă şi alerta că era pregătit pentru o 
urgenţă. De fapt, perdeaua nu dezvălui nimic mai mult decât 


trei sau patru costume atârnând pe un şir de umeraşe. Holmes 
se îndepărtă şi deodată îşi aţinti privirea asupra podelei. 

— Hei! Ce-i asta?, întrebă el. 

Era o piramidă mică, neagră, dintr-o substanţă precum 
chitul, exact ca aceea de pe masa din birou. Holmes o ţinu în 
palma deschisă sub lumina becului. 

— Se pare că musafirul dumneavoastră a lăsat urme şi în 
dormitor, nu numai în camera de zi, domnule Soames. 

— Ce-ar fi putut să caute aici? 

— Cred că este destul de clar. V-aţi întors pe drumul la 
care nu se aştepta, aşa că nu a ştiut nimic până în momentul în 
care aţi ajuns la uşa. Ce-ar fi putut să facă? A adunat tot ce-l 
putea incrimina şi a fugit în dormitor ca să se ascundă. 

— Doamne-Dumnezeule, domnule Holmes, vreţi să-mi 
spuneţi că tot timpul cât am vorbit cu Bannister în camera asta 
am ţinut bărbatul închis acolo şi nu am ştiut? 

— Din câte-mi dau seama, da. 

— Sigur, trebuie să mai fi existat o opţiune, domnule 
Holmes. Nu ştiu, aţi observat fereastra dormitorului? 

— Cu gratii, cadru de plumb, trei geamuri separate, unul 
deschizându-se cu balamale şi fiind destul de mare pentru a 
încăpea un om. 

— Exact. Şi dă într-un unghi al curţii, fiind parţial invizibil. 
E posibil ca bărbatul să fi intrat pe aici, să fi lăsat urme trecând 
prin dormitor şi, în final, găsind uşa, să fi fugit pe acolo. 

Holmes scutură nerăbdător din cap. 

— Să gândim practic, spuse el. Am înţeles că mai sunt trei 
studenţi care utilizează aceeaşi scară şi care trec de obicei prin 
faţa uşii dumneavoastră? 

— Da. 

— Şi toţi sunt înscrişi la această examinare? 

— Da. 

— Aveţi vreun motiv să-l suspectaţi pe unul mai mult 
decât pe ceilalţi doi? 

Soames ezită. 

— Este o întrebare foarte delicată, răspunse el. Nu este 
uşor să arunci suspiciuni dacă nu sunt dovezi. 

— Să auzim suspiciunile. Eu voi căuta dovezile. 

— Atunci vă voi descrie caracterele celor trei bărbaţi care 
locuiesc în aceste camere. Cel mai jos stă Gilchrist, un student şi 


un atlet bun, joacă în echipa de rugby şi în cea de cricket a 
colegiului şi a câştigat medalii la cursa cu obstacole şi la săritura 
în lungime. Este un individ plăcut, masculin. Tatăl lui este 
celebrul Sir Jabez Gilchrist, care s-a nenorocit la alergări. 
Studentul meu a rămas foarte sărac, dar este muncitor şi 
sârguincios. Se va descurca. La cel de-al doilea etaj locuieşte 
Daulat Ras, indianul. Este un tip tăcut, închis, la fel ca 
majoritatea indienilor. Se descurcă bine, deşi greaca este un 
punct slab al lui. Este perseverent şi ordonat. Ultimul etaj îi 
aparţine lui Miles McLaren. Este un tip strălucit când vrea să 
muncească... Una dintre cele mai strălucite minţi din 
universitate, dar este capricios, împrăştiat şi fără principii. 
Aproape că a fost exmatriculat în primul an în urma unui 
scandal despre o fişă. Tot trimestrul acesta a lenevit şi cred că 
aşteaptă îngrozit examinarea. 

— Atunci, pe el îl suspectaţi? 

— N-aş merge până acolo. Dar, dintre toţi, cel mai 
probabil, el ar fi. 

— Exact. Acum, domnule Soames, să-l vedem pe 
servitorul dumneavoastră, Bannister. 

Era un tip mărunt, de vreo cincizeci de ani, cu faţa albă, 
proaspăt bărbierită şi păr grizonat. Incă suferea de pe urma 
acestui brusc deranj din rutina sa liniştită. Faţa lui bucălată 
tremura nervos şi degetele nu-i puteau sta liniştite. 

— Investigăm această întâmplare nefericită, Bannister, îi 
spuse stăpânul lui. 

— Da, domnule. 

— Nu este ciudat că s-a întâmplat aşa ceva tocmai în ziua 
când hârtiile erau înăuntru? 

— A fost o întâmplare nefericită, domnule. Dar mi s-a 
întâmplat şi alta dată. 

— Când aţi intrat în cameră? 

— Cam pe la patru şi jumătate. Atunci îşi bea domnul 
Soames ceaiul. 

— Cât timp aţi stat înăuntru? 

— Când am văzut că nu este, m-am retras imediat. 

— V-aţi uitat la hârtiile de pe masă? 

— Nu, domnule, sigur că nu. 

— Cum de aţi lăsat cheia în uşă? 


— Aveam tava cu ceaiul în mână. M-am gândit să mă 
întorc după cheie, dar am uitat. 

— Uşa exterioară are închidere automată? 

— Nu, domnule. 

— Atunci înseamnă că tot timpul a stat deschisă? 

— Da, domnule. 

— Oricine ar fi putut ieşi din cameră? 

— Da, domnule. 

— Când v-a chemat domnul Soames, aţi fost afectat? 

— Sigur că da, domnule. Nu mi s-a mai întâmplat aşa ceva 
în toţi anii pe care i-am petrecut aici. Aproape ca am leşinat, 
domnule. 

— Aşa mi s-a spus. Unde eraţi când vi s-a făcut rău? 

— Unde eram, domnule? Păi, aici, lângă uşă. 

— Asta e foarte ciudat, pentru ca v-aţi aşezat pe scaunul 
de acolo, din colt. De ce aţi trecut de toate celelalte scaune? 

— Nu ştiu, domnule. N-avea importanţă unde stăteam. 

— Nu prea cred că-şi dădea seama prea mult, domnule 
Holmes. Arăta foarte rău... ca mort. 

— Aţi rămas aici, în cameră, după ce a plecat stăpânul 
dumneavoastră? 

— Doar în jur de un minut. Apoi am încuiat uşa şi m-am 
dus în camera mea. 

— Pe cine bănuiţi? 

— Ah, nu aş putea spune, domnule. Nu cred că există 
vreun domn în această universitate capabil să profite de pe 
urma unei astfel de fapte. Nu, domnule, nu pot să cred. 

— Mulţumesc, este de-ajuns, spuse Holmes. Ah, încă 
ceva. Nu aţi menţionat nici unuia dintre cei trei domni pe care-i 
serviţi ca ceva este în neregulă? 

— Nu, domnule, niciun cuvânt. 

— Nu l-aţi văzut pe niciunul? 

— Nu, domnule. 

— Foarte bine. Acum, domnule Soames, să ne plimbăm 
puţin prin curte, dacă sunteţi amabil. 

La lăsarea întunericului, deasupra noastră luminau trei 
pătrate galbene. 

— Toţi cei trei păsăroi sunt în cuiburile lor, spuse Holmes 
privind în sus. Hei! Ce-i asta? Unul dintre ei e chiar agitat. 


Era indianul, a cărui siluetă neagră apăru deodată în 
dreptul oblonului. Mergea repede de colo-colo prin cameră. 

— Aş vrea să mă uit la fiecare, zise Holmes. Se poate? 

— Nimic mai simplu, răspunse Soames. Aceste camere 
sunt cele mai vechi din tot colegiul şi nu este deloc neobişnuit 
ca vizitatorii să treacă pe acolo. Veniţi cu mine, vă conduc 
personal. 

— Fără nume, vă rog!, îi spuse Holmes când băteau la 
uşa lui Gilchrist. 

Un tânăr înalt, blond, zvelt ne deschise şi ne pofti 
înăuntru când înţelese de ce venisem. În cameră erau câteva 
piese interesante de arhitectură medievală autohtonă. Holmes 
fu atât de încântat de una dintre ele încât insistă să o deseneze 
în carneţelul lui, rupse creionul, luă unul de la gazda noastră şi, 
în final, împrumută un cuţitaş ca să-l ascută pe-al lui. Acelaşi 
incident neobişnuit i se întâmplă în camera indianului — un tip 
mărunt, tăcut, cu nas acvilin, care ne privea pieziş şi fu evident 
bucuros când Holmes termină studiile sale arhitecturale. Nu mi- 
am putut da seama dacă Holmes a găsit indiciul pe care-l căuta 
la vreunul dintre cei doi. De-abia la al treilea, vizita noastră se 
dovedi nereuşită. Uşa exterioară nu se deschise în urma bătăilor 
noastre, iar din spatele ei nu veni decât un torent de vorbe 
urâte. 

— Nu mă interesează cine sunteţi. Puteţi să vă duceţi 
naibii!, răcni vocea supărată. Mâine am examenul şi nu voi fi 
distras de nimeni. 

— Un tip nepoliticos, spuse ghidul nostru pe când cobora 
înfuriat scările. Desigur, nu şi-a dat seama că eu băteam la uşa, 
dar, oricum, s-a purtat foarte nepoliticos şi, ce-i drept, în 
împrejurările de faţă, destul de suspicios. 

Replica lui Holmes fu extrem de ciudată. 

— Îmi puteţi spune exact cât are în înălţime?, întrebă el. 

— Serios, domnule Holmes, n-aş putea să va spun. Este 
mai înalt decât indianul, dar nu la fel de înalt ca Gilchrist. Cred 
ca are aproape doi metri. 

— Asta e foarte important, notă Holmes. Şi acum, 
domnule Soames, vă doresc noapte bună! 

Ghidul nostru strigă în gura mare de uimire şi supărare. 

— Doamne-Dumnezeule, domnule Holmes, doar nu aveţi 
de gând să mă lăsaţi aşa! Cred că nu va daţi seama de situaţie. 


Mâine are loc examinarea. Trebuie sa fac ceva în seara asta. Nu 
pot permite desfăşurarea examinării dacă s-a umblat la una 
dintre foi. Trebuie să facem fata situaţiei. 

— Trebuie să lăsam lucrurile aşa cum sunt. Voi veni 
mâine-dimineaţă devreme şi mai vorbim. Probabil că atunci voi 
putea să vă spun ce vom face. Între timp, nu schimbaţi nimic, 
absolut nimic. 

— Foarte bine, domnule Holmes. 

— Puteţi să vă liniştiţi. Cu siguranţă, vom găsi o cale de 
scăpare. Voi lua cu mine pământul negru şi rămăşiţele de 
creion. La revedere! 

Când ne-am aflat în întunericul grădinii, ne-am uitat la 
ferestre. Indianul încă mărşăluia prin cameră. Ceilalţi erau 
nevăzuţi. 

— Ei bine, Watson, ce părere ai?, întrebă Holmes când 
ieşeam în strada principală. Un mic joc de salon, un fel de truc 
cu trei cărţi de joc, nu-i aşa? Sunt cei trei bărbaţi. Unul dintre ei 
trebuie să fie. Alege. Care este al tău? 

— Individul cu gura spurcată de la etajul trei. Este cel cu 
cea mai proastă reputaţie. Şi totuşi, parcă şi indianul era 
viclean. De ce ar merge tot timpul prin cameră? 

— Asta nu înseamnă nimic. Mulţi o fac când încearcă să 
înveţe ceva pe dinafară. 

— Ne-a privit cumva, straniu. 

— La fel ai face şi tu dacă o ceată de străini ar intra la 
tine în cameră când te pregăteşti pentru examinarea de a doua 
zi şi fiecare moment este preţios. Nu, nu văd nimic rău în asta. 
Şi creioanele, şi cuţitele... Totul e în regulă. Dar individul acela 
ÎNTR-ADEVĂR mă uimeşte. 

— Cine? 

— Bannister, servitorul. Ce joc face el? 

— Mie mi-a lăsat impresia unui bărbat cinstit. 

— Şi mie. Asta e partea ciudată. De ce un bărbat cinstit... 
Hei, uite o papetărie mare. O să începem cercetările aici. 

Existau doar patru papetării mai importante în oraş şi la 
fiecare Holmes arătă resturile de creion şi ceru o dublură. Toţi 
au fost de acord că putea fi comandat, dar nu era o mărime 
obişnuită pentru un creion şi rareori îl aveau în stoc. Prietenul 
meu nu părea supărat de eşecul lui, dar ridică din umeri 
aproape amuzat, în semn de resemnare. 


— Degeaba, dragul meu Watson. Acest ultim indiciu şi cel 
mai bun pe care-l aveam nu m-a condus la nimic. Dar, ce-i 
drept, cred ca avem un caz solid şi fără el. Pentru numele lui 
lov, prietene, este aproape ora nouă şi proprietăreasa spunea 
ceva de mazăre la şapte şi jumătate! Tu, cu eternul tău tutun, 
Watson, şi cu mesele tale neregulate, cred că vei primi 
avertisment să pleci, iar eu voi cădea după tine... Dar, desigur, 
nu înainte de a rezolva problema supraveghetorului agitat, a 
servitorului neatent şi a celor trei studenţi întreprinzători. 

Holmes nu mai spuse nimic referitor la asta toată ziua, 
deşi a stat gânditor mult timp după cina noastră târzie. 

La ora opt dimineaţa a venit în camera mea tocmai când 
îmi terminasem toaleta. 

— Ei bine, Watson, spuse el, este timpul să mergem la 
„Sf. Luke“. Poţi să te descurci şi fără micul dejun? 

— Desigur. 

— Soames va fi într-o continuă agitaţie până reuşim să-i 
spunem ceva sigur. 

— Şi avem ce? 

— Aşa cred. 

— Ai tras o concluzie? 

— Da, dragul meu Watson, am rezolvat misterul. 

— Dar ce dovadă ai putea avea? 

— Ehei! Nu degeaba m-am ridicat eu din pat la ora şase. 
Am muncit timp de două ore şi am străbătut cel puţin opt 
kilometri, aşa că am ce să-ţi arăt. Priveşte aici! 

În palmă, Holmes avea trei piramide mici din pământ 
negru, lipicios. 

— Dar Holmes, ieri aveai doar două! 

— Şi încă una de azi-dimineaţă. E un argument corect că 
de oriunde a venit numărul 3 tot acolo este sursa pentru 
numerele 1 şi 2. Nu, Watson? Hai, hai să mergem şi să curmam 
suferinţa amicului Soames. 

Nefericitul supraveghetor era într-o stare jalnică când l- 
am găsit în camera lui. Examinarea începea în câteva ore, iar el 
încă nu ştia dacă să facă evenimentul public sau să permită 
delincventului să concureze pentru valoroasa bursă. De-abia 
putea sta locului, atât era de agitat, şi-l întâmpină nerăbdător 
pe Holmes, alergând spre el cu braţele deschise. 


— Slavă Domnului că aţi venit! Mă temeam că aţi 
renunţat. Ce să fac? Să permit începerea examinării? 

— Da, desigur, să înceapă. 

— Dar nemernicul...? 

— Nu va concura. 

— Ştiţi cine este? 

— Cred că da. Dacă situaţia nu poate fi făcută publică, 
atunci trebuie să ne asumăm anumite atribuţii şi să formăm o 
curte marţială. Soames, dacă vrei, stai te rog acolo! Watson, tu 
aşază-te aici! Eu voi sta pe fotoliul din centru. Cred că acum 
suntem destul de impresionanţi ca să aducem groaza în sufletul 
vinovatului. Te rog, sună clopoţelul! 

Bannister intră şi se dădu înapoi fiind evident surprins şi 
temându-se de apariţia noastră justiţiară. 

— Inchide, te rog, uşa, spuse Holmes. Acum, Bannister, 
eşti amabil să ne spui adevărul despre incidentul de ieri? 

Bărbatul se albi brusc. 

— V-am spus totul, domnule. 

— N-ai nimic de adăugat? 

— Absolut nimic, domnule. 

— Atunci trebuie să fac câteva sugestii. leri, când ai stat 
pe scaun, ai făcut-o cumva ca să ascunzi un obiect care ar fi 
demonstrat cine a fost în cameră? 

Fata lui Bannister era ca de mort. 

— Nu, domnule, sigur că nu. 

— Era doar o sugestie, rosti Holmes suav. Sincer, 
recunosc că nu pot demonstra asta. Dar pare foarte probabil din 
moment ce, atunci când domnul Soames a întors spatele, l-ai 
eliberat pe bărbatul care se ascundea în acel dormitor. 

Bannister îşi umezi buzele uscate. 

— Nu era niciun bărbat, domnule. 

— Ah, ce păcat, Bannister! Până acum poate ca ai spus 
adevărul, dar acum ştiu că ai minţit. 

Chipul bărbatului ne înfrunta tăcut. 

— Nu era niciun bărbat, domnule! 

— Haide, haide, Bannister! 

— Nu, domnule, nu era nimeni! 

— În cazul acesta, nu ne mai poţi da informaţii. Vrei, te 
rog, să rămâi în cameră? Stai acolo, lângă uşa de la dormitor. 


Acum, Soames, o să te rog, dacă eşti bun, să te duci până la 
camera tânărului Gilchrist şi să-l rogi să vină la dumneata. 

Puțin mai târziu, supraveghetorul reveni aducându-l pe 
student. Era un bărbat foarte frumos, înalt, vioi, agil, cu pas uşor 
şi o faţa plăcută, deschisă. Ochii lui albaştri, nedumeriţi, ne 
priviră şi apoi, cu o expresie extrem de uimită, ochii i se fixară în 
colţul celălalt, pe Bannister. 

— Închide uşa!, îi ceru Holmes. Acum, domnule Gilchrist, 
aici suntem singuri şi nu trebuie să ştie nimeni ce se întâmplă 
între noi. Putem fi sinceri unul cu celălalt. Domnule Gilchrist, am 
dori să ştim cum aţi ajuns dumneavoastră, un bărbat cinstit, să 
comiteţi o astfel de faptă ca aceea de ieri? 

Nefericitul tânăr făcu câţiva paşi înapoi şi îi aruncă lui 
Bannister o privire plină de reproş şi teroare. 

— Nu, nu, domnule Gilchrist; nu am spus nimic... niciun 
cuvânt!, strigă servitorul. 

— Nu, n-ai spus, dar acum ai făcut-o, spuse Holmes. 
Acum, domnule, cred că vă daţi seama în ce situaţie v-au pus 
cuvintele lui Bannister, iar singura dumneavoastră şansă e sa 
mărturisiţi. 

Pentru un moment, Gilchrist, cu mâna ridicată, încercă să- 
şi controleze tremuratul. În secunda următoare se arunca în 
genunchi lângă masă şi, adâncindu-şi chipul în palme, izbucni 
într-un plâns puternic. 

— Hai, hai, spuse Holmes amabil; a greşi e omenesc şi, cel 
puţin, nu eşti acuzat că ai fi vreun criminal nemilos. Poate v-ar fi 
mai uşor dacă i-aş spune eu domnului Soames ce s-a întâmplat 
— şi mă puteţi corecta dacă greşesc. Aşa facem? Ei, hai, nu te 
obosi să răspunzi. Ascultă şi ai grijă să nu te nedreptăţesc. 
Domnule Soames, din momentul în care mi-aţi spus că nimeni, 
nici măcar Bannister, n-ar fi avut de unde să ştie ca hârtiile sunt 
la dumneavoastră în cameră, cazul a început să ia o formă în 
mintea mea. Desigur, puteam să-l elimin pe tipograf. El putea 
examina hârtiile în biroul lui. Nici la indian nu m-am gândit. 
Dacă hârtiile erau rulate, nu avea de unde să ştie ce sunt. Pe de 
altă parte, ar fi fost prea mare coincidenţa ca un bărbat să fi 
îndrăznit să intre în cameră şi, din întâmplare, în aceeaşi zi când 
hârtiile erau pe masă. Am eliminat şi posibilitatea asta. Cel care 
a intrat ştia ca hârtiile sunt acolo. De unde a ştiut? Când ani 
venit spre camera, am examinat fereastra. M-aţi amuzat 


crezând că mă gândeam cum ar fi putut cineva intra cu forţa, în 
plină zi, sub ochii tuturor celor din camerele de vizavi. O astfel 
de idee ar fi fost absurdă. Măsurăm ca să văd cât de înalt ar fi 
trebuit să fie cineva ca să vadă, în trecere, ce hârtii erau pe 
masa din centru. Eu am doi metri înălţime şi am reuşit cu ceva 
efort. Cineva mai scund n-ar fi reuşit. Vă daţi seama deja că 
aveam motive să cred că, dacă unul dintre cei trei studenţi era 
neobişnuit de înalt, merita să fie urmărit mai mult decât ceilalţi. 
Am intrat şi am luat în considerare sugestiile dumneavoastră 
referitoare la măsuţa de la geam. N-am ştiut ce să gândesc 
despre masa din centru până când, în descrierea lui Gilchrist, aţi 
menţionat că practica săritura în înălţime. Apoi, totul mi s-a 
clarificat şi nu mai aveam nevoie decât de anumite probe 
doveditoare pe care le-am obţinut rapid. S-a întâmplat 
următorul lucru. Acest tânăr îşi petrecuse după-amiaza pe 
terenul de sport unde îşi exersase săritura. S-a întors ţinând în 
mâna pantofii pentru sărituri care, dacă aţi văzut, sunt prevăzuţi 
cu nişte ţepi ascuțiți. Trecând pe lângă fereastra 
dumneavoastră, a văzut, datorită înălţimii, mostrele de pe masă 
şi şi-a dat seama ce sunt. Nu s-ar fi întâmplat nimic dacă nu ar fi 
trecut pe lângă uşa dumneavoastră şi nu ar fi văzut cheia care, 
din neatenţie, fusese lăsată acolo de servitorul dumneavoastră. 
Sub impulsul momentului, intră să vadă dacă într-adevăr sunt 
mostrele. Nu era ceva periculos, pentru că oricând putea spune 
că a intrat doar ca să întrebe ceva. Ei bine, când a văzut că într- 
adevăr sunt mostrele, atunci a căzut pradă tentaţiei. Şi-a pus 
pantofii pe masă. Ce ai pus pe scaunul de lângă fereastră? 

— Mănuşile, răspunse tânărul. 

Holmes se uită triumfător la Bannister. 

— Şi-a pus mănuşile pe scaun şi a luat mostrele, foaie cu 
foaie, ca să le copieze. S-a gândit ca supraveghetorul se va 
întoarce pe poarta principală şi că l-ar vedea. După cum ştim, 
dumnealui s-a întors pe la poarta secundară. Deodată l-a auzit 
chiar la uşă. N-avea pe unde scăpa. A uitat mănuşile, dar şi-a 
luat pantofii şi a fugit ţintă spre dormitor. Vedeţi că zgârietura 
de pe masă este superficială într-un capăt, dar se adânceşte în 
direcţia uşii de la dormitor. Doar asta, şi ajunge să ne arate că 
pantofii au fost traşi în acea direcţie şi că delincventul s-a 
refugiat acolo. Pământul strâns în jurul crampoanelor a rămas 
pe masă şi o a doua mostră s-a desprins şi a căzut în dormitor. 


Aş putea sa adaug că azi-dimineaţă m-am dus până la terenul 
de sport, am văzut pământul acela negru folosit în groapa de 
sărituri şi am luat o mică mostră împreună cu rumeguşul care se 
presară deasupra ca să-l împiedice pe atlet să alunece. Am spus 
adevărul, domnule Gilchrist? 

Studentul se ridicase în picioare. 

— Da, domnule, este adevărat, răspunse el, 

— Dumnezeule, nu ai nimic de adăugat?, strigă Soames. 

— Ba da, domnule, dar şocul acestei ruşinoase dezvăluiri 
m-a dezarmat. Domnule Soames, am aici o scrisoare pe care am 
scris-o dimineaţă devreme, după o noapte de nelinişte. Am 
scris-o înainte sa ştiu că se aflase totul. lat-o, domnule! o să 
vedeţi ce am scris: „M-am hotărât sa nu mai particip la 
examinare. Mi s-a oferit un post în Poliţia rodhesiană şi plec 
imediat spre Africa de Sud.“ 

— Într-adevăr, mă bucur să aud că nu aveţi de gând să 
profitaţi de această întâmplare, spuse Soames. De ce v-aţi 
răzgândit? 

Gilchrist arătă spre Bannister. 

— lată-l pe omul care m-a adus pe calea cea bună, zise el. 

— Haide, Bannister, îl îndemnă Holmes. Ţi-e clar din ce 
am spus ca numai dumneata l-ai fi putut lăsa pe acest băiat să 
iasă, întrucât erai singurul din cameră şi ai încuiat uşa la ieşire. 
Cât despre fuga pe acea fereastră, ar fi fost incredibil. Nu poţi să 
ne lămureşti acest ultim aspect al misterului şi să ne spui care 
au fost motivele pentru acţiunea dumitale? 

— Ar fi fost destul de simplu, domnule, doar dacă aţi fi 
ştiut; dar cu toată isteţimea dumitale, ar fi fost imposibil să ştiţi. 
Într-o vreme, domnule, am fost valetul bătrânului domn Jabez 
Gilchrist, tatăl tânărului domn. Când a fost ruinat, am venit la 
colegiu ca servitor, dar niciodată nu mi-am uitat vechiul 
angajator doar pentru că decăzuse în ochii lumii. Am avut grijă 
de fiul lui cât am putut, de dragul vechilor timpuri. Ei bine, 
domnule, ieri, când am intrat în cameră, după ce s-a dat alarma, 
primul lucru pe care l-am văzut au fost mănuşile cafenii ale 
domnului Gilchrist lăsate pe acel scaun. Ştiam bine acele 
mănuşi şi am înţeles ce se întâmplase. Dacă domnul Soames le 
vedea, totul era terminat. M-am aruncat în scaunul acela şi nu 
m-am clintit de acolo până ce domnul Soames a plecat după 
dumneavoastră. Apoi a ieşit sărmanul meu domnişor, pe care l- 


am ţinut pe genunchi când era copil, şi mi-a spus tot. Nu era 
normal, domnule, să-l salvez şi, de asemenea, nu era normal să 
încerc să-i vorbesc aşa cum ar fi făcut-o răposatul lui tată şi să-l 
fac să înţeleagă ca nu putea profita de pe urma unei asemenea 
fapte? Mă puteţi învinovăţi, domnule? 

— Nu, într-adevăr, răspunse Holmes însufleţit, sărind în 
picioare. Ei bine, Soames, cred că am rezolvat mica ta 
problemă, iar pe noi ne aşteaptă un mic dejun acasă. Hai, 
Watson! Cât despre dumneavoastră, domnule, sunt sigur că vă 
aşteaptă un viitor glorios în Rodhesia. Aţi decăzut o dată, să 
vedem în viitor cât de mult vă veţi înălța. 

Sfârşit 


Ochelarii de aur 


Mărturisesc că, atunci când mă uit la cele trei volume 
masive ele manuscrise care conţin munca noastră pe parcursul 
anului 1894, îmi este foarte greu să selectez dintr-un material 
atât de bogat cazurile interesante atât prin ele însele, cât şi prin 
faptul că au contribuit la etalarea acelor aptitudini speciale 
pentru care prietenul meu era renumit. 

Răsfoind paginile, văd notițele mele despre povestea 
respingătoare a lipitorii roşii şi a morţii groaznice a bancherului 
Crosby. Tot aici am găsit o relatare a tragediei domnului 
Addleton şi a conţinutului neobişnuit al vechiului vagonet 
britanic. Tot în această perioadă a avut loc celebra succesiune 
de cazuri Smith-Mortimer, împreună cu urmărirea şi arestarea 
lui Huret, asasinul de pe bulevard — anchetă care i-a adus lui 
Holmes o scrisoare de mulţumire de la preşedintele Franţei şi 
Ordinul Legiunii de Onoare. 

Fiecare dintre cele menţionate mai sus ar putea constitui 
o poveste, dar, una peste alta, cred că niciuna nu reuneşte 
atâtea detalii interesante ca episodul de la Yoxley Old Place, 
care conţine nu doar regretabila moarte a tânărului Willoughby 
Smith, dar şi evenimentele ulterioare care au evidenţiat straniile 
cauze ale crimei. 

Era o noapte furtunoasă, dezlănţuită, aproape de sfârşitul 
lunii noiembrie. Holmes şi cu mine stătuserăm tăcuţi toată 
seara, el încercând cu o lupă mare să descifreze rămăşiţele 
inscripţiei originale de pe un palimpsest?, eu adâncit într-un 
recent tratat de chirurgie. Afară, pe strada Baker, vântul şuiera, 
în timp ce ploaia bătea puternic în ferestre. Era ciudat ca acolo, 
în mijlocul oraşului, înconjurați de cincisprezece kilometri de 
civilizaţie, să simţim furia naturii şi să conştientizăm ca, pentru 
stihiile naturii, Londra nu e decât un muşuroi de cârtiţa care 
găureşte câmpul. M-am dus până la fereastră şi m-am uitat la 


2? Palimpsest — pergament sau papirus de pe care s-a 
şters sau s-a ras scrierea iniţială pentru a se putea 
utiliza din nou şi pe care se mai văd urmele vechiului 
text. 


strada pustie. Felinarele răzlețe luminau strada noroioasă şi 
trotuarul lucios. Doar o birjă venea dinspre strada Oxford 
împrăştiind apă de jur împrejur. 

— Ei, Watson, mai bine că nu trebuie să ieşim la noapte, 
spuse Holmes lăsând lupa la o parte şi înfăşurând palimpsestul. 
Imi ajunge pentru o şedinţă. E o muncă obositoare pentru ochi. 
Din câte-mi dau seama, nu este nimic fabulos, sunt înregistrările 
unui abate, datând din a doua jumătate a secolului al XV-lea. la 
te uită! Ce este asta? 

Prin şuieratul vântului se auziră zgomotele făcute de 
copitele cailor şi scârţâitul lung al roţilor care se freacă de 
bordura trotuarului. Birja pe care o văzusem oprise în faţa uşii 
noastre. 

— Ce-ar putea să vrea?, am exclamat eu văzând un 
bărbat care cobora. 

— Să vrea! Pe noi ne vrea. lar noi, sărmanul meu Watson, 
vrem paltoane şi fulare, şi galoşi, şi orice alt ajutor inventat de 
om ca să facă faţă intemperiilor. Dar aşteaptă puţin! Birja 
pleacă! Incă mai este o speranţă. Ar fi păstrat-o dacă ar fi vrut 
să venim şi noi. Fugi jos, dragul meu, şi deschide uşa, pentru că 
un om fără griji ar fi de mult în pat. 

Când lumina becului din hol căzu pe chipul musafirului 
nostru, nu mi-a fost greu să-l recunosc. Era tânărul Stanley 
Hopkins, un detectiv promiţător de a cărui carieră Holmes s-a 
arătat de multe ori interesat. 

— Este acasă?, întrebă el nerăbdător. 

— uUrcă, dragul meu domn, se auzi de sus vocea lui 
Holmes. Sper că nu ai planuri de hoinăreală într-o noapte ca 
asta. 

Detectivul urcă scările, iar lampa noastră îi lumină 
impermeabilul lucios. L-am ajutat să se dezbrace cât timp 
Holmes atâta focul din cămin. 

— Hai, dragul meu Hopkins, trage-ţi un scaun şi 
încălzeşte-ţi picioarele, spuse el. la un trabuc, iar doctorul are o 
reţetă de apă fierbinte cu lămâie care funcţionează de minune 
pe o astfel de vreme. Trebuie să fie important dacă ai venit 
până aici pe o asemenea furtună. 

— Intr-adevăr, domnule Holmes. Ara avut o după-amiază 
agitată, vă asigur. Ştiţi ceva din ziare despre cazul Yoxley? 

— Azi nu am văzut nimic mai nou de secolul al XV-lea. 


— Ei, oricum era doar un paragraf, şi ala greşit, aşa că nu 
aţi ratat nimic. N-am pierdut timpul degeaba. Locul este în Kent, 
la zece kilometri de Chatham şi la cinci de linia de cale ferată. 
Am fost chemat la trei şi un sfert, am ajuns la Yoxley Old Place 
la ora cinci, am cercetat, m-am întors la Charing Cross cu 
ultimul tren şi am venit direct la dumneavoastră cu birja. 

— Lucru care, bănuiesc, înseamnă că nu prea sunteţi 
lămurit. 

— Înseamnă că nu înţeleg nimic. Din câte-mi dau seama, 
este cel mai încâlcit caz de care m-am ocupat vreodată şi totuşi 
părea atât de simplu, că nu aveai cum să greşeşti. Nu exista 
motiv, domnule Holmes. Asta mă deranjează... Nu pot să-mi dau 
seama de motiv. Este un cadavru — asta e sigur —, dar, din 
câte îmi dau seama, nu există niciun motiv pentru care ar fi vrut 
cineva să-i facă rău. 

Holmes îşi aprinse trabucul şi se lăsă pe spate în scaun. 

— Să auzim, spuse el. 

— Faptele sunt clare, începu Stanley Hopkins. Tot ce 
vreau sa ştiu este ce semnificaţie au. Din câte mi-am dat eu 
seama, povestea e cam aşa. În urmă cu câţiva ani, casa aceasta 
ţărănească, Yoxley Old Place, a fost cumpărată de un profesor 
bătrân, pe nume Coram. Bărbatul era invalid; jumătate din timp 
şi-o petrecea în pat, iar în cealaltă jumătate şchiopăta prin casă 
în baston sau era plimbat pe afară de grădinar, într-un fotoliu cu 
rotile. Era plăcut de cei câţiva vecini care-l vizitau şi este 
cunoscut pe acolo ca fiind un om învăţat. Din gospodăria lui 
făceau parte doamna Marker — o menajeră în vârstă — şi Susan 
Tarton — o servitoare. Amândouă au fost cu el de când a venit 
şi par a fi femei cu caractere puternice. Profesorul scrie o carte 
şi, acum un an, i s-a părut necesar să angajeze un secretar. 
Primii doi pe care i-a încercat nu au avut succes; dar cel de-al 
treilea, domnul Willoughby Smith, un bărbat foarte tânăr, venit 
direct de pe băncile facultăţii, păru a fi ceea ce-şi dorea. Munca 
lui consta în aceea că-şi petrecea toată dimineaţa scriind după 
dictarea profesorului. Acest Willoughby Smith nu are nicio pată, 
nici ca băiat, la Uppingham, nici ca student, la Cambridge. l-am 
văzut scrisoarea de recomandare şi, din prima zi, a fost un tip 
decent, tăcut, muncitor, fără nicio slăbiciune. Şi totuşi, acest 
tânăr şi-a găsit sfârşitul în dimineaţa aceasta, în biroul 


profesorului, în împrejurări care conduc la o singură concluzie: 
crimă! 

Vântul şuiera şi bătea la ferestre. Eu şi Holmes ne-am 
apropiat de foc în timp ce tânărul inspector ne relata rar şi 
amănunţit această întâmplare ieşită din comun. 

— Dacă ar fi să căutaţi prin toată Anglia, spuse Hopkins, 
nu cred că aţi putea găsi gospodărie mai autonomă, mai lipsită 
de influenţe din exterior. Ar putea trece săptămâni întregi şi 
niciunul nu ar merge mai departe de poarta grădinii. Profesorul 
era ocupat cu lucrul lui şi nu trăia pentru nimic altceva. Tânărul 
Smith nu cunoştea pe nimeni prin vecini şi trăia cam la fel ca 
angajatorul lui. Celor două femei nu le lipsea nimic care să le 
atragă afară din casă. Mortimer, grădinarul, care împinge fotoliul 
cu rotile, este pensionar şi a lucrat în armată — un bătrân din 
Crimeea, cu un caracter excelent. El nu locuieşte în casă, ci într- 
o anexă cu trei camere aflată în cealaltă parte a grădinii. Aceştia 
sunt singurii oameni care trăiesc pe terenul de la Yoxley Old 
Place. In acelaşi timp, poarta grădinii se află la distanţă de 
strada principală Londra-Chatham. Se deschide cu un zăvor şi 
nimeni nu poate fi împiedicat să intre. Acum vă voi relata 
mărturia lui Susan Tarton, singura care spune ceva cert în 
legătură cu această problemă. Era înainte de amiază, între orele 
unsprezece şi douăsprezece. În acel moment, dumneaei 
întindea nişte perdele în dormitorul din faţă, de la etaj. 
Profesorul Coram era încă în pat, pentru că rareori se trezeşte 
înainte de prânz dacă afară este urât. Menajera era ocupată cu 
ceva prin spatele casei. Willoughby Smith fusese în dormitor, pe 
care-l folosea drept cameră de zi; dar servitoarea l-a auzit atunci 
trecând prin hol şi coborând în biroul de sub ea. Nu l-a văzut, 
dar spune că nu i-ar putea confunda mersul hotărât, alert. Nu a 
auzit uşa de la birou închizându-se, dar, un minut mai târziu, din 
camera de dedesubt se auzi un strigăt terifiant. Era un țipăt 
puternic, gros, atât de straniu şi de nenatural încât ar fi putut fi 
şi de bărbat, şi de femeie. In aceeaşi secunda s-a auzit o 
bufnitură puternică care a zguduit toată casa şi apoi totul s-a 
cufundat în tăcere. O secundă, servitoarea rămase împietrită, 
dar apoi, recăpătându-şi curajul, fugi jos. Uşa biroului era închisă 
şi ea o deschise. Înăuntru, tânărul Willoughby Smith era întins 
pe podea. La început nu a văzut nicio rană, dar, încercând să-l 
ridice, îşi dădu seama că îi curgea sânge din spatele gâtului. Era 


o rană mică, dar foarte adâncă, rană care îi spărsese artera 
carotidă. Instrumentul cu care fusese provocată rana se afla pe 
covor, lângă el. Era un accesoriu de pe masa profesorului. La 
început, servitoarea s-a gândit că tânărul Smith era deja mort, 
dar, după ce a turnat apă din carafă pe fruntea lui, acesta a 
deschis pentru o secundă ochii. 

„Profesorul... Ea a fost“, a murmurat. Servitoarea e gata 
să jure că acestea au fost exact cuvintele lui. A încercat cu 
disperare să mai spună ceva şi şi-a ridicat mâna dreaptă în aer. 
Apoi căzu pe spate mort. Intre timp ajunsese şi menajera, doar 
că prea târziu ca să mai prindă ultimele cuvinte ale 
muribundului. A lăsat-o pe Susan cu cadavrul şi a fugit în 
camera profesorului. Acesta era în pat, extrem de agitat, pentru 
că auzise destul ca sa se convingă că se întâmplase ceva 
groaznic. Doamna Marker este pregătită să jure că profesorul 
era încă îmbrăcat cu hainele de noapte şi că, într-adevăr, i-ar fi 
fost imposibil să se îmbrace fără ajutorul lui Mortimer, căruia îi 
ordonase să vină la ora douăsprezece fix. Profesorul a declarat 
că a auzit ţipatul îndepărtat, dar că nu ştie nimic mai mult. Nu 
au nicio explicaţie pentru ultimele cuvinte ale tânărului; 
„Profesorul... Ea a fost“, dar s-a gândit că pot fi rodul delirului. 
Crede că Willoughby Smith nu avea niciun duşman pe lume şi 
nu poate să explice crima. Primul lucru pe care l-a făcut a fost 
să-l trimită pe Mortimer, grădinarul, după poliţia locală. Puțin 
mai târziu, ofiţerul-şef a trimis după mine. Nimic nu a fost mutat 
până am ajuns eu acolo şi primiseră ordine stricte să nu meargă 
nimeni pe cărările care duceau spre casă. A fost o ocazie 
extraordinară să pun teoriile dumneavoastră în practică, 
domnule Sherlock Holmes. Nu mai era nevoie de nimic. 

— Decât de Sherlock Holmes, spuse prietenul meu cu un 
zâmbet uşor amar. Păi, hai să auzim. Ce ai descoperit? 


Dormitorul 


fesorului 
Fereastră protesorului 


Coridor 


Drumul spre Uşa din spate 
grădină 


— Mai întâi, domnule Holmes, trebuie sa vă rog să va 
uitaţi la această schiţă de plan care sa vă dea o imagine 
generală asupra poziţiei biroului profesorului şi a altor câteva 
locuri din casă. Vă va ajuta, totodată, să puteţi urmări 
investigația mea. 

Desfăşură harta schiţată şi o aşeză pe genunchii lui 
Holmes. Eu m-am ridicat şi, aşezându-mă în spatele lui Holmes, 
am studiat-o peste umărul lui. 

— Desigur, este doar o schiţă sumară şi reprezintă doar 
acele puncte care mi s-au părut mie esenţiale. Restul îl veţi 
vedea dumneavoastră. Acum, mai întâi de toate, presupunând 
că asasinul a intrat în casă, pe unde a intrat el sau ea? Fără 
dubii, pe cărarea din grădină şi prin uşa din spate, care are 
acces direct la birou. Orice altă modalitate ar fi fost mult prea 
complicată. Şi la plecare trebuie s-o fi luat tot pe acolo, pentru 
că celelalte două ieşiri din cameră erau una blocată de Susan 
care cobora pe scări, iar cealaltă ducea chiar în dormitorul 
profesorului. Aşadar, mi-am îndreptat imediat atenţia spre 
cărarea din grădină care era saturată de recenta ploaie şi, cu 
siguranţă, ar fi prezentat urme de paşi. În urma examinării am 
realizat că am de-a face cu un criminal atent şi expert. Nu s-au 
găsit urme pe cărare. Dar cineva, fără îndoială, a trecut pe fâşia 
de iarbă care delimitează cărarea şi a făcut-o astfel încât să nu 
lase urme. N-am putut găsi nimic care să semene cu o urmă 
clară, dar iarba fusese călcată şi cineva, fără îndoială, trecuse 
pe acolo. N-ar fi putut fi decât criminalul, din moment ce în acea 
dimineaţă nici grădinarul, nici altcineva nu fusese acolo şi ploaia 
a început de-abia noaptea, 


— Un moment, un moment!, îl întrerupse Holmes. Unde 
duce această cărare? 

— În strada. 

— Cât de lungă este? 

— Cam treizeci de metri. 

— Cu siguranţă, din punctul unde cărarea trece de poartă, 
aţi găsit urmele? 

— Din păcate, în acel punct cărarea este pavată. 

— Atunci chiar pe stradă? 

— Nu, era toata numai mocirlă. 

— Atunci, urmele acestea de pe iarbă veneau sau plecau? 

— E imposibil de spus. N-am găsit niciun contur. 

— Picior mare sau mic? 

— Nu se poate distinge. 

Holmes se manifestă nerăbdător. 

— De atunci plouă cu găleata şi vântul nu se mai opreşte, 
bombăni el. Acum va fi mai greu de descifrat decât palimpsestul 
ăsta. Ei, asta e, n-avem ce face! Hopkins, ce aţi făcut după ce v- 
aţi asigurat că nu sunteţi sigur de nimic? 

— Cred că sunt sigur de multe lucruri, domnule Holmes. 
Am ştiut că cineva a intrat atent în casă, din afară. După aceea 
am examinat coridorul. Pereţii sunt îmbrăcaţi în rogojini de 
cocos şi nu era nicio urmă. Aşa ani ajuns în birou. Este o cameră 
sărăcăcios mobilată. Principalul articol de mobilier este o masă 
mare de scris cu un birou fixat. Acest birou constă din două 
rânduri de sertare, cu un dulăpior mic în centru, între ele. 
Sertarele erau descuiate, dulapul încuiat. Se pare că sertarele 
erau întotdeauna descuiate, pentru că nu se ţinea nimic de 
valoare în ele. Erau nişte acte relativ importante în dulap, dar nu 
erau semne că s-ar fi umblat la ele, iar profesorul ne-a asigurat 
că nu lipsea nimic. Este cert că nu s-a furat nimic. Acum am 
ajuns la cadavrul tânărului. A fost găsit lângă birou, în stânga, 
aşa cum am însemnat pe plan. Rana era pe partea dreaptă a 
gâtului şi era din spate în faţă, aşa că este aproape imposibil să 
se fi rănit singur. 

— Asta dacă nu a căzut într-un cuţit, comentă Holmes. 

— Exact. Mi-a trecut şi mie prin cap. Dar am găsit cuțitul 
la câţiva paşi de corp, aşa că pare imposibil. Şi apoi sunt, 
desigur, cuvintele mortului. Şi, în final, este o foarte importantă 
dovadă găsită în mâna dreaptă încleştată a mortului. 


Stanley Hopkins scoase din buzunar un mic pachet de 
hârtie. Îl desfăcu şi dădu la iveală nişte ochelari aurii cu două 
bucăţi rupte de mătase neagră atârnând de la capete. 

— Willoughby Smith avea o vedere excelentă, adăugă el. 
Nu e nicio îndoială că a smuls asta de pe faţa sau din altă parte 
a criminalului. 

Sherlock Holmes luă ochelarii în mână şi îi examină cu 
mare atenţie şi interes. 

Mai întâi îi puse pe nas, încercă să citească; apoi se duse 
la geam şi se uită prin ei la stradă; îi privi minuţios sub lumina 
lămpii şi, în final, chicotind, se aşeză la masă şi scrise câteva 
rânduri pe o foaie de hârtie pe care i-o arunca lui Stanley 
Hopkins. 

— Asta e tot ce pot face pentru dumneata, spuse el. S-ar 
putea să-ţi fie util. 

Uimit, detectivul citi biletul cu voce tare: 


Se caută o femeie înstărită, îmbrăcată ca o doamnă. Are 
nasul extrem de gros şi ochii foarte apropiați. Are fruntea 
încruntată, privire iscoditoare şi, probabil, umerii arcuiți. Sunt 
semne că a apelat la un optician de cel puțin două ori în 
ultimele câteva luni. Cum ochelarii ei sunt foarte puternici şi 
cum nu sunt prea mulţi opticieni, n-ar trebui să fie greu de 
depistat. 


Holmes zâmbi de mirarea lui Hopkins, care cred că se 
reflecta şi pe chipul meu. 

— Desigur, deducţiile mele sunt extrem de simple, spuse 
el. Mi-ar fi greu să numesc alt articol care sa ofere o gamă mai 
largă de deducţii, mai ales când e vorba despre o pereche atât 
de deosebită ca aceasta. Că aparţin unei femei am dedus din 
delicateţea lor şi, desigur, din ultimele cuvinte ale mortului. Cât 
despre faptul că este o persoană rafinată şi bine îmbrăcată... 
După cum vedeţi, ochelarii sunt montați în aur masiv şi este de 
neconceput că cineva care poartă asemenea ochelari să fie 
neglijent în alte aspecte. Veţi descoperi că perniţele sunt prea 
îndepărtate pentru nasul dumneavoastră, demonstrând ca nasul 
doamnei este foarte lat la bază. Acest tip de nas este, de obicei, 
scurt şi gros, dar sunt suficiente excepţii care să mă împiedice 
să fiu dogmatic sau să insist asupra acestui detaliu în descrierea 


mea. Faţa mea este îngusta şi totuşi nu reuşesc să-mi fixez ochii 
în centru sau lângă centrul acestor ochelari. Aşadar, ochii 
doamnei sunt aşezaţi foarte aproape de nas. Vei observa, 
Watson, că ochelarii sunt concavi şi extrem de puternici. O 
doamnă a cărei vedere a fost atât de forţată toată viaţa cu 
siguranţă are caracteristici fizice de la vedere, care se văd la 
nivelul frunţii, al pleoapelor şi al umerilor. 

— Da, am aprobat, înţeleg fiecare argument. Totuşi, 
mărturisesc că nu pot să înţeleg cum ai ajuns la vizita dublă la 
optician. 

Holmes luă ochelarii în mâna. 

— Veţi observa, arătă el, că perniţele sunt căptuşite cu 
felii de plută, ca să atenueze presiunea asupra nasului. Una 
dintre acestea este decolorată şi uzată până la un punct, dar 
cealaltă este nouă. Evident, una a căzut şi a fost înlocuită. Aş 
zice că cea mai veche nu a fost pusă mai mult decât cu câteva 
luni în urmă. Cele două sunt exact la fel, deci am dedus că 
doamna s-a dus în acelaşi loc ca s-o înlocuiască pe cea de-a 
doua. 

— Pentru numele Sfântului George! Este minunat!, strigă 
Hopkins extaziat de admiraţie. Când te gândeşti că am avut 
toate aceste dovezi în mână şi n-am ştiut! Dar oricum aveam de 
gând să merg la opticienii din Londra. 

— Desigur că aveaţi de gând. Intre timp, mai aveţi să ne 
spuneţi ceva despre caz? 

— Nimic, domnule Holmes. Cred că ştiţi cât ştiu şi eu — 
probabil mai mult. Am investigat dacă au fost văzuţi străini pe 
drumurile de ţară sau la gară. Nu am avut rezultate. Ce mă 
macină este ce anume s-a urmărit cu crima. Nimeni nu poate 
sugera nicio urmă de motiv. 

— Ala! Aici nu te pot ajuta. Dar presupun că vrei să te 
însoţim mâine-dimineaţă? 

— Dacă nu vă cer prea mult, domnule Holmes. La şase 
dimineaţa este un tren de la Charing Cross la Chatham şi ar 
trebui să ajungem la Yoxley Old Place între opt şi nouă. 

— Atunci îl vom lua. Cazul dumneavoastră are câteva 
caracteristici interesante şi aş fi bucuros să-l cercetez. Ei bine, 
este aproape ora unu şi ar fi bine să dormim câteva ore. Cred că 
veţi sta foarte bine pe canapea, în faţa focului, înainte să 
începem, voi aprinde lampa cu spirt şi vă ofer o cafea. 


A doua zi, furtuna se potolise, dar era o dimineaţă aspră 
când ne-am început călătoria. Am văzut soarele rece, de iarnă, 
răsărind peste mlaştinile nehotărâte ale Tamisei şi malurile lungi 
şi posace ale râului, pe care le voi asocia mereu cu urmărirea 
individului din insulele Andaman pe la începuturile carierei 
noastre. 

După o călătorie lungă şi obositoare, am ajuns într-o gara 
mică la câţiva kilometri de Chatham. În timp ce un cal era 
înhămat la birjă, noi am luat repede micul dejun la hanul de 
acolo şi, când am ajuns la Yoxley Old Place, eram pregătiţi de 
treabă. 

La poarta grădinii ne-a întâmpinat un poliţist. 

— Ei, vreo veste?, îl întrebă Hopkins. 

— Nu, domnule, nimic, 

— Nu s-a raportat niciun străin? 

— Nu, domnule. La sediu sunt siguri că necunoscutul a 
venit sau a plecat ieri. 

— Aţi întrebat pe la hanuri şi apartamente de închiriat? 

— Da, domnule, dar nu a fost văzut nimeni. 

— Păi, Chatham e destul de aproape. Oricum ar fi putut 
sta acolo sau ar fi putut lua un tren fără să fie observat. Aceasta 
este cărarea despre care v-am vorbit, domnule Holmes. Vă dau 
cuvântul meu că ieri nu erau urme. 

— Pe care parte erau semnele din iarbă? 

— Pe partea asta, domnule. Fâşia aceasta subţire de iarbă 
dintre cărare şi stratul de flori. Acum nu mai văd urmele, dar 
atunci erau vizibile. 

— Da, da, cineva a trecut pe aici, zise Holmes uitându-se 
peste fâşia de iarba. Doamna noastră şi-a ales cu grijă paşii — 
nu-i aşa? —, din moment ce pe de-o parte a lăsat o urmă clară 
pe cărare, iar pe de altă parte, o urmă şi mai clară pe stratul 
moale? 

— Da, domnule, trebuie să fi avut mult calm. 

Am văzut o privire intensă pe chipul lui Holmes. 

— Spui că trebuie să fi venit înapoi pe aici? 

— Da, domnule, altfel nu se poate. 

— Pe fâşia asta de iarbă? 

— Desigur, domnule Holmes. 

— Hm! O mişcare remarcabilă, remarcabilă... Ei bine, cred 
ca am epuizat cărarea. Să mergem mai departe. Presupun că 


poarta grădinii este de obicei ţinută deschisă. Atunci, musafirul 
acesta nu a trebuit decât să intre. Nu a venit hotărât să comită 
crimă, altfel şi-ar fi adus o armă în loc să ia cuțitul de pe masa 
de scris. A mers pe acest coridor fără să lase urme pe rogojinile 
de cocos. Apoi a intrat în birou. Cât timp a stat acolo? Nu avem 
de unde să ne dăm seama. 

— Nu mai mult de câteva minute, domnule. Am uitat să vă 
spun că doamna Marker, menajera, făcuse curat aici cu puţin 
timp în urmă — cam un sfert de oră, aşa a spus. 

— Bine, asta ne dă o marjă de timp. Doamna noastră intră 
în cameră şi ce face? Se duce la masa de scris. Pentru ce? Nu 
pentru a scotoci prin sertare. Dacă ar fi fost ceva care ar fi 
meritat să fie luat, atunci cu siguranţă că ar fi fost încuiat. 

Nu, a fost ceva din acest birou de lemn. Hei! Ce este zgârietura 
asta de pe suprafaţă? Aprinde un chibrit, Watson. De ce nu mi-ai 
menţionat asta, Hopkins? 

Zgârietura pe care o examina începea pe lucrătura în 
alamă din dreapta încuietorii, după care se lungea aproximativ 
zece centimetri, până în locul unde zgâriase luciul de pe 
suprafaţă. 

— Am remarcat-o, domnule Holmes. Dar întotdeauna se 
găsesc zgârieturi în jurul găurii de cheie. 

— Aceasta este recentă, foarte recentă. Priveşte cum 
luceşte alama în tăietură. O zgârietură mai veche ar avea 
aceeaşi culoare ca suprafaţa. Priveşte prin lupa mea. Şi mai este 
lacul, ca pământul din jurul unui şanţ. Doamna Marker este aici? 

O femeie în vârstă, tristă, intră în cameră. 

— Aţi şters praful de pe birou ieri-dimineaţă? 

— Da, domnule. 

— Aţi remarcat această zgârietură? 

— Nu, domnule. 

— Bineînţeles că nu aţi văzut-o, pentru că altfel aţi fi şters 
urmele de luciu. Cine are cheia de la birou? 

— Profesorul o ţine pe lanţul de la ceas. 

— E o cheie simplă? 

— Nu, domnule, este o cheie Chubb. 

— Foarte bine, doamnă Marker, vă puteţi retrage. Acum 
facem ceva progrese. Doamna noastră intră în cameră, se duce 
la birou şi ori îl deschide, ori doar încearcă. In timp ce este 
ocupată cu această îndeletnicire, tânărul Willoughby Smith intră 


în cameră. Grăbindu-se sa scoată cheia, zgârie uşa. El o 
surprinde, iar ea, apucând un obiect la îndemână, care se 
întâmplă să fie acest cuţit, îl loveşte ca să-l determine să-i dea 
drumul. Lovitura este fatală. El cade, iar ea fuge cu sau fără 
obiectul după care venise. Susan, servitoarea, este acolo? 
Susan, ar fi putut ieşi cineva pe uşa aceea după ce ai auzit 
țipătul? 

— Nu, domnule, e imposibil. Înainte să cobor pe scări aş fi 
văzut dacă era cineva pe hol. Şi apoi, uşa nu s-a deschis, aş fi 
auzit-o. 

— Atunci am rezolvat problema cu ieşirea asta. Fără 
îndoială că doamna a ieşit pe unde a intrat. Am înţeles că 
celălalt pasaj duce spre camera profesorului. Nu se iese pe 
acolo? 

— Nu, domnule. 

— Sa mergem să-l cunoaştem pe profesor. Hei, Hopkins! 
Asta este foarte important, într-adevăr foarte important. Şi 
coridorul profesorului este placat cu rogojini de cocos. 

— Şi ce-i cu asta, domnule? 

— Nu-ţi dai seama ce implicaţii are asupra cazului? Bine, 
bine, nu voi insista. Sigur mă înşel. Şi totuşi, mi se pare 
sugestiv. Vino cu mine să mă prezinţi. 

Am mers pe holul care era de aceeaşi lungime cu cel care 
ducea spre grădină. 

La capăt era un mic rând de scări care se termina cu o 
uşă. Ghidul nostru bătu şi apoi ne pofti in dormitorul 
profesorului. Era o cameră foarte mare, plină de cărţi care, 
nemaiîncăpând pe rafturi, erau aşezate în teancuri pe la colţuri 
sau în jurul bibliotecilor. Patul era în centrul camerei şi acolo, 
sprijinit pe perne, se afla proprietarul casei. 

Rareori am mai văzut o persoană atât de remarcabilă. 
Chipul care se întoarse spre noi era slăbit, acvilin, cu ochi negri, 
pătrunzători, înfundaţi în orbite care ne priveau de sub 
sprâncene groase, stufoase. Părul şi barba îi erau albe, doar că 
aceasta din urmă avea nişte pete ciudate, galbene în jurul gurii. 
Din mijlocul clăii de păr alb se vedea o ţigara şi aerul din cameră 
era împuţit de mirosul fumului de ţigara. Când a întins mâna 
spre Holmes, am băgat de seamă că îi era pătată de nicotină. 

— Sunteţi fumător, domnule Holmes?, rosti el într-o 
engleză aleasă, cu un uşor accent grav. Vă rog, serviţi o ţigară. 


Dumneavoastră, domnule? Vi le recomand, sunt făcute la 
comandă de lonides din Alexandria. Îmi trimite o mie odată şi 
mă tem că la fiecare două săptămâni trebuie să fac o nouă 
comanda. Grav, domnule, foarte grav, dar câte plăceri poate 
avea un bătrân? Tutunul şi munca... asta e tot ce mi-a mai 
rămas. 

Holmes îşi aprinsese o ţigară şi arunca priviri iscoditoare 
prin cameră. 

— Tutunul şi munca, dar acum doar tutunul!, exclamă 
bătrânul. Vai! Ce fatală întrerupere! Cine ar fi prevăzut o 
asemenea catastrofă? Un tânăr atât de valoros! Vă asigur că, 
după câteva luni de practică, ajunsese un asistent remarcabil. 
Ce părere aveţi despre povestea aceasta, domnule Holmes? 

— Încă nu m-am hotărât. 

— Vă voi fi profund îndatorat dacă ne veţi lumina. Pentru 
un biet şoarece de bibliotecă invalid ca mine, o astfel de lovitură 
este paralizantă. Parcă nu mai pot gândi. Dar dumneavoastră 
sunteţi un om activ... un om de afaceri. Face parte din rutina 
dumneavoastră zilnică. Vă puteţi menţine echilibrul în orice tip 
de urgenţă. Într-adevăr, suntem norocoşi să vă avem de partea 
noastră. 

Tot timpul cât vorbi profesorul, Holmes s-a plimbat în 
stânga şi-n dreapta, într-o parte a camerei. 

Am observat că fuma cu o rapiditate fantastică. Evident, 
împărtăşea afinitatea gazdei noastre pentru ţigările din 
Alexandria, 

— Da, domnule, este o lovitură zdrobitoare, reluă 
bătrânul. Aceea este magnum opusul meu — teancul acela de 
hârtie de-acolo. Este analiza mea asupra documentelor găsite în 
mănăstirile copte din Siria şi Egipt, o lucrare care va zdruncina 
din temelii religia actuală. Cu sănătatea mea şubredă nu ştiu 
dacă o să pot să o termin vreodată, acum, că asistentul meu a 
fost luat de lângă mine. Vai de mine, domnule Holmes, vai, dar 
fumaţi mai mult chiar şi decât mine. 

Holmes zâmbi. 

— Sunt un cunoscător, aprobă el luând o altă ţigară din 
cutie — a patra — şi aprinzând-o cu chiştocul celei pe care 
tocmai o terminase. Nu vă voi obosi, pentru că îmi dau seama 
că la momentul crimei eraţi în pat şi nu aveaţi de unde să ştiţi 
ceva. Vreau doar să vă întreb un lucru. Ce credeţi că a vrut să 


spună sărmanul băiat cu ultimele-i cuvinte: „Profesorul... Ea a 
fost“? 

Profesorul scutură din cap. 

— Susan este o fată de la ţară, răspunse el, şi ştiţi şi 
dumneavoastră cât de proşti pot fi cei de acolo. Mă gândesc că 
sărmanul băiat a murmurat câteva cuvinte incoerente, iar ea 
probabil că le-a răstălmăcit şi am ajuns la mesajul acesta fără 
sens. 

— Înţeleg. Nu aveţi o explicaţie pentru tragedia în sine? 

— Poate un accident, poate — între noi fie vorba — o 
sinucidere. Tinerii au problemele lor ascunse... Poate necazuri 
din dragoste de care nu am ştiut niciodată. Este o ipoteză mai 
probabilă decât crima. 

— Şi ochelarii? 

— Ah!, sunt doar un învățăcel... un visător. Nu pot explica 
lucrurile practice ale vieţii. Şi totuşi, prietene, suntem conştienţi 
că provocările dragostei iau nenumărate forme. Vă rog, luaţi 
altă ţigară. Este o plăcere să văd că cineva le apreciază într- 
atât. Un evantai, o mănuşă, ochelari... Cine ştie ce articol 
preţuieşte sau e luat ca simbol de un bărbat atunci când îşi ia 
viaţa? Domnul acesta vorbeşte despre urme de paşi prin iarbă, 
dar, în fond, este uşor să te înşeli asupra acestui aspect. Cât 
despre cuţit, poate că a sărit departe de corp când sărmanul 
bărbat a căzut. Poate că sunt copilăros, dar mie mi se pare că 
tânărul Willoughby Smith şi-a întâlnit destinul de bunăvoie. 

Holmes păru uimit de teoria ce tocmai fusese expusă şi 
pentru un timp continuă să meargă de colo-colo, pierdut în 
gânduri, fumând ţigară după ţigară. 

— Spuneţi-mi, profesore Coram, rosti el într-un final, ce se 
află în dulapul acela din birou? 

— Nimic pentru hoţi. Acte de-ale familiei, scrisori de la 
sărmana mea soţie, diplome de la universităţile care m-au 
onorat. lată cheia. Puteţi să vă uitaţi şi singur. 

Holmes luă cheia şi o privi timp de o secundă; apoi i-o 
înapoie. 

— Nu, nu cred că ne-ar ajuta, spuse el. Aş prefera să merg 
în grădina dumneavoastră şi să întorc povestea aceasta pe 
toate părţile. Am câteva remarci despre teoria dumneavoastră 
cu sinuciderea. Ne cerem scuze că v-am întrerupt, profesore 
Coram, şi vă promit că nu vă vom mai deranja până după prânz. 


La ora două vom veni din nou să vă raportăm tot ce s-a 
întâmplat în acest interval. 

Holmes era uşor neatent şi, un timp, am mers tăcuţi pe 
cărarea din grădină. 

— Ai vreun indiciu?, am întrebat eu într-un final. 

— Depinde de ţigările acelea pe care le-am fumat, spuse 
el. Este posibil să mă înşel. Ţigările îmi vor demonstra. 

— Dragul meu Holmes, am exclamat eu, pentru numele 
lui Dumnezeu, cum... 

— Ehei, vei vedea singur. Dacă nu, nu se întâmplă nimic. 
Desigur, mai avem şi indiciul cu opticianul pe care să ne bazăm, 
dar întotdeauna profit de o scurtătură dacă o găsesc. Ah, iat-o 
pe buna doamnă Marker!, să vorbim cinci minute cu dumneaei, 
poate ne ajută. 

Am mai observat şi înainte că Holmes, atunci când voia, 
era foarte insinuant cu femeile şi foarte repede le câştiga 
încrederea. În jumătate din timpul pe care-l prevăzuse, captase 
încrederea menajerei şi vorbeau de parcă s-ar fi cunoscut de ani 
întregi. 

— Da, domnule Sherlock Holmes, aveţi dreptate, 
domnule. 

Într-adevăr, fumează îngrozitor de mult. Toată ziua şi 
câteodată toată noaptea, domnule. Am văzut într-o dimineaţă 
camera aceea... vai, domnule, aţi fi crezut că este ceața 
londoneză!, săracul, tânărul domn Smith, şi dumnealui era 
fumător, dar nu chiar ca profesorul. Sănătatea lui... ei, nu ştiu 
dacă e mai bună sau mai rea din cauza fumatului. 

— Da, spuse Holmes, dar diminuează apetitul. 

— Asta nu ştiu, domnule. 

— Presupun că de-abia dacă mănâncă ceva. 

— Mmm, depinde. Asta nu pot să spun sigur. 

— Pot să pun pariu că nu a luat micul dejun azi-dimineaţă 
şi nici nu va prânzi, după câte ţigări l-am văzut fumând. 

— Ei bine, domnule, aici nu aţi nimerit-o, pentru că, 
întâmplător, azi-dimineaţă a mâncat chiar foarte mult. Nu ştiu 
când l-am mai văzut mâncând atât, iar pentru prânz a comandat 
o porţie mare de cotlete. Şi eu sunt uimită pentru că de ieri, de 
când am intrat în camera aceea şi l-am văzut pe tânărul domn 
Smith zăcând pe podea, n-am putut nici să mă uit la mâncare. 


Ei, sunt tot felul de oameni pe lume, iar profesorul nu a permis 
ca aşa ceva să-i strice apetitul. 

Toată dimineaţa am pierdut vremea prin grădină. Stanley 
Hopkins se dusese în sat să cerceteze în amănunt nişte zvonuri 
despre o femeie ciudată care fusese văzută în dimineaţa trecută 
de nişte copii pe strada Chatham. Cât despre prietenul meu, 
toată energia părea să-l fi părăsit. Niciodată nu l-am văzut atât 
de puţin entuziasmat de un caz. Chiar şi vestea adusă de 
Hopkins că i-a găsit pe copii şi că, fără îndoială, au văzut o 
femeie care corespundea descrierii făcute de Holmes şi purta 
ochelari de vedere sau pincenez nu a reuşit să-i trezească 
interesul. 

Mai atent a fost când Susan, care ne-a servit prânzul, ne-a 
informat că ea crede că domnul Smith făcuse o plimbare ieri- 
dimineaţă şi că s-a întors cu doar o jumătate de oră înainte de a 
avea loc tragedia. Personal, nu mi-am dat seama de implicaţiile 
acestui incident, dar Holmes îl adăugase, cu siguranţă, la planul 
pe care şi-l formase în minte. Deodată sări de pe scaun şi se 
uită la ceas, 

— E ora două, domnilor, anunţă el. Trebuie să mergem 
sus sa vorbim cu prietenul nostru profesorul. 

Bătrânul tocmai terminase de mâncat, iar farfuria goală 
demonstra apetitul despre care tocmai ne vorbise menajera 
lui. Într-adevăr, era o figură ciudată cea care se întoarse spre 
noi, cu părul alb şi ochi pătrunzători. 

Eterna ţigară nu-i lipsea din gură. Fusese îmbrăcat şi 
stătea într-un scaun cu rotile, lângă foc. 

— Aşadar, domnule Holmes, aţi rezolvat misterul? 

Întinse tovarăşului meu o cutie mare cu ţigări de pe masa 
de lângă el. Holmes întinse mâna în acelaşi moment şi impactul 
făcu sa se verse cutia. Timp de un minut sau două am stat toţi 
în genunchi încercând să adunăm ţigările împrăştiate prin locuri 
imposibile. Când m-am ridicat, am văzut că ochii lui Holmes 
luceau şi obrajii îi erau plini de culoare. Doar în momente de 
criză am mai văzut aceste simptome. 

— Da, răspunse el, l-am rezolvat. 

Eu şi Stanley Hopkins îl priveam uimiţi. Un fel de rânjet 
tremurat apăru pe chipul sfrijit al profesorului. 

— Chiar aşa! În grădină? 

— Nu, aici. 


— Aici! Când? 

— Chiar acum. 

— Desigur, glumiţi, domnule Sherlock Holmes. Vă atrag 
atenţia că este o problemă mult prea serioasă ca să fie abordată 
astfel. 

— Am realizat şi am testat fiecare verigă din argumentul 
meu, profesore Coram, şi sunt sigur că sunt reale. Incă nu sunt 
în măsură să spun care au fost motivele dumneavoastră sau 
exact ce rol aţi jucat în această afacere stranie. Poate că o voi 
auzi chiar din gura dumneavoastră în câteva minute. Intre timp, 
voi reconstitui ce s-a întâmplat, în locul dumneavoastră, ca să 
ştiţi ce informaţii îmi lipsesc. leri, o doamnă a intrat în biroul 
dumneavoastră. Venise cu intenţia de a lua anumite lucruri. 
Avea propria cheie. Am avut ocazia s-o examinez pe a 
dumneavoastră şi nu am găsit acea decolorare uşoară pe care 
ar fi produs-o zgârietura pe lac. Plin urmare, nu i-aţi fost 
complice şi, din dovezi, îmi dau seama că a venit ca să vă fure, 
fără ca dumneavoastră sa ştiţi. 

— Este foarte interesant şi instructiv, spuse profesorul. 
Nu mai aveţi nimic de adăugat? Dacă v-aţi dat seama de femeie 
până la acest punct, sigur puteţi să-mi spuneţi ce s-a ales de ea. 

— Voi încerca. În primul rând, a fost surprinsă de 
secretarul dumneavoastră pe care l-a înjunghiat ca să poată 
fugi. 

Înclin să cred că această situaţie este un accident 
nefericit pentru că sunt convins că doamna nu avea nicio 
intenţie să provoace o rană atât de gravă. Un asasin nu vine 
neînarmat. Îngrozită de ceea ce a făcut, a fugit disperată de la 
scena tragediei. Din nefericire pentru ea, îşi pierduse ochelarii în 
încăierare şi, fiind foarte mioapă, era de-a dreptul neajutorată 
fără ei. A fugit pe un hol care a crezut ea că este cel pe carea 
venit — ambele erau placate cu rogojini de cocos —, dar prea 
târziu şi-a dat seama că o luase pe coridorul greşit, iar 
retragerea îi era blocată. Ce să facă? Nu se putea întoarce. Nu 
putea rămâne acolo unde era. Trebuia să continue. Şi a 
continuat. A urcat pe nişte scări, a deschis o uşă şi s-a trezit în 
camera dumneavoastră. 

Bătrânul, cu gura deschisă, îl privea fix pe Holmes. 

Pe trăsăturile lui expresive se citeau uimirea şi teama. Cu 
un efort, ridică din umeri şi izbucni într-un râs fals. 


— Totul e foarte bine, domnule Holmes, spuse el. Este 
doar o mică hibă în teoria dumneavoastră. Eu eram în cameră şi 
nu am părăsit-o toată ziua. 

— Ştiu asta, profesore Coram. 

— Şi vreţi să-mi spuneţi că aş putea să stau în pat şi să 
nu-mi dau seama că o femeie a intrat în camera mea? 

— N-am spus asta. V-aţi DAT SEAMA! Aţi vorbit cu ea. Aţi 
recunoscut-o. Aţi ajutat-o să fugă. 

Din nou, profesorul izbucni într-un râs nervos. Se ridicase 
în picioare şi ochii îi scânteiau ca tăciunii. 

— Sunteţi nebun!, strigă el. Vorbiţi tâmpenii! Eu am 
ajutat-o să fugă? Unde este acum? 

— Acolo, spuse Holmes şi arătă spre o bibliotecă înaltă din 
coltul camerei. 

Bătrânul ridică mâinile în aer, o grimasă aşternându-se 
peste chipul lui furios, şi se lăsă pe spătarul scaunului. In acelaşi 
moment, biblioteca spre care arătase Holmes se deschise şi o 
femeie apăru în cameră. 

— Aveţi dreptate!, strigă ea cu o voce stranie, cu accent 
străin. Aveţi dreptate! Aici sunt. 

Era murdară de praf şi acoperită de pânze de păianjen de 
pe pereţii ascunzătorii. Şi faţa îi era murdară, dar poate că 
niciodată nu fusese arătoasă, pentru că prezenta toate 
caracteristicile fizice prezise de Holmes şi, în plus, o bărbie 
lungă şi hotărâtă. Fiind slab văzătoare şi din cauza schimbării de 
la întuneric la lumina, stătea ca trăsnită clipind tot timpul ca să- 
şi dea seama cine suntem. Şi totuşi, în ciuda acestor 
dezavantaje, femeia avea o anumită nobleţe în purtare, un 
rafinament dovedit de bărbia sfidătoare şi capul semeţ care era 
demn de respect şi admiraţie. Stanley Hopkins pusese mâna pe 
braţul ei şi avea de gând s-o ia în custodie, dar ea îl îndepărtă 
gentil şi totuşi cu o demnitate care nu putea fi ignorată. 
Bătrânul stătea sprijinit cu spatele de spătarul scaunului, chipul 
îi tremura şi o privea cu ochi gânditori. 

— Da, domnule, sunt prizoniera dumneavoastră, spuse ea. 
De unde stăteam am auzit tot, am auzit că aţi descoperit 
adevărul. Mărturisesc totul. Eu l-am ucis pe tânărul acela. Dar 
aveţi dreptate când spuneţi că a fost un accident. Nici nu ştiam 
că tineam un cuţit în mâna; în disperarea mea am apucat ce-am 


nimerit de pe masă şi l-am lovit ca să-mi dea drumul. Vă spun 
adevărul. 

— Doamnă, vorbi Holmes, sunt sigur că acesta este 
adevărul. Mă tem că nu vă este bine. 

Femeia se albise. Se aşeză pe marginea patului, iar după 
o vreme îşi reveni. 

— Am doar puţin timp la dispoziţie, începu ea, dar aş vrea 
să aflaţi adevărul. Sunt soţia acestui bărbat. Nu este englez. 
Este rus. Nu vă voi spune numele lui. 

Pentru prima oară, bătrânul se emoţionă. 

— Dumnezeu să te binecuvânteze, Ana!, strigă el. 
Dumnezeu să te binecuvânteze! 

Femeia îi aruncă o privire plină de dispreţ. 

— De ce te-ai agăţat cu atâta înverşunare de viaţa aia 
nenorocită a ta, Serghei?, întrebă ea. A făcut atâta rău şi niciun 
bine... nici măcar ţie. Oricum, nu voi fi eu motivul pentru care 
viaţa îi va fi curmată, înainte de voinţa lui Dumnezeu. Deja am 
destule pe suflet din momentul în care am călcat pragul acestei 
case blestemate. Dar trebuie să vorbesc până nu e prea târziu. 
Domnilor, am spus că sunt soţia acestui bărbat. El avea cincizeci 
de ani, iar eu eram o tânără prostuţă de douăzeci de ani când 
ne-am căsătorit. Era într-un oraş din Rusia, un centru univer... 
nu voi numi locul. 

— Domnul să te binecuvânteze, Ana!, zise iarăşi bătrânul. 

— Eram militanţi — revoluționari — nihilişti, înţelegeţi. El, 
eu şi mulţi alţii. Mult mai târziu au venit vremuri grele, un 
poliţist a fost omorât, mulţi au fost arestaţi, voiau dovezi şi, ca 
să-şi salveze propria viaţă şi să câştige o recompensă mare, 
soţul meu şi-a trădat propria soţie şi tovarăşii lui. Da, toţi am 
fost arestaţi pe baza mărturiei lui. Unii dintre noi am ajuns în 
închisoare, alţii în Siberia. Eu am fost printre cei din urmă, dar 
nu am fost condamnată pe viaţa. Soţul meu a venit în Anglia cu 
banii lui astfel câştigaţi şi de atunci a trăit în tăcere, ştiind foarte 
bine că, dacă frăţia ar fi ştiut unde este, în mai puţin de o 
săptămână s-ar fi făcut dreptate. 

Bătrânul întinse o mână tremurând şi-şi luă o ţigară. 

— Sunt la mila ta, Alia, suspină el. Tu ai fost mereu bună 
cu mine. 

— Încă nu v-am spus tot, reveni ea. Printre tovarăşii din 
oraş era unul care-mi era prieten drag. Era nobil, altruist, 


iubitor... Tot ceea ce nu era soţul meu. Ura violenta. Toţi eram 
vinovaţi — dacă aia era vină —, dar el nu era. Ne scria tot timpul 
încercând să ne convingă să nu alegem acea cale. Acele scrisori 
l-ar fi salvat. L-ar fi salvat şi jurnalul meu în care scriam zilnic 
despre sentimentele mele pentru el şi concepţiile fiecăruia 
dintre noi. Soţul meu le-a găsit şi le-a păstrat — şi scrisorile, şi 
jurnalul. Le-a ascuns şi a încercat să scape de tânărul bărbat. Nu 
a reuşit, dar Aleksei a fost deportat în Siberia unde acum, în 
prezent, lucrează într-o ocnă. Gândeşte-te la asta, nemernicule, 
nemernicule! Acum, acum, în momentul acesta, Aleksei, un 
bărbat în faţa căruia nu eşti demn nici măcar să-i rosteşti 
numele, munceşte şi trăieşte ca un sclav şi, cu toate acestea, eu 
am viaţa ta în mâinile mele şi te las liber. 

— Întotdeauna ai fost o femeie nobilă, Ana, murmură 
bătrânul pufăind din ţigara. 

Ea se ridicase în picioare, apoi căzu gemând de durere. 

— Trebuie să închei, zise ea. Când mi s-a terminat 
sentinţa, am plecat în căutarea scrisorilor şi a jurnalului care mi- 
ar fi eliberat prietenul dacă le trimiteam guvernului rus. Ştiam 
că soţul meu venise în Anglia. După luni întregi de căutări, am 
descoperit unde era. Ştiam că încă mai are jurnalul, pentru că 
odată, când eram în Siberia, am primit o scrisoare de la el în 
care îmi reproşa şi-mi cita pasaje din paginile lui. Şi totuşi, eram 
sigură că, răzbunător cum este, niciodată nu mi l-ar fi dat de 
bunăvoie. Trebuia să-l iau eu. Cu acest scop am angajat un 
detectiv de la o firmă particulară, care a intrat în casa soţului 
meu ca secretar — era al doilea secretar, Serghei, cel care a 
plecat în grabă. A descoperit unde erau ţinute cheile — în dulap 
— şi a făcut o copie. N-a vrut să meargă mai departe. Mi-a dat 
un plan al casei şi mi-a spus că întotdeauna înainte de amiază 
biroul este gol, pentru că secretarul are treabă aici, sus. Aşa că, 
într-un final, mi-am luat inima în dinţi şi am venit să iau chiar eu 
hârtiile. Am reuşit, dar cu ce preţ! Tocmai luasem hârtiile şi 
încuiam dulapul, când m-a prins un tânăr. Îl mai văzusem în 
dimineaţa aceea. M-am întâlnit cu el pe stradă şi l-am întrebat 
unde locuieşte profesorul Coram, neştiind că lucra pentru el. 

— Exact! Exact!, exclama Holmes. Secretarul a venit 
înapoi şi i-a povestit angajatorului său despre femeia cu care se 
întâlnise. Pe urmă, cu ultima răsuflare a încercat să spună că 
era ea... cea care vorbise cu el. 


— Trebuie să mă lăsaţi să vorbesc, îl opri femeia pe un 
ton sever şi chipul i se schimonosi de durere. După ce bărbatul a 
căzut, am fugit din cameră pe uşa greşită şi m-am trezit în 
camera soţului meu. A vrut să mă predea. l-am arătat că, dacă 
făcea asta, viaţa lui era în mâinile mele. Dacă mă dădea pe 
mâna legii, eu îl dădeam pe mâna frăţiei. Nu doream să trăiesc 
de dragul meu, dar doream să-mi ating scopul. Ştia că aş fi făcut 
tot ce am spus... ştia că soarta lui depindea de a mea. Doar 
pentru acest motiv m-a ascuns. M-a azvârlit în ascunzătoarea 
aceea întunecată, o ruină din vechile timpuri, cunoscută numai 
de el. A mâncat numai în cameră şi aşa mi-a dat mie o parte din 
mâncarea lui. Ne-am înţeles că, atunci când va pleca poliţia din 
casă, eu voi ieşi noaptea şi nu mă voi mai întoarce. Dar, cumva, 
v-aţi dat seama de planurile noastre. 

Scoase de la sân un pachet mic. 

— Acestea sunt ultimele mele cuvinte, spuse ea. Aici este 
pachetul care-l va salva pe Aleksei. Vi-l încredinţez pentru că 
onoraţi şi iubiţi dreptatea. Luaţi-l! II veţi duce la Ambasada 
Rusiei. Acum mi-am terminat treaba şi... 

— Opriţi-o!, strigă Holmes, 

Sări în partea cealaltă a camerei şi-i smulse din mână o 
sticluţă. 

— Prea târziu!, rosti ea alunecând pe pat. Prea târziu! Am 
înghiţit otrava înainte de a ieşi din ascunzătoare. Îmi vâjâie 
capul! Mă duc! Vă rog, domnule, nu uitaţi de pachet! 

— Un caz simplu şi totuşi, în multe privinţe, instructiv, 
remarcă Holmes pe când ne întorceam în oraş. De la bun 
început, totul s-a învârtit în jurul ochelarilor. Dacă nu am fi avut 
norocul ca mortul să-i fi luat, nu ştiu dacă am fi rezolvat 
vreodată cazul. Mi-a fost foarte clar, judecând după puterea 
lentilelor, că acela care purta ochelarii trebuie să fi fost aproape 
orb şi în lipsa lor ar fi fost complet neajutorat. Când aţi vrut să 
mă faceţi să cred că a mers pe o fâşie îngustă de iarbă fără să 
facă nici măcar un pas greşit, am spus, dacă vă amintiţi, că ar fi 
fost o performanţă remarcabilă. In cazul meu, am considerat că 
ar fi fost imposibil, excepţie făcând cazul că ar avea o a doua 
pereche de ochelari. Aşadar, am fost nevoit să iau în 
considerare ipoteza că ar fi rămas în casă. Când am văzut cât de 
asemănătoare sunt cele două holuri, mi-am dat seama cât de 
uşor ar fi putut greşi şi, în acest caz, era evident că a intrat în 


camera profesorului. Prin urmare, am fost extrem de atent la 
orice detaliu care ar fi susţinut această teorie şi am examinat cu 
grija camera căutând orice ar fi putut fi o ascunzătoare. Covorul 
părea continuu şi bine fixat, aşa că am eliminat ideea unui 
chepeng. Ar fi putut foarte bine să fie o firidă în spatele cărţilor. 
După cum ştiţi, asemenea lucruri sunt obişnuite în vechile 
biblioteci. Am observat că erau cărţi puse în teancuri pe podea, 
peste tot în afară de acea bibliotecă care era liberă. Atunci, 
aceea trebuie să fie uşa. Nu am văzut urme după care să mă 
ghidez, dar covorul avea o culoare cenuşie, lucru care putea 
îndemna spre o examinare. Prin urmare, am fumat multe ţigări 
din acelea excelente şi am scuturat scrumul în faţa bibliotecii 
suspecte. A fost un truc simplu, dar extrem de eficient. După 
aceea am coborât şi, în prezenţa ta, Watson, am insinuat că 
profesorul Coram a început să mănânce mai mult, lucru la care 
ne-am fi aşteptat dacă hrănea şi o a doua persoană, dar nu ai 
înţeles aluziile mele. Apoi am urcat din nou în cameră şi, 
vărsând cutia cu ţigări pe jos, am obţinut o privelişte excelentă 
asupra podelei şi am văzut foarte clar, după urmele de pe 
scrumul de la ţigară, că în absenţa noastră prizoniera ieşise din 
ascunzătoare. Aşadar, Hopkins, iată-ne la Charing Cross şi te 
felicit pentru rezolvarea cu succes a acestui caz. Fără îndoială, 
te duci la sediu. Watson, cred că noi doi vom merge împreună 
până la Ambasada Rusiei. 
Sfârşit 


Fundaşul dispărut 


Eram cât de cât obişnuiţi să primim telegrame ciudate în 
strada Baker, dar îmi aduc aminte în special de una care a ajuns 
la noi într-o dimineaţă întunecata de februarie, acum vreo 
şapte-opt ani, şi care l-a ţinut pe Sherlock Holmes nedumerit 
timp de un sfert de oră. li era adresată lui şi spunea cam aşa: 


Vă rog, aşteptați-mă. Nenorocire cumplită. Fundaş de 
dreapta dispărut; indispensabil mâine. Overton. 


— Timbru de Strand şi trimisă la zece şi jumătate, spuse 
Holmes citind-o iar şi iar. Domnul Overton era evident extrem de 
agitat când a trimis-o şi, prin urmare, întrucâtva incoerent. 
Aşadar, îndrăznesc să spun că va fi aici până când voi fi 
terminat de citit ziarul „Times“ şi atunci vom şti totul. Chiar şi 
cea mai nesemnificativă problemă ar fi bine-venită în zilele 
acestea liniştite. 

Activitatea noastră stagnase şi ajunsesem să mă 
îngrozesc de aceste perioade de acalmie pentru ca ştiam, din 
experienţa mea, că mintea tovarăşului meu era anormal de 
activă şi ar fi fost periculos să fie lăsata fără vreun caz la care să 
lucreze. Treptat, pe parcursul anilor, am reuşit să-l 
dezobişnuiesc de mania lui cu drogurile care i-au ameninţat 
odată cariera-i spectaculoasă. Acum ştiam că, în condiţii 
obişnuite, nu mai tânjea după acest stimul artificial, dar eram 
conştient că tentaţia nu se stinsese, cí era doar amorţită; şi 
ştiam că este un somn uşor şi o trezire e şi mai uşoara în 
perioadele de leneveală, când vedeam chipul tras al lui Holmes 
şi privirea emanata din ochii lui înfundaţi şi impenetrabili. 

Prin urmare, l-am binecuvântat pe acest domn Overton, 
oricine ar fi fost el, pentru că a venit cu acest mesaj enigmatic, 
menit sa întrerupă calmul periculos ce aducea prietenului meu 
mai multe necazuri decât toate problemele din viaţa lui 
furtunoasă. După cum ne aşteptam, telegrama a fost curând 
urmată de expeditorul ei; cartea de vizită a domnului Cyril 
Overton, de la Colegiul Trinity din Cambridge, anunţa venirea 
unui tânăr uriaş, de o sută de kilograme de muşchi, lat cât uşa şi 


cu umeri largi, care ne privea când pe unul, când pe celălalt cu 
un chip plăcut, dar tras, din cauza neliniştii. 

— Domnul Sherlock Holmes? 

Tovarăşul meu se înclină. 

— Domnule Holmes, am fost la Scotland Yard. L-am văzut 
pe inspectorul Stanley Hopkins. El m-a sfătuit să vin la 
dumneavoastră. Mi-a spus că, din câte îşi dă seama, cazul era 
mai degrabă de competenţa dumneavoastră decât de cea a 
poliţiei obişnuite. 

— Vă rog, luaţi loc şi spuneţi-mi ce s-a întâmplat. 

— Este îngrozitor, domnule Holmes, pur şi simplu 
îngrozitor. Mă mir că nu mi-a albit părul. Godfrey Staunton... aţi 
auzit de el, desigur? El este axul în jurul căruia se învârteşte 
toată echipa. Aş fi în stare să scot doi oameni din grămadă, doar 
să-l am pe Godfrey ca fundaş. Chiar dacă dă pase, plachează 
sau driblează, nimeni nu se atinge de el; şi apoi, are şi cap şi ne 
ţine pe toţi împreună. Ce pot face? Asta vă întreb, domnule 
Holmes. Mai este Moorehouse — prima rezervă —, dar el este 
mijlocaş şi întotdeauna se duce în dreapta, spre grămadă, în loc 
să se îndrepte spre tuşă. Degajează bine pe linia porţii — e 
drept —, dar nu prea gândeşte strategic şi nu poate sprinta 
deloc. Păi, Morton sau Johnson, jucătorii de la Oxford, zbârnâie 
în jurul lui. Stevenson este destul de rapid, dar nu poate marca 
de la linia de douăzeci şi cinci de metri, iar un fundaş care nu 
poate dribla sau marca nu este bun de nimic. Nu, Holmes, dacă 
nu mă ajutaţi să-l găsesc pe Godfrey Staunton, suntem pierduţi. 

Amicul meu ascultase surprins şi amuzat acest lung 
discurs expus cu o extraordinară forţă şi sinceritate, fiecare 
detaliu fiind accentuat de atingerea unei mâini musculoase pe 
genunchiul ascultătorului. Când musafirul nostru tăcu, Holmes 
întinse mâna şi scoase volumul cu litera „S“ din raft. De data 
aceasta căută în zadar în acea mină de informaţii valoroase, 

— Îl avem pe Arthur H. Staunton, un tânăr falsificator în 
ascensiune, spuse el, şi îl avem pe Henry Staunton la 
spânzurarea căruia am ajutat şi eu, dar Godfrey Staunton este 
un nume nou pentru mine. 

De data aceasta, musafirul nostru fu cel surprins. 

— Dar, domnule Holmes, am crezut că ştiţi anumite 
lucruri, spuse el. Aşadar, presupun că, dacă nu aţi auzit de 
Godfrey Staunton, nu aţi auzit nici de Cyril Overton. 


Holmes scutură amuzat din cap. 

— Asta-i bună!, strigă sportivul. Dar am fost prima rezervă 
în meciul Angliei cu Ţara Galilor şi tot anul acesta am antrenat 
echipa universitară. Dar asta nu-i nimic! Credeam că nu există 
om pe pământ care să nu fi auzit de Godfrey Staunton, 
renumitul fundaş la Cambridge, Blackheath şi cinci 
internaționale. Doamne, Dumnezeule! Domnule Holmes! 
Domnule Holmes! UNDE aţi trăit? 

Holmes râse amuzat de mirarea tânărului uriaş naiv. 

— Domnule Overton, aţi trăit într-o lume foarte diferită de 
a mea, una mai plăcută şi mai sănătoasă. Am legături în multe 
zone ale societății, dar mă bucur să spun, niciodată în sportul 
amator, care este cel mai bun şi cel mai sănătos lucru din 
Anglia. Şi totuşi, vizita dumneavoastră neaşteptată din această 
dimineaţă îmi demonstrează că am de lucru chiar şi în lumea 
aceea plină de aer proaspăt şi de fairplay. Aşa că... Aşa că, 
bunul meu domn, acum vă voi ruga să luaţi loc şi să-mi spuneţi 
încet şi rar exact ce s-a întâmplat şi cum doriţi să vă ajut. 

Pe chipul tânărului Overton se citea expresia unui om 
obişnuit mai degrabă să-şi folosească muşchii decât mintea; 
dar, uşor-uşor, cu multe repetiţii şi ambiguităţi pe care nu le voi 
aminti acum, ne spuse această poveste ciudată. 

— Lucrurile stau în felul următor, domnule Holmes. După 
cum am mai spus, eu sunt antrenorul echipei de rugby a 
Universităţii de la Cambridge, iar Godfrey Staunton este cel mai 
bun om al meu. Mâine jucăm cu Oxford. leri am venit cu toţii şi 
ne-am cazat la Hotelul Particular Bentley. La ora zece am trecut 
pe la toţi băieţii să mă asigur că s-au culcat, pentru că sunt de 
părere că un antrenament dur şi foarte mult somn ţin o echipă 
în formă. Am schimbat câteva cuvinte cu Godfrey înainte să se 
culce. Mi s-a părut că este palid şi îngrijorat. L-am întrebat ce se 
întâmplă. Mi-a spus că totul era în regulă... Doar o durere de 
cap. l-am urat noapte bună şi am plecat. Jumătate de oră mai 
târziu, portarul îmi spune că a venit un bărbat neîngrijit, cu 
barbă, cu un bilet pentru Godfrey. El nu adormise, iar biletul i-a 
fost dus în cameră. Godfrey îl citi şi căzu pe spate în scaun ca 
lovit cu leuca. Portarul era atât de speriat încât voia să vină 
după mine, dar Godfrey l-a oprit, a băut puţină apă şi şi-a 
revenit. Apoi s-a dus jos, a spus câteva cuvinte bărbatului care 
aştepta în hol, iar cei doi au plecat împreună. Ultima dată când 


i-a văzut partenerul, aproape că alergau pe stradă înspre 
Ştrand. Azi-dimineaţă, camera lui Godfrey era goală, patul 
neatins şi lucrurile lui erau exact aşa cum fuseseră cu o seară 
înainte. Într-o secundă a plecat cu acel necunoscut şi de atunci 
nu am mai auzit nimic despre el. Nu cred că se va mai întoarce 
vreodată. Era un sportiv, Godfrey, până în măduva oaselor şi nu 
şi-ar fi întrerupt antrenamentul dacă nu ar fi fost ceva foarte 
serios. Nu, simt că a plecat pentru totdeauna şi nu-l vom mai 
vedea niciodată. 

Holmes ascultă extrem de atent această povestire bizară. 

— Ce aţi făcut?, întrebă el. 

— Am telegrafiat la Cambridge ca să văd dacă au auzit 
ceva despre el acolo. Nu am primit niciun răspuns. Nu l-a văzut 
nimeni. 

— Ar fi putut să se întoarcă la Cambridge? 

— Da, este un tren târziu... la unsprezece şi un sfert. 

— Dar din câte vă daţi seama, nu a plecat? 

— Nu, nu a fost văzut. 

— Ce aţi făcut după aceea? 

— Am telegrafiat lordului Mount-james. 

— De ce lordului Mount-james? 

— Godfrey este orfan, iar lordul Mount-James îi este cea 
mai apropiată ruda... unchi cred. 

— Aşa. Asta ne dă o nouă perspectivă asupra problemei. 
Lordul Mount-James este unul dintre cei mai bogaţi oameni din 
Anglia. 

— Asta a spus şi Godfrey. 

— Şi amicul dumneavoastră era rudă apropiată? 

— Da, era moştenitorul lui, iar bătrânul are aproape 
optzeci de ani... şi e plin de vervă. Se spune că poate pudra 
tocul de biliard cu articulațiile degetelor. Niciodată nu i-a dat un 
şiling lui Godfrey, pentru că este un zgârcit incredibil, dar îi va 
veni şi lui rândul. 

— Aţi primit răspuns de la lordul Mount-James? 

— Nu. 

— Ce motiv ar avea prietenul dumneavoastră ca să se 
ducă la lordul Mount-James? 

— În seara dinainte era preocupat de ceva şi, dacă era 
vorba probabil despre bani, poate că ar fi apelat la cea mai 
apropiată rudă a lui, care are atât de mulţi deşi, din câte am 


auzit, nu prea are şanse să primească ceva. Godfrey nu-l plăcea 
pe bătrân. Nu s-ar fi dus dacă ar fi avut alternativă. 

— Ei bine, da, da, în curând vom afla. Dacă prietenul 
dumneavoastră avea de gând să se ducă la ruda lui, lordul 
Mount-James, atunci trebuie să-mi explicaţi vizita individului 
acela neîngrijit la o oră atât de târzie şi agitația provocată de 
venirea lui. 

Cyril Overton îşi puse mâna în cap. 

— Nu-mi dau seama, spuse el. 

— Bine, bine, am o zi libera şi voi fi bucuros să văd despre 
ce este vorba, spuse Holmes. V-aş recomanda să vă continuaţi 
pregătirile pentru mai târziu, fără să vă bazaţi pe acest tânăr 
domn. După cum aţi spus, trebuie să fi fost o problemă presantă 
care l-a îndepărtat aşa şi este foarte probabil ca aceeaşi 
problemă să-l împiedice să se întoarcă. Să mergem împreună la 
acest hotel, să vedem dacă portarul ne poate oferi câteva 
informaţii. 

Sherlock Holmes era un maestru când venea vorba 
despre martori; îl făcu să se simtă în largul lui şi, în curând, în 
camera goala a lui Godfrey Staunton, reuşi să scoată de la 
portar tot ce era de scos. 

Musafirul din noaptea trecută nu era domn, dar nici 
muncitor. Era pur şi simplu, după cum spuse portarul, un 
„individ obişnuit”, un bărbat de cincizeci de ani, cu barbă 
grizonată, palid, îmbrăcat normal. Părea uşor agitat. 

Portarul a văzut că-i tremura mâna când a întins biletul. 
Godfrey Staunton cocoloşise biletul în buzunar. In hol, Staunton 
nu a dat mâna cu bărbatul acela. Au schimbat câteva cuvinte 
dintre care portarul nu a distins decât cuvântul „timpul”. Apoi au 
plecat grăbiţi, aşa cum a descris. 

Ceasul din hol arăta doar zece şi jumătate. 

— Să vedem, spuse Holmes aşezându-se pe patul lui 
Staunton. Dumneavoastră lucraţi ziua, nu-i aşa? 

— Da, domnule, ies din tură la unsprezece. 

— Bănuiesc că în tura de noapte nu ai văzut nimic? 

— Nu, domnule. Un cuplu a venit târziu de la teatru. 
Nimeni altcineva. 

— Aţi fost de serviciu toată ziua de ieri? 

— Da, domnule. 

— Aţi transmis vreun mesaj domnului Staunton? 


— Da, domnule, o telegramă. 

— Ah! Ce interesant. La ce oră? 

— Pe la şase. 

— Unde era domnul Staunton când a primit telegrama? 

— Aici, în camera lui. 

— Aţi fost de faţă când a deschis-o? 

— Da, domnule; aşteptam să văd dacă trimite răspuns. 

— Şi, a trimis răspuns? 

— Da, domnule. A scris un răspuns. 

— Dumneavoastră l-ati dus? 

— Nu. L-a dus el singur. 

— Dar l-a scris în prezenţa dumitale? 

— Da, domnule. Eu eram lângă uşă, iar el stătea la masă, 
cu spatele la mine. După ce l-a scris, mi-a spus: „E-n regulă, 
portar, o să-l duc eu.“ 

— Cu ce l-a scris? 

— Cu un toc, domnule. 

— Formularul telegrafic era ca acesta de pe masa? 

— Da, domnule, era prima foaie. 

Holmes se ridica. Luând formularele, se duse la fereastră 
şi examina atent ce se afla la suprafaţă. 

— Ce păcat ca nu a scris cu creion, spuse el aruncându-le 
la loc dezamăgit. Watson, ai observat, fără îndoială, că, de cele 
mai multe ori, scrisul lasă urme pe foaia de dedesubt... lucru 
care a destrămat multe căsnicii fericite. Dar aici nu găsesc 
urme. Mă bucur totuşi să văd că a scris cu o pană de gâscă cu 
vârf lat şi nu mă îndoiesc că vom găsi câteva urme pe blocul 
acesta de sugativă. Ah, da, desigur, chiar acesta este! Rupse o 
pagină de sugativă şi ne arătă următoarele hieroglife: 


Adat taod m| ea pt hanla eapo 


Cyril Overton era extrem de emoţionat. 

— Ţineţi-o în lumina!, strigă el. 

— Nu este nevoie, spuse Holmes. Hârtia este subţire şi, 
dacă citim pe spate, avem mesajul. lată-l. 

Întoarse foaia şi am citit: 


čno 
Akaan Saud ta «a far dedi Sala 


— Deci, acesta este finalul telegramei trimise de Godfrey 
Staunton cu doar câteva ore înainte de dispariţia lui. Sunt cel 
puţin şase cuvinte din acest mesaj pe care nu le avem; dar ceea 
ce ne rămâne — „Ajută-ne, pentru numele lui Dumnezeu.” — 
demonstrează că tânărul acesta era conştient de pericolul care-l 
păştea şi de care altcineva îl putea apăra. „Ajută-NE“, ia seama! 
Mai era o persoană implicată. Cine ar fi putut fi în afară de 
bărbatul palid, cu barbă, care părea atât de nervos? Atunci, care 
este legătura dintre Godfrey Staunton şi bărbatul cu barbă? ŞI 
cine este cea de-a treia persoană de la 
care aşteptam ajutor în faţa pericolului iminent? Deja ancheta 
noastră se limitează la asta. 

— Nu trebuie decât sa aflam cui îi era adresată 
telegrama, am sugerat eu. 

— Exact, dragul meu Watson. Ideea ta, deşi profundă, mi- 
a trecut deja prin minte. Deşi îndrăznesc să spun că realizezi că, 
dacă intri într-un oficiu poştal şi ceri să vezi talonul de la 
comanda altuia, s-ar putea ca lucrătorii de acolo să nu-ţi sară 
prea repede în ajutor. Este atâta birocraţie în treburile astea! 
Totuşi, nu mă îndoiesc că, dacă dăm dovadă de fineţe şi 
delicateţe, putem obţine un rezultat. Între timp, în prezenţa 
dumneavoastră, domnule Overton, aş dori să mă uit printre 
hârtiile acestea lăsate pe masă. 

Erau câteva scrisori, facturi şi agende pe care Holmes le 
răsfoi şi le examina foarte repede cu degete agitate şi ochi 
pătrunzători. 

— Nu-i nimic aici, spuse el într-un final. Apropo, bănuiesc 
ca prietenul dumneavoastră era un tânăr sănătos... nu era nimic 
în neregulă cu el? 

— Sănătos tun. 

— Ştiţi să fi fost vreodată bolnav? 

— Nici măcar o zi. A avut tuse şi odată i-a sărit rotula, dar 
n-a fost nimic grav. 

— Poate că nu era atât de puternic pe cât credeţi. 
Bănuiesc că avea o problemă pe care o ţinea secretă. Cu voia 
dumneavoastră, voi pune în buzunar câteva hârtii de aici, 
pentru cazul în care m-ar ajuta pe parcursul anchetei. 

— Un moment! Un moment!, se auzi o voce plângăreaţă; 
ne-am întors să vedem un bătrân mărunt, smucindu-se 
convulsiv în pragul uşii. Era îmbrăcat într-un loden negru-ruginiu 


cu un joben cu boruri foarte mari şi o cravată lejeră albă — 
efectul fiind de preot de ţară sau de angajat la un convoi 
funebru. Şi totuşi, în ciuda înfăţişării sale neîngrijite şi chiar 
absurde, vocea lui avea un hârâit ascuţit şi comportamentul lui 
dovedea o intensitate rapidă care cerea atenţie. 

— Cine sunteţi dumneavoastră, domnule, şi cu ce drept 
atingeti documentele acestui domn?, întrebă el. 

— Sunt detectiv particular, domnule, şi încerc să explic 
dispariţia lui. 

— Ah, detectiv, nu? Şi cine v-a angajat? 

— Acest domn, amicul domnului Staunton, a fost trimis la 
mine de la Scotland Yard. 

— Cine sunteţi dumneavoastră, domnule? 

— Mă numesc Cyril Overton. 

— Atunci, dumneavoastră mi-aţi trimis o telegramă. Mă 
numesc lordul Mount-James. Am venit cât de repede a putut 
merge autobuzul de Bayswater. Aşadar, aţi angajat un detectiv? 

— Da, domnule. 

— Şi sunteţi pregătit să suportaţi costul? 

— Domnule, nu am nicio îndoială ca amicul meu Godfrey, 
când îl vom găsi, va fi pregătit. 

— Şi dacă nu este găsit niciodată, ei? Răspunde la asta! 

— In cazul ăsta, cu siguranţă că familia lui... 

— Nu, nici gând, domnule!, strigă bărbatul micuţ. Nu, nu 
dau niciun penny... niciun penny! Să fim bine înţeleşi, domnule 
detectiv! Eu sunt singura rudă a tânărului şi vă avertizez că nu 
eu sunt responsabil. Speră să ia bani de la mine tocmai pentru 
că nu am irosit niciodată banii şi nu am de gând să încep acum, 
Cât despre hârtiile acelea de care doriţi să dispuneţi, vă 
avertizez că, în cazul în care este ceva de valoare printre ele, 
veţi fi tras la răspundere pentru ceea ce faceţi cu ele. 

— Foarte bine, domnule, spuse Sherlock Holmes. Între 
timp, pot să vă întreb dacă aveţi vreo părere despre dispariţia 
tânărului? 

— Nu, domnule, nu am nicio părere. E destul de mare şi 
de solid ca să aibă grijă de el, iar dacă e atât de prostănac încât 
să se piardă, eu refuz cu îndârjire responsabilitatea de a-l căuta. 

— V-am înţeles, spuse Holmes cu o privire răutăcioasă în 
ochi. Poate că dumneavoastră nu mă înţelegeţi. Se pare că 
Godfrey Staunton era un băiat sărac. Dacă a fost răpit, nu a fost 


pentru averea lui. Faima averii dumneavoastră, lord Mount- 
James, este răspândită peste tot în lume şi este foarte posibil ca 
un grup de bandiți să-l fi sechestrat pe nepotul dumneavoastră 
pentru a afla informaţii despre casa dumneavoastră, obiceiurile 
dumneavoastră şi averea dumneavoastră. 

Chipul neplăcutului nostru musafir se făcu alb ca varul. 

— Dumnezeule, domnule, ce idee! Nici nu m-am gândit la 
aşa o ticăloşie! Ce escroci fără inimă sunt pe lume! Dar Godfrey 
este un tânăr de treabă, solid. Nimic nu l-ar convinge să-şi 
trădeze bătrânul unchi. In seara asta voi duce la banca 
argintăria. Între timp, domnule detectiv, nu vă daţi în lături de la 
nimic! Vă rog, căutaţi şi în gaură de şarpe, numai să-l aduceţi 
acasă sănătos. Cât despre bani, dacă e vorba despre cinci-zece 
lire, veniţi la mine. 

Chiar şi aşa, cu remuşcări, nenorocitul nobil nu mi-a putut 
da informaţii care să ne ajute, pentru că ştia prea puţin despre 
viaţa intimă a nepotului său. Singurul nostru indiciu era frântura 
aceea de telegramă şi, cu o copie a ei, Holmes porni să 
găsească un al doilea indiciu pentru cazul lui. Ne-am 
descotorosit de lordul Mount-james, iar Overton plecase să se 
consulte cu ceilalţi membri ai echipei despre nenorocul care le 
căzuse pe cap. 

La scurtă distanţă de hotel se afla un oficiu telegrafic. Ne- 
am oprit în faţă. 

— Merită să încercăm, Watson, spuse Holmes. Desigur, cu 
un mandat, am putea cere să vedem taloanele, dar încă n-am 
ajuns la stadiul acela. Cred că nu-şi amintesc ei chipurile 
oamenilor într-un loc aşa aglomerat. Hai să încercam. 

— Mă scuzaţi că vă deranjez, se adresă el extrem de 
politicos tinerei femei din spatele gratiilor; e o mică greşeală în 
legătură cu o telegramă pe care am trimis-o ieri. Nu am primit 
răspuns şi mă tem că am uitat să-mi menţionez numele la 
sfârşit. Imi puteţi spune dacă aşa a fost? 

Tânăra răsfoi un teanc de taloane. 

— Ce oră era?, întrebă ea. 

— Puțin după ora şase. 

— Cui îi era adresată? 

Holmes puse degetul pe buze şi privi spre mine. 

— Ultimele cuvinte erau „pentru numele lui Dumnezeu”, 
şopti el secretos; sunt curios de ce nu am primit răspuns. 


Tânăra scoase un formular. 

— lată-l. Nu-i trecut numele, zise ea punându-l pe ghişeu. 

— Prin urmare, acesta este motivul pentru care nu am 
primit răspuns, spuse Holmes. Vai de mine, ce prostie am făcut! 
Bună dimineaţa, domnişoară, şi mii de mulţumiri pentru ca m-aţi 
ajutat. 

Când ne aflam din nou în strada, Holmes chicoti şi-şi frecă 
palmele. 

— Ei bine?, am întrebat eu. 

— Facem progrese, dragul meu Watson, facem progrese. 
Aveam şapte modalităţi distincte ca sa mă uit peste telegramă, 
dar nu puteam spera să reuşesc din prima. 

— Şi ce ai aflat? 

— Punctul de plecare în investigația noastră. 

Chemă o brişcă. 

— Staţia King's Cross, spuse el. 

— Înţeleg că avem de călătorit? 

— Da. Cred că trebuie sa tragem o fuga — împreună — 
pana la Cambridge. Mi se pare că toate indicaţiile duc în acea 
direcţie. 

— Spune-mi, am întrebat eu pe când mergeam pe strada 
Gray's Inn, te-ai gândit la motivul dispariţiei? Dintre toate 
cazurile noastre nu cred ca am întâlnit vreunul în care motivele 
să fie atât de neclare. Doar nu îţi imaginezi că a fost răpit ca sa 
dea informaţii în legătură cu averea unchiului său? 

— Mărturisesc, dragul meu Watson, ca nu mi se pare o 
explicaţie prea bună. Dar mi s-a părut a fi singura care i s-ar fi 
părut interesantă bătrânului acela extrem de nesuferit. 

— Şi aşa a fost. Dar ce alte alternative sunt? 

— Aş putea menţiona câteva. Trebuie să recunoşti ca este 
ciudat şi sugestiv faptul că acest incident a avut loc în ajunul 
unui meci important şi este decisiv pentru succesul echipei. Ar 
putea, desigur, să fie doar o coincidenţă, dar este interesant. Nu 
se fac pariuri la amatori, dar în public se fac destule pariuri şi se 
poate ca cineva sa-şi fi dat osteneala sa ajungă la un jucător, 
întocmai ca ticăloşii de la curse care vor să pună mâna pe un 
cal. Asta e o explicaţie. O a doua explicaţie evidenta este că 
tânărul acesta chiar este moştenitorul unei averi considerabile, 
oricât de modest ar trai el acum şi n-ar fi imposibil ca cineva să 


fi pus la cale un complot ca să-l sechestreze pentru 
recompensă. 

— Ipotezele acestea nu iau în considerare telegrama. 

— Aşa este, Watson. Telegrama aceasta rămâne în 
continuare singurul lucru cert pe care să ne bazăm şi nu ne 
putem permite sa ne abatem de la ea. Noi ne îndreptam acum 
spre Cambridge tocmai ca să clarificăm scopul nemijlocit al 
acestei telegrame. Unde ne va duce investigația încă nu ştiu, 
dar aş fi foarte surprins dacă până diseară nu ne vom fi lămurit 
sau, cel puţin, vom fi avansat considerabil. 

Deja era întuneric când am ajuns în bătrânul oraş 
universitar. La staţie, Holmes luă o brişcă şi-i comandă vizitiului 
să ne duca la casa doctorului Leslie Armstrong. Câteva minute 
mai târziu ne opriserăm la un conac mare de pe artera cea mai 
circulată. 

Am fost poftiţi înăuntru şi după o lunga aşteptare, într-un 
final, am fost conduşi în camera de consultaţii, unde doctorul 
stătea în spatele mesei. Faptul ca numele Leslie Armstrong îmi 
era necunoscut demonstrează gradul în care pierdusem 
legătura cu ceea ce ţinea de profesia mea. Acum îmi dau seama 
că nu este doar unul dintre directorii şcolii de medicina din 
cadrul universităţii, ci şi un gânditor de reputaţie europeană în 
mai multe ramuri ale ştiinţei. Şi, chiar fără să ştii de această 
reputaţie strălucitoare, nu poţi sa nu fii impresionat de la prima 
privire de faţa lui masivă, pătrată, de ochii sclipitori de sub 
sprâncenele stufoase şi de maxilarul său inflexibil, făcut parca 
din granit. Un bărbat cu caracter, un bărbat cu minte iute, 
încruntat, cu chip ascetic, necomunicativ, formidabil... Aşa mi s- 
a părut doctorul Leslie Armstrong. Tinea în mână cartea de 
vizită a prietenului meu şi ne privi cu o expresie nu prea 
plăcuta. 

— Am auzit de dumneavoastră, domnule Sherlock 
Holmes, şi vă cunosc profesia, pe care nu o aprob deloc. 

— In această privinţa, doctore, vă aflaţi în asentimentul 
tuturor criminalilor din ţară, spuse încet amicul meu. 

— Atât timp cât eforturile dumneavoastră sunt îndreptate 
către reducerea crimelor, domnule, trebuie sa vă bucuraţi de 
ajutorul fiecărui membru înţelegător al comunităţii, deşi nu mă 
îndoiesc că sistemul oficial este suficient de amplu în acest 
scop. Cât despre meseria dumneavoastră, este mai de criticat, 


întrucât vă băgaţi nasul în tainele oamenilor, răscoliţi secrete de 
familie care ar sta mult mai bine ascunse şi ocazional irosiţi 
timpul celor mai ocupați decât dumneavoastră. De exemplu, 
acum, aş fi scris un tratat în loc să conversez cu 
dumneavoastră. 

— Fără îndoială, domnule doctor, şi totuşi poate că 
această conversaţie se va dovedi mai importantă decât tratatul. 
Din întâmplare, vă pot spune că facem exact opusul celor de 
care dumneavoastră, pe bună dreptate, ne acuzaţi şi încercăm 
să prevenim expunerea în public a unor lucruri private, fapt 
absolut obligatoriu în cazul în care de asta s-ar ocupa forţele 
oficiale. Puteţi să mă priviţi ca pe un pionier ieşit din comun, 
care merge înaintea forţelor oficiale ale ţării. Am venit să vă 
întreb despre Godfrey Staunton. 

— Ce să mă întrebaţi despre el? 

— İl cunoaşteţi, nu-i aşa? 

— Este un prieten apropiat al meu. 

— Ştiţi că a dispărut? 

— Ah, da! 

Trăsăturile aspre ale doctorului nu arătară nicio schimbare 
a expresiei. 

— A părăsit hotelul azi-noapte. De atunci nu se mai ştie 
nimic despre el. 

— Fără îndoială că se va întoarce. 

— Mâine are loc meciul universităţii. 

— Nu mă prea omor după jocurile acestea copilăreşti. 
Soarta tânărului mă interesează în mod deosebit pentru că îl 
cunosc şi-mi place, dar meciul de rugby nu mă interesează 
câtuşi de puţin. 

— Atunci vă cer ajutorul în investigația mea despre soarta 
domnului Staunton. Ştiţi unde este? 

— Desigur că nu. 

— Nu l-aţi văzut de ieri? 

— Nu, nu l-am mai văzut. 

— Domnul Staunton era un tânăr sănătos? 

— Absolut. 

— Ştiţi sa fi fost vreodată bolnav? 

— Niciodată. 

Holmes trânti în faţa doctorului o foaie. 


— Atunci poate îmi puteţi explica ce este această 
chitanţă pentru treisprezece guinee, plătite de către Godfrey 
Staunton domnului Leslie Armstrong din Cambridge. Am găsit-o 
printre hârtiile de pe masă. 

Doctorul se înroşi de furie. 

— Nu văd de ce ar trebui să vă dau explicaţii 
dumneavoastră, domnule Holmes. 

Holmes puse chitanţa la loc în agendă. 

— Dacă dumneavoastră preferaţi o explicaţie publică... va 
veni, mai devreme sau mai târziu, spuse el. V-am spus că pot fi 
discret în problemele pe care alţii sunt nevoiţi să le publice şi cel 
mai înţelept lucru ar fi să aveţi încredere în mine. 

— Nu ştiu nimic despre asta. 

— Aţi primit veşti de la domnul Staunton, din Londra? 

— Desigur că nu. 

— Vai, ce să mă fac, din nou oficiul poştal!, suspină 
dezgustat Holmes. O telegramă foarte urgentă v-a fost trimisă 
din Londra, de la Godfrey Staunton, ieri-seară la ora şase şi un 
sfert... O telegramă care, fără nicio îndoială, are legătură cu 
dispariţia lui... şi totuşi, dumneavoastră nu aţi primit-o. Este 
numai vina lor. O să mă duc la oficiul de aici şi o să depun o 
plângere. 

Doctorul Leslie Armstrong sări din scaun; faţa lui 
încruntată era roşie de furie. 

— Vă rog să poftiţi afară din casa mea, domnule!, spuse 
el. Puteţi să-i spuneţi angajatorului dumneavoastră, lordul 
Mount-James, că nu vreau să am de-a face cu el sau cu agenţii 
lui. Nu, domnule, niciun cuvânt în plus! 

Sună furios clopoţelul. 

— John, pofteşte-i pe domni afară! 

Un valet impunător ne împinse afară pe uşă şi ne 
trezirăm în stradă. Holmes izbucni în râs. 

— Cu siguranţă, doctorul Leslie Armstrong este un om cu 
caracter energic, spuse el. N-am mai văzut bărbat atât de 
calculat care, dacă s-ar fi orientat spre acea latură, sa umple 
golul lăsat de ilustrul Moriarty. Şi acum, bietul meu Watson, iată- 
ne singuri şi fără prieteni, în acest oraş neospitalier, de unde nu 
putem pleca decât dacă abandonăm cazul. Hanul acesta micut 
de vizavi de casa lui Armstrong se potriveşte perfect 
necesităţilor noastre. Dacă te ocupi tu de închirierea camerei şi 


de achiziţionarea celor necesare pentru noapte, voi avea timp 
destul ca să fac câteva cercetări. 

Se dovedi totuşi că aceste câteva cercetări au durat mai 
mult decât şi-a imaginat Holmes, pentru că nu s-a întors la han 
decât aproape de ora nouă. 

Era palid şi abătut, murdar de praf şi frânt de oboseală şi 
foame. O cină rece îl aştepta pe masă şi, după ce şi-a calmat 
nevoile şi şi-a aprins pipa, era pregătit să adopte acea viziune 
filozofică, pe jumătate comică, lucru obişnuit pentru momentele 
când totul îi mersese anapoda. Sunetul făcut de roţile unei 
trăsuri îl forţă să se ridice şi să privească afară. 

În faţa uşii doctorului, sub lumina unei lămpi de gaz, se 
văzu o caretă cu cai suri. 

— A fost plecat trei ore, spuse Holmes; a ieşit la şase şi 
jumătate şi iată-l acum înapoi. Asta presupune o rază de zece- 
douăsprezece mile şi face acest traseu o dată sau uneori chiar 
de două ori pe zi. 

— Nu-i ceva neobişnuit pentru un doctor practician. 

— Dar Armstrong nu este chiar doctor practician. El este 
lector şi consultant, dar nu-l prea interesează practicarea 
medicinei pentru că-l distrage de la munca sa literară. Şi atunci, 
de ce face aceste călătorii lungi care trebuie să fie foarte 
obositoare pentru el, şi pe cine vizitează? 

— Vizitiul lui... 

— Dragul meu Watson, ai vreo îndoială că nu la el m-am 
dus prima dată? Nu ştiu dacă a venit din partea lui sau în urma 
instrucţiunilor primite de la stăpânul său, dar a fost destul de 
nesuferit încât să asmuţă câinele pe mine. Dar nici bărbatului şi 
nici câinelui nu le-a plăcut bastonul meu, aşa că am rezolvat 
problema. După aceea, relaţiile s-au răcit şi nici nu s-a pus 
problema unei anchete. Tot ce am aflat este din partea unui 
localnic amabil, aici în curtea hanului nostru. 

El mi-a povestit despre obiceiurile doctorului şi despre plimbările 
lui zilnice. 

În acel moment, parca pentru a întări vorbele lui, trăsura 
opri la uşă. 

— N-ai putut s-o urmăreşti? 

— Excelent, Watson! Eşti sclipitor în seara asta. Ideea mi- 
a trecut prin cap. Poate că ai observat că lângă banul nostru se 
află un magazin de biciclete. Am intrat repede înăuntru, am 


închiriat o bicicletă şi am reuşit să plec înainte ca trăsura să fi 
dispărut din vedere. Am ajuns-o repede din urmă şi apoi, 
păstrând o distanţă discretă de aproximativ o sută de yarzi?, am 
urmărit-o până la ieşirea din oraş. Eram departe, pe drumul de 
ţară când a avut loc un incident înspăimântător. Trăsura s-a 
oprit, doctorul a coborât, a mers până în locul unde oprisem eu 
şi mi-a spus extrem de sarcastic că se teme că strada este prea 
îngustă şi că speră că trăsura lui nu împiedică bicicleta mea. 
Nimic nu putea fi mai admirabil decât modul în care a pus el 
problema. Imediat am trecut de trăsură, am mai mers cinci mile 
pe drumul principal şi pe urmă m-am oprit într-un loc numai bun 
ca să văd dacă trece trăsura. Dar nu s-a văzut nici urmă, deci mi 
s-a părut clar că o luase pe unul dintre drumurile lăturalnice pe 
care le văzusem. Am mers înapoi, dar, din nou, nici urmă de 
trăsură, iar acum, după cum vezi, s-a întors după venirea mea. 
Desigur, la început nu aveam niciun motiv pentru care să 
asociez aceste plimbări cu dispariţia lui Godfrey Staunton şi 
intenţionam să le investighez doar în baza faptului că, în 
prezent, tot ceea ce ţine de doctorul Armstrong ne interesează; 
dar acum că am aflat că este atât de grijuliu cu cei care-l 
urmăresc în aceste plimbări, problema mi se pare importantă şi 
nu voi fi liniştit până nu voi clarifica situaţia. 

— Îl putem urmări mâine. 

— Putem? Nu este atât de uşor pe cât crezi. Nu prea ştii 
cum arată împrejurimile oraşului Cambridge, nu-i aşa? Nu ne 
putem ascunde. Tot terenul pe lângă care am trecut în seara 
asta este plat şi întins ca-n palmă, iar bărbatul pe care-l 
urmărim nu este prost şi mi-a demonstrat acest lucru chiar în 
seara asta. l-am telegrafiat lui Overton să-i spun adresa la care 
sa ne trimită noutăţile de la Londra şi, între timp, ne putem 
focaliza atenţia asupra doctorului Armstrong, al cărui nume mi l- 
a arătat amabila tânără de la oficiu şi care figurează pe talonul 
mesajului urgent trimis de Staunton. Ştie unde se află tânărul — 
pot să jur — şi, dacă ştie, atunci este vina noastră că nu ştim şi 
noi. Trebuie să recunoaştem că, în prezent, el deţine avantajul 


3 Un yard = 0,91 m (unitate de măsură folosită în 
Marea Britanie şi SUA). 


şi, după cum ştii, Watson, nu obişnuiesc să părăsesc jocul în 
asemenea situaţii. 

Şi totuşi, ziua următoare nu ne apropie de soluţia 
misterului. Holmes primi un bilet a doua zi, după micul dejun, şi 
mi-l înmâna zâmbind. Suna cam aşa: 


Domnule, 
Vă asigur că vă pierdeţi vremea urmărindu-mi mişcările. 
După cum v-aţi dat seama aseară, am un geam în spatele 
caretei şi, dacă doriți să faceţi călătorii de douăzeci de mile care 
să vă ducă exact în locul de unde ați plecat, nu trebuie decât să 
mă urmăriţi. Intre timp, pot să vă informez că spionându-mă nu 
veți reuşi să-l ajutaţi în vreun fel pe Godfrey Staunton şi sunt 
convins că cel mai bun serviciu pe care-l puteți face acelui domn 
este să vă intoarceţi de-ndată la Londra şi să raportați 
angajatorului dumneavoastră că nu ati reuşit să-i dați de urmă, 
Timpul petrecut la Cambridge va fi cu siguranță pierdut. 
Cu respect, Leslie Armstrong 


— Doctorul este un rival cinstit şi joacă, după cum vezi, cu 
cărţile pe faţă, spuse Holmes. Măi, măi, mi-a stârnit curiozitatea 
şi trebuie neapărat să aflu mai multe înainte să-l las în pace. 

— Trăsura lui este acum la uşă, am spus eu. Ela intrat. L- 
am văzut uitându-se la geamul nostru înainte de asta. Ce-ai zice 
dacă mi-aş încerca norocul pe bicicletă? 

— Nu, nu, dragul meu Watson! Cu tot respectul cuvenit 
pentru perspicacitatea ta, nu cred că eşti un adversar demn 
pentru doctor. Cred că pot atinge scopul nostru cu nişte 
explorări independente de-ale mele. Mă tem că va trebui să te 
las în treaba ta pentru că apariţia a doi străini băgăcioşi într-o zi 
rurală „adormită“ ar putea da naştere la mai multă bârfă decât 
avem noi nevoie. Fără îndoială ca vei găsi nişte privelişti care să 
te încânte în acest remarcabil oraş şi îmi place sa cred ca voi 
putea întocmi un raport mai favorabil înainte de căderea nopţii. 

Şi totuşi, destinul a vrut ca amicul meu să fie din nou 
dezamăgit. 

S-a întors noaptea şi fără niciun rezultat. 

— Am avut o zi chioară, Watson. Ştiind în mare zona în 
care se ducea doctorul, mi-am petrecut ziua vizitând satele din 
acea parte a aşezării Cambridge îşi comparându-mi notițele cu 


hangiii şi agenţii de veşti locale. Am acoperit o zonă destul de 
mare: Chesterton, Histon, Waterbeach şi Oakington, 
toate au fost explorate şi s-au dovedit inutile. În locuri uitate de 
lume ca acelea, o caretă cu doi cai suri n-ar putea trece 
neobservată. Încă un punct pentru doctor. A venit o telegramă 
pentru mine? 

— Da; am deschis-o. lat-o: 


Întreabă de Pompey pe Jeremy Dixon, Colegiul Trinity. 


Nu înţeleg. 

— A, este destul de clar. Este de la amicul nostru Overton 
şi este răspunsul la o întrebare de-a mea. Voi trimite un bilet 
domnului Jeremy Dixon şi apoi nu am nicio îndoială că norocul ni 
se va schimba. Apropo, sunt veşti în legătură cu meciul? 

— Da, ediţia de seară a ziarului local are o relatare 
excelentă. Oxford a câştigat cu un eseu şi două ratări. Ultimele 
propoziţii din relatare spun: „înfrângerea echipei Light Blues se 
datorează în întregime nefericitei absenţe a renumitului 
internaţional Godfrey Staunton, a cărui lipsa a fost simțită în 
fiecare moment al jocului. Lipsa combinațiilor pe linia de fund şi 
lipsa de strategie în atac şi apărare au neutralizat eforturile unei 
grămezi solide şi pregătite”. 

— Atunci, prevestirile amicului Overton erau justificate, 
spuse Holmes. Eu, personal, sunt de acord cu doctorul 
Armstrong, iar rugby-ul nu intră în setul meu de preocupări. În 
noaptea asta ne culcăm devreme, Watson, prevăd ca ziua de 
mâine va fi plina de evenimente. 

Când l-am văzut prima oară pe Holmes, a doua zi 
dimineaţă, m-am îngrozit, pentru ca stătea în faţa focului ţinând 
în mână o mică seringă hipodermică. Am asociat acel 
instrument cu mica lui slăbiciune şi, când am văzut-o sclipindu-i 
în mâna, m-am temut de tot ce era mai rău. El râse de expresia 
mea oripilată şi puse seringa pe masa. 

— Nu, nu, dragul meu, nu este cazul sa te alarmezi. De 
data aceasta nu este instrumentul răului, ci, mai degrabă, cheia 
care va rezolva misterul nostru. Mi-am pus toate speranţele în 
această seringa. Tocmai m-am întors dintr-o expediţie de 
cercetare şi totul este favorabil. Mănâncă bine, Watson, pentru 
că azi am de gând să-i dau de urmă doctorului Armstrong şi, 


odată ce dau de el, nu mă voi opri pentru odihna sau mâncare 
până nu găsesc bârlogul. 

— În cazul acesta, am spus eu, ar fi mai bine să luăm 
micul dejun cu noi pentru că a pornit devreme. Trăsura lui este 
la uşă. 

— Nu contează. Lasă-l sa plece. Va fi deştept dacă va 
merge acolo unde nu-l pot urmări eu. Când termini, vino jos cu 
mine şi îţi voi prezenta un detectiv specialist în munca ce ne 
aşteaptă. 

Când am coborât, l-am urmat pe Holmes la grajduri, unde 
deschise o cuşca şi scoase de acolo un câine alb cu maro, scund 
şi gras, cu urechi pleoştite, ceva între beagle şi foxhound. 

— Permite-mi să ţi-l prezint pe Pompey, spuse el. Pompey 
este mândria câinilor găsitori de urmă din localitate, nu este 
foarte rapid, îţi dai seama după constituţia lui, dar se ţine scai 
după urma. Ei bine, Pompey, poate ca nu eşti prea rapid, dar mă 
aştept să fii prea rapid pentru doi londonezi între două vârste, 
aşa că-mi voi permite să leg lesa asta de piele de zgarda ta. 
Acum, băiete, hai să-mi arăţi ce poţi face. 

Îl conduse la uşa doctorului. Câinele mirosi o secundă pe 
acolo şi apoi, schelălăind de nerăbdare, porni pe stradă 
smucindu-se în lesă în încercarea de a merge mai repede. 

În jumătate de ora eram departe de oraş şi mărșăluiam pe 
un drum de ţară. 

— Ce ai făcut Holmes?, am întrebat eu. 

— Un instrument învechit şi venerabil, dar util în astfel de 
ocazii. Azi-dimineaţă am intrat în curtea doctorului şi am 
împroşcat seringa mea plină de anason pe roata din spate. Un 
câine de luat urma va urmări anasonul de aici până în capătul 
celălalt al ţării, iar prietenul nostru Armstrong ar trebui să treacă 
prin râul Cam înainte să scape de Pompey de pe urmele sale. 
Ah, nenorocit şiret! Aşa l-am pierdut seara trecută. 

Deodată, câinele se îndepărtă de drumul principal şi o luă 
prin câmpul cu iarbă crescută. O jumătate de milă mai departe, 
dădea într-o altă stradă lată şi urma ne conducea în dreapta, în 
direcţia oraşului pe care tocmai îl părăsiserăm. Drumul ne-a dus 
prin sudul oraşului şi a continuat în direcţia opusa celei spre 
care porniserăm iniţial. 

— Atunci, acest OCOL a fost special pentru noi?, spuse 
Holmes. Nu-i de mirare că ancheta mea prin satele acelea nu a 


avut niciun rezultat. Ce-i drept, doctorul şi-a jucat rolul şi aş 
vrea să ştiu motivul pentru o farsă atât de elaborată. Aici, în 
dreapta noastră, ar trebui să fie satul Trumpington. Şi — pentru 
numele lui lov! — iată careta venind de după colţ. Repede, 
Watson, repede sau s-a zis cu noi! 

Sări printr-o poartă într-un câmp trăgându-l după sine pe 
îndărătnicul Pompey. De-abia ne adăpostiserăm în acel tufiş că 
trăsura a şi trecut de noi. Am reuşit să-l zăresc înăuntru pe 
doctorul Armstrong cu umerii plecaţi, capul înfundat în palme, 
imaginea clară a unei tulburări. 

După chipul grav al tovarăşului meu, mi-am dat seama că 
şi el remarcase acelaşi lucru. 


pi 
MBEN ph 


m 


i 


Li 


— Mă tem că ne aşteaptă ceva neplăcut la sfârşitul 
anchetei noastre, spuse el. Nu mai durează mult şi vom afla. 
Hai, Pompey! Ah, este cabana din câmp! 

Nu era nicio urmă de îndoială că ajunseserăm la finalul 
călătoriei noastre. 

Pompey alerga şi scârţâia nerăbdător în faţa porţii unde 
încă se mai vedeau urmele de la roţile caretei. 

O cărare de paşi ducea la cabana singuratică. Holmes 
legă câinele de gard şi pornirăm mai departe 

Prietenul meu bătu la mica uşă rustică şi mai bătu o dată, 
dar fără răspuns. Şi totuşi, cabana nu era părăsită pentru ca 
auzeam un sunet slab — un fel de plâns de durere şi disperare 
care era extrem de trist. 

Holmes se opri şovăitor şi apoi privi din nou strada pe 
care tocmai o traversaserăm. Venea o caretă, iar caii aceia suri 
nu puteau fi confundați. 

— Pentru numele lui lov, se întoarce doctorul!, strigă 
Holmes. Asta este. Trebuie să vedem ce înseamnă, înainte să 
vină el. 

Deschise uşa şi intrarăm într-un hol. 

Plânsul se auzi mai tare până când se transformă într-un 
lung bocet de durere. Venea de sus. Holmes porni într-acolo şi 
eu îl urmai. Impinse o uşă pe jumătate deschisă şi amândoi am 
rămas uimiţi de priveliştea din faţa noastră. O femeie tânără şi 
frumoasă zăcea moartă într-un pat. Chipul ei calm, palid, cu ochi 
mici, albaştri, larg deschişi, privea în sus printr-o claie de păr 
auriu. 

La picioarele patului, jumătate  şezând, jumătate 
îngenunchind, cu faţa îngropată în haine, se afla un tânăr a 
cărui înfăţişare era distrusă de suspine. Era atât de adâncit în 
durerea lui încât nu ridică privirea până când Holmes nu puse 
mâna pe umărul lui. 

— Dumneavoastră sunteţi Godfrey Staunton? 

— Da, da, eu sunt... dar aţi venit prea târziu. A murit. 

Bărbatul era atât de ameţit încât nu putea fi convins că 
suntem altceva decât doctori trimişi să-l ajutăm. Holmes rosti 
câteva cuvinte de consolare şi încercă să-i explice panica pe 
care a cauzat-o amicilor lui prin dispariţia sa subită, când se 
auziră paşi pe scări şi imediat apăru în casă chipul dur, sever, 
întrebător al doctorului Armstrong. 


— Aşadar, domnilor, spuse el, v-aţi atins scopul şi desigur 
aţi ales un moment foarte delicat ca să interveni ti. Nu mă voi 
certa în prezenţa unui mort, dar vă asigur că, dacă eram mai 
tânăr, purtarea dumneavoastră monstruoasă nu ar fi scăpat 
nepedepsită. 

—  Scuzaţi-mă, domnule Armstrong, cred că nu ne 
înţelegem, spuse amicul meu cu demnitate. Dacă aţi binevoi să 
coborâţi un moment cu noi, poate vom reuşi sa ne lămurim 
reciproc. 

Un minut mai târziu, doctorul furios şi noi ne aflam jos, în 
camera de zi. 

— Deci, domnule?, spuse el. 

— În primul rând, aş vrea să înţelegeţi că nu sunt angajat 
de lordul Mount-jJames şi că nu sunt un simpatizant al acelui 
nobil. Când un om dispare, este de datoria mea să aflu ce s-a 
întâmplat, dar, după ce am făcut asta, în ceea ce mă priveşte, 
mi-am terminat treaba; şi, atât timp cât nu s-a întâmplat nimic 
ilegal, sunt cu atât mai dornic să fac tăcute scandalurile private, 
în loc să le fac publice. Dacă în acest caz, după cum îmi 
imaginez, nu a fost încălcată legea, puteţi să vă bazaţi pe 
discreţia şi cooperarea mea pentru a ţine faptele departe de 
ziare. 

Doctorul Armstrong făcu un pas înainte şi-l apucă pe 
Holmes de mână. 

— Sunteţi bun, spuse el, V-am judecat greşit. Mulţumesc 
cerului că mustrarea mea de conştiinţă, pentru că l-am lăsat pe 
sărmanul Staunton singur în asemenea hal, m-a făcut să întorc 
trăsura şi astfel să vă cunosc. Ştiind dumneavoastră faptele într- 
o bună măsură, situaţia este foarte uşor de explicat. Acum un 
an, Godfrey Staunton a stat un timp la Londra şi s-a ataşat 
extrem de mult de fiica proprietarului lui, cu care s-a şi 
căsătorit. Pe cât era de frumoasă, pe atât era şi bună, şi 
inteligentă. Niciun bărbat nu ar trebui să se ruşineze cu o astfel 
de soţie. Dar Godfrey era moştenitorul acelui nobil bătrân şi 
ursuz şi era clar că vestea căsătoriei lui ar fi însemnat sfârşitul 
moştenirii. Îl cunoşteam bine pe băiat şi-l iubeam pentru 
nenumăratele lui calităţi. Am făcut tot ce am putut ca să ţinem 
situaţia sub control. Am făcut tot ce am putut să ascundem 
acest lucru de toţi, pentru că, dacă o şoaptă se aude, în scurt 
timp toată lumea ştie. Datorită discreţiei sale şi a cabanei 


acesteia retrase, Godfrey a reuşit până acum. Secretul lor nu 
era ţinut decât de mine şi de un servitor excelent care acum 
este plecat la Trumpington pentru ajutor. Dar a venit o lovitură 
puternică sub forma unei boli periculoase pentru soţia lui. A fost 
tuberculoză, forma cea mai gravă. Sărmanul băiat era nebun de 
durere şi totuşi a plecat la Londra să joace acel meci, pentru că 
nu se putea retrage fără explicaţii care i-ar fi dat în vileag 
secretul. Am încercat să-l înveselesc cu o telegramă şi ca 
răspuns mi-a trimis o telegramă în care mă implora să fac tot ce 
pot. Acea telegramă 
pe care nu-mi dau seama cum aţi văzut-o. Nu i-am spus cât de 
urgent era, pentru că ştiam că nu are cu ce ajuta aici, dar am 
trimis adevărul tatălui fetei, iar acesta, de-a dreptul nesăbuit, i l- 
a comunicat lui Godfrey. Rezultatul a fost că a venit direct aici 
într-o stare aproape de nebunie şi a rămas în aceeaşi stare, 
îngenuncheat la picioarele patului ei până azi-dimineaţă, când 
moartea i-a curmat suferinţa. Asta este tot, domnule Holmes, şi 
sunt sigur că mă pot bizui pe discreţia dumneavoastră şi a 
prietenului dumneavoastră. 

Holmes apucă mâna doctorului. 

— Hai, Watson, spuse el pe când ieşeam diri casa aceea a 
durerii în lumina palidă a unei zile de iarnă. 

Sfârşit 


Aventura de la Abbey Grange 


Era o dimineaţă geroasă şi friguroasă în iarna anului 
1897, când am fost trezit de o bătaie pe umăr. Era Holmes. 
Lumânarea din mână îi lumina chipul şi mi-am dat seama 
imediat că era ceva în neregulă. 

— Hai, Watson, hai!, strigă el. Lucrurile s-au pus în 
mişcare. Niciun cuvânt! Îmbracă-te şi hai! 

Zece minute mai târziu ne aflam amândoi într-o brişcă şi 
hoinăream pe străzile tăcute în drumul nostru spre gara Charing 
Cross. Primul răsărit palid al iernii începu să se vadă, iar când şi 
când silueta vreunui muncitor matinal care trecea pe lângă noi 
se întrezărea vag, nedefinită, înceţoşată prin aburul opalescent 
al Londrei. Holmes se cuibărise în tăcere în haina-i groasă, iar eu 
făcusem acelaşi lucru, pentru că aerul era extrem de rece şi nici 
unul dintre noi nu luase micul dejun. De-abia după ce am băut 
nişte ceai fierbinte în gară şi ne-am ocupat locurile în trenul spre 
Kent, ne-am încălzit destul ca el să vorbească şi eu să ascult. 
Holmes scoase din buzunar un bilet şi-l citi cu voce tare: 


Abbey Grange, Marsham, Kent, 
3:30 a.m. 

Dragul meu domn Holmes, 

Aş fi fericit dacă m-ati ajuta cât mai repede într-un caz 
care promite a fi remarcabil. Este ceva ce ţine de competența 
dumneavoastră. Am eliberat-o pe doamnă, dar, în afară de asta, 
voi avea grijă să păstrez locul exact aşa cum a fost găsit. Insă, 
vă rog, nu pierdeţi nicio secundă, pentru că e greu să-l lăsăm pe 
domnul Eustace acolo. 

Cu respect, Stanley Hopkins 


— Stanley mi-a cerut ajutorul de şapte ori şi de fiecare 
dată cererea a fost întemeiată, spuse Holmes. Aş spune că 
fiecare dintre cazurile lui şi-a ocupat locul în colecţia ta şi 
trebuie să recunosc, Watson, că ai un criteriu de selecţie care 
compensează cu mult lucrurile pe care le regret la povestioarele 
tale. Obiceiul tău prost de a privi totul din punctul de vedere al 
poveştii, şi nu al exerciţiului ştiinţific, a stricat ceea ce putea fi o 


serie instructivă şi chiar clasică de demonstraţii. Treci cu 
uşurinţă peste detalii de fineţe şi delicateţe pentru a te axa pe 
detalii senzaţionale care îl pot bucura, dar nu şi instrui pe cititor. 

— De ce nu le scrii tu singur?, am spus eu cu o uşoară 
amărăciune. g 

— Asta voi face, dragul meu Watson, asta voi face. In 
prezent, după cum ştii, sunt destul de ocupat, dar am de gând 
să-mi dedic anii de declin scrierii unei cărți care va concentra 
într-un volum toată arta deducţiei. Investigația noastră de acum 
pare a fi un caz de crimă. 

— Atunci crezi că acest domn Eustace este mort? 

— Aşa cred. După scrisul lui Hopkins, îmi dau seama că 
era foarte agitat şi el nu este un bărbat emotiv. Da, mă gândesc 
că a avut loc un act de violenţă, iar inspectarea corpului a fost 
lăsată în seama noastră. Dacă ar fi fost o simplă sinucidere, nu 
m-ar mai fi chemat. Cât despre eliberarea doamnei, se pare că a 
fost încuiată în cameră cât timp a avut loc tragedia. Ne 
îndreptăm spre elită, Watson: hârtie ceruită, monogramă „E.B.“, 
blazon, adresă pitorească. Cred că amicul Hopkins se va ţine de 
cuvânt şi vom avea parte de o dimineaţă interesantă. Crima a 
fost comisă înainte de miezul nopţii trecute. 

— De unde îţi dai seama? 

— După inspectarea mersului trenurilor şi aproximând 
timpul. A trebuit să cheme poliţia locală, ei au comunicat 
Scotland Yardului, Hopkins a trebuit să se ducă acolo şi, la 
rândul lui, să trimită după mine. Toate acestea adunate fac cam 
noaptea întreagă. Ei, iată că am ajuns la Chislehurst şi în curând 
ni se vor clarifica lucrurile. 

După o călătorie de câteva mile printre alei înguste de 
ţară, am ajuns la o poartă care ne-a fost deschisă de un paznic 
bătrân, a cărui fată trasă reflecta un dezastru teribil. 

Aleea trecea printr-un parc maiestuos, printre şiruri de 
ulmi bătrâni şi se termina cu o casă joasă şi întinsă pe o bucată 
lată de teren, cu stâlpi în faţă după moda Palladio. 

Partea centrală era veche, îmbrăcată în iederă, dar 
ferestrele mari demonstrau că fusese modernizată, iar o aripă 
de-a casei părea a fi în întregime nouă. Uşa era deschisă şi în 
prag ne aşteptau silueta tinerească şi chipul vioi şi întrebător al 
inspectorului Stanley Hopkins. 


— Mă bucur că aţi venit, domnule Holmes. ŞI 
dumneavoastră, doctore Watson! Dar, dacă aş fi putut, nu v-aş 
mai fi deranjat pentru că, de când şi-a revenit, doamna ne-a 
povestit cu detalii totul şi nu ne-a mai rămas mult de făcut. Vă 
amintiţi de acea bandă de hoţi din Lewinsham? 

— Poftim, cei trei Randall? 

— Exact, tatăl şi cei doi fii. A fost mâna lor. Nu am niciun 
dubiu. Acum două săptămâni au dat o spargere la Sydenham 
unde au fost văzuţi şi descrişi. E nevoie de sânge rece ca să dai 
o altă spargere la atât de scurt timp şi atât de aproape, dar, fără 
îndoială, ei sunt. De data asta îi aşteaptă spânzurătoarea. 

— Deci, domnul Eustace este mort? 

— Da, a fost lovit în cap cu propriul vătrai. 

— Mi-a spus vizitiul că e vorba despre domnul Eustace 
Brackenstall. 

— Exact, unul dintre cei mai bogaţi oameni din Kent. 
Sărmana doamna Brackenstall se află în salon. A avut parte de o 
experienţă îngrozitoare. Părea pe jumătate moartă când am 
văzut-o prima dată. Cred că ar fi bine s-o vedeţi şi să auziţi 
povestea. Apoi vom examina împreună sufrageria. 

Doamna Brackenstall nu era o femeie ca oricare alta. 
Rareori am văzut o alură atât de graţioasă, o prezenţă atât de 
feminină şi un chip atât de frumos. Era blondă, cu părul auriu, 
ochi albaştri şi, fără îndoială, ar fi avut şi un ten perfect, potrivit 
culorii ei, dacă nu ar fi rămas trasă şi palidă în urma recentei 
experienţe. Suferinţa ei era şi fizică, nu numai psihică, întrucât 
deasupra unuia dintre ochi se vedea o umflătură hidoasă, 
vânătă, pe care servitoarea ei, o femeie înaltă, austeră, o spăla 
asiduu cu apă şi oţet. Doamna era întinsă pe spate, epuizată, pe 
o canapea, dar privirea ei rapidă, atentă, pe măsură ce intram în 
cameră şi expresia vie a frumoaselor ei trăsături, toate 
demonstrau că nici agerimea şi nici curajul nu-i fuseseră 
zdruncinate de acea experienţă terifiantă. Era îmbrăcată cu un 
capot larg, albastru cu argintiu, dar lângă ea, pe marginea 
canapelei, se afla o rochie neagră de seară, acoperită cu bănuți 
de argint. 

— Domnule Hopkins, v-am spus tot ce s-a întâmplat, 
spuse ea slăbită; nu aţi putea repeta dumneavoastră pentru 
mine? Ei, dacă spuneţi că este necesar, le voi povesti eu 
domnilor ce s-a întâmplat. Au fost în sufragerie? 


— Am crezut că mai bine aud povestea dumneavoastră 
întâi. 

— Voi fi fericită când voi aranja totul. Mi-e groază când 
mă gândesc că încă zace acolo. 

Se înfioră şi-şi îngropă faţa în palme. Făcând acest gest, 
capotul larg îi căzu de pe braţe. Holmes exclamă. 

— Doamnă, aveţi alte răni! Ce înseamnă asta? 

Erau două puncte roşii, unul lângă celălalt, pe unul dintre 
membrele albe, rotunde. Le acoperi repede. 

— Nu e nimic. Nu are nicio legătură cu întâmplările 
groaznice de azi-noapte. Dacă dumneavoastră şi amicul 
dumneavoastră luaţi loc, vă voi spune tot ce pot. Sunt soţia 
domnului Eustace Brackenstall. Suntem căsătoriţi de aproape un 
an. Cred că nu are niciun rost să ascund faptul că mariajul 
nostru nu era fericit. Mă tem că v-ar putea spune asta toţi 
vecinii, chiar dacă aş încerca să neg. Poate că vina îmi aparţine 
parţial. Am fost crescută în atmosfera mai liberă, mai puţin 
convenţională din sudul Australiei, iar viaţa aceasta 
englezească, cu conveniențele şi izmenelile ei, nu e de mine. 
Dar principalul motiv este cunoscut de toată lumea, şi anume că 
domnul Eustace era un beţiv notoriu. Este foarte neplăcut să te 
afli in compania unui astfel de om timp de o oră. Vă puteţi da 
seama ce înseamnă pentru o femeie sensibilă şi plină de viaţă 
să fie legată de el zi şi noapte? Este un sacrilegiu, o crimă, o 
cruzime să fii legat într-o astfel de căsnicie. Eu zic că legile 
astea monstruoase vor aduce blesteme pe pământ... Dumnezeu 
nu va permite o asemenea răutate. 

Se ridică o secundă, i se urcă tot sângele în obraji şi ochii 
îi fulgerau de sub semnul groaznic de pe frunte. Apoi, mâna 
fermă şi calmă a servitoarei îi trase capul pe pernă şi furia 
puternică se transformă în plâns amarnic. 

Într-un final, continuă: 

— Vă voi povesti despre seara trecută. V-aţi dat seama, 
poate, că, in casa aceasta, toţi angajaţii dorm în aripa nouă. 
Partea aceasta, centrală, este compusă din camerele de zi, în 
spate este bucătăria, iar deasupra, dormitorul nostru. Slujnica 
mea, Theresa, doarme în camera de deasupra dormitorului meu. 
Nu mai este nimeni altcineva, iar pe cei din aripa îndepărtată nu 
i-ar putea trezi niciun zgomot, lucru bine ştiut de hoţi, pentru că 
altfel nu ar fi acţionat aşa. Domnul Eustace s-a retras pe la ora 


zece şi jumătate. Servitorii se duseseră deja în camerele lor. 
Doar slujnica mea era trează şi ea rămăsese în camera ei până 
aveam nevoie de serviciile ei. Am stat în camera asta până după 
ora unsprezece, cufundată într-o carte. M-am dus să văd dacă 
totul este în ordine înainte să mă culc. Eu obişnuiesc să fac asta 
pentru că, aşa cum v-am mai spus, domnul Eustace nu era 
întotdeauna demn de încredere. M-am dus în bucătărie, în 
cămară, în camera cu armele, în sala de biliard, în salonul de 
desen şi, în final, în sufragerie. Când m-am apropiat de fereastra 
acoperită cu draperii groase, am simţit deodată vântul suflându- 
mi în faţă şi mi-am dat seama că era deschisă. Am tras 
draperiile şi m-am trezit faţă în faţă cu un bărbat în vârstă, lat în 
umeri, care tocmai intrase în cameră. Este o fereastră 
franţuzească mare, practic e o uşă ce se deschide spre peluză. 
Aveam în mână lumânarea aprinsă din dormitor şi la lumina ei 
am văzut că în spatele bărbatului mai erau alţi doi care tocmai 
voiau să intre. Am făcut câţiva paşi înapoi, dar individul m-a 
prins imediat. M-a prins întâi de mână şi pe urmă m-a apucat de 
gât. Am deschis gura ca să ţip, dar mi-a dat un pumn zdravăn 
deasupra ochiului şi m-a dărâmat. Cred ca am fost inconştientă 
câteva minute, pentru că atunci când mi-am revenit am 
descoperit că rupseseră cordonul de la sonerie şi mă legaseră 
strâns de scaunul de stejar din capătul mesei din sufragerie. 
Eram atât de strâns legată încât nu mă puteam mişca şi, din 
cauza batistei din jurul gurii, nu puteam scoate un sunet, în acel 
moment a intrat în cameră sărmanul meu soţ. Auzise cu 
siguranţă sunete neobişnuite şi a venit pregătit pentru ceea ce 
avea să găsească. Era îmbrăcat cu cămaşă şi pantaloni şi în 
mână ţinea bâta lui preferată din porumbar. S-a repezit la unul 
dintre tâlhari, dar altul — cel în vârstă — s-a aplecat, a luat 
vătraiul din cămin şi l-a lovit puternic. A căzut fără niciun sunet 
şi nu s-a mai mişcat. Am leşinat încă o dată, dar şi acum tot 
câteva minute am stat inconştientă. Când ara deschis ochii, mi- 
am dat seama că luaseră argintăria din bufet şi scoseseră o 
sticlă cu vin care era acolo. Fiecare avea câte un pahar în mână. 
V-am spus deja, nu-i aşa?, că unul dintre ei era bătrân, cu barbă, 
dar ceilalţi tineri erau raşi. Ar fi putut fi tatăl cu cei doi fii. 
Vorbeau în şoaptă. Apoi au venit la mine să se asigure că sunt 
bine legată. Într-un final au plecat şi au închis fereastra în urma 
lor. De-abia după un sfert de oră am reuşit să-mi eliberez gura. 


Odată ce am făcut asta, am ţipat până când slujnica a venit să 
mă ajute. În curând a fost dată alarma şi pentru ceilalţi servitori 
şi am chemat poliţia locală, care imediat a luat legătura cu 
Londra. Cam asta este tot ce vă pot spune, domnilor, şi sper că 
nu voi fi nevoită să mai spun povestea aceasta dureroasă încă o 
dată. 

— Aveţi întrebări, domnule Holmes?, întrebă Hopkins. 

— Nu voi mai abuza de timpul şi răbdarea doamnei 
Brackenstall, spuse Holmes. Înainte să intru în sufragerie, aş 
vrea să aud versiunea dumneavoastră. 

Se uită la slujnică. 

— Eu i-am văzut pe bărbaţi încă înainte de a intra în casă, 
spuse ea. Cum stăteam lângă geamul din dormitor, am văzut, la 
lumina lunii, trei bărbaţi acolo, lângă poartă, dar nu le-am dat 
nicio importanţă pe moment. După mai mult de o oră, am auzit- 
o pe stăpâna mea ţipând şi am fugit jos, unde am găsit-o, 
sărmana, aşa cum a spus şi ea, iar pe el, pe podea, cu sângele 
şi cu creierii împrăştiaţi prin cameră. Era destul ca să scoată o 
femeie din minţi, legată acolo, cu rochia pătată de sânge; dar 
domnişoarei Mary Fraser din Adelaide nu i-a lipsit niciodată 
curajul, iar doamna Brackenstall de la Abbey Grange nu s-a 
dezvăţat de vechile obiceiuri. Aţi interogat-o destul, domnilor, 
iar acum se duce în camera ei doar cu Theresa cea bătrână ca s- 
o îngrijească în continuare. 

Cu tandreţe maternă, femeia uscăţivă îşi puse mâna în 
jurul mijlocului stăpânei sale şi o conduse afară din cameră. 

— A fost cu ea toată viaţa ei, spuse Hopkins. A alăptat-o 
când era mică şi a venit cu ea în Anglia acum optsprezece ani, 
când au plecat pentru prima dată din Australia. Numele ei este 
Theresa Wright şi este genul de servitoare care nu se mai 
găseşte azi. Pe aici, domnule Holmes, dacă doriţi! 

Interesul acut de pe chipul expresiv al lui Holmes 
dispăruse şi ştiam că odată cu misterul se dusese şi tot farmecul 
cazului. Mai rămăsese de efectuat arestarea, dar cine erau 
tâlharii aceştia ordinari ca să-şi mânjească el mâinile cu ei? Un 
medic deosebit de experimentat care descoperă că a fost 
chemat pentru un caz de pojar ar trece prin aceeaşi stare de 
nervozitate pe care o citesc eu acum în ochii prietenului meu. Și 
totuşi, scena din sufrageria de la Abbey Grange era destul de 
bizară ca să-i capteze atenţia şi să facă să-i renască interesul 


diminuat. Era o cameră foarte mare şi înaltă, cu tavanul din 
lemn de stejar sculptat, pereţii placați cu lemn de stejar şi o 
superbă desfăşurare de capete de căprioare şi arme vechi. La 
capătul celălalt al camerei se afla fereastra franţuzească despre 
care auzisem. Trei ferestre mici de partea dreaptă umpleau 
camera cu lumina rece a soarelui de iarnă. Pe stânga se afla un 
şemineu mare, adânc, cu o poliţă masivă, din stejar. 

Lângă şemineu era un scaun greu din stejar, cu braţe şi 
bare dedesubt. Prin lucrătura spartă a scaunului se împletea un 
cordon purpuriu ale cărui capete erau legate de barele de 
dedesubt. Când i-au dat drumul doamnei,.cordonul a fost scos 
de pe ea, dar nodurile de care era legată rămăseseră intacte. 
Acele detalii mi-au atras atenţia abia mai târziu, întrucât 
gândurile erau concentrate asupra a ceea ce se afla pe blana de 
tigru din faţa şemineului. Era cadavrul unui bărbat înalt, bine 
făcut, de vreo patruzeci de ani. Zăcea pe spate, cu faţa în sus, 
cu dinţii albi rânjind prin barba scurtă şi neagră. Ambele-i mâini 
erau încleştate deasupra capului, între ele încă mai aflându-se o 
bâtă grea din porumbar. Frumoasele lui trăsături erau 
încremenite într-un spasm de ură răzbunătoare care conferea 
chipului fără suflare o expresie diabolică. Era clar că înainte de a 
se fi dat alarma bărbatul fusese în pat, pentru că purta o 
cămaşă de noapte frumos brodată şi din pantaloni ieşeau 
picioarele goale. Capul suferise lovituri îngrozitoare şi întreaga 
cameră păstra urme ale ferocităţii cu care victima fusese 
doborâtă. Lângă cadavru se afla vătraiul greu, îndoit în urma 
loviturii. Holmes l-a examinat, împreună cu dezastrul provocat. 

— Trebuie să fie un bărbat puternic acest bătrân Randall, 
remarcă el. 

— Da, spuse Hopkins, ştiu câte ceva despre individ şi este 
complet lipsit de orice maniere. 

— N-ar trebui să-ţi fie greu să-l prinzi. 

— Nu, deloc. L-am urmărit şi am auzit că ar fl fugit în 
America. Acum, că ştiu ca banda este aici, nu văd cum mi-ar 
putea scăpa. Am împrăştiat deja vestea prin toate porturile şi 
până di se ară oferim şi o recompensă. Ce nu înţeleg este cum 
au putut să facă un lucru atât de nebunesc ştiind că doamna i-ar 
putea descrie, iar noi i-am recunoaşte clar. 

— Exact. Te-ai fi aşteptat să o reducă la tăcere şi pe 
doamna Brackenstall. 


— Da, se poate. Dacă n-ar fi fost inconştientă, ar fi 
omorât-o. Ce poţi să-mi spui despre sărmanul individ, Hopkins? 
Am auzit poveşti ciudate despre el. 

— Era om bun când era treaz, dar un nemernic când era 
beat sau, mai degrabă, când era pe jumătate beat, pentru că 
rareori se îmbăta de-a binelea. In acele momente părea posedat 
de diavol, era capabil de orice. Din câte am auzit, în ciuda averii 
şi a titlurilor lui, se pare că a fost foarte aproape să intre în 
evidenţa poliţiei de câteva ori. A fost un scandal despre un câine 
pe care l-a îmbibat cu petrol şi i-a dat foc — câinele doamnei, ca 
să agraveze şi mai rău lucrurile — şi acest incident a fost foarte 
greu muşamalizat. Pe urmă, a aruncat cu o carafă în slujnică, în 
Theresa Wright; au fost necazuri şi în legătură cu asta. Una 
peste alta, şi între noi fie vorba, va fi mult mai linişte fără el. 
Acum. la ce vă uitaţi? 

Holmes era aplecat în genunchi şi examina cu mare 
atenţie nodurile de pe cordonul roşu cu care fusese legată 
doamna. Apoi cercetă amănunţit capătul rupt şi uzat de unde 
trăsese tâlharul când l-a dat jos. 

— Când a fost tras cordonul, clopotul din bucătărie trebuie 
că a sunat foarte tare, remarcă el. 

— Nu avea cine să-l audă. Bucătăria era chiar în capătul 
celălalt al casei. 

— De unde a ştiut hoţul că nu-l va auzi nimeni? Cum a 
putut să fie atât de nesăbuit încât să rupă cordonul de la 
sonerie? 

— Exact, domnule Holmes, exact. Puneţi aceeaşi întrebare 
pe care eu mi-am repetat-o de atâtea ori. Fără îndoială că 
individul acesta cunoştea casa şi obiceiurile de aici. Trebuie să fi 
ştiut că toţi servitorii aveau să fie în pat la acea oră, relativ 
devreme, şi că nimeni nu ar fi putut auzi soneria din bucătărie. 
Aşadar, trebuie să fi avut legături cu unul dintre servitori. Este 
evident, desigur. Dar sunt opt servitori şi toţi demni de 
încredere. 

— Altfel fiind spus, zise Holmes, ar putea fi suspectat cel 
în care stăpânul a aruncat cu carafa. Dar asta ar însemna 
trădare faţă de doamna căreia îi pare atât de devotată. Mă rog, 
este un detaliu minor, iar când îl prindeţi pe Randall, cu 
siguranţă veţi afla şi complicele lui. Povestea doamnei este 


confirmată, dacă avea nevoie de confirmare, de fiecare detaliu 
pe care-l vedem în faţa noastră. 

Merse până la fereastra franţuzească şi o deschise. 

— Aici nu se văd semne, dar pământul este foarte tare şi 
nici nu am avea cum să vedem. Văd că lumânările acestea de 
pe poliţă au fost aprinse. 

— Da, la lumina lor şi a lumânării din dormitorul doamnei 
au reuşit hoţii să intre. 

— Şi ce au luat? 

— Păi, nu au luat mult — o jumătate de duzină de farfurii 
din bufet. Doamna Brackenstall crede că şi ei au fost şocaţi de 
moartea domnului Eustace şi că din această cauză nu au prădat 
toată casa, cum ar fi făcut-o în alte condiţii. 

— Fără îndoială că este adevărat. Şi totuşi, înţeleg că au 
băut vin. 

— Ca să-şi calmeze nervii. 

— Exact. Presupun că cele trei pahare de pe bufet nu au 
fost atinse. 

— Nu, chiar şi sticla a rămas aşa cum au lăsat-o. 

— la să ne uităm. la te uită! Ce este asta? 

Cele trei pahare erau puse unul lângă celălalt, toate 
pătate de vin, unul dintre ele având resturi din pojghiţa care se 
formează pe vinul vechi. Sticla se afla lângă ele, două treimi 
plină, iar lângă ea era un dop lung, foarte pătat. După cum arăta 
şi după praful de pe sticlă, criminalii nu savuraseră un vin 
oarecare. Comportamentul lui Holmes se schimbă. Îi pierise 
nepăsarea şi am văzut din nou în ochii lui ageri, afundaţi, o rază 
de interes. Ridică dopul şi îl examină minuţios. 

— Cum l-au scos? 

Hopkins arătă spre un sertar pe jumătate deschis. 
înăuntru erau câteva feţe de masă şi un tirbuşon mare. 

— Doamna Brackenstall a declarat cumva că au folosit 
tirbuşonul? 

— Nu. Vă amintiţi că în momentul când au deschis sticla 
ea era inconştientă. 

— Da. De fapt, tirbuşonul NU a fost folosit. Sticla aceea a 
fost deschisă cu un tirbuşon de buzunar, probabil dintr-un 
briceag, nu mai mare de un inch“ şi jumătate. Dacă te uiţi la 


1 Unitate de măsură pentru lungime, egală cu 2,54 cm. 


dop, vei observa că tirbuşonul a fost folosit de trei ori până au 
scos dopul. Nu a fost niciodată străpuns. Tirbuşonul acesta lung 
l-ar fi străpuns şi l-ar fi scos din prima. Când îl veţi prinde pe 
individ, veţi vedea că deţine un briceag din acela cu multiple 
întrebuinţări. 

— Excelent!, spuse Hopkins. 

— Dar trebuie să mărturisesc că paharele astea îmi 
creează o oarecare nedumerire. Doamna Brackenstall chiar i-a 
văzut pe cei trei bând, nu? 

— Da, a fost destul de clară asupra acestui aspect. 

— Atunci asta e! Ce altceva mai este de spus? Şi totuşi, 
trebuie să recunoaşteţi că aceste pahare sunt remarcabile, 
Hopkins. Ce, nu remarci nimic? Bine, să trecem peste. Poate că, 
atunci când ai abilităţi şi cunoştinţe speciale, ca mine, cauţi să 
găseşti explicaţii mai complicate când una uşoară este mai la 
îndemână. Desigur, trebuie să fie doar o coincidenţă povestea 
cu paharele. Aşadar, Hopkins, bună dimineaţa! Nu văd cum îţi 
mai pot fi de folos, iar cazul pare foarte clar. Să mă anunţi când 
Randall este arestat şi orice alte descoperiri mai faci. Cred că, 
foarte curând, te voi felicita pentru o reuşită remarcabilă. Hai, 
Watson, cred că putem fi mai de folos acasă. 

Pe drumul de întoarcere am observat că Holmes era 
nedumerit de ceva ce remarcase. Din când în când, cu 
zgârcenie, vorbea şi dădea impresia că lucrurile erau clare, dar 
apoi îndoielile îl năpădeau din nou, iar sprâncenele lui încruntate 
şi privirea absentă demonstrau că gândurile lui erau tot la 
sufrageria din Abbey Grange unde avusese loc tragedia de la 
miezul nopţii. Într-un final, sub impulsul momentului, când trenul 
nostru tocmai ieşea dintr-o gară suburbană, sări pe platformă şi 
mă trase şi pe mine după el. 

— Scuză-mă, dragul meu — spuse el când priveam 
ultimele vagoane ale trenului dispărând după curbă —, îmi pare 
rău că eşti victima unui simplu capriciu în aparenţă, dar îţi spun 
pe viaţa mea, Watson, pur şi simplu NU POT lăsa cazul în starea 
asta. Instinctul îmi spune că nu este în regulă. Este în neregulă... 
Totul este în neregulă... Îţi jur că este în neregulă. Totuşi, 
povestea doamnei este completă, confirmarea slujnicei e 
suficientă, detaliile sunt relativ exacte. Ce argument am eu? Trei 
pahare de vin, asta e tot. Dar, dacă nu aş fi luat lucrurile de 
bune, dacă aş fi examinat totul cu grija cu care aş fi făcut-o, 


atunci când aş fi abordat cazul DE NOVO şi nu ar fi existat nicio 
poveste de-a gata, care să-mi abată gândurile, atunci nu aş fi 
găsit o pistă clară? Bineînţeles că aş fi găsit. Watson, stai pe 
banca asta până la sosirea unui tren spre Chislehurst şi permite- 
mi să-ţi prezint faptele, cu rugămintea să nu consideri a priori că 
spusele slujnicei sau ale stăpânei ei trebuie neapărat să fie 
adevărate. Nu putem permite ca personalitatea fermecătoare a 
doamnei să ne întunece judecata. Desigur, sunt detalii în 
povestea ei care, privite la rece, ne-ar atrage suspiciunea. În 
urmă cu două săptămâni, aceşti tâlhari au dat o lovitură la 
Sydenham. Ziarele au publicat câte ceva despre ei şi despre 
înfăţişarea lor, aşa că oricine ar fi vrut să însceneze un jaf ar fi 
avut toate detaliile. De fapt, tâlharii care au dat o lovitură bună, 
de regulă, savurează prada în tăcere fără a se mai aventura 
prea curând într-o altă lovitură. Pe urmă, este neobişnuit ca hoţii 
sa opereze la acea oră; este neobişnuit că un hoţ loveşte o 
doamnă ca să nu ţipe, din moment ce acesta este un mod sigur 
de a o face să ţipe; este neobişnuit că au comis o crimă când 
erau destui ca număr ca să-l poată stăpâni pe bărbat; este 
neobişnuit că s-au mulţumit cu o pradă măruntă când puteau 
lua atâtea; şi, în final, aş spune că este foarte neobişnuit ca 
astfel de oameni să lase o sticlă pe jumătate neterminată. Cum 
ţi se par aceste ciudăţenii, Watson? 

— Efectul lor cumulat este, desigur, demn de luat în 
seamă şi totuşi fiecare fapt în parte este discutabil. Mie cel mai 
neobişnuit lucru mi se pare acela că au legat-o pe doamnă de 
scaun. 

— Asta nu îmi este clar, Watson, pentru că mi se pare 
evident că trebuiau ori s-o omoare, ori s-o lege cumva ca să nu 
poată semnala imediat fuga lor. Dar oricum, am arătat că există 
un element de improbabilitate în povestea doamnei, nu-i aşa? 
Şi, pe deasupra, mai este şi ciudăţenia cu paharele de vin. 

— Ce este în neregulă cu paharele de vin? 

— Poti să ti le aduci aminte? 

— Foarte clar. 

— Ni s-a spus că trei bărbaţi au băut din ele. Ţi se pare că 
a fost aşa? 

— De ce nu? Era vin în fiecare pahar. 


— Exact; dar pojghiţa care se face deasupra vinului era 
într-un singur pahar. Cred că ai băgat de seamă. Ce-ţi sugerează 
asta? 

— Ultimul pahar umplut este cel mai posibil să conţină 
pojghiţă. 

— Ba deloc. Sticla era plină de pojghiţă şi nu se poate ca 
primele două să fie limpezi şi al treilea încărcat. Sunt două 
explicaţii posibile, doar două. Una este că, după ce a fost turnat 
al doilea pahar, sticla a fost agitată, astfel că al treilea pahar a 
fost plin de pojghiţă. Asta nu este prea probabil. Nu, nu; sunt 
sigur că am dreptate. 

— Şi atunci, ce crezi? 

— Cred că doar două pahare au fost folosite şi rămăşiţele 
au fost turnate într-un al treilea ca să dea falsa impresie că trei 
oameni au fost acolo. Aşa, toată pojghiţa ar fi în al treilea pahar, 
nu? Da, sunt convins că aşa a fost. Dar, dacă am găsit explicaţia 
adevărată a acestui mărunt fapt, atunci cazul acesta s-ar 
transforma din obişnuit în extrem de interesant, pentru că nu ar 
putea însemna decât că doamna Brackenstall şi slujnica ei ne-au 
minţit intenţionat, că niciun cuvânt din povestea lor nu este 
credibil, că au un motiv întemeiat pentru a-l acoperi pe 
adevăratul criminal şi că trebuie să ne construim cazul fără 
ajutor din partea lor. Asta este misiunea care ne aşteaptă şi 
iată, Watson, trenul de Chislehurst. 

Cei de la Abbey Grange au fost foarte surprinşi de 
întoarcerea noastră, dar Sherlock Holmes, aflând că Stanley 
Hopkins plecase să raporteze la sediu, se duse în sufragerie, 
încuie uşa pe dinăuntru şi timp de două ore se dedică uneia 
dintre acele investigaţii laborioase şi minuţioase care constituie 
baza pe care au fost clădite aceste edificii ale deducţiei. Aşezat 
într-un colţ ca un student interesat să fie atent la demonstraţia 
profesorului său, am urmărit fiecare pas din această investigaţie 
deosebită. Fereastra, perdelele, covorul, scaunul, sfoara — 
fiecare obiect în parte a fost atent examinat. Cadavrul 
nefericitului baronet fusese luat, dar în rest totul rămăsese aşa 
cum era de dimineaţă. 

Deodată, spre uimirea mea, Holmes se căţără pe poliţa 
masivă de deasupra căminului. Mult deasupra capului său, 
câţiva centimetri de cordon roşu încă mai atârnau de sârmă. 
Mult timp s-a uitat în sus la cordon şi apoi, încercând să ajungă 


la el, şi-a sprijinit piciorul de o consolă de pe perete. Astfel, 
ajungea cu mâna la capătul rupt, dar nu atât asta, cât consola în 
sine părea să-i atragă atenţia. Intr-un final, sări jos cu o 
exclamaţie de satisfacţie. 

— E în regulă, Watson, spuse el. Avem cazul... Unul dintre 
cele mai deosebite din colecţia noastră. Vai mie, dar cât de 
nesăbuit şi cât de aproape am fost de a comite cea mai mare 
gafă din viaţa mea! Acum cred că, în afara câtorva detalii, 
argumentul meu este complet. 

— Ştii cine sunt făptaşii? 

—  Făptaşul, Watson, făptaşul! Unul singur, dar o 
persoană formidabilă, puternică precum un leu — dovadă fiind 
lovitura care a îndoit vătraiul. Peste un metru şi optzeci şi cinci 
de centimetri în înălţime, sprinten ca o veveriţă, cu degetele 
abile, mă rog, de o isteţime ieşită din comun, pentru că toată 
această poveste ingenioasă îi aparţine. Da, Watson, am dat 
peste opera unui individ fantastic. Şi totuşi, la cordonul de la 
sonerie ne-a oferit un indiciu care nu ar fi trebuit să ne lase nici 
urmă de îndoială. 

— Unde era indiciul? 

— Păi, Watson, dacă ai trage de cordonul de la sonerie, 
de unde te-ai aştepta să se rupă? Desigur, din locul de unde 
este ataşat de sârmă. De ce s-ar rupe la cinci-şase centimetri de 
capăt, ca acesta? 

— Pentru că acolo era ros? 

— Exact. Capătul acesta pe care-l putem examina este 
scămoşat în urma frecării. A fost destul de viclean să facă asta 
cu un cuţit. Dar celălalt capăt nu este ros. Nu se poate observa 
de aici, dar, dacă te urci pe poliţă, vei vedea că este tăiat 
perfect, fără vreo urmă de rosătură. Poţi să-ţi dai seama ce s-a 
întâmplat. Bărbatul avea nevoie de frânghie. Nu voia s-o 
smulgă, de teamă că, sunând la clopoțel, s-ar da alarma. Ce a 
făcut? S-a căţărat pe poliţă, nu a reuşit să ajungă, şi-a pus 
genunchiul pe consolă — se vede urma pe praf — şi aşa a ajuns 
cu cuțitul la sfoară. Mie îmi mai trebuiau cel puţin cinci-şase 
centimetri ca să ajung, aşa că deduc că bărbatul este cu cel 
puţin cu atât mai înalt decât mine. Priveşte urma aceea de pe 
scaunul din stejar! Ce este? 

— Sânge. 


— Fără îndoială că este sânge. Doar acest amănunt şi e 
suficient să punem, la îndoială povestea doamnei noastre. Dacă 
ea era pe scaun când crima a fost comisă, atunci ce-i cu pata? 
Nu, nu; ea a fost aşezată pe scaun DUPA moartea soţului ei. Pun 
rămăşag că rochia ei neagră are o pată care se potriveşte cu 
asta. Bătălia aceasta nu este Waterloo, Watson, dar este 
Marengo, pentru că începe cu o înfrângere, dar se termină cu o 
victorie. Acum aş vrea să schimb câteva vorbe cu infirmiera 
Theresa. Trebuie să fim precauţi un timp dacă vrem să aflăm 
informaţiile pe care le căutăm. 

Era o persoană interesantă această severă infirmieră 
australiancă. Tăcută, suspicioasă, deloc amabilă... Lui Holmes i- 
a luat ceva timp până când comportamentul lui plăcut şi 
sinceritatea cu care accepta tot ce-i spunea au convins-o să-i 
răspundă cu aceeaşi amabilitate. Nici măcar nu a încercat să-şi 
ascundă ura pentru răposatul ei stăpân. 

— Da, domnule, este adevărat că a aruncat cu carafa 
după mine. L-am auzit jignind-o pe stăpâna mea şi i-am spus că 
nu ar fi îndrăznit să-i vorbească aşa în prezenţa fratelui ei. 
Atunci a aruncat cu carafa în mine. Ar fi putut arunca o dtizină, 
doar s-o lase în pace pe micuța mea. O maltrata mereu, iar ea 
era prea mândră ca să se plângă. Nici măcar nu-mi spune tot ce 
i-a făcut. Nu mi-a spus niciodată despre urmele acelea de pe 
braţ pe care le-aţi văzut de dimineaţă, dar ştiu foarte bine că a 
înţepat-o cu un ac de pălărie. Nemernic viclean... să mă ierte 
Dumnezeu că vorbesc aşa despre el acum că e mort, dar, dacă 
a existat vreodată cu adevărat un nemernic, el a fost acela. 
Când l-am cunoscut prima dată, acum optsprezece luni, era tot 
numai lapte şi miere... parcă au trecut optsprezece ani de 
atunci. Ea tocmai ajunsese în Londra. Da, era prima ei călătorie, 
până atunci nu mai plecase niciodată de acasă. A fermecat-o cu 
titlul, banii şi comportamentul lui fals londonez. Dacă a făcut o 
greşeală, a plătit pentru ea cu vârf şi îndesat. In ce lună l-am 
cunoscut? Pot să vă spun că la scurt timp după ce am sosit... Noi 
am ajuns în iunie, deci în iulie. S-au căsătorit anul trecut în 
ianuarie. Da, este din nou în salonaş şi nu mă îndoiesc că o să 
vă vadă, dar nu-i cereţi prea mult, a trecut deja prin destule. 

Doamna Brackenstall se odihnea pe aceeaşi canapea, dar 
părea mai înviorată ca înainte. 


Slujnica a intrat cu noi şi a început din nou să oblojească 
vânătaia de pe fruntea stăpânei. 

— Sper că nu aţi venit să mă interogaţi din nou!, spuse 
doamna. 

— Nu, răspunse Holmes cu o voce extrem de blajină. Nu 
vă voi deranja mai mult decât este nevoie, doamnă 
Brackenstall, şi tot ce îmi doresc este să vă menajez întrucât 
sunt convins că sunteţi o femeie încercată. Dacă mă trataţi ca 
pe un prieten şi aveţi încredere în mine, veţi vedea că nu vă voi 
înşela aşteptările. 

— Ce vreţi să fac? 

— Să-mi spuneţi adevărul. 

— Domnule Holmes! 

— Nu, nu, doamnă Brackenstall, nu are rost. Poate că aţi 
auzit de reputaţia mea, măcar un pic. O pun pe toată la bătaie, 
susţinând că povestea dumneavoastră este o simplă fabricaţie. 

Stăpâna şi slujnica se uitau amândouă la Holmes palide şi 
cu priviri îngrozite. 

— Sunteţi impertinent!, strigă Theresa. Insistaţi că 
stăpâna mea v-a minţit? 

Holmes se ridică de pe scaun. 

— Nu aveţi nimic să-mi spuneţi? 

— V-am spus totul. 

— Mai gândiţi-vă o dată, doamnă Brackenstall. Nu ar fi 
mai bine să fiţi onestă? 

Pe moment, pe chipul ei frumos se citi ezitarea. Apoi, un 
nou gând, puternic, o determină să adopte o mască. 

— V-am spus tot ce ştiu. 

Holmes îşi luă pălăria şi ridică din umeri. 

— Îmi pare rău!, spuse el. 

Şi, fără a mai spune un singur cuvânt, am plecat din 
cameră şi din casă. 

În gradină era un iaz şi acolo ne-a condus amicul meu. Era 
îngheţat pe deasupra, doar o singură gaură rămăsese pentru o 
lebădă solitara. Holmes o privi şi apoi trecu pe la poartă. Acolo 
scrijeli un bileţel pentru Stanley Hopkins şi i-l înmână paznicului. 

— Poate că mă înşel, poate că nu, dar trebuie să facem 
ceva pentru amicul Hopkins ca să justificăm această a doua 
vizită, spuse el, încă nu-i voi spune nimic. Cred că următorul pas 
al operaţiunii noastre va fi Biroul de expediţii pentru ruta 


Adelaide-Southampton care se află la capătul Pali Mallului dacă- 
mi aduc bine aminte. Este o rută secundară de corăbii cu aburi 
care leagă sudul Australiei de Anglia, dar vom verifica întâi ruta 
principală. 

Cartea de vizită trimisă de Holmes managerului asigură 
imediata sa atenţie şi în scurt timp deţinea toate informaţiile de 
care avea nevoie. In iunie 1895, doar o singură corabie ancorase 
într-un port britanic. Era vorba despre „Stânca Gibraltarului“, 
cea mai mare şi cea mai performantă navă a lor. În lista de 
pasageri figura că domnişoara Fraser din Adelaide şi slujnica ei 
călătoriseră cu această corabie. În prezent, corabia era în drum 
spre Australia, undeva la sud de Canalul de Suez. Ofițerii de 
comandă erau aceiaşi ca în 1895, cu o singură excepţie. 

Primul ofiţer, domnul Jack Croker, fusese numit căpitan şi 
urma să ia cârma noii corăbii, „Stânca de jos“, care în două zile 
pleacă din Southampton. El locuia la Sydenham, dar cel mai 
probabil urma să fie acolo în dimineaţa aceea pentru 
instrucţiuni, în caz că doream să-l aşteptăm. Nu, domnul Holmes 
nu dorea să-l vadă, dar dorea să ştie mai multe despre 
activitatea şi caracterul lui. Avea un dosar impresionant. Niciun 
ofiţer din flotă nu-l putea atinge. Cât despre caracterul lui, era 
un om de încredere când era la cârmă, dar când nu lucra, era un 
tip temperamental, disperat, iute la mânie, irascibil, dar loial, 
onest şi bun la suflet. Cam aceasta este esenţa informaţiilor cu 
care Holmes a părăsit biroul companiei Adelaide-Southampton. 
De acolo a mers la Scotland Yard, dar, în loc să intre, a rămas în 
brişcă, adâncit în gânduri. Într-un final se duse la oficiul 
telegrafic de pe strada Charing Cross, trimise un mesaj şi apoi, 
în sfârşit, ne-am îndreptat încă o dată spre strada Baker. 

— Nu, nu am putut, Watson, spuse el pe când intram din 
nou în camera noastră. Odată emis mandatul, nimic pe lume nu 
i-ar mai putea salva. O dată sau de două ori în cariera mea am 
simţit că am făcut mai mult rău descoperindu-l pe criminal decât 
a făcut el prin crima lui. Am învăţat să fiu prudent şi prefer să 
joc pe degete legea decât conştiinţa mea. Hai să mai aflăm câte 
ceva înainte de a acţiona. 

Inainte de lăsarea serii am primit o vizită de la inspectorul 
Stanley Hopkins. Lucrurile nu-i mergeau foarte bine. 

— Cred că sunteţi magician, domnule Holmes, Câteodată 
chiar am impresia că aveţi puteri ce nu ţin de natura umană. 


Cum Dumnezeu aţi ştiut că argintăria furată era pe fundul 
iazului? 

— N-am ştiut. 

— Dar mi-aţi spus să cercetez, 

— Inseamnă că le-ai găsit? 

— Da, le-am găsit. 

— Sunt bucuros că te-am ajutat. 

— Dar nu m-aţi ajutat. Aţi înrăutățit situaţia. Ce hoţi sunt 
aceia care fură argintăria şi apoi o aruncă în cel mai apropiat 
iaz? 

— Într-adevăr, este un comportament excentric. Pur şi 
simplu ne-am gândit că, dacă argintul a fost luat de persoane 
care nu-l voiau şi l-au luat doar ca acoperire, atunci ar fi fost 
nerăbdători să scape de el. 

— Dar de ce v-ar trece o asemenea idee prin cap? 

— Nu ştiu, m-am gândit că este posibil. Când au ieşit prin 
fereastra franţuzească, au zărit locul cu o tentantă gaură în 
gheaţă, chiar sub nasul lor. Ar fi putut fi o altă ascunzătoare mai 
bună? 

— Aa, o ascunzătoare... aşa mai merge!, strigă Stanley 
Hopkins. Da, da. Acum îmi dau seama! Era devreme, erau 
oameni pe stradă, se temeau să nu fie văzuţi cu argintul, aşa că 
l-au aruncat în iaz cu intenţia de a se întoarce după el când nu 
mai era pericol. Excelent, domnule Holmes — e mai bună decât 
ideea că l-au folosit ca acoperire. 

— Chiar aşa; ai o teorie admirabilă. Nu mă îndoiesc că 
ideile mele erau cam excentrice, dar trebuie să recunoşti că ai 
sfârşit prin a descoperi argintăria. 

— Da, domnule, da. Este numai meritul dumneavoastră. 
Dar am întâmpinat o piedică. 

— O piedică? 

— Da, domnule Holmes. Banda Randall a fost arestată azi- 
dimineaţă la New York. 

— Vai de mine, Hopkins! Asta cu siguranţă infirmă teoria 
dumitale că au comis crima de azi-noapte din Kent. 

— Este dezastruos, domnule Holmes, dezastruos. Totuşi, 
mai sunt şi alte bande din trei oameni în afară de familia 
Randall, sau poate că e vorba despre o bandă nouă despre care 
poliţia nu a auzit până acum. 

— Se poate; este perfect posibil. Ce, ai terminat? 


— Da, domnule Holmes; nu mă voi odihni până nu dau de 
capătul acestui caz. Presupun că nu aveţi vreun indiciu 
să-mi daţi? 

— Ţi-am dat unul. 

— Care? 

— Păi, am sugerat o acoperire. 

— Dar de ce, domnule Holmes, de ce? 

— Aa, desigur, asta este întrebarea. Dar te sfătuiesc să te 
mai gândeşti. Poate descoperi ceva. Nu rămâi la cină? Bine, 
atunci, la revedere şi să ne anunţi cum merg lucrurile. 

Am terminat de cinat şi am eliberat masa înainte ca 
Holmes să mai aducă vorba despre această situaţie. Şi-a aprins 
pipa şi-şi ţinea picioarele aproape de flăcările vesele ale focului. 
Deodată, se uită la ceas. 

— Aştept să se întâmple ceva. Watson. 

— Când? 

— Acum... În câteva minute. Gândeşti că nu m-am purtat 
tocmai cum trebuie cu Stanley Hopkins mai adineauri? 

— Am încredere în dumneata. 

— O replică de bun-simt, Watson. Trebuie s-o priveşti aşa: 
ceea ce ştiu eu nu este oficial; ceea ce ştie el este oficial. Eu am 
dreptul la o judecată privată, dar el nu. El trebuie să dezvăluie 
totul, altfel este trădător fată de munca lui. Dacă aş fi avut 
dubii, nu l-aş fi pus într-o poziţie atât de neplăcută, aşa ca voi 
păstra informaţiile pentru mine până când voi avea situaţia 
clară. 

— Şi asta când va fi? 

— A venit timpul. Acum vei fi martor la ultima scenă a 
acestei deosebite drame. 

Se auzi un sunet pe scări şi uşa se deschise pentru a intra 
un exemplar excepţional de virilitate. Era un bărbat foarte înalt, 
cu mustaţa aurie, ochi albaştri, pielea arsă de soarele tropical şi 
un pas alert care demonstra că fiinţa uriaşă era atât de activă 
pe cât era de puternică. Inchise uşa în urma lui şi rămase în 
picioare cu mâinile încleştate şi respirând greu, încercând să-şi 
stăpânească emoția copleşitoare. 

— Luaţi loc, căpitane Croker. Aţi primit telegrama mea? 

Musafirul nostru se afundă într-un fotoliu şi ne privi pe 
rând cu ochi întrebători. 


— Am primit telegrama dumneavoastră şi am venit la ora 
la care mi-aţi spus. Am auzit că aţi fost la birou. Nu aveam cum 
scăpa de dumneavoastră. Să auzim vestea proastă. Ce veţi face 
cu mine? Mă arestaţi? Vorbeşte, omule! Nu poţi sta acolo sa te 
joci cu mine de-a pisica şi şoarecele. 

— Dă-i un trabuc, spuse Holmes. Ocupă-te de asta, 
căpitane Croker, şi nu-ţi lăsa nervii să-şi facă de cap. Nu aş sta 
aici fumând cu dumneata dacă aş fi crezut că eşti un criminal de 
rând, de asta poţi fi sigur. Fii sincer cu mine şi vom putea face 
un bine. Încearcă să mă înşeli şi te voi zdrobi. 

— Ce vreţi să fac? 

— Să-mi povesteşti adevărul despre ce s-a întâmplat azi- 
noapte la Abbey Grange — ADEVARUL, ia aminte, fără să adaugi 
sau să omiţi ceva. Deja ştiu atâta încât, dacă te abaţi cu un inch 
de la calea cea dreaptă, voi chema poliţia de la fereastră şi 
situaţia-mi scapă din mâini pentru totdeauna. 

Marinarul căzu pe gânduri un timp. Apoi plesni piciorul cu 
mâna lui mare, arsă de soare. 

— Voi risca, spuse el. Cred că sunteţi un om de cuvânt şi 
deschis, aşa că vă voi spune întreaga poveste. Dar înainte, 
vreau să spun un lucru. In ceea ce mă priveşte, nu regret nimic 
şi nu mă tem de nimic, şi aş face totul de la capăt şi aş fi 
mândru. Blestemată fie bestia, dacă ar fi avut tot atâtea vieţi ca 
şi o pisică, pe toate mi le-ar datora mie! Dar este doamna Mary 
— Mary Fraser — pentru că niciodată nu o voi striga după 
numele acela blestemat. Când mă gândesc ca o bag în necazuri, 
eu, care mi-aş da viaţa doar ca să aduc un zâmbet pe chipul ei 
drag, asta mă topeşte. Şi totuşi... şi totuşi, ce altceva aş fi putut 
face? 

Vă voi spune povestea mea, domnilor, şi vă întreb ca de la 
bărbat la bărbat, ce altceva aş fi putut face? Trebuie sa va 
povestesc ceva. Păreţi să ştiţi totul, aşa că bănuiesc că ştiţi că 
am cunoscut-o când era pasageră, iar eu eram secund pe 
„Stânca Gibraltarului“. Din prima zi când am cunoscut-o, a fost 
singura femeie pentru mine. Cu fiecare zi a călătoriei o iubeam 
mai mult şi de atunci, de multe ori, am îngenuncheat în 
întunericul nopţii şi am sărutat puntea pentru că ştiam ca 
picioarele ei călcaseră pe acolo. Nu a fost niciodată logodită cu 
mine. Întotdeauna m-a tratat drept aşa cum o femeie tratează 
un bărbat. Nu am de ce să mă plâng. Din partea mea era iubire, 


din partea ei camaraderie, amiciţie. Când ne-am despărţit, era o 
femeie liberă, dar eu nu aveam să fiu niciodată un bărbat liber. 

Cu următoarea ocazie când m-am întors de pe mare, am 
auzit de căsătoria ei. Şi de ce nu s-ar fi căsătorit cu cine voia? 
Titluri şi bani — cine ar fi fost mai demn de ele decât ea? A fost 
născută pentru tot ce este frumos şi gingaş. Nu am plâns pentru 
că s-a căsătorit. Nu sunt atât de egoist. M-am bucurat că a dat 
norocul peste ea, că nu s-a irosit cu un marinar sărac. Aşa am 
iubit-o eu pe Mary Fraser. Ei bine, nu am crezut s-o mai văd 
vreodată, dar călătoria trecută am fost promovat, iar noul vas 
nu a fost încă lansat, aşa că a trebuit să aştept câteva luni cu 
oamenii mei la Sydenham. Într-o zi am întâlnit-o pe Theresa 
Wright, bătrâna ei servitoare, pe o alee de ţară. Mi-a povestit 
despre ea, despre el, despre tot. Vă spun, domnilor, aproape că 
am înnebunit. Nemernicul acela beţiv, să îndrăznească el să 
ridice mâna asupra ei când el nu era demn nici să-i pupe 
picioarele! Am întâlnit-o din nou pe Theresa. Apoi chiar pe 
Mary... şi încă o dată. Pe urmă nu a mai vrut să mă vadă. Dar 
ieri am primit aviz că urma să plec în călătorie într-o săptămână 
şi m-am hotărât s-o mai văd o dată înainte sa plec. Theresa mi-a 
fost întotdeauna prietena pentru că o iubea pe Mary şi-l ura pe 
ticălosul acela aproape la fel de mult ca mine. De la ea am aflat 
obiceiurile casei. Mary obişnuia să citească până târziu în 
camera ei mică de la parter. M-am furişat acolo azi-noapte şi am 
bătut în geam. La început n-a vrut să-mi deschidă, dar ştiu ca în 
inima ei mă iubeşte şi nu putea să mă lase în gerul de afară. Mi- 
a şoptit sa vin la fereastra cea mare din faţă, pe care am găsit-o 
deschisă, ca să pot intra în sufragerie. Din nou am auzit din gura 
ei lucruri care mi-au făcut sângele să clocotească şi din nou am 
blestemat-o pe bruta care o maltrata pe femeia pe care eu o 
iubeam. 

Ei bine, domnilor, stăteam cu ea înăuntru, lângă 
fereastră, perfect nevinovaţi, Dumnezeu mi-e martor, când el a 
intrat ca un nebun în cameră, i-a spus cel mai groaznic lucru pe 
care-l poate spune un bărbat unei femei şi a izbit-o peste faţă cu 
băţul pe care-l avea în mână. Eu m-am repezit la vătrai şi a avut 
loc o luptă egală între noi. Uitaţi aici, pe mână, unde m-a lovit 
el. Pe urmă a venit rândul meu şi l-am zdrobit ca pe un dovleac 
stricat. Credeţi că mi-a părut rău? Mie nu! Era viaţa lui sau a 
mea, dar, mai presus de atât, era viaţa lui sau a ei, pentru că 


oare cum aş fi putut s-o las la cheremul acestui nebun? Aşa l-am 
omorât. Am greşit? Dumneavoastră, domnilor, ce aţi fi făcut 
dacă aţi fi fost în locul meu? A ţipat când a lovit-o şi asta a adus- 
o pe Theresa din camera de sus. Pe bufet era o sticlă cu vin pe 
care am deschis-o şi i-am turnat lui Mary pe buze pentru că era 
pe jumătate moartă din cauza şocului. Apoi am băut şi eu un 
strop. Theresa a avut mult sânge rece şi am complotat 
împreună. Trebuia să facem în aşa fel încât sa pară că a fost 
mâna unor tâlhari. Theresa îi tot repeta stăpânei ei povestea 
noastră, în timp ce eu m-am căţărat şi am tăiat frânghia de la 
sonerie. Pe urmă am legat-o de scaun şi am destrămat capătul 
frânghiei ca să pară natural, altfel s-ar fi întrebat cum 
Dumnezeului a reuşit un tâlhar să urce acolo să-l taie? 

Pe urmă am adunat câteva farfurii şi oale de argint ca să lăsăm 
impresia unui jaf şi am plecat lăsându-le instrucţiuni să dea 
alarma la un sfert de oră după ce dispar eu. Am aruncat 
argintăria în iaz şi am plecat spre Sydenham simțind ca pentru 
prima data în viaţă am făcut o treabă bună. Şi acesta este 
adevărul, întregul adevăr, domnule Holmes, chiar dacă mă costă 
viaţa. 

Holmes petrecu un timp fumând în tăcere, apoi traversă 
camera şi strânse mâna musafirului nostru. 

— lată ce cred eu, spuse el. Ştiu că fiecare cuvânt este 
adevărat, pentru ca nu prea aţi spus ceva sa nu fi ştiut. Doar un 
acrobat sau un marinar ar fi putut ajunge de pe consolă la 
frânghia de la sonerie. Şi doar un marinar ar fi putut face 
nodurile cu care cordonul era legat de scaun. Doamna aceasta 
venise în contact cu marinari o singură dată în viaţă, în timpul 
călătoriei, şi era cineva de rangul ei din moment ce se chinuia 
atât să-l acopere astfel arătând că-l iubea. Ai văzut ce uşor mi-a 
fost să pun mâna pe tine odată ce am pornit pe pista bună. 

— Am crezut că poliţia nu-şi va da seama niciodată de 
farsa noastră. 

— Şi nu şi-a dat seama; şi, din câte cred, nici nu-şi vor da 
seama. Ascultaţi-mă, căpitane Croker, este o problemă foarte 
gravă, deşi sunt pregătit să admit că aţi acţionat în urma unei 
provocări la care orice alt bărbat ar fi reacţionat la fel. Nu sunt 
sigur că s-ar putea pronunţa legitimă apărare. Oricum, asta nu o 
poate decide decât un juriu britanic. Intre timp, vă apreciez atât 
de mult încât, dacă doriţi să vă faceţi dispărut în următoarele 


douăzeci şi patru de ore, va promit că nimeni nu vă va 
împiedica. 

— Şi pe urmă totul va ieşi la suprafaţă? 

— Cu siguranţă va ieşi la suprafaţă. 

Marinarul se înroşi de furie. 

— Ce fel de propunere mai este şi asta? Cunosc legile 
destul de bine ca să înţeleg că Mary ar fi reţinută drept 
complice. Chiar credeţi ca aş lăsa-o singura în faţa necazurilor şi 
eu să dispar? Nu, domnule; lăsaţi-i sa-mi facă mie ce vor, dar, 
pentru numele lui Dumnezeu, domnule Holmes, găsiţi un mod 
de a o ţine pe Mary departe de tribunal. 

Pentru a doua oară, Holmes îi întinse mâna marinarului. 

— Te testam doar, şi de fiecare dată ai fost sincer. Ei 
bine, iau asupra mea o mare responsabilitate, dar i-am dat lui 
Hopkins un indiciu excelent şi, dacă nu se poate folosi de el, eu 
nu mai pot face nimic. Vedeţi, căpitane Croker, vom proceda 
conform legii. Dumneavoastră sunteţi prizonierul. Watson, tu 
reprezinţi juriul britanic şi nu cunosc om mai potrivit pentru a-l 
reprezenta pe judecător. Eu voi fi acela. Acum, domnilor juraţi, 
aţi auzit mărturia. Îl găsiţi pe prizonier vinovat sau nevinovat? 

— Nevinovat domnule, am spus eu. 

— Vox populi, vox dei. Sunteţi achitat, căpitane Croker. 
Atât timp cât legea nu găseşte alte victime, nu vă faceţi griji din 
partea mea. Reîntoarceţi-vă la doamna peste un an şi fie ca 
viitorul ei şi al dumneavoastră să justifice sentinţa pronunţată în 
această seară! 

Sfârşit 


Cea de-a doua pată 


Intenţionasem ca „Aventura de la Abbey Grange” să fie 
ultima dintre isprăvile prietenului meu, domnul Sherlock 
Holmes, pe care aveam sa le public. Această hotărâre a mea nu 
se datora lipsei de material, pentru că am notițe de la sute de 
cazuri la care nici măcar nu am făcut aluzie şi nici nu era 
cauzată de o diminuare a interesului cititorilor mei pentru 
personalitatea deosebită şi metodele unice ale acestui om 
remarcabil. Cât timp a profesat efectiv, o evidenţă a succeselor 
lui îi era chiar de folos; dar de când s-a retras definitiv din 
Londra şi s-a dedicat studiului şi apiculturii în dealurile din 
Sussex, notorietatea nu i s-a mai părut atrăgătoare şi a cerut 
imperios ca dorinţele lui să fie respectate. Doar după ce i-am 
spus ca promisesem publicarea unei relatări a „Aventurii celei 
de-a doua pete”, după ce se linişteau lucrurile şi după ce am 
subliniat că acest lung şir de episoade ar trebui să culmineze cu 
cel mai important caz internaţional pe care a fost rugat să-l 
soluţioneze, de-abia atunci am obţinut acordul lui pentru 
publicarea unei relatări atente a incidentului. Dacă în istorisirea 
poveştii voi reda vag anumite detalii, publicul va înţelege că am 
avut motive întemeiate pentru a fi reţinut. 

Aşadar, într-un an, şi chiar într-o decadă ce va rămâne 
nespecificată, într-o marţi dimineaţă a unei zile de toamnă, ne- 
am trezit cu doi musafiri de faimă europeană în umila noastră 
cameră din strada Baker. Unul dintre ei, sobru, cu nasul pe sus, 
ochi de vultur, o prezenţă dominantă, nu era nimeni altul decât 
ilustrul lord Bellinger, de doua ori premier al Marii Britanii. 
Celălalt, brunet, îmbrăcat la patru ace, elegant, până în 
patruzeci de ani, înzestrat cu o deosebită frumuseţe fizică şi 
mentală, era membrul Camerei Lorzilor, Trelawney Hope, 
secretarul cu afaceri europene şi cel mai eminent om de stat din 
ţara. Stăteau unul lângă celălalt pe canapeaua noastră plină de 
ziare şi, după chipurile lor obosite şi nervoase, ne-am dat seama 
că îi adusese o problemă presantă. Mâinile subţiri, cu multe 
vinişoare ale premierului, erau încleştate pe mânerul de fildeş al 
umbrelei, iar chipul lui tras, ascetic, privea posomorât când la 
Holmes, când la mine. Secretarul pentru probleme europene se 


trăgea nervos de mustață şi se juca cu închizătoarea de la lanţul 
ceasului. 

— Când am descoperit dispariţia, domnule Holmes, la ora 
opt azi-dimineaţă, l-am informat de îndată pe prim-ministru. La 
sugestia lui am venit amândoi la dumneavoastră. 

— Aţi anunţat poliţia? 

— Nu, domnule, spuse prim-ministrul cu maniera lui 
rapidă, hotărâtă, pentru care era celebru. Nu am făcut asta şi 
nici nu putem. Anunţarea poliţiei ar însemna pe termen lung 
informarea publicului larg. Şi exact asta încercăm să prevenim. 

— De ce, domnule? 

— Pentru că documentul în cauză este de o importanţă 
uriaşă, iar publicarea lui ar putea foarte uşor — aş zice foarte 
probabil — conduce la complicaţii la nivel european, de ultim 
moment. Nu exagerez spunând că este o problemă de război 
sau pace. Dacă documentul nu este recuperat cu maximă 
discreţie, atunci nu mai are rost recuperarea lui, pentru că 
unicul scop al celor care l-au luat este dezvăluirea conţinutului 
său către publicul larg. 

— Înţeleg. Acum, domnule Trelawney Hope, v-aş fi 
recunoscător dacă mi-aţi explica exact circumstanţele în care a 
dispărut acest document, 

— Asta se realizează în câteva cuvinte, domnule Holmes, 
Scrisoarea —pentru că era o scrisoare de la un potentat străin — 
a sosit în urmă cu şase zile. Este atât de importantă încât nu am 
lăsat-o nicio secundă în seif, ci am luat-o în fiecare seară cu 
mine, acasă, la Whitehall Terrace, şi am ţinut-o încuiată într-o 
cutie de acte oficiale, la mine în dormitor. Aseară era acolo. 
Sunt sigur de asta. Chiar am deschis cutia când mă îmbrăcam 
pentru cină şi am văzut documentul înăuntru. Astăzi de 
dimineaţă nu mai era. Cutia stătuse toată noaptea lângă 
paharul de pe toaleta mea. Avem somnul foarte uşor şi eu, şi 
soţia mea. Amândoi putem jura că nimeni nu ar fi putut intra în 
cameră pe timpul nopţii. Şi totuşi, vă repet că hârtia a dispărut. 

— La ce oră aţi cinat? 

— La şapte şi jumătate. 

— După cât timp v-aţi culcat? 

— Soţia mea s-a dus la teatru. Am aşteptat să se întoarcă. 
Era unsprezece şi jumătate când ne-am retras în camera 
noastră. 


— Deci, timp de patru ore cutia a rămas nepăzită? 

— Nimeni nu are voie să intre în camera aceea în afară de 
menajeră, dimineaţa, şi de valetul meu sau de slujnica soţiei, în 
restul zilei. Amândoi sunt oameni de încredere; sunt de ceva 
timp în slujba noastră. Şi apoi, nici unul dintre ei nu avea de 
unde să ştie că în cutia mea de documente era ceva mai valoros 
decât actele obişnuite ale cabinetului. 

— Cine ştia de existenţa acestei scrisori? 

— Nimeni din casă. 

— Desigur, soţia dumneavoastră ştia? 

— Nu, nu, domnule! Nu i-am spus nimic soţiei mele până 
azi-dimineaţă, când am văzut că lipseşte hârtia. 

Premierul aprobă din cap. 

— Ştiu deja cât de mult preţuiţi simţul datoriei publice, 
spuse el. Sunt convins că în cazul unui secret de o asemenea 
importanţă acesta ar fi mai presus decât orice legături de 
familie. 

Secretarul european se înclină. 

— Mă onoraţi, domnule. Până azi-dimineaţă nu am suflat 
niciun cuvânt soţiei mele despre această problemă. 

— Ar fi putut bănui? 

— Nu, domnule Holmes, nu ar fi putut bănui... nici ea, nici 
altcineva. 

— Aţi mai pierdut documente vreodată? 

— Nu, domnule. 

— Cine altcineva din Anglia mai ştia despre existenţa 
acestei scrisori? . 

— Toţi membrii Cabinetului au fost informaţi ieri. Dar 
angajamentul de a păstra secrete toate informaţiile discutate în 
cadrul întrunirilor a fost întărit de avertizarea solemnă a prim- 
ministrului. Doamne, Dumnezeule, când te gândeşti că în câteva 
ore chiar eu am pierdut-o! 

Chipul lui frumos era deformat de un spasm de disperare 
şi se trăgea cu mâinile de păr. Intr-o secundă, am zărit 
adevărata faţă a omului: impulsiv, cu spirit înflăcărat, extrem de 
sensibil. În secunda următoare, masca aristocratică îi reveni 
împreună cu glasul blând. 

— Pe lângă membrii Cabinetului, mai sunt doi, poate trei 
oficiali ai departamentului care ştiu de existenţa scrisorii. 
Nimeni altcineva din Anglia, domnule Holmes, vă asigur. 


— Dar în afara tării? 

— Cred că nimeni din afara ţării nu a văzut-o, cu excepţia 
celui care a scris-o. Sunt ferm convins ca miniştrii... că nu au 
fost implicate canale oficiale. 

Holmes reflectă un timp. 

— Acum, domnule, trebuie să vă întreb în amănunt ce 
este acest document şi de ce dispariţia lui ar avea urmări atât 
de însemnate? 

Cei doi politicieni schimbară priviri, iar sprâncenele 
stufoase ale premierului se încruntară. 

— Domnule Holmes, este un plic lung, subţire, de culoare 
bleu. Are un sigiliu de ceară roşie, cu o ştampilă reprezentând 
un leu ghemuit. Este scris lăbărţat, cu litere mari, şi este 
adresat... 

— Domnule, spuse Holmes, mă tem că oricât de 
interesante şi, într-adevăr, de esenţiale sunt aceste detalii, 
întrebarea mea se referea mai degrabă la miezul problemei. 
DESPRE CE era vorba în scrisoare? 

— Acesta este un secret de stat de maximă importanţă şi 
mă tem că nu vă pot spune şi nici nu văd de ce ar fi necesar, în 
cazul în care, cu abilităţile pe care se spune că le posedaţi, 
puteţi găsi un plic ca acela pe care l-am descris, împreună cu 
scrisoarea, v-aţi servit bine ţara şi aţi câştigat orice recompensă 
stă în puterea noastră să vă oferim. 

Sherlock Holmes se ridică zâmbind, 

— Sunteţi doi dintre cei mai ocupați oameni din ţară, 
spuse el, şi în felul meu, şi eu sunt un om extrem de ocupat. 
Regret enorm că nu vă pot ajuta în această problemă şi orice 
continuare a acestei întrevederi ar fi o pierdere de timp. 

Premierul sări în picioare cu acea privire fioroasă emanată 
de ochii săi afundaţi de care se temea întregul Cabinet. 

— Domnule, nu sunt obişnuit, începu el, dar îşi stăpâni 
furia şi luă loc. 

Un minut sau poate mai multe, am stat cu toţii în tăcere. 
Apoi, bătrânul politician ridică din umeri. 

— Trebuie să vă acceptăm condiţiile, domnule Holmes. 
Fără îndoială că aveţi dreptate; este nedrept din partea noastră 
să aşteptăm să ne ajutaţi dacă nu avem încredere în 
dumneavoastră. 

— Sunt de acord, domnule, spuse politicianul mai tânăr. 


— Atunci vă voi spune, bazându-mă în întregime pe 
onoarea dumneavoastră şi a colegului dumneavoastră, doctorul 
Watson. De asemenea, voi face apel la patriotismul 
dumneavoastră, pentru că nu mi-aş putea imagina nenorocire 
mai mare pentru ţară decât dacă s-ar afla această problemă. 

— Puteţi avea încredere în noi. 

— Aşadar, scrisoarea este de la un anumit potentat străin 
care a fost deranjat de anumite desfăşurări recente din coloniile 
acestei ţări. Scrisoarea a fost redactată în grabă şi este în 
întregime  responsabilitatea dumnealui. Cercetările au 
demonstrat că miniştrii săi nu ştiu nimic despre această 
problemă. In acelaşi timp, este formulată în aşa fel, iar anumite 
fraze sunt atât de instigante încât publicarea ei ar duce, fără 
îndoială, la o atmosferă foarte periculoasă în această ţară. Ar fi 
aşa o agitaţie, domnule, încât mă tem că la câteva săptămâni 
de la publicarea scrisorii această ţară va fi implicată într-un 
război uriaş. 

Holmes scrise un nume pe o bucată de hârtie şi o înmână 
premierului. 

— Exact. El a fost. Şi aceasta este scrisoarea — scrisoare 
care ar însemna costuri de mii de milioane şi de sute de mii de 
vieţi umane — care s-a pierdut într-o manieră inexplicabilă. 

— L-aţi anunţat pe expeditor? 

— Da, domnule, a fost trimisă o telegramă cifrată. 

— Poate că dumnealui doreşte publicarea scrisorii. 

— Nu, domnule, avem motive bine întemeiate să credem 
că a înţeles deja că a acţionat indiscret, sub impulsul 
momentului. Pentru el şi ţara lui ar fi o lovitură mult mai grea 
decât pentru noi dacă scrisoarea ar fi dezvăluită. 

— Dacă este aşa, cine ar beneficia de pe urma publicării 
acestei scrisori? De ce ar dori cineva s-o fure şi s-o publice? 

— Aici, domnule Holmes, intrăm în sfera politicii 
internaţionale. Dar, dacă luaţi în considerare situaţia Europei, nu 
vă va fi greu să descoperiţi motivul. Intreaga Europă este un 
câmp de luptă. Există două confederaţii cu puteri egale în 
materie de forţă armată. Marea Britanie deţine supremaţia. 
Dacă Britania s-ar angaja în război cu una dintre confederaţii, 
atunci ar asigura supremaţia celeilalte confederaţii, indiferent 
dacă ar intra în război sau nu. Mă înţelegeţi? 


— Foarte clar. Atunci este în interesul inamicilor acestui 
potentat să deţină şi să publice această scrisoare pentru a crea 
o situaţie conflictuală între ţara lui şi a noastră? 

— Da, domnule. 

— Şi cui ar fi trimis acest document dacă ar cădea în 
mâinile unui duşman? 

— Oricărei dintre marile cancelarii europene. Probabil că 
tocmai acum se îndreaptă spre destinaţie, cu viteza cu care o 
poate duce aburul. 

Domnul Trelawney Hope îşi lăsă capul în jos şi suspină. 
Premierul puse blajin mâna pe umărul lui. 

— Este ghinionul tău, dragul meu. Nimeni nu te poate 
învinovăţi. Ai luat toate măsurile de precauţie, fără să fi neglijat 
ceva. Acum, domnule Holmes, cunoaşteţi faptele în întregime. 
Ce ne recomandaţi? 

Holmes scutură trist din cap. 

— Domnule, credeţi că, dacă nu se recuperează acel 
document, va fi stare de război? 

— Cred că este foarte posibil. 

— Atunci, domnule, pregătiţi-vă pentru război. 

— Nu vorbiţi serios, domnule Holmes. 

— Gândiţi-vă şi dumneavoastră, domnule. Este imposibil 
să fi fost luată după ora unsprezece treizeci, azi-noapte, pentru 
că am înţeles că, de la acea oră şi până la descoperirea 
dispariţiei, domnul Hope şi soţia sa au fost amândoi în cameră. 
Prin urmare, a fost luată ieri-seară, între şapte treizeci şi 
unsprezece treizeci, probabil mai aproape de şapte treizeci 
pentru că, oricine l-a luat, evident că ştia unde se află şi, 
normal, l-a luat cât mai devreme posibil. Deci, domnule, dacă un 
document a fost luat la acea oră, unde ar putea fi acum? Nimeni 
nu ar avea vreun motiv să-l ţină. A fost trimis rapid către cei 
care au nevoie de el. Ce şanse avem să-l recuperăm sau chiar 
să-i dăm de urmă? Nu-l mai putem găsi. 

Prim-ministrul se ridică de pe canapea. 

— Ceea ce spuneţi, domnule Holmes, este perfect logic, 
într-adevăr, simt că problema nu mai este de competenţa 
noastră. 

— Să presupunem prin absurd că documentul a fost luat 
de menajeră sau de valet... 

— Ambii sunt servitori bătrâni şi încercaţi. 


— Am înţeles din ce aţi spus că la etajul al doilea se află 
camera dumneavoastră şi că nu se poate intra acolo din 
exterior, iar prin interior nu ar fi putut trece nimeni neobservat. 
Atunci, cel care l-a luat trebuie să fie cineva din casă. Cui l-ar 
duce hoţul? Unuia dintre spionii şi agenţii secreţi internaţionali 
ale căror nume le cunosc destul de bine. Sunt trei oameni care 
sunt cunoscuţi ca fiind cei mai buni în profesia lor. Imi voi începe 
investigația încercând să văd dacă se află toţi la post. Dacă 
lipseşte vreunul — mai ales dacă a dispărut azi-noapte —, vom 
avea câteva indicii despre destinaţia documentului. 

— De ce ar trebui să lipsească?, întrebă secretarul 
european. Cel mai probabil, ar duce scrisoarea la o ambasadă 
din Londra. 

— Nu prea cred. Aceşti agenţi lucrează independent şi, de 
cele mai multe ori, relaţiile lor cu ambasadele nu sunt tocmai 
cordiale. 

Prim-ministrul înclină afirmativ din cap. 

— Cred că aveţi dreptate, domnule Holmes. Un premiu 
atât de valoros l-ar duce de unul singur la sediu. Cred că 
abordarea dumneavoastră este excelentă. Între timp, Hope, nu 
putem neglija toate celelalte îndatoriri ale noastre doar din 
cauza acestei neşanse. In cazul în care apar date noi pe 
parcursul zilei, vă vom comunica, iar dumneavoastră, fără 
îndoială, ne veți comunica rezultatele investigaţiei 
dumneavoastră. 

Cei doi oameni de stat se înclinară şi părăsiră sobri 
camera. După ce iluştrii noştri musafiri au plecat, Holmes şi-a 
aprins în tăcere pipa şi a petrecut un timp adâncit în gânduri. Eu 
deschisesem ziarul de dimineaţă şi eram absorbit de o crimă 
senzaţională ce avusese loc în urmă cu o noapte în Londra, când 
amicul meu scoase un sunet de victorie, sări în picioare şi lăsă 
pipa pe poliţa căminului. 

— Da, spuse el, nu există modalitate mai adecvată de 
abordare, Situaţia este disperată, dar nu fără scăpare. Chiar şi 
acum, dacă am şti sigur cine a luat-o, este foarte posibil să nu 
ne fi scăpat încă. În fond, la indivizii ăştia este o problemă de 
bani, iar eu sunt susţinut de Trezoreria Britanică. Dacă este pe 
piaţă, o voi cumpăra — chiar dacă înseamnă un ban în plus la 
impozitul pe venit. Se poate ca individul s-o fi păstrat ca sa vadă 
ce oferte are din partea noastră înainte sa-şi încerce norocul cu 


cealaltă. Doar cei trei sunt în stare de aşa ceva: Oberstein, La 
Rothiere şi Eduardo Lucas. Aşadar, mă voi întâlni cu toţi. 

M-am uitat în ziarul de dimineaţă. 

— Este cumva vorba despre Eduardo Lucas de pe strada 


Godolphin? 
— Da. 
— N-o să-l vezi. 
— De ce nu? 


— A fost ucis azi-noapte la el acasă. 

Prietenul meu m-a uimit de atâtea ori pe parcursul 
aventurilor noastre încât am rămas înmărmurit când am realizat 
că-l uimisem complet. Mă privi mirat şi-mi smulse ziarul din 
mâini. Acesta este paragraful pe care-l citeam când s-a ridicat el 
de pe scaun: 


CRIMĂ LA WESTMINSTER 

O crimă misterioasă a avut loc azi-noapte pe strada 
Godolphin, la numărul 16, una din acea înşiruire de case izolate, 
de modă veche, din secolul al XVIII-lea, care se află între râu şi 
mănăstire, aproape în umbra Turnului Parlamentului. Timp de 
câțiva ani, această vilă mică, dar selectă, a fost locuită de 
domnul Eduardo Lucas, bine cunoscut în cercurile societății, atât 
datorită personalității sale fermecătoare, cât şi pentru reputația 
sa binemeritată de a fi unul dintre cei mai buni tenori amatori 
din țară. Domnul Lucas era necăsătorit, avea treizeci şi patru de 
ani şi în casa lui mai locuiau doamna Pringle, o menajeră în 
vârstă, şi Mitton, valetul lui. Acesta din urmă se retrage seara 
devreme şi doarme într-o cameră la etaj. In seara respectivă, 
valetul nu era în casă, era în vizită la un prieten din 
Hammersmith. De la ora zece, domnul Lucas a avut casa numai 
pentru el. Ce s-a întâmplat în acest timp încă nu se ştie, dar, la 
douăsprezece fără un sfert, ofițerul de poliție Barnett, trecând 
pe strada Godolphin, a observat că uşa de la numărul 
şaisprezece era întredeschisă. A bătut, dar nu a primit niciun 
răspuns. Observând lumina aprinsă în camera din faţă, a intrat 
in hol şi din nou a bătut, dar fără răspuns. Atunci a deschis uşa 
şi a intrat. Camera era într-o stare groaznică de dezordine, toată 
mobila fiind împinsă într-o parte şi un scaun era răsturnat în 
centru. Lângă acest scaun,. Incă ținându-se de unul dintre 


picioare, se afla nefericitul chiriaş al casei. Fusese înjunghiat în 
inimă şi probabil că a murit instantaneu. Cuţitul cu care fusese 
comisă crima era un pumnal indian curbat, luat de pe o panoplie 
de arme orientale care împodobea unul dintre pereți. Motivul 
crimei nu pare să fi fost jaful, întrucât nu erau semne că s-ar fi 
luat lucruri de valoare din cameră. Domnul Eduardo Lucas era 
atât de cunoscut încât soarta lui violentă şi misterioasă va trezi 
profunde condoleanţe şi dureroase interese într-un foarte mare 
cerc de prieteni. 


Ei bine, Watson, ce zici de asta?, întrebă Holmes după 
o pauză lungă. 

— Este o coincidenţă uimitoare. 

— Coincidenţă?! Este vorba despre unul dintre cei trei 
bărbaţi pe care-i bănuiam că a luat parte la această dramă şi 
are parte de o moarte violentă chiar în acelaşi timp când s-a 
întâmplat nenorocirea. Nu prea sunt şanse să fi fost o simplă 
coincidenţă. Nici nu se poate calcula în cifre. Nu, dragul meu 
Watson, cele două evenimente sunt legate... TREBUIE să fie 
legate! De noi depinde să găsim legătura. 

— Dar acum, poliţia ştie totul. 

— Deloc. Ştiu doar ce văd în strada Godolphin. Nu ştiu — 
şi nu vor şti nimic — despre Whitehall Terrace. Doar noi 
cunoaştem ambele evenimente şi putem face legătura între ele. 
In orice caz, există un detaliu evident care mi-ar fi atras atenţia 
asupra lui Lucas. Strada Godolphin din Westminster este la 
câteva minute de mers pe jos de Whitehall Terrace. Ceilalţi 
agenţi secreţi pe care i-am amintit locuiesc în capătul vestic 
extrem. Aşadar, era mai uşor pentru Lucas decât pentru ceilalţi 
să stabilească o legătură sau să primească un mesaj din 
locuinţa secretarului european... un detaliu minor şi totuşi, când 
evenimentele au loc în decurs de câteva ore, s-ar putea dovedi 
esenţial. Hei! Ce avem aici? 

Doamna Hudson apăruse cu cartea de vizită a unei 
doamne pe tava ei de argint. Holmes o privi, ridică din 
sprâncene şi mi-o înmâna. 

— Roag-o pe doamna Hilda Trelawney Hope să urce dacă 
este drăguță, spuse el. 


Un moment mai târziu, modestul nostru apartament, deja 
atât de onorat de dimineaţă, a fost din nou onorat prin prezenţa 
celei mai fermecătoare femei din Londra. 

Auzisem adeseori vorbindu-se despre frumuseţea celei 
mai mici fiice a ducelui de Belminster, dar nicio descriere, nicio 
contemplare a unor fotografii lipsite de culoare nu ne-au 
pregătit pentru farmecul subtil, delicat şi culorile frumoase ale 
acestei fizionomii deosebite. Şi totuşi, după cum ne-am dat noi 
seama în acea dimineaţă de toamnă, nu frumuseţea era primul 
lucru care-l impresiona pe observator. Obrajii erau superbi, dar 
palizi de emoție; ochii erau luminoşi, dar era lucirea febrei; gura 
delicată era strânsă într-un efort de stăpânire de sine. Teama ei 
— nu frumuseţea — ne sări în ochi atunci când frumoasa 
noastră musafiră intră şi stătu nemişcată o secundă în dreptul 
uşii. 

— Domnule Holmes, soţul meu a fost aici? 

— Da, doamnă, a fost aici. 

— Vă implor, domnule, nu-i spuneţi că am venit aici! 

Holmes se aplecă distant şi cu o mişcare o pofti pe 
doamnă 
să ia loc. 

— Domnia Voastră mă pune într-o poziţie foarte delicată. 
Vă rog sa luaţi loc şi să-mi spuneţi ce doriţi; dar mă tem că nu 
pot face promisiuni necondiționate. 

Ea se duse în cealaltă parte a camerei şi se aşeză cu 
spatele la geam. Era o prezenţă regească — înaltă, graţioasă, 
extrem de feminină. 

— Domnule Holmes, spuse ea şi pe măsură ce vorbea îşi 
frângea mâinile îmbrăcate în mănuşi albe. Voi fi sinceră cu 
dumneavoastră, în speranţa că asta vă va determina să fiți şi 
dumneavoastră sincer cu mine. Intre mine şi soţul meu este o 
încredere deplină în toate privinţele, mai puţin una: politica. În 
această privinţă, buzele-i sunt pecetluite. Nu-mi spune nimic. 
Acum Îmi dau seama că, azi-noapte, în casa noastră a avut loc 
un incident lamentabil. Ştiu că a dispărut un document. Dar, 
întrucât este o problemă de ordin politic, soţul meu refuză să-mi 
spună despre ce este vorba. Este esenţial — esenţial, vă spun — 
să înţeleg despre ce este vorba. Dumneavoastră sunteţi singura 
persoană — în afară de ceilalţi politicieni — care ştie 
adevăratele fapte. Aşa că, domnule Holmes, vă implor să-mi 


spuneţi exact ce s-a întâmplat şi ce urmări vor fi. Spuneţi-mi tot, 
domnule Holmes. Nu păstraţi tăcerea în interesul clientului 
dumneavoastră, pentru că, vă asigur, interesele lui ar fi cel mai 
bine servite dacă aveţi încredere în mine... doar dacă şi-ar da 
seama de asta. Ce era acest document care a fost furat? 

— Doamnă, ceea ce mă rugaţi este imposibil. 

Femeia suspină şi-şi îngropă faţa în palme. 

— Trebuie să  înţelegeţi, doamnă. Dacă soțul 
dumneavoastră consideră că este mai bine să nu vă spună nimic 
în legătură cu acest subiect, este de competenţa mea, care am 
aflat adevărul doar în urma angajamentului profesional de a 
păstra taina, să vă spun eu ceea ce el v-a ascuns? Nu este drept 
să-mi cereţi asta. Pe el trebuie să îl întrebaţi. 

— L-am întrebat. Am apelat la dumneavoastră în ultimă 
instanţă. Dar fără să-mi spuneţi nimic concret, domnule Holmes, 
mi-aţi face un serviciu dacă m-aţi lămuri asupra unui aspect. 

— Care este, doamnă? 

— Cariera politică a soţului meu va avea de suferit în 
urma acestui incident? 

— Păi, doamnă, dacă lucrurile nu se îndreaptă, va avea 
un efect foarte nefericit. 

— Ah! 

Trase aer în piept ca şi cum i s-ar fi clarificat dubiile. 

— Incă o întrebare, domnule Holmes. După o expresie 
scăpată de soţul meu în urma şocului provocat de dezastru, am 
înţeles că pierderea acestui document ar putea avea teribile 
consecinţe la nivel public. 

— Dacă aşa a spus, eu nu pot nega. 

— De ce natură sunt? 

— Nu, doamnă, din nou mă întrebaţi mai mult decât vă 
pot răspunde. 

— Atunci, nu vă voi mai răpi timpul. Domnule Holmes, nu 
vă pot învinovăţi că aţi refuzat să-mi spuneţi mai multe, iar 
dumneavoastră sunt sigură ca nu veţi gândi ce este mai rău 
despre mine pentru că am vrut, chiar împotriva dorinţei soţului 
meu, să împărtăşesc necazurile lui. Incă o dată vă rog să nu 
spuneţi nimic despre vizita mea. 

Ne mai privi o dată de la uşă şi am văzut din nou acel 
chip chinuit, ochii speriaţi şi gura trasă. 

Apoi a plecat. 


— Ei bine, Watson, sexul frumos este specialitatea ta, 
spuse Holmes zâmbind când foşnetul din ce în ce mai slab al 
fustelor fu acoperit de zgomotul făcut de uşa închisă. Ce joc juca 
frumoasa doamnă? Ce voia de fapt? 

— Desigur că vorbele ei au fost cât se poate de clare şi 
neliniştea sa, autentică. 

— Hmm! Gândeşte-te la înfăţişarea ei, Watson — la 
comportamentul ei, la nervozitatea înăbuşită, la nelinişte, la 
tenacitatea cu care mi-a pus întrebările. Ţine minte că provine 
dintr-o castă care nu-şi arată cu uşurinţă sentimentele. 

— Cu siguranţă că a fost profund mişcată. 

— Aminteşte-ţi, de asemenea, sinceritatea absolut bizară 
cu care m-a asigurat că cel mai bine pentru soţul ei ar fi ca ea 
să ştie totul. Ce a vrut să spună cu asta? Şi cred că ai observat, 
Watson, cum a făcut ca lumina să-i vină din spate. Nu a vrut să-i 
vedem expresiile. 

— Da, a ales singurul scaun din cameră. 

_ — Şi totuşi, motivele femeilor sunt atât de impenetrabile. 
Iti aminteşti de femeia de la Margate pe care am suspectat-o din 
acelaşi motiv? Cum poţi clădi un argument pe asemenea nisipuri 
mişcătoare? Cea mai neînsemnată mişcare a lor poate însemna 
orice sau cel mai fantastic comportament poate depinde de un 
ac de păr sau de un ondulator. Dar... la revedere, Watson! 

— Pleci? 

— Da; voi pierde vremea pe strada Godolphin cu prietenii 
noştri din poliţie. Răspunsul problemei noastre se află la 
Eduardo Lucas, deşi trebuie să recunosc că nu am nici cea mai 
vagă bănuială care ar putea fi acesta. O greşeală majoră este să 
teoretizezi înaintea faptelor. Tu, dragul meu Watson, stai de 
gardă şi primeşte-i pe noii musafiri. Voi veni la prânz, dacă pot. 

In acea zi şi în următoarele două, Holmes s-a aflat în 
starea aceea pe care prietenii lui o numesc tăcută, iar ceilalţi, 
ursuză. Venea şi pleca, fuma fără încetare, cânta arii la vioară, 
se adâncea în gânduri, devora sandviciuri la ore neobişnuite şi 
de-abia dacă răspundea la ocazionalele întrebări pe care i le 
puneam. Imi era clar că lucrurile nu mergeau bine cu el sau cu 
ancheta lui. Nu voia sa spună nimic despre caz şi din ziar am 
aflat detalii despre investigaţie şi despre arestarea şi apoi 
eliberarea lui John Mitton, valetul decedatului. Legistul a conchis 
că fusese o crimă cu premeditare, dar făptaşii au rămas la fel de 


necunoscuţi ca până atunci. Nu se sugera niciun motiv. Camera 
era plină de obiecte de valoare, dar niciunul nu fusese luat. Nu 
se umblase în hârtiile mortului. Au fost examinate atent şi 
demonstrau că era un student abil la politică internaţională, un 
bârfitor neobosit, un lingvist remarcabil şi un pasionat de 
scrierea scrisorilor. Era în relaţii cordiale cu politicieni de elită 
din mai multe ţări. Dar nimic senzaţional nu a fost găsit printre 
documentele din sertare. Cât despre relaţiile lui cu femeile, 
păreau să fi fost promiscue, dar superficiale. Avea multe 
cunoştinţe feminine, dar puţine prietene şi niciuna pe care s-o 
iubească. Avea obiceiuri normale, se purta inofensiv. Moartea lui 
era un mister absolut şi părea ca aşa va rămâne. 

Cât despre arestarea valetului John Mitton, a fost un gest 
de disperare datorat lipsei unei alternative. Dar nu au putut fi 
susţinute argumente împotriva lui. În seara aceea fusese în 
vizită la nişte prieteni din Hammersmith. Alibiul era complet. 
Este drept că a plecat spre casă la o oră care ar fi permis 
întoarcerea lui la Westminster înainte de descoperirea crimei, 
dar explicaţia lui cum că ar fi mers pe jos o parte din drum 
părea destul de credibilă, ţinând cont că era o noapte frumoasă. 
Ajunsese la ora douăsprezece şi părea să fi fost copleşit de 
neaşteptata tragedie. Intotdeauna se înţelesese bine cu 
stăpânul lui. 

Mai multe dintre obiectele decedatului — în special o 
cutie cu lame de ras — au fost găsite printre lucrurile personale 
ale valetului, dar el a explicat că fuseseră cadouri de la răposat, 
iar menajera a confirmat povestea. Mitton lucra de trei ani la 
Lucas. De remarcat este faptul că Lucas nu-l luase pe Mitton cu 
el pe continent. Câteodată, vizita Parisul trei luni consecutiv, dar 
Mitton era lăsat să aibă grijă de casa din strada Godolphin. Cât 
despre menajeră, ea nu auzise nimic în noaptea crimei. Dacă 
stăpânul avusese un musafir, atunci l-a primit singur. 

Aşadar, din câte am citit în ziare, misterul rămăsese trei 
dimineţi la rând. Dacă Holmes ştia mai multe, atunci ţinea totul 
pentru el, dar, din moment ce mi-a spus că inspectorul Lestrade 
îi spunea tot ce ştia despre caz, am fost convins că era la curent 
cu fiecare descoperire. In cea de-a patra zi apăru o telegramă 
lungă de la Paris, care părea să fie soluţia întregii probleme. 

„Daily Telegraph“ relata: 


Poliția pariziană a făcut o descoperire care luminează 
cazul tragicului destin al domnului Eduardo Lucas, care a murit 
violent lunea trecută în strada Godolphin, Westminster. Cititorii 
noştri îşi vor aminti că decedatul a fost găsit înjunghiat în 
camera sa şi că suspiciunile au căzut pe valetul său, care însă a 
dovedit că avea alibi. leri, o doamnă, cunoscută sub numele de 
Henri Fournaye, locuind într-o vilă mică din Rue Austerlitz, a fost 
reclamată autorităţilor de servitorii ei caftind nebună. În urma 
unei examinări, s-a demonstrat că, într-adevăr, căpătase o 
formă de manie periculoasă şi permanentă. In urma anchetei, 
poliția a descoperit că doamna Henri Fournaye tocmai se 
întorsese martea trecută dintr-o călătorie la Londra şi sunt 
dovezi care o pun în legătură cu crima de la Westminster. 
Comparând fotografiile, s-a demonstrat că domnul Henri 
Fournaye şi Eduardo Lucas erau una şi aceeaşi persoană şi, nu 
se ştie din ce motiv, a dus o viață dublă, la Londra şi Paris. 

Doamna Fournaye, care este creolă, este o persoană 
extrem de irascibilă şi a suferit în trecut nişte atacuri de gelozie 
care au degenerat în nebunie. S-a crezut că, într-o criză din 
aceasta, a comis oribila crimă care a făcut atâta senzaţie în 
Londra. Incă nu s-au descoperit acţiunile ei de luni seara, dar, 
fără îndoială, o femeie care corespundea semnalmentelor ei a 
atras atenția marti dimineață, la gara din Charing Cross, având 
în vedere apariția ei excentrică şi violența gesturilor ei. Prin 
urmare, este posibil ca omorul să fi fost înfăptuit într-un 
moment de nebunie, iar efectul acestuia să fie ieşirea din minţi 
a femeii, în prezent este incapabilă să relateze coerent vreo 
întâmplare din trecut şi doctorii nu au speranţe că îi va reveni 
judecata. Sunt dovezi care susțin că, luni seara, o femeie, care 
ar fi putut fi doamna Fournaye, a fost văzută supraveghind casa 
din strada Godolphin. 


— Ce părere ai despre asta, Holmes? 

Am citit relatarea în timp ce el îşi termina micul dejun. 

— Dragul meu Watson, spuse el ridicându-se de la masă şi 
mergând de-a lungul camerei. Eşti foarte răbdător, dar, dacă nu 
ţi-am spus nimic în ultimele trei zile, este pentru că nu am ce 
să-ţi spun. Chiar şi acum, raportul acesta de la Paris nu ne ajută 
prea mult. 

— Desigur, a clarificat moartea bărbatului. 


— Moartea bărbatului este un simplu incident — un 
episod banal — în comparaţie cu adevărata noastră sarcină, 
care este descoperirea acestui document şi salvarea Europei de 
la o catastrofă. Un singur lucru important s-a întâmplat în 
ultimele trei zile, şi anume că nimic nu s-a întâmplat. Primesc 
rapoarte de la guvern aproape din oră în oră şi este cert că 
niciunde în Europa nu sunt semne de necazuri. Actim, dacă 
scrisoarea ar fi libera — nu, NU POATE fi liberă... Dar, dacă nu 
este liberă, unde poate fi? Cine o are? De ce este reţinută? 
Astea sunt întrebările care mă rod. A fost într-adevăr o 
coincidenţă că Lucas a fost ucis în aceeaşi noapte când a 
dispărut scrisoarea? Scrisoarea a ajuns vreodată la el? Dacă da, 
de ce nu este printre documentele lui? Soţia asta nebuna a lui o 
fi luat-o cu ea? Dacă da, este în casa ei din Paris? Cum aş putea 
s-o caut fără să atrag suspiciunile poliţiei franceze? Dragul meu 
Watson, avem de-a face cu un caz în care legea este la fel de 
periculoasă pentru noi ca şi criminalii. Toţi ne sunt împotrivă şi 
totuşi interesele sunt colosale. Dacă reuşesc să-l rezolv, va fi 
apogeul carierei mele. Ah, iată ultimele veşti de pe front! 

Privi în grabă biletul ce-i fu înmânat. 

— Poftim!, se pare că Lestrade a descoperit ceva 
interesant. Pune-ţi pălăria, Watson, şi să facem împreună o 
plimbare la Westminster. 

Era prima mea vizită pe scena crimei. O casa înaltă, 
sumbră, îngustă, ordonată, solidă şi formală, ca şi secolul care i- 
a dat naştere. Lestrade, cu trăsăturile lui de buldog, ne privea 
de la fereastra frontală şi ne-a primit călduros când un ofiţer 
înalt ne-a deschis uşa şi ne-a poftit înăuntru. Camera în care am 
fost poftiţi era aceeaşi în care fusese comisă crima, dar acum nu 
mai erau urme, cu excepţia unei pete urâte, neregulate, de pe 
covor. Covorul acesta era unul mic, pătrat, aşezat în centrul 
camerei, înconjurat de o podea lata de lemn, frumoasă, pe stil 
vechi, cu fragmente foarte lustruite. Deasupra şemineului se 
afla o magnifică panoplie cu arme, dintre care una fusese 
folosită în acea tragica noapte. Lângă geam era un birou 
somptuos şi fiecare detaliu al apartamentului — tablourile, 
covoarele, draperiile — demonstra un gust pentru lux cu 
puternice accente feminine. 

— Ai văzut veştile de la Paris?, întrebă Lestrade. 

Holmes dădu afirmativ din cap. 


— Se pare că prietenii noştri francezi au dat lovitura de 
data asta. Fără îndoială că este aşa cum au spus. A auzit bătăi 
în uşă - o vizită-surpriză bănuiesc, pentru că era un tip izolat. A 
poftit-o înăuntru... nu putea s-o lase în stradă. Ea i-a spus cum i- 
a dat de urmă, i-a reproşat totul şi, de la una la alta, a ales să 
pună capăt conflictului cu acel pumnal. Totuşi, nu s-a petrecut 
totul dintr-odată, pentru că scaunele astea erau mutate acolo şi 
el avea unul în mână de parcă ar fi încercat s-o ţină la distanţă 
cu el. Asta este clar, ca şi cum am fi văzut cu ochii noştri 
întâmplarea. 

Holmes ridică din sprâncene. 

— Şi totuşi, ai trimis după mine? 

— A, da. asta este altă problemă... O banalitate, dar genul 
de lucruri care te interesează... Ştii, ciudat, e ceea ce ai numi 
bizarerie. Nu are nicio legătură cu principalul eveniment... nu 
poate avea legătură. 

— Atunci, ce este? 

— Ştii că după o astfel de crimă avem grija să păstrăm 
lucrurile în poziţia în care le găsim. Nimic nu a fost mişcat. Zi şi 
noapte au fost aici ofiţeri de serviciu. În dimineaţa aceasta, 
întrucât bărbatul a fost înmormântat şi investigația a luat sfârşit 
— în ceea ce priveşte camera asta —, ne-am gândit să facem 
puţină ordine. Vezi, covorul acesta nu este fixat; doar stă 
deasupra. Am avut ocazia să-l ridicăm. Am găsit... 

— Da? Ai găsit... 

Chipul lui Holmes era tensionat de nerăbdare, 

— Ei bine, cred că nu ai ghici niciodată ce am găsit. Vezi 
pata aceea de pe covor? Trebuie să se fi scurs mult sânge, nu? 

— Fără îndoială. 

— Ei bine, vei fi surprins să afli că pe podeaua de lemn alb 
nu era nicio pată. 

— Nicio pată?i Dar trebuie... 

— Da, aşa s-ar zice. Dar este cert că nu era nicio pată. 

Apucă de colţul covorului şi, dându-l la o parte, ne arată 
că într-adevăr era aşa cum spunea. 

— Dar pe dedesubt este la fel de pătată. Trebuie să fi 
lăsat o urmă. 

Lestrade chicoti satisfăcut pentru că-l uimise pe celebrul 
expert. 


— Acum îţi voi arăta explicaţia. EXISTA o a doua pată, dar 
nu corespunde primei pete. Vezi şi singur. 

Vorbind, întoarse o altă bucată de covor şi dezvălui o 
pată mare, purpurie, pe suprafaţa albă, pătrată a podelei cam 
demodate. 

— Ce spuneţi despre asta, domnule Holmes? 

— Dar este simplu. Cele două corespund, însă covorul a 
fost întors invers. Întrucât este pătrat şi nefixat, s-a rezolvat 
repede. 

— Domnule Holmes, poliţia nu avea nevoie de 
dumneavoastră să-i spuneţi că a fost întors invers covorul. Asta 
este destul de clar pentru că petele sunt una peste cealaltă... 
dacă pui covorul aşa. Dar ceea ce vreau eu să ştiu este cine a 
inversat covorul şi de ce? 

După chipul rigid al lui Holmes mi-am dat seama că 
simţea o nelinişte interioară. 

— Ascultă aici, Lestrade, spuse el. Ofiţerul din hol a 
supravegheat locul acesta tot timpul? 

— Da. 

— Atunci, ascultă sfatul meu. Examinează-l cu grijă, nu în 
prezenţa noastră. Noi vom aştepta aici. Tu ia-l în camera din 
spate. Cel mai probabil, vei scoate de la el o mărturie. Intreabă-l 
cum a îndrăznit să primească oameni şi să-i lase singuri în 
camera aceasta. Nu-l întreba dacă aşa a făcut, lasă-l să creadă 
că ştii că-i aşa. Spune-i că ŞTII că a fost cineva aici. Forţează-i 
mâna. Singura lui şansă de a fi iertat este să mărturisească. Fă 
cum ţi-am spus! 

— Pentru numele Sfântului George, dacă ştie, scot eu 
totul de la el!, strigă Lestrade. 

Se duse ţintă în hol şi, câteva minute mai târziu, vocea lui 
se auzea ţipând din camera din spate. 

— Acum, Watson, hai, acum e acum!, strigă Holmes plin 
de nerăbdare. . 

Toată forţa demonică a bărbatului, mascată în spatele 
neliniştii lui, izbucni într-un paroxism de energie. 

Smulse preşul de pe jos şi intr-o secundă fu în patru labe, 
încercând fiecare pătrat de lemn de dedesubt. Unul se răsturnă 
când Holmes împinse cu degetele o margine a lui. Se deschise 
ca un capac al unei cutii. 


Apăru o cavitate neagră. Holmes îşi introduse mâna 
nerăbdătoare înăuntru şi o scoase cu un rânjet amar de furie şi 
dezamăgire. Era goală. 

— Repede, Watson, repede! Pune-l la loc! 

Capacul de lemn fu pus la loc şi preşul tocmai fusese 
îndreptat când vocea lui Lestrade se auzi pe hol. Îl găsi pe 
Holmes sprijinindu-se nonşalant de polita căminului, calm şi 
resemnat, încercând să-şi ascundă dorinţa ireprimabilă de a 
căsca. 

— Regret că v-am lăsat să mă aşteptaţi, domnule Holmes. 
Vad că sunteţi plictisit de moarte de toată această situaţie. Ei 
bine, a mărturisit. Vino aici, MacPherson, Spune-le şi domnilor 
despre purtarea ta, care nu are nicio scuză. 

Ofiţerul masiv, foarte ruşinat şi pocăit, intră în cameră. 

— N-am vrut să fac rău, domnule. Tânăra a venit ieri-se 
ară la uşă... Greşise casa. Pe urmă am început să vorbim. Eşti 
cam singur când stai aici toată ziua de pază. 

— Şi ce s-a întâmplat pe urmă? 

— A vrut să vadă unde a fost comisă crima... A ziS că a 
citit despre asta în ziar. Era o tânără foarte respectabilă, vorbea 
frumos şi n-am văzut niciun rău în a o lăsa să privească puţin. 
Când a văzut pata de pe covor, a căzut pe podea şi parcă era 
moartă. Am fugit în spate şi am adus nişte apă, dar nu şi-a 
revenit. Pe urmă m-am dus după colţ, la „Ivy Plant”, să iau nişte 
coniac şi, până să vin eu înapoi, tânăra îşi revenise şi fugise... 
ruşinată şi îndrăznesc să spun că nu a avut curajul să dea ochii 
cu mine. 

— Şi ce-i cu preşul acela mutat? 

— Desigur, domnule, era puţin mutat când am venit 
înapoi. Vedeţi dumneavoastră, ea a căzut pe covor şi dedesubt 
este o podea lustruită, iar preşul nu este fixat. L-am îndreptat eu 
după aceea, 

— Asta ca să te înveţi minte că nu poţi să mă înşeli, ofiţer 
MacPherson, spuse Lestrade cu demnitate. Desigur, te-ai gândit 
că nu se va descoperi niciodată ce ai făcut în timpul serviciului 
şi totuşi, o simplă privire la acel covor a fost îndeajuns să mă 
convingă că cineva a intrat în cameră. Norocul tău că nu lipseşte 
nimic, pentru că altfel te trezeai în stradă! Domnule Holmes, îmi 
cer scuze că v-am chemat până aici doar pentru aşa ceva, dar 


m-am gândit la faptul că cea de-a doua pată nu corespundea cu 
prima şi poate asta v-ar interesa. 

— Desigur, a fost foarte interesant. Ofiţer, femeia aceea a 
venit o singură dată? 

— Da, domnule, doar o dată. 

— Cine era? 

— Nu-i ştiu numele, domnule. Răspundea unui anunţ 
pentru o dactilografă şi a nimerit la altă casă... O tânără foarte 
plăcută şi amabilă, domnule. 

— Înaltă? Frumoasă? 

— Da, domnule, era o tânără foarte bine făcută. Cred că 
se poate spune că era frumoasă. Unii ar spune că era foarte 
frumoasă. „Vai, domnule poliţist, lăsaţi-mă să mă uit un pic!“, 
mi-a spus. Era drăguță, măgulitoare, cum aţi spune 
dumneavoastră, şi m-am gândit că nu fac niciun rău dacă o las 
să bage capul pe uşă. 

— Cum era îmbrăcată? 

— Obişnuit, domnule... O manta lungă până-n pământ. 

— Cât era ceasul? 

— Tocmai se însera. Când m-am întors cu coniacul, se 
aprindeau felinarele. 

— Foarte bine, spuse Holmes. Hai, Watson, cred că avem 
o treabă mai importantă în altă parte. 

Am părăsit casa. 

Lestrade rămase în cameră, în timp ce ofiţerul, regretând 
cele întâmplate, ne deschise uşa să ieşim. 

Holmes se întoarse pe scări şi ridică ceva în mână. 
Ofiţerul privi îndelung. 

— Doamne, Dumnezeule!, strigă el uimit. 

Holmes îi puse degetul la gură, băgă la loc mâna în 
buzunarul de la piept şi, pe când ieşeam în stradă, izbucni în 
râs. 

— Excelent!, spuse el. Hai, amice Watson, se trage cortina 
pentru ultimul act. Vei fi mulţumit să afli că nu va fi război, că 
strălucita carieră a domnului Trelawney Hope nu va avea de 
suferit, că suveranul nu va fi pedepsit pentru indiscreţia lui, că 
prim-ministrul nu se va confrunta cu complicaţii la nivel 
european şi că, doar cu puţin tact şi iscusinţă din partea 
noastră, nimeni nu va avea de suferit în urma acestui incident 
care putea fi foarte urât. 


Eram plin de admiraţie pentru acest om extraordinar. 

— L-ai rezolvat!, am strigat eu. 

— Nu chiar, Watson. Sunt câteva aspecte la fel de 
necunoscute ca înainte. Dar avem atâtea încât va fi numai vina 
noastră dacă nu găsim restul. Mergem direct pe Whitehall 
Terrace ca să desluşim totul. 

Când am ajuns la reşedinţa secretarului european, 
Holmes a întrebat de doamna Hilda Trelawney Hope. Am fost 
poftiţi în salon. 

— Domnule Holmes!, spuse doamna şi faţa i se înroşi de 
indignare, este foarte nedrept şi deloc generos din partea 
dumneavoastră. V-am explicat că doresc să păstrez secretă 
vizita mea la dumneavoastră, altfel soţul meu ar crede că mă 
amestec în treburile sale. Şi totuşi, dumneavoastră mă 
compromiteţi venind aici şi arătând astfel că între noi există 
relaţii profesionale. 

—Din păcate, doamnă, nu am avut de ales. Am fost 
angajat să recuperez un document extrem de important. Prin 
urmare, doamnă, trebuie să vă rog să fiţi drăguță să mi-l 
înmânaţi. 

Doamna sări în picioare şi toată culoarea din obraji 
dispăru deodată de pe chipul ei frumos. Ochii îi luceau, se 
clătina, încât am crezut că va leşina. Apoi, cu un efort deosebit, 
îşi reveni de pe urma şocului şi pe chipul ei îşi făcură loc uimirea 
imensă şi indignarea. 

— Dumneavoastră... dumneavoastră, domnule Holmes, 
mă jigniţi! 

— Haideţi, doamnă, este inutil. Daţi-mi scrisoarea. 

Ea se repezi spre sonerie. 

— Valetul vă va pofti afară. 

— Doamnă Hilda, nu sunaţi. Dacă sunaţi, toate sincerele 
mele eforturi de a evita un scandal vor fi spulberate. Daţi-mi 
scrisoarea şi totul va fi în regulă. Dacă o sa cooperaţi cu mine, 
pot aranja totul. Dacă nu cooperaţi, ei bine, va trebui să vă 
demasc. 

Ea stătea sfidătoare, un chip de regina, cu privirea fixată 
pe ochii lui de parcă ar fi putut sa-i citească în suflet. Tinea 
mâna pe sonerie, dar se abţinu şi nu sună. 


— Încercaţi sa mă speriaţi. Nu este frumos din partea unui 
bărbat să vină aici şi să bage spaima într-o femeie, domnule 
Holmes. Spuneţi că ştiţi ceva. Ce anume ştiţi? 

— Va rog să luaţi loc, doamnă. O să vă loviți dacă leşinaţi. 
Nu voi vorbi până nu luaţi loc. Mulţumesc. 

— Aveţi cinci minute la dispoziţie, domnule Holmes. 

— Unul este de-ajuns, doamnă Hilda. Ştiu despre vizita 
dumneavoastră la Eduardo Lucas, ştiu că i-aţi dat acest 
document, ştiu despre ingenioasa dumneavoastră revenire de 
aseară în acea camera şi ştiu cum aţi luat scrisoarea din 
ascunzătoarea de sub covor. 

Ea îl privi cu faţa pământie şi înghiţi de două ori înainte sa 
poată vorbi. 

— Sunteţi nebun, domnule Holmes... sunteţi nebun!, 
strigă ea într-un sfârşit. 

E| scoase din buzunar o bucată mică de carton. Era chipul 
unei femei tăiat dintr-un portret. 

— Am păstrat asta pentru că m-am gândit că mi-ar fi de 
folos, spuse el. Polițistul v-a recunoscut. 

Femeia scoase im suspin şi capul îi căzu pe spate. 

— Haideţi, haideţi, doamnă Hilda! Aveţi scrisoarea. 
Situaţia încă mai poate fi îndreptată. Nu doresc să vă aduc 
necazuri. Sarcina mea ia sfârşit în momentul în care returnez 
soţului dumneavoastră scrisoarea pierdută. Ascultaţi-mă şi fiţi 
sinceră cu mine; este singura dumneavoastră şansă. 

Curajul ei era admirabil. Nici acum nu se dădea bătută. 

— Vă spun din nou, domnule Holmes, ca imaginaţia 
dumneavoastră... 

Holmes se ridica de pe scaun. 

— Imi pare rău pentru dumneavoastră, doamnă Hilda. Am 
făcut tot ce ara putut pentru dumneavoastră; văd că totul a fost 
în van. 

Sună la sonerie. Valetul intră. 

— Domnul Trelawney Hope e acasă? 

— Va veni, domnule, la unu fără un sfert. 

Holmes se uita la ceas. 

— Incă un sfert de oră, spuse el. Foarte bine, voi aştepta. 

De-abia închisese valetul uşa după el, că doamna Hilda 
se aruncă în genunchi la picioarele lui Holmes, cu mâinile 
întinse, chipul ei frumos privind în sus, udat de lacrimi. 


— Ah, domnule Holmes, cruţaţi-mă! Cruţaţi-mă!, imploră 
ea. Pentru numele lui Dumnezeu, nu-i spuneţi! II iubesc atât de 
mult! N-aş putea să-i fac vreun rău şi ştiu că asta va frânge 
mima lui nobilă. 

Holmes o ajută să se ridice. 

— Doamnă, mă bucur că v-aţi revenit, chiar dacă în ultimul 
moment. Nu avem nicio secundă de pierdut. Unde este 
scrisoarea? 

Ea fugi spre un birou, îl descuie şi scoase un plic lung, 
albastru. 

— lat-o, iat-o, domnule Holmes. Îmi doresc să n-o fi văzut 
niciodată! 

— Cum o putem înapoia?, mormăi Holmes. Repede, 
repede, trebuie să găsim un mod! Unde este cutia cu acte? 

— Tot în dormitorul lui. 

— Ce noroc! Repede doamnă, aduceţi-o aici! 

O secundă mai târziu, femeia apăru cu o cutie plată şi 
roşie în mână. 

— Cum aţi deschis-o înainte? Aveţi o altă cheie? Da, 
desigur că aveţi. Deschideţi-o! 

Doamna Hilda scoase din sân o cheie mică. Cutia se 
deschise. Era plină cu documente. Holmes vâri plicul albastru 
adânc între ele, între foile unui alt document. Cutia fu închisă, 
încuiată şi pusă la loc în dormitor. 

— Acum suntem pregătiţi, spuse Holmes; încă mai avem 
zece minute. Acum, doamnă Hilda, îmi veţi povesti sincer 
adevăratul sens al acestei poveşti extraordinare. 

— Domnule Holmes, vă voi spune tot, striga femeia. Ah, 
domnule Holmes, mai bine mi-aţi tăia mâna dreaptă decât să-i 
pricinuiesc un moment de supărare! Nu există femeie în Londra 
care să-şi iubească soţul mai mult ca mine şi, cu toate astea, 
dacă ar şti ce am făcut — ce am fost obligată sa fac — nu m-ar 
ierta niciodată, pentru că este un om atât de onorabil încât nu 
poate uita sau ierta o greşeala a altcuiva. Ajutaţi-mă, domnule 
Holmes! Fericirea mea, fericirea lui, înseşi vieţile noastre sunt în 
primejdie. 

— Repede doamnă, se scurge timpul! 

— Este vorba despre o scrisoare de-a mea, domnule 
Holmes. O indiscretă scrisoare dinaintea căsătoriei mele — o 
scrisoare nebuneasca, o scrisoare a unei fete impulsive, 


iubitoare. N-am avut intenţii rele, doar el ar fi considerat-o 
criminală. Dacă ar fi citit scrisoarea aceea, încrederea lui ar fi 
fost pentru totdeauna distrusă. Au trecut ani buni de când am 
scris-o. Am crezut ca toată treaba a fost uitata. Apoi am aflat de 
la bărbatul acesta, Lucas, că ajunsese în mâinile lui şi că avea 
de gând s-o arate soţului meu. L-am rugat să aibă milă. Mi-a 
spus că îmi va înapoia scrisoarea doar dacă îi aduc din cutia cu 
acte a soţului meu un anumit document pe care mi l-a descris. 
Avea un spion în birou care îi spusese de existenţa lui. M-a 
asigurat că soţul meu nu va păţi nimic. Puneţi-va în situaţia 
mea, domnule Holmes! Ce era să fac? 

— Să mărturisiţi soţului dumneavoastră totul. 

— N-am putut, domnule Holmes, n-am putut! Pe de-o 
parte, ar fi însemnat nenorocire; pe de altă parte, oricât de 
groaznic ar fi părut să iau documentul soţului meu, în ceea ce 
priveşte politica, nu-mi dau seama de consecinţe, pe când în 
ceea ce priveşte dragostea şi încrederea, totul îmi părea foarte 
clar. Am făcut-o, domnule Holmes! Am luat un mulaj după cheia 
lui; bărbatul acesta, Lucas, mi-a făcut o dublură. Am deschis 
cutia cu acte, am scos documentul şi i l-am dus în strada 
Godolphin. 

— Ce s-a întâmplat acolo, doamna? 

— Am bătut la uşă aşa cum stabiliserăm. Lucas a deschis. 
L-am urmat în camera lui lăsând uşa întredeschisă în urma mea, 
pentru că mă temeam să fiu singură cu el. Imi aduc aminte ca 
era o femeie afară când am intrat. Noi am terminat repede. El 
avea scrisoarea mea pe birou; eu i-am dat documentul. El mi-a 
dat scrisoarea. In acel moment s-a auzit un zgomot la uşă. Erau 
paşi pe hol. Lucas a întors repede covorul, a pus documentul 
într-o ascunzătoare de acolo şi a acoperit la loc. Ceea cea 
urmat seamănă cu un coşmar. Am imaginea unui chip întunecat, 
disperat, vocea unei femei care strigă în franceza: „N-am 
aşteptat degeaba. In sfârşit, în sfârşit, te-am găsit cu ea!“. A 
avut loc o luptă crâncenă, l-am văzut pe el cu un scaun în mână, 
pe ea cu un cuţit. Am fugit din acel loc oribil, am fugit din casă şi 
de-abia a doua zi dimineaţă am aflat din ziar deznodământul 
terifiant. Noaptea aceea am fost fericită pentru că aveam 
scrisoarea şi nu realizasem încă ce mă aştepta. 

De-abia a doua zi dimineaţă mi-am dat seama că 
schimbasem un necaz cu altul. Tulburarea soţului meu, din 


momentul în care şi-a dat seama de dispariţia hârtiei, mi-a 
sfâşiat inima. De-abia m-am putut abţine să nu îngenunchez la 
picioarele lui, atunci şi acolo, şi să-i spun ce am făcut. Dar asta 
ar fi însemnat să mărturisesc. Am venit la dumneavoastră în 
dimineaţa aceea ca sa înţeleg ce ofensă adusesem prin purtarea 
mea. Din momentul în care mi-am dat seama, nu m-am mai 
gândit decât cum să fac să recuperez documentul soţului meu. 
M-am gândit că trebuie să fi rămas acolo unde l-a pus Lucas, 
pentru că a fost ascuns înainte ca acea femeie îngrozitoare să 
intre în cameră. Dacă nu ar fi venit ea, nu aş fi ştiut niciodată 
unde este ascunzătoarea lui. Dar cum să intru în cameră? Două 
zile la rând am stat şi am urmărit locul, dar uşa nu era niciodată 
lăsată deschisă. Aseară am făcut o ultimă încercare. Ce am 
făcut şi cum am reuşit ştiţi deja. Am adus hârtia cu mine şi m- 
am gândit s-o distrug, din moment ce nu aveam cum s-o 
înapoiez fără să-mi recunosc vina în faţa soţului meu. 
Dumnezeule, aud paşi pe scări! 

Secretarul european năvăli entuziasmat în cameră. 

— Aveţi veşti, domnule Holmes, aveţi veşti?, strigă el. 

— Am speranţe. 

— Ah, slavă Domnului! 

Chipul lui radia de fericire. 

— Prim-ministrul va lua prânzul cu mine. Poate împărtăşi 
şi el speranţele dumneavoastră? Are nervi de oţel şi, cu toate 
astea, ştiu ca de-abia dacă a dormit de când a avut loc acest 
eveniment teribil. Jacobs, vrei sa-l rogi pe prim-ministru să urce? 
Cât despre tine, draga mea, mă tem că este vorba despre 
politică. Vom veni şi noi în câteva minute în sufragerie. 

Prim-ministrul era abătut, dar, după strălucirea ochilor şi 
tremurul mâinilor lui osoase, mi-am dat seama că împărtăşea 
nerăbdarea colegului său mai tânăr. 

— Am înţeles că aveţi ceva de raportat, domnule Holmes. 

— Nimic pozitiv deocamdată, răspunse prietenul meu. Am 
cercetat peste tot pe unde s-ar fi putut afla şi sunt sigur că nu 
este niciun pericol. 

— Dar asta nu este îndeajuns, domnule Holmes. Nu 
putem trăi aşa ştiind că în orice moment ar putea izbucni o 
nenorocire. Trebuie să avem ceva sigur. 


— Am mari speranţe că o s-o găsim. De asta mă aflu aici. 
Cu cât mă gândesc mai mult, cu atât sunt mai convins că 
scrisoarea nu a părăsit niciodată această casă. 

— Domnule Holmesf 

— Da, da, dacă ar fi fost aşa, până acum totul ar fi fost 
făcut public. 

— Dar de ce ar lua-o cineva doar ca s-o ţină în casă? 

— Nu sunt convins că a luat-o cineva. 

— Atunci cum ar fi putut să dispară din cutia cu acte? 

— Eu, unul, nu sunt convins că a dispărut vreodată din 
cutia cu acte. 

— Domnule Holmes, v-aţi ales un moment foarte prost 
pentru a face glume. Vă asigur că a dispărut din cutie. 

— Aţi mai căutat în cutie de marţi dimineaţă? 

— Nu, nu a fost necesar. 

— Poate că nu aţi văzut-o. 

— Vă spun că este imposibil. 

— Dar eu nu sunt convins; lucrurile acestea se mai 
întâmplă. Presupun că mai sunt şi alte documente acolo. Poate 
că s-a amestecat printre ele. 

— Era deasupra. 

— Poate că cineva a zgâlţâit cutia şi i-a mutat locul. 

— Nu, nu, am scos totul afară. 

— Desigur, putem verifica, Hope, spuse premierul. 
Cheamă pe cineva să ne aducă de îndată cutia cu acte. 

Secretarul sună din clopoțel. 

— Jacobs, adu jos cutia mea cu acte. Este o mare pierdere 
de timp, se adresă apoi lui Holmes. Dar, dacă nimic altceva nu 
va mulţumeşte, aşa vom face. Mulţumesc, Jacobs; pune-o aici. 
Întotdeauna am ţinut cheia pe lanţul de la ceas. lată scrisorile, 
vedeţi? Scrisoarea de la lordul Merrow, raportul de la Sir Charles 
Hardy, un memorandum din Belgrad, o notă asupra taxelor 
ruso-germane pentru grâne, scrisoare de la Madrid, bilet de la 
lordul Flowers... Doamne, Dumnezeule!, ce este asta? Lord 
Bellinger! Lord Bellinger! 

Premierul smulse din mâna lui plicul albastru. 

— Da, asta este!... Şi scrisoarea este intactă. Holmes, te 
felicit! 


— Mulţumesc! Mulţumesc! Mis-a luat o piatră de pe inimă, 
dar este de neconceput, imposibil! Domnule Holmes, sunteţi 
un magician, un vrăjitor! De unde aţi ştiut că este acolo? 

— Pentru că nu era nicăieri. 

— Nu-mi vine să cred ochilor. 

Fugi disperat la uşă. 

— Unde este soţia mea? Trebuie să-i spun totul. S-a 
rezolvat. Hilda! Hilda!, i-am auzit noi vocea ţipând pe scări. 

Premierul îl privi pe Holmes cu ochi întrebători. 

— Haideţi, domnule, spuse el. Este ceva mai mult de atât. 
Cum a apărut scrisoarea înapoi în cutie? 

Holmes se îndepărtă, zâmbind, de privirea aprigă a acelor 
ochi minunati. 

— Avem şi noi secretele noastre diplomatice, spuse el 
luându-şi pălăria şi îndreptându-se spre uşă. 

Sfârşit 


Câinele din Baskerville 
Traducere şi note de Ileana lonescu 


1 
Domnul Sherlock Holmes 


În acea dimineaţă, domnul Sherlock Holmes, care, în 
afara cazurilor destul de frecvente când nu dormea nopţile, se 
trezea târziu, era aşezat în faţa mesei din living. Eu stăteam în 
picioare lângă şemineu, examinând bastonul uitat de vizitatorul 
nostru din ziua precedentă. Era un exemplar frumos, solid, 
terminat printr-o măciulie grea — unul dintre cunoscutele 
bastoane de lemn din Indochina, cu o greutate de plumb la cap. 

Imediat sub măciulie se afla un cerc aurit, lat de doi 
centimetri, purtând inscripţia şi data următoare: 


Dlui James Mortimer, prietenii săi de la C.C.H. -1884 


Acest baston semăna cu acelea de care se servesc medicii 
de modă veche. 

— Ei bine, Watson, îmi zice prietenul meu Holmes. la ce 
concluzii ai ajuns? 

Holmes era cu spatele la mine şi nimic nu-i putea sugera 
cu ce mă ocupam eu. 

— Cum de ştii ce fac? Cred că ai, într-adevăr, ochi la 
spate. 

— Nu, dar am în faţa mea o cafetieră din argint, lustruită 
ca o oglindă. Spune-mi, aşadar, ce îţi sugerează acest baston. 
Am avut ieri ghinionul să nu-l întâlnim pe proprietar şi, cum nu 
cunoaştem scopul vizitei sale, această bucată de lemn capătă o 
anumită importanţă. 

— Cred, am răspuns eu urmând cât puteam de bine 
metoda tovarăşului meu, că doctorul Mortimer trebuie să fie 
vreun medic bătrân, foarte ocupat şi foarte stimat, din moment 
ce aceia care-l cunosc i-au oferit această dovadă de simpatie. 

— Bine, aprobă Holmes, foarte bine! 

— Mai cred că este foarte probabil ca doctorul Mortimer 
să fie un medic de ţară care-şi vizitează bolnavii cel mai adesea 
pe jos. 

— De ce? 


— Pentru că acest baston, foarte frumos când era nou, mi 
se pare atât de uzat încât nu-l văd în mâinile unui medic de 
oraş. Uzura capătului din fier este dovada unei folosințe 
îndelungate. 

— O logică imbatabilă!, aprobă Holmes. 

— Şi apoi mai sunt aceste cuvinte: „Prietenii săi de la 
C.C.H.“. Bănuiesc că este vorba despre o societate de 
vânătoare... Probabil că doctorul i-a îngrijit pe câţiva dintre 
membrii acesteia, care, drept recunoştinţă, i-au oferit acest mic 
cadou. 

— Drept să spun, Watson, te întreci pe tine însuţi, făcu 
Holmes împingându-şi scaunul pentru a-şi aprinde o ţigară. 
Trebuie să-ţi mărturisesc că, în nici unul dintre rapoartele pe 
care ai binevoit să le redactezi despre umilele mele realizări, nu 
ai avut mai multă dreptate. Poate că nu eşti strălucitor tu însuţi, 
dar te consider un excelent călăuzitor spre lumină. Există 
oameni care, fără a avea geniu, au talentul de a-l stimula la 
ceilalţi. iți mărturisesc, dragă prietene, că îţi sunt îndatorat. 

Inainte, Holmes nu-mi vorbise niciodată aşa. 

Aceste cuvinte îmi făcură cea mai mare plăcere, pentru 
că, până atunci, indiferența lui atât faţă de prețuirea mea, cât şi 
faţă de eforturile depuse pentru a-i populariza metodele mă 
jignise. Mai mult, eram mândru de a-mi fi însuşit sistemul său, 
astfel încât să-i merit aprobarea atunci când îl aplicam. 

Holmes îmi luă bastonul din mâini şi îl examina, la rândul 
lui, câteva minute. Apoi, cu un interes trezit brusc, îşi lăsă 
ţigara, se apropie de fereastră şi îl privi din nou cu o lupă. 

— Interesant, deşi elementar, zise întorcându-se să se 
aşeze pe canapea, în colţul său preferat. Observ pe acest 
baston una sau două indicaţii pe baza cărora putem face nişte 
deducţii. 

— Mi-a scăpat cumva ceva?, am spus cu un aer lipsit de 
modestie. Nu cred că am neglijat vreun detaliu esenţial. 

— Mă tem, dragă Watson, că majoritatea concluziilor tale 
sunt greşite. Când spuneam că mă stimulezi, acest lucru 
însemna că, evidențiind greşelile tale, ajungeam, întâmplător, 
să descopăr adevărul... O, dar în acest caz nu te înşeli complet. 
Omul nostru este, cu siguranţă, un medic de ţară... şi merge 
mult pe jos. 

— Aveam deci dreptate. 


— Da, aici da. 

— Şi asta-i tot? 

— Nu, nu, dragă Watson... nu e tot. Sunt destul de multe 
lacune. Cred, de pildă, că un cadou făcut unui doctor se explică 
mai bine venind de la un spital decât de la o societate de 
vânătoare. Astfel, inițialele „C.C.“ fiind plasate înaintea celei 
care desemnează spitalul, cuvintele „Charing Cross“ se impun 
de la sine. 

— Poate. 

— Probabilităţile sunt în favoarea explicaţiei mele. Şi, 
dacă acceptăm această ipoteză, avem un nou temei care ne 
permite să reconstituim personalitatea vizitatorului nostru 
necunoscut. 

— Aşadar, presupunând că C.C.H. Înseamnă „Charing 
Cross Hospital”, ce mai putem deduce de aici? 

— Nu-ţi dai seama?... Cunoşti metoda mea... Aplic-o! 

— Singura concluzie evidentă este că omul nostru 
practica medicina la oraş înainte de a o practica la ţară. 

— Trebuie să avansăm mai mult cu presupunerile noastre. 
Urmează această pistă. Cu ce ocazie a fost oferit, cel mai 
probabil, acest cadou? Când au cotizat prietenii doctorului 
Mortimer ca să-i dea un suvenir? Bineînţeles, în momentul în 
care a părăsit spitalul pentru a se stabili... Ştim că a fost vorba 
de un cadou... Credem că a fost o trecere de la o slujbă la spital, 
la practicarea medicinei într-o comunitate rurală, în acest caz, 
îndrăznim prea mult dacă presupunem că acest cadou a fost cu 
ocazia acestei schimbări de situaţie? 

— Pare foarte plauzibil. 

— Acum vei observa că doctorul Mortimer nu aparţinea 
probabil personalului obişnuit al spitalului. Aceste slujbe nu se 
acordă decât primilor medici din Londra — şi aceia nu vor 
practica niciodată la ţară. Ce era el atunci? Un medic auxiliar... 
A plecat acum cinci ani... citeşte data de pe baston. Aşa că 
medicul tău grav, între două vârste, dispare în ceaţă, dragă 
Watson, şi, în locul lui, vedem cum apare un tânăr de vreo 
treizeci de ani, amabil, modest, imprecis, mai mare decât un 
terrier şi mai mic decât un mastiff> 


> Dog englezesc, dulău. 


Am surâs cu un aer incredul, în timp ce Holmes se lăsă pe 
canapea, trimițând în tavan câteva rotocoale de fum. 

— Nu pot controla această ultimă afirmaţie, am spus, dar 
nimic nu este mai simplu decât să facem rost de câteva 
informaţii despre vârsta şi antecedentele profesionale ale 
necunoscutului nostru. 

Am luat de pe un raft al bibliotecii anuarul medical şi am 
căutat litera M. Am găsit aici mai mulţi Mortimer, însă unul 
singur ar putea fi vizitatorul nostru. 

Am citit cu voce tare: 

— Mortimer, James, M.R.C.S.5,1882; Grimpen, Dartmoor, 
Devon. Medic intern între 1882 şi 1884 la spitalul din Charing 
Cross. Laureat al Premiului Jackson pentru un studiu de 
patologie comparată, intitulat: „Este ereditatea o boală?”. 
Membru corespondent al Societăţii patologice suedeze. A 
publicat „Câteva capricii ale atavismului“ (The Lancet, 1882), 
„Oare, progresăm?” (Journal of Pathologie, 1883). Medic 
autorizat pentru parohiile Grimpen, Thornsley şi High Barrow. 

— Ei, Watson, după cum vezi, nici vorbă despre vreo 
societate de vânătoare, zise Holmes cu un zâmbet şiret; avem 
totuşi un medic de ţară, aşa cum într-un mod subtil ai presupus, 
de altfel. Deducţiile mele se confirmă. Cât despre calificativele 
pe care le-am folosit, am spus, dacă mi-aduc bine aminte: 
amabil, modest şi distrat. Doar oamenii amabili primesc cadouri, 
doar un modest părăseşte Londra pentru a se retrage la ţară şi 
numai un distrat îşi lasă bastonul în loc de carte de vizită după 
ce a aşteptat o oră în salonul nostru. 

— Şi câinele?, reluai eu. 

— Câinele duce, de obicei, bastonul stăpânului său. 
Bastonul fiind greu, îl ţine de mijloc, cu putere. Priveşte urma 
colţilor! îţi va arăta că maxilarul este prea larg pentru un câine 
din rasa terrier şi prea îngust pentru rasa mastiff. Poate că 
este... da, este un caniş! 

În timp ce vorbea, Holmes se ridicase şi umbla cu paşi 
mari încoace şi încolo prin cameră. Se oprise în faţa ferestrei. 
Avea în glas un asemenea accent de convingere, că ridicai capul 
surprins. 


s Member of Royal College Surgeons — membru al 
Colegiului Regal al Chirurgilor. 


— Dragă prietene, cum poţi afirma asta? 

— Pentru simplul motiv că văd câinele la uşă şi iată 
stăpânul său sună... Rămâi şi tu, Watson, doctorul Mortimer este 
unul dintre confrații tăi, iar prezenţa ta îmi va fi poate utilă... Ce 
vânt îl aduce pe doctorul Mortimer, om de ştiinţă, la Sherlock 
Holmes, specialist în criminalistică?... Intraţi! 

Aşteptându-mă să văd tipul de medic de ţară pe care îl 
descrisesem, apariţia musafirului nostru a fost pentru mine o 
adevărată surpriză. 

Doctorul Mortimer era înalt, zvelt, cu un nas lung şi 
coroiat, care se revărsa între doi ochi cenuşii, pătrunzători, 
apropiaţi unul de altul şi care sclipeau în spatele ochelarilor de 
aur. Purta costumul tradiţional, dar oarecum neglijent, adoptat 
de cei din profesia lui; redingota era de culoare închisă şi 
pantalonii aveau franjuri. Deşi tânăr, spatele îi era deja rotunjit; 
mergea cu capul aplecat înainte şi pe chipul său se citea un aer 
de mare bonomie. 

Intrând, îşi văzu bastonul în mâinile lui Holmes şi înaintă 
cu o expresie de bucurie: 

— Este un cadou, nu-i aşa?, întrebă Holmes. 

— Da, domnule. 

— De la Spitalul Charing Cross? 

— De la câţiva prieteni pe care îi aveam acolo... Oferit cu 
ocazia căsătoriei mele. 

— Ah, drace, ce enervant poate fi!, replică Holmes 
clătinând din cap. 

Doctorul Mortimer, uşor uimit, clipi din ochi: 

— Ce este enervant? 

— Ați deranjat micile noastre deducţii... Aţi spus: 
căsătoria dumneavoastră? 

— Da, ca să mă căsătoresc, am părăsit spitalul... Voiam 
să îmi fac un cămin. 

— Ei, zise Holmes, la urma urmelor, nu ne-am înşelat cu 
mult... Şi acum, doctore Mortimer... 

— Nu, domnule! Domnul Mortimer şi atâta tot! Un simplu 
M.R.C.S. 

— Şi evident, un om cu spirit practic. 

— Oh, un simplu minus habens, un amator care strânge 
scoici pe malul marelui ocean necunoscut al ştiinţei. Vorbesc cu 
domnul Sherlock Holmes, nu-i aşa? 


— Da, iar acesta este prietenul meu, doctorul Watson. 

— Sunt bucuros să vă cunosc, domnule. Am auzit adesea 
pomenindu-se numele dumneavoastră şi al prietenului 
dumneavoastră. Mă interesaţi în mod deosebit, domnule 
Holmes. Rareori am avut ocazia să văd un craniu aşa de 
dolicocefalic ca al dumneavoastră şi protuberanţe supraorbitale 
atât de dezvoltate. Îmi permiteţi să îmi plimb degetul pe sutura 
dumneavoastră parietală? Un mulaj al craniului dumneavoastră, 
în aşteptarea piesei originale, ar putea împodobi un muzeu de 
antropologie. Departe de mine orice gând macabru! Dar râvnesc 
la craniul dumneavoastră! 

Holmes îi arătă un scaun musafirului nostru ciudat. 

— Sunteţi un entuziast al profesiei dumneavoastră, aşa 
cum eu sunt unul al profesiei mele, spuse. Ghicesc după 
arătătorul dumneavoastră că fumaţi ţigări. Nu vă jenaţi să 
aprindeţi una. 

Omul nostru scoase din buzunar hârtie şi tutun şi rulă o 
ţigară cu o dexteritate surprinzătoare. Avea degete lungi, la fel 
de agile şi de mobile ca antenele unei insecte. 

Holmes stătea tăcut, dar privirile sale, fixate cu 
încăpățânare asupra tovarăşului nostru neobişnuit, îmi 
dovedeau cât de mult îl interesa acesta. 

În sfârşit, Holmes vorbi. 

— Bănuiesc domnule, spuse el, că nu numai pentru a-mi 
examina craniul mi-ati făcut onoarea să mă vizitati ieri şi să 
reveniţi astăzi. 

— Nu, domnule, nu... deşi mă încântă examenul făcut. 
Domnule Holmes, am venit pentru că recunosc că nu sunt un 
om deosebit de descurcăreţ şi pentru că împrejurările m-au pus 
în faţa unei probleme pe cât de grave, pe atât de misterioase. 
Vă consider al doilea dintre cei mai abili experţi din Europa. 

— Aşa! Pot să vă întreb care este numele celui pe care îl 
aşezaţi pe primul loc?, zise Holmes cu puţină amărăciune. 

— Opera domnului Bertillon lasă cu siguranţă o profundă 
impresie asupra spiritului oricărui om îndrăgostit de precizia 
ştiinţifică. 

— Atunci, de ce nu-l consultaţi pe el? 

— M-am referit la precizia ştiinţifică. Însă, în ceea ce 
priveşte ştiinţa practică, nu sunteţi decât dumneavoastră. Sper, 
domnule, că nu v-am... 


— Putin, îl întrerupse Holmes. Domnule doctor, cred că, 
lăsând asta deoparte, ar fi bine să-mi explicaţi exact problema 
pentru rezolvarea căreia îmi cereţi ajutorul. 


2 
Blestemul familiei Baskerville 


Am în buzunar un manuscris, începu doctorul. 
— L-am zărit când aţi intrat, spuse Holmes. 
— Este foarte vechi. 

— Din secolul al XVIII-lea, numai dacă nu este fals. 

— Cum v-aţi dat seama? 

— În timp ce vorbeaţi, am întrezărit cinci-şase centimetri 
din el. Numai un detectiv nepriceput nu ar putea preciza, după 
aceasta, data unui document cu o aproximaţie de vreo zece ani. 
Aţi citit mica mea monografie pe această temă? Pe al 
dumneavoastră îl situez în anul 1730. 

— Datează exact din 1742, răspunse Mortimer scoțând 
manuscrisul din buzunar. Aceste hârtii mi-au fost încredințate de 
Sir Charles Baskerville, a cărui moarte tragică a produs recent o 
mare tulburare în Devonshire. Eram medicul şi, totodată, 
prietenul său. Cu un spirit superior, pătrunzător, practic, nu 
avea prea multă imaginaţie, cum, într-o mare măsură, nu am 
nici eu însumi. Totuşi, credea foarte serios în povestea din 
document şi această credinţă a lui l-a pregătit cu adevărat 
pentru genul de moarte care l-a lovit. 

Holmes luă manuscrisul şi îl deschise pe genunchi. 

— Vei vedea, Watson, că s-urile sunt, fără deosebire, lungi 
şi scurte. Este unul dintre cele câteva indicii care mi-au permis 
să precizez data. 

M-am uitat pe deasupra umărului său la hârtia 
îngălbenită şi la scrisul aproape şters. In antet era scris 
„Baskerville Hall“ şi dedesubt, cu cifre groase prost trasate, 
„1742“. 

— Văd că este vorba de o vrajă, zise Holmes. 

— Da, este relatarea unei legende care circulă despre 
familia Baskerville. 

— Credeam că vreţi să mă consultaţi asupra unui fapt 
mai modern şi mai precis. 

— Este foarte modern... Şi se referă la o problemă 
precisă, urgentă, care trebuie elucidată în douăzeci şi patru de 


ore. Dar acest manuscris este, incontestabil, legat de acest caz. 
Vi-I voi citi, cu permisiunea dumneavoastră. 

Holmes se înfundă în fotoliul sau, îşi împreună mâinile şi 
închise ochii, cu o atitudine de resemnare. 

Doctorul Mortimer îndreptă documentul spre lumină şi 
apoi citi cu o voce clară şi sonoră povestea ciudată care 
urmează: 


S-a vorbit adesea de Câinele din Baskerville. Fiind un 
descendent în linie directă al lui Hugo Baskerville şi aflând 
această poveste de la tatăl meu, care o aflase de la tatăl său, 
am scris-o sincer convins de veridicitatea ei. 

Aş vrea ca descendenții mei să creadă că aceeaşi 
dreptate care pedepseşte păcatele le poate şi ierta şi că nu 
există un blestem atât de îngrozitor încât sa nu-l poată 
răscumpăra căința, şi rugăciunile. 

Aş vrea ca, pentru mântuirea lor, nepoții mei să învețe nu 
să se teamă de urmările trecutului, ci să devină mai 
circumspecţți în viitor şi să se ferească de patimile 
dezgustătoare care au supus familia noastră la încercări atât de 
dureroase. 

In vremea marii noastre revoluții, conacul din Baskerville 
îi aparținea lui Hugo, purtând acelaşi nume, om nelegiuit şi 
destrăbălat. 

Vecinii săi i-ar fi putut ierta aceste defecte, căci de pe 
aceste plaiuri nu s-au ridicat niciodată sfinti, dar cruzimea şi 
desfrâurile sale deveniseră proverbiale în provincia noastră. 

Se întâmplă ca Hugo să se îndrăgostească (dacă nu 
cumva, în acest caz, folosirea acestui cuvânt n-ar face decât să-i 
deturneze sensul gingaş) de fiica unui fermier vecin. 
Domnişoara, rezervată şi cu o bună reputație, îl evita 
înspăimântată de prostul său renume. 

Intr-o seară, în ajun de Sf. Mihai, Hugo, în înțelegere cu 
cinci sau şase dintre tovarăşii săi de petrecere, merse la fermă 
şi o răpi pe tânăra fată în timp ce tatăl şi fratii ei lipseau de 
acasă. O aduseră la castel şi o închiseră într-un donjon, apoi 
coborâră să chefuiască până noaptea târziu, după cum aveau 
obiceiul, 

Sus în temniță, biata copilă tremura la auzul cântecelor şi 
blestemelor care urcau până la ea. In disperarea ei, încercă 


ceea ce i-ar fi făcut să se teamă pe cei mai curajoşi: cu ajutorul 
jederei care urca pe zid, se lăsă în jos de-a lungul burlanului şi o 
luă la fugă pe câmp, spre casa tatălui ei, care se afla cam la trei 
leghe. 

După ceva vreme, Hugo îşi lăsă prietenii pentru a-i duce 
puțină hrană prizonierei sale. 

Găsi colivia goală, căci pasărea îşi luase zborul. 

Deveni atunci parcă posedat de diavol. 

Cobori valvârtej scara, intră ca un nebun în salon, sări pe 
masă şi jură în fața tuturor că, dacă va reuşi chiar în acea 
noapte să o prindă din nou pe fugară, îşi va dărui trupul şi 
sufletul diavolului. 

Toţi mesenii îl priveau năuciţi. În acel moment, unul 
dintre ei, mai râu - sau mai beat — decât ceilalţi, a propus să se 
pună câinii pe urmele fetei. 

Hugo ieşi din castel, ordonă grăjdarilor să-i inşeueze iapa, 
rândaşilor să dea drumul haitei şi, după ce le-a aruncat câinilor 
o batistă ce-i aparținuse prizonierei, i-a pus să ia urma. 

Omul care injura şi animalele ce urlau coborâră repede 
spre câmpie, sub razele stinse ale lunii. 

Totul se petrecu atât de repede încât, la început, ceilalți 
comeseni n-au înțeles nimic. 

Dar, deodată, se luminară. 

Se făcu atunci un vacarm infernal, unii îşi cereau 
pistoalele, alții, caii, alţii, noi sticle cu vin. 

În sfârşit, după ce reveni calmul, începu urmărirea. 

Caii goneau pe drumul pe care trebuie că apucase fata 
pentru a se întoarce cât mai repede acasă. 

Prietenii lui Hugo galopau de vreo doi kilometri, când 
întâlniră un cioban a cărui turmă păştea pe câmpie. Trecând pe 
lângă el, il întrebară dacă nu a văzut haita de vânătoare. Se 
spune că frica l-a impiedicat pe om să răspundă imediat. A 
reuşit totuşi să spună că o zărise pe nenorocita fată urmărită de 
câini. 

— Am mai văzut ceva, adăugă el, am văzut cum galopa 
în linişte, pe urmele seniorului Baskerville, un câine mare şi 
negru, care mă rog lui Dumnezeu să nu fie vreodată asmuţit 
asupra mea. 

Beţivii îl trimiseră pe cioban la toții dracii şi-şi continuară 
cursa. 


Dar, la puţină vreme, sângele le îngheţă în vene. 

Pe câmpie răsună galopul unui cal şi iapa lui Hugo, albă 
toată de spumă, trecu pe lângă ei, cu hățurile în vânt şi şaua 
goală. 

Înspăimântaţi, călăreții se strânseră unii în alţii, dar 
continuară urmărirea, deşi oricare dintre ei, dacă ar fi fost 
singur, ar fi făcut imediat cale întoarsă. 

Dădură, în sfârşit, peste câini. 

Haita era renumită pentru curajul ei şi pentru calitățile 
rasei; cu toate acestea, câinii urlau lugubru în jurul unui tufiş 
crescut pe marginea unei văgăuni adânci. Unii păreau că vor să 
se îndepărteze, în timp ce alții, cu părul zbârlit şi parcă turbati, 
priveau în jos, în vale. 

Chefliii, putin mai treji acum, se opriră. Nimeni nu 
îndrăznea să înainteze, doar trei, cei mai curajoşi — sau poate 
cei mai beti —, coborâră în văgăună. 

Luna lumina slab valea îngustă, formată în adâncul 
trecătorii. |n mijloc, biata fată zăcea fără viaţă, în locul unde se 
prăbuşise, moartă de oboseală sau de frică. 

Dar nici cadavrul ei, nici cel al lui Hugo, întins nemişcat la 
câțiva paşi mai încolo, nu-i îngroziră cel mai mult pe cei trei aşa- 
Zişi viteji, ci o fiară oribilă, neagră, mare, care semăna cu un 
câine de proporții până atunci nemaivăzute. 

Fiara îşi ținea colții înfipți în beregata lui Hugo. 

Când cei trei se apropiară, smulse o fâşie din gâtul lui şi-şi 
întoarse spre ei pupilele în flăcări şi botul roşu de sânge... Cei 
trei, îngroziţi, o luară la fugă țipând. 

Se spune că unul dintre cei trei muri chiar în noaptea 
aceea, iar ceilalți doi rămaseră atinşi de nebunie până la 
moarte. 

Aşa se povesteşte că a fost, copiii mei, prima apariție a 
câinelui, care, de atunci, a supus, se spune, la grele încercări 
familia noastră. Am scris această povestire pentru că 
exagerările şi presupunerile răspândesc întotdeauna mai multă 
groază decât lucrurile perfect definite. 

Mai mulți membri ai familiei, nu se poate nega, au murit 
de o moarte violentă şi misterioasă. Trebuie însă să ne 
încredințăm bunătății infinite a sorții, care rareori îl pedepseşte 
pe cel nevinovat dincolo de a treia sau a patra generație, aşa 
cum stă scris în Cartea Sfântă. 


Vă las în paza acestei sorți, dragii mei copii, şi vă 
sfătuiesc să evitati, ca o măsură de prudență, să traversaţi 
pustietatea în ceasurile întunecate, când bântuie spiritul răului. 

(De la Hugo Baskerville, fiilor săi Roger şi John, cu 
recomandarea expresă de a nu spune nimic din acestea surorii 
lor Elizabeth.) 


Când termină lectura, doctorul Mortimer îşi ridică ochelarii 
pe frunte şi îl privi pe Sherlock Holmes. Acesta cască, îşi aruncă 
chiştocul ţigării în foc şi întrebă laconic: 

— Ei bine? 

— Nu găsiţi interesantă această poveste? 

— Da, pentru un amator de basme. 

Mortimer scoase din buzunar un ziar îndoit cu grijă. 

— Acum, domnule Holmes, zise el, voi citi ceva mai 
recent. Este un număr din „Devon Country Chronicle”, apărut pe 
14 mai anul acesta şi care conţine amănunte despre moartea lui 
Sir Charles Baskerville, survenită cu câteva zile înainte de 
această dată. 

Prietenul meu luă o atitudine mai puţin indiferentă. 
Doctorul îşi puse din nou ochelarii şi începu: 

Moartea recentă a lui Sir Charles Baskerville, desemnat 
drept candidatul probabil al Partidului Liberal la alegerile 
viitoare din Mid-Devon, a întristat întreg comitatul. Deşi Sir 
Charles nu a stat la Baskerville Hali decât pentru putin timp, 
amabilitatea, ținuta sa deosebită şi marea sa generozitate i-au 
câştigat afecțiunea şi respectul tuturor celor care l-au cunoscut. 

In aceste timpuri ale nouveaux riches’, este binefăcător 
să vezi vlăstare ale vechilor familii, care au trecut prin zile grele, 
cum îşi refac averea şi restaurează măreţia străveche a casei 
lor. 

Se ştie că Sir Charles câştigase mulți bani în Africa de 
Sud. Mai înțelept decât cei care îşi continuă speculațiile până 
când norocul se întoarce impotriva lor, obținuse profitul dorit şi 
se întorsese în Anglia. 

Locuia la Baskerville de doi ani şi nutrea proiectul 
grandios de a reconstrui castelul şi de a reface domeniul, 
proiect pe care moartea sa tocmai l-a spulberat. 


7 Noilor îmbogăţiţi (în franceză în text). 


Neavând copii, voia ca toată regiunea să beneficieze de 
averea lui şi sunt mulţi cei care deplâng sfârşitul său prematur. 

Am relatat adesea în aceste coloane donațiile sale 
generoase pentru toate acțiunile caritabile din comitat. 

Ancheta nu a putut preciza împrejurările mortii lui Sir 
Charles Baskerville, dar, cel puțin, a risipit anumite zvonuri 
născute din superstițiile localnicilor. 

Sir Charles era văduv. 

Era considerat puţin excentric. În ciuda averii sale 
considerabile, ducea un trai foarte simplu. 

Servitorii casei erau un cuplu, pe nume Barrymore: soțul 
era valet, iar femeia făcea menajul la castel. 

Mărturia lor, confirmată de cea a mai multor prieteni, 
încearcă să arate că, de ceva vreme, sănătatea lui Sir Charles 
era foarte şubrezită. Suferea de tulburări cardiace care se 
manifestau prin alterări ale tenului, sufocare şi accese de 
depresie nervoasă. Declarația doctorului Mortimer, prieten şi 
medic al defunctului, este în acelaşi sens. Faptele sunt de o 
mare simplitate. In fiecare seară, inainte de a se culca, Sir 
Charles avea obiceiul să se plimbe pe celebra alee a Tiselor de 
la Baskerville Hali. 

Acest lucru a fost stabilit ca sigur de depoziția soților 
Barrymore. 

In data de 4 mai, Sir Charles şi-a declarat hotărârea de 
apleca a doua zi la Londra şi i-a ordonat lui Barrymore să-i facă 
bagajele. 

Seara a ieşit să-şi facă plimbarea nocturnă, în timpul 
căreia fuma întotdeauna un trabuc. 

Nu a fost văzut întorcându-se. 

La miezul nopții, Barrymore, găsind deschisă încă uşa 
castelului, s-a speriat şi, aprinzând un felinar, a pornit să-şi 
caute stăpânul. 

Plouase în timpul zilei şi pe alee rămăseseră urmele 
paşilor lui Sir Charles. 

În mijlocul acestei alei se află o poartă care duce spre 
câmpia pustie. Urme mai adânci arătau că Sir Charles stătuse în 
acest loc. 

Trebuie că-şi reluase apoi plimbarea, căci cadavrul său fu 
găsit mult mai departe. 


Există un punct al declarației lui Barrymore care rămâne 
încă fără explicaţie: s-ar părea că forma urmelor s-a modificat 
după ce Sir Charles Baskerville şi-a reluat plimbarea. Se pare că 
a mers apoi numai în vârful picioarelor. 

Un anume Murphy, un nomad, se găsea la acea oră foarte 
aproape de acel loc, dar, după cum singur a declarat, era 
complet beat. 

A declarat totuşi că a auzit țipete, fără a putea să spună 
de unde veneau. 

Nu s-a descoperit pe corpul lui Sir Charles nicio urmă de 
violență, deşi raportul medicului menţionează o convulsie 
anormală a feţei — o asemenea convulsie, încât doctorul 
Mortimer, în prima clipă, a refuzat să recunoască în cadavru 
corpul prietenului său. 

Simptomul a fost adesea remarcat în cazurile de dispnee 
şi de moarte provocată de uzura inimii. Acest diagnostic a fost 
confirmat de autopsie şi comisia coronerului* a dat un verdict 
conform cu concluziile raportului medical. 

Salutăm acest rezultat! 

Este, într-adevăr, foarte important ca moştenitorul lui Sir 
Charles să se stabilească la castel şi să continue opera. atât de 
trist întreruptă, a predecesorului său. Dacă decizia prozaică a 
coronerului nu ar fi distrus definitiv poveştile romaneşti care 
circulau în popor despre această moarte, Baskerville Hali nu ar fi 
putut fi închiriat. 

Moştenitorul defunctului — dacă mai trăieşte — este 
domnul Henry Baskerville, fiul celui mai mic frate al lui Sir 
Charles. 

Ultimele scrisori ale tânărului erau din America; s-a 
telegrafiat în toate direcțiile pentru a-l informa despre 
moştenirea care-i revine. 


Terminând de citit, doctorul Mortimer îndoi ziarul şi îl 
puse la loc în buzunar. 

— Acestea sunt faptele de notorietate publică, domnule 
Holmes, spuse el. 

— Vă mulţumesc, spuse Sherlock, că mi-aţi atras atenţia 
asupra acestui caz, interesant, cu siguranţă, în câteva puncte... 
Aşadar, acest articol rezumă tot ceea ce cunoaşte publicul? 

— Da. 

— Spuneţi-mi acum ceea ce nu cunoaşte. 

Holmes se lăsă din nou în fotoliu şi chipul său îşi reluă 
expresia gravă şi impasibilă. 

— Mă supun dorinţei dumneavoastră, zise doctorul 
Mortimer, care începea deja să manifeste o vădită emoție, şi vă 
voi povesti ceea ce nu am mai spus nimănui. Am tăcut în faţa 
coronerului pentru că un om de ştiinţă se uită de două ori 
înainte de a-şi asuma o superstiție populară... Şi eu cred că ar fi 
imposibil să se închirieze Baskerville Hali dacă ar mai apărea 
ceva care să-i accentueze oribila reputaţie. Pentru aceste două 
motive, am spus mai puţin decât ştiam — nu ar fi dus, practic, la 
nimic bun. Dar, cu dumneavoastră, nu mai am aceleaşi motive 
de a tăcea. 

Ţinutul acela mlăştinos este aproape nelocuit, iar cei care 
sunt vecini sunt strâns legaţi unii de alţii, iată motivul intimităţii 
care exista între mine şi Sir Charles Baskerville. 

În afară de domnul Frankland, de la Lafter Hali, şi de 
domnul Stapleton, naturalistul, nu mai sunt, pe o rază de mai 
multe mile, oameni bine instruiți. 

Lui Sir Charles îi plăcea viaţa retrasă, dar boala sa generă 
între noi o apropiere care a fost repede consolidată de o 
dragoste comună pentru ştiinţă. Adusese din sudul Africii 
numeroase observaţii ştiinţifice şi am petrecut împreună mai 
multe seri plăcute, discutând anatomia comparată a boşimanilor 
şi a hotentoţilor. 

În timpul ultimelor luni ale vieţii sale am constatat 
surescitarea progresivă a sistemului său nervos. 

Legenda pe care tocmai v-am citit-o îl obseda atât de 
mult, că nimic nu l-ar fi făcut să treacă noaptea dincolo de 
gardul castelului. 

Oricât de incredibil vi s-ar părea, era sincer convins că o 
teribila fatalitate apasă asupra familiei sale şi, din nefericire, 
arhivele casei sale nu erau prea încurajatoare. 

Gândul la o prezenţă ocultă, permanentă, nu-i dădea 
pace. Foarte des mă întreba dacă, în timpul ieşirilor mele 


nocturne, nu am zărit vreo fiinţă fantastică sau dacă nu am auzit 
lătrături de câine. 

Repeta de multe ori această ultimă întrebare — şi 
întotdeauna cu o voce vibrând de emoție. 

Îmi amintesc perfect un incident care a avut loc cu câteva 
săptămâni înainte de moartea sa. 

Într-o seară am sosit la castel în trăsură. Din întâmplare, 
Sir Charles se afla în poartă. Coborâsem din t//bury*“-ul meu şi 
stăteam faţă în faţă. Deodată, privirea îi trecu pe deasupra 
umărului meu şi am remarcat în ochii lui o expresie a groazei. 
M-am întors exact la timp pentru a distinge confuz, la cotitura 
drumului, ceva pe care l-am luat drept un enorm vițel negru. 

Această apariţie îl tulbură într-atât pe Sir Charles, că 
alergă în locul unde văzuse năluca şi o căută peste tot cu 
privirea. 

Dar fiara dispăruse. Acest incident lăsă o impresie jalnica 
asupra psihicului său. 

Mi-am petrecut toată seara aceea cu el şi, pentru a-mi 
explica emoția resimţită, mi-a încredinţat spre păstrare înscrisul 
pe care vi l-am citit. Acest mic episod nu este important decât 
prin tragedia care a urmat; dar atunci, pe moment, nu i-am dat 
nicio importanţă şi am considerat puerilă exaltarea prietenului 
meu. 

În sfârşit, la insistenţele mele, Sir Charles se hotărî să 
plece la Londra. 

lnima-i era afectată şi neliniştea constantă care-l 
stăpânea — oricât de himerică ar fi fost cauza acesteia — avea 
repercusiuni asupra sănătăţii sale. 

Credeam că distracţiile din oraş l-ar restabili repede. 
Domnul Stapleton, consultat şi el, a fost de aceeaşi părere. 

În ultimul moment se produse teribila catastrofă. 

În noaptea morţii lui Sir Charles Baskerville, Barrymore, 
valetul care a făcut lugubra descoperire, a trimis după mine un 
om de la grajd. Nu mă culcasem încă şi, o oră mai târziu, am 
ajuns la castel. 

Am verificat toate faptele menţionate în anchetă: am 
urmărit şirul paşilor pe aleea Tiselor şi am văzut, lângă gard, 


? Trăsurică, specific englezească, pentru o persoană. 


locul unde se oprise defunctul. Din acel loc am observat noua 
formă a urmelor. 

Pe nisipul fin nu mai erau alţi paşi decât cei ai lui 
Barrymore; apoi am examinat atent cadavrul, care nu fusese 
încă atins. 

Sir Charles era întins cu faţa la pământ, cu braţele 
încrucişate, cu degetele crispate înfipte în pământ şi cu 
trăsăturile atât de convulsionate, sub imperiul groazei, că am 
avut mari dubii să-i confirm identitatea. 

Corpul nu prezenta nicio rană. 

Dar depoziţia lui Barrymore era incompletă. A spus că 
lângă cadavru nu mai exista nicio urmă de paşi... Nu văzuse... 

Mie nu mi-au scăpat... clare şi proaspete... la o oarecare 
distanţă de locul faptei!... 

— Urme de paşi? 

— Da, urme de paşi. 

— De bărbat sau de femeie? 

Mortimer ne privi o secundă într-un mod straniu. Când 
răspunse, vocea sa nu mai era decât un murmur slab: 

— Domnule Holmes, am recunoscut urma labei unui câine 
gigantic! 


3 
Problema 


Mărturisesc că aceste cuvinte îmi dădură un fior. 
Tulburarea din glasul doctorului Mortimer dovedea că propria sa 
povestire îl mişcase profund. 

Aplecat spre doctor, Holmes îl asculta, având în priviri 
acea strălucire care la el arată întotdeauna că spusele unui 
interlocutor îi stârnesc interesul. 

— Aţi văzut aceste urme?, întrebă el. 

— La fel de clar cum vă văd pe dumneavoastră. 

— Şi nu aţi spus nimic despre asta? 

— De ce aş fi vorbit? 

— Cum vă explicaţi că sunteţi singurul care aţi remarcat 
aceste urme? 

— incepeau de-abia la douăzeci de metri de cadavru. 
Nimeni nu le-a dat atenţie. Dacă nu aş fi ştiut legenda, probabil 
că aş fi acţionat ca toţi ceilalţi. 

— Sunt mulţi câini ciobăneşti prin mlaştină? 

— Da. Dar acela nu era un câine ciobănesc. 

— Spuneţi că îl consideraţi a fi de mari dimensiuni? 

— Enorm. 

— Şi că nu se apropiase de cadavru? 

— Nu. 

— Cum era noaptea? 

— Umedă şi rece. 

— Ploua? 

— Nu, 

— Descrieţi-mi aleea Tiselor. 

— Este formată din două rânduri de tise bătrâne, înalte 
de douăsprezece picioare! şi absolut de netrecut. Te poţi 
plimba pe partea cuprinsă între arbuşti, largă de opt picioare. 


— Intre tise şi această parte, cu nisip fără îndoială, nu se 
află nimic? 


Un picior = 0,30 m (unitate de măsură folosită În 
Marea Britanie şi în Statele Unite ale Americii). 


— Ba da. Există, de fiecare parte, o fâşie de iarbă de 
aproximativ şase picioare. 

— Bordura de tise, aşa cum mi-aţi spus, este tăiată de o 
poartă? 

— Da, care dă spre zona mlăştinoasă. 

— Nu mai există o altă deschidere? 

— Niciuna. 

— Prin urmare, nu se poate ajunge pe aleea Tiselor decât 
din casă sau pe această poartă? 

— Se mai poate ajunge şi printr-o seră construită la 
capătul aleii. 

— Sir Charles a ajuns, în plimbarea lui, până acolo? 

— Nu, era la cincizeci de yarzi de această seră. 

— Acum v-aş ruga să-mi spuneţi, doctore Mortimer, şi 
acest amănunt are importanţa lui, dacă urmele pe care le-aţi 
observat se găseau pe nisipul aleii sau pe iarbă? 

— Nu am putut distinge nicio urmă pe iarbă. 

— Se aflau pe aceeaşi parte cu poarta? 

— Da, da, la marginea aleii cu nisip, pe aceeaşi parte cu 
poarta. 

— Îmi treziţi un deosebit interes... Altceva: poarta era 
cumva închisă? 

— Închisă şi ferecată. 

— Ce înălţime are? 

— Patru picioare. 

— Prin urmare, s-ar fi putut sări peste ea? 

— Cu uşurinţă. 

— Lângă poartă exista vreo urmă deosebită? 

— Nu. 

— Hm!... A mai făcut cineva cercetări în acest loc? 

— Nimeni altcineva în afară de mine. 

— Şi nu aţi descoperit nimic? ` 

— Sir Charles trebuie că a bătut acolo pasul pe loc. In 
mod cert, a rămas în acest loc cinci sau zece minute. 

— Cum v-aţi dat seama de asta? 

— Pentru că i-a căzut de două ori scrumul din trabuc. 

— Foarte bine dedus, aprobă Holmes. Watson, iată un 
coleg pe gustul nostru... Dar acele urme? 


— Erau neclare, din cauza aglomerației de paşi. În afară 
de urmele paşilor lui Sir Charles, mi-a fost imposibil să mai 
disting altele. 

Sherlock Holmes îşi lovi genunchiul cu mâna, într-un gest 
de nerăbdare. 

— Dacă aş fi fost acolo!, strigă el. Cazul prezintă un 
interes palpitant. Acea porţiune de pietriş pe care aş fi putut citi 
atâtea lucruri, ploaia şi saboţii ţăranilor curioşi au făcut-o 
indescifrabilă. Ah! Doctore Mortimer, de ce nu m-aţi chemat? 
Sunteţi foarte vinovat! 

— Nu vă puteam chema, domnule Holmes, fără a face 
cunoscute toate aceste lucruri şi v-am spus deja motivele 
pentru care doream să păstrez tăcerea. De altfel... de altfel... 

— De ce această ezitare? 

— Intr-un anumit domeniu, detectivul cel mai 
experimentat şi mai subtil rămâne neputincios. 

— Vreţi să spuneţi că aceste întâmplări ţin de domeniul 
supranaturalului? 

— N-o spun cu certitudine. 

— Dar gândiţi evident asta, 

— După drama care a avut loc, domnule Holmes, mi s-au 
povestit diverse incidente, care sunt dificil de clasat printre 
evenimentele fireşti. 

— De exemplu? 

— Am aflat că, înainte de teribila noapte, mai multe 
persoane au văzut prin pustietăţi un animal care, după 
semnalmente, aducea cu demonul din Baskerville... Animalul nu 
aparţine niciunei specii catalogate. Toţi au spus că avea un 
aspect înfricoşător, fantastic, spectral. Am stat de vorbă cu 
aceşti oameni — un ţăran obtuz, un fierar şi un fermier. Au făcut 
acelaşi portret al sinistrei apariţii. Era încarnarea exactă a 
câinelui legendar venit din infern. În districtul nostru domneşte 
teroarea şi cel care s-ar aventura noaptea prin mlaştină ar fi un 
adevărat temerar. 

— Dar dumneavoastră, om de ştiinţă, admiteţi o 
manifestare supranaturală? 

— Nu ştiu ce să cred. 

Holmes ridică din umeri. 

— Până acum, spuse el, mi-am limitat investigaţiile la 
lucruri din lumea aceasta. În limita mijloacelor mele modeste, 


am combătut răul din oameni, dar ar fi o misiune prea 
ambițioasă să-l atac pe diavolul însuşi. Totuşi, trebuie să 
admiteţi materialitatea urmelor! 

— Câinele de care se vorbea în manuscris era suficient de 
material pentru a sfâşia gâtul unui om şi totuşi era de esenţă 
supranaturală! 

— Văd că aţi trecut de partea adepților supranaturalului! 
Mai răspundeţi-mi la o chestiune: De vreme ce gândiţi astfel, 
de ce ati venit să mă consult ati? îmi cereţi să nu cercetez 1 11 
cauzele morţii lui Sir Charles Baskerville şi, în acelaşi timp, mă 
rugaţi să mă ocup de acest caz. 

— Nu v-am rugat, 

— Atunci, cum vă pot ajuta? 

— Indicându-mi ce atitudine trebuie să am faţă de Sir 
Henry Baskerville, care soseşte la gara Waterloo — în acest 
moment doctorul Mortimer îşi scoase ceasul — într-o oră şi un 
sfert, 

— El este moştenitorul? 

— Da, da. La moartea lui Sir Charles, ne-am interesat 
asupra acestui tânăr şi am aflat că se ocupă cu agricultura, 
tocmai în Canada. Informaţiile primite despre el sunt excelente, 
din absolut toate punctele de vedere... Şi nu vorbesc acum ca 
medic, ci ca executor testamentar al lui Sir Charles Baskerville. 

— Nu mai există alţi pretendenți la averea defunctului, 
bănuiesc. 

—Nu mai există alţii, singura rudă căreia i-am dat de urmă 
se numeşte — sau, mai bine zis, se numea — Roger Baskerville, 
era cel de-al treilea frate al lui Sir Charles. Cel de-al doilea frate, 
mort tânăr, nu a avut decât un fiu, Henry. Cel de-al treilea frate, 
Roger, era considerat oaia neagra a familiei. Perpetua vechiul 
tip al familiei Baskerville şi continua, mi s-a spus, rătăcirile 
străbunului Hugo. Şederea în Anglia i se părea nesănătoasă, s-a 
expatriat în America Centrală, unde a murit de friguri galbene, 
în 1876. Aşadar, Henry este ultim vil Baskerville... Într-o oră şi 
cinci minute îl voi întâlni la gara Waterloo... Mi-a telegrafiat de la 
Southampton că va sosi în această dimineaţă... Ce trebuie să 
fac, domnule Holmes? 

— De ce nu ar merge la căminul strămoşilor săi? 

— Pare foarte firesc, nu-i aşa? Şi totuşi, trebuie să ne 
amintim că toţi din familia Baskerville care au locuit în castel au 


murit de moarte violentă. Sunt convins că, dacă Sir Charles ar fi 
putut să-mi vorbească înainte de moartea sa, mi-ar fi 
recomandat insistent să nu-i aduc adolo pe ultimul reprezentant 
al familiei sale şi pe moştenitorul marii sale averi. Pe de altă 
parte, este de necontestat că prosperitatea acestei sărmane 
regiuni depinde în mod absolut de prezenţa lui Sir Henry. Tot 
binele început de Sir Charles va fi. pierdut dacă până la urmă 
castelul rămâne pustiu. Am venit să vă cer o părere, domnule 
Holmes, pentru că mă tem sa mă las condus de propriul interes, 
prea evident în acest caz, 

Holmes rămase pe gânduri un moment, apoi zise: 

— Cu alte cuvinte, iată care este opinia dumneavoastră: 
credeţi că o influenţă diabolică face şederea în Dartmoor 
nesănătoasa pentru cei din familia Baskerville. Am exprimat 
bine temerea dumneavoastră? 

— Oare nu am temeiuri să cred asta? 

— Sunt de acord. Dar, dacă teoria dumneavoastră despre 
supranatural este exactă, tânărul nostru poate foarte bine să-i 
suporte efectele la Londra sau în Devonshire. Îmi vine greu să 
cred că puterile unui diavol sunt limitate local — ca şi cele ale 
unui consiliu parohial. 

—Aţi trata probabil problema mai serios, domnule Holmes, 
dacă aţi trăi într-un contact permanent cu aceste lucruri. 
Aşadar, după dumneavoastră, acest tânăr nu ar fi în mai mare 
pericol în Devonshire decât la Londra?.., Va sosi în cincizeci de 
minute. Ce mă sfătui ti să fac? 

— Vă sfătuiesc să luaţi o cabrioletă, să vă chemaţi canişul 
care zgârie la uşa mea de la intrare şi să mergeţi în 
întâmpinarea lui Sir Henry Baskerville, la gara Waterloo. 

— Şi apoi? 

— Apoi, nu îi spuneţi nimic până ce nu mă mai gândesc la 
această problemă. 

— De cât timp credeţi că aveţi nevoie? 

— Douăzeci şi patru de ore. Doctore Mortimer, v-aş fi 
foarte recunoscător să mă vizitaţi din nou aici mâine-dimineaţă, 
la ora zece. Pentru dispoziţiile mele viitoare, am nevoie să-l 
aduceţi cu dumneavoastră pe Sir Henry. 

— Fiţi sigur de asta, domnule Holmes. 

Doctorul Mortimer îşi însemnă întâlnirea şi ieşi. 

Holmes îl opri în capul scărilor. 


— Încă o întrebare, doctore Mortimer. Mi-aţi spus că, 
înaintea morţii lui Sir Charles Baskerville, mai multe persoane au 
zărit prin pustietate strania apariţie? 

— Da, trei persoane. 

— Arătarea a mai fost văzuta după aceea? 

— Nu am mai auzit vorbindu-se de ea. 

— Mulţumesc. La revedere. 

Holmes se reaşeză cu acel aer de satisfacţie interioară 
care însemna că întrevede o misiune agreabilă. 

— leşi în oraş, Watson?, mă întrebă. 

— Da, numai dacă nu-ţi pot fi de vreun folos. 

— Nu, dragă prietene, nu-ţi cer ajutorul decât când 
trebuie să acţionăm. Cazul acesta este superb, unic în genul lui, 
din anumite puncte de vedere... Când treci prin faţa prăvăliei lui 
Bradley, roagă-l să-mi trimită o livră din tutunul lui cel mai 
tare... Fii, te rog, amabil şilasă-mă singur până diseara. Ne vom 
comunica atunci impresiile asupra problemei foarte interesante 
pe care a supus-o atenţiei noastre, în această dimineaţă, 
doctorul Mortimer. 

Lui Holmes îi plăcea să se izoleze astfel, timp de mai 
multe ore de încordare a minţii, pentru a cântări lucrurile pe 
toate părţile. Construia atunci teorii contradictorii, le discuta şi 
îşi fixa mintea asupra punctelor esenţiale. 

Mi-am petrecut dupa-amiaza la club şi nu m-am întors în 
strada Baker decât pe seară. 

Era aproape ora nouă când mă aflam din nou în salonul 
lui Sherlock Holmes. Deschizând uşa, la o primă impresie, 
camera luase foc. Fumul întuneca atât de mult încăperea, că de- 
abia se vedea lumina lămpii de pe masă. 

Am făcut câţiva paşi în salon şi temerile mele s-au liniştit 
imediat: nu era decât fumul produs de un tutun de proastă 
calitate. 

Fumul inhalat mă făcu să tuşesc. 

În sfârşit, prin acest nor gros, am reuşit să-l descopăr pe 
Holmes, înfăşurat în halatul său de casă, înfundat într-un fotoliu 
larg şi ţinând între dinţi o pipă din lut negru. 

Mai multe rulouri de hârtie erau răspândite pe covor în 
jurul lui. 

— Ai răcit, Watson?, mă întrebă. 

— Nu... este de la atmosfera asta otrăvită. 


— Cred că este, într-adevăr, puţin cam densă. 

— Densă?! Este irespirabilă! 

— Bine, deschide fereastra. Pun pariu că nu te-ai mişcat 
de la clubul tău. 

— Dragă Holmes... Aşa este. Dar cum... 

Sherlock Holmes râse de uimirea mea. 

— Eşti de o naivitate delicioasă, zise el. Mă bucur să-mi 
pot exersa pe seama ta aptitudinile modeste pe care le posed. 
Aşadar, un domn, despre care nu ştim să aibă prieteni intimi, 
iese când afară e ploaie şi noroi. Se întoarce seara, imaculat, cu 
pălăria şi ghetele la fel de strălucitoare ca dimineaţa. Ce reiese 
de aici? Că a stat țintuit undeva toată ziulica. Nu e evident? 

— Intr-adevăr, este destul de evident. 

— Sunt peste tot în lume o mulţime de lucruri evidente, 
pe care nimeni nu le observă. lar eu unde crezi că am fost? 

— Ai stat, de asemenea, țintuit aici, 

— Greşit!... Am vizitat ţinutul Devonshire. 

— Cu gândul? 

— Da. Corpul meu nu a părăsit acest fotoliu şi a 
consumat, în absenţa minţii mele, constat cu regret, 
contravaloarea a două mari căni de cafea şi o cantitate 
incredibilă de tutun. După ce ai plecat, am trimis pe cineva să 
caute la Stamford harta oficială a ținutului mlăştinos din 
Dartmoor şi am parcurs-o cu mintea în toate sensurile. La 
această oră mă pot lăuda că mă descurc fără ghid. 

— Aşadar, harta este la o scara mare? 

— Foarte mare. 

Holmes dezdoi o parte, pe care o ţinu întinsă pe 
genunchi. 

— lată districtul care ne interesează, zise el. Aici, în 
centru, poţi vedea Baskerville Hali. 

— Cu acest brâu de pădure? 

— Da. Deşi aleea Tiselor nu este desemnată cu vreun 
nume, pot să jur că se întinde de-a lungul acestei linii, având 
mlaştina în dreapta. Grupul de case de aici reprezintă cătunul 
Grimpen, unde prietenul nostru, doctorul Mortimer, şi-a instalat 
cartierul general. Poţi constata că, pe o rază de cinci mile, 
casele sunt rare. lată şi Lafter Hali, despre care se vorbeşte în 
manuscrisul cel vechi. Construcţia indicată mai departe trebuie 
să fie casa naturalistului Stapleton, dacă i-am reţinut bine 


numele. În sfârşit, sunt aici două ferme: High Tor şi Foulmire. La 
paisprezece mile de aici se înalţă închisoarea Princetown. În 
jurul şi între aceste câteva case se întinde pustietatea, sumbră, 
dezolantă. Aici a avut loc drama, aici vom încerca să o 
reconstituim. 

— Locul este sălbatic? 

— Se pare că da. Dacă diavolul ar vrea să se amestece în 
treburile oamenilor... 

— Prin urmare, şi tu înclini în favoarea unei intervenţii 
supranaturale? 

— Oare diavolul nu se poate servi de agenţi în carne şi 
oase? De la început, trebuie să răspundem la două întrebări. 
Prima dintre ele: a fost o crimă? A doua: care este această crimă 
şi cum a fost comisă? Dacă presupunerile doctorului Mortimer 
sunt întemeiate şi ne aflăm în prezenţa unor forţe care scapă 
legilor obişnuite ale naturii, atunci, cu siguranţă, este mai bine 
să nu avansăm cu investigaţiile, dar trebuie să epuizăm toate 
celelalte ipoteze înainte de a ne opri la aceasta. Am face bine să 
închidem fereastra, ce crezi? Recunosc că sunt ciudat, dar mi se 
pare că o atmosferă concentrată favorizează întotdeauna o 
stimulare a activităţii mintale. Nu merg până la a mă închide 
într-o cutie pentru a reflecta... Aceasta ar fi totuşi consecinţa 
logică a convingerilor mele.,. Dar tu, Watson, te-ai gândit la 
acest caz? 

— Da, mult, de-a lungul zilei. 

— Ce crezi? 

— Mă declar foarte încurcat. 

— Cazul ăsta nu seamănă, e drept, cu niciun altul... Diferă 
în multe puncte... Modificarea urmelor de paşi, de exemplu... 
Cum ai explica-o? 

— Mortimer spune că Sir Charles Baskerville a parcurs o 
parte din alee în vârful picioarelor, 

— Nu a făcut decât să repete declaraţia vreunui idiot 
făcută în anchetă. De ce s-ar fi plimbat pe o alee în vârful 
picioarelor? 

— Atunci? 

— Fugea, Watson! Sir Charles fugea disperat! Fugea 
pentru a se salva, până în momentul în care o ruptura de 
anevrism l-a aruncat cu faţa la pământ. 

— De ce fugea? 


— Aici e problema. Unele indicii mă fac să cred că era 
deja mort de frică încă înainte de a începe să fugă. 

— Pe ce dovezi îţi întemeiezi acest raţionament? 

— Admit că motivul fricii sale se găsea în mlaştină. Dacă a 
fost aşa — şi asta pare probabil —, doar un om înnebunit ar fi 
fugit întorcând spatele casei sale în loc să se îndrepte spre ea. 
Dacă acceptăm drept adevărată povestirea beţivului, Sir Charles 
fugea, strigând după ajutor, în direcţia de unde era cel mai puţin 
probabil să-l primească... Şi apoi, ce aştepta în acea noapte? De 
ce aştepta pe aleea Tiselor, şi nu la castel? 

— Crezi că aştepta pe cineva? 

— Doctorul Mortimer ne-a prezentat un Sir Charles 
Baskerville bătrân şi slăbit. Putem accepta plimbările după 
apusul soarelui, dar, în acea seară, pământul era umed şi era 
frig. Se poate crede că s-a oprit cinci sau zece minute, aşa cum 
doctorul Mortimer, cu o perspicacitate pe care nu i-o bănuiam, a 
dedus foarte logic după scrumul căzut din trabuc? 

— Dar ieşea în fiecare seară. 

— Nu cred că se oprea în fiecare seară la poarta care 
dădea spre zona pustie. Dimpotrivă, toate depoziţiile arată că 
evita mlaştina. Or, în acea seară, s-a postat în acel loc... A doua 
zi pleca la Londra... Problema începe să se clarifice, Watson, 
devine coerentă! îmi dai vioara, te rog? Sa nu ne mai gândim 
pentru moment la acest caz şi să aşteptăm vizita doctorului 
Mortimer şi a lui Sir Henry Baskerville. 


4 
Sir Henry Baskerville 


În acea dimineaţă am luat micul dejun devreme. Sherlock 
Holmes, în halat de casă, aştepta sosirea musafirilor noştri. Au 
fost punctuali la întâlnire: de-abia sunase de ora zece, când a 
intrat doctorul Mortimer, urmat de tânărul baronet. 

Avea cam treizeci de ani. Mărunţel, vioi, cu ochii negri, 
avea o constituţie foarte solidă. Sprâncenele foarte bogate îi 
dădeau chipului său o expresie energică. 

Purta un costum de culoare roşiatică. Chipul bronzat arata 
mulţi ani petrecuţi în aer liber. Calmul privirii şi siguranţa 
liniştită a ţinutei sale denotau un om bine-crescut. 

— Vi-| prezint pe Sir Henry Baskerville, spuse doctorul 
Mortimer. 

— Chiar el, adăugă tânărul. Şi ceea ce este şi mai ciudat, 
domnule Holmes, este că, dacă prietenul meu aici prezent nu 
mi-ar fi propus să mă întâlnesc cu dumneavoastră, aş fi venit 
din proprie iniţiativă. Ştiu că vă plac enigmele... Ei bine, din 
această dimineaţă am şi eu una, care, pentru a fi rezolvată, 
necesită mai mult timp decât pot eu să-i acord. 

Holmes se înclină şi zise. 

— Aşezaţi-vă, vă rog, Sir Henry, Sa înţeleg că, după scurta 
dumneavoastră şedere la Londra, aţi trecut printr-o întâmplare 
neprevăzută? 

— O, nimic important, domnule Holmes. Ar putea fi vorba 
de o glumă. Scrisoarea asta — dacă poate fi demnă de acest 
nume — mi-a fost remisă în această dimineaţă. 

Şi Sir Henry puse pe masă un plic. 

Ne apropiarăm cu toţii să-l privim. 

Hârtia era de culoare gri şi de calitate comuna. 

O mână neîndemânatică scrisese adresa următoare: 

Sir Henry Baskerville, Northumberland Hotel 

Scrisoarea avea timbrul biroului poştal din Charing Cross 
şi fusese pusă la cutie în seara zilei precedente. 

— Cine ştia că veţi trage la Northumberland Hotel?, 
întrebă Holmes privindu-l cu atenţie pe musafirul nostru. 


— Nimeni. Şi m-am hotărât abia după ce m-am întâlnit cu 
doctorul Mortimer. 

— Desigur, domnul Mortimer locuia deja acolo? 

— Nu, trăsesem la un prieten, răspunse doctorul. Era 
imposibil de prevăzut că vom merge la acel hotel. 

— Hm! Am impresia că cineva este la curent cu mişcările 
dumneavoastră. 

Holmes scoase din plic jumătatea unei coli de hârtie 
şcolară, pliată în patru, şi o desfăcu pe masă. În mijloc, litere 
tipărite, decupate şi lipite, formau o singură frază. Suna astfel: 


Dacă puneţi pret pe judecata sau pe viața 
dumneavoastră, evitați mlaştina! 


Doar cuvântul „mlaştina” era scris de mână. 

— Imi veţi spune poate, domnule Holmes, zise Sir Henry 
Baskerville, ce înseamnă toate astea şi cine se interesează atât 
de mult de mine? 

— Ce credeţi, doctore Mortimer? Sunteţi de acord, în 
orice caz, că aici nu mai este vorba de nimic supranatural. 

— Sunt de acord, domnule. Dar această avertizare nu 
este oare trimisă de o persoană convinsa ca ne aflăm în 
prezenţa unor fapte supranaturale? 

— Inainte de a ieşi din această încăpere, replică Sherlock 
Holmes, veţi şti la fel de mult ca noi, vă promit. Pentru moment, 
cu permisiunea dumneavoastră, ne vom concentra asupra 
examinării acestui document deosebit de interesant. A fost 
probabil confecţionat ieri-seară şi pus imediat la poşta. Watson, 
ai ziarul „Times” de ieri? 

— E acolo, pe colţul mesei tale. 

— Dacă sunteţi amabil să mi-l daţi... pagina interioară, vă 
rog... cea care conţine editorialele. 

Holmes parcurse repede coloanele cotidianului central. 

— Articolul principal este despre chestiunea libertăţii 
comerţului, zise el. Permiteţi-mi să vă citesc un pasaj: 


Vă înşelaţți crezând că tarifele de protecție încurajează 
comerțul şi industria dumneavoastră națională. Dacă puneti pret 
pe importuri, evitati o aplicare prea îndelungată a acestei 


legislații, care va scădea rapid nivelul general de viață pe 
această insulă... Judecata vă va demonstra acest pericol. 


— Ce părere ai de asta, Watson?, strigă bucuros Holmes 
frecându-şi mâinile, vizibil satisfăcut. 

Doctorul Mortimer îl privi pe Holmes cu un aer de interes 
profesional, în timp ce Sir Henry îşi întoarse spre mine privirile 
uimite. 

— Nu înţeleg mare lucru din chestiunile de tarife şi de 
economie politica, zise el. De altfel, mi se pare că această 
scrisoare ne-a deturnat puţin de la subiectul nostru. 

— Din contră, Sir Henry, cred că suntem în miezul lui. 
Watson este mai iniţiat decât dumneavoastră în metoda mea şi 
totuşi mă tem că nu a sesizat importanţa acestui citat. 

— Nu, am răspuns, nu văd ce legătură... 

— Există una, chiar foarte strânsă: dumneavoastră, viață, 
judecata, puneti preț pe, evitati... Înţelegeţi acum de unde au 
fost luate aceste cuvinte? 

— Desigur!, strigă Sir Henry. Este foarte ingenios. 

— Şi dacă mai aveam o îndoială, continuă Holmes, mi-ar fi 
fost risipită de faptul că expresiile evitati şi puneti preț pe sunt 
decupate dintr-o singură tăietură. 

— Într-adevăr, domnule Holmes, asta depăşeşte tot ce 
mi-aş fi putut imagina, spuse Mortimer privindu-l pe prietenul 
meu cu stupefacţie. Înţeleg că se putea ghici ca aceste cuvinte 
au fost decupate dintr-un ziar... Dar sa spui din care şi să adaugi 
că provin dintr-un editorial este cu adevărat uimitor! Cum v-aţi 
dat seama? 

— Presupun, domnule doctor, că puteţi deosebi craniile 
negrilor de cele ale eschimoşilor? 

— Bineînţeles 

— De ce? 

— Asta-i meseria mea. Diferenţele sar în ochi... Osul 
frontal, unghiul facial, curba maxilarelor... 

— Ei bine, meseria mea este aceasta! Diferenţele îmi sar 
şi mie în ochi. Găsesc la fel de multe deosebiri între caracterele 
din „Times“ şi cele dintr-o fiţuică oarecare ca dumneavoastră 
între negri şi eschimoşi. Să deosebeşti literele tipărite, unele de 
altele, iată cea mai elementară pricepere a unui expert 
criminalist. Mărturisesc totuşi că, în tinereţe, confundam „Leeds 


Mercury“ cu „Western Morning News”. Un „Times” în prima 
ediţie de la Londra este perfect recognoscibil, iar aceste cuvinte 
nu puteau fi luate decât de aici. Scrisoarea fiind de ieri, devenea 
aproape sigur că le voi găsi în numărul apărut în această dată. 

— Aşadar, întrebă Sir Henry Baskerville, cineva le-a 
decupat cu foarfeca?... 

— Cu foarfeca de unghii, preciză Holmes. Vedeţi că lama 
era foarte scurtă, de vreme ce acela care o mânuia s-a oprit de 
două ori la cuvintele evitați şi puneţi preț pe. 

— Intr-adevăr. Prin urmare, cineva a decupat cuvintele cu 
o foarfecă mică de unghii şi le-a fixat apoi cu lipici. 

— Nu, cu gumă arabică, rectifică Holmes. 

— Cu gumă, pe hârtie, continuă Sir Henry. Mai explicaţi- 
mi o dată, vă rog, de ce cuvântul „mlaştină” este scris de mână? 

— Pentru că nu apare în articol. Celelalte cuvinte sunt 
uzuale, se pot găsi în toate ziarele, mai uşor decât „mlaştina”, 
care este mult mai puţin comun. 

— Accept explicaţia dumneavoastră, domnule Holmes. Aţi 
mai descifrat altceva în acest mesaj? 

— Am mai cules unul sau două indicii, deşi s-au luat tot 
felul de precauţii pentru a induce în eroare. Puteţi observa că 
adresa, cu un scris deformat, este de mână. Or, „Times” este 
ziarul  inteligenţelor cultivate. Putem trage concluzia că 
scrisoarea a fost compusă de un om instruit, care voia să treacă 
drept altcineva decât este. Apoi, eforturile pentru a deghiza 
scrisul sugerează ideea că dumneavoastră cunoaşteţi acest scris 
sau că veţi putea să-l cunoaşteţi într-o zi. Mai puteţi observa că 
nici cuvintele nu sunt lipite, urmând o linie dreaptă, ci unele 
sunt aşezate mai sus decât celelalte. „Viaţa”, de exemplu, este 
complet în afara liniei. Să atribuim această lipsă de grijă 
neglijenţei decupatorului sau agitaţiei şi grabei sale? înclin 
pentru această din urma explicaţie. Acest mesaj era important şi 
se pare că cel care-l compunea îi dădea toată atenţia. Dacă 
admitem graba, trebuie sa-i căutăm cauza, pentru că aceeaşi 
scrisoare pusă la cutie dimineaţa devreme, în loc de seara, l-ar fi 
prins totuşi pe Sir Henry înainte de a părăsi hotelul. 
Corespondentul lui Sir Henry se temea oare să nu fie întrerupt? 
Şi de către cine? 

— Acum intrăm pe terenul ipotezelor, sublinie doctorul 
Mortimer. 


— Mai degrabă, replică Holmes, intrăm pe terenul 
probabilităților... Şi să o alegem pe cea mai veridică. Asta se 
cheamă a aplica ipotezele ştiinţei. Oare nu avem întotdeauna la 
dispoziţie un fapt material pe care ne întemeiem speculaţiile? 
Mă veţi acuza, din nou, că mă las pradă imaginaţiei, dar sunt 
absolut sigur că această scrisoare a fost compusă într-un hotel. 

— Ce vă face să spuneţi asta?, întrebă Mortimer. 

— Dacă examinaţi cu atenţie scrisoarea, veţi vedea că 
pana şi cerneala lăsau de dorit. Pana a picurat de două ori în 
acelaşi cuvânt şi a mers pe uscat de trei ori în adresă, care este 
totuşi scurta. Pana era, prin urmare, proastă, iar călimara avea 
puţină cerneală. Or, pana şi călimara dintr-o casă sunt rareori 
într-o asemenea stare şi încă şi mai rar amândouă în acelaşi 
timp. lar penele şi călimările din hoteluri le cunoaşteţi, nu-i aşa? 
Prin urmare, nu ezit să spun că trebuie să scotocim prin coşurile 
de hârtie ale hotelurilor de lângă Charing Cross până când vom 
găsi numărul mutilat din „Times”. Cu ajutorul lui, îl vom prinde 
pe expeditorul acestui mesaj straniu... la te uită! 

Holmes ridicase în faţa ochilor hârtia pe care fuseseră 
lipite cuvintele... 

O examină cu multă atenţie. 

— Ei bine?, întrebai eu. 

— Nimic, spuse el lăsând foaia pe masă. Hârtia este 
complet alba, nu are nici măcar filigran. Cred că am extras din 
această scrisoare ciudată toate indiciile pe care ni le putea 
furniza. Acum, spuneţi-mi, Sir Henry. vi s-a întâmplat ceva de 
când aţi coborât din tren? 

— Nu, domnule Holmes. Nu-mi aduc aminte. 

— Nu aţi remarcat că v-ar fi observat sau v-ar fi urmărit 
cineva? 

— Am impresia că merg printre tenebrele unui foileton 
sumbru, răspunse musafirul nostru. De ce naiba să mă fi 
observat sau urmărit cineva? 

— Totuşi, aşa mi se pare că a fost. Mai aveţi ceva să ne 
comunicaţi înainte de a începe să cercetăm această 
supraveghere la care sunteţi supus? 

— Asta depinde de ce credeţi dumneavoastră demn să v 
fie comunicat, Orice iese din mersul obişnuit al vieţii merită s 
fie spus. 

Sir Henry surâse. 


Q Oc 


— Nu cunosc aproape nimic din modul de viaţă britanic, 
pentru ca cea mai mare parte a existenţei mele mi-am petrecut- 
o în Statele Unite sau în Canada. Cu toate acestea, nu cred că 
pierderea unei ghete constituie aici un eveniment care să iasă 
din „mersul obişnuit al vieţii”. 

— V-aţi pierdut o gheată? 

— Arătăcit-o doar, interveni Mortimer, O veţi găsi când vă 
întoarceţi la hotel. La ce bun să-l plictisim pe domnul Holmes cu 
asemenea nimicuri? 

— M-a întrebat şi i-am răspuns, replică Sir Henry. 

— Perfect, zise Holmes. Spuneţi-mi tot. oricât de 
neglijabile vă pot părea aceste incidente. Aşadar, v-aţi pierdut o 
gheată? 

— Cel puţin, am ratăcit-o. Am pus perechea noaptea 
trecută la uşa camerei şi, azi-dimineaţă, nu mai aveam decât 
una. Chestionat, servitorul nu mi-a putut da nicio explicaţie. 

Mai rău este că le cumpărasem cu o zi înainte, pe Ştrand, şi că 
nu am apucat încă sa le port. 

— Dacă nu le-aţi purtat până acum, atunci de ce le-aţi dat 
la curăţat? 

— Pielea, arămie, nu fusese încă lustruită... De-asta le-am 
pus afară. 

— Prin urmare, ieri, cum aţi ajuns la Londra, aţi ieşit 
imediat şi v-aţi cumpărat ghetele? 

— Am cumpărat diverse lucruri... Doctorul Mortimer m-a 
însoţit. Dacă trebuie să fac pe marele senior, trebuie sa am şi 
hainele potrivite, păi nu? In Far-West nu prea mă îngrijeam de 
ţinută. Printre alte târguieli se afia şi această pereche de ghete 
galbene. Am dat pe ele şase dolari şi mi s-a furat una înainte sa 
apuc să le port. 

— Nu văd utilitatea acestui furt, spuse Holmes. Sunt de 
părerea doctorului Mortimer... o veţi găsi în curând. 

— Domnilor, cred că am discutat destul despre mine, 
spuse  baronetul. A venit momentul sa-mi spuneţi şi 
dumneavoastră tot ceea ce ştiţi. 

— Dorinţa dumneavoastră este foarte legitimă, răspunse 
Sherlock Holmes. Doctore Mortimer, reia pentru Sir Henry 
povestea dumitale de ieri-dimineaţă. 


Astfel încurajat, prietenul nostru îşi scoase tacticos 
hârtiile din buzunar şi istorisi toată povestea pe care cititorul o 
cunoaşte deja. 

Sir Henry Baskerville o ascultă cu cea mai mare atenţie. 
Din când în când, îi scăpa un strigăt de surpriză. 

Când doctorul Mortimer tăcu, exclama: 

— Am primit aşadar o moştenire blestemată! Sigur că de 
când eram mic copil am auzit vorbindu-se de acest câine. Este 
povestea favorită a familiei, dar nu mă gândeam niciodată să o 
iau în serios. Cât despre moartea unchiului meu... mi se pare câ- 
mi fierbe capul... nu pot să leg două idei... Mă întreb dacă ceea 
ce mi-aţi spus necesită o anchetă judiciară sau un exorcism. 

— Aşa este. 

— Apoi, chiar scrisoarea asta cu adresa hotelului meu... 
cade la fix. 

— Scrisoarea arată că cineva ştie mai bine decât noi ce se 
petrece prin mlaştină, spuse Mortimer. 

— Şi că acest cineva vă vrea binele, din moment ce va 
previne asupra pericolului, adăugă Holmes. 

— Prezenţa mea acolo încurcă poate anumite planuri... 

— Şi asta este posibil. Va mulţumesc, doctore Mortimer, 
că aţi supus atenţiei mele o problemă care conţine un număr 
aşa de mare de alternative atât de interesante, Acum, Sir Henry 
Baskerville, nu ne mai rămâne decât un singur punct în 
suspensie: da sau nu? Aşadar, trebuie sau nu să mergeţi la 
castel? 

— De ce nu aş merge? 

— Se pare că este un pericol acolo, 

— Un pericol provenind de la demonul familiei sau de la 
nişte fiinţe umane? 

— Asta trebuie elucidat. 

— Oricare ar fi decizia dumneavoastră, hotărârea mea e 
luată. Nu există în infern niciun diavol, domnule Holmes, şi nici 
pe pământ vreun om în stare să mă împiedice să merg în casa 
strămoşilor mei. Acesta este ultimul meu cuvânt. 

Sir Henry încruntă din sprâncene şi chipul lui, în timp ce 
vorbea, se făcu roşu-aprins. 

Era evident că ultimul vlăstar al familiei Baskerville 
moştenise caracterul năvalnic al străbunilor săi. 


— Am nevoie să meditez o vreme asupra a tot ceea ce 
mi-aţi spus, reluă el. Este greu să mă hotărăsc aşa repede. 
Acordaţi-mi o oră de gândire. Este ora unsprezece şi jumătate, 
mă voi întoarce direct la hotel. Vă invit, pe dumneavoastră şi pe 
domnul Watson, să dejunăm împreună la ora două. Vă voi 
răspunde atunci mai clar. 

— Îţi convine aşa, Watson?, mă întrebă Holmes. 

— De minune. 

— Vom veni, deci. Să vă chem o trăsură? 

— Vă voi însoţi la plimbare, spuse Mortimer. 

— La ora două, ne-am înţeles?, repetă Sir Henry. 

— Da, la revedere, raspunserăm Holmes şi cu mine. 

Auzirăm paşii musafirilor noştri răsunând pe scară şi 
poarta de la stradă închizându-se după ei. 

Imediat, Holmes părăsi atitudinea visătoare şi se trezi în 
el omul de acţiune, 

— Repede! la-ţi pălăria, Watson! 

Alergă în halat de casă în camera de toaletă, de unde ieşi 
câteva secunde mai târziu în redingotă. 

Coborârăm scările câte patru trepte şi ne repezirăm în 
stradă. 

La două sute de yarzi în faţa noastră îi zărirăm pe doctorul 
Mortimer şi pe Sir Henry Baskerville îndreptându-se spre strada 
Oxford. 

ÎI întrebai pe prietenul meu: 

— Vrei să fug după ei şi să-i opresc? 

— Stai liniştit, Watson. Compania ta îmi ajunge, dacă a 
mea nu-ţi displace. Aceşti domni aveau dreptate, este foarte 
plăcut sa te plimbi în dimineaţa asta. 

Holmes grăbi pasul, până când am redus la jumătate 
distanţa care ne separa de noii noştri prieteni. Aşa că, lăsând 
între ei şi noi un interval de aproximativ o sută de yarzi, 
parcurserăm strada Oxford, apoi strada Regent. 

În curând, Holmes scoase un strigăt de bucurie. Am urmat 
direcţia privirii lui şi am văzut o trăsură care se repunea în 
mişcare de-a lungul trotuarului. Avea un pasager... 

— lată-l pe omul nostru!, strigă Holmes. Vino repede! Vom 
putea măcar să-l privim mai bine, în lipsă de altceva! 

Ca un fulger, am văzut o barbă neagră zbârlită şi nişte 
ochi pătrunzători care ne priveau prin geamul trăsurii. Imediat, 


ferestruica prin care se comunică din interior cu vizitiul se 
deschise şi fu dat un ordin. Vehiculul plecă cu viteză spre 
Trafalgar Square. 

Holmes caută pe dată în apropiere o trăsură goală, dar nu 
găsi. Într-o cursa nebună, se aruncă în mijlocul înghesuielii 
străzii. Dar trăsura avea un avans prea mare faţă de prietenul 
meu, care o pierdu în curând din vedere. 

— Ei drăcie!, zise Holmes cu amărăciune ieşind gâfâind 
dintre şirurile de trăsuri, ce ghinion, dar şi ce lipsă de prevedere 
din partea mea! Dacă eşti corect, Watson, vei înregistra această 
întâmplare la capitolul eşecuri. 

— Ce fel de om era? 

— Nu am nici cea mai mică idee. 

— Un spion? 

— Din ceea ce am aflat, este sigur că o umbră l-a urmărit 
pas cu pas pe Baskerville de la sosirea sa la Londra. Cum s-ar fi 
putut şti atât de repede că a ales Northumberland Hotel? Dacă a 
fost spionat în prima zi, sunt sigur că va fi spionat şi a doua zi. 
Îţi aminteşti că în dimineaţa asta, în timp ce doctorul Mortimer 
citea documentele, m-am apropiat de două ori de fereastră? 

— Da, îmi amintesc. 

— Mă uitam dacă nu se plimbă nimeni pe stradă. Nu am 
remarcat nimic suspect. Ah, Watson, avem de-a face cu un om 
abil! Lucrurile se complica. Chiar dacă îmi este încă imposibil să- 
mi dau seama dacă ne aflăm în prezenţa unei intervenţii 
amicale sau a uneia ostile, recunosc că o intervenţie există. 
Când prietenii noştri au plecat, i-am urmărit pentru a-l descoperi 
pe urmăritorul lor invizibil. Acest om este atât de şiret, întrucât, 
în loc să meargă pe jos, a preferat să ia o trăsură. Putea astfel 
să rămână în urma celor pe care îi observă sau să-i devanseze 
pentru a scăpa atenţiei lor. Acest procedeu prezenta şi avantajul 
de a păstra contactul cu ei, dacă cei doi ar fi luat o trăsură, dar 
avea şi un dezavantaj evident. 

— Acela de a-l lăsa pe autorul lui la discreţia vizitiului? 

— Evident. 

— Ce păcat că nu avem numărul lui! 

— Dragă Watson, am fost neîndemânatic, sunt de acord. 
Totuşi, nu-ţi poţi imagina că am uitat să-l notez aici! 

Şi Holmes se lovi peste frunte. 


—Am citit pe trăsură numărul 2.704. Dar, pentru moment, 
asta are puţină importanţă pentru noi. 

— Ce ai fi putut să faci în plus? 

— Dacă aş fi remarcat trăsura, m-aş fi întors şi aş fi luat-o 
în altă direcţie. Aş fi putut atunci foarte bine să chem o alta şi, 
de la o distanţă suficientă, aş fi urmărit-o la pas pe prima, până 
la Northumberland Hotel. Acolo, aş fi aşteptat. Apoi, când 
necunoscutul ar fi intrat după Sir Henry Baskerville, l-am fi 
urmărit la rândul nostru. În schimb, printr-o grabă intempestivă, 
de care adversarul nostru a ştiut să profite cu o determinare 
ieşită din comun, ne-am dat în vileag şi i-am pierdut urma. 

Vorbind şi mergând agale în faţa magazinelor de pe 
strada Regent, îi pierduserăm din vedere pe doctorul Mortimer 
şi pe tovarăşul lui. 

— E inutil să-i mai urmărim, spuse Holmes. Umbra a dispărut şi 
nu va mai reapărea. Ne-au mai rămas cărţi în mâini, să le jucăm 
cu curaj. L-ai recunoaşte pe omul din trăsură? 

— Nu i-aş recunoaşte decât barba. 

— Şi eu la fel. Dar aş jura că este falsă. Un om angajat 
într-o „filare“ atât de delicată nu poate purta o asemenea barbă 
decât pentru a-şi disimula trăsăturile. Să intrăm aici, Watson. 

Holmes intră într-unul dintre acele birouri de cartier unde 
comisionarii stau la orice oră din zi şi din noapte la dispoziţia 
publicului. 

Directorul îl primi cu un salut cald. 

— Observ cu plăcere, dragă Wilson, spuse prietenul meu, 
că nu ai uitat micul serviciu pe care ţi l-am făcut. 

— Sigur că nu, domnule. Mi-aţi salvat reputaţia şi poate 
chiar viata. 

—  Exagerezi, dragul meu, Mi-amintesc că ai, printre 
băieţii dumitale, un puşti pe nume Cartwright care a dat dovadă 
de o anumită îndemânare în timpul anchetei. 

— Da, domnule, este tot aici. 

— Atunci, adu-l, te rog. Poţi să-mi schimbi bancnota asta 
de cinci lire? 

Un băiat de vreo paisprezece ani, cu o privire inteligentă 
şi isteaţă, răspunse la soneria directorului. 

Veni în faţa lui Holmes, pe care îl privea respectuos. 


— Dă-mi anuarul hotelurilor, îi spuse prietenul meu. lată, 
Cartwright, numele a douăzeci şi trei de hoteluri care se află în 
imediata apropiere de Charing Cross. Le vezi bine? 

— Da, domnule. 

— Vei merge la toate, unul după altul. 

— Da, domnule. 

— Vei începe prin a da portarului fiecărui hotel câte un 
şiling. Uite aici douăzeci şi trei de şilingi. 

— Da, domnule. 

e— Le vei cere să-ţi dea coşurile cu hârtie de ieri, O sa le 
spui că a fost lăsată la o adresa greşită o telegramă importantă 
pe care trebuie să o găseşti. Inţelegi? 

— Da, domnule. 

— Ce va trebui într-adevăr să cauţi nu este o telegramă, 
ci o pagină interioară din „Times” în care s-au făcut tăieturi cu 
foarfeca, iată numărul din „Times” şi pagina despre care e 
vorba. O poţi recunoaşte uşor, nu-i aşa? 

— Da, domnule. 

— La fiecare hotel, portarul te va trimite la valetul din hol, 
căruia îi vei da. de asemenea, un șiling. Îţi mai dau douăzeci şi 
trei de şilingi. Probabil că la douăzeci de hoteluri din douăzeci şi 
trei ţi se va răspunde că ceea ce se găsea în coşurile de ieri s-a 
aruncat sau s-a ars. În cele trei hoteluri rămase, vei fi dus în fata 
unor mormane de hârtie în care va trebui să cauţi aceasta 
pagină din „Times”. Ai foarte puţine şanse să 
o găseşti. Uite încă zece şilingi pentru situaţii neprevăzute. 
Trimite-mi în strada Baker, până diseară, rezultatul 
investigațiilor tale. Acum, Watson, să trimitem o telegramă ca 
să afiăm identitatea vizitiului care conduce trăsura 2.704. După 
aceea, în aşteptarea orei la care trebuie să ne prezentăm la 
Northumberland Hotel, vom vizita una dintre expoziţiile de 
pictură de pe strada Bond. 


5 
Fire rupte 

Sherlock Holmes avea dezvoltată la maximum capacitatea 
de a-şi detaşa spiritul de gândurile cele mai captivante. 

Timp de două ore a părut că a uitat cazul ciudat în care 
eram amestecați şi s-a cufundat în examinarea tablourilor şcolii 
belgiene. Pe drumul dintre strada Bond şi Northumberland Hotel 
n-a vrut să vorbească decât despre artă — domeniu în care, de 
altfel, nu are decât cunoştinţe imperfecte. 

— Sir Henry Baskerville vă aşteaptă în camera sa, ne 
spuse portarul hotelului. A cerut să fie înştiinţat de îndată ce 
sosiți. 

— Consideraţi că suntem indiscreţi dacă ne uităm în 
registrul dumitale? 

— Deloc. 

După numele de Baskerville, în registru nu mai erau decât 
numele a doi călători: Theophile Johnson şi familia sa, din 
Newcastle, şi doamna Oldmore cu fiica sa, din High Lodge, 
Alton. 

— Este cu siguranţă acel Johnson pe care îl ştiu eu, îi 
spuse Holmes portarului. Un avocat, nu-i aşa? Cu barba complet 
cenuşie... şi care şchiopătează uşor? 

— Nu, domnule. Acest Johnson este un mare comerciant 
de cărbune, foarte sprinten, cam de vârsta dumneavoastră. 

— Probabil vă înşelaţi asupra profesiei sale. 

— Nu, domnule. De mai mulţi ani trage la acest hotel şi îl 
cunoaştem toţi. 

— Atunci, e altcineva. Şi doamna Oldmore? Cred că îmi 
amintesc numele. Scuzaţi-mi curiozitatea, dar, adesea, când vii 
în vizită la un prieten, întâlneşti un altul. 

— Este invalidă. Soţul ei a fost, timp de câţiva ani, primar 
în Gloucester. O socotim printre cei mai buni clienţi ai noştri. 

— Îţi mulţumesc pentru explicaţii. Regret că nu mă pot 
recomanda ca prieten al dumneaei. 

Urcând scara, Sherlock Holmes reluă pe o voce joasă: 

— Am fixat un punct important: ştim acum că cei care se 
ocupă atât de activ de prietenul nostru nu sunt cazaţi în acelaşi 
hotel cu el. Aceasta dovedeşte ca, oricât interes ar avea să îl 


spioneze, aşa cum am constatat, nu doresc să fie văzuţi de 
către el. Asta spune multe. 

— Prin ce? 

— Prin asta... Doamne! Dar ce naiba se întâmplă? 

— De cum intrarăm pe coridorul hotelului ne lovirăm chiar 
de Sir Henry Baskerville. 

— Era roşu de mânie la faţă şi ţinea în mână o gheată 
veche plina de praf. 


— Părea atât de furios, că de-abia putea să vorbească. 
Când putu să-şi reprime nervozitatea, se exprimă accentuând şi 
mai mult jargonul din Far-West, de care se folosise şi de 
dimineaţă. 

— E o bătaie de joc în acest hotel, striga el. Dacă nu au 
grijă, le arăt eu că nu pot să-şi râdă de oameni în felul acesta! Ei 
drăcie! Dacă servitorul nu-mi găseşte gheata care-mi lipseşte, o 


să vadă el! Sigur că înţeleg o glumă, domnule Holmes, dar asta 
întrece orice limite! 

— Incă vă mai căutaţi gheata? 

— Da, da, domnule... şi cred că ar trebui neapărat să fie 
găsită! 

— Spuneaţi că este vorba de o gheată din piele arămie? 

— Da... Dar acum cea rătăcită este una neagră. 

— Cum aşa? 

— Aşa este. Nu am decât trei perechi de ghete: galbene, 
care sunt noi, negre, vechi, şi cele cu care sunt încălţat. 
Noaptea trecută mi s-a luat o gheată galbenă şi, în dimineaţa 
asta, mi s-a luat una neagră. Ei bine, ai găsit-o? Vorbeşte, 
idiotule, nu te mai holba la mine! 

Un servitor, neamţ de origine, tocmai apăruse: 

— Nu, domnule, răspunse el, nu am găsit-o... Am întrebat 
în tot hotelul. 

— Îmi veţi găsi gheata asta până diseară sau îl voi 
avertiza pe director că îi părăsesc imediat magherniţa. 

— O vom găsi, domnule... vă promit, dacă binevoiţi să 
aveţi răbdare. 

— Vă previn că este ultimul lucru pe care accept să-l 
pierd în acest cuib de hoţi. Vă cer scuze, domnule Holmes, că vă 
deranjez cu aceste nimicuri. 

— Nu este niciun deranj. Este ceva care merită toată 
atenţia, gheata asta... 

— Chiar credeţi asta? 

— Sigur. Dar cum vă explicaţi aceste întâmplări? 

— Nici măcar nu caut o explicaţie. Este lucrul cel mai 
curios, cel mai nebunesc care mi s-a întâmplat vreodată. 

— Cel mai curios... poate, replică Holmes pe gânduri. 

— Dumneavoastră ce credeţi? 

— Deocamdată, nimic. Cazul dumneavoastră este foarte 
complicat. Dacă apropii de moartea unchiului dumneavoastră 
evenimentele care vă privesc pe dumneavoastră personal, nu 
cred că, din cele cinci sute de cazuri de care a trebuit să mă 
ocup, a fost vreunul mai dificil. Dar am prins mai multe fire şi 
trebuie să speram că toate ne vor conduce la rezolvare. Nu are 
importanţă că pierdem timp descurcând numeroasele iţe ale 
cazului... Mai devreme sau mai târziu, vom pune mâna pe firul 
cel bun. 


În timpul prânzului se vorbi puţin de ceea ce ne adunase 
la un loc. 

Când ne întoarserăm în salon, Holmes îl întrebă pe 
Baskerville ce intenţii are. 

— Să merg ia castel. 

— Când? 

— La sfârşitul săptămânii. 

— Orice ar fi, spuse Holmes, cred că este decizia cea mai 
înţeleaptă. Sunt convins ca la Londra sunteţi spionat. Or, în 
mijlocul acestei populaţii de mai multe milioane de locuitori, nu 
este uşor sa ştii în faţa cui te afli, cu atât mai mult să descoperi 
scopul urmărit de celălalt. Apoi, dacă vi se vrea răul, vom fi 
incapabili să-l împiedicăm. Ai remarcat, doctore Mortimer, că 
eraţi urmăriţi de dimineaţă, din momentul în care aţi ieşit din 
hotel până când v-aţi întors? 

Mortimer tresări. 

— Urmăriţi? De cine? 

— Asta, din nefericire, nu vă pot spune. Există, printre 
vecinii sau cunoştinţele dumitale din Dartmoor, un om care să 
poarte o barbă lungă neagră? 

— Nu. Ba da!... Da, Barrymore, valetul lui Sir Charles 
poartă o barbă mare... şi este neagră. 

— Hmi Unde locuieşte acest Barrymore? 

— l-a fost încredinţată paza castelului. 

— Trebuie să ştim dacă se află acolo sau dacă nu cumva 
şi-a părăsit postul pentru a veni la Londra. 

— Cum să facem asta? 

— Daţi-mi o foaie de telegramă. 

Sherlock Holmes scrise în grabă nişte cuvinte. Citi: 


Totul este pregătit pentru a-l primi pe Sir Henry ? 


— Asta va fi de-ajuns. Trimit această depeşă domnului 
Barrymore la castelul Baskerville. Care este cel mai apropiat 
oficiu poştal? Grimpen... Foarte bine. Îi vom expedia directorului 
acestui oficiu o telegramă care va suna aşa: „Inmânaţi-i direct 
domnului Barrymore această depeşă. Dacă nu îl găsiţi, returnaţi- 
o lui Sir Henry Baskerville, Northumberland Hotel“. Vom afla 
astfel, până diseară, dacă Barrymore se află sau nu la postul său 
din Devonshire. 


— Perfect, spuse Sir Henry. Apropo, doctore Mortimer, 
vorbeşte-ne puţin despre acest Barrymore. 

— Este fiul unui fost intendent al familiei Baskerville. 
Locuiesc la castel de patru generaţii. Din ce mi s-a spus, soţia lui 
şi el sunt oameni absolut onorabili. 

— Nu este mai puţin adevărat, spuse Baskerville, că, 
atâta vreme cât niciun membru al familiei nu va locui la castel, 
aceşti oameni îşi vor găsi un bun adăpost acolo şi nu vor avea 
nimic de făcut. 

— Este adevărat. 

— Soții Barrymore figurau în testamentul lui Sir Charles?, 
întreba Holmes. 

— Cu câte cinci sute de lire sterline fiecare. 

— Hm! Ei aveau cunoştinţă de această generozitate? 

— Da. Lui Sir Charles îi plăcea să vorbească despre 
dispoziţiile sale testamentare. 

— Este foarte interesant. 

— Vreau să cred, zise Mortimer, că bănuielile 
dumneavoastră nu se întind asupra tuturor acelora care au 
primit o moştenire de la Sir Charles... Mie mi-a lăsat o mie de 
lire. 

— Aşa!... Cui a mai lăsat? 

— A mai lăsat unor particulari câteva sume 
nesemnificative, dar şi altele, absolut considerabile, pentru 
opere de binefacere. 

— La cât se ridica totalul averii sale? 

— La şapte sute patruzeci de mii de lire. 

Holmes făcu ochii mari de uimire: 

— Nu-mi imaginam că Sir Charles poseda o avere de 
asemenea proporţii. 

— Sir Charles trecea drept un om bogat, dar, până în ziua 
inventarierii, nu bănuiam valoarea averii sale, al cărei total se 
apropia de un milion de lire. 

— Drace! lată nişte bănişori pentru care un om poate 
risca totul... Încă o întrebare, doctore Mortimer. Presupunând că 
i se întâmplă ceva rău tânărului nostru prieten — iertaţi-mă, Sir 
Henry, pentru această ipoteză neplăcută —, cui îi va reveni 
această avere? 

— Cum Roger Baskerville, cel mai mic frate al lui Sir 
Charles, a murit de mic, averea va reveni unor veri îndepărtați, 


din familia Desmond. James Desmond este un pastor bătrân din 
Westmoreland. 

— Mulţumesc. Aceste detalii sunt de cel mai mare interes. 
Îl cunoaşteţi pe domnul James Desmond? 

— Da, l-am văzut o dată la Sir Charles. Are o înfăţişare 
venerabilă şi duce, se spune, o viaţă exemplară. Imi amintesc că 
a rezistat la solicitările lui Sir Charles, care insista pentru a-l face 
să accepte o donaţie destul de importantă. 

— Prin urmare, acest om, cu gusturi simple, ar deveni 
moştenitorul milioanelor lui Sir Charles? 

— Aşa este... Conform ordinii succesiunilor, el ar moşteni 
domeniul. Ar intra, de asemenea, în posesia tuturor valorilor, 
numai dacă nu decide altfel precedentul proprietar, care poate, 
prin testament, să dispună după voinţa lui. 

— V-aţi făcut testamentul, Sir Henry?, întrebă Sherlock 
Holmes. 

— Nu. Nu am avut încă timp, pentru că nu am aflat decât 
de ieri cum stau lucrurile. Dar, în orice caz, valorile mobiliare vor 
urma domeniul şi titlul. Asta era voinţa bietului meu unchi. Cum 
ar putea proprietarul domeniului Baskerville să întreţină castelul 
dacă este sărac? Casă, pământuri, bani, toate trebuie să revină 
aceleiaşi persoane. 

— Perfect. Vă aprob plecarea imediată în Devonshire. Nu 
pun decât o singură condiţie pentru a vă duce la îndeplinire 
planul: să nu plecaţi singur! 

— Mă însoţeşte doctorul Mortimer. 

— Dar doctorul Mortimer are treburile lui şi casa lui se 
află la mai multe mile de castel. Chiar dacă ar vrea nespus de 
mult, i-ar fi imposibil să vă sară în ajutor. Nu, Sir Henry, trebuie 
să luaţi cu dumneavoastră o persoană de încredere care să 
rămână în permanenţă în apropiere. 

— Aţi putea să veniţi dumneavoastră, domnule Holmes? 

— La momentul critic, mă voi strădui să fiu acolo. Dar 
înţelegeţi că, din cauza consultaţiilor care mi se cer din toate 
părţile şi a apelurilor pe care le primesc din toate cartierele 
Londrei, nu pot să lipsesc pentru o perioadă nedeterminată. 
Astfel, chiar la această oră, unul dintre numele cele mai 
onorabile ale Angliei este expus atacurilor unui şantaj ist, iar eu 
sunt singurul în stare să pun capăt acestui scandal. In aceste 
condiţii, cum să merg în Dartmoor? 


— Atunci, pe cine îmi recomandaţi? 

Holmes îşi puse mâna pe braţul meu. 

— Dacă prietenul meu ar consimţi să accepte această 
misiune, spuse el, nimeni nu ar fi mai demn decât el să o 
îndeplinească. Îi acord toată încrederea mea. 

Această propunere mă luă prin surprindere şi, fără să-mi 
lase timp pentru a răspunde, Sir Henry îmi prinse mâna şi o 
strânse cu căldură. 

— Vă mulţumesc pentru bunăvoința dumneavoastră, 
doctore Watson. Acum mă cunoaşteţi şi ştiţi la fel de mult ca şi 
mine despre acest caz. Dacă acceptaţi să mă însoţiţi la castelul 
Baskerville şi să-mi ţineţi tovărăşie acolo, nu voi uita niciodată. 

Expediţiile aventuroase au exercitat întotdeauna asupra 
mea o fascinaţie irezistibilă. În plus, cuvintele elogioase 
pronunţate de Holmes la adresa mea, ca şi graba baronetului de 
a mă accepta drept tovarăş mă determinară să mă hotărăsc 
repede. 

— Voi veni cu plăcere, am răspuns. Cu greu aş găsi un 
mod mai bun de a-mi petrece timpul. 

— Mă vei ţine la curent în mod exact cu tot ce se 
întâmplă, spuse Holmes. Când va avea loc criza — şi, cu 
siguranţă, va avea loc —, vă voi spune ce să faceţi. Sper că veţi 
fi în măsură să plecaţi sâmbătă, nu-i aşa, Sir Henry? 

— Această dată convine doctorului Watson?, întrebă el. 

— Absolut. 

— Atunci, pe sâmbătă! Dacă nu vă voi comunica altfel, ne 
vom reîntâlni la gara Paddington pentru trenul de zece şi 
jumătate. 

Ne ridicam pentru a ne lua rămas-bun, când Baskerville 
scoase un strigăt de victorie. 

Se aplecă într-unul din colţurile încăperii şi scoase o 
gheată galbenă de sub un dulap. 

— Gheata care-mi lipsea!, strigă el. 

— Fie ca toate necazurile dumneavoastră să se rezolve ia 
fel de uşor!, zise Sherlock Holmes. 

— Este foarte curios, interveni doctorul Mortimer. Înainte 
de dejun, am căutat cu atenţie prin toată camera. 

— Şi eu la fel, spuse Baskerville. Am răsturnat totul cu 
fundul în sus. Nu era nicio gheată. 


— În acest caz, servitorul probabil că a adus-o în timp ce 
dejunam. 

A fost chemat servitorul, care a declarat că nu ştie nimic 
şi nu a putut să dea nicio informaţie. 

Prin urmare, un nou incident tocmai se alăturase 
celorlalte mistere care se succedaseră atât de repede. 

Neluând în considerare moartea tragică a lui Sir Charles, 
ne găseam în prezenţa unor fapte inexplicabile, petrecute într- 
un interval de numai două zile: primirea scrisorii decupate din 
„Times”, spionul cu barbă neagră ascuns în trăsură, pierderea 
ghetei galbene, apoi a ghetei vechi negre şi, în sfârşit, găsirea 
ghetei galbene. 

În timp ce ne întorceam în strada Baker, Holmes a păstrat 
tăcerea. Văzând sprâncenele sale încruntate, figura sa 
preocupată, îmi dădeam seama că mintea lui, ca şi a mea, de 
altfel, se străduia să lege între ele aceste episoade stranii şi, în 
aparenţă, incoerente. 

Toată după-amiaza şi aproape toată seara, Holmes a 
rămas cufundat în gândurile lui şi învăluit de nori de fum. 

La ora cinei i se aduseră două telegrame. 

Prima suna astfel: 


Directorul poştei din Grimpen m-a anunțat că Barrymore 
este la castel. 
Baskerville 
A doua spunea următoarele: 


Conform dispozitiei dumneavoastră, am fost la cele 
douăzeci şi trei de hoteluri; nu am găsit la niciunul numărul 
decupat din „Times”. 

Cartwright 


Pe chipul lui Holmes se citea o vie contrarietate. 

— lată deja două fire care se rup în mâinile noastre, zise 
el. Nimic nu mă pasionează mai mult decât un caz în care totul 
se întoarce împotriva mea. Trebuie să căutăm o altă pistă. 

— O mai avem pe cea a vizitiului trăsurii în care s-a aflat 
spionul. 


— Da. Am telegrafiat la comisariatul de poliţie ca să-mi 
trimită numele şi adresa lui. l-auzi, nu m-ar mira să fie chiar 
răspunsul la cererea mea. 

La uşa de la intrare se auzea, într-adevăr, soneria. 

La scurt timp, în salon a fost introdus un om care era 
chiar vizitiul. 

Înaintă învârtindu-și chipiul în mâini. 

—Am primit de la biroul central un mesaj în care sunt 
avertizat că un domn din această casă a cules informaţii despre 
numărul 2.704. Sunt vizitiu de şapte ani, fără a fi primit un 
singur reproş... Vin acum direct de la depou ca să-mi explicaţi în 
faţă ce aveţi împotriva mea. 

— Nu am nimic împotriva dumitale, spuse Holmes. 
Dimpotrivă, dacă răspunzi clar la întrebările mele, pun deoparte 
pentru dumneata o jumătate de sovereign”. 

— Atunci, înseamnă că nu e nicio greşeală, spuse vizitiul, 
şi ar fi o zi bună pentru mine. Ce doriţi să ştiţi? 

— Mai întâi, numele şi adresa dumitale, în cazul în care aş 
mai avea nevoie de dumneata. 

— John Clayton, 3 Turpey Street. Am depoul la Shipley, 
aproape de gara Waterloo. 

Sherlock Holmes notă aceste informaţii. 

— Clayton, spune-mi acum despre pasagerul care a venit 
în această dimineaţă să supravegheze această casă şi care a 
urmărit apoi doi domni pe strada Regent. 

Vizitiul păru mirat şi puţin pus în încurcătură. 

— Nu-mi dau seama de ce este nevoie să vă vorbesc de 
un lucru pe care îl cunoaşteţi deja la fel de bine ca mine. 
Adevărul este că acest pasager mi-a spus că este un detectiv şi 
mi-a cerut să nu spun nimic despre el nimănui. 

— Prietene, reluă Holmes grav, cazul este foarte serios şi 
te-ai pune într-o situaţie foarte proastă dacă ai încerca să-mi 
ascunzi ceva. Aşadar, acest domn ţi-a spus că este detectiv? 

— Da. 

— Când ţi-a spus asta? 

— Când ne-am despărţit. 

— Ţi-a mai spus ceva? 

— Şi-a dat numele. 

Holmes îmi aruncă o privire triumfătoare. 

— Aşa, vasăzică! Şi-a dat numele! Ce imprudenţă! Şi ce 
nume ti-a dat? 

— Ce nume...?, repeta vizitiul. Sherlock Holmes, 

Niciun alt răspuns nu l-a zăpăcit vreodată pe prietenul 
meu ca acesta. Preţ de o clipă, păru uluit. 

— Ce lovitură de maestru, Watson! Simt în faţa mea o 
armă la fel de rapida şi de agilă ca şi cea pe care o mânuiesc. 
Aşadar, pasagerul dumitale se numea Sherlock Holmes? 

— Da, domnule, acesta este numele pe care mi l-a dat. 

— Perfect. De unde l-ai luat şi ce s-a întâmplat după 
aceea? 

— M-a strigat la ora nouă şi jumătate în Trafalgar Square. 
Mi-a spus ca este detectiv şi mi-a oferit două guinee pentru 
toată ziua. Trebuia să merg unde voia el, fără să-i pun întrebări. 
Nu am putut să refuz această ofertă. L-am dus aproape de 
Northumberland Hotel, unde am aşteptat să iasă doi domni, 
care s-au urcat într-o trăsură în staţia din apropiere. Am urmărit 
această trăsură până când s-a oprit aici, pe aproape. 

— La uşa mea?, spuse Holmes. 

— Nu sunt sigur, dar domnul ştia unde merg ceilalţi. A 
coborât aproape de mijlocul străzii şi, o oră şi jumătate, am 
înţepenit aşteptând. Apoi, cei doi domni au plecat pe jos şi noi i- 
am urmărit din nou pe strada Baker şi pe... 

— Ştiu, întrerupse Holmes. 

— Parcurseserăm cam trei sferturi din strada Regent... În 
acel moment, pasagerul meu mi-a strigat prin trapă să mă 
îndrept spre gara Waterloo cât se poate de repede. Am dat bice 
iepei şi, zece minute mai târziu, ajunseserăm la destinaţie. Mi-a 
plătit două guinee, ca un tip de treabă, şi a intrat în gară. Când 
ne-am despărţit, s-a întors şi mi-a spus: „Vei fi poate bucuros să 
afli că l-ai condus pe domnul Sherlock Holmes.“ lată cum i-am 
aflat numele. 

— Înţeleg... Şi nu l-ai mai revăzut? 

— Nu. A rămas la gară. 

— Fă-mi te rog portretul domnului Sherlock Holmes. 

Vizitiul se scărpină în cap. 


— Nu e uşor de descris. Este cam de patruzeci de ani... de 
înălţime mijlocie... măsoară cu doi-trei inchi!? mai puţin decât 
dumneavoastră. Era îmbrăcat ca un filfizon şi purta o barbă 
neagră, tăiată în formă pătrată... Mi s-a părut foarte palid... Nu 
vă pot spune mai multe. 

— Ce culoare aveau ochii? 

Vizitiul păru a căuta prin amintiri şi răspunse: 

— Nu-mi aduc aminte. 

— Te-au frapat alte detalii? 

— Nu. 

— Bine, zise Holmes. Uite o jumătate de sovereign. Vei 
mai primi încă una dacă îmi aduci noi informaţii. Bună seara. 

— Bună seara, domnule, şi vă mulţumesc. 

John Clayton plecă foarte satisfăcut. 

Holmes se întoarse spre mine ridicând din umeri şi cu un 
surâs descurajat. 

— lată un al treilea fir care se rupe şi nu suntem mai 
avansați decât la început. Ce parşiv este ticălosul! Cunoştea 
numărul casei mele şi vizita plănuită de Sir Henry Baskerville. Pe 
strada Regent a mirosit cine sunt... A bănuit că am luat numărul 
trăsurii şi că-l voi căuta pe vizitiu!... Ah! Watson, de data asta va 
trebui să luptăm împotriva unui adversar demn de noi. M-a făcut 
şah mat la Londra, îţi urez mai mult noroc în Devonshire! Dar nu 
mai sunt la fel de liniştit. 

— Pentru ce? 

— Pentru soarta ta acolo. Este un caz urât, Watson, urât 
şi periculos! Cu cât îl studiez mai mult, cu atât îmi place mai 
puţin. Sigur, dragă prietene, poţi sa râzi în voie! Dar îţi jur că voi 
fi foarte fericit să te revăd teafăr în casa noastră din strada 
Baker. 

6 
Castelul din Baskerville 


În ziua indicată, Sir Henry Baskerville şi doctorul Mortimer 
erau gata şi am plecat către Devonshire, cum ne înţelesesem. 
Sherlock Holmes mă însoţi la gară pentru a-mi da, în trăsură, 
ultimele instrucţiuni. 

— Nu te voi tulbura, spuse el, expunânducţi teoriile mele 
sau încredinţându-ţi bănuielile mele. Vreau numai să mă ţii la 
curent cu faptele, pana în cele mai mici amănunte. Bazează-te 
pe mine în ceea ce priveşte formularea concluziilor pe care le 
comportă. 

— Ce fel de fapte trebuie să-ţi comunic? 

— Toate cele care ţi se vor părea legate de caz, chiar şi 
de departe. Să mă informezi despre relaţiile tânărului 
Baskerville cu vecinii şi despre orice afli nou legat de moartea 
lui Sir Charles. In ultimele zile am desfăşurat câteva cercetări 
ale căror rezultate, tare mă tem, vor fi negative. Un singur lucru 
mi se pare sigur; domnul James Desmond, moştenitorul 
prezumtiv, este un perfect om de lume. Nu este el autorul 
acestei hăituiri a lui Sir Henry. Trebuie, deci, să-l eliminăm pe 
acest pastor din calculele noastre. Nu mai rămân decât 
persoanele care se vor găsi în jurul lui Sir Henry Baskerville prin 
zona aceea pustie. 

— Nu crezi că ar fi bine să scăpăm imediat de soţii 
Barrymore? 

— Nu, am face o greşeală. Dacă sunt nevinovaţi, ar fi o 
crudă nedreptate; dacă sunt vinovaţi, ar însemna să renunţăm 
la posibilitatea de a-i demasca. Nu, nu, să-i păstrăm pe lista de 
suspecți. Dacă mi-aduc bine aminte, la castel mai este un 
vizitiu, iar pe bărăgan se află doi fermieri, îi vom găsi acolo şi pe 
prietenul nostru, doctorul Mortimer, pe care îl consider absolut 
cinstit, şi pe soţia lui, despre care nu avem informaţii. Mai sunt 
acolo şi naturalistul Stapleton şi sora lui, despre care se spune 
că este foarte atrăgătoare; mai sunt domnul Frankland, de la 
Lafter Hali, care reprezintă un factor necunoscut, precum şi alţi 
doi-trei vecini. Va trebui să-ţi axezi investigaţiile pe aceşti 
oameni. 


— O voi face cât pot de bine. 

— Bănuiesc că ai luat cu tine nişte arme? 

— Da, am considerat că este bine, 

— Desigur. Zi şi noapte să ai revolverul la îndemână şi să 
rămâi în permanenţă vigilent. 

Prietenii noştri reţinuseră deja un vagon de clasa | şi ne 
aşteptau pe peron. 

— Nu, nu avem nimic nou să vă spunem, zise doctorul 
Mortimer răspunzând unei întrebări a prietenului meu Holmes. 
Nu pot să vă spun decât un singur lucru: nimeni nu ne-a urmărit 
de două zile încoace. Nu am ieşit niciodată fără să ne uităm în 
toate părţile şi am fi observat cu siguranţă un spion. 

— Nu v-aţi despărţit, bănuiesc? 

— Doar ieri după-amiaza. Când mă aflu în Londra, 
întotdeauna acord distracţiilor câteva ore... pe care le-am 
petrecut la Muzeul Academiei de Chirurgie. 

— lar eu am mers să văd înalta societate, în Hyde Park, 
spuse Baskerville. Nu s-a întâmplat nimic ieşit din comun. 

— A fost totuşi o imprudenţă, replică grav Holmes 
clătinând din cap. Sir Henry, vă rog să nu mai plecaţi singur 
dacă vreţi să vă feriţi de nenorociri. V-aţi regăsit gheata? 

— Nu, este cu adevărat pierdută. 

— Este foarte ciudat. Cu bine atunci!, adăuga în timp ce 
trenul se pusese în mişcare de-a lungul peronului. 

Mai spuse: 

— Să nu uitaţi, Sir Henry, această frază din legenda pe 
care ne-a citit-o doctorul Mortimer: „Evitaţi ţinutul mlăştinos în 
ceasurile întunecate când bântuie spiritul răului”. 

Am scos capul pe geam ca să mai privesc peronul, care 
rămăsese deja mult în urma noastră, şi am zărit silueta înalta a 
lui Sherlock Holmes, imobilă şi cu faţa spre noi. 

Călătoria mi s-a părut scurtă şi plăcută. 

Mi-am petrecut timpul cunoscându-mi mai bine tovarăşii 
şi jucându-mă cu canişul lui Mortimer. 

La puţine ceasuri după plecarea noastră, pământul şi-a 
schimbat culoarea: din brun, a devenit roşiatic. Granitul 
înlocuise piatra de calcar. 

Vaci maronii rumegau pe pajişti bogate, dovezi ale unei 
regiuni mai fertile, dar mai umede. 


Tânărul Baskerville, cu faţa lipită de geamul vagonului, 
contempla cu interes peisajul şi se entuziasma la vederea 
orizonturilor familiare din Devonshire. 

— De când am părăsit Anglia, spuse el, am parcurs 
jumătate din lume, dar nu am găsit nimic care să se compare cu 
aşa ceva! 

— Rareori întâlneşti un locuitor al ținutului Devonshire, 
am observat eu, care să nu fie îndrăgostit de locul său de 
baştină. 

— Asta depinde atât de individ, cât şi de ţinut, replică 
Mortimer. O examinare superficială a prietenului nostru relevă 
un cap de celt în care sunt foarte dezvoltate proeminenţele 
entuziasmului şi ataşamentului. Craniul bietului Sir Charles 
prezenta particularităţile unui tip foarte rar, jumătate galic, 
jumătate ivemian::... Eraţi foarte tânăr, nu-i aşa, Sir Henry, când 
aţi fost ultima oară la castelul Baskerville? 

— La moartea fratelui meu aveam vreo 10 ani şi nu am 
venit deloc la castel. Locuiam într-o căsuţa pe coasta 
meridională a Angliei. De acolo, am plecat să mă alătur unui 
prieten în America. Regiunea pe care o traversăm este la fel de 
nouă pentru mine ca şi pentru doctorul Watson; asta vă explică 
extrema curiozitate pe care mi-o trezeşte pustietatea asta, 

— V-o veţi putea satisface, spuse Mortimer arătând 
fereastra vagonului. De aici îl puteţi zări. 

În depărtare, deasupra vegetației câmpurilor, lângă o 
pădurice, se înălța un deal cenuşiu, cu pante line, terminat 
printr-o coamă dantelată ale cărei creste, de la această distanţă, 
îşi pierdeau din claritate şi vigoare. Semăna cu un peisaj 
fantastic întrevăzut ca prin vis. 

Baskerville a stat mult timp cu ochii aţintiţi asupra acelui 
colţ de cer şi pe chipul lui mobil am citit impresia pe care o lăsa 
asupra sa vederea acestei regiuni, unde cei din neamul lui 
trăiseră timp de secole şi lăsaseră urme atât de adânci ale 
trecerii lor. 

Stătea în faţa mea, în colţul unui simplu vagon de tren, 
îmbrăcat în costumul său gri, vorbind cu acel accent american 
foarte pronunţat şi, în timp ce studiam în detaliu figura sa 


13 Populaţie preistorică din Insulele Britanice care a 

energică, simţeam mai mult ca niciodată că este într-adevăr 
descendentul acelui lung şir de oameni înflăcăraţi şi curajoşi. 

Sub sprâncenele sale dese, în nările mobile şi în ochii 
căprui se observau hotărâre, vitejie şi forţa. 

Dacă ar fi trebuit să întreprindem o anchetă dificilă şi 
periculoasă pe acest tărâm cu aspect sălbatic, am fi avut în Sir 
Henry un tovarăş cu care puteam porni în aventură, siguri fiind 
că va face faţă cu brio tuturor pericolelor. 

Trenul se opri într-o mică gară. 

Coborârăm. Afară, dincolo de o mică barieră vopsită în 
alb, aştepta o trăsură la care erau înhămaţi doi cai micuţi, dar 
voinici. 

Sosirea noastră era, cu siguranţă, un mare eveniment, de 
vreme ce şeful de gară şi oamenii săi alergară în întâmpinarea 
noastră ca să ne ia bagajele. 

Era o haltă simpla de ţară. Am fost, deci, surprins să 
remarc că, de fiecare parte a porţii, câţiva soldaţi stăteau 
sprijiniți în arme. Când trecurăm prin dreptul lor, ne priviră cu 
insistenţă şi curiozitate. 

Vizitiul, scurt şi îndesat, îl salută pe Henry Baskerville şi, 
câteva minute mai târziu, înaintam pe un drum alb şi prăfos. 

Traversam o regiune cu vâlcele, acoperite de pajişti. 

Deasupra frunzişurilor bogate ale copacilor se ridicau 
acoperişurile câtorva case, dar, dincolo de acest peisaj liniştit de 
ţară, luminat de razele soarelui care apunea pe azuriul cerului, 
se contura forma prelungă, întunecată, a mlaştinii. 

Trăsura intră pe un drum lateral. 

Urcarăm pe poteci abrupte, mărginite de povârnişuri 
înalte, acoperite de muşchi şi de buruieni, unde, timp de secole, 
trecerea roţilor lăsase urme adânci. Ferigi ruginite de brumă, 
muri cu fructe sângerii sclipeau sub ultimele raze ale soarelui. 

Am traversat un mic pod de granit şi am trecut pe lângă 
un pârâu care curgea repede într-o albie cu pietre cenuşii. 
Drumul şi pârâul urmau o vale plină de stejari piperniciţi şi brazi 
costelivi. 

Baskerville saluta fiecare cotitură a drumului cu o 
exclamaţie de surpriză. 

Totul i se părea frumos, în timp ce eu simţeam o tristeţe 
nedefinită văzând acest peisaj de ţară care purta semnele 
apropierii inevitabile a iernii. 


Deodată, Mortimer strigă: 

— Priviţi! 

Un perete râpos, un fel de pinten format din coasta 
dealului şi care intra în vale, se ridica în faţa noastră. Pe coama 
lui, asemănător unei statui ecvestre, zărirăm un soldat călare, 
cu arma sprijinită pe braţul stâng, gata să tragă. Supraveghea 
drumul pe care mergeam noi. 

— Ce vrea să însemne asta, Perkins?, îl întrebă Mortimer 
pe vizitiu. 

Acesta se întoarse pe jumătate pe capră. 

— Un deţinut a evadat, acum trei zile, din închisoarea 
Princetown. Au fost puse santinele pe toate drumurile şi în toate 
gările. Încă nu l-au găsit, iar fermierii din împrejurimi sunt foarte 
agitaţi. 

— Înţeleg... ar primi o recompensă de cinci lire în 
schimbul unei informaţii oarecare. 

— Da, domnule. Dar o recompensă de cinci lire reprezintă 
foarte puţin lucru în comparaţie cu pericolul la care se expun de 
a li se tăia gâtul. Ah! Nu este un deţinut obişnuit! E în stare de 
orice. 

— Cine este? 

— Selden, asasinul din Notting Hill. 

Îmi aduceam perfect aminte de această crimă. A fost una 
dintre cele care l-au interesat cel mai mult pe Sherlock Holmes, 
din cauza particularităților deosebit de crude ale crimei şi a 
brutalităţii odioase cu care asasinul şi-a săvârşit fapta. Totuşi, 
sentinţa de condamnare la moarte pronunţată împotriva 
vinovatului fusese comutată din cauza unor îndoieli privind 
discernământul său mental. 

Trăsura noastră urcase o pantă şi, în faţa noastră, se 
întindea mlaştina, în toată imensitatea ei. Vântul îngheţat care o 
mătura ne făcu sa tremurăm. 

Aşadar, undeva pe această câmpie dezolantă, se 
ascundea, ca o fiară sălbatică, acea creatură infernală a cărei 
inimă trebuie că blestema omenirea care o aruncase din mijlocul 
ei. 

Doar asta mai lipsea pentru a completa impresia lugubră 
lăsata de această vastă solitudine, de vântul îngheţat şi de cerul 
care se întuneca tot mai mult cu fiece clipă. 


Chiar Sir Henry Baskerville deveni tăcut şi-şi strânse mai 
mult în jurul său pulpanele mantalei. 

Acum, câmpiile fertile se întindeau în spatele şi 
dedesubtul 
nostru. 

Am vrut să le mai contemplăm o dată. Razele oblice ale 
soarelui coborât la orizont colorau în aur apele pârâului şi 
făceau să strălucească pământul roşu, proaspăt întors de 
brăzdarul plugului. 

In faţa noastră, drumul, cu pantele sale abrupte presărate 
de stânci roşietice enorme, părea din ce în ce mai sălbatic. 

Mergând mai departe, trecurăm pe lângă o cabană, 
construită şi acoperită cu pietre, ale cărei linii rigide nu erau 
atenuate de nicio plantă căţărătoare. 

Deodată, văzurăm o depresiune de teren, în formă de 
pâlnie, unde creşteau stejari aplecaţi şi brazi zbârliţi şi răsuciţi 
de secole de intemperii. Două turnuri lungi şi înalte se vedeau 
deasupra copacilor. 

Vizitiul le arătă cu biciul spunând: 

— Castelul Baskerville. 

Cu obrajii îmbujoraţi, cu ochii strălucitori, Sir Henry se 
ridicase şi privea. 

Câteva minute mai târziu ajungeam la gardul castelului, 
susţinut de stâlpi ruginiţi de timp, acoperiţi de licheni şi având în 
vârf capete de mistreți, blazonul familiei Baskerville. 

Pavilionul portarului nu mai era decât o ruină de granit 
negru, deasupra căreia se încâlcea o plasă de căpriori dezgoliţi 
de acoperişul pe care-l susţinuseră cândva. In faţă se înălța o 
nouă clădire, a cărei definitivare fusese întreruptă de moartea 
lui Sir Charles. 

Poarta se deschidea spre o alee unde roţile trăsurii se 
afundară într-un strat de frunze moarte. Ramurile arborilor 
seculari care o mărgineau se uneau deasupra capetelor noastre 
formând un tunel întunecat. 

Henry Baskerville tremură la vederea acestei alei lugubre 
la capătul căreia se vedea castelul, 

— Aici este?, întrebă el cu voce joasa. 

— Nu, aleea Tiselor este de cealaltă parte. 

— Nu mă miră că, într-un asemenea loc, spiritul unchiului 
meu a luat-o razna. Nu e nevoie de nimic mai mult ca să deprimi 


un om. Nu ar fi trecut şase luni şi aş fi instalat aici şi în faţa 
castelului un rând dublu de lămpi electrice. 

Aleea dădea într-o peluză largă, dincolo de care se 
distingea castelul. 

In lumina palidă a acestei seri de toamnă am văzut că 
centrul era format dintr-o construcţie masivă, cu un portal în 
relief. 

Fațada dispărea sub iederă, Ferestrele şi câteva blazoane 
cu însemnele familiei Baskerville tăiau din loc în loc 
uniformitatea acestui verde-sumbru. 

Din această parte centrală se ridicau cele două turnuri 
străvechi, crenelate, străpunse de numeroase găuri, prin care se 
aruncau odinioară proiectilele. La dreapta şi la stânga acestor 
turnuri fusese adăugată câte o aripă, într-un stil mai modern. 

— Sir Henry, bine aţi venit la castelul Baskerville!, spuse 
O voce. 

Un om înalt înaintase pentru a deschide portiera trăsurii. 
O siluetă de femeie se profila în cadrul uşii. leşi şi ea şi îl ajută 
pe bărbat să coboare bagajele. 

— Sir Henry, vă cer permisiunea să mă întorc direct 
acasă, zise Mortimer. Soţia mea mă aşteaptă. 

— Nu vreţi să cinaţi cu noi? 

— Nu, trebuie să plec. Am probabil bolnavi care mă 
aşteaptă. Aş fi fost bucuros să vă pot arăta castelul, dar 
Barrymore va fi un ghid mai bun decât mine. La revedere şi, 
dacă pot să vă ajut, nu ezitaţi să mă chemaţi la orice oră din zi 
sau din noapte. 

Zgomotul trăsurii care îl ducea pe doctor se stinse curând 
în depărtare. 

Sir Henry şi cu mine intrarăm în castel şi uşa se închise 
greu în urma noastră. 

Ne găseam într-o încăpere mare, al cărei tavan, foarte 
ridicat, era susţinut de stâlpi puternici de stejar, înnegriţi de 
trecerea timpului. Într-un şemineu monumental, lemnele 
trosneau în foc pe nişte suporţi înalţi. Ne apropiarăm mâinile 
îngheţate de frigul călătoriei. 

Examinarăm curioşi ferestrele înalte şi lungi, cu vitralii 
multicolore, lambriurile de stejar, capetele de cerb şi armele 
agăţate de ziduri — totul trist şi tenebros sub lumina slabă a 
unei lămpi agăţate în mijlocul plafonului. 


— Chiar aşa îmi imaginam că arată castelul, zise Sir 
Henry. Nu seamănă cu un vechi tablou de interior? încăperea 
asta nu s-a schimbat în cei cinci sute de ani cât au trăit aici 
strămoşii mei. 

În timp ce privea în jurul lui, chipul său bronzat se lumină 
de un entuziasm juvenil. Dar, la un moment dat, lumina căzu 
direct pe el, în timp ce dâre lungi de umbră se scurgeau pe 
ziduri, formând deasupra capului său şi în spatele lui un fel de 
acoperământ funerar. 

Barrymore se întorsese după ce ne dusese bagajele în 
camere. Stătea în faţa noastră cu atitudinea respectuoasă a 
servitorului unei înalte case. Avea o înfăţişare foarte demnă, 
înalt, cu barba neagră tăiată în formă de pătrat şi cu figura sa, 
căreia nu-i lipsea o oarecare distincţie. 

— Doriţi să fiţi serviţi imediat, domnule?. Întrebă el. 

— Este gata? 

— În câteva minute... veţi găsi apă caldă în camerele 
dumneavoastră. Sir Henry, soţia mea şi cu mine vom fi bucuroşi 
să rămânem lângă dumneavoastră până ce veţi da noi dispoziţii. 
Acum, întreţinerea acestei case va necesita un personal mai 
numeros. 

— De ce „acum”? 

— Vreau să spun că Sir Charles ducea o existenţă foarte 
retrasă şi că noi eram de-ajuns pentru a-l servi. Dumneavoastră, 
este foarte firesc, veţi primi mai mult şi, prin urmare, va trebui 
să vă măriţi personalul. 

— Să înţeleg din asta că aveţi intenţia să mă părăsiţi? 

— Da, dar numai atunci când ne veţi permite să facem 
acest lucru. 

— Familia voastră nu este în serviciul nostru de mai multe 
generaţii? Mi-ar părea rău să-mi încep viaţa aici despărţindu-mă 
de servitori ca voi. 

Mi se păru că văd câteva urme de emoție pe chipul palid 
al valetului. 

— Şi soţia mea, şi eu avem acelaşi sentiment, reluă 
Barrymore. Dar, ca să vă spun adevărul, eram foarte legaţi de 
Sir Charles; moartea lui a fost o lovitură teribilă pentru noi şi ne 
este greu să vedem acum toate aceste lucruri care îi aparţineau. 
Mă tem că nu vom mai putea suporta să stăm la castel. 

— Ce aveţi de gând să faceţi? 


— Ne-am hotărât să pornim un mic comerţ, generozitatea 
lui Sir Charles ne-a oferit mijloacele pentru aceasta. Doriţi să vă 
conduc la camerele dumneavoastră? 

O galerie se întindea de-a lungul holului. Se ajungea la ea 
pe o scară cu dublă spirală. Din acest punct central, două 
coridoare, spre care dădeau camerele, traversau castelul în 
toată lungimea sa. 

Camera mea se afla în aceeaşi aripă cu cea a lui Sir 
Henry şi aproape uşă în uşă. 

Aceste încăperi erau mobilate mai modern decât restul 
casei; tapetul luminos şi nenumăratele lumânări, aprinse 
aproape peste tot, mai alungară din impresia sumbră pe care o 
avuseserăm la sosire. Sufrageria, care comunica cu holul, era 
plină însă de umbre şi de tristeţe. Incă se mai punea masa pe un 
fel de estradă în jurul căreia altădată trebuie că stăteau 
servitorii. La un capăt al încăperii, o logie, rezervată 
muzicanţilor, domina sala. 

La lumina torţelor, cu veselia gălăgioasă a banchetelor de 
pe vremuri, aspectul mohorât putea fi atenuat. Dar în zilele 
noastre, în prezenţa a doi domni îmbrăcaţi în negru, aşezaţi în 
cercul de lumină proiectat de o lampă acoperită de un abajur, 
vocea era tulburată şi spiritul devenea neliniştit. 

Un şir întreg de străbuni îmbrăcaţi în toate costumele 
secolelor trecute, de la cavalerul din vremea reginei Elisabeta 
până la micul nobil din timpul Regenţei, ne priveau fix din înaltul 
ramelor şi ne deranjau prin prezenţa lor mută. 

Ani vorbit puţin şi m-am simţit uşurat când, odată masa 
terminată, am mers să fumăm o ţigară în sala de biliard. 

— Ei bine, nu e un loc prea vesel, spuse Sir Henry. Cred 
că mă pot descurca aici, dar mă simt încă dezrădăcinat. Nu mă 
miră că, trăind singur în casa asta, unchiul meu s-a ţicnit puţin... 
Vrei să ne retragem devreme în camere? Mâine-dimineaţă, 
lucrurile ni se vor părea poate mai vesele. 

Inainte de a mă culca, am dat la o parte draperiile pentru 
a arunca o privire câmpiei. Fereastra mea dădea spre peluza din 
faţa uşii de la intrare. Mai încolo, două mănunchiuri de copaci se 
agitau trosnind în bătaia vântului. 

O parte a discului lunii apărea între fâşii de nori. Sub 
această lumină palidă se vedeau, în .spatele copacilor, stâncile 


dantelate, ca şi întinderea interminabilă şi posomorâtă a 
mlaştinii. 

Trăsei la loc draperia cu senzaţia că această ultimă 
impresie nu era cu nimic mai prejos decât cele deja încercate. 

Şi totuşi, fu urmata de o alta nu mai puţin puternică! 

Oboseala mă ţinea treaz. Mă răsuceam în pat, în căutarea 
somnului care fugea fără încetare. 

În depărtare, un clopot-orologiu suna din sfert în sfert de 
oră. Doar el străpungea liniştea de moarte care apăsa asupra 
casei. 

Deodată, ajunse la urechea mea un zgomot distinct, 
sonor, recognoscibil. 

Era un geamăt de femeie, geamătul sufocat al cuiva 
pradă unei adânci suferinţe. 

M-am ridicat în capul oaselor şi am ascultat foarte atent. 

Zgomotul era apropiat şi venea, cu siguranţă, din 
interiorul castelului. 

Cu nervii întinşi, am rămas aşa mai mult de o jumătate de 
oră; dar nu am mai auzit nimic în afară de clopotul orologiului şi 
foşnetul frunzelor de iederă pe obloanele de la fereastră. 


7 
Familia Stapleton 
de la Merripit House 


A doua zi, frumuseţea dimineţii risipi puţin impresia de 
tristeţe lăsată asupra noastră de prima cercetare a castelului 
Baskerville. 

În timp ce luam masa cu Sir Henry, soarele lumina 
ferestrele cu cercevele, dând tonuri de acuarelă tuturor 
vitraliilor cu steme care le împodobeau. 

Sub razele aurite, lambriurile întunecate  căpătau 
strălucirea bronzului. 

Era greu de recunoscut acum încăperea care, cu o zi 
înainte, ne adusese atâta melancolie în suflete. 

— Cred, spuse baronetul, că numai noi suntem de vină 
pentru ceea ce am simţit ieri. Casa nu are nicio legătură... 
Călătoria ne obosise, îngheţasem în trăsură... toate acestea ne- 
au influenţat imaginaţia. Acum, de dimineaţă, iată-ne odihniţi, 
refăcuţi şi totul ni se pare mai vesel. 

— Nu sunt de aceeaşi părere, am răspuns eu, în ceea ce 
priveşte jocul imaginaţiei noastre. Spune-mi, nu-i aşa că ai auzit 
pe cineva — o femeie, cred — care a plâns toată noaptea? 

— Da, eram pe jumătate adormit şi mi s-a părut că am 
auzit un zgomot de acest fel. Am ascultat o clipă, dar, cum 
liniştea a revenit, am tras concluzia că visasem. 

— Eu am auzit foarte clar acest zgomot şi pot să jur că 
erau gemetele unei femei... Trebuie să ne lămurim asupra 
acestui fapt. 

Sir Henry îl sună pe Barrymore şi îi ceru câteva explicaţii. 
La întrebările stăpânului său, mi s-a părut că faţa deja palidă a 
valetului pălea şi mai mult. 

— Nu sunt decât două femei în casă, Sir Henry, spuse el: 
fata de la bucătărie, care doarme în cealaltă aripă a castelului, 
şi soţia mea. Despre ea pot să vă afirm că nu are absolut nicio 
legătură cu zgomotul de care vorbiţi. 

Servitorul minţea, fără îndoială, pentru că, după dejun, 
am întâlnit-o pe doamna Barrymore pe coridor. Era în plină 
lumină. Este o femeie înaltă, impasibilă, cu trăsături accentuate, 


cu o cută amară pe buze. Avea ochii roşii şi, de sub pleoapele 
sale umflate, privirea i se opri asupra mea. 

Trebuie că plânsese toată noaptea şi, dacă era aşa, soţul 
ei nu putea să nu ştie. Atunci, de ce acceptase el riscul acestei 
descoperiri declarând contrariul? De unde acel ton afirmativ? Şi, 
mai ales, de ce soţia lui plângea atât de convulsiv? 

O atmosferă misterioasă şi întunecată se forma deja în 
jxirul acestui bărbat cu tenul palid, care avea o superbă barbă 
neagră. 

Nu era el cel care descoperise primul cadavrul lui Sir 
Charles Baskerville? Nu era el singurul martor care putea să ne 
ofere informaţii despre împrejurările morţii bătrânului gentilom? 
Era oare imposibil să fi fost el pasagerul zărit în trăsură la 
Londra? Barba lui semăna uimitor de mult cu cea a 
necunoscutului. 

Vizitiul ni-l descrisese pe clientul său ca pe un om mai 
degrabă mărunţel... Dar dacă se înşelase? 

Cum să faci lumină în acest caz? 

Evident, cel mai urgent trebuia interogat directorul 
oficiului poştal din Grimpen, pentru a afla dacă telegrama 
adresată lui Barrymore îi fusese înmânată personal. Oricare ar fi 
fost răspunsul, aş fi avut cel puţin un amănunt să-i comunic lui 
Sherlock Holmes, Sir Henry avea o mulţime de documente de 
studiat. M-am folosit deci de acest timp pentru a-mi îndeplini 
planul. 

O plimbare foarte plăcută pe câmpie mă conduse la un 
mic cătun în mijlocul căruia se înălţau două construcţii care 
arătau mai bine decât celelalte. Una era hanul, cealaltă, casa 
doctorului Mortimer. 

Directorul poştei, care ţinea şi o băcănie, îşi amintea 
foarte bine de telegramă. 

— Sigur, domnule, îmi spuse, depeşa i-a fost remisă 
domnului Barrymore, aşa cum era indicat în adresă. 

— Cine a remis-o? 

— Fiul meu, aici de fată. 

Funcţionarul-băcan chemă un copil care îşi făcea de lucru 
într-un colţ. 

— James, îl întrebă, nu-i aşa că săptămâna trecută ai dus 
o depeşă domnului Barrymore? 

— Da, tată. 


— Domnului Barrymore însuşi?, insistai eu. 

— În acel moment era în hambar şi nu am putut să i-o 
dau chiar lui; dar i-am dat-o doamnei Barrymore, care mi-a 
promis că i-o va da imediat. 

— L-ai văzut pe domnul Barrymore? 

— Nu, domnule, v-am spus că era în hambar. 

— Dacă nu l-ai văzut, cum ştii că era în hambar? 

— Soţia lui trebuie că ştia unde era, interveni directorul 
poştei. Nu a primit cumva telegrama? Dacă este vreo greşeală, 
să se plângă domnul Barrymore! 

Mi se părea inutil să mai continui ancheta. 

Aşa că, în ciuda şmecheriei inventate de Sherlock 
Holmes, nu aveam dovada că Barrymore s-a aflat la castel în 
săptămâna precedentă. 

să presupunem contrariul... Să presupunem că omul care 
l-a văzut ultimul în viaţă pe Sir Charles a fost primul interesat 
să-l spioneze pe moştenitorul lui, chiar de la revenirea acestuia 
în Anglia. 

Ce ar fi însemnat asta? 

Era el instrumentul cuiva sau făurea planuri sinistre 
numai în folosul său? 

Ce interes avea să persecute familia Baskerville? M-am 
gândit la ciudatul avertisment decupat din coloanele ziarului 
„Times”. Era opera lui Barrymore sau a unui terţ care se 
străduia să-i contracareze planurile? 

Sir Henry pronunţase versiunea cea mai plauzibilă: dacă 
familia Baskerville era îndepărtată de la castel, Barrymore şi 
soţia sa ar fi găsit acolo un adăpost confortabil şi pentru un timp 
nedefinit. 

Desigur, o asemenea explicaţie nu era suficientă pentru a 
justifica planul care părea să-l cuprindă pe baronet ca plasa unui 
năvod invizibil. 

Chiar Holmes declarase că niciodată, de-a lungul 
senzaţionalelor sale anchete, nu i se prezentase un caz mai 
complex. 

In timp ce mă întorceam la castel pe acel drum solitar, 
mă rugam ca prietenul meu, eliberat de preocupările sale, să 
vină cât mai repede şi să ia greaua răspundere care apăsa pe 
umerii mei. 

Deodată, un zgomot de paşi îmi întrerupse reflecţiile. 


Cineva alerga în spatele meu chemându-mă pe nume. 

Crezând că-l voi vedea pe doctorul Mortimer, m-am 
întors, dar, spre marea mea surpriză, pe urmele mele am 
descoperit un necunoscut. 

Era un bărbat de înălţime medie, slăbuţ, zvelt, blond, cu 
faţa rasă, în vârstă de vreo treizeci şi cinci de ani, îmbrăcat într- 
un costum gri şi cu o pălărie de pai pe cap. In spate purta cutia 
de tinichea a naturaliştilor şi ţinea în mână o plasă mare verde 
pentru fluturi. 

— Vă rog să-mi scuzaţi indiscreţia, doctore Watson, spuse 
el oprindu-se gâfâind în faţa mea. In aceste pustietăţi nu este 
nevoie de prezentările obişnuite. Mortimer, prietenul nostru 
comun, v-a vorbit probabil despre mine... Sunt Stapleton, de la 
Merripit House. 

— Mi-aş fi dat oricum seama după plasa şi cutia 
dumneavoastră, am răspuns eu, pentru că ştiu că domnul 
Stapleton este un savant naturalist. Dar cum mă cunoaşteţi? 

— Am fost în vizită la Mortimer şi, în timp ce treceaţi pe 
drum, mi-aţi fost arătat pe fereastra cabinetului. Cum mergem 
pe acelaşi drum, m-am gândit că vă voi prinde din urmă şi mă 
voi prezenta singur. Călătoria nu l-a obosit prea mult pe Sir 
Henry, cel puţin aşa sper... 

— Nu, mulţumesc, se simte excelent. 

— Toată lumea de aici se temea că, după moartea lui Sir 
Charles, noul baronet nu va veni să locuiască la castel. Este 
prea mult să-i ceri unui bărbat tânăr şi bogat să se îngroape 
într-un asemenea loc şi nu pot să vă spun cât de mult era 
interesat ţinutul nostru de această chestiune; sper că Sir Henry 
nu împărtăşeşte temerile superstiţioase ale oamenilor simpli? 

— Nu cred. 

— Cunoaşteţi fără îndoială legenda câinelui blestemat, 
care este spaima familiei? 

— Mi-a fost povestită. 

— Ţăranii de pe aceste meleaguri sunt nemaipomenit de 
creduli. Mulţi ar putea să jure că au întâlnit prin mlaştină acest 
animal fantastic. 

Stapleton vorbea cu surâsul pe buze, dar mi se păru că 
citesc în ochii lui că lua lucrurile mult mai în serios. 

— Această poveste îi bântuia imaginaţia lui Sir Charles şi 
sunt sigur că a contribuit la sfârşitul său tragic, reluă el. 


— Cum aşa? 

— Nervii săi erau atât de întinşi încât apariţia unui câine 
oarecare ar fi produs un efect dezastruos asupra inimii sale, 
afectată iremediabil, îmi închipui că a văzut într-adevăr ceva de 
acest gen în timpul ultimei sale plimbări de-a lungul aleii Tiselor. 
Mă temeam tot timpul de o nenorocire, căci ţineam mult la Sir 
Charles şi ştiam că are inima foarte bolnavă. 

— Cum aţi aflat asta? 

— Prin prietenul său, doctorul Mortimer. 

— Credeţi aşadar că un câine l-a urmărit pe Sir Charles şi 
că frica i-a produs moartea? 

— Imi puteţi oferi o explicaţie mai bună? 

— Nu ţine de mine să trag concluziile. 

— Care este părerea domnului Sherlock Holmes? 

Preţ de câteva secunde, această întrebare mă lăsă mut. 
Dar, aruncând o privire figurii placide şi ochilor încrezători ai 
tovarăşului meu, mi-am dat seama că această întrebare nu 
ascundea niciun gând secret. 

— Am încerca în zadar să pretindem că nu vă cunoaştem, 
doctore Watson, continuă Stapleton. Faptele deosebite ale 
prietenului dumneavoastră, detectivul, au ajuns până la noi şi 
nu le puteaţi lăuda fără a deveni dumneavoastră înşivă popular. 
Când Mortimer v-a spus numele, am stabilit imediat identitatea 
dumneavoastră. Vă aflaţi aici pentru că domnul Sherlock Holmes 
se ocupă de acest caz şi este normal să încerc să-i cunosc 
părerea. . 

— Imi pate rău, dar nu sunt în măsură să vă răspund la 
această întrebare. 

— Pot cel puţin să vă întreb dacă ne va onora cu o vizită? 

— Alte anchete îl rețin în oraş în acest moment. 

— Ce păcat! Ar arunca puţină lumină asupra a tot ce 
rămâne atât de întunecat pentru noi. Cât despre cercetările 
dumneavoastră personale, dacă veţi crede că vă sunt de vreun 
folos, sper că nu veţi ezita să apelaţi la ajutorul meu. Dacă mi- 
aţi indica măcar natura bănuielilor dumneavoastră sau în ce 
parte vă veţi îndrepta investigaţiile, aş putea să vă dau de pe 
acum un sfat sau un ajutor. 

— Sunt doar în vizită la prietenul meu, Sir Henry, şi nu am 
nevoie de niciun fel de ajutor. 


— Perfect!, spuse Stapleton. Aveţi dreptate să fiţi aşa de 
prudent şi circumspect. Regret că v-am adresat această 
întrebare indiscretă şi vă promit să mă abţin de acum înainte de 
la cea mai mică aluzie la acest subiect. 

Ajunseserăm într-un loc în care o potecă îngustă 
aşternută cu muşchi se desprindea din drum traversând locul 
pustiu. 

Pe dreapta, o movilă abruptă, cu pietriş, fusese 
exploatată probabil odinioară drept carieră de granit. In faţa 
noastră se înălța un versant perpendicular; în adânciturile 
stâncii creşteau ferigi şi mărăcini. 

În depărtare, o trâmbă de fum urca drept spre cer. 

— Mergând câteva minute pe această potecă pierdută, 
vom ajunge la Merripit House, spuse Stapleton. Binevoiţi să-mi 
acordaţi o oră? Vă voi prezenta surorii mele. 

Prima mea pornire a fost să-l refuz. Datoria îmi cerea să 
mă întorc lângă Sir Henry. 

Dar mi-am amintit de mulţimea de hârtii care îi acoperea 
masa şi mi-am spus că nu-l puteam ajuta în niciun fel la 
examinarea lor. 

De altfel, nu chiar Holmes îmi recomandase să-i studiez 
pe toţi locuitorii din zona mlăştinoasă? 

Am acceptat aşadar invitaţia lui Stapleton şi pornirăm pe 
micul drumeag. 

— Ce loc minunat este această mlaştină!, spuse tovarăşul 
meu aruncând o privire circulară pe ondulaţiile muntoase care 
semănau cu nişte valuri gigantice de granit. Nu te plictiseşti 
niciodată de spectacolul pe care îl oferă privirii. Nu vă puteţi 
închipui ce secrete uimitoare ascunde această singurătate! Este 
atât de vastă, de dezgolită, de misterioasă! 

— O cunoaşteţi bine, aşadar! 

— Nu mă aflu aici decât de doi ani. Oamenii locului mă 
consideră un nou-venit. Ne-am stabilit aici la puţin timp după 
venirea lui Sir Charles. Mi-a plăcut să explorez regiunea până în 
cele mai mici colţuri. Nu cred să existe cineva care să o 
cunoască mai bine decât mine. 

— Să înţeleg că este un lucru greu? 

— Foarte greu. Vedeţi, de exemplu, câmpia întinsă de 
acolo, spre nord, cu acele proeminențe bizare? Ce găsiţi 
deosebit la ea? 


— Ar fi bună pentru un galop. 

— E firesc să-mi daţi acest răspuns... Destui au fost cei 
care au făcut această greşeală şi au plătit cu viaţa. Zăriţi 
locurile verzi răspândite pe suprafaţa ei? 

— Solul pare a fi mai fertil acolo. 

Stapleton izbucni în râs. 

— Este marea mlaştină Grimpen, spuse el. Acolo, un pas 
greşit înseamnă o moarte sigură pentru om sau animal. Nu mai 
departe decât ieri, l-am văzut intrând acolo pe unul dintre caii 
care rătăcesc prin mlaştină. Nu a mai ieşit... Pentru o clipă, 
capul i s-a agitat deasupra mâlului, apoi noroiul l-a înghiţit! Este 
periculos să traversezi mlaştina şi în sezonul uscat, dar, după 
trecerea toamnei, locul este absolut înfiorător. Şi totuşi, pot să 
mă plimb pe acolo în toate direcţiile şi să ies fără grijă. Uitaţi! 
lată încă unul dintre acei bieţi cai! 

O formă bruna se ducea şi se întorcea în mijlocul 
drobiţelor. Deodată, grumazul i se înălţă, în timp ce un nechezat 
lugubru trezi toate ecourile bărăganului. 

Mă străbătu un tremur de groază. Nervii tovarăşului meu 
mi s-au părut mult mai puţin impresionabili decât ai mei. 

— S-a sfârşit, îmi spuse. Mlaştina l-a înhătat... Asta se 
întâmplă din două în două zile... Şi alţii îl vor urma. În timpul 
secetei au obiceiul să pască în acele locuri şi, când îşi dau 
seama că solul şi-a pierdut din consistenţă, mlaştina i-a şi 
înhăţat. < 

— Şi spuneţi că dumneavoastră puteţi să vă aventuraţi 
într-acolo? 

— Da. Există una sau două poteci pe care un om curajos 
poate risca... Eu le-am descoperit. 

— Dar de ce aţi dorit să pătrundeţi într-un loc atât de 
înfricoşător? 

— Priviţi acele moviliţe acolo, departe! Sunt adevărate 
insule de verdeaţa decupate în imensitatea mlaştinii. Acolo se 
pot întâlni rarităţi de plante şi fluturi... Nu v-aţi duce dacă inima 
v-ar îndemna să mergeţi să-i căutaţi?... 

— Într-o zi, voi încerca. 

Stapleton mă privi cu uimire: 

— Pentru numele cerului, strigă el, abandonaţi acest plan 
funest! Vă spun că nu aveţi nici cea mai mică şansă să scăpaţi 


viu de acolo. Eu nu reuşesc asta decât servindu-mă de puncte 
de reper foarte complicate. 

— Ei!, exclamai. Acum ce mai este? 

Un geamăt lung, îngrozitor de trist, străbătu pustietatea. 
Chiar dacă făcuse să tremure aerul, era imposibil de precizat de 
unde venea. 

Inceput printr-o modulație surdă, asemănătoare unui 
murmur, sie preschimbă într-un răget adânc, pentru a se sfârşi 
într-un nou murmur, melancolic, pătrunzător. 

— Da, straniu loc această mlaştină!, repetă Stapleton. 

— Ce-a fost asta? 

— Ţăranii cred că este câinele din Baskerville, care urlă pentru 
a-şi atrage prada. L-am mai auzit o dată sau de două ori, dar 
niciodată atât de clar. 

Cu o tresărire de teamă în adâncul inimii, am privit 
întinderea imensă a câmpiei, presărată de largi pete verzi, 
formate din drobiţe. 

In afară de doi corbi care croncăneau lugubru pe vârful 
unui pisc, o imobilitate de moarte domnea peste tot. 

— Sunteţi un om instruit, am spus, nu puteţi crede 
asemenea baliverne! Ce cauză credeţi că are acest zgomot 
ciudat? 

— Mlaştinile produc adesea sunete bizare, inexplicabile... 
Noroiul se afunda... apa ţâşneşte sau altceva... 

— Nu, nu, l-am contrazis, era o voce umană. 

— Se prea poate, răspunse Stapleton. Aţi auzit vreodată 
un buhai-de-baltă luându-şi zborul? 

— Nu, niciodată. 

— Este o pasăre foarte rară, aproape complet dispărută 
din Anglia, dar, în mlaştină, nimic nu este imposibil. Da, nu m-ar 
mira să aflu că ţipătul care ne-a asurzit a fost al ultimului buhai- 
de-baltă. 

— Ce zgomot straniu! 

— Aceste meleaguri sunt pline de surprize. Priviţi coasta 
dealului... Ce credeţi că este ceea ce zăriţi? 

Am observat vreo douăzeci de grămezi de pietre cenuşii 
strânse în formă circulară. , 

— Nu ştiu... Adăposturi ale ciobanilor? 

— Nu. Acolo locuiau străbunii noştri. Omul preistoric trăia 
în mlaştină şi, cum de atunci nimeni nu l-a imitat, încă putem 


găsi aici, aproape intacte, urmele existenţei sale. Ceea ce vedeţi 
sunt colibe cu acoperişuri. Dacă aţi avea curiozitatea să le 
vizitaţi, veţi vedea un cămin, un dormitor... 

— Parcă ar fi un orăşel. Când era populat? 

— Pe vremea omului neolitic... nu se ştie exact. 

— Cu ce se ocupa acest om neolitic? 

— Îşi ducea turma să pască pe dealuri, iar după ce armele 
de bronz au înlocuit târnăcoapele de piatră, săpa în adâncul 
pământului pentru a găsi zinc. Vedeţi acea tranşee mare pe 
dealul opus? Este dovada a ceea ce spun. Ah, veţi întâlni 
subiecte de studiu foarte ciudate prin acest ţinut mlăştinos! 
Scuzaţi-mă o clipă, doctore Watson... este cu siguranţă un 
Cyclopidae! 

O mică insectă traversase drumul şi Stapleton porni 
imediat în urmărirea ei. Spre marea mea dezamăgire, vietatea 
zbură drept spre mlaştină, iar noua mea cunoştinţă, sărind din 
tufă în tufă, alerga după ea, cu marea sa plasă verde 
balansându-se în aer. Cu hainele sale cenuşii, cu deplasarea sa 
sacadată neregulată, în salturi, semăna chiar el cu un fluture 
gigantic. 

Mă oprisem pentru a urmări vânătoarea la care pornise şi 
simţeam un amestec de admiraţie, pentru agilitatea sa 
extraordinară, şi de teamă, pentru pericolul la care se expunea 
în acea mlaştină perfidă. 

Un zgomot de paşi mă făcu să mă întorc; o femeie înainta 
pe drum spre mine. 

Venea dinspre locul unde firul de fum indica Merripit 
House, dar curbura câmpiei o ascunsese ochilor mei până în 
momentul în care a fost aproape de mine. 

Am recunoscut-o pe domnişoara Stapleton, despre care 
mi se vorbise. A fost un moment plăcut, căci, în afara faptului că 
prin mlaştină se află puţine femei, ea îmi fusese descrisă ca o 
persoană de o reală frumuseţe. Femeia care se apropia de mine 
corespundea cu siguranţă descrierii, frumuseţea ei fiind absolut 
neobişnuită. 

Este imposibil de imaginat un contrast mai mare între un 
frate şi o soră. Stapleton era un oarecare, cu părul său blond şi 
ochii cenuşii, în timp ce tânăra avea acel ten cald al brunetelor, 
atât de rar în Anglia. Chipul sau, puţin semet, dar fin modelat, ar 
fl părut impasibil prin regularitatea sa, fără expresia senzuală a 


gurii şi vioiciunea ochilor mari şi negri. Cu talia sa perfectă, 
mulată într-o rochie elegantă, părea, pe acest drum pustiu, o 
apariţie stranie. 

În momentul în care mă întorceam, îşi privea fratele. Ea 
îşi grăbi atunci pasul spre mine. 

Îmi scosesem pălăria şi urma să-i spun câteva cuvinte de 
convenienţă, când vorbele ei dădură o altă direcţie gândurilor 
mele. 


— Plecaţi!, strigă ea. Întoarceţi-vă repede la Londra! 

Atât de mare îmi fu surpriza, că am rămas înlemnit. 

Privindu-mă, ochii îi străluceau şi piciorul ei batea 
pământul cu nerăbdare. 

— De ce să plec? 

— Nu pot să vă spun. 

Vorbea cu o voce joasă, precipitată, cu o pronunție uşor 
graseiată. 


— Pentru numele lui Dumnezeu, faceţi ce vă sfătuiesc, 
întoarceţi-vă repede şi să nu mai puneţi niciodată piciorul prin 
mlaştină! 

— Dar de-abia am venit. 

— De ce nu vreţi să ţineţi seama de un avertisment dat 
numai în interesul dumneavoastră? întoarce ti-va la Londra! 
Plecaţi chiar în seara asta! Părăsiţi cu orice preţ aceste locuri! 
Aveţi grijă! Uite că vine fratele meu, nu spuneţi niciun cuvânt 
din ce v-am zis. Fiţi va rog aşa drăguţ şi culegeţi-mi o orhidee, 
de acolo... Mlaştina este foarte bogată în orhidee.,. veţi vedea şi 
singur, chiar dacă aţi venit într-un anotimp prea târziu pentru a 
vă putea bucura de toate frumuseţile naturii. 

Stapleton renunţase la urmărire şi se întorcea spre noi, 
gâfâind, roşu la faţă după alergare. 

—. Hei, Beryli, strigă el. 

Mi se păru că tonul acestei interpelări era totuşi lipsit de 
cordialitate. 

— Te-ai încălzit mult, Jack. 

— Da. Urmăream un Cyclopidae. Sunt foarte rari, mai ales 
la sfârşitul toamnei. Ce păcat că nu am putut să-l prind! 

Vorbea cu un aer degajat, dar micii săi ochi cenuşii se 
plimbau fără încetare de la fată la mine. 

— Văd că prezentările sunt făcute, continuă el. 

— Da, îi spuneam lui Sir Henry ca este puţin cam târziu 
pentru a admira frumuseţile pustietăţii, 

— Cu cine crezi că vorbeşti? 

— Cu Sir Henry Baskerville. 

— Nu, nu, zisei eu. Nu sunt Sir Henry, ci un om de rând, 
dar prieten al său. Sunt doctorul Watson. 

O expresie de contrarietate trecu pe chipul domnişoarei 
Stapleton. 

— N-am reuşit să ne înţelegem, spuse ea. 

— De ce, doar nu aţi vorbit prea mult?, întrebă fratele ei 
cu aceeaşi privire interogatoare. 

— Am vorbit cu doctorul Watson ca şi cum, în locul unui 
simplu vizitator, ar fi fost un om de-al locului. Nu cred că-l 
interesează prea mult care este anotimpul orhideelor! Dar nu-i 
aşa că ne veţi face plăcerea să ne însoţiţi la Merripit House?, mă 
întrebă. 


După câteva clipe, ajungeam la o casă modestă, care 
servise odinioară drept locuinţă unui crescător de vite, fiind apoi 
reparată şi modernizată. 

Era înconjurată de o livadă. Copacii, ca toţi copacii din 
mlaştină, erau piperniciţi şi jupuiţi. Aspectul acestui loc îţi 
umplea sufletul de o vagă tristeţe. 

Ne primi un bătrânel simpatic care părea să facă de strajă 
în jurul casei. 

lnăuntru, încăperile erau spaţioase şi mobilate cu o 
eleganţă care arăta bunul-gust al stăpânei casei. 

In timp ce aruncam o privire pe fereastra întredeschisă 
asupra peisajului sălbatic care se întindea în faţa mea, mă 
întrebam ce-i adusese în acest ţinut neprimitor pe acel om cu un 
spirit cultivat şi pe superba creatură care era sora sa. 

— Ciudat loc de locuit, nu-i aşa?, zise Stapleton 
răspunzând astfel gândurilor mele. Şi totuşi am reuşit să fim 
fericiţi aici, nu-i aşa Beryl? 

— Foarte fericiţi, replică tânăra fată, al cărei ton mi se 
păru totuşi lipsit de convingere. 

— Pe vremuri conduceam o şcoală, continuă Stapleton, în 
nordul Angliei... Pentru un om cu temperamentul meu, această 
activitate era prea maşinală şi lipsită de interes. Însă îmi plăcea 
să trăiesc în mijlocul tinerilor, să modelez aceste inteligenţe 
fragede după placul meu şi să le transmit ideile şi preferinţele 
mele. Dar s-a amestecat ghinionul: în sat a apărut o epidemie şi 
trei copii au murit. Instituţia mea nu şi-a mai revenit în urma 
acestei lovituri şi o mare parte din averea mea s-a pierdut. Dacă 
nu aş fi regretat tovărăşia fermecătoare a şcolarilor mei, m-aş fi 
bucurat de acest incident. Cu dragostea mea nemăsurată 
pentru botanică şi zoologie, cu greu aş fi găsit un câmp mai 
deschis pentru cercetările noastre, pentru ca sora mea este la 
fel de îndrăgostită de natură ca şi mine. Aceste lucruri, doctore 
Watson, răspund unei întrebări pe care am citit-o pe chipul 
dumneavoastră în timp ce priveaţi mlaştina. 

— Într-adevăr, îmi spuneam că şederea aici trebuie să fie 
foarte tristă, dacă nu pentru dumneavoastră, cel puţin pentru 
sora dumneavoastră. 

— Nu, nu, spuse cu vioiciune domnişoara Stapleton, nu 
cunosc tristeţea. 


— Avem studiile, cărţile noastre şi vecini de treabă, 
parafrază gazda mea. Doctorul Mortimer este un adevărat 
savant. Apoi, aveam în bietul Sir Charles un tovarăş deosebit 
de agreabil. Il apreciam mult şi resimţim mai mult decât vă pot 
spune golul lăsat de moartea sa. Aş fi indiscret dacă m-aş 
prezenta azi după-amiază la castel pentru a face o vizită lui Sir 
Henry? 

— Sunt sigur că i-aţi face cea mai mare plăcere. 

— Atunci anunţaţi-i vă rog venirea mea. Vom face tot ce 
ne stă în puteri ca să se obişnuiască aici. Doctore Watson, n-aţi 
vrea să-mi vedeţi colecţia de lepidoptere? Nu cred că există alta 
mai completă în tot sudul Angliei. În timp ce o veţi admira, ni se 
va pregăti prânzul. 

Mă grăbeam să-mi reiau funcţia mea de gardă de corp 
lângă Sir Henry. De altfel, solitudinea pustietăţii, moartea calului 
nefericit, înghiţit de mlaştină, zgomotul ciudat pe care oamenii îl 
asociau cu legenda oribilă a neamului Baskerville, toate astea 
îmi strângeau inima. Eram şi sub impresia produsă de îndemnul 
domnişoarei Stapleton, îndemn atât de precis şi de clar, că nu-l 
puteam atribui decât unui motiv foarte grav. 

Am rezistat deci tuturor insistențelor gazdei mele şi mi- 
am reluat, pe aceeaşi potecă îngustă, drumul spre castel. 

Dar trebuie că există o scurtătură cunoscută de oamenii 
locului, pentru că, înainte să fi ajuns în drumul mare, am fost 
foarte mirat să o văd pe domnişoara Stapleton aşezată pe o 
bucată de stâncă, la încrucişarea a două drumuri. 

Mersese foarte repede şi graba îi îmbujorase obrajii. 

— Am fugit din toate puterile ca să v-o iau înainte, îmi 
spuse. Nici nu am mai stat să-mi pun pălăria... Vă voi spune 
repede... Fratele meu mi-ar observa absenţa. Voiam să vă spun 
cât de rău îmi pare de greşeala stupidă pe care am făcut-o 
confundându-vă cu Sir Henry. Uitaţi cuvintele mele, ele nu va 
privesc. 

— Cum să le uit, domnişoară Stapleton?! Sunt prietenul 
lui Sir Henry şi sarcina siguranţei sale îmi revine în mod 
deosebit. Spuneţi-mi de ce doriţi cu atâta ardoare să se întoarcă 
la Londra. 

— Capriciu de femeie, doctore Watson! Când mă veţi 
cunoaşte mai bine, veţi înţelege că nu pot întotdeauna să dau o 
explicaţie cuvintelor sau faptelor mele. 


— Nu, nu... Îmi amintesc tremurul vocii, expresia privirii 
dumneavoastră... Va rog, vă implor, fiţi sinceră, domnişoară 
Stapleton! De când am pus piciorul în acest ţinut, mă simt 
înconjurat de mistere. Viaţa pe aici seamănă cu mlaştina de la 
Grimpen: este presăra.tă cu insule de verdeață lângă care te 
pândeşte abisul şi niciun ghid nu vrea să te îndepărteze de 
pericol. Ce voiaţi să spuneţi? Spuneţi-mi şi vă promit să-i 
comunic lui Sir Henry avertismentul dumneavoastră. 

Preţ de un minut, o luptă se dădu în sufle tul tinerei fete. 

Totuşi, chipul său îşi reluă expresia hotărâtă când îmi 
răspunse: 

— Daţi cuvintelor mele mai multă importanţă decât au. 
Moartea lui Sir Charles ne-a impresionat puternic pe mine şi pe 
fratele meu. Eram foarte apropiaţi... Plimbarea lui preferată era 
să vină la noi prin mlaştină. Soarta care îi apăsa familia îl 
obseda şi, când s-a produs tragicul eveniment, am crezut că 
temerile sale aveau, până la un anumit punct, un temei. Când s- 
a anuntat că un nou membru al familiei Baskerville va locui la 
castel, m-am temut pentru el şi am crezut că fac bine 
prevenindu-l de pericolul la care se expune, iată care a fost 
motivul meu. 

— Dar care este acest pericol? 

— Cunoaşteţi povestea câinelui? 

— Nu am nicio încredere în asemenea absurdităţi. 

— Eu am. Dacă aveţi vreo influenţă asupra lui Sir Henry, 
duceţi-l departe de acest ţinut care a adus deja atâta nefericire 
familiei sale. Lumea e mare... De ce s-ar încăpăţâna să trăiască 
în miezul pericolului? 

— Tocmai pentru că există pericolul. Aşa este făcut Sir 
Henry. Mă tem că, fără un îndemn mai bine motivat decât cel pe 
care mi l-aţi adresat, îmi va fi imposibil să-l fac să plece. 

— Nu vă pot spune altceva... nu ştiu nimic precis. 

— Îmi permiteţi să vă adresez o ultimă întrebare, 
domnişoară Stapleton? Când mi-aţi vorbit adineauri, dacă vă era 
imposibil să-mi spuneţi mai mult, de ce vă temeaţi atât de mult 
să nu vă audă fratele dumneavoastră? în ce mi-aţi spus nu era 
nimic ce ar fi trebuit ascuns, de el sau de altcineva. 

— Fratele meu vrea ca totuşi castelul să fie locuit, crede 
că este bine pentru fericirea bieţilor oameni din acest ţinut. 
Orice sfat care l-ar fi îndemnat pe Sir Henry să se îndepărteze l- 


ar fi nemulţumit... Acum mi-am făcut datoria şi nu voi mai 
adăuga nimic altceva. Mă întorc repede acasă pentru ca fratele 
meu să nu aibă vreo bănuială că am vorbit. La revedere. 

Domnişoara Stapleton se întoarse pe poteca pe care 
venise, iar eu, sub povara acestor avertismente nedefinite, mi- 
am continuat drumul spre castel. 


8 
Primul raport 
al doctorului Watson 


Am sub ochi, răspândite pe masă, scrisorile pe care i le 
scriam lui Sherlock Holmes pe parcursul desfăşurării 
evenimentelor. O pagină lipseşte, dar, în afară de această 
lacună, ele sunt expresia exactă a realităţii. În plus, ele redau 
impresiile şi temerile mele, mai fidel decât ar putea-o face 
memoria mea, chiar dacă amintirile pe care le păstrează din 
acele ore tragice sunt de neşters. 

Voi reproduce deci aceste scrisori pentru a putea relata 
faptele aşa cum s-au înlănţuit. 


Castelul din Baskerville, 13 octombrie 

Dragă Holmes, 

Depeşele şi scrisorile mele precedente te-au ținut cât de 
cât la curent cu tot ce s-a întâmplat până astăzi în acest colț de 
lume, cu siguranţă uitat de Dumnezeu. 

Cu cât stai mai mult aici, cu atât iți pătrunde în suflet 
sentimentul imensității, dar şi al farmecului dătător de fiori al 
mlaştinii. 

De când ai pus piciorul pe acest pământ, pierzi noțiunea 
de Anglie modernă. La fiecare pas dai peste vestigiile rămase de 
la oamenii din timpurile preistorice. Oriunde te-ai îndrepta, 
întâlneşti adăposturile acestei rase stinse, mormintele ei şi 
monoliții enormi care marchează, din câte se crede, locurile 
unde se aflau templele lor. > 

Dacă cel care studiază aceste colibe de pietre cenuşii 
aşezate lângă coasta roasă de şuvoaie a dealurilor ar vedea un 
om cu barba şi părul în dezordine, cu corpul acoperit de o piele 
de animal, ieşind dintr-una dintre colibe şi fixând pe coarda 
arcului o săgeată terminată printr-un silex ascuțit, acela ar 
crede că a ajuns într-o altă epocă şi ar jura că prezența în acele 
locuri a acelei ființe, de mult dispărută, este mai firească decât 
a sa proprie. 

Lumea se întreabă cu uimire cum au putut ființe umane 
să trăiască într-un număr atât de mare pe acest pământ, 


cunoscut dintotdeauna ca sterp. Nu ştiu nimic despre lucrurile 
din vechime, dar bănuiesc că au existat neamuri pacifiste şi 
oprimate care au trebuit să se mulțumească cu teritoriile 
disprețuite de alte popoare mai războinice. 

Toate acestea sunt străine de misiunea pe care mi-ai 
încredințat-o şi nu vor interesa decât foarte puţin spiritul tău 
atât de practic. Imi amintesc de indiferența ta orgolioasă fată de 
mişcarea terestră. Ce importanță are pentru tine care astru, 
dintre Pământ şi Soare, se roteşte în jurul celuilalt! 

Revin la faptele care-l privesc pe Sir Henry Baskerville. 

În ultimele zile nu ţi-am mai trimis niciun raport pentru 
că, până la această oră, nu am avut nimic remarcabil să-ți 
semnalez. 

Dar tocmai s-a produs un fapt important, pe care trebuie 
să ţi-l povestesc. 

Totuşi, inainte de a o face, aş vrea să iei la cunoştinţă 
câțiva factori ai problemei pe care trebuie să o rezolvăm. Unul 
dintre ei este acest prizonier evadat, care rătăceşte prin ținut şi 
despre care ţi-am vorbit pe scurt. Sunt o grămadă de motive 
pentru care se poate crede că a părăsit aceste locuri — spre 
marea liniştire a locuitorilor districtului. 

A trecut o săptămână de la evadarea lui şi nu a mai fost 
văzut, nici nu s-a mai auzit vorbindu-se de el. Ar fi de 
neconceput să fi stat în mlaştină tot acest timp. 

Sigur că unele dintre aceste colibe de pietre i-ar fi servit 
cu uşurinţă drept ascunzătoare, dar cu ce s-ar fi hrănit în acest 
ținut unde, dacă nu te apuci să omori oile care pasc iarba rasă a 
dealurilor, nu este nimic de mâncare? 

Credem aşadar că a fugit, iar stăpânii fermelor 
îndepărtate se bucură din nou de un somn liniştit. 

Aici suntem patru bărbați în stare să ne apărăm; nu este 
la fel la cei doi Stapleton şi mărturisesc că, gândindu-mă la 
izolarea lor, sunt îngrijorat pentru ei. 

Fratele, sora, un servitor bătrân şi o slujnică trăiesc 
departe de orice ajutor. Sunt fără apărare şi un om, care nu are 
frică de nimic, cum este acest criminal din Notting HUI, ar putea 
să intre cu uşurinţă în casa lor. 

Sir Henry şi cu mine, preocupați de această situație, ne 
hotărâsem ca Perkins, vizitiul, să meargă să doarmă la 
Stapleton, dar acesta din urmă s-a opus. 


Prietenul nostru, baronetul, face dovada unui interes 
considerabil pentru frumoasa noastră vecină. Nu este nimic de 
mirare în acest ţinut pustiu, unde orele apasă greu asupra unui 
om atât de activ ca Sir Henry.,. 

Și apoi, domnişoara Beryl Stapleton este foarte 
atrăgătoare! Are în ea ceva exotic, tropical, care este în puternic 
contrast cu fratele ei, atât de rece, de impasibil. 

Totuşi, Stapleton te duce cu gândul la acele focuri care 
mocnesc sub cenuşă. Exercită o influență puternică asupra 
surorii lui. 

Am remarcat că fata, în timp ce vorbea, căuta în mod 
constant privirea fratelui său pentru a citi în ea aprobarea. 
Strălucirea metalică a pupilelor acestui om şi buzele sale subtiri, 
cu o linie atât de fermă, denotă o natură autoritară. ÎI vei găsi 
demn de toată atenția. 

In după-amiaza în care l-am întâlnit pe Stapleton, acesta 
a venit la Baskerville şi, a doua zi dimineața, ne-a condus la 
locul unde se bănuieşte că au avut loc, conform legendei, 
faptele legate de acel nefericit Hugo Baskerville. 

Am mers câteva mile prin câmpia pustie, până la un loc 
cu un aspect atât de sinistru, că nu trebuia nimic mai mult 
pentru a acredita legenda. 

O vale îngustă, strânsă între două creste stâncoase, 
conduce la un spatiu acoperit cu iarbă, pe care crescuseră flori 
de câmp. 

In mijloc se înăltau două pietre mari, tocite şi parcă 
ascuțite la capete, semănând chiar cu caninii monstruoşi ai unui 
animal fantastic. 

Acest decor corespundea în întregime cu scena dramei 
de odinioară. 

Foarte interesat, Sir Henry îl întrebă de mai multe ori pe 
Stapleton dacă crede într-adevăr în intervențiile supranaturale 
în treburile oamenilor. 

Vorbea pe un ton glumet, dar era evident că îşi exagera 
buna dispoziție. 

Stapleton s-a arătat circumspect în răspunsurile sale, dar 
nu era mai puțin clar că, din grijă pentru starea de spirit a 
baronetului, îşi ascundea o parte din gânduri. Ne-a citat cazurile 
mai multor familii care suferiseră influențe maligne şi ne-a lăsat 
sub impresia că impărtăşeşte credința populară în materie. 


Întorcându-ne, ne-am oprit la Merripit Housepentru a lua 
prânzul. Acolo a făcut cunoştinţă Sir Henry cu domnişoara 
Stapleton. 

De la această primă întâlnire, mi s-apărut că tânăra fată 
l-a impresionat profund pe prietenul meu şi m-aş înşela cu 
siguranță dacă sentimentul nu a fost reciproc. 

În timp ce ne întorceam la castel, baronetul mi-a vorbit 
tot timpul de vecina noastră şi, de atunci, nu a mai trecut vreo 
Zi fără să-i vedem pe vreunul dintre ei, pe frate sau pe soră. 

leri au luat cina aici şi s-a vorbit, în principiu, despre o 
vizită pe care le-o vom face săptămâna viitoare. 

Îţi dai seama că o asemenea legătură l-ar încânta pe 
Stapleton. Totuşi, când Sir Henry devenea prea atent cu sora lui, 
am surprins de mai multe ori în ochii fratelui o privire de 
dezaprobare fără echivoc. 

Este probabil împărțit între afecțiunea pe care i-o poartă 
şi teama de existența solitară pe care ar duce-o după plecarea 
ei. Totuşi, ar fi culmea egoismului să se opună unei căsătorii 
atât de strălucite. 

Am convingerea că Stapleton nu doreşte ca această 
intimitate să se transforme în dragoste şi am remarcat adesea 
că se străduia din răsputeri pentru a-i împiedica să rămână între 
patru ochi. 

În treacăt fie zis, recomandarea pe care mi-ai făcut-o de 
a nu-l lăsa niciodată pe Sir Henry să iasă singur ar deveni foarte 
greu de urmat dacă o poveste de dragoste ar veni să se adauge 
celorlalte griji ale noastre. Relațiile mele bune cu Sir Henry s-ar 
resimti cu siguranță de pe urma executării prea riguroase a 
ordinelor tale. 

leri — marți, ca să fiu mai exact doctorul Mortimer a 
dejunat cu noi. A făcut săpături într-un tumulus, la Long Down, 
şi a găsit acolo un craniu din epoca preistorică, lucru care l-a 
umplut de bucurie. Nu cred că se poate compara cu vreun alt 
pasionat! 

Cei doi Stapleton au sosit la puțin timp după doctor. 
Mortimer, la cererea lui Sir Henry, ne-a condus pe toți pe aleea 
Tiselor pentru a ne expune cum s-a întâmplat probabil 
evenimentul în noaptea fatală. 

Ce promenadă lugubră această alee a Tiselor! 


Închipuie-ți un drum mărginit de fiecare parte de peretele 
gros şi sumbru al unui gard viu tăiat cu foarfecile şi având, pe 
dreapta şi pe stânga, o fâşie îngustă de iarbă. 

Extremitatea aleii din partea opusă castelului dă într-o 
seră pe jumătate demolată. 

În mijlocul acestei alei, o poartă dă spre mlaştină. 

Acesta este locul în care, de două ori, Sir Charles a 
scuturat scrumul trabucului. Această poartă, din lemn vopsit în 
alb, nu se închide decât cu un zăvor. Dincolo de ea se întinde 
imensitatea ținutului mlăştinos. 

Îmi aduc aminte de teoria ta asupra acestui caz şi am 
încercat să reconstitui scena. 

În timp ce bătrânul gentilom s-a oprit, trebuie că a venit 
din afară ceva care l-a înspăimântat atât de mult, că s-a pierdut 
cu firea şi a fugit, a fugit, până ce a căzut doborât de frică şi de 
epuizare. 

Acela era lungul culoar de verdeață pe unde a fugit. 

De ce fugise? 

De un câine de stână? Sau de un câine negru, tăcut, 
monstruos, fantastic? 

Sau era vorba, din contră, de o capcană care nu ținea 
deloc de supranatural? 

Palidul şi vigilentul Barrymore ştia oare mai mult decât 
voia să spună? 

Totul era vag, sumbru — şi mai sumbru mai ales din 
cauza crimei pe care o bănuiam. 

De la ultima mea scrisoare, am făcut cunoştinţă cu un alt 
vecin, domnul Frankland, de la Lafter Hali, care locuieşte la 
patru mile de noi, spre sud. 

Este un om în vârstă, cu faţa roşie şi părul alb. Este 
coleric. 11 pasionează legislația engleză şi a risipit prin procese 
o adevărată avere. Pledează doar pentru plăcerea de a pleda. 
Este intotdeauna dispus să susțină una sau cealaltă fațetă a 
unei chestiuni, şi nu trebuie să mire pe nimeni că acest 
amuzament l-a costat foarte scump. 

Într-o zi a suprimat un drept de trecere şi a provocat 
comunitatea să-l oblige să-l restabilească. 

În altă zi a dărâmat cu propriile mâini gardul unui vecin şi 
a declarat că pe acolo a fost loc de trecere din timpuri 


imemoriale, provocându-l de astă dată pe proprietar să-l dea în 
judecată pentru violarea proprietății. 

Este un as în materie de drepturi senioriale şi comunale şi 
işi foloseşte cunoştinţele juridice când în favoarea țăranilor din 
Fenworthy, când împotriva lor, astfel că, periodic şi în funcţie de 
cea mai recentă interpretare pe care o dă legilor, este purtat în 
triumf în sat sau i se arde efigia. 

Se crede că, în acest moment, susține şapte procese, 
care vor absorbi probabil ceea ce a mai rămas din averea sa şi îi 
vor tăia orice poftă de a mai pleda în viitor. 

Lăsând deoparte această bizarerie de caracter, cred că 
este un om de treabă şi nu-ţi vorbesc despre el decât pentru a-ți 
satisface dorința de a-i cunoaşte pe toti cei care ne înconjoară. 

În prezent are o altă marotă. 

In calitatea sa de astronom amator, dispune de un 
excelent telescop, pe care l-a instalat pe acoperiş şi cu ajutorul 
căruia îşi petrece vremea observând mlaştina. 

Asta, mai mult ca sigur, pentru a-l descoperi pe 
prizonierul evadat de la Princetown. 

Dacă şi-ar dedica activitatea numai acestui scop lăudabil, 
ar fi foarte bine, dar circulă zvonul că intenționează să-l dea în 
judecată pe doctorul Mortimer pentru că a deschis un mormânt 
fără a fi avut acordul rudelor defunctului — este vorba de craniul 
din epoca neolitică pe care l-a scos din tumulusul de la Long 
Down. Intr-un cuvânt, sparge monotonia existenței pe care o 
ducem şi dă o notă veselă în această atmosferă, care are într- 
adevăr nevoie de aşa ceva. 

Acum, că ţi-am povestit despre prizonierul evadat, despre 
cei doi Stapleton, despre doctorul Mortimer, despre Frankland, 
permite-mi să închei printr-un fapt foarte important, care îi 
priveşte pe cei doi Barrymore. 

Îți aminteşti de telegrama trimisă de la Londra pentru a 
ne asigura că cei doi Barrymore se află aici? 

Te-am informat deja că mărturia directorului poştei din 
Grimpen nu a fost concludentă nici într-un sens, nici în altul. 

I-am spus lui Sir Henry despre ce e vorba. L-a chemat 
imediat pe Barrymore şi l-a întrebat dacă a primit chiar el 
telegrama. 

Barrymore a răspuns afirmativ. „Micul poştaş ti-a înmânat 
direct telegrama?“, a întrebat Sir Henry. 


Barrymore apărut mirat şi s-a gândit câteva secunde. 
„Nu, a spus el. Eram în hambar în acel moment, soția mea a 
urcat cu telegrama.” „Tu ai trimis răspunsul?” „Nu. l-am spus 
soției mele ce trebuia sa răspundă şi a coborât ca să scrie.” 

În cursul serii, valetul reveni chiar el asupra subiectului. 
„Sir Henry, încerc să înțeleg scopul întrebărilor dumneavoastră. 
Sper că ele nu încearcă să ateste că am făcut ceva care îmi 
poate pierde încrederea dumneavoastră.“ Sir Henry l-a asigurat 
că nu e vorba de aşa ceva. L-a liniştit complet, dându-i, aproape 
în întregime, vechea sa garderobă. 

Doamna Barrymore mi-a trezit cel mai viu interes. Este o 
femeie puțin corpolentă, excesiv de respectabilă, cu moravuri 
puritane şi cu o inteligență destul de limitată. Cu greu ţi-ai putea 
închipui o fire mai glacială. 

Ți-am povestit cum am auzit-o hohotind deplâns în 
noaptea când am sosit la castel. De. atunci am surprins de mai 
multe ori urme de lacrimi pe fata ei. O suferință profundă îi 
chinuieşte inima. 

Oare o bântuie amintirea unei greşeli? 

Sau Barrymore o tiranizează? 

Am avut mereu presentimentul că este ceva anormal şi 
necurat în comportamentul acestui om. Întâmplarea din noaptea 
trecută mi-a întărit bănuielile. 

ȘI totuşi, prin ea însăşi, pare a avea puţină importanţă! 

Stii că, de obicei, am somnul uşor. Este şi mai uşor de 
când m-ai pus de pază lângă Sir Henry. Or, în noaptea trecută, 
pe la orele două, am fost trezit de un zgomot de paşi care se 
strecurau pe furiş pe coridor. 

M-am ridicat şi am deschis uşa ca să arunc o privire. 

O umbră neagră alungită, cea a unui bărbat care ținea o 
lumânare in mână, se întindea pe covor. 

Bărbatul era în cămaşă şi în picioarele goale. 

Nu vedeam decât conturul umbrei sale, dar, după 
dimensiunile acesteia, mi-am dat seama că nu putea fi decât a 
lui Barrymore. Mergea încet, cu precauţie. În mersul său era 
ceva nedefinit — ceva criminal şi temător totodată. 

Ți-am scris că balconul care se întinde în jurul holului taie 
în două coridorul şi că acesta din urmă se prelungeşte la 
dreapta şi la stânga până la fiecare extremitate a castelului. 


Am aşteptat ca Barrymore să se îndepărteze şi apoi l-am 
urmărit. 

Când am ajuns la cotitura balconului, ajunsese în capătul 
coridorului şi, la lumina care ieşea printr-o uşă întredeschisă, am 
văzut că a intrat într-o cameră. 

Toate aceste camere fiind goale şi neocupate, expediția 
lui devenea cu atât mai de neînțeles pentru mine. 

Încercând să fac cât mai puţin zgomot, m-am strecurat 
de-a lungul coridorului şi am băgat capul prin deschizătura uşii. 

Barrymore era ascuns în colțul ferestrei, cu lumânarea 
aproape de geam. Profilul său era pe jumătate întors spre mine, 
iar pe chipul său, în timp ce scruta tenebrele pustietății, era 
întipărită o expresie de aşteptare plină de nerăbdare. 

Timp de câteva minute, privirea lui a fost de o fixitate 
uimitoare. A scos apoi un suspin profund şi, cu un gest de 
proastă dispoziție, a stins lumânarea. 

La fel de tiptil am ajuns la loc în camera mea şi, puțin 
timp după aceea, l-am. auzit pe Barrymore care se întorcea şi el 
în cameră. 

A trecut o oră. Am auzit atunci vag, în starea mea de 
semi-trezie, scârțâitul unei chei într-o broască, dar nu am putut 
distinge de unde venea acest zgomot. 

Cum să-mi dau seama ce inseamnă asta? în casa asta se 
petrec, cu siguranță, lucruri misterioase pe care le vom 
descoperi într-o zi sau alta. 

Nit te voi plictisi cu teoriile mele, pentru că nu mi-ai cerut 
decât fapte. În această dimineață însă am avut o lungă 
conversaţie cu Sir Henry şi am întocmit un plan de luptă bazat 
pe descoperirea mea din noaptea precedentă. 

Nu-ţi voi prezenta acest plan astăzi, el va face obiectul 
viitorului meu raport, a cărui lectură, în mod sigur, te va 
interesa. 


9 
Al doilea raport 
al doctorului Watson 


Baskerville, 15 octombrie 

Dragă Holmes, dacă timp de câteva zile te-am lăsat fără 
veşti, vei fi de acord că azi recuperez timpul pierdut. 
Evenimentele se precipită în jurul nostru. 

În ultimul meu raport încheiam cu descrierea plimbării 
nocturne a lui Barrymore. Astăzi, iată o avalanşă de informații 
care te vor surprinde cu siguranță. 

Lucrurile au luat o turnură pe care nu o puteam prevedea, 
în timpul celor patruzeci şi opt de ore care au trecut au apărut 
câteva clarificări care, pe de altă parte, dacă pot îndrăzni să mă 
exprim astfel, au complicat şi mai mult situația. 

Îți voi povesti totul şi vei judeca singur. 

A doua zi după aventura mea, am mers, înainte de dejun, 
să examinez camera în care intrase Barrymore în noaptea 
precedentă. 

Am remarcat că fereastra prin care omul nostru privise 
atât de atent spre mlaştină avea o particularitate, aceea că 
dădea cel mai aproape spre câmpie. 

Printr-o deschidere intre două rânduri de copaci, o 
persoană aşezată în locul ocupat de valet putea descoperi un 
orizont destul de larg, în timp ce, de la alte ferestre, nu ar fi 
zărit decât o porțiune foarte restrânsă. 

Rezulta din această constatare că Barrymore alesese 
această fereastră cu scopul de a vedea ceva sau pe cineva prin 
mlaştină. Dar, cum noaptea fusese întunecată, nu se putea 
bănui că avusese intenția să vadă pe cineva. 

M-am gândit mai întâi la o poveste de dragoste. Aceasta 
ar fi explicat şi paşii săi furişați, şi plânsetele soției sale. 

Barrymore este un bărbat foarte arătos, bine făcut, care 
poate seduce o fată de la țară. ă 

Această supoziție părea deci foarte probabilă. In plus, 
poarta, deschisă după întoarcerea mea în cameră, arăta că 
jeşise pentru a merge la vreo întâlnire de taină. 


A doua zi dimineaţa judecam în acest fel şi îti spun spre 
ce se îndreptau bănuielile mele, chiar dacă ceea ce a urmat a 
arătat cât de puțin erau acestea fondate. 

Purtarea lui Barrymore se putea explica în modul cel mai 
firesc din lume; totuşi, nu am crezut că trebuie să-i ascund 
descoperirea mea lui Sir Henry. 

Am avut o discuție cu baronetul şi i-am spus tot ceea ce 
văzusem. „Ştiam că Barrymore se plimbă nopțile, îmi spuse el, 
şi voiam să-l interoghez pe această temă. De două sau trei ori, 
la aceeaşi oră ca şi dumneata, l-am auzit ducându-se şi 
întorcându-se pe coridor.” „Poate că merge în fiecare noapte la 
acea fereastră” am presupus eu. „Poate. Să-l pândim, vom afla 
repede motivul acestor plimbări. Mă întreb ce ar face prietenul 
dumitale Holmes dacă ar fi aici.” „S-ar opri desigur la 
propunerea dumitale: l-ar urmări pe Barrymore.” „Atunci, îl vom 
urmări şi noi.” „Nu ne va putea auzi?” „Nu, este cam surd. In 
orice caz, trebuie să încercăm. Noaptea asta, vom sta de veghe 
în camera mea şi-l vom aştepta să treacă.” 

Sir Henry işi freca mâinile de plăcere. Evident, se bucura 
de această perspectivă, care aducea o schimbare în monotonia 
existenței sale. 

Baronetul a luat legătura cu arhitectul care a făcut 
planurile de refacere a castelului pentru Sir Charles. A tratat cu 
un antreprenor din Londra şi reparațiile vor începe în curând. A 
comandat decoratori şi tapițeri din Plymouth şi, fără nicio 
îndoială, tânărul nostru prieten nu vrea să neglijeze nimic 
pentru a păstra vechiul rang al familiei sale. 

Când casa va fi reparată şi remobilată, nu va mai lipsi 
decât prezenţa unei femei. 

Între noi fie vorba, există indicii caracteristice pentru 
punerea rapidă în practică a acestui proiect, numai dacă 
domnişoara consimte. Într-adevăr, rareori am întâlnit un bărbat 
care să fie înflăcărat de o femeie aşa cum este Sir Henry de 
frumoasa noastră vecină, domnişoara Stapleton. Totuși, 
călătoria lor pe fluviul dragostei nu este foarte liniştită. 

Astăzi, de exemplu, oglinda apei dragi indrăgostiților a 
fost încretită de o adiere neaşteptată de vânt, care i-a produs o 
vie nemultumire prietenului nostru. 

Când conversatia noastră despre Barrymore s-a încheiat, 
Sir Henry şi-a pus pălăria şi se pregătea să iasă. 


Normal, eu am făcut acelaşi lucru. „Unde pleci, Watson?”, 
m-a întrebat privindu-mă cu curiozitate. „Depinde” i-am 
răspuns. „Vrei să traversezi mlaştina?” „Da!“ „Atunci ştii ce 
instrucțiuni am. Regret să te inoportunez cu persoana mea, dar 
ştii că Holmes mi-a recomandat cu insistență să nu te pierd din 
ochi, mai ales când mergi prin pustietățile astea. “ Sir Henry îşi 
puse râzând mâna pe umărul meu. „Dragă prietene, zise, cu 
toată perspicacitatea lui, Holmes nu a prevăzut anumite lucruri 
care s-au petrecut de la venirea mea aici. Mă întelegi? Sunt 
sigur că eşti ultimul om care ar vrea să-mi strice dispoziția. 
Trebuie să plec singur. 

Aceste cuvinte m-au pus într-o situatie stânjenitoare. Nu 
prea ştiam nici ce să spun, nici ce să fac şi, înainte de a-mi 
depăşi nehotărârea, Sir Henry îşi luase bastonul din cuier şi se 
îndepărtase. 

Gândindu-mă, conştiinţa imi reproşa cu amar că nu i-am 
cerut baronetului, sub un pretext oarecare, să merg cu el. 

Imi imaginam poziția pe care aş avea-o față de tine dacă 
m-aş întoarce în strada Baker şi ți-aş spune că, din cauză că nu 
ti-am respectat ordinele, s-a produs o nenorocire. 

Te asigur că la acest gând obrajii mi-au luat foc. 

M-am gândit că mai pot încă să-l prind pe prietenul 
nostru şi am plecat imediat spre Merripit House. 

Am alergat cât m-au tinut picioarele până la punctul unde 
drumul se bifurcă spre mlaştină. Sir Henry nu se vedea. 

Atunci, temându-mă că am urmat o direcţie greşită, am 
urcat pe un deal — cel care fusese cândva o carieră de granit — 
din vârful căruia puteam vedea aproape întreg ținutul. 

Imediat l-am zărit pe baronet la cinci-şase sute de yarzi!“ 
în. fața mea. O luase pe o mică potecă. O femeie, care nu putea 
fi decât domnişoara Stapleton, mergea lângă el. 

Cu siguranță, exista o înțelegere între ei şi surprinsesem 
o întâlnire stabilită. 

Mergeau încet, absorbiți de conversație. 

Am văzut cum domnişoara Stapleton făcea mişcări repezi 
cu mâna, ca şi cum ar fi vrut să sublinieze ceea ce spunea, în 


14 Un yard = 0,91 m (unitate de măsură folosită în 
Marea Britanie şi SUA). 


timp ce Sir Henry o asculta atent şi dădea uneori negativ din 
cap. 

Mă ascunsesem în spatele unei stânci, curios să văd cum 
se va sfârşi totul. 

Să mă arunc în mijlocul discuţiei lor ar fi însemnat să 
comit o impertinenţă de care mă simțeam incapabil. 

Dar, pe de altă parte, consemnul îmi ordona să-i urmez 
paşii lui Sir Henry. 

Să spionezi un prieten este o faptă odioasă. Totuşi, m-am 
hotărât să-l observ de la înălțimea ascunzătorii mele şi să-i 
mărturisesc mai târziu greşeală mea. Eram sigur că va fi de 
acord cu mine asupra dificultății situaţiei mele şi că va aproba 
hotărârea pe care o luasem, deşi, dacă un pericol brusc l-ar fi 
amenințat, aş fi fost prea departe pentru a-i da ajutor la timp. 

Sir Henry şi tovarăşa sa, absorbiți cu totul de conversație, 
se opriseră în mijlocul potecii. 

Deodată, am avut senzația că nu eram singurul martor al 
întrevederii lor. 

Ceva verde, fluturând prin aer, mi-a atras atenția. 

Privind din nou, am observat că acel ceva era fixat la 
capătul unui baston, purtat de un bărbat care străbătea stâncile 
cu paşi mari. 

L-am recunoscut pe Stapleton, cu plasa lui. 

Distanţa care îl separa de cuplu era mai mică decât cea 
care mă separa pe mine şi mi se părea că se îndreaptă în 
direcția celor doi tineri. În acel moment, Sir Henry a tras-o pe 
domnişoara Stapleton spre el. Şi-a trecut brațul în jurul taliei lui 
Beryl, care s-a dat înapoi întorcându-şi fața. S-a aplecat spre ea, 
dar ea a întins mâna pentru a se feri. 

O secundă mai târziu i-am văzut îndepărtându-se ín 
grabă unul de celălalt şi întorcându-se. 

Stapleton era cel care provocase această despărțire 
bruscă. Năvălise în fata lor, cu plasa lui ridicolă balansându-i-se 
pe umăr. Gesticula ca un apucat şi era atât de surescitat că 
aproape dansa în fața celor doi îndrăgostiți. 

Nu-mi puteam imagina ce se petrecea. Totuşi, bănuiam 
că Stapleton îl bruftuluia pe Sir Henry, că acesta din urmă 
prezenta nişte explicații şi că furia sa creştea pe măsură ce 
celălalt refuza să le accepte. 

Domnişoara păstra o tăcere mândră. 


În sfârşit, Stapleton se răsuci şi îi făcu surorii sale un 
semn peremptoriu cu mâna. Aceasta, după o privire plină de 
ezitare către Sir Henry, se hotări să-şi urmeze fratele. 

Gesturile de furie ale naturalistului arătau că tânăra fată 
îl nemulțumise profund. 

După ce îi privi pe amândoi preț de un minut, baronetul, 
cu capul plecat şi cu un aer abătut, reluă încet drumul pe care 
venise. 

Nu puteam ghici ce însemnau toate astea, dar mi-era 
ruşine că asistasem la această scenă fără ştirea prietenului 
meu. Am coborât în goană dealul pentru a merge în 
întâmpinarea lui Sir Henry. Avea fața roşie de mânie şi 
sprâncenele încruntate, ca cineva scos din răbdări. „Hei, 
Watson, de unde ai răsărit? Aş vrea să cred că nu m-ai 
urmărit...” l-am explicat totul: cum mi-am dat seama că nu-l pot 
lăsa să meargă singur prin mlaştină şi cum am asistat la ceea ce 
tocmai se întâmplase. 

Un moment, ochii săi aruncară flăcări, dar sinceritatea 
mea îl dezarmă şi surâse trist. „Se părea că această pustietate 
oferă un adăpost sigur! Aiurea! Tot ținutul pare că s-a strâns 
pentru a mă vedea cum fac curte — şi ce spectacol mizerabil! 
Unde ai avut loc?” „Pe deal.” „Ehe, în ultimul rând! Fratele ei era 
aşezat în prima lojă!... L-ai văzut când se apropia de noi?” „Da.” 
„Ai remarcai vreodată că este cam țicnit?” „Nu.“ „Nici eu. Până 
astăzi, îl credeam zdravăn la cap... Dar, la ora aceasta, pot să-ți 
spun că unul dintre noi merită o cămaşă de forță. Ce are cu 
mine? Sunt deja mai multe săptămâni, Watson, de când suntem 
vecini. Spune-mi sincer... Există vreun motiv care să mă 
împiedice să fiu un bun soi pentru femeia pe care o iubesc?” 
„Nu văd niciunul.” „Stapleton nu poate critica situaţia mea 
socială... Deci, persoana mea o disprețuieşte! Ce are împotriva 
mea? Din câte ştiu, nu am greşit vreodată cuiva cu ceva! şi 
totuşi, nu-mi permite să-i ating nici vârfurile degetelor surorii 
lui.” „Nu!“ „Nu, şi mai mult. Ascultă, Watson.., Nu o cunosc pe 
domnişoara Stapleton decât de câteva săptămâni, dar, din ziua 
când am întâlnit-o pentru prima dată, am simţit că Dumnezeu 
mi-a menit-o mie — şi ea crede la fel. Era fericită să se afle în 
preajma mea, pot s-o jur! Prin ochii femeilor trec străluciri care 
sunt mai elocvente decât cuvintele... Fratele ei nu ne permitea 
să rămânem singuri împreună şi abia astăzi am avut ocazia să 


vorbesc cu ea fără martori. Întâlnirea noastră a umplut-o de 
bucurie... dar nu despre dragoste voia să-mi vorbească şi, dacă 
m-ar fi putut împiedica, nu mi-ar fi permis să-i vorbesc nici eu 
despre asta. A început să insiste asupra pericolului la care mă 
expun aici şi asupra neliniştii în care ar trăi dacă nu aş părăsi 
Baskerville. l-am răspuns că, de când o cunosc, nu mă mai 
grăbesc să plec şi că, dacă vrea într-adevăr să plec, cel mai bun 
mijloc de a-şi atinge scopul era să facă în aşa fel încât să mă 
însoțească. l-am propus să o iau de soţie, dar, înainte să apuce 
să-mi răspundă, fratele ei s-a repezit spre noi ca un apucat ce 
este. Chipul îi era palid de furie şi în ochi i se aprinseseră fulgere 
sinistre de nebunie. 

Ce fac cu domnişoara?, Cum îndrăznesc să-i fac propuneri 
care nu-i trezesc decât dezgustul?... Oare titlul meu de baronet 
îmi permite o purtare atât de impertinentă? 

Dacă Stapleton nu ar fi fost fratele lui Beryl, aş fi ştiut mai 
bine ce să-i răspund. În orice caz, i-am spus ce sentimente îmi 
inspiră sora sa şi că speram să-mi facă onoarea de a deveni 
soția mea. În loc să se calmeze, aceste vorbe îl iritară şi mai 
mult. M-am enervat la rândul meu şi am replicat cu puțin 
mai multă răutate decât ar fi trebuit, Beryl fiind de față la 
această altercație. 

Plecarea lor în grabă a pus capăt acestei scene penibile şi 
ai acum în fața dumitale omul cel mai bulversat din tot 
comitatul. 

Am încercat una-două explicații, dar eram, de fapt, la fel 
de tulburat ca Sir Henry. 

Titlul prietenului meu, averea sa, vârsta, manierele, 
fizicul, totul era în favoarea sa. Nu i se putea reproşa nimic- 
nimic în afara destinului fatal care se înverşuna împotriva 
familiei sale. 

De ce să-i respingi brusc avansurile, fără a cere măcar 
părerea persoanei care constituia obiectul lor? Şi de ce 
domnişoara Stapleton şi-a ascultat f?-atele, fără a avea altă 
reacţie decât spaima? 

După-amiaza, vizita  naturalistului a pus capăt 
presupunerilor noastre. 

A venit să se scuze pentru purtarea sa grosolană. 

După o lungă discuţie cu Sir Henry, în cabinetul acestuia 
din urmă, orice neînțelegere a fost risipită şi am convenit ca, 


pentru a sărbători această împăcare, să mergem să cinăm 
vinerea viitoare la Merripit House. „Acest demers al lui Stapleton 
nu-mi schimbă părerea despre el, îmi spuse Sir Henry. Íl 
consider în continuare ca fiind putin țicnit. Nu pot uita expresia 
privirii lui, când s-a repezit la mine azi-dimineaţă. Totuşi, trebuie 
să recunosc că s-a scuzat foarte sincer.” „Ţi-a dat o explicaţie 
pentru comportamentul lui?” „Da. Pretinde că îi poartă surorii lui 
toată afecțiunea de care este în stare. Asta este foarte firesc şi 
mă bucur de aceste sentimente pe care le are față de ea. Mi-a 
spus că au trăit întotdeauna împreună, ducând o existență 
ascetică, şi că nu putea suporta gândul că o va pierde. A mai 
adăugat că nu şi-a dat seama de la început de sentimentele 
mele pentru domnişoara Stapleton, dar că, atunci când a văzut 
cu propriii ochi impresia lăsată asupra mea de sora lui şi când a 
înțeles că va veni poate o zi când va fi obligat să se despartă de 
ea, a resimţit un asemenea şoc că, preț de câteva clipe, nu a 
mai fost conştient de ce spune sau de ce face. S-a pierdut în 
scuze şi a recunoscut de ce nebunie şi de ce 

egoism se făcuse vinovat, vrând să păstreze pentru totdeauna 
lângă el o ființă atât de frumoasă cum este sora lui. A încheiat 
prin a fi de acord că, dacă trebuie să-l părăsească, era mai bine 
să fie măritându-se cu un vecin ca mine.” „Adevărat?” „A 
insistat asupra cruzimii acestei lovituri şi asupra timpului de 
care va avea nevoie pentru a se obişnui. S-a angajat să nu se 
mai opună planurilor mele dacă îi promit să nu mai vorbesc 
despre ele timp de trei luni şi dacă, în acest timp, mă voi 
mulțumi cu prietenia domnişoarei Beryl fără a-i cere dragostea. 
I-am promis tot ce voia şi aşa s-a încheiat discuţia” lată deci 
lămurit unul dintre micile noastre mistere. Știm acum de ce 
Stapleton il avea în dizgrație pe cel îndrăgostit de sora lui — 
chiar dacă acest îndrăgostit este o partidă atât de invidiat ca Sir 
Henry. 

Să trecem acum la un alt fir pe care l-am descurcat din 
acest ghem atât de încâlcit. Vreau să-ți vorbesc despre hohotele 
nocturne, despre fața plânsă a doamnei Barrymore şi despre 
peregrinările clandestine ale soțului său. 

Trebuie să mă feliciti, dragul meu Holmes! Spune-mi că 
nu ti-am dezamăgit speranțele pe care ti le-ai pus în calităţile 
mele de detectiv şi că nu regreti încrederea cu care m-ai onorat 


trimițându-mă aici. Nu mi-a trebuit decât o noapte pentru a 
clarifica totul! 

Când spun o noapte, exagerez. Două nopți mi-au fost 
necesare, pentru că în prima noapte am dat greş. 

Am rămas în camera lui Sir Henry şi am fumat până la trei 
dimineaţa. În afară de clopotul orologiului din hol, niciun zgomot 
nu a ajuns până la noi. 

Nu a fost o veghe prea reuşită, căci am sfârşit prin a atipi 
în fotolii. Însă nu ne-am descurajat şi am convenit să o luăm de 
la capăt. 

În noaptea următoare am făcut lampa mai mică şi, 
fumând țigară după țigară, ne-am ţinut treji. Vai, ce greu au 
trecut ceasurile! Ne susținea totuşi ardoarea vânătorului care 
supraveghează capcana în care speră sa cadă animalul vânat. 

Bătu de ora unu, apoi de ora două. 

Urma să ne despărțim pentru a doua oară cu coada între 
picioare, când, dintr-o singură mişcare, am sărit din fotolii. 

Nişte paşi se strecurau  furişându-se de-a lungul 
coridorului. Când se îndepărtară. baronetul a deschis, foarte 
încet, uşa şi am ieşit din cameră. 

Omul nostru trecuse deja de balconul holului. 

Coridorul era cufunaat în întuneric. L-am parcurs până la 
cealaltă aripă a castelului. 

Am ajuns destul de repede pentru a zări silueta unui 
bărbat cu barbă, înalt, care mergea pe vârfurile picioarelor, cu 
umerii aplecați. 

Împinse aceeaşi uşă ca în urmă cu două nopti. Licărirea 
lumânării contură cadrul uşii şi tăie cu o rază de lumină galbenă 
întunericul coridorului. 

Cu multă precauţie, ne-am îndreptat în acea directie, 
pipăind cu piciorul fiecare dală de parchet înainte de a-i 
încredința greutatea corpului nostru. 

Ne scosesem în prealabil ghetele, dar podeaua mâncată 
de carii se lăsa şi scârțâia sub paşii noştri. 

Uneori ni se părea imposibil ca Barrymore sâ nu ne audă. 
Din fericire este surd şi grija de a nu face zgomot íl absorbea în 
întregime. 

În sfârșit, am ajuns la uşa în spatele căreia dispăruse şi 
am aruncat o privire în cameră. 


Barrymore, cu lumânarea în mână, era aproape lipit de 
fereastră şi privea atent prin geam, în aceeaşi poziție ca în 
nopțile precedente. 

Nu ne înțeleseserăm în vreun fel. Dar caracterul hotărât 
al baronetului îl împinge întotdeauna, în mod firesc, să meargă 
drept până la capăt. 

A intrat în cameră. 

La auzul zgomotului, Barrymore s-a retras brusc de la 
fereastră şi stătea tremurând în fața noastră, livid, gâfâind. 
Ochii săi negri, mai strălucitori acum din cauza palorii 
cadaverice a chipului său, aveau, în timp ce ne priveau pe Sir 
Henry şi pe mine, o expresie de uimire şi de groază, „Ce faci 
aici, Barrymore?” a întrebat baronetul. „Nimic, domnule.” 

Spaima sa era atât de mare, că de-abia putea vorbi şi 
tremurul mâinii sale mişca atât de tare lumânarea, că umbrele 
dansau pe pereți. „Pentru fereastră, reîncepu el... Fac un tur în 
fiecare noapte pentru a mă asigura că sunt toate bine închise.” 
„La al doilea etaj?” „Da, domnule... toate ferestrele” „Ascultă- 
mă, Barrymore!, spuse Sir Henry cu severitate. Suntem hotărâți 
să-ți smulgem adevărul... Asta te va scuti de neplăceri. Aşa că 
fără minciuni! Ce făceai la fereastra asta?” 

Nenorocitul ne aruncă o privire disperată şi îşi împreună 
mâinile într-un gest de implorare mută. „Nu făceam nimic râu, 
domnule... Țineam o lumânare lângă fereastră!” „In ce scop?” 
„Nu mă întrebaţi, Sir Henry!... Nu mă întrebați!... Vă jur că acest 
secret nu-mi aparține şi nu pot să vi-l spun. Dacă m-ar interesa 
numai pe mine, vi l-aş încredința fără ezitare.” Brusc, mi-a venit 
un gând şi am luat lumânarea din mâinile tremurătoare ale 
valetului. „Probabil că este un semnal, i-am zis baronetului. Să 
vedem dacă este vreun răspuns/! Am făcut aceeaşi mişcare ca 
Barrymore şi, privind afară, am încercat să pătrund tenebrele 
nopții. Nori grei ascundeau luna. Am distins cu greu linia 
întunecată formată de coamele copacilor şi, dincolo de ea, o 
întindere vastă mai luminată: mlaştina. Deodată, îmi scăpă un 
strigăt de bucurie. Un punct luminos apăruse în depărtare. „lată- 
1”, am strigat. „Nu, domnule... Nu, nu este nimic!, răspunse 
valetul... Vă asigur...” „Mişcă lumânarea în fața ferestrei, 
Watson, îmi spuse baronetul. la uite, cealaltă luminiţă se mişcă 
şi ea. Şi acum, netrebnicule, negi că era un semnal? Vorbeşte! 
Cine este complicele tău de afară şi împotriva cui conspiraţi?” 


Pe chipul lui Barrymore se citi pe dată o neincredere manifestă. 
„Este treaba mea, şi nu a dumneavoastră!... Nu vă voi spune 
nimic!” „Atunci să ieşi din serviciul meu... imediat!” „Foarte 
bine, domnule!” „Te alung! Să-ţi fie ruşine de comportamentul 
tău... Familia ta a trăit timp de mai multe secole sub acelaşi 
acoperiş cu a mea şi acum te găsesc amestecat într-un complot 
împotriva mea!...” „Nu, domnule... nu împotriva 
dumneavoastră“, spuse o voce de femeie. Ne întoarserăm şi, în 
pragul uşii, o văzurăm pe doamna Barrymore mai palidă şi mai 
îngrozită decât soţul ei. Înfăşurată într-un şal, în jupon, ar fi 
părut grotescă în aceste veşminte caraghioase dacă nu ar fi fost 
intensitatea sentimentelor întipărite pe chipul său. „Trebuie să 
plecăm, Elisa, îi spuse Barrymore. Asta este... Fă bagajele.” „Ah, 
John, John, răspunse ea, din cauza mea eşti alungat... Eu sunt 
singura vinovată!... Nu a făcut decât ceea ce i-am cerut...” 
„Vorbeşte, atunci!, ordonă Sir Henry. Ce vrei să spui?“ 
„Nefericitul meu frate moare de foame prin mlaştină. Nu-l 
putem lăsa să piară atât de aproape de noi... Cu ajutorul acestei 
lumânări îl anuntăm că i-am pregătit de mâncare şi luminita pe 
care ați zărit-o acolo; departe, ne indică locul unde trebuie să i-o 
ducem.” „Fratele tău  este...?“„Prizonierul evadat de la 
Princetown... Asasinul Selden.“ „lată adevărul, domnule, zise 
Barrymore. V-am spus că acest secret nu-mi aparține şi că mi- 
era imposibil să vi-l spun. Acum îl ştiţi şi vedeți că, dacă este un 
complot, nu este îndreptat împotriva dumneavoastră 

Astfel se explică expedițiile nocturne ale lui Barrymore şi 
schimburile de semnale între castel şi mlaştină. 

Sir Henry şi cu mine o priveam stupefiați pe doamna 
Barrymore. Această persoană, cu o înfăţişare atât de 
respectabilă, avea aşadar acelaşi sânge cu unul dintre cei mai 
cunoscuți criminali din Anglia? „Da, domnule, reluă ea, mă 
numesc Selden, iar el este fratele meu. L-am răsfățat prea mult 
cât a fost copil... A ajuns să creadă că lumea nu a fost creată 
decât pentru plăcerea lui şi că este liber să facă orice vrea... 
Crescând, s-a înhăitat cu tot felul de tovarăşi dubioşi, iar 
supărarea cauzată de reaua sa purtare a grăbit moartea bietei 
noastre mame. Din crimă în crimă, a coborât mereu mai jos şi a 
scăpat de eşafod doar prin mila lui Dumnezeu. Dar pentru mine, 
bunule domn, a rămas mereu copilaşul cu pâr cârlionțat de care 
am avut grijă, cu care m-am jucat odinioară, ca soră mai mare 


iubitoare şi grijulie, îmi cunoaşte sentimentele şi asta l-a hotărât 
să evadeze din închisoare. A venit să mă caute, sigur dinainte 
că nu voi refuza să-l ajut. A sosit aici într-o noapte, mort de 
oboseală şi de foame, urmărit de poliție. Ce puteam să facem? 
L-am primit, i-am dat de mâncare şi am avut grijă de el. Când ni 
s-a anunțat venirea dumneavoastră aici, fratele meu s-a gândit 
că ar fi mai în siguranță în mlaştină decât oriunde în altă parte. 
Aşteaptă acolo, ascuns, să se aştearnă uitarea peste numele lui. 
La fiecare două nopți, ținem o lumânare în fața ferestrei pentru 
a fi siguri de prezenta lui; dacă ne răspunde prin acelaşi semnal, 
soțul meu merge să-i ducă de mâncare. Sperăm în continuare 
că va putea să fugă, dar, cât timp va fi acolo, nu-l vom 
abandona. Dacă aveți încredere în cinstea mea, acesta este, 
domnule, întregul adevăr. Veti fi de acord că, dacă cineva 
merită să fie blamat, acela nu este soțul meu, ci numai eu, 
pentru dragostea cu care am făcut totul. "Doamna Barrymore 
vorbea cu un aer de sinceritate care făcea ca totul să pară 
convingător, „Este adevărat, Barrymore?“, întrebă baronetul. 
„Da, Sir Henry, absolut adevărat.” „Nu pot să te acuz că ţi-ai 
ajutat soția. Uită ce am spus. Întoarceţi-vă în camera voastră, 
vom vorbi despre toate astea mâine-dimineaţă. ” 

Când cei doi soți ieşiră, noi priveam pe fereastră. Sir 
Henry o deschisese larg. Vântul îngheţat al nopţii ne biciuia 
obrazul. In depărtare, punctul luminos strălucea în continuare. 
„Mă întreb cum are curaj Selden să aprindă lumânarea“ spuse 
Sir Henry. „Probabil o manevrează astfel încât să nu fie văzută 
decât de la castel.“ „Se prea poate. La ce distanţă crezi că ne 
aflăm de ea?“ „Ei, ar trebui să fie aproape de Cleft-Tor.” „La o 
milă sau două?” „Cel mult.” „Aşa este... De vreme ce Barrymore 
trebuie să-i ducă provizii, nu poate fi la o distanță prea mare... 
Și când te gândeşti că mizerabilul aşteaptă lângă lumânare! 
Watson, am cu adevărat chef să ies şi să-l prind pe acest om!“ 

O dorință asemănătoare simțisem şi eu. Cu siguranță nu 
aş fi avut-o dacă cei doi Barrymore ne-ar fi mărturisit totul din 
proprie inițiativă. Dar fuseserăm forțați să le smulgem acest 
secret. 

Și apoi, acel om nu era un pericol permanent pentru 
societate? Nu era un criminal înrăit, care nu merita mila? Intr-un 
cuvânt, nu ne făceam decât datoria încercând să-l închidem din 
nou în celulă, unde ar fi fost inofensiv. 


Dacă nu am fi acţionat în acest fel, cine ştie dacă alţii nu 
ar fi plătit cu viața prețul indiferenței noastre! 

Cine ştie, de pildă, dacă, într-o noapte, nu i-ar ataca pe 
vecinii noştri, pe cei doi Stapleton! 

Bănuiesc că Sir Henry a ascultat de acest gând când s-a 
arătat atât de hotărât să incerce această aventură. „Te însoțesc, 
am spus!” „Atunci ia-ti revolverul şi ghetele. Cu cât plecăm mai 
repede, cu atât va fi mai bine... Ticălosul poate să stingă 
lumânarea şi s-o şteargă...” 

Cinci minute mai târziu eram afară şi porniserăm în 
expediția noastră. 

Mergeam prin desiş, prin vântul trist de toamnă, iar sub 
paşii noştri foşneau frunzele moarte. Aerul nopții era încărcat de 
umiditate şi din pământ ieşea mirosul acru al plantelor în 
descompunere. Din când în când, luna apărea dintre nori, dar 
negurile se strângeau imediat la loc şi acopereau din nou tot 
cerul. În momentul în care am păşit spre mlaştină, o ploaie 
măruntă începu să cadă. In fața noastră, luminita galbenă 
pâlpâia în continuare. 

„Eşti înarmat?” il întrebai cu voce joasă pe Sir Henry. 
„Am. o puşcă de vânătoare cu repetiție. Va trebui să-l 
surprindem pe Selden şi să-l prindem înainte de a putea să se 
apere. Se pare că este un tip hotărât.” „la spune, Watson, ce ar 
zice domnul Sherlock Holmes văzându-ne aşa, prin mlaştină, la 
ceasul întunecat când bântuie spiritul răului?” 

Ca un răspuns la aceste cuvinte, din vasta solitudine a 
pustietății se ridică acel strigăt straniu pe care îl auzisem deja 
aproape de marea mlaştină din Grimpen. 

Purtat de vânt prin liniştea nopții, ajunse până la noi acel 
murmur lung, urmat imediat de un urlet sonor şi încheiat cu un 
fel de geamăt lugubru. Răsună de mai multe ori, strident, 
sălbatic, ameninţător, cutremurând întreaga natură. Baronetul 
mă strânse de brat şi, în ciuda întunericului, l-am văzut pălind. 
„Doamne, Watson, ce-a fost asta?” „Nu ştiu. Este un zgomot al 
mlaştinii, L-am mai auzit o dată.“ 

Țipătul nu se mai auzi şi o linişte de .moarte ne 
înconjură. Ascultarăm atent, dar în zadar. 

„Watson - îmi zise baronetul - era urletul unui câine.” 

Sângele îmi îngheţă în vene. În timp ce Sir Henry vorbea, 
vocea sa fu cuprinsă de un tremur care arăta groaza bruscă 


care pusese stăpânire pe el. „Cum îi spun ei acestui zgomot?” 
„Cine, ei?” „Localnicii.” „Sunt ţărani ignoranti... Ce importanță 
are cum îl numesc!“ „Spune-mi totuşi, Watsoni” Am ezitai. 
Totuşi, nu am putut să eludez chestiunea. „Ei cred că este 
urletul câinelui din Baskerville 

Sir Henry suspină şi rămase o clipă tăcut. „ Un câine, fie!, 
zise el în sfârşit. In orice caz, mi se pare că sunetul venea de 
departe, de la mai multe mile distanță.” „Este greu să-ți dai 
seama de direcţie/! „Creştea şi scădea în funcţie de vânt. Nu 
venea dinspre marea mlaştină de la Grimpen?“,„Da. ” „Nu crezi şi 
tu că a fost urletul unui câine? Nu mai sunt un copil... Nu te 
teme să-mi spui adevărul.” „Când l-am auzit pentru prima oară 
eram cu Stapleton. Mi-a spus că poate este strigătul unei păsări 
călătoare. “„Nu, nu... era sigur un câine... Dumnezeule! Oare 
este ceva adevărat în toate poveştile astea? Sunt într-adevăr 
amenințat de un pericol de origine misterioasă? Tu nu crezi 
asta, nu-i aşa, Watson?” „Nu... sigur că nu.” „Una e să glumeşti 
de asta la Lonara şi alta e să auzi un asemenea-strigăt, aici, prin 
pustiul ăsta... Şi unchiul meu? Nu a fost observată, aproape de 
cadavrul lui, urma unei labe de câine? Totul are un temei. Nu 
cred că sunt un laş, Watson, dar acest zgomot mi-a îngheţat 
sângele în vene. Atinge-mi mâinile!” „Nu va mai apărea, i-am 
spus lui Sir Henry ca să-l încurajez.” „Mă tem că nu voi putea 
alunga acel strigăt din minte... Ce crezi că e mai bine să facem 
acum?” „Să ne întoarcem la castel.” „Nici gând! Am venit ca să-l 
prindem pe Selden şi-l vom prinde. Noi suntem pe urmele 
evadatului, iar pe urmele noastre, un câine-fantomă!... Înaintel 
Vom vedea dacă diavolul a aruncat în această mlaştină toți 
demonii din infern.” 

Conduşi în continuare de luminita care pâlpâia în faţa 
noastră, ne-am reluat drumul, împiedicându-ne în mărăcini la 
fiecare pas. 

Intr-o noapte cu întuneric beznă te poţi înşela uşor în 
evaluarea distanței la care se vede o lumină. Uneori ne părea 
foarte departe, iar in unele momente am fi crezut că se află la 
câțiva metri de noi. 

In sfârşit, am ajuns la ea. Era o lumânare lipită cu propria 
ceară într-o crăpătură a stâncilor. Această precauţie avea dublul 
avantaj că o apăra de vânt şi nu o făcea vizibilă decât de la. 
castel. 


Un bloc de granit ne ascundea prezența, înghesuiți în 
spatele acestui bolovan, ne aplecarăm capetele pentru a 
examina acel far minuscul. 

Această lumânare simplă, arzând în mijlocul mlaştinii fără 
vreun alt semn de viaţă în jurul ei, era un spectacol bizar. „Ce 
facem?”, mi-a şoptit Sir Henry la ureche. „Aşteptăm, am 
răspuns eu pe acelaşi ton. Omul nostru trebuie să se afle în 
apropierea luminii. Să încercăm să-l zărim.” De-abia 
pronunțasem aceste cuvinte, că dorința mi-a fost îndeplinită. Pe 
stâncile care stăteau aplecate deasupra crăpăturii în care ardea 
lumânarea se profila silueta unui om a cărui figură fioroasă 
dezvăluia cele mai josnice patimi. 

Murdar de noroi, cu barba în dezordine şi părul lung, 
încâlcit, semăna cu una dintre acele creaturi primitive, 
îngropate de secole în sarcofagele muntelui. Lumina lumânării 
urca până la el şi juca în ochii lui, mici, vicleni, care scrutau 
febrili în dreapta şi în stânga bezna adâncă, ca o fiară sălbatică 
ce adulmecă prezenţa vânătorilor. 

Ceva îi trezise cu siguranță bănuielile. Omisesem poate 
un semnal convenit intre el şi Barrymore. Sau ticălosul avea 
vreun motiv să creadă că-l paşte vreun pericol. În orice caz, pe 
chipul său oribil se putea citi teama. 

În orice moment putea să iasă din cercul luminos care îl 
înconjura şi să dispară în noapte. 

Am sărit înainte, urmai de Sir Henry. 

În aceeaşi clipă evadatul proferă un blestem îngrozitor şi 
rostogoli peste noi un pietroi, care se sparse de blocul de granit 
în spatele căruia ne adăposteam. 

O fracțiune de secundă l-am văzut foarte clar, în timp ce 
se ridica pentru a fugi - era mic de statură, solid şi foarte bine 
clădit. 

Printr-o fericită întâmplare, luna tocmai sfâşiase vălul de 
nori care o acoperea. Urcarăm movila. Ajunşi în vârf, îl zărirăm 
pe Selden care cobora în grabă panta abruptă, ca o capră 
neagră, făcând să zboare pietricelele în toate părțile. 

Aş fi putut să-l dobor cu un foc de revolver, dar nu luasem 
cu mine această armă decât pentru situația unui atac, şi nu 
pentru a trage asupra unui fugar fără apărare. 


Sir Henry şi cu mine suntem alergători excelenți, perfect 
antrenați. Dar ne-am dat foarte repede seama că nu-l putem 
prinde pe omul nostru. 

L-am urmărit mult timp la lumina lunii, până când nu se 
mai văzu decât un punct imperceptibil, care se strecura repede 
printre stâncile care presărau un deal îndepărtat. 

Am alergat până ne-am pierdut răsuflarea, dar distanţa 
dintre el şi noi creştea din ce în ce mai mult. În sfârşit, ne-am 
oprit, extenuați, am stat jos şi l-am privit cum dispărea în 
depărtare. 

În acest moment s-a petrecut lucrul cel mai extraordinar 
şi mai neaşteptat din lume. Tocmai ne ridicaserăm şi ne 
pregăteam să ne reluăm drumul spre castel şi să renunțăm la 
acea urmărire inutilă. În dreapta, luna cobora spre orizont. 
Creasta unui vârf muşcase deja din partea inferioară a discului 
ei de argint. Atunci, chiar acolo, pe acel vârf, se contura, neagră 
ca o statuie de abanos pe acel fundal strălucitor de lumină, 
silueta unui bărbat. 

Să nu cumva să crezi, dragă Holmes, că am fost victima 
unei iluzii. Te asigur că niciodată nu am văzut ceva mai distinct. 
Din câte mi-am dat seama, acest bărbat mi s-a părut înalt şi 
slab. Stătea cu picioarele puţin depărtate, cu braţele încrucişate, 
cu capul aplecat, având înfăţişarea cuiva care meditează asupra 
imensităţii care se întinde în fața sa. Ai fi putut crede că este 
geniul acestor locuri înfricoşătoare. 

Nu era Selden, căci acesta se afla foarte departe de locul 
în care evadatul dispăruse din ochii noştri. De altfel, părea mult 
mai înalt decât fratele doamnei Barrymore. 

Mi-am înăbuşit un strigăt de surpriză şi tocmai voiam să i- 
| arăt baronetului, însă, în secunda în care i-am strâns brațul 
prietenului meu, bărbatul dispăru. 

Creasta dealului tăiase şi mai adânc discul lunii, însă pe 
vârf nu mai era nicio urmă a acelei apariţii mute. 

Am vrut să mă îndrept spre acel loc şi să scotocesc toată 
acea zonă a mlaştinii, dar am renunțat, fiind prea departe de 
noi. 

Nervii baronetului vibrau încă în urma strigătului care-i 
amintea povestea sumbră a familiei sale. Nu-l simțeam în 
stare de noi încercări. 


Sir Henry nu-l văzuse pe omul de pe creastă şi nu putea 
să împărtăşească şi el fiorul pe care mi-l produseseră în toată 
ființa mea prezența stranie şi atitudinea lui maiestuoasă. 

„O fi fost vreo santinelă!, spuse el. De la evadarea lui Selden, 
mlaştina mişună de santinele.” 

In ciuda probabilității acestei explicații, nu sunt convins 
de asta. Voi căuta dovezile. Astăzi îi vom scrie directorului 
închisorii din Princetown pentru a-i indica zona unde se ascunde 
fugarul. Dar ce păcat că nu l-am putut prinde şi aduce în triumf 
în celula sa! 

Acestea simt, dragă Holmes, aventurile din noaptea 
trecută. Nu te vei plânge de întinderea raportului meu. Sigur că 
acesta conține multe detalii care nu sunt legate decât de 
departe de caz. Totuşi, cred că este mai bine să fii ținut la 
curent cu totul şi să-ți alegi singur informațiile utile care te pot 
ajuta să-ți formezi o opinie. 

Trebuie să recunoşti că am avansat câţiva paşi. 

In ceeace-i priveşte pe soții Barrymore, am descoperit 
mobilul acţiunilor lor şi, în partea aceasta, terenul este curăţat. 

Numai mlaştina, cu misterele şi locuitorii ei ciudați, 
rămâne în continuare mai insondabilă ca niciodată. 

Poate în viitoarea mea scrisoare iţi voi putea furniza 
câteva lămuriri asupra a ceea ce se întâmplă prin acele locuri. 

Cel mai bine ar fi să vii cât mai curând. În orice caz, vei 
primi alte noutăți peste puține zile. 


10 
Extrase din jurnalul lui Watson 


Până acum am citat anumite fragmente din rapoartele pe 
care le trimiteam aproape zilnic lui Sherlock Holmes. Astăzi am 
ajuns la un punct al povestirii mele în care mă văd obligat să 
abandonez acest procedeu şi să recurg la amintirile mele 
personale, ajutat în această privinţă de jurnalul pe care l-am 
ţinut în acea perioadă. Câteva extrase îmi readuc în memorie 
detaliile acelor scene fixate pentru totdeauna în mintea mea. 

Reiau, aşadar, din dimineaţa de după zadarnica noastră 
urmărire a lui Selden şi a celorlalte aventuri pe care le-am avut 
pe acele coclauri. 


16 OCTOMBRIE — Zi tristă, cețoasă, burnițează aproape 
fără oprire. Norii, deşi înconjoară castelul, uneori se destramă şi 
lasă să se întrevadă ondulațiile ținutului mlăştinos, brăzdat de 
fire subțiri argintii, pâraie formate vremelnic de ploaia care 
curge pe pantele surpate ale dealurilor. 

Melancolia stăpâneşte atât afară, cât şi înăuntru. 

Baronetul suportă acum urmările emoțiilor prea vii din 
noaptea precedentă. 

Cât despre mine, eu simt povara unui pericol care ne 
amenință, pericol prezent fără incetare şi cu atât mai 
înfricoşător cu cât nu-l pot preciza. 

Oare nu am motive să mă tem? Această lungă serie de 
incidente nu denotă o influență malignă care ne înconjoară? În 
primul rând. este sfârşitul tragic al ultimului stăpân al castelului 
Baskerville, care a murit de aceeaşi moarte ca strămoşul său 
Hugo. Sunt apoi afirmaţiile ţăranilor legate de prezența în 
mlaştină a unui animal fantastic. Oare nu am auzit de două ori, 
cu propriile urechi, un zgomot care semăna cu lătratul 
îndepărtat al unui câine? 

Dar este incredibil, inadmisibil ca acest zgomot să se 
datoreze unei cauze supranaturale. Cum ar putea un câine- 
fantomă să-şi lase pe pământ urma paşilor şi cum ar putea să 
umple aerul cu urletele sale? 


Stapleton poate avea asemenea superstiții, Mortimer, de 
asemenea. 

Dar eu? 

Eu mă pot lăuda că posed o calitate de-a dreptul 
neprețuită - bunul-simț — şi nimic nu mă va face să cred 
asemenea  absurdităţi. Credulitatea m-ar cobori la nivelul 
acestor țărani inculti, care nu se mulțumesc numai să afirme 
existența unui animal fantastic, dar îl şi descriu ca aruncând 
flăcări pe gură şi prin ochi. Holmes nu ar acorda nicio încredere 
acestor invenții — iar eu sunt trimisul lui. 

Dar, pe de altă parte, faptele sunt fapte şi, de două ori, 
am auzit aceste urlete în pustiul mlaştinii. 

Să presupunem o clipă că un animal fabulos, dintr-o 
specie necunoscută, rătăceşte noaptea pe câmpie. Prezența lui 
nu ar fi de-ajuns pentru a explica totul? 

Atunci, unde s-ar ascunde acest câine? De unde şi-ar lua 
hrana? De unde ar putea veni şi de ce nu a fost văzut niciodată 
la lumina zilei? 

Trebuie să mărturisesc că o explicație naturală a acestor 
fapte prezintă tot atâta dificultate ca şi acceptarea unei 
intervenții supranaturale. 

În afara câinelui, mai rămân faptele materiale: bărbatul 
zărit în trăsură şi scrisoarea care îl avertiza pe Sir Henry asupra 
pericolelor din mlaştină. 

Aceste lucruri, cel puțin, tin în mod sigur de realitate; dar 
pot fi opera unui prieten, la fel de bine ca a unui duşman, în 
acest moment, unde se găseşte acest prieten sau duşman? A 
părăsit oare Londra sau a venit cu noi până aici? Dacă este... 
Da, dacă este necunoscutul pe care l-am zărit pe creastă? 

Recunosc că nu l-am văzut decât preţ de o secundă, dar 
sunt gata să jur anumite lucruri în privinţa lui. 

În primul rând, nu seamănă cu nici una dintre persoanele 
pe care le-am întâlnit în ținut, şi acum îi cunosc pe toti vecinii. 
Acest bărbat era mai înalt decât Stapleton şi mai slab decât 
Frankland. Se apropia mai mult de înfăţişarea lui Barrymore. Dar 
valetul rămăsese la castel, în urma noastră, şi sunt sigur că nu 
ar fi putut să ne urmărească. 

Atunci, un necunoscut ne spionează aici, tot aşa cum un 
necunoscut ne spiona la Londra. Dacă voi pune vreodată mâna 


pe acest om, în acel moment, necazurile noastre se vor fi 
încheiat. 

Îmi voi îndrepta toate eforturile spre acest singur Scop. 

Primul meu impuls a fost să-mi încredințez planurile lui 
Sir Henry. Ai doilea - mult mai înțelept — m-a îndemnat să joc 
partida singur şi să vorbesc cât mai puţin posibil de ceea ce 
aveam de gând sd întreprind. 

Baronetul este preocupat. Acel zgomot auzit în pustiu l-a 
tulburat nervos. Nu-i voi accentua angoasele, dar îmi voi lua 
toate măsurile pentru a reuşi. 

În dimineaţa asta s-a petrecut la castel o mică scenă care 
merită să fie povestită. 

Barrymore i-a cerut lui Sir Henry să-i acorde o 
întrevedere. S-au închis pentru ceva vreme în bibliotecă. 

Am rămas în sala de biliard, de unde am auzit, de mai 
multe ori, două voci discutând pe un ton foarte ridicat. Bănuiam 
care era subiectul conversatiei lor. 

În sfârșit, baronetul a deschis uşa şi m-a chemat. 
„Barrymore a formulat o plângere împotriva noastră. Crede că a 
fost nedelicat din partea noastră să pornim în căutarea 
cumnatului său, din moment ce el ne vorbise în secret despre 
prezența acestuia în tinut.” 

Valetul stătea în picioare în fața noastră, foarte palid, dar 
şi foarte calm. „Poate, răspunse el, am greşit mâniindu-mă... 
Dacă este aşa, vă rog să mă iertati, Sir Henry. Totuşi am fost 
foarte surprins să aflu în dimineaţa asta că l-aţi. urmărit pe 
Selden. Bietul băiat are deja mulţi pe urmele sale şi fără ca eu 
să le cresc numărul prin faptele mele.” „Dacă ne-ai fi spus totul 
din proprie inițiativă — reluă baronetul —, lucrurile ar fi stat cu 
totul altfel. Dar nu ai inceput sau, mai bine zis, soția ta nu a 
început să facă mărturisiri decât constrânsă de noi şi într-un 
moment în care v-ar fi fost greu amândurora să faceţi altfel.” 
„Sir Henry, nu mă aşteptam să profitaţi de mărturisirea 
noastră... Nu, chiar nu mă aşteptam!” „Acest om este un pericol 
public. Prin mlaştină există, risipite, case izolate, iar el este un 
ticălos pe care nu l-ar opri nimic. Nu trebuie decât să-l priveşti 
ca să-ți dai seama. Uite, de exemplu, casa domnului Stapleton. 
Naturalistul este singurul apărător al căminului său. Nu, acest 
ținut nu va fi sigur decât atunci când Selden se va găsi definitiv 
la închisoare.” „Selden nu va intra în nicio casă, domnule, vă 


dau solemn cuvântul meu de onoare. De altfel, ținutul va scăpa 
în curând de prezenţa sa. Vă asigur, Sir Henry, că, peste puține 
zile, totul va fi aranjat ca să se îmbarce pentru America de Sud. 
Pentru numele lui Dumnezeu, vă implor să nu-l denunțați 
poliției... S-a renunțat la căutarea lui, lăsați-l să trăiască liniştit 
cele câteva zile care-l despart încă de plecare! Dacă atrageți din 
nou atenția poliției asupra lui, ar însemna să ne faceţi mari 
necazuri soției mele şi mie... Domnule, vă rog, nu spuneți 
nimic. ” „Ce părere ai, Watson?” mă întrebă Sir Henry. 

Am ridicat din umeri. „Dacă pleacă să fie spânzurat în altă 
parte, am răspuns, va fio taxă mai puțin pentru contribuabili.” 
„Da, dar aşteptând să plece, cum să-l împiedicăm să comită 
fapte rele?”, replică tânărul meu prieten. „Nu aveti a vă teme de 
aşa ceva din partea lui, insistă Barrymore. l-am dat noi tot ceea 
ce avea nevoie. Şi apoi, să comită o crimă, ar insemna să dea la 
iveală locul unde se ascunde.” „Aşa este - conveni Sir Henry. 
Fie, Barrymore, nu vom spune nimic. Dumnezeu să vă 
binecuvânteze, domnule, şi vă mulțumesc din adâncul inimii. 
Dacă fratele ei ar fi prins, soția mea ar muri de durere.” 

Baronetul păru să regrete imediat promisiunea făcută, 
pentru că, adresându-mi-se, reluă: „Într-un cuvânt, protejăm şi 
încurajăm un criminal... In fine, după cele spuse de Barrymore, 
nu mai am curajul de a-l preda pe acest om. Ei, să nu mai 
vorbim despre asta... Te poți retrage.” 

Cu tot felul de asigurări de gratitudine, valetul se 
pregătea să iasă. Deodată se opri şi se întoarse. „V-aţi arătat 
atât de bun cu mine — spuse el adresându-se lui Sir Henry — 
încât vreau să vă fac dovada recunoştinței mele. Ştiu un lucru 
pe care l-aş fi povestit deja dacă nu l-aş fi aflat abia după 
încheierea anchetei. Nu am suflat niciun cuvânt nimănui... Este 
ceva despre moartea bietului Sir Charles 

La aceste cuvinte, ne ridicarăm amândoi, baronetul şi cu 
mine. „Știi cum a murit?” „Nu, domnule, nu este vorba despre 
asta. ” „Dar atunci despre ce?” „Despre motivul pentru care Sir 
Charles se afla la poarta spre mlaştină. Aştepta o femeie 
Aştepta o femeie! El?” „Da, domnule.” „Care este numele 
acestei femei? ” „Nu-i ştiu numele, dar vă pot da inițialele ei” 
„Care sunt acestea? „L.L. „De unde le ştii? „lată de unde. În 
dimineaţa în care a murit, unchiul dumneavoastră a primit o 
scrisoare. Primea zilnic o mulțime de scrisori... Era generos din 


fire şi toţi cei care erau la ananghie nu ezitau să i se adreseze. 
În mod excepţional, în acea dimineaţă, poştaşul nu a adus decât 
o scrisoare, astfel că am tinut-o minte. Venea de la Coombe 
Tracey. Adresa era scrisă de o femeie” „Şi apoi?” „Nu m-am mai 
gândit la asta şi, dacă nu ar fi fost sotia mea, cu siguranță nu 
mi-aş mai fi amintit. Numai că, acum câteva zile, făcând 
curățenie în biroul lui Sir Charles - nu mai intrasem acolo din 
ziua morții sale —, Elisa a găsit în fundul şemineului cenuşa unei 
scrisori care fusese arsă. Inainte fusese ruptă în bucățele. 
Totuşi, pe o mică fâşie de hârtie — la sfârşitul unei pagini — se 
mai putea citi scrisul care se detaşa, cenuşiu, pe foaia velină 
calcinată. Ni s-a părut că este un post-scriptum. Am citit aceste 
cuvinte: «vă rog, vă implor, sunteți un om de onoare, ardeți 
această scrisoare şi veniţi astă-seară, la ora zece, la poarta 
dinspre mlaştină.» Era semnată cu două iniţiale: L.L.” „Aţi 
păstrat acea fâşie de hârtie?” „Nu, domnule; cum am atins-o, S- 
a făcut fărâme” „Sir Charles mai primise şi alte scrisori cu 
acelaşi scris? “ „Nu eram atent la scrisorile sale. Nu aş fi acordat 
nicio atenţie nici acesteia dacă ar fi venit împreună cu altele.” 
„Nu ai vreo bănuială cine ar putea fi L.L.?” 

„Nu, domnule... nu mai mult decât dumneavoastră. Cred că, 
dacă reuşim să scoatem din anonimat această femeie, vom şti 
mai multe despre moartea lui Sir Charles.” „Nu-mi explic, 
Barrymore, de ce ai ținut ascuns un amănunt de o asemenea 
importanță?” „Ce să fi făcut, domnule?... Nenorocirea ne lovise 
şi pe noi... Selden, cumnatul meu!... Şi apoi, am ținut mult la Sir 
Charles... ne-a făcut atât de mult bine!... Dacă povesteam acest 
amănunt, asta nu l-ar fi adus pe bietul nostru stăpân printre cei 
vi; am tăcut gândindu-ne la el.. Păi, nu-i aşa? Trebuie 
întotdeauna să fii prudent când in joc se află reputaţia unei 
femei. Cel mai bun dintre noi...” „Ce ar fi avut de suferit 
memoria unchiului meu?” „In orice caz, nu credeam că 
scoaterea la iveală a acestui fapt ar fi servit-o. Dar acum, ar fi 
însemnat să nu vă recunosc bunătatea dacă nu v-aş fi spus tot 
ce ştiu pe această temă.” „Foarte bine, Barrymore, poti să te 
retragi. “ 

După ce valetul ieşi, Sir Henry se întoarse spre mine. „Ei 
bine, Watson, care-i părerea ta despre acest fapt nou?” „Cred că 
aruncă întregul caz într-o beznă şi mai adâncă decât până 
acum.” „Asta-i şi părerea mea. Ah, dacă am descoperi cine este 


această L.L., s-ar face lumină complet. Am făcut totuşi un mare 
pas. Ştim că există o femeie care, dacă o găsim, trebuie să ne 
explice acest nou incident. Ce părere ai?” „Să-i comunicăm mai 
întâi toate astea lui Sherlock Holmes; detinem poate cheia 
misterului, pe care, la ora asta, încă o caută.” 


Am urcat în camera mea şi am redactat imediat pentru 
Sherlock Holmes relatarea acestei interesante conversații. 
Prietenul meu trebuie că era ocupat până peste cap la Londra, 
căci notele pe care le primeam din strada Baker erau rare, 
scurte, fără comentarii pe marginea informaţiilor transmise de 
mine şi nu conţineau decât scurte recomandări pentru misiunea 
mea. 

Cazul de şantaj care îi fusese încredinţat lui Holmes îi 
ocupa probabil tot timpul. Totuşi, m-am gândit că acest nou 
factor apărut în cazul de la Baskerville îi va atrage cu siguranţă 
atenţia şi îi va retrezi interesul. Doream din toată inima să fie 
alături de mine. 


17 OCTOMBRIE - Ploaia a căzut fără încetare toată ziua, 
biciuind ferestrele şi frunzele de iederă care acoperă castelul: 
Fără să vreau, mă gândeam la prizonierul evadat care rătăcea 
fără adăpost prin pustiul sumbru şi înghețat. Nenorocitul! 
Oricare ar fi crimele lui, trebuie să se ţină seama de ceea ce a 
suferit. 

Această amintire cheamă altele: aceea a bărbatului zărit 
prin geamul trăsurii şi silueta care s-a profilai pe cer, pe creasta 
dealului. Era şi el afară, sub potop, acest prieten al tenebrelor, 
acest veghetor necunoscut? 

Spre seară mi-am luat mantaua de cauciuc şi am ieşit 
prin mlaştină. 

Ploaia îmi bătea în faţă, iar vântul îmi sufla pe la urechi. 
Eram cuprins de cele mai sumbre gânduri. Dumnezeu să-i ajute 
pe cei care pornesc acum prin mlaştina de la Grimpen, căci 
pământul tare nu mai este decât un mâl imens! 

Am urcat pe Piscul Negru, unde îl zărisem pe solitarul 
veghetor şi, din înaltul crestei sale stâncoase, am contemplat, la 
rândul meu, câmpia dezgolită care se întindea la picioarele 
mele. Rafalele de ploaie se spărgeau pe suprafața roşie a 


pământului şi norii grei, cu nuanţe de ardezie, formau coroane 
cenuşii pe vârful unor dealuri fantastice. 

La stânga, într-o depresiune pe jumătate ascunsă de 
perdeaua de stropi, cele două turnuri ale castelului din 
Baskerville se înălțau deasupra copacilor din parc. Aceste 
turnuri şi colibele preistorice care se înghesuiau pe versanții 
dealurilor erau singurele semne de viață umană pe care le 
puteam Zări. 

Nu am descoperit nicio urmă a bărbatului zărit, cu două 
nopți în urmă, chiar în locul în care mă găseam. 

Întorcându-mă la Baskerville pe o potecuță, m-am întâlnit 
cu Mortimer, aflat într-un docar. Doctorul se arătase plin de 
atenție pentru noi. Nu trecea zi sa nu vină la castel şi să vadă ce 
mai facem, Mortimer a insistat să urc în trăsura sa; voia să mă 
conducă o bucată de drum. Mi-a spus cât de îngrijorat era în 
urma pierderii canişului său. Câinele scăpase prin mlaştină şi, de 
atunci, stăpânul lui nu-l mai văzuse. 

L-am consolat pe bunul nostru doctor în fel şi chip, dar, 
revăzând în minte calul care dispărea în mlaştina de la Grimpen, 
mi-am spus că prietenul nostru nu-l va mai regăsi niciodată pe 
fidelul său tovarăş. „Apropo, Mortimer — i-am spus, Î?i timp ce 
trăsura ne zdruncina —, presupun că le cunoşti pe toate 
persoanele care locuiesc aici pe o rază de mai multe mile.” „Aşa 
este. “ „In acest caz, ai putea să-mi spui cine este femeia ale 
cărei nume şi prenume încep amândouă cu litera L?“ „Doctorul 
se gândi o clipă.” „Nu — zise el. Sunt şi câţiva lucrători, şi câțiva 
nomazi ale căror nume nu le cunosc; dar, printre soțiile de mici 
nobili sau de fermieri, nu ştiu pe nimeni cu inițialele astea. la 
stai o clipă! - reluă el după o pauză... Este Laura Lyons... are 
inițialele L.L., numai că locuieşte la Coombe Tracey.“ „Cine 
este?“ „Este fiica lui Frankland.” „Ce?! E fata acelui ţicnit 
bătrân?” „Chiar aşa. S-a căsătorit cu un artist, pe nume Lyons, 
care venea să picteze crochiuri prin pustietățile astea. S-a purtat 
cu ea ca un bădăran... a părăsit-o. Dacă ar fi să dăm crezare 
zvonurilor, nu era el singurul vinovat. Cât despre Frankland, nu 
mai vrea să audă de fiica sa, sub pretextul că s-a măritat fără 
acordul lui - şi poate pentru alte două-trei motive. În orice caz, 
abandonată şi de soţ, şi de tată, tânăra femeie nu are un trai 
prea fericit. „ „Din ce trăieşte?” „Cred că Frankland îi trimite 
ceva bani, destul de puțini, probabil, de vreme ce afacerile lui 


nu sunt prea prospere. Oricare ar fi vina Laurei, nu puteam să o 
lăsăm într-o aşa mizerie cruntă. Povestea ei s-a aflat şi mai mulţi 
prieteni de-ai noştri au făcut ce au putut ca să o ajute să-și 
câştige cinstit traiul. Stapleton, Sir Charles şi cu mine am 
contribuit pe măsura posibilităților noastre. Voiam să o plasăm 
la conducerea unei firme de dactilografie. ” 

Mortimer încercă să cunoască motivul întrebărilor mele. 

Am reuşit să-i satisfac cât de cât curiozitatea, fără însă 
să-i spun mai mult, căci nu consideram util să-i încredințez 
planurile mele. 

Mi-am promis să mergem, a doua zi dimineață, la 
Coombe Tracey. Speram că, dacă reuşeam să dau de această 
Laura Lyons, cu o reputaţie atât de echivocă, aş fi făcut un mare 
pas spre lămurirea tuturor acestor mistere întrețesute. 

În timpul conversatiei mele cu Mortimer a trebuit să 
folosesc şiretenia şarpelui. La un moment dat, doctorul m-a 
presat cu întrebări incomode, dar am reuşit să scap 
chestionându-l cu un aer foarte nevinovat cărei categorii îi 
aparținea craniul lui Frankland. Din acel moment, nu am mai 
vorbit decât despre frenologie. Doar nu petrecusem degeaba 
atâția ani lângă Sherlock Holmes! 

Să mai notăm pentru acea zi o conversație cu Barrymore, 
care mi-a pus la dispoziție un atu pe care sper să-l joc la 
momentul oportun. 

L-am oprit pe Mortimer la cină. Seara, el şi baronetul s-au 
dedat unor partide interminabile de cărți. 

Barrymore mi-a servit cafeaua în bibliotecă şi am profitat 
că eram singuri pentru a-i pune câteva întrebări. „Cumnatul tău 
drag a plecat sau tot mai rătăceşte prin mlaştină?” „Nu ştiu, 
domnule. Vreau să cred că am scăpat în sfârşit de el, căci nu ne- 
a adus decât necazuri. Ultima dată i-am dus provizii acum trei 
Zile; de atunci nu ne-a mai dat niciun semn de viață. “ „In acea 
Zi l-ai văzut?” „Nu, domnule. Dar, a doua zi, proviziile 
dispăruseră.” „Deci, se afla tot acolo.” „Da,., numai dacă nu a 
fost celălalt care le-a luat.” 

Ceaşca pe care o duceam la gură se opri la jumătatea 
drumului, iar eu l-am privit pe Barrymore cu mirare." 

„Ştii că mai este un om care se ascunde prin 
pustietate?!“ „Da, domnule.” „L-ai văzut?” „Nu, domnule.” 
„Atunci, cum ai aflat?” „Selden mi-a vorbit despre el. Şi acest 


om se ascunde, dar, din câte bănuiesc, nu este un proscris. E 
ceva necurat în toate astea, doctore Watson... Sincer vă spun, 
mi se pare ceva foarte necurat.” 

Barrymore rostise aceste cuvinte cu un puternic accent 
de sinceritate. 

„Ascultă-mă! Singura mea grijă este interesul stăpânului 
tău şi prezența mea la Baskerville nu are alt scop decât să-l ajut. 
Spune-mi sincer ce ţi se pare necurat Barrymore ezită o clipă; 
oare regreta deja ce mărturisise şi îi era greu să explice ceea ce 
simţea? 

În sfârşit, îşi flutură mâinile spre fereastra biciuită de 
ploaie şi, arătând mlaştina într-un gest de furie, strigă: 

„Circulă tot felul de zvonuri! Nu e lucru curat... Se 
pregăteşte vreo ticăloşie, pot să jur! Nu voi fi fericit decât când 
Sir Henry va fi plecat înapoi la Londra.” „Din ce cauză eşti atât 
de îngrijorat?”  „Amintiţi-vă de moartea lui Sir Charles! 
Judecătorul de instrucţie ne-a spus că este ieşită din comun... 
Amintiţi-vă de zgomotele care se aud noaptea din mlaştină! 
Cum apune soarele, nimeni, nici plătit, nu ar îndrăzni să se 
aventureze acolo... 

Și apoi, acest necunoscut care se ascunde acolo, 
pândind, aşteptâna! 

Ce aşteaptă? Ce inseamnă toate astea? 

Cu siguranță, nimic bun pentru cel care poartă numele de 
Baskerville. Mă voi simţi cu adevărat eliberat de o mare povară 
numai în ziua în care noii servitori ai lui Sir Henry vor intra în 
serviciu la castel. 

„Să vorbim despre acel necunoscut — am zis readucând 
conversaţia asupra singurului subiect care mă interesa. Imi poți 
spune ceva despre el? Ce ţi-a povestit Selden? Stie de ce se 
ascunde acest om? Ce intenții are?” 

„Cumnatul meu l-a zărit o dată sau de două ori, dar, cum 
nu e prea vorbăreţ, nu mi-a dat prea multe informații. Mai întâi, 
Selden a crezut câ necunoscutul era de la poliție, dar, cum şi el 
căuta singurătatea, cumnatul meu şi-a dat repede seama câ a 
greşit. Din ceea ce Selden a putut să observe, acest nou locuitor 
al mlaştinii ar avea alura unui gentleman. Ce face acolo?... 
Cumnatul meu nu ştia.” „Unde trăieşte?” „Pe coasta dealului, în 
mijlocul acelor colibe de piatră unde locuiau odinioară strămoşii 
noştri.” „Cum îşi face rost de hrană?” „Are grijă de el un băiat şi 


îi aduce tot ce are nevoie. Selden crede că băiatul merge să se 
aprovizioneze la Coombe Tracey." „Foarte bine, Barrymore — 
am răspuns. Vom relua mai târziu această conversație.” 

După ce valetul ieşi, m-am apropiat de fereastră. 

Afară era întuneric. 

Prin geamurile aburitei am privit norii pe care vântul îi 
gonea pe cer şi coroanele copacilor aplecate de vijelie. 

Noaptea, grea chiar şi pentru oamenii adăpostiţi într-o 
casă confortabilă, trebuie că era de-a dreptul îngrozitoare 
pentru cei care nu aveau alt adăpost în pustietate decât o 
amărâtă colibă de piatră! 

Trebuie că era adâncă ura care făcea pe cineva să 
rătăcească la o asemenea oră şi într-un astfel de loc! Doar un 
motiv foarte puternic putea justifica o asemenea retragere din 
lume! 

Soluția problemei pe care doream cu ardoare să o rezolv 
se afla, aşadar, într-o colibă de pe întinsul mlaştinii. 

Am jurat că nu vor trece douăzeci şi patru de ore fără să 
fi încercat tot ce e omeneşte posibil pentru a ajunge în 
străfundurile acestui mister. 


11 
Omul de pe Piscul Negru 


Extrasul din jurnalul meu personal, care alcătuieşte 
capitolul precedent, m-a condus până la 18 OCTOMBRIE, dată la 
care a început să se precipite rezolvarea acestor stranii 
evenimente. 

Toate incidentele din zilele următoare sunt gravate 
pentru totdeauna în memoria mea şi le pot povesti în detaliu 
fără a recurge la notițele din acea perioadă. 

Reiau deci povestirea din ziua care a urmat celei în care 
am stabilit două fapte de mare însemnătate: primul, că doamna 
Laura Lyons, din Coombe Tracey, îi scrisese lui Sir Charles 
Baskerville şi şi-a dat întâlnire cu el chiar în locul şi la ora la care 
bătrânul gentilom şi-a găsit moartea; cel de-al doilea, că 
necunoscutul din mlaştină se ascundea în colibele de piatră de 
pe versantul dealului. 

Chiar dacă obţinusem aceste două clarificări, îmi dădeam 
seama că inteligenţa sau curajul meu nu ar fi totuşi suficient 
pentru a-mi duce la bun sfârşit acţiunea dacă nu reuşeam să 
mai arunc o rază de lumină asupra altor chestiuni, încă neclare. 

Cu o seară înainte, doctorul Mortimer şi Sir Henry 
jucaseră cărţi până la o oră târzie din noapte şi nu avusesem 
încă ocazia să-i comunic baronetului ceea ce aflasem despre 
doamna Laura Lyons. 

In timpul dejunului, i-am spus despre descoperirea mea şi 
l-am întrebat dacă ar vrea să mă însoţească la Coombe Tracey. 
La început s-a arătat încântat de această mică excursie, apoi, 
după o reflecţie matură, am considerat amândoi că e de 
preferat s-o fac singur. 

Cu cât vizita era mai ceremonioasă, cu atât ne-ar fi fost 
mai greu să obţinem informaţii. 

L-am părăsit pe Sir Henry — nu fără unele remuşcări — şi 
am alergat spre această nouă pista. 

După ce am sosit la Coombe Tracey, i-am ordonat lui 
Perkins sa deshame caii şi m-am informat asupra doamnei cu 
care venisem să stau de vorbă. Am găsit-o fără dificultate: 
locuia în centrul micii localităţi. 


Servitoarea mă pofti în salon, fără să mă anunţe. 

O femeie, aşezată în faţa unei maşini de scris, se ridică şi 
înaintă spre mine cu un surâs în semn de bun venit. 

Când dădu cu ochii de un străin, acest surâs se stinse, iar 
doamna se reaşeză şi mă întrebă care era scopul vizitei mele. La 
prima vedere, doamna Laura Lyons făcea impresia unei femei 
foarte frumoase. 

Ochii căprui şi părul castaniu aveau aceeaşi nuanţă caldă; 
obrajii ei, deşi  presăraţi cu  pistrui, aveau strălucirea 
încântătoare a brunetelor, iar pe pomeţi se vedea acel roz 
delicat care străluceşte în miezul trandafirilor galbeni. 

Prima impresie, o repet, năştea admiraţie. 

Motivele de critică apăreau de-abia la o a doua privire. 
Chipul avea ceva care deranja — o expresie vulgară, poate 
asprimea privirii sau lipsa de fermitate a gurii alterau 
perfecțiunea frumuseţii. Dar observarea acestor defecte nu 
venea decât după un studiu mai aprofundat al trăsăturilor. 

Pe moment nu am avut decât sentimentul de a mă găsi în 
prezenţa unei femei foarte frumoase, care mă întreba despre 
motivul vizitei mele. Până atunci nu mă gândisem la delicateţea 
demersului meu. 

— Am plăcerea, i-am spus, să-l cunosc pe tatăl 
dumneavoastră. 

Acest preambul era neîndemânatic, iar doamna mă făcu 
imediat să înţeleg asta. 

— Nu există nimic comun între tatăl meu şi mine, 
răspunse ea, iar prietenii lui nu sunt prietenii mei. Dacă nu l-aş fi 
avut decât pe tatăl meu, în acest moment aş fi fost moartă de 
foame. Din fericire, Sir Charles Baskerville şi câteva alte suflete 
generoase... 

— Tocmai de Sir Charles Baskerville este legată vizita 
mea, am întrerupt-o eu. 

La aceste cuvinte, pistruii se accentuară pe obrajii 
doamnei Lyons. 

— Ce vă pot spune despre el?, întrebă ea în timp ce 
degetele ei alergau nervoase pe butoanele maşinii de scris. 

— Îl cunoşteaţi, nu-i aşa? 

— V-am spus deja că îi rămăsesem îndatorată pentru 
marile servicii pe care mi le-a făcut. Dacă astăzi mă descurc 


singură, o datorez mai ales interesului pe care i l-a trezit trista 
mea situaţie. 

— Îi scriaţi? 

Doamna îşi înălţă capul cu vioiciune; un fulger de furie 
trecu prin ochii săi frumoşi, catifelaţi. 

— Ce scop au toate aceste întrebări?, făcu ea sec. 

— Ce scop? Pentru a evita un scandal public... Este mai 
bine să vă adresez aceste întrebări aici, în intimitate, fără ca 
afacerea pentru care am venit să treacă dincolo de această 
încăpere. 

Doamna Lyons ramase tăcută şi obrajii săi deveniră 
extrem de palizi. 

Apoi, aruncându-mi o privire sfidătoare, spuse: 

— Fie!, vă voi răspunde. Ce doriţi să ştiţi? 

— Corespondaţi cu Sir Charles? 

— Da, i-am scris o dată sau de două ori ca să-i mulţumesc 
pentru delicateţea generozităţii sale. 

— Vă amintiţi datele scrisorilor dumneavoastră? 

— Nu. 

— V-aţi întâlnit? 

— O dată sau de două ori, când a venit la Coombe Tracey. 
Era un om foarte simplu, care făcea binele fără ostentaţie. 

— De vreme ce l-aţi văzut puţin şi nu i-aţi scris decât 
foarte rar, cum putea să ştie de ce aveţi nevoie astfel încât să 
vă ajute aşa cum a făcut-o, după propriile dumneavoastră 
mărturisiri? 

Doamna Lyons replică acestei obiecţii cu o extremă 
promptitudine. 

— Mai multe persoane care-mi cunoşteau sărăcia se 
strânseseră să mă ajute. Una dintre ele era domnul Stapleton, 
vecin şi prieten intim al lui Sir Charles Baskerville. In marea sa 
bunătate, a consimţit să-i vorbească despre mine lui Sir Charles. 

Ştiam deja că, în mai multe cazuri, bătrânul gentilom se 
servise de Stapleton drept intermediar pentru a-şi împărţi 
binefacerile. Povestea doamnei părea, aşadar, verosimilă. 

Conţinu ai: 

— l-aţi scris lui Sir Charles pentru a-i da o întâlnire? 

Mânia îi îmbujoră din nou obrajii doamnei Lyons: 

— Domnule, răspunse, îmi puneţi cu adevărat o întrebare 
incredibilă. 


— Regret, doamnă, dar trebuie să o repet, 

— Vă răspund: sigur că nu! 

— Nu a fost chiar în ziua morţii lui Sir Charles? 

Roşeaţa chipului doamnei Laura Lyons lăsă locul unei 
palori cadaverice. 

Buzele ei uscate de-abia se deschiseră pentru a lăsa să 
iasă un nu pe care mai degrabă l-am văzut decât l-am auzit. 

— Memoria vă trădează, cu siguranţă. Vă pot cita un 
pasaj din scrisoarea dumneavoastră. lată-l: 


Vă rog, vă implor, sunteți un om de onoare, ardeți 
această scrisoare şi veniți astă-seară, la ora zece, la poarta 
dinspre mlaştină. 


Am crezut că doamna Lyons va leşina, dar, printr-un 
suprem efort de voinţă, îşi reveni. 

— Credeam că un om de lume nu poate face aşa ceva!, 
bâigui ea. 

— Sunteţi nedreaptă cu Sir Charles. A ars scrisoarea 
dumneavoastră, dar, uneori, o scrisoare, chiar şi carbonizată, 
rămâne încă lizibilă... Recunoaşteţi că aţi scris-o? 

— Da, am scris-o!, strigă ea. 

Şi, revărsându-şi sufletul într-un şuvoi de cuvinte, adăugă: 

— Da, am scris-o! De ce aş nega? Nu am de ce să-mi fie 
ruşine! Voiam să mă ajute şi speram să-l conving, dacă ar fi 
consimţit să mă asculte. lată motivul pentru care i-am cerut o 
întrevedere. 

— De ce aţi ales acea oră târzie? 

— Pentru că aflasem de dimineaţă că Sir Charles pleca a 
doua zi la Londra şi că urma să lipsească mai multe luni. 

— Dar de ce i-aţi dat întâlnire în grădină, şi nu în castel? 

— Credeţi că este de bună-cuviinţă ca o femeie singură sa 
meargă, la acea oră, la un bărbat necăsătorit? 

— Ce s-a întâmplat în timpul acelei întrevederi? 

— Nu m-am dus la Baskerville. 

— Doamnă Lyons! 

— Vă jur pe ce am mai scump!... Nu, nu m-am dus la 
Baskerville... Un eveniment neprevăzut m-a împiedicat. 

— Care anume? 

— Este ceva absolut intim. Nu vă pot spune. 


— Recunoaşteţi deci că i-aţi dat întâlnire lui Sir Charles la 
ora şi în locul unde şi-a găsit moartea, dar negaţi că aţi mers la 
întâlnire? 

— Nu v-am spus decât adevărul. 

De mai multe ori am chestionat-o pe doamna Lyons 
asupra acestui fapt. Răspunsurile ei au fost aceleaşi. 

— Doamnă, am spus ridicându-mă pentru a sfârşi această 
vizită lungă şi inutilă, prin lipsa dumneavoastră de încredere şi 
de sinceritate, vă asumaţi o mare răspundere şi vă puneţi într-o 
situaţie foarte echivocă. Dacă mă obligaţi să recurg la 
intervenţia justiţiei, fiţi convinsă că veţi fi serios compromisă! 
Dacă nu sunteţi amestecată în această afacere, de ce mai întâi 
aţi negat scrisoarea pe care i-aţi trimis-o lui Sir Charles la acea 
dată? . 

—Mă temeam să nu se tragă o concluzie greşită din 
această întâmplare şi să nu fiu astfel amestecată într-un 
scandal. 

— Încă o întrebare: de ce aţi insistat atât ca Sir Charles să 
vă ardă scrisoarea? 

— Ar trebui să ştiţi, de vreme ce aţi citit-o. 

— Nu pot spune că v-am citit scrisoarea. 

— Mi-aţi citat un pasaj. 

— Doar o parte din post-scriptum. Aşa cum v-am spus, 
scrisoarea fusese arsă şi numai această parte rămăsese lizibilă. 
Vă mai întreb încă o dată: de ce aţi insistat atât de mult ca Sir 
Charles să ardă această scrisoare, primită cu doar câteva ore 
înainte de moartea sa? 

— Este ceva absolut intim. 

— Un motiv în plus să evitaţi o anchetă publică. 

— Ei bine, vă voi spune. Dacă ştiţi, cât de cât, care este 
povestea mea, aţi aflat, probabil, că am făcut o căsătorie 
ridicolă şi că o deplâng din mai multe motive. 

— Ştiu asta. 

— Prin persecuțiile sale de fiecare zi, soţul meu — pe care 
îl detest — mi-a făcut odioasă viaţa noastră în comun. Dar are 
legea de partea lui şi sunt oricând expusă pericolului să vrea să 
refacă o căsnicie silnică. La vremea când i-am scris acea 
scrisoare lui Sir Charles, aflasem că aş putea să-mi recâştig 
independenţa contra unor cheltuieli care trebuiau făcute. Era în 
joc ceea ce îmi este cel mai scump pe lume — liniştea 


sufletească, fericirea, respectul de sine — totul! ÎI cunoşteam pe 
Sir Charles şi îmi spuneam că, dacă mi-ar auzi povestea, spusă 
chiar de mine, nu mi-ar putea refuza rugăminţile. 

— Atunci, de ce nu aţi mers să va întâlniți cu el? 

— Între timp, am primit un ajutor din altă parte. 

— De ce nu i-aţi mai scris o dată lui Sir Charles, să-i 
explicaţi asta? 

— Aş fi făcut-o cu siguranţă dacă ziarele de a doua zí nu i- 
ar fi anunţat moartea. 

La prima vedere, povestea doamnei Lyons era verosimilă 
şi coerentă. 

Pentru a-i controla veridicitatea, nu-mi mai rămânea 
decât să verific dacă, în acea perioadă, introdusese o acţiune de 
divorţ împotriva soţului său. 

Pe de altă parte, nu puteam crede că îndrăznise să afirme 
că nu a fost la Baskerville, dacă ar fi mers într-adevăr; ar fi 
trebuit să meargă cu trăsura şi să nu se întoarcă la Coombe 
Tracey decât la primele ore ale dimineţii. Or, cum putea o 
asemenea călătorie să rămână secretă? 

După toate probabilitățile, doamna Lyons îmi spusese 
întreg adevărul — sau, cel puţin, îmi spusese cea mai mare 
parte din adevăr. 

M-am întors confuz şi descurajat. 

Mă loveam aşadar, încă o dată, de un obstacol care îmi 
bara drumul la capătul căruia speram să găsesc cheia misterului 
pe care aveam misiunea să o descopăr. 

Şi totuşi, cu cât mă gândeam mai mult la chipul şi la 
atitudinea doamnei Lyons, cu atât îmi creştea presentimentul că 
îmi ascundea ceva. 

De ce se făcuse atât de palidă? 

De ce fusese nevoie să lupt pentru a-i smulge anumite 
explicaţii? 

În sfârşit, de ce păstrase tăcerea în momentul dramei? 

Apoi, chiar explicaţiile ei nu o făceau atât de nevinovată 
în ochii mei pe cât ar fi vrut ea să pară. 

Pentru moment, m-am hotărât să întrerup investigaţiile 
pe lângă doamna Lyons şi să caut, în schimb, soluţia problemei 
printre colibele de piatră din mlaştină. 

Informaţia dată de Barrymore era foarte vagă. 


M-am convins de asta întorcându-mă la castel, la vederea 
şirului de dealuri care purtau, toate, urmele oamenilor din 
vechime. 

Singura indicație precisă era că necunoscutul se găsea 
într-una dintre aceste locuinţe antice, din piatră. Or, estimam că 
sunt mai mult de o sută răspândite aproape peste tot în 
mlaştină. 

Şi totuşi, după ce-l văzusem pe omul căţărat în vârful 
Piscului Negru, aveam un punct de reper care să mă ghideze. 
Mi-am promis să-mi axez cercetările în jurul acestui punct. 

De acolo de sus puteam explora pe rând toate colibele, 
până ce o voi fi găsit pe cea căutată. Dacă îl voi găsi acolo pe 
necunoscut, voi putea cu siguranţă, cu ajutorul revolverului, să-i 
smulg secretul. 

Va trebui să-mi spună cine este şi de ce ne spionează de 
atât de mult timp! 

Ne scăpase în mijlociii mulţimii de pe strada Regent; aici, 
în acest ţinut pustiu, aceeaşi manevră va fi mai dificilă. 

Dacă, din contră, coliba era goala, voi rămâne acolo cât 
timp va fi. nevoie pentru a aştepta întoarcerea locatarului. 

Holmes îl scăpase la Londra... 

Ce triumf ar fi pentru mine dacă aş reuşi acolo unde 
maestrul meu dăduse greş! 

În această anchetă fuseserăm urmăriţi de ghinion. Dar, 
deodată, norocul s-a întors şi a început să-mi surâdă. 

Mesagerul norocului apăru în persoana domnului 
Frankland, care, cu figura sa rubicondă încadrată de favoriţii 
grizonaţi, stătea în pragul grădinii. Drumul mare pe care 
mergeam trecea prin faţa porţii sale. 

—Buna ziua, doctore Watson!, strigă el cu o bună 
dispoziţie neobişnuită. Caii dumitale au nevoie de odihnă... Intră 
să te răcoreşti puţin... O să mă feliciţi. 

De când ştiam cum se poarta Frankland cu fiica sa, nu 
mai aveam nicio simpatie pentru el. 

Dar cum aveam nevoie de un pretext pentru a-l trimite pe 
Perkins cu trăsura la castel, această ocazie mi s-a părut 
excelentă. 

Am coborât şi i-am spus vizitiului să-i transmită lui Sir 
Henry că mă voi întoarce la ora cinei. 

Apoi, am intrat în casa lui Frankland. 


— E o zi mare pentru mine, spuse acest om excentric, 
una dintre acele zile memorabile din viaţa unui om. Astăzi am 
obţinut un dublu succes. Voiam să-i învăţ pe oamenii acestui 
ţinut că legea e lege şi ca există un om care nu se teme să o 
invoce. Dragă domnule, am revendicat un drept de trecere chiar 
prin mijlocul parcului bătrânului Middleton, pe o suprafaţă de o 
sută de yarzi şi chiar prin faţa porţii casei. Ce părere ai? Or să 
vadă ei, aceşti mari nobili, că n-o să-i strivească la infinit, sub 
copita cailor, pe oamenii de rând!... Apoi, am îngrădit pădurea 
unde locuitorii din Fenworthy au obiceiul să meargă la picnic. 
Bădăranii chiar cred că nu mai există legile care protejează 
proprietatea şi că pot să-şi lase peste tot hârtiile lor grase şi 
cioburile de sticlă! Aceste două procese s-au judecat, doctore 
Watson, şi am obţinut câştig de cauză în ambele cazuri. Nu am 
mai avut un asemenea succes din ziua în care am obţinut 
condamnarea lui Sir John Morland pentru că trăgea în iepurii din 
propria sa rezervaţie. 

— Cum naiba v-aţi băgat în asta? 

— Citeşte revistele de jurisprudenţă... O să vezi acolo: 
Frankland vs Morland, Curtea de Apel'5. M-a costat două sute de 
lire, dar sentinţa a fost de partea mea! 

— Ce aţi câştigat de pe urma ei? 

— Nimic, domnule, nimic... Sunt mândru să spun că nu 
aveam niciun interes în acest caz... Imi fac datoria de cetăţean... 
De exemplu, nu mă îndoiesc că, în seara asta, locuitorii din 
Fenworthy îmi vor arde efigia. Ultima dată când s-au distrat în 
acest fel am avertizat poliţia că ar trebui să intervină. Insă 
poliţia din comitat este condusă într-un mod deplorabil domnule, 
nu mi-a acordat protecţia la care aveam dreptul! Procesul 
Frankland vs Regina va aduce cauza în faţa opiniei publice... l- 
am prevenit pe poliţişti că le va părea rău pentru atitudinea lor 
faţă de mine — şi deja predicția mea se adevereşte. 

— Cum? 

— AŞ putea să le spun ceea ce mor de curiozitate să afle, 
dar nu i-aş ajuta pe netrebnicii ăştia pentru nimic în lume. 

De ceva vreme căutam un pretext pentru a scăpa de 
trăncănelile acestui bătrân nebun. Dar, auzind aceste ultime 
cuvinte, am vrut să aflu mai multe. 

Cunoşteam destul de bine firea lui Frankland pentru a fi. 
sigur că cel mai mic semn de interes i-ar fi oprit imediat 
destăinuirile. 

— Vreun delict de braconaj, fără îndoială?, am spus cu un 
aer indiferent. 

— Ei, da’ de unde!.. Este ceva mult mai important... Ce 
părere ai despre evadatul care rătăceşte prin mlaştină? 

M-am uitat la el stupefiat. 

— Vreţi să spuneţi că ştiţi unde este? 

— Nu cunosc locul precis unde se ascunde, dar aş putea 
totuşi ajuta poliţia să-l înşface. De ce ar fi nevoie pentru a pune 
mâna pe el? Să descoperim locul unde vine să-şi ia hrana şi, de 
acolo, să mergem pe urmele lui. 

Frankland atinsese, cu siguranţă, adevărul. 

— Aveţi dreptate, i-am spus. Dar cum y-aţi dat seama că 
se află în mlaştină? 

— L-am văzut cu ochii mei pe comisionarul care îi aduce 
provizii. 

Am tremurat pentru Barrymore, căci era foarte periculos 
să te afli la discreţia acestui guraliv incorigibil. 

Fraza care a urmat m-a liniştit. 

— Furnizorul lui este un băiat, adăugă Frankland. Cu 
telescopul pe care mi l-am instalat pe acoperiş, îl văd în fiecare 
zi cum parcurge, la aceeaşi oră, acelaşi drum. Cu cine să 
meargă să se întâlnească, dacă nu cu prizonierul evadat? 

Această informaţie însemna întoarcerea norocului. Totuşi, 
nu am arătat niciun semn de interes. 

Un copil!... 

Nu afirmase şi Barrymore că un copil îi aducea hrană 
necunoscutului?  Însemna că Frankland luase urma 
necunoscutului căutat de mine, şi nu a lui Selden! 

Ce căutări lungi şi dificile aş evita dacă ar consimţi să-şi 
împartă secretul cu mine! 

Trebuia să joc strâns, să fac permanent pe neîncrezătorul 
şi pe indiferentul. 

— Este mai probabil, reluai eu, să fie fiul vreunui cioban 
din împrejurimi, care îi duce mâncare tatălui său. 


Cea mai mică intenţie de contrazicere îl înfuria teribil pe 
încăpăţânatul bătrân. Se uită urât la mine şi favoriţii săi gri se 
ridicară ca părul unei pisici sălbatice. 

— Un fiu de fermier!... Zău?, zise el arătând cu mâna 
pustiul care se vedea prin ferestre. Vezi acolo Piscul Negru? 

Făcui un semn afirmativ. 

— Vezi mai departe acel deal mai ridicat, acoperit de 
tufişuri? Este partea cea mai pietroasă a mlaştinii,,. Un cioban 
şi-ar aşeza stâna acolo?... Presupunerea dumitale este complet 
absurda! 

Răspunsei umil, cum ca vorbisem fără să cunosc aceste 
amănunte. 

Umilinţa mea îl dezarma pe Frankland, care-şi continuă 
destăinuirile. 

— Te asigur că am motive solide ca sa cred canu mă 
înşel. L-am văzut de multe ori pe acest băiat ducând un pachet 
pe acelaşi drum. În fiecare zi şi, adeseori, chiar de două ori pe 
zi, am putut să... Dar ia stai puţin, doctore Watson! Mă înşală 
cumva privirea? Nu se mişca ceva pe versantul dealului? 

Ne separau mai multe mile de punctul indicat. 

Totuşi, am distins o formă care se contura, neagră, pe 
nuanțele verzi şi cenuşii ale peisajului. 

— Vino, domnule, vino!, strigă Frankland alergând spre 
scară. Vei vedea cu ochii dumitale şi vei judeca. 

Un telescop enorm, urcat pe un trepied, aproape că 
umplea podul casei. 

Frankland se uită atent câteva clipe prin el şi scoase un 
strigăt de satisfacţie. 

— Repede, doctore Watson, repede, sa nu dispară! 

Mi-am lipit, la rândul meu, ochiul de lentila şi am văzut un 
băiat care, cu un pachet pe umăr, urca dealul. 

Ajuns în vârf, silueta i se profila pe albastrul cerului. 

S-a uitat în jurul lui, cu aerul neliniştit al celor care se tem 
să nu fie urmăriţi, apoi a dispărut în spatele dealului. 

— Ei bine, nu-i aşa că am dreptate?, întrebă Frankland. 

— Sunt de acord. Este un băiat care mi se pare pornit 
într-o expediţie secreta. 

— Un agent de poliţie nu s-ar înşela nici el asupra 
caracterului acestei expediţii. Dar nu le voi spune nimic şi-ţi cer, 
doctore Watson, să faci ca mine. Nicio vorbă! înţelegi? 


— Vă promit. 

— Poliţia s-a purtat nedemn cu mine... nedemn! Când 
procesul Frankland împotriva Reginei va dezvălui toate faptele, 
întreg comitatul va tremura de indignare. Nimic nu mă va putea 
convinge să ajut poliţia... Poliţia, care ar fi încântată dacă, în 
locul efigiei, ar fi arsă biata mea persoană! Vei tăcea, nu-i aşa? 
Fă-mi te rog onoarea de a goli o sticlă în cinstea ultimelor mele 
izbânzi! 

Am rezistat tuturor solicitărilor lui Frankland şi cu mare 
greutate l-am convins să nu mă conducă până la castel. 

Am mers pe drumul cel mare pana în momentul în care 
Frankland nu mă mai putea vedea. 

M-am îndreptat apoi spre dealul în spatele căruia 
dispăruse acel băiat. 

Lucrurile luau o întorsătură favorabilă şi mi-am jurat să 
mă folosesc de toată energia şi de toată perseverenţa pentru a 
profita de şansele pe care, iată, hazardul mi le punea la 
dispoziţie. 

Soarele asfinţea când am ajuns în vârful dealului. 

Pantele lungi care coborau spre câmpie erau acoperite, 
spre apus, de valuri de raze aurii, în timp ce, pe cealaltă parte, 
umbra care creştea le acoperea de un cenuşiu-închis. 

Ceaţa, deasupra căreia se mai puteau vedea încă 
proeminenţele dealului Belliver şi ale Piscului Vulpii, creştea 
încet la orizont. 

Niciun zgomot nu tulbura liniştea pustietăţii. 

O pasăre mare cenuşie — un pescăruş sau un fluierar — 
plana pe cerul albastru. Această pasăre şi cu mine păream a fi 
singurele fiinţe vii care se mişcau între bolta imensă a cerului şi 
pustiul care se întindea dedesubt. 

Peisajul arid, impresia de solitudine, misterul, ca şi 
pericolele momentului prezent, toate acestea îmi îngheţau 
inima. 

Numai puştiul zărit prin telescopul lui Frankland rămânea 
nevăzut. 

Dar jos, în ruptura dealului, se aflau numeroase colibe de 
piatră, a căror aglomerare avea forma unui imens cerc. Una 
dintre ele păstra încă un acoperiş suficient pentru a adăposti pe 
cineva de intemperii. 


La vederea acelei colibe, inima-mi bătu mai să-mi sară 


din piept. 

Necunoscutul pe care-l căutam se afla cu siguranţă acolo! 
Ajunsesem la ascunzătoarea lui — secretul său era atât de 
aproape! 


Cu aceeaşi precauţie cu care Stapleton se apropia, cu 
plasa ridicată, de un fluture aşezat pe o fio are, am făcut câţiva 
paşi înainte. 

O potecă, abia croită printre blocurile de stâncă, ducea la 
o deschizătură goală, care ţinea loc de uşă. 

Înăuntru domnea liniştea. 

Din două una: ori necunoscutul se ascundea în colibă, ori 
vagabonda prin mlaştină. 

Nervii mei vibrau sub gravitatea momentului. 

Aruncând ţigara, am prins patul revolverului şi, alergând 
repede spre uşă, am privit în colibă. 

Era goală. 

O privire rapidă mi-a arătat că e locuită. 

Am văzut cuverturi, dublate de muşama, întinse pe dala 
cea mare de piatra unde se odihneau oamenii din neolitic. 
Resturi de cenuşă se îngrămădeau într-o sobă rudimentară, într- 
un colţ se aflau câteva ustensile de bucătărie şi un urcior plin cu 
apa. 

Cutiile vechi de conserve, aşezate unele peste altele, 
arătau ca această colibă era locuită de destul de mult timp şi, 
după ce ochii mei se obişnuiră cu semiintunericul, am distins o 
pâine rotundă şi o sticlă de coniac începute. 

In mijlocul colibei, o piatra mare, plata, ţinea loc de masa. 
Pe ea era aşezat un pachet înfăşurat în stofa — fără îndoială, 
acelaşi pe care puştiul îl dusese pe umeri cu o ora înainte. In 
pachet erau o bucată de pâine proaspătă, limba afumată şi doua 
borcane mici de dulceaţa. 

Când am pus pachetul la loc pe piatra, după ce l-am 
examinat, am tresărit la vederea unei foi de hârtie pe care o 
mâna neexperimentată mâzgălise, cu un scris mare, aceste 
cuvinte: 


Doctorul Watson a fost la Coombe Tracey. 


Câteva clipe rămasei nemişcat, cu hârtia în mână, 
întrebându-mă ce însemna acest mesaj laconic. 

Aşadar, eu, şi nu Sir Henry, eram cel pe care îl spiona 
necunoscutul! 

Neîndrăznind să mă urmărească chiar el, a trimis pe 
cineva pe urmele mele — pe puşti, cu siguranţă — şi aveam sub 
ochi raportul acestuia! 

Poate că de când am sosit în ţinut nu am făcut vreun pas 
sau nu am spus vreun cuvânt care sa nu fi fost observat şi 
raportat! 

Am simţit atunci, brusc, povara unei forţe nevăzute, a 
unui năvod întins în jurul nostru cu o îndemânare atât de 
surprinzătoare şi care ne strângea atât de uşor, ca trebuia 
numai o împrejurare gravă pentru a ne da seama că suntem 
prinşi în mrejele lui. 

Trebuie că acest raport fusese precedat de altele. 

Le-am căutat peste tot. 

Nu am găsit niciun fel de urmă a acestora şi nici vreun 
indiciu care să arate personalitatea şi intenţiile omului care trăia 
în această sihăstrie. 

Observând coliba, nu am putut deduce decât două 
lucruri: sobrietatea spartană şi disprețul total al locatarului 
pentru confortul vieţii. 

Gândindu-mă la ploaia torențială din zilele precedente şi 
privind deschizăturile dintre pietrele acoperişului, am înţeles cât 
de puternic şi de neclintit trebuia să fie scopul pentru care 
stătea într-un asemenea adăpost. 

Pe bună dreptate, m-am întrebat dacă acest om era un 
duşman implacabil sau un înger păzitor. 

M-am hotărât să nu părăsesc coliba înainte de a fi aflat 
acest lucru. 

Afară, soarele împurpura orizontul cu şuvoiul ultimelor 
sale raze. Reflexele sale colorau în roşu bălțile de noroi ale marii 
mlaştini. In depărtare se ridicau cele două turnuri ale castelului 
Baskerville şi, mai departe, o trâmbă de fum care urca în văzduh 
marca satul Grimpen. Intre cele două, în spatele dealului, se afla 
casa lui Stapleton. 

Totul era calm, liniştit, netulburat în acest apus magnific. 
Totuşi, admirându-l, sufletul meu nu împărtăşea liniştea naturii. 


Simţeam o vagă spaimă la gândul întrevederii pe care fiecare 
minut o apropia şi mai mult. 

Cu nervii întinşi, dar cu inima foarte hotărâtă, m-am 
aşezat în colţul cel mai întunecat al colibei şi aşteptam cu o 
nerăbdare febrilă sosirea gazdei. 

În sfârşit, l-am auzit venind. 

Am auzit sunetul unui toc de gheată care răsuna pe 
pietrele drumului. 

Paşii se apropiau din ce în ce mai mult. 

M-am ascuns în colţul meu şi mi-am armat revolverul, 
hotărât sa nu mă arăt decât în momentul când necunoscutul va 
intra în colibă. 

O pauză mai lungă mi-a arătat că se oprise. 

Apoi paşii s-au apropiat din nou şi o umbră se desenă în 
cadrul uşii. 

— Ce seară frumoasă, dragul meu Watson!, îmi spuse o 
voce bine cunoscută. Cred că ne vom simţi mai bine afară decât 
înăuntru. 


12 
Un mort în pustiul mlaştinii 


Preţ de unul sau două minute am fost sufocat de surpriza; 
mi-a fost foarte greu să-mi cred urechilor. 

Totuşi, mi-am revenit şi, în timp ce respiraţia îmi 
redevenea normală, am simţit că mi se ia de pe suflet povara 
teribilei răspunderi care mă apăsa. Acest fel de a vorbi rece, 
incisiv, ironic, nu putea fi decât al unui singur om. 

— Holmes!, am strigat... Holmes! 

— Vino! Şi ai grijă cu revolverul. 

M-am aplecat ca să trec pe sub uşă şi, aproape de coliba, 
mi-am văzut prietenul, aşezat pe o piatră. Văzându-mi chipul 
mirat, în ochii săi cenușii scânteia bucuria. 

Holmes părea slăbit, obosit, dar era la fel de vioi şi de 
sprinten. 

În costumul său de şevro, cu pălăria de postav pe cap, l-ai 
fi putut lua drept un simplu turist care vizitează ţinutul. Grijuliu 
cu persoana sa, precum o pisică cu blana ei — asta e una dintre 
caracteristicile sale —, se aranjase pentru a avea obrazul la fel 
de fin ras şi hainele la fel de ireproşabile ca şi cum ar fi ieşit din 
cabinetul său de toaletă din strada Baker. 

— Niciodată nu am fost mai fericit să revăd pe cineva, 
zisei strângându-i mâna. 

— Nici mai mirat, nu-i aşa? 

— Recunosc că da. 

— Îţi mărturisesc, prietene, că surpriza mea nu a fost cu 
nimic mai prejos. Cum să bănuiesc că mi-ai găsit refugiul 
temporar?!... Înainte de a ajunge la douăzeci de metri de aici, 
nici nu mă gândeam ca te afli în colibă. 

— Mi-ai recunoscut urmele paşilor? 

— Nu, Watson. Nu aş încerca o investigaţie atât de 
anevoioasă. Numai că, dacă vrei sa te ascunzi de mine, te 
sfătuiesc să-ţi schimbi vânzătorul de tutun. Când găsesc un 
chiştoc având marca Bradley, strada Oxford, îmi dau seama că 
prietenul meu Watson nu e departe. Uite, pe potecă e unul 
aproape intact. L-ai aruncat, fără îndoială, în momentul când ai 
năvălit în coliba goală... 


— Da. 

— Puteam să pun pariu! Şi, cunoscându-ţi admirabila 
tenacitate, eram sigur că te voi găsi la pândă, cu o armă la 
îndemână, aşteptând întoarcerea locatarului colibei. Credeai 
aşadar că este refugiul unui criminal? 

— Nu ştiam numele vremelnicului său oaspete, dar eram 
hotărât să-i descopăr identitatea. 

— Foarte bine, Watson. Dar cum ţi-ai dat seama de 
prezenta unui necunoscut în acest ţinut? Poate că m-ai văzut în 
noaptea în care l-aţi urmărit pe evadat — când am făcut 
imprudenţa sa mă expun în lumina lunii? 

— Aşa este, te-am văzut în acea noapte. 

— Atunci, înseamnă că ai căutat prin toate colibele până 
ai ajuns la asta? 

— Nu, l-am pândit pe tânărul tău comisionar şi am ştiut 
unde să vin direct. 

— Înţeleg... bătrânelul cu telescopul lui!... Ar fi trebuit să-l 
suspectez de când i-am văzut pentru prima dată lentilele 
telescopului sclipind în razele soarelui. 

Holmes se ridică şi aruncă o privire atentă în interiorul 
colibei. 

—Ah, Cartwright m-a aprovizionat... ia te uită, o hărtie.!... 
Ai fost aşadar la Coombe Tracey? 

— Da. 

— Să o vizitezi pe doamna Laura Lyons? 

— Exact. 

— O idee bună! Anchetele noastre mergeau pe drumuri 
paralele şi, atunci când ne vom reuni informaţiile obţinute, nu 
vom fi departe de clarificarea acestui caz. 

— Dacă ai şti, dragă Holmes, cât mă bucur că te-am 
regăsit! Tot acest mister şi răspunderea apăsau prea greu pe 
umerii mei. Dar de ce naiba ai venit în Dartmoor şi ce faci aici? 
Te credeam în continuare în strada Baker, ocupat cu rezolvarea 
acelui caz de şantaj. 

— Aveam interesul să te las să crezi asta. 

— Prin urmare, îţi râzi de mine şi, mai mult, îmi refuzi 
încrederea!, am zis cu puţină amărăciune. Meritam mai mult 
decât asta, Holmes. 

— Dragul meu prieten, în acest caz, ca şi în multe altele, 
contribuţia ta mi-a fost foarte utilă şi te rog să-mi ierţi această 


aparentă neîncredere. De fapt, nu m-am ascuns de tine decât 
din grija pentru propria ta siguranţă şi numai sentimentul 
pericolului la care erai expus m-a îndemnat să vin să examinez 
eu însumi situaţia. Lângă Sir Henry şi lângă tine aş fi fost părtaş 
la modul vostru de a vedea lucrurile şi prezenţa mea i-ar fi pus 
în gardă pe redutabilii noştri adversari. Dimpotrivă, despărţirea 
noastră mi-a permis sa ajung la un rezultat pe care nu 
îndrăzneam să-l sper dacă aş fi stat la castel. Rămân un factor 
necunoscut, gata să se arunce în luptă la momentul oportun. 

— De ce nu m-ai prevenit? 

— Asta nu ne-ar fi fost de niciun folos şi ar fi dus, 
probabil, la demascarea mea. Ai vrut sa vorbeşti cu mine, iar cu 
inima miloasă pe care ţi-o ştiu, mi-ai fi adus tot felul de provizii, 
cine ştie?... Într-un cuvânt, ne-am fi expus unui risc inutil, 
Cartwright — puştiul de la „Express Office”, îl mai ştii? — m-a 
însoţit şi a răspuns la nevoile mele destul de simple: o bucată de 
pâine şi un guler curat. Mai trebuie ceva în plus? Apoi, 
reprezenta o pereche de ochi în plus, deasupra a două picioare 
deosebit de agile. Am avut mare câştig de pe urma ambelor. 

— Rapoartele mele sunt deci pierdute!, am strigat eu. 

Amintindu-mi dificultatea şi orgoliul cu care le 
redactasem, vocea îmi tremura. 

Holmes scoase din buzunar un pachet de hârtii. 

— lată-ţi rapoartele... citite şi răscitite, te asigur. Am luai 
toate măsurile pentru a-mi fi reexpediate imediat din strada 
Baker. Ţin să te felicit pentru zelul şi inteligenţa de care ai făcut 
dovadă într-un caz atât de dificil. 

Incă îi mai purtam pică lui Holmes pentru farsa pe care 
mi-o jucase, dar spontaneitatea şi căldura laudelor sale îmi 
alungară destul de repede resentimentele. 

In forul meu interior, ştiam că avea dreptate şi că era 
preferabil, pentru reuşita planurilor noastre, să nu se afle de 
prezenţa lui în mlaştină. 

— Arăţi mai bine acum, spuse prietenul meu văzând cum 
faţa mea posomorâtă se luminează. Dar povesteşte-mi despre 
vizita la doamna Laura Lyons. Am ghicit cu uşurinţă că vei 
merge sa stai de vorba cu ea. Sunt convins că este singura din 
Coombe Tracey care ne poate ajuta în vreun fel. Dacă nu ai fi 
făcut astăzi acest demers, l-aş fi făcut eu mâine. 


Soarele apusese. Puțin câte puţin, întunericul se lăsa 
peste pustiu. Cum vântul devenise rece, am intrat să ne 
adăpostim în colibă. Acolo, aşezat în semiintuneric, i-am 
povestit lui Holmes conversaţia pe care o avusesem cu fiica lui 
Frankland. Povestea l-a interesat atât de mult încât a trebuit s-o 
iau de la capăt. 

— Toate astea sunt foarte importante, îmi spuse Sherlock 
când am terminat. Ai eliminat din ecuaţie o necunoscută pe care 
nu eram în stare s-o lămuresc: ştii, poate, că există o mare 
intimitate între doamna Lyons şi Stapleton? 

— Nu ştiam. 

— Da, o mare intimitate. Se întâlnesc, îşi scriu, există 
între ei o înţelegere perfectă. Este o armă puternica în mâinile 
noastre. Numai dacă aş putea s-o folosesc pentru a o despărţi 
de el pe soţia lui... 

— Pe soţia lui?, l-am întrerupt eu. 

— Da, pe soţia lui. Îţi dau informaţiile mele în schimbul 
alor tale. Femeia care trece aici drept domnişoara Stapleton 
este, în realitate, soţia naturalistului. 

— Dumnezeule mare, Holmes! Eşti absolut sigur de ceea 
ce spui? Dacă-i aşa, cum i-ar fi permis baronetului să se 
îndrăgostească de ea? 

— Dragostea lui Sir Henry nu-l putea deranja decât pe el. 
Stapleton, chiar tu ai fost martor, nu avea grijă decât de un 
lucru: să-l împiedice pe Sir Henry să o curteze pe soţia lui. |ţi 
repet că femeia în cauză nu este domnişoara, ci doamna 
Stapleton. 

— De ce această minciună? 

— Soţul ei credea că i-ar servi mult mai bine planurile 
dacă baronetul ar crede că se află în fata unei tinere fete de 
măritat. 

Toate presentimentele mele ascunse, toate bănuielile 
mele vagi luară formă şi se concentrară asupra naturalistului. 

În acest om impasibil, tern, cu pălăria sa de paie şi cu 
plasa sa de fluturi, descopeream acum ceva îngrozitor — o fiinţă 
extrem de răbdătoare, de o şiretenie diabolică, care ascundea o 
inimă de ucigaş sub un chip surâzător. 

— Atunci, el este cel care ne-a spionat la Londra?, am 
întrebat eu. Acesta este aşadar duşmanul nostru? 

— Da. Aşa îmi explic enigma. 


— Şi scrisoarea de avertizare? Venea de la soţia lui? 

— Exact. 

Din bezna care ne înconjura, vedeam cum mijeşte o 
infamie monstruoasă. 

— Oare nu te înşeli, Holmes?, am insistat eu. Cum ai 
descoperit că sunt căsătoriţi? 

— Când Stapleton te-a întâlnit prima dată, a făcut 
greşeala să-ţi destăinuiască o parte din adevărata sa biografie. 
De atunci, desigur, trebuie că a regretat adeseori acest moment 
de sinceritate. Aşadar, în urma a ceea ce mi-ai scris, am aflat că 
a avut pe vremuri o şcoală în nordul Angliei. Nimic mai simplu 
decât să regăseşti urmele unui învăţător de ţară. Există, ştii 
bine, agenţii cu ajutorul cărora poţi identifica pe oricine a avut 
această profesie. După câteva sumare cercetări, am aflat că a 
fost desfiinţată o şcoală în nişte împrejurări destul de dubioase... 
Proprietarul ei, cu un nume diferit, a dispărut, la fel şi soţia lui. 
Semnalmentele corespundeau. Când am aflat că omul nostru 
era pasionat de entomologie, nu am mai avut nicio îndoială 
asupra identităţii sale. 

Negurile se risipeau pe nesimţite. Totuşi, multe puncte 
rămâneau încă în umbră. 

Am reluat întrebările puse lui Sherlock Holmes. 

— Dacă această femeie este într-adevăr doamna 
Stapleton, ce legătură are cu toate astea doamna Laura Lyons? 

— Anchetele tale au elucidat acest punct. Mai întâi, 
întrevederea ta cu tânăra femeie a clarificat foarte mult situaţia. 
Nu ştiam de existenţa unui proiect de divorţ între ea şi soţul ei. 
Dacă instanţa, la un moment dat, ar hotărî divorţul, Laura Lyons 
poate spera ca Stapleton, pe care îl crede necăsătorit, să o ia de 
soţie. 

— Ce se va întâmpla când va afla adevărul? 

— Ne va deveni un aliat preţios. Mâine vom merge 
împreună să o vizităm. Watson, nu crezi însă că ţi-ai abandonat 
postul de prea mult timp? Locul tău, dragă prietene, este la 
castelul Baskerville. 

Ultimele sclipiri ale apusului tocmai se stingeau spre vest 
şi întunericul se lăsase peste mlaştină. Câteva stele sclipeau pe 
întinderea violacee a cerului. 


— O ultimă întrebare, Holmes!, am zis eu ridicându-mă. 
Nu pot exista secrete între noi. Ce înseamnă toate astea? Unde 
vrea Stapleton să ajungă? 

Sherlock îmi răspunse cu voce joasă. 

— La o crimă, Watson... La o crimă îndelung premeditată, 
executată rece, cu rafinamente odioase. Nu-mi cere detalii. 
Plasa mea se strânge în jurul criminalului, la fel cum se strânge 
plasa lui în jurul lui Sir Henry şi, datorită ajutorului tău, îl simt 
deja în mâna mea. Un singur pericol ne ameninţă; să nu ne 
atace înainte să fim gata să atacăm noi înşine. Incă o zi, două 
cel mult, şi îmi voi strânge toate dovezile. Până atunci, 
veghează asupra baronetului cu solicitudinea unei mame grijulii 
pentru copilul ei bolnav. leşirea ta de astăzi se impunea şi totuşi 
mi-aş fi dorit să nu-l fi părăsit pe Sir Henry... Ascultă! 

Un țipăt pătrunzător, de oroare şi de spaimă, izbucni în 
liniştea pustietăţii şi ne îngheţă sângele în vene. 

— Doamne! Ce se petrece? Ce este cu ţipătul acesta?, am 
bâiguit eu. 

Holmes se ridicase iute. Silueta sa atletică se profila în 
cadrul uşii, cu umerii arcuiţi, cu capul aplecat înainte, scrutând 
cu ochii adâncimea tenebrelor. 

— Linişte!, spuse el în şoaptă... Linişte! 

Acest țipăt nu ajunsese până la noi decât datorită 
violenţei sale. La început se ridicase din adâncurile îndepărtate 
ale mlaştinii. Acum se apropia mai puternic şi mai apăsător ca 
niciodată. 

— Unde este?, reluă Holmes în surdină. Unde este, 
Watson? 

După tremurul vocii, mi-am dat seama că acest om de 
oţel era mişcat până în adâncul sufletului. 

Arătai un punct în noapte. 

:— Acolo, zisei. 

— Nu, acolo, mă corectă Holmes. 

Încă o dată, ţipătul, mereu mai aproape şi mai strident, 
trecu peste mlaştină. 

Se amesteca acum cu un sunet nou, un vuiet profund, 
ritmat, deşi amenințător, care se ridica şi cobora, asemănător 
murmurului continuu al mării. 

— Câinele!, strigă Holmes. Vino, Watson, vino repede! 
Numai să nu ajungem prea târziu! 


Prietenul meu porni ca o săgeata. La rândul meu, alergam 
pe urmele sale. 

Dintr-un loc de pe acest pământ chinuit, undeva în faţa 
noastră, se ridică o ultimă chemare disperată, urmată de 
zgomotul surd pe care îl face masa unui corp atunci când se 
prăbuşeşte. 

Niciun alt zgomot nu mai tulbură apoi liniştea acestei 
nopţi fără vânt. 

L-am văzut pe Holmes ducându-şi mâna la frunte ca un 
om înnebunit. Bătea din picior cu nerăbdare. 

— Acest Stapleton ne-a învins!, exclamă el. Vom ajunge 
prea târziu. 

— Nu, nu, am răspuns... Sigur nu! 

— Am fost atât de nesăbuit să nu-l înşfac de guler!... lar 
tu, Watson, vezi cât ne costă plecarea ta de la castel?! Dar dacă 
Sir Henry este mort, îl vom răzbuna, jur pe Dumnezeu! 

Mergeam orbeşte prin întuneric, împiedicându-ne de 
bucăţile de stânca, urcând dealurile, coborând în grabă pantele, 
în direcţia ţip et el or sfâşietoare pe care le auzisem. 

Din vârful fiecărui deal, Holmes privea avid în jurul lui, dar 
în ţinutul mocirlos noaptea era întunecoasă şi nimic nu se mişca 
în această imensă singurătate. 

Holmes mă întrebă: 

— Vezi ceva, Watson? 

— Nu, nimic. 

— Ascultă! 

În stânga se auzise un geamăt slab. 

În acea parte, un şir de stânci forma un fel de faleză, 
deasupra unei pante abrupte presărate cu pietre mari. Jos am 
distins vag ceva, negru şi inform. 

Un om zăcea cu faţa la pământ, cu capul îndoit sub el, 
într-o atitudine nefirească, cu umerii înălţaţi şi corpul încovrigat, 
în poziţia cuiva care vrea să execute un salt periculos. 

Poziţia era atât de grotescă încât, pe moment, nu am 
putut să cred că geamătul care ne atrăsese atenţia era un 
horcăit de agonie. 

Niciun plânset, nicio răsuflare nu răzbăteau din această 
masă amorfă asupra căreia ne aplecaserăm. 

Holmes îşi plimbă mâna pe acest corp inert, dar şi-o 
retrase imediat cu o exclamaţie de groază. Am aprins un chibrit 


şi am văzut că degetele-i erau pline de sânge... Un firişor de 
sânge se scurgea din craniul victimei. 

La lumina chibritului am mai văzut şi altceva: era corpul 
lui Sir Henry Baskerville. Aproape că am leşinat amândoi. 

Nu puteam să nu recunoaştem acel costum burlesc, de 
şevro roşiatic, pe care baronetul îl purtase în dimineaţa când s-a 
prezentat pentru prima dată în strada Baker. 

L-am văzut preţ de o secundă, la ultima lumină aruncată 
de chibrit înainte de a se stinge, la fel cum se stingea în inimile 
noastre ultima licărire de speranţă. 

Holmes suspină profund şi, în ciuda întunericului, l-am 
văzut pălind. 

— Bruta! Oh, bruta!, strigai eu cu mâinile crispate. Nu-mi 
voi ierta niciodată că am fost cauza acestei nenorociri. 

— Sunt tot atât de vinovat ca şi tine, Watson... Pentru a- 
mi satisface amorul-propriu profesional, pentru a strânge un 
mănunchi de probe irefutabile, l-am lăsat pe clientul meu să fie 
ucis! Este cel mai mare eşec din cariera mea... Dar cum puteam 
să prevăd că, în ciuda avertismentelor mele repetate, Sir Henry 
se va aventura singur în mlaştină!,.. Da, cum aş fi putut să 
prevăd asta? 

— Şi unde mai pui că i-am auzit strigătele — şi ce 
strigăte, Dumnezeule mare! — şi că ne-a fost imposibil să-l 
salvăm! Unde este câinele care l-a ucis? Trebuie că rătăceşte 
printre stâncile astea... Şi Stapleton? Unde se ascunde? Va plăti 
scump această crimă! 

— Da, dar asta este grija mea, răspunse Holmes energic. 
Unchiul şi nepotul sunt morţi. Primul, de groaza resimţită la 
vederea unui animal pe care-l credea supranatural, iar al doilea, 
căzând în timp ce voia să scape de fiară. Nu ne mai rămâne 
decât să dovedim complicitatea omului şi a câinelui. Din păcate, 
nu putem afirma existenţa acestuia din urmă doar pentru că l- 
am auzit lătrând, căci Sir Henry a murit, cu siguranţă, în urma 
căderii. Dar, oricât de şiret ar fi Stapleton, jur că voi pune mâna 
pe el înainte de noaptea următoare. 

Cu inima strânsă, înfrânți de accidentul îngrozitor care ne 
încheia atât de brusc lunga şi ingrata misiune, stăteam fiecare 
de câte o parte a cadavrului. 

Luna se ridica. Urcarăm în vârful stâncilor de pe care 
căzuse bietul Sir Henry şi, de la această înălţime, ne plimbarăm 


privirile peste ţinutul luminat neregulat de razele palide ale 
astrului nopţii. 

In depărtare, la mai multe mile distanţă, strălucea, în 
direcţia cătunului Grimpen, o luminiţă galbenă. Nu putea veni 
decât de la casa izolată a lui Stapleton. M-am întors către ea şi, 
ridicând pumnul într-un gest de ameninţare, i-am zis lui Sherlock 
Holmes: 

— De ce nu l-am arestat pe acest om? 

— Nu avem dovezi suficiente. Ticălosul este abil şi şiret în 
cel mai înalt grad. In justiţie nu te poţi mulţumi să ştii, trebuie să 
şi dovedeşti. La prima mişcare greşită, netrebnicul ne-ar fi 
scăpat cu siguranţă. 

— Atunci, ce avem de făcut? 

— Ziua de mâine va fi foarte plină. lar în noaptea asta nu 
mai avem decât să-i aducem ultimele omagii prietenului nostru. 

Ne-am apropiat de cadavrul lui Sir Henry. Am simţit o 
durere puternică la vederea membrelor sale răsucite de ultimele 
convulsii ale agoniei şi ochii mi s-au umplut de lacrimi, 

Holmes a scos un strigăt şi s-a aplecat asupra cadavrului. 
Râdea, dansa, frecându-şi mâinile. Acesta era tovarăşul meu, 
atât de flegmatic, atât de stăpân pe el? 

— O barbă! O barbă! Acest om are o barbă!, striga el. 

— O barbă?, repetai eu din ce în ce mai mirat. 

— Nu este baronetul... este... da, este vecinul meu, 
prizonierul evadat! 

Febrili, am întors cadavrul şi l-am aşezat pe spate. O 
barbă, ţeapănă de la sângele coagulat, îşi înălța vârful spre cer. 

Era imposibil să nu recunosc acea frunte proeminentă şi 
acei ochi adânciţi. 

Am recunoscut chipul zărit cu câteva zile în urmă 
deasupra lumânării aşezate într-o scobitură a stâncii — chipul 
asasinului Selden. 

In mintea mea s-a făcut imediat lumină. Mi-am amintit că 
baronetul îi dăduse hainele sale vechi lui Barrymore. Acesta i le- 
a dat cumnatului sau pentru a-l ajuta să fugă. Ghete, cămaşă, 
pălărie, totul îi aparținuse lui Sir Henry. 

Cu siguranţă că acest om îşi găsise moartea în 
împrejurări de-a dreptul tragice, dar oare judecătorii nu-l 
condamnaseră deja? 


Cu inima plină de bucurie, i-am povestit lui Holmes că 
baronetul îi dăruise valetului vechile sale haine. 

— Aceste haine i-au adus moartea acestui nenorocit, 
răspunse Sherlock. Pentru a-şi dresa câinele, Stapleton s-a 
folosit de un obiect sustras de la Sir Henry, probabil de gheata 
furată la hotel, şi fiara l-a urmărit pe Selden. Un singur lucru mi 
se pare inexplicabil. Cum a ştiut evadatul, în această beznă, că 
îl urmăreşte un câine? 

— Probabil că l-a auzit. 

— Un om de şiretenia lui Selden nu se expune, ţipând ca 
un apucat, la riscul unei arestări, numai pentru că un câine latră 
prin pustiu. Trebuie că ajunsese la paroxismul groazei. De altfel, 
după durata strigătelor sale, pot să trag concluzia că a alergat 
mult timp în faţa câinelui şi la o distanţă destul de mare de 
acesta. Cum aflase că animalul i-a luat urma? 

— Presupunând că ipotezele noastre sunt adevărate, 
găsesc şi mai inexplicabil... 

— Eu nu presupun nimic, mă întrerupse Holmes. 

— Atunci, de ce i s-a dat drumul câinelui în mlaştină în 
noaptea asta?, am ripostat eu. Presupun că nu este lăsat mereu 
să vagabondeze. Stapleton i-a dat drumul pentru că avea 
motive să creadă că Sir Henry va ieşi astă-seară. 

— Este mai greu de răspuns la întrebările mele decât la 
ale tale. Vom afla în curând ce te preocupă, în schimb, 
întrebările mele vor rămâne pentru totdeauna un mister pentru 
noi... Aşteptând răspunsurile, iată-ne puşi în încurcătură de 
acest cadavru. Nu putem să-l lăsăm pradă vulturilor şi vulpilor. 

— Propun să-l punem într-una dintre acele colibe până 
anunţăm poliţia. 

— De acord, spuse Holmes. Amândoi, îl vom duce uşor... 
Dar cine vine, Watson? Este chiar Stapleton! Ce îndrăzneală! 
Niciun cuvânt care să-i dea de gândit... Niciun cuvânt, altfel, 
toate planurile noastre se vor prăbuşi. 

O formă nedefinită înainta spre noi în bătaia lunii. Am 
distins cercul roşu al unui trabuc aprins. 

În lumina nesigură a lunii am recunoscut mersul sacadat 
al naturalistului. 

La vederea noastră, s-a oprit. Apoi, aproape imediat, îşi 
continuă drumul. 


— Ei, doctore Watson, dumneata aici?, zise el. Eşti ultima 
persoană pe care credeam că o voi întâlni la această oră pe aici. 
Dar ce văd? Un rănit! Nu-i aşa?,.. Spuneţi-mi că nu e Sir Henry! 

Trecu repede prin faţa mea şi se aplecă pentru a privi 
cadavrul. L-am auzit trăgând adânc aer în piept şi, în acelaşi 
timp, trabucul îi scăpă printre degete. 

— Cine este omul acesta?, bâigui el. 

— Selden, prizonierul evadat de la închisoarea din 
Princetown. 

Stapleton întoarse spre noi un chip buimăcit. Printr-un 
suprem efort, îşi refulă în adâncul fiinţei sale dezamăgirea şi 
stupoarea. Privirile lui se plimbau de la Holmes la mine. 

— Ce întâmplare tristă!, spuse în sfârşit. 

Adresându-se mai mult mie, adăugă: 

— De ce a murit? 

— Credem că şi-a spart capul căzând de pe stâncile 
astea. Eu şi prietenul meu ne plimbam prin zonă, când am auzit 
nişte ţipete. 

— Şi eu am auzit... De asta m-am şi grăbit încoace. Eram 
neliniştit cu privire la Sir Henry. 

Nu m-am putut abţine să nu-l întreb: 

— De ce cu privire la Sir Henry, şi nu la altcineva? 

— L-am invitat să-şi petreacă seara cu noi. Am fost 
surprins că n-a venit şi, auzind ţipete, m-am temut să nu se fi 
întâmplat vreo nenorocire... Aţi mai auzit cumva şi altceva? 

Deşi Stapleton rostise indiferent această ultimă frază, ne 
privea cu aviditate în timp ce vorbea. 

— Nu... nu-i aşa, Watson?, răspunse Holmes. 

— Nu. 

— Dar de ce ne întrebaţi?, spuse prietenul meu cu un aer 
nevinovat. 

— Ştiţi povestioarele absurde ale ţăranilor despre un 
câine-fantomă... Se spune că urlă uneori noaptea prin 
mlaştină... Mă întrebam dacă acest zgomot straniu nu s-a auzit 
şi în astă-seară. 

— Din câte ştiu, nu, răspunsei eu. 

— Ce părere aveţi despre accidentul suferit de acest 
nenorocit?, continuă Stapleton. 

— Frica permanentă în care trăia şi privaţiunile impuse de 
viaţa pe care o ducea i-au tulburat probabil psihicul. Într-un 


acces de nebunie a început să alerge pe platou şi, căzând de pe 
aceste stânci, şi-a fracturat craniul. 

— Mi se pare verosimil, aprobă Stapleton cu un suspin 
care dovedea o uşurare interioară. lar dumneavoastră, domnule 
Holmes, ce părere aveţi? 

Prietenul meu schiţă un vag salut. 

— Cred că acceptaţi prea uşor soluţiile, spuse el. 

— De la venirea doctorului Watson, v-am aşteptat în 
fiecare zi, reluă naturalistul. Aţi venit pentru a asista la o dramă. 

— Da. Mâine, când mă voi întoarce la Londra, voi duce cu 
mine o amintire tristă. 

— Plecaţi mâine? 

— Aşa intenţionez. 

— Îmi doresc ca vizita dumneavoastră să facă puţină 
lumină în aceste întâmplări care tulbură ţinutul. 

Holmes ridică din umeri. 

— Laurii nu se culeg atât de uşor pe cât s-ar crede, zise 
el. Pentru a scoate la lumină adevărul, trebuie fapte, şi nu 
legende sau zvonuri. Am eşuat complet în această misiune. 

Prietenul meu vorbea pe un ton de sinceritate şi de 
indiferenţă perfect jucate. 

Cu toate astea, Stapleton nu-l pierdea din ochi. Se 
întoarse spre mine spunând: 

— Aş vrea să duc la mine cadavrul acestui nefericit, dar 
mă tem să nu-mi îngrozesc sora. Să-i acoperim faţa... Poate 
rămâne aşa fără niciun pericol până mâine-dimineaţă. 

Am făcut ceea ce ne-a Sfătuit Stapleton. Apoi, cu toate 
insistenţele lui de a merge la Merripit House, Holmes şi cu mine 
ne reluarăm drumul către Baskerville, lăsându-l pe naturalist să 
se înapoieze singur. 

Întorcându-ne, i-am văzut silueta îndepărtându-se încet 
prin imensitatea mlaştinii. 

— Am atins punctul critic, îmi spuse Sherlock în timp ce 
mergeam în linişte. Acest om este din cale afară de puternic! In 
locul lui Sir Henry, Selden a fost cel care a căzut victimă 
maşinaţiunilor sale... Ai văzut ce bine a suportat lovitura care pe 
alţii i-ar fi paralizat? Watson, ţi-am spus-o la Londra şi ţi-o repet 
aici, niciodată nu a trebuit să luptăm cu un duşman atât de 
demn de noi. 

— Imi pare rău că te-a văzut. 


— Şi mie mi-a părut rău la început. Dar această întâlnire 
nu putea fi evitată. 

— Crezi că prezenţa ta la castel îi va schimba planurile? 

— Va fi poate mai prudent sau, din contră, mai curajos. 
Ca majoritatea criminalilor abili, contează, probabil, prea mult 
pe dibăcia sa şi crede că ne-a dus de nas. 

— De ce nu am pus mâna pe el? 

— Dragă Watson, se vede că eşti un om de acţiune! Firea 
ta te îndeamnă la acţiuni energice. Dar să presupunem că l-am 
fi reţinut adineauri, ce ar fi adus asta bun pentru noi? Ce dovezi 
am fi putut aduce împotriva lui? lar el este al naibii de şiret. 
Măcar dacă am fi prins un complice care să fie în măsură să 
depună mărturie în instanţă! Să admitem chiar că am prinde 
acel câine... Nu ar fi o probă suficientă pentru a strânge laţul în 
jurul gâtului stăpânului său. 

— Este moartea lui Sir Charles. 

— La examinarea cadavrului său nu s-a observat nicio 
urmă de rană. Tu şi cu mine ştim că groaza este motivul care l-a 
făcut să-şi piardă viaţa şi cunoaştem cauza acestei groaze. Dar 
cum să-i faci să devină siguri de asta pe doisprezece juraţi 
idioţi? Cum să dovedeşti intervenţia câinelui? Unde este urma 
colţilor lui? De altfel, un câine nu muşcă niciodată un cadavru, 
iar Sir Charles era deja mort când animalul l-a atins. Ar trebui să 
stabilim toate astea şi suntem departe de-a o putea face. 

— Şi drama din noaptea asta? 

— Nu ne-a adus nimic concludent. Ce relaţie directă 
există între câine şi moartea lui Selden? Am văzut cumva fiara? 

— Nu, dar am auzit-o. 

— Sunt de acord cu tine. Dovedeşte-mi că îl urmărea pe 
evadat... Şi ce motiv avea această urmărire? Eu unul nu ştiu.., 
Nu, dragă Watson, trebuie să ne resemnăm la gândul că nu 
putem formula nicio acuzaţie precisă şi să ne străduim să 
culegem probe indiscutabile. 

— Cum să facem asta? 

— Prin doamna Laura Lyons. Când o vom informa despre 
Stapleton, ne va fi de mare ajutor. Am şi eu planurile mele! 
Trebuie să ne aşteptăm la evenimente importante pentru ziua 
de mâine... În orice caz, sper că nu vor trece douăzeci şi patru 
de ore şi vom ieşi învingători. 

Holmes şi-a limitat la atât destăinuirile. 


Apoi, a continuat să meargă, pierdut in gânduri, până la 
poarta castelului Baskerville. 

— Intri? îl întrebai. 

— De ce nu? Nu mai am motive să mă ascund... Şi încă 
ceva, Watson. Să nu-i vorbeşti despre câine lui Sir Henry... Lasă- 
| să creadă despre moartea lui Selden ceea ce Stapleton voia să 
credem! Va fi astfel într-o dispoziţie mai bună pentru încercarea 
prin care va trece mâine. Mi-ai spus că este invitat la cină la 
Merripit House? 

— Şi eu sunt invitat. 

— Te vei scuza... Numai Sir Henry trebuie să accepte 
invitaţia. Vom inventa un pretext pentru absenţa ta. Şi acum, cu 
bunăvoința baronetului, să mergem să cinăm. 


13 
Năvoade întinse 


În urma ultimelor evenimente, Sir Henry aştepta de 
câteva zile sosirea lui Sherlock Holmes. Aşa că se arătă mai 
mult satisfăcut decât surprins să-l vadă. Totuşi, făcu ochii mari 
de uimire văzând că prietenul meu nu avea bagaje şi nu-i dădea 
nicio explicaţie pentru această absenţă a valizelor. 

l-am făcut rost lui Sherlock de tot ceea ce putea avea 
nevoie şi, după o cină servită mult după ora obişnuită, i-am spus 
baronetului ceea ce voiam să ştie din aventura noastră. 

Inainte, avusesem sarcina de a le povesti lui Barrymore şi 
soţiei sale despre moartea lui Selden. 

Această ştire îi produse valetului o mare uşurare, dar 
doamna Barrymore îşi duse şorţul la ochi şi plânse amar. 

Pentru toată lumea, evadatul era un om violent, jumătate 
brută, jumătate demon; însă pentru ea rămăsese copilul 
neastâmpărat care se agăța de fustele ei pe vremea când era 
tânără. 

— După plecarea matinală a doctorului Watson, m-am tot 
plimbat trist prin casă, spuse baronetul. Merit complimente 
pentru modul în care mi-am ţinut promisiunea. Dacă nu ţi-aş fi 
jurat că nu voi ieşi singur, mi-aş fi putut petrece seara într-un 
mod mult mai plăcut... Cei doi Stapleton mă invitaseră la ei la 
cină. 

— Sunt sigur că ai fi petrecut o seară mai plăcută, 
răspunse Holmes sec. In orice caz, nu ai aerul de a bănui că ți- 
am plâns moartea. 

Sir Henry înălţă capul. 

— Cum asta? 

— Acel nenorocit de Selden purta hainele care ţi-au 
aparţinut. Tare mă tem ca servitorul dumitale, de la care le 
avea, să nu aibă de-a face cu poliţia. 

— Este imposibil. Din câte îmi amintesc, acele haine nu 
erau marcate cu monograma mea. 

— Cu atât mai bine pentru Barrymore... şi pentru 
dumneata, pentru că toţi, în acest caz, aţi avut un 
comportament împotriva prevederilor legale. Mă întreb chiar 


dacă, în calitatea mea de detectiv conştiincios, prima mea 
datorie nu ar fi să-i arestez pe toţi din casă... Rapoartele lui 
Watson vă acuză... 

— Ce mai stai!, spuse baronetul râzând. 

Apoi, redevenind serios, adăugă: 

— Ce mai ai nou legat de caz? Ai descurcat puţin iţele? 
Nu cred că, de la venirea noastră aici, Watson şi cu mine am 
avansat vreun pas. 

— Cred că în curând voi reuşi să elimin obstacolele şi 
situaţia dumitale va deveni mult mai clară. Totul este foarte 
dificil, foarte complicat. Mai sunt unele puncte asupra cărora 
trebuie să facem lumină... Dar se va face lumină! 

Watson ţi-a spus cu siguranţă că am obţinut o certitudine, 
reluă baronetul. Am auzit câinele care urlă prin mlaştină şi pot 
să jur că legenda care circulă prin ţinut nu este o superstiție fără 
temei. De mult, când trăiam în America, în Vestul Sălbatic, am 
avut câini şi nu mă pot înşela asupra urletelor lor. Dacă vei reuşi 
să-i pui botniţă acestui câine, te voi proclama cel mai mare 
detectiv al timpurilor moderne. 

— Cred că-i voi pune botniţă şi-l voi lega cu uşurinţă, cu 
condiţia să fii de acord să mă ajuţi. 

— Voi face tot ceea ce îmi ceri. 

— Perfect... Mai mult, îţi cer să mă asculţi orbeşte, fără a 
te interesa de motivele care mă conduc. 

— Promit. 

— Dacă îţi respecţi această promisiune, avem cele mai 
mari şanse să rezolvăm în curând problema care ne interesează. 
Nu am nicio îndoială că... 

Holmes se opri deodată pentru a privi în aer, deasupra 
capului meu. Lumina lămpii cădea perpendicular pe chipul sau; 
avea o expresie atât de atentă şi de imobilă, că semăna cu 
capul unei statui personificând uimirea şi reflecţia. 

— Ce este?, strigarăm baronetul şi cu mine. 

Când privirile lui Sherlock coborâră din nou asupra 
noastră, am văzut că-şi reprima o puternică emoție interioară. 

— Scuză admiraţia unui cunoscător, îi spuse lui Sir Henry 
întinzând mâna spre seria de portrete de pe perete. Watson îmi 
neagă orice competenţă în materie de artă, dar numai din 
invidie, pentru că nu aparţinem aceleiaşi şcoli. Ai o colecţie 
foarte frumoasă de portrete. 


— Mă bucur să te aud admirându-le, zise Sir Henry 
surprins. Nu prea mă pricep la asta şi pot să apreciez mai bine 
un cal decât un tablou. Nu credeam că ai timp să te ocupi de 
asemenea bagatele. 

— Ştiu să apreciez frumosul când îl am sub ochi. la uite, 
acesta este un Kneller... Pot să pariez că doamna aceea în 
mătase albastră şi acel gentilom gras cu perucă sunt pictaţi de 
Reynolds. Presupun că sunt portrete de familie? 

— Toate. 

— Ştii numele acestor strămoşi? 

— Barrymore m-a tot pisat la cap cu ele şi cred că mi-am 
învăţat lecţia. 

— Cine este acel gentilom cu telescop? 

— Se numea viceamiralul de Baskerville şi a slujit în Indii, 
sub comanda lui Rodney. Cel cu haină albastră şi un sul de hârtii 
în mână este Sir William Baskerville, preşedintele comisiilor din 
Camera Comunelor pe vremea lui Pitt. 

— Şi acest cavaler din faţa mea, cel cu haină din catifea 
neagră, împodobită cu dantele? 

— Merită să vi-l prezint, căci el este cauza tuturor 
necazurilor noastre. Se numeşte Hugo, Hugo cel blestemat, cel 
care l-a chemat din infern pe câinele care urmăreşte neamul 
Baskerville. Cu greu poate fi uitat. 

Am examinat portretul, interesat şi surprins. 

— Aşa!, zise Holmes. Are aerul unui om simplu şi liniştit, 
dar se ghiceşte totuşi în ochii lui un rău care dormitează. MI-I 
imaginam mai robust şi cu un aspect mai brutal. 

— Autenticitatea portretului nu poate fi pusă la îndoială. 
Numele şi anul, 1647, se găsesc pe spatele pânzei. 

În timpul cinei, Holmes vorbi puţin. 

Portretul libertinului de odinioară exercita asupra lui o 
fascinaţie anume şi nu-şi mai desprinse ochii de la el. 

Abia mai târziu, când Sir Henry s-a retras în camera lui, 
prietenul meu îmi spuse la ce se gândea. 

Am coborât din nou în sufragerie şi acolo, cu sfeşnicul în 
mână, Holmes îmi atrase atenţia asupra vechiului tablou pe care 
se vedea patina timpului, 

— Observi ceva?, mă întrebă Sherlock. 

Am examinat chipul prelung şi sever, încadrat de o 
pălărie mare cu pene, un bogat păr buclat şi un guleraş de 


dantele albe. Fizionomia, deloc fioroasă, avea totuşi un aer fals 
şi malefic, cu gura fermă, buzele subţiri şi ochii insuportabil de 
ficşi. 

— Nu seamănă cu cineva pe care-l cunoşti?, mă întrebă 
Sherlock Holmes. 

— Are ceva din maxilarele lui Sir Henry. 

— Un fenomen de sugestie, probabil. Stai o clipă! 

Holmes se urcă pe un scaun şi, ridicând sfeşnicul pe care- 
| ţinea în mâna stângă, îşi rotunji braţul pe portret, astfel încât 
ascunse pălăria largă şi buclele părului. 

— Dumnezeule mare!, strigai mirat. 

Pe pânză apăruse chipul lui Stapleton. 

— Vezi acum? Ochii mei sunt exersaţi să detalieze 
trăsăturile chipurilor, şi nu accesoriile. Prima calitate a celor 
care se dedică urmăririi criminalilor este ştiinţa de a pătrunde 
dincolo de deghizări. 

— Este fascinant. Parcă ar fi portretul lui Stapleton. 

— Da. Ne găsim în prezenţa unui caz de atavism, atât 
fizic, cât şi moral. Este de-ajuns să studiezi portretele familiei 
pentru a accepta teoria reîncarnării. Acest Stapleton este un 
Baskerville, lucrul acesta mi se pare neîndoielnic. 

— Da, da, un Baskerville cu intenţii asupra succesiunii, 
adăugai eu. 

— Exact. Observarea acestui portret ne-a furnizat cea mai 
interesantă verigă care ne lipsea... E în mâinile noastre, Watson, 
e în mâinile noastre! Îți jur că nu mai târziu de mâine-seară se 
va zbate în plasa noastră la fel de disperat ca propriii săi fluturi. 
Un ac, un dop, o etichetă, şi îl vom alătura colecţiei noastre din 
strada Baker! 

îndepărtându-se de portret, Holmes fu cuprins de unul 
dintre acele accese de râs foarte rare la el. 

Rareori l-am auzit râzând, dar veselia sa i-a fost 
întotdeauna fatală cuiva. 

A doua zi dimineaţă m-am trezit devreme. Holmes fusese 
însă şi mai matinal decât mine, pentru că l-am zărit, de la 
fereastră, pe marea alee a parcului. 

— Vom avea o zi foarte încărcată astăzi, zise el frecându- 
şi mâinile, cu gândul la acţiunile viitoare. Năvoadele sunt întinse 
şi vom începe să le tragem. Înainte de sfârşitul zilei, vom şti 


dacă am prins ştiuca cea mare pe care o pândim sau dacă a 
scăpat printre ochiurile năvodului. 

— Ai fost deja prin mlaştină? 

— Din Grimpen, am trimis la închisoarea din Princetown 
un raport asupra morţii lui Selden. Nu cred că îndrăznesc prea 
mult dacă afirm că nimeni dintre voi nu va fi deranjat pe 
această temă. l-am scris şi credinciosului meu Cartwright. Bietul 
băiat s-ar fi lamentat la uşa colibei mele ca un câine la 
mormântul stăpânului lui dacă nu aş fi avut grij ă să-l liniştesc 
asupra sorții mele. 

— Şi acum, ce vom face mai întâi? 

— Să vorbim cu Sir Henry... Dariată-l că apare. 

— Bună ziua, domnule Holmes, spuse baronetul. Semeni 
cu un general care-şi întocmeşte planul împreună cu şeful de 
stat major. 

— Comparaţia dumitale este exactă... Watson îmi cerea 
ordinele. 

— ŢI le cer şi eu. 

— Foarte bine. Eşti invitat în această seară la cină la cei 
doi Stapleton? 

— Da. Veţi veni şi voi. Sunt nişte oameni foarte 
primitori... Vor fi foarte bucuroşi să vă vadă. 

— Mă tem că suntem obligaţi, Watson şi cu mine, să 
mergem astăzi la Londra. 

— La Londra? 

— Da. Am presentimentul că, în aceste împrejurări, 
prezenţa noastră acolo este indispensabilă. 

Figura baronetului se alungi mult. 

— Speram că aţi venit aici ca să-mi ţineţi companie. Este 
foarte trist să fii singur la castel sau prin mlaştină. 

— Dragă prietene, trebuie să ai încredere orbeşte în mine 
şi să-mi execuţi exact ordinele, răspunse Holmes. Le vei spune 
celor doi Stapleton că te-am fi însoţit bucuroşi, dar că treburi 
urgente ne-au rechemat la Londra. Vei adăuga că intenţionăm 
să ne întoarcem în Devonshire în curând. Te rog să nu uiţi să le 
transmiţi asta prietenilor tăi. 

— Dacă ţii neapărat... 

— Sigur că ţin.,. Este foarte important. 


Mi-am dat seama după fruntea posomorâtă a lui Sir 
Henry că dezertarea noastră, căci aşa numea în interiorul său 
plecarea noastră, îl afecta mult. 

— Când vreţi să plecaţi?, întrebă el pe un ton sec. 

— Imediat după dejun. Vom merge cu trăsura la Coombe 
Tracey. Pentru a-ţi dovedi că absenţa lui va fi de scurtă durată, 
Watson îşi va lăsa aici toate bagajele. 

Întorcându-se spre mine, Holmes continuă: 

— Watson, scrie-le un bilet celor doi Stapleton şi spune-le 
că regreţi faptul de a nu le putea accepta invitaţia. 

— AŞ vrea foarte mult să vin cu voi la Londra, spuse 
baronetul. De ce să rămân singur aici? 

— Pentru că este de datoria dumitale... Pentru că mi-ai 
dat cuvântul că-mi vei executa întocmai toate ordinele şi pentru 
că îţi ordon să rămâi aici. 

— Foarte bine atunci... voi rămâne... 

— Încă o recomandare. Vreau să mergi cu trăsura la 
Merripit House şi apoi să trimiţi vizitiul înapoi, spunându-le celor 
doi Stapleton că te vei întoarce pe jos la castel. 

— Pe jos... Prin mlaştină? 

— Da. 

— Dar este tocmai lucrul pe care mi l-ai interzis în modul 
cel mai expres! 

— Astăzi poţi face această plimbare în cea mai mare 
siguranţă. Dacă nu aş avea cea mai mare încredere în 
soliditatea nervilor şi în tăria curajului dumitale, nu ţi-aş fi 
permis. Este esenţial ca lucrurile să se petreacă astfel. 

— ţi voi da ascultare. 

— Dacă ţii la viaţa dumitale, să nu urmezi prin mlaştină 
decât drumul de la Merripit House spre satul Grimpen. Este, de 
altfel, drumul cel mai natural pentru, a te întoarce la castel. 

— Voi face aşa cum spui. 

— Perfect, aprobă Holmes. Voi pleca cât mai curând 
posibil, după dejun, astfel încât să ajung la Londra în timpul 
după-amiezii. 

Acest program mă surprindea şi pe mine, deşi, cu o seară 
înainte, Holmes îi spusese lui Stapleton că şederea sa la 
Baskerville nu se va prelungi mai mult de a doua zi. Nu-mi 
trecuse vreun moment prin cap că Sherlock ar putea să mă ia cu 


el şi nici nu înţelegeam de ce trebuie să lipsim amândoi într-un 
moment pe care chiar prietenul meu îl califica drept foarte critic. 

Nu puteam decât să mă supun în tăcere. Ne-am despărţit 
de bietul nostru Sir Henry şi, două ore mai târziu, soseam în 
gara din Coombe Tracey. Trăsura s-a întors la castel şi noi am 
ajuns pe peron, unde ne aştepta un băiat. 

— Aveţi ordine pentru mine, domnule?, îl întrebă el pe 
Sherlock Holmes. 

— Da, Cartwright. Vei lua trenul de Londra. Cum ajungi în 
oraş, vei expedia în numele meu lui Sir Henry o telegramă, prin 
care îl rogi să-mi trimită în strada Baker, printr-o recomandată, 
portofelul care mi-a căzut în salon. 

— Da, domnule. 

— Acum du-te la telegraf să vezi dacă nu este vreun 
mesaj pentru mine. 

Cartwright se întoarse cu o depeşă. Holmes mi-o întinse. 

Suna astfel: 


Conform dorinței dumneavoastră, voi veni cu un mandat 
de arestare în alb. Voi ajunge la Grimpen la ora cinci şi patruzeci 
de minute. 

Lestrade 


— Această depeşă răspunde uneia dintre telegramele 
mele de azi-dimineaţă. Acest Lestrade este cel mai priceput 
detectiv de la Scotland Yard şi se poate să avem nevoie de 
ajutor. Watson, să încercăm să profităm de timpul pe care-l 
avem. Nu-l putem folosi mai bine decât mergând să o vizităm pe 
cunoştinţa ta, doamna Laura Lyons. 

Planul de luptă al lui Sherlock Holmes începea să se 
contureze. Prin intermediul baronetului, voia să-i convingă pe 
cei doi Stapleton de plecarea noastră, în timp ce noi trebuia să 
ne întoarcem pe furiş la Grimpen, pentru a fi acolo în momentul 
în care prezenţa noastră va fi necesară. Telegrama trimisă de la 
Londra de Cartwright ar reuşi să risipească de tot bănuielile 
celor doi Stapleton, dacă Sir Henry le-ar vorbi despre ea. 

Vedeam deja năvoadele strângându-se şi mai mult în 
jurul ştiucii pe care voiam să o capturăm. Doamna Laura Lyons 
ne primi în biroul ei. Sherlock Holmes deschise discuţia cu o 
francheţe şi o precizie care o deconcertară puţin. 


— Cercetez în prezent împrejurările morţii lui Sir Charles 
Baskerville. Prietenul meu, doctorul Watson, mi-a spus ce i-aţi 
povestit şi ce i-aţi ascuns pe această temă. 

— Ce i-am ascuns?, întrebă doamna Lyons devenind 
brusc bănuitoare. 

— Aţi spus că l-aţi rugat pe Sir Charles să vină la poarta 
parcului, la ora zece seara. Ştim că bătrânul gentilom şi-a găsit 
moartea la acea oră şi în acel loc. De ce aţi ţinut sub tăcere 
legătura care există între aceste evenimente? 

— Nu există nicio legătură între ele. 

— Permiteţi-mi să remarc că, în orice caz, coincidenta 
este de-a dreptul extraordinară. Cred totuşi că vom reuşi să 
clarificăm această legătură. Vreau să fiu sincer cu 
dumneavoastră, doamnă Lyons. A fost comisă o crimă, suntem 
siguri de asta, iar ancheta îl poate implica nu numai pe prietenul 
dumneavoastră, domnul Stapleton, dar şi pe soţia lui. 

Laura Lyons se ridică brusc din fotoliu. 

— Soţia lui!?, strigă ea. 

— Este acum un secret cunoscut de toată lumea. Cea 
despre care se credea că este sora lui îi este de fapt soţie. 

Doamna Lyons se reaşeză. Mâinile ei erau atât de 
crispate pe braţele fotoliului, că unghiile ei, roze cu câteva 
minute înainte, se făcuseră albe din cauza violenţei strânsorii. 

— Soţia lui!, repetă ea. Soţia lui! Era deci căsătorit? 

Sherlock Holmes se mulţumi să ridice din umeri, 

— Dovediţi-mi! Dacă îmi prezentaţi dovada... 

Fulgerul care-i trecu prin priviri a fost mai grăitor decât 
toate discursurile. 

— Am venit cu această intenţie, continuă Holmes scoțând 
mai multe hârtii din buzunar, iată mai întâi o fotografie a 
cuplului în York, făcută acum mai mulţi ani. Citiţi menţiunea 
scrisă pe verso: „Domnul şi doamna Vandeleur”. Îl puteţi 
recunoaşte cu uşurinţă, şi pe ea, dacă aţi văzut-o. lată trei 
semnalmente ale domnului şi doamnei Vandeleur, semnate de 
martori demni de încredere. Cuplul ţinea în acea perioadă 
şcoala din Saint-Olivier. Citiţi aceste mărturii şi vedeţi dacă vă 
puteţi îndoi de identitatea acestor oameni. 

Doamna Lyons lua documentele, le parcurse şi-şi întoarse 
apoi spre noi chipul consternat. 


— Domnule Holmes, acest bărbat mi-a propus să mă 

căsătoresc cu el dacă aş fi divorţat de soţul meu. Laşul, m-a 
minţit într-un mod incredibil. Nu mi-a spus niciodată un cuvânt 
adevărat... Şi de ce?... De ce?... Credeam că nu acţionează 
decât în interesul meu. Dar, acum, îmi dau seama cu nu eram 
decât un instrument în mâinile sale... De ce aş fi generoasă cu 
cel care m-a înşelat cu atâta ticăloşie? De ce aş încerca să-l 
scap de consecinţele faptelor sale neloiale? Intrebaţi-mă! Cereţi- 
mi ceea ce vreţi să ştiţi şi vă voi răspunde fără ocolişuri... Vă jur 
că, în momentul în care i-am scris lui Sir Charles Baskerville, nici 
nu aş fi îndrăznit să mă gândesc că i se va întâmpla o 
nenorocire acestui bătrân, pe care-l consideram ca fiind cel mai 
bun dintre prietenii mei. 
i — Vă cred întru totul, doamnă, spuse Sherlock Holmes. 
Ințeleg că v-ar fi foarte greu să povestiţi aceste întâmplări şi 
poate ar fi mai bine să fac eu acest lucru. Să mă corectaţi dacă 
fac vreo eroare. Stapleton v-a sugerat să trimiteţi această 
scrisoare? 

— El mi-a dictat-o. 

— Presupun că v-a vorbit despre ajutorul pe care Sir 
Charles vi l-ar fi trimis pentru a face faţă cheltuielilor necesitate 
de acţiunea dumneavoastră de divorţ. 

— Foarte exact. 

— Apoi, după ce aţi expediat scrisoarea, v-a convins să nu 
mai mergeţi la întâlnire? 

— Mi-a spus că s-ar simţi ofensat dacă un alt bărbat mi-ar 
da bani în asemenea scop. A mai adăugat că, deşi sărac, va 
cheltui cu plăcere şi ultimul bănuţ pentru a dărâma obstacolul 
care ne despărţea. 

— Ah, era de o logică de neînvins, spuse Holmes... Apoi, 
nu aţi mai auzit nimic până în momentul în care aţi citit în 
ziare detaliile morţii lui Sir Charles? 

— Aşa este. 

— Presupun că v-a pus să juraţi că nu veţi spune nimănui 
despre întâlnirea dumneavoastră cu bătrânul baronet. 

— Exact. A pretextat că această moarte este înconjurată 
de mister şi că, dacă aş fi vorbit de scrisoarea mea, aş fi fost cu 
siguranţă bănuită. M-a înfricoşat pentru a mă determina să 
păstrez tăcerea. 

— Evident, Aţi avut totuşi îndoieli? 


Doamna Lyons ezită şi lăsă capul în jos. 

— ÎI cunoşteam. Totuşi, dacă s-ar fi purtat altfel în ceea 
ce mă priveşte, nu l-aş fi trădat niciodată. 

— După părerea mea, aţi scăpat ieftin. II aveaţi la mână, 
el ştia asta şi sunteţi încă în viaţă! Timp de câteva luni aţi fost 
pe marginea prăpastiei... Acum, doamnă, nu ne mai rămâne 
decât să ne luăm rămas-bun de la dumneavoastră. Veţi mai auzi 
despre noi în curând. 

Am mers la gară să aşteptăm venirea trenului de la 
Londra. Pe peron, Holmes îmi spuse: 

— Totul se lămureşte şi, puţin câte puţin, dificultăţile 
dispar din jurul nostru. În curând, voi putea prezenta într-un 
mod coerent crima cea mai deosebită şi mai senzaţională din 
aceste vremuri. Cei care studiază istoria criminalităţii îşi vor 
aminti de evenimentele asemănătoare care au avut loc la 
Grodno, în Rusia, în 1866. Mai sunt crimele lui Anderson comise 
în Carolina de Nord... Dar acest caz prezintă nişte particularităţi 
anume. Astfel, încă la această oră, vinovăția acestui Stapleton 
nu este material stabilită. Numai că sper să reuşesc acest lucru 
astă-seară, înainte de ora de mers la culcare. 

Expresul de Londra intra în gară. Un bărbat mărunţel, cu 
o constituţie solidă, musculos, sări dintr-un vagon de clasa întâi, 
Ne-am strâns mâinile şi am ghicit, după modul respectuos în 
care Lestrade îl privea pe tovarăşul meu, că, în timpul scurs din 
ziua în care „lucrasem” împreună pentru prima dată, învățase 
multe. Îmi aminteam de disprețul profund cu care practicianul a 
primit atunci raţionamentele unui teoretician ca Sherlock 
Holmes. 

— Un caz serios?, întrebă Lestrade. 

— Cel mai bizar care s-a produs de mai mulţi ani încoace, 
răspunse Holmes. Avem în faţa noastră două ore înainte să 
pornim la drum. Să cinăm mai întâi. Apoi, dragul meu Lestrade, 
vei alunga ceața londoneză inspirând adânc proaspăta briză a 
serii din Dartmoor. Nu ai mai fost niciodată pe aceste 
meleaguri?... Nu?... Ei bine, cred că nu vei uita pentru mult timp 
această primă vizită. 


14 
Câinele din Baskerville 


Unul dintre defectele lui Sherlock Holmes, dacă acesta 
poate fi numit defect, consta în refuzul său de a-şi comunica 
planurile celor care trebuiau să-l ajute să le ducă la îndeplinire. 
Prefera să aştepte ultimul moment. Atribui această reţinere atât 
caracterului său imperios care îl făcea să-şi domine şi să-şi 
surprindă prietenii, cât şi suspiciunii sale profesionale, care-l 
făcea să nu neglijeze nicio precauţie. Rezultatul nu era mai 
puţin neplăcut pentru cei care-l asistau în acţiunile sale. In ce 
mă priveşte, am suferit adesea din cauza asta, dar niciodată 
atât de mult ca în timpul lungii călătorii cu trăsura pe care am 
făcut-o prin întuneric în acea seară. 

Eram pe punctul de a face încercarea supremă, urma să 
facem ultimul nostru efort, iar Holmes nu ne spusese încă nimic. 
De-abia dacă puteam bănui ce avea de gând să facă. 

Am tremurat cu anticipație când vântul îngheţat care ne 
şfichiuia feţele şi spaţiile întunecate care se întindeau de 
ambele părţi ale drumului îngust m-au făcut să-mi dau seama că 
ne întorceam din nou în pustietăţi. Fiecare rotaţie a roţilor, 
fiecare pas al cailor ne apropiau tot mai mult de ultima noastră 
aventură. 

Prezenţa vizitiului împiedica orice conversaţie interesantă 
şi nu am vorbit decât despre lucruri fără importanţă, în timp ce 
nervii noştri erau întinşi la maximum, sub imperiul emoţiei şi al 
aşteptării. 

După această lungă tensiune, m-am simţit uşurat văzând 
casa lui Frankland şi recunoscând drumul spre castel. 

În loc să ne oprim la intrarea principală, merserăm până 
la poarta aleii. Acolo, Sherlock Holmes plăti vizitiul şi îi ordonă 
să se întoarcă imediat la Coombe Tracey, Pornirăm apoi spre 
Merripit House. 

— Eşti înarmat, Lestrade?, întrebă prietenul meu. 

Micuţul detectiv surâse. 

— Cât timp voi avea o pereche de pantaloni, voi coase la 
ei un buzunar în formă de revolver şi cât timp voi avea un 
buzunar în formă de revolver, se va găsi ceva înăuntru. 


— Bine. Şi noi, Watson şi cu mine, suntem pregătiţi 
pentru orice eventualitate. 

— Nu sunteţi foarte vorbăreţ, domnule Holmes. Ce 
urmează să facem? 

— Vom aştepta. 

— Aşa deci! Locul nu mi se pare prea distractiv, zise 
detectivul tremurând la vederea pantelor întunecate ale dealului 
şi a vălului imens de ceaţă care acoperea marea mlaştină de la 
Grimpen. Dar mi se pare că văd în faţa noastră luminile unei 
case. 

— Este Merripit House, destinaţia călătoriei noastre, şopti 
Holmes. Vă cer să mergeţi pe vârful picioarelor şi să nu vorbiţi 
decât foarte încet. 

Urmarăm cărarea care ducea la casa familiei Stapleton, 
dar, la două sute de metri de ea, Holmes se opri. 

— Este suficient, spuse el. Stâncile acelea, din dreapta, 
ne vor servi de adăpost. 

— Aici trebuie să aşteptăm?, întrebă Lestrade. 

— Da. Vom sta la pândă aici. Lestrade, aşază-te în 
această scobitură. Tu, Watson, ai intrat în casă, nu-i aşa? Imi 
poţi indica poziţia camerelor? Ce se află în spatele ferestrelor cu 
grilaj din partea asta? 

— Bucătăriile, probabil. 

— Şi mai încolo, în spatele celor care sunt aşa de 
strălucitor luminate? 

— Sufrageria. 

— Storurile sunt ridicate. Cunoşti mai bine terenul... 
Târăşte-te fără zgomot şi vezi ce se întâmplă acolo... Dar, 
pentru numele lui Dumnezeu, Stapleton să nu-şi dea seama că 
este supravegheat. 

Pe vârful picioarelor, am înaintat pe potecă şi am ajuns la 
micul zid care înconjura livada. 

In spatele acestui adăpost m-am lăsat să alunec până 
într-un loc de unde puteam să văd interiorul încăperii. 

Doi bărbaţi erau aşezaţi unul în faţa celuilalt: Sir Henry şi 
Stapleton. Le distingeam clar profilurile. Fumau. In faţa lor, pe 
masă, se găseau cafea şi lichioruri. 

Stapleton vorbea cu vioiciune, Baronetul părea palid şi 
absent. Probabil că lunga plimbare nocturnă pe care trebuia să 
o facă prin mlaştina blestemată îi întuneca gândurile. 


La un moment dat, Stapleton se ridică şi ieşi, Sir Henry îşi 
umplu paharul, se aşeză mai bine în fotoliu şi suflă spre tavan 
fumul trabucului. 

Am auzit scârţâitul unei uşi şi nişte încălțări călcând 
apăsat pe pietriş. 

Paşii avansau pe aleea paralelă cu zidul în spatele căruia 
eram ghemuit. 

Am riscat o privire şi l-am văzut pe naturalist oprindu-se 
la poarta unui pavilion construit într-un colţ al livezii. 

O cheie se răsuci în broască şi, în timp ce Stapleton intra 
în pavilion, am perceput un zgomot deosebit asemănător 
pocnetului unei curele de bici. 

Stapleton nu stătu acolo mai mult de un minut. 

Cheia se răsuci din nou, Stapleton trecu din nou prin faţa 
mea şi intră în casă. 

După ce şi-a reluat locul lângă oaspete, m-am întors încet 
lângă tovarăşii mei, cărora le-am povestit ceea ce văzusem. 

— Watson, spui că femeia nu este acolo?, mă întrebă 
Holmes după ce mi-am terminat raportul. 

— Nu. 

— Unde poate fi, din moment ce, în afară de ferestrele de 
la bucătărie, toate celelalte sunt întunecate? 

— Nu ştiu. 

Apoi am spus că deasupra marii mlaştini de la Grimpen 
se întindea un văl de ceaţă, deasă şi alburie. Încet, ca un zid 
mobil, jos, dar dens, se apropia de noi. Luna care îl lumina şi 
vârfurile piscurilor îndepărtate care ieşeau la suprafaţa lui îl 
făceau să semene cu o banchiză gigantică. 

Holmes se întoarse în acea parte şi lăsă să-i scape câteva 
cuvinte de nerăbdare, determinate, fără îndoială, de înaintarea 
lentă, dar continuă, a vălului de ceaţă. 

— Ne va ajunge. Watson, zise el arătându-mi-l cu un gest. 

— Este grav? 

— Foarte grav... Singurul lucru din lume care-mi poate 
deranja planurile... Sir Henry va trebui să plece acum!... Este 
deja ora zece... Succesul nostru şi chiar viaţa lui depind de 
plecarea lui înainte ca ceața să ajungă la potecă. 

Deasupra capetelor noastre, noaptea era liniştită şi 
senină. Stelele sclipeau, asemănătoare unor bumbi de aur fixaţi 


de bolta cerească, iar luna scălda întreg peisajul într-o lumină 
blândă şi nesigură. 

În faţa noastră se decupa masa întunecată a casei, ale 
cărei acoperişuri dantelate, presărate de hornuri, se profilau pe 
cerul colorat în argintiu. Dâre largi, luminoase, care plecau de la 
ferestrele de la parter, se prelungeau pe livadă, până spre 
mlaştină. Una dintre ele se stinse brusc. Servitorii tocmai ieşeau 
din bucătărie. 

Nu mai rămase decât lampa din sufragerie, unde cei doi 
bărbaţi — gazda cu gânduri sângeroase şi oaspetele inconştient 
de pericolul care-l ameninţa — continuau să discute fumându-şi 
trabucurile. 

Din minut în minut, vălul opac care acoperea bărăganul 
se apropia tot mai mult de casa lui Stapleton. 

Deja fulgi uşori de vată, înainte-mergători ai ceţei, se 
răsuceau în jurul razei de lumină proiectate de fereastra 
luminată. 

Zidul livezii cel mai îndepărtat de noi devenea invizibil şi 
copacii aproape dispăruseră în spatele unui nor albicios. 

În curând, valurile de ceaţă atinseră cele două colţuri ale 
casei şi se uniră, făcând-o să semene cu un vas fantomatic, care 
plutea pe o mare liniştită. 

Holmes strânse mâna pe stânca în spatele căreia eram 
ascunşi şi bătu din picior într-o mişcare de nerăbdare. 

— Dacă Sir Henry nu pleacă în următorul sfert de oră, 
poteca va fi invadată şi ea de ceaţă, spuse el. Peste o jumătate 
de oră ne va fi imposibil să ne distingem mâna la capătul 
braţului. 

— Dacă ne-am retrage până în locul unde terenul este 
mai ridicat?, sugerai eu. 

— Da, este de preferat. 

Pe măsură ce ceața ne ajungea din urmă, fugeam din faţa 
ei. Acum ne despărţeau de casă cam şase sute de yarzi, iar 
acest val inexorabil, a cărui coamă o arginta luna, ne împingea 
mereu. 

— Ne retragem prea mult, spuse Holmes. Nu trebuie să 
ne expunem riscului ca baronetul să fie doborât înainte de a 
ajunge la noi. Să rămânem pe loc, cu orice preţ. 

Prietenul meu se aplecă şi puse urechea la pământ. 


— Îţi mulţumesc, Doamne!, spuse el ridicându-se. Mi se 
pare că-l aud venind! 

Zgomotul unor paşi grăbiţi rupse liniştea pustietăţii. 

Ascunşi în mijlocul pietrelor, priveam insistent zidul 
alburiu de vată care ne bara vederea casei. 

Paşii deveniră din ce în ce mai distincţi şi din ceaţă ieşi, 
ca dintr-o cortină, omul pe care-l aşteptam. 

Cum se găsi într-o atmosferă mai clară, privi în jurul lui, 
uimit de limpezimea nopţii. 

Sir Henry cobori repede poteca, trecu foarte aproape de 
locul unde eram pitiţi şi începu să urce dealul care se înălța în 
spatele nostru. Mergând, îşi întorcea la fiecare pas capul într-o 
parte şi în cealaltă, ca un om care nu se simte în largul lui. 

— Atenţie!, strigă Holmes. Aveţi grijă! Îl aud! 

În acelaşi timp am perceput clar sunetul sec al armării 
unui pistolet. 

Din mijlocul acestei mări de ceaţă se ridica un zgomot 
continuu, asemănător unor paşi făcuţi de nişte labe uriaşe. 
Ceaţa nu era acum decât la cincizeci de metri de noi şi toţi trei 
eram cu ochii aţintiţi asupra ei, nesiguri de oroarea care va ieşi 
din inima ei. 

Cotul meu îl atingea pe cel al lui Holmes şi m-am uitat la 
el pentru o clipă. Era palid, dar exaltat. Ochii îi străluceau în 
lumina palidă a lunii. Deodată deveniră ficşi şi gura i se deschise 
de uimire. 

În acelaşi timp, Lestrade scoase un țipăt de groază şi se 
aruncă cu faţa la pământ. 

Am sărit în picioare. Mâna mea inertă apucă patul 
revolverului. Aveam creierul parcă paralizat în faţa apariţiei 
înspăimântătoare care tocmai se ivise din adâncurile cetei. 

Era un câine! Un enorm câine negru, aşa cum ochii 
muritorilor nu mai văzuseră vreodată. 

Scotea foc pe gură, pupilele lui luceau ca nişte cărbuni 
încinşi, iar în jurul buzei de jos şi al colţilor tremurau flăcări. Nici 
cele mai nebuneşti vise ale unei minţi în delir nu au conceput 
vreodată ceva mai sălbatic, mai înfricoşător, mai diabolic decât 
această formă neagră cu acest cap feroce care îşi croise drum 
prin zidul de ceaţă. 


Cu salturi enorme, acest animal fantastic mirosea urma 
prietenului nostru, apropiindu-se de el. 

Această apariţie ne-a hipnotizat atât de puternic, că 
trecuse deja de noi când ne-am revenit. 

Holmes şi cu mine am tras în acelaşi timp. 

Fiara a urlat oribil, ceea ce ne dovedi că măcar unul 
dintre noi a atins-o. Totuşi, sări înainte şi îşi continuă cursa. 

Sir Henry se întorsese. l-am văzut chipul descompus şi 
mâinile ridicate de groază în faţa acestui monstru fără nume 
care-l urmărea. 

La urletul de durere al câinelui, toate temerile noastre se 
risipiră. Era muritor, de vreme ce era vulnerabil şi, dacă îl 
rănisem, puteam să-l şi ucidem. 

Nu am văzut niciodată pe cineva alergând cu rapiditatea 
de care a dat dovadă Sherlock Holmes în acea noapte. Sunt 
reputat pentru viteza mea, clar el mă depăşi cu aceeaşi uşurinţă 
cu care l-am întrecut eu pe micul Lestrade. 


În timp ce alergam pe urmele câinelui, am auzit mai 
multe strigăte repetate ale lui Sir Henry, precum şi lătratul 
furios al fiarei. Am văzut-o repezindu-se asupra victimei sale, 
dărâmând-o la pământ şi apucând-o de gât. Holmes îşi descărcă 
de cinci ori revolverul în coastele monstrului. Cu un ultim urlet 
de agonie şi o ultimă muşcătură în gol, acesta se răsturnă pe 
spate. Cele patru labe se agitară convulsiv, apoi se prăbuşi pe o 
parte, nemişcat. 

Înaintai, încă tremurând, şi apăsai ţeava revolverului pe 
ţeasta oribilei fiare. Era inutil să trag, câinele uriaş era mort, 
mort de-a binelea de data asta! 

Sir Henry leşinase. l-am rupt gulerul şi Holmes murmură o 
rugăciune de recunoştinţă, nedescoperind nicio urmă de rană. 

În câteva minute, baronetul îşi reveni. 

Tânărul nostru prieten deschidea deja ochii şi încerca să 
se ridice. Lestrade îi descleştă dinţii şi îi turnă pe gât câteva 
picături de coniac. 

— Dumnezeule mare!, bâigui el întorcându-şi spre noi 
ochii tulburaţi încă de spaimă. Ce a fost? Pentru numele lui 
Dumnezeu, spuneţi-mi ce a fost! 

— Nu mai are importanţă, de vreme ce este mort!, spuse 
Holmes. Am ucis o dată pentru totdeauna fantoma familiei 
Baskerville. 

Animalul care zăcea la picioarele noastre avea nişte 
proporţii înspăimântătoare. Nu era nici copoi, nici buldog, dar 
părea o corcitură între aceste două rase. Zvelt, sălbatic, la fel de 
mare ca o leoaică. Chiar şi atunci, în odihna morţii, o flacără 
albăstruie părea să se scurgă din botul său enorm şi un cerc de 
foc îi înconjura ochii mici, feroce. 

Îmi pusei mâna pe acel bot luminos şi, când mi-am retras 
degetele, străluceau în întuneric, 

— Este fosfor!, spusei. 

— Da... un preparat foarte ciudat, răspunse Holmes 
mirosind animalul. Nu răspândeşte niciun iz care să altereze 
mirosul animalului. Sir Henry, îţi datorăm scuze pentru a te fi 
expus unei asemenea spaime. Credeam că voi avea de-a face 
cu un câine, şi nu cu o creatură de acest fel. Şi apoi, ceața ne-a 
lăsat prea puţin timp pentru a-i face primirea pe care i-o 
pregătisem. 

— Mi-aţi salvat viaţa. 


— După ce, mai întâi, ţi-am pus-o în pericol. Te simţi în 
stare să stai în picioare? 

— Să mai beau un gât de coniac şi voi fi în stare de 
orice... Aşa, mulţumesc!... Va rog, vreţi să mă ajutaţi să mă 
ridic... Ce veţi face acum? 

— Nu eşti în stare de noi aventuri în noaptea asta. 
Aşteaptă numai o clipă şi unul dintre noi se va întoarce cu 
dumneata la castel. 

Sir Henry încercă să se ţină bine pe picioare, dar era încă 
palid ca un cadavru şi tot corpul îi tremura. 

L-am condus până la o stâncă, pe care se aşeză, 
tremurând tot, ţinându-şi capul în mâini. 

— Trebuie să ne despărţim de dumneata, spuse Holmes. 
Trebuie să ne îndeplinim misiunea şi fiecare minut are o 
importanţă capitală. La ora asta avem crima, nu ne mai lipseşte 
decât criminalul. 

Şi, în timp ce ne grăbeam pe mica potecă, prietenul meu 
adăugă: 

— Pot să pariez o mie la unu că nu-l vom mai găsi acasă 
pe Stapleton. Auzind focurile de revolver, şi-a dat probabil 
seama că a pierdut partida. 

— Eram destul de departe de Merripit House, m-am îndoit 
eu. Poate ceața a înăbuşit zgomotul focurilor de armă. 

— Urmărea câinele pentru a-l întărâta, poţi fi sigur de 
asta... Nu, nu, e deja departe! De altfel, vom scotoci casa ca să 
ne convingem. 

Uşa de la intrare era deschisă. Ne-am repezit înăuntru, 
alergând dintr-o cameră într-alta, spre marea uimire a unui 
servitor bătrân, peste care dădurăm pe coridor. 

Numai sufrageria rămăsese luminată. Holmes luă lampa 
şi căută până în cele mai mici colţuri. Nu am găsit nicio urmă a 
lui Stapleton. 

Totuşi, la etajul de sus, o uşă era închisă cu cheia. 

— E cineva acolo!, strigă Lestrade. Am auzit un zgomot... 
Deschide! 

Dinăuntru se auzi un plânset înăbuşit, ca un geamăt. 

Holmes îşi luă avânt şi, cu o lovitură puternică de picior la 
nivelul broaştei, sparse uşa. 

Cu pistoalele în mână, năvălirăm înăuntru. Nu văzurăm 
nimic care să semene cu ticălosul înverşunat pe care speram să- 


| găsim. Dimpotrivă, ne aflam în faţa unui obiect atât de straniu, 
atât de neaşteptat, că am rămas locului o clipă. 

Stapleton transformase această încăpere într-un mic 
muzeu. In vitrine etajate fixate pe pereţi, această fiinţă 
periculoasă şi complexă îşi strânsese colecţiile de fluturi. 

In mijloc, o bârnă verticală susţinea armătura de stejar 
ros de carii care ţinea acoperişul. De această bârnă atârna un 
corp atât de strâns înfăşurat, atât de bine legat în cearşafuri, 
încât, pe moment, ne-a fost imposibil să ne dăm seama dacă 
era al unui bărbat sau al unei femei. 

O primă fâşie răsucită în jurul gâtului celui legat era bine 
fixată de bârnă printr-un cui. O alta înfăşură partea inferioară a 
feţei, lăsând descoperiţi doi ochi mari negri, pe care se citeau 
surpriza şi ruşinea şi care ne priveau cu spaimă. 

Intr-o secundă, am tăiat botniţa, am rupt legăturile şi 
doamna Stapleton se prăbuşi la picioarele noastre pe podea. 
Când frumosul său cap îi căzu pe piept, pe albeaţa gâtului se 
văzu o dâră roşie făcută de lovitura unui bici, 

— Bruta!, strigă Holmes. Lestrade, repede, vino cu sticla 
de coniac! Să o aşezăm într-un fotoliu... A leşinat de epuizare. 

Tânăra femeie întredeschise ochii. 

— S-a salvat?, strigă ea. A scăpat? 

— Nu ne poate scăpa, doamnă, răspunse rece Sherlock 


Holmes. 
— Nu, nu... nu soţul meu... Sir Henry? Este teafăr? 
— Da. 
— Şi câinele? 
— Este mort. 
Doamna Stapleton scoase un lung suspin de mulţumire. 
— iți multumesc, Doamne, îţi mulţumesc!... Ah, 


nenorocitul!... Vedeţi ce mi-a făcut! 

Îşi ridică mânecile şi ne arătă braţele pline de echimoze. 

— Şi asta nu-i nimic... nimic!, repetă cu vocea întretăiată 
de hohote de plâns. Mi-a torturat şi mi-a murdărit mintea şi 
sufletul! Aş fi suportat orice — chinurile, singurătatea, viaţa mea 
distrusă, totul — dacă aş fi putut păstra speranţa că încă mă 
iubeşte! Acum, aceste iluzii sunt pierdute şi ştiu că nu am fost 
decât un instrument în mâinile lui. 

— Doamnă, nu aveţi decât resentimente pentru el, nu-i 
aşa?, întrebă Holmes. Spuneţi-ne unde se ascunde. L-aţi ajutat 


la rău, ajutaţi-ne acum pe noi şi asta va fi pentru 
dumneavoastră ispăşirea păcatelor. 

— Nu se putea îndrepta decât spre un singur loc. Chiar în 
mijlocul marii mlaştini, pe o insuliţă de uscat, se află o fostă 
mină de cositor. Acolo îşi ţinea ascuns câinele. Tot acolo îşi 
făcuse un refugiu pentru cazurile în care ar fi trebuit să fugă în 
grabă. In mod sigur, acolo a fugit. 

Holmes luă lampa şi o apropie de fereastră. Ceaţa 
întuneca geamurile. 

— Vedeţi şi dumneavoastră, doamnă, spuse Holmes. Nu 
cred că cineva poate găsi drumul în noaptea asta prin marea 
mlaştină de la Grimpen. 

Doamna Stapleton bătu din mâini, iar colţurile buzelor i 
se ridicară într-un rictus sinistru. 

— Poate să intre acolo, dar nu va mai ieşi niciodată!, 
strigă ea. Cum să vadă în noaptea asta întunecată balizele care 
trebuie să-l ghideze? Le-am fixat împreună, el şi cu mine, pentru 
a marca singurul drum practicabil... Ah, dacă aş fi putut să le 
smulg astăzi, ar fi fost la discreţia dumneavoastră! 

Era evident că, pentru a ne începe căutările, eram 
obligaţi să aşteptăm ca ceața să se ridice. L-am lăsat pe 
Lestrade să păzească casa, iar Holmes şi cu mine am pornit spre 
castel împreună cu baronetul. 

Ne-a fost imposibil să-i ascundem pentru mai mult timp 
lui Sir Henry povestea celor doi Stapleton... A suportat cu curaj 
lovitura pe care a primit-o în inimă la aflarea adevărului despre 
femeia pe care o iubise. 

Cu nervii zdruncinaţi de aventurile din acea noapte, Sir 
Henry fu doborât la pat de febră. Doctorul Mortimer, chemat la 
căpătâiul lui, declară că bolnavului nu-i trebuie decât o lungă 
călătorie în jurul lumii pentru ca să-şi recapete sănătatea de fier 
pe care o avusese înainte de a deveni proprietarul acestui 
nefast domeniu. 

Mă apropii cu rapiditate de concluzia acestei poveşti 
ieşite din comun, pe parcursul căreia m-am străduit să-i 
împărtăşesc cititorului neliniştile şi bănuielile neclare care ne-au 
tulburat atâta vreme existenţa şi care tocmai se încheiaseră 
într-un mod atât de tragic. 

A doua zi după drama de la Merripit House, ceața se risipi 
şi doamna Stapleton ne-a condus spre locul unde, împreună cu 


soţul ei, trasase drumul prin mlaştină. Pe parcursul drumului, din 
graba cu care ne îndruma pe urmele naturalistului, ne-am dat 
seama cât de mult suferise această femeie. 

A rămas apoi pe un fel de promontoriu de pământ uscat 
întins în interiorul mlaştinii. Din acel punct, mici balize, înfipte ici 
şi colo, indicau cărarea care şerpuia de la o tufă de drobiţe la 
alta, printre gropi acoperite de spumă verzuie şi de bălți de 
noroi care tăiau drumul străinilor. Din mănunchiurile de stufăriş 
uscat şi din plantele de mâl ieşeau mirosuri fade de 
descompunere. Vapori grei, încărcaţi de miasme, ne învăluiau. 

La cel mai mic pas greşit, ne afundam până peste 
genunchi în acest noroi vâscos, fremătător, care se ondula, sub 
greutatea paşilor noştri, până la o distanţă de mai mulţi yarzi. Ni 
se lipea de tălpi şi, când cădeam în el, o mână ucigaşă ne 
trăgea parcă în jos, atât de puternică era strânsoarea care ne 
cuprindea. 

O singură dată am avut dovada că Stapleton trecuse 
înaintea noastră pe potecă. Într-o tufă de drobiţe, care ieşea din 
mâl, ni s-a părut că vedem ceva negru. 

De pe potecă, Holmes a sărit pe tufă, afundându-se în 
glod până la mijloc. Dacă nu am fi fost acolo ca să-l tragem, nu 
ar mai fi pus niciodată piciorul pe uscat. 

Ţinea în mână o gheată veche. Înăuntrul ei era imprimată 
o adresă: „Meyer, Toronto.” 

— Asta merită o baie de noroi, spuse Sherlock. Este 
gheata furată prietenului nostru, Sir Henry. 

— Stapleton a aruncat-o probabil din fugă. 

— Cu siguranţă. O ţinuse în mână după ce a folosit-o 
pentru ca animalul să ia urma. Când a văzut că totul este 
pierdut, a fugit de la Merripit House, ţinând în continuare 
această gheată, pe care a aruncat-o aici. Asta ne arată că a 
ajuns teafăr în acest punct al mlaştinii. 

A fost tot ce am descoperit de pe urma lui. 

De altfel, era imposibil să găseşti urme de paşi în 
mlaştină, unde suprafaţa de glod în mişcare îşi recăpăta 
uniformitatea după trecerea unui om. 

Ajunşi pe un teren mai solid, care forma un fel de insulă 
în mijlocul mlaştinii, ne-am continuat căutările cu minuţiozitate. 
Inutil însă. Dacă pământul nu minţea, Stapleton nu ajunsese în 
acel loc, în ciuda luptei sale disperate cu ceața. Undeva pe 


marea mlaştină din Grimpen, acest om cu inima rece şi crudă 
fusese înghiţit, aspirat de noroiul vâscos. 

Pe această insulă, înălţată în mijlocul întinderii de noroi, 
am găsit numeroase urme ale vizitelor sale, precum şi ale 
aliatului său feroce. O roată veche şi o roabă pe jumătate 
umplută cu resturi marcau locul unei mine abandonate. In 
apropiere se mai vedeau încă rămăşiţele barăcilor de mineri, 
alungaţi, fără îndoială, de miasmele pestilenţiale ale mlaştinii. 

Într-una dintre acele barăci, un puț de care era fixat un 
lanţ şi o grămadă de oase indicau locul unde Stapleton îşi lega 
câinele. Un craniu pe care se găseau încă urme de blană neagră 
zăcea în mijlocul resturilor. 

— Un câine!, exclamă Holmes întorcând craniul cu 
piciorul. Doamne, era un caniş! Bietul Mortimer, nu-şi. va mai 
vedea niciodată prietenul! Cred că nu mai sunt aici secrete pe 
care nu le-am lămurit. Stapleton îşi putea ascunde câinele, dar 
nu-l putea împiedica să latre. Aşa se explică acele urlete 
înfricoşătoare care se auzeau chiar în plină zi. Dacă ar fi închis 
animalul într-unul dintre pavilioanele de la Merripit House, 
naturalistul ar fi fost expus celor mai mari riscuri şi, numai în 
ultima zi, când credea că ajunsese la capătul eforturilor sale, s-a 
hotărât să facă asta. Pasta din această cutie de cositor este, 
fără îndoială, acel preparat fosforescent cu care îşi ungea 
câinele. Această idee i-a fost desigur sugerată de povestea 
câinelui din Baskerville şi de dorinţa de a-l înspăimânta pe Sir 
Charles până la a-l omori. Mai este de mirare că nenorocitul de 
Selden a fugit, a strigat, la fel ca Sir Henry şi ca noi, când a 
văzut cum sare în urmărirea lui, în bezna smârcurilor, o creatură 
atât de stranie? Trebuie admirată ingeniozitatea invenţiei. De 
fapt, în afară de posibilitatea de a-şi ucide victima, acest lucru 
avea avantajul de a-i îndepărta de monstru pe ţăranii care, 
întâlnindu-l prin mlaştină, şi asta s-a întâmplat de mai multe ori, 
ar fi vrut să-l observe mai îndeaproape. Am spus-o la Londra, 
Watson, şi o repet acum şi aici: nu am urmărit niciodată un om 
mai periculos decât cel care zace acolo. 

Rostind aceste ultime cuvinte, Holmes întinse mâna spre 
spaţiul larg, sumbru, dar pătat cu verde-crud, care reprezenta 
mlaştina de la Grimpen şi care se întindea în depărtare până la 
pantele întunecate de la orizont. 

Într-o seară de noiembrie, rece şi ceţoasă, stăteam 
împreună cu Holmes lângă focul care trosnea vesel în şemineul 
salonului nostru din strada Baker. 

După rezolvarea tragică a vizitei noastre la castelul 
Baskerville, prietenul meu se ocupase de două cazuri de cea 
mai mare importanţă. În primul dezvăluise purtarea abominabilă 
a colonelului Upwood, în scandalul cărţilor de joc de la Nonpareil 
Club. In cel de-al doilea, din contră, dovedise nevinovăția 
doamnei Montpensier, acuzată de asasinarea fiicei sale vitrege, 
domnişoara Carere, tânără regăsită şase luni mai târziu la New 
York în viaţă şi măritată. 

Succesul acestor ultime investigaţii, atât de delicate şi de 
importante, îl umpluseră pe Holmes de bună dispoziţie. Am 
crezut că este momentul potrivit pentru a discuta detaliile 
misterului de la Baskerville. Aşteptasem cu răbdare o ocazie, 
căci ştiam că nu-i plăcea să fie tulburat în munca lui, nici ca 
mintea lui, clară şi metodică, să fie distrasă de la preocupările 
prezente printr-o întoarcere în trecut. 

Sir Henry şi doctorul Mortimer, înainte de a pleca în lunga 
călătorie care urma să-i redea baronetului echilibrul nervos 
distrus de dramele din ţinutul mlăştinos, erau în trecere prin 
Londra. Cei doi prieteni îşi petrecuseră după-amiaza cu noi şi 
acest subiect de conversaţie se contura de la sine. 

— In ceea ce-l priveşte pe bărbatul care se ascundea sub 
numele de Stapleton, spuse Holmes, succesiunea evenimentelor 
a fost simpla şi comprehensibilă, chiar dacă ni s-a părut excesiv 
de complexă, căci nu aveam, la început, niciun fel de informaţii 
asupra mobilului acţiunilor sale şi nu puteam cunoaşte decât o 
parte din fapte. Am avut norocul să stau de două ori de vorbă cu 
doamna Stapleton şi toate punctele sunt elucidate, aşa încât 
cred că pot afirma că nu a mai rămas nimic nelămurit în acest 
caz. Poţi consulta, de altfel, diversele note de la litera B din 
arhiva cazurilor mele. 

— Atunci, explică-mi din memorie cum ai ajuns să-ţi dai 
seama care este adevărul. 


— Cu plăcere. Totuşi, nu-ţi pot garanta că nu voi uita 
nimic. O tensiune mentală intensă are efectul foarte curios de a 
şterge din mintea noastră trecutul. Aşa se face că un avocat, 
care-şi cunoaşte cazul ca pe apă şi poate descoase un martor 
despre cele mai mici detalii, la o săptămână sau două după 
pledoarie îşi dă seama că nu-şi mai aminteşte decât foarte 
puţin. La fel, fiecare caz de care mă ocup îl alungă din minte pe 
precedentul şi domnişoara Carere mi l-a înlocuit în memorie pe 
Sir Henry Baskerville. Mâine, o nouă problemă care îmi va fi 
supusă atenţiei mi-i va alunga, la rândul ei, din memorie pe 
tânăra franţuzoaică şi pe infamul colonel Upwood. 

Cât despre câinele din Baskerville, voi urmări cât pot de 
bine ordinea evenimentelor. Dacă mă înşel, să mă corectaţi. 

Anchetele mele au demonstrat, fără putinţă de tăgadă, că 
asemănarea dintre portretul lui Hugo şi Stapleton nu era 
întâmplătoare şi că acesta din urmă chiar aparţinea familiei 
Baskerville. Era fiul fratelui cel mai tânăr al lui Sir Charles, al 
acelui Roger care a plecat, în urma mai multor scandaluri, în 
America de Sud, unde se credea că a murit necăsătorit. Din 
contră, s-a căsătorit şi a avut un fiu, acest netrebnic de 
Stapleton, căruia trebuie să-i restituim numele tatălui său. 

Acolo, acest descendent al familiei Baskerville s-a 
căsătorit cu Beryl Garcia, una dintre frumuseţile din Costa Rica 
şi, pentru a scăpa de urmările unui furt considerabil comis în 
dauna statului, şi-a schimbat numele în Vandeleur, a venit în 
Anglia şi a deschis o şcoala într-o mi că localitate din Yorkshire. 
Cunoscând un biet preceptor, bolnav de plămâni, pe vasul care-l 
aducea în Anglia, se hotări sa intre în învăţământ şi să profite de 
pe urma priceperii lui Fraser. 

Acesta era numele preceptorului. Dar Fraser a murit la 
puţin timp de boala de care suferea şi şcoala, până atunci 
prosperă, a fost, încetul cu încetul, discreditată. Intr-o bună zi, 
Stapleton s-a văzut obligat să o şteargă. 

Incă o dată, cei doi Vandeleur şi-au abandonat numele şi 
naturalistul veni în sudul Angliei aducând cu el rămăşiţele averii 
sale, planurile de viitor şi pasiunea pentru entomologie. Am aflat 
că la British Museum era considerat o autoritate în materie şi că 
numele de Vandeleur a rămas pentru totdeauna legat de un 
anumit fluture pe care el l-a descris primul în timpul şederii sale 
în Yorkshire. 


Ajungem acum la singura parte a biografiei sale care ne 
interesează cu adevărat. 

Stapleton se informase şi ştia că numai două vieţi îl 
despărţeau de luarea în stăpânire a bogatului domeniu de la 
Baskerville. 

Cred că la sosirea în Devonshire planul lui era încă 
nedefinit. Dar faptul că şi-a prezentat soţia drept sora îmi arată 
că avea încă de la început idei malefice. Avea în mod clar 
intenţia de a se servi de ea ca de o momeală, chiar dacă nu ştia 
încă exact cum îşi va întinde cursa. 

Râvnea la domeniu şi, pentru a-şi atinge scopul, era gata 
să folosească orice mijloc, să se expună oricărui risc. Mai întâi, 
s-a mutat foarte aproape de casa strămoşilor lui. A încercat apoi 
să cucerească prietenia lui Sir Charles Baskerville şi a celorlalţi 
vecini. 

Chiar baronetul i-a spus povestea câinelui familiei, 
pregătindu-şi astfel propria moarte. Stapleton — voi continua 
să-l numesc astfel — a aflat, prin Mortimer, despre boala de 
inimă de care suferea bătrânul gentilom, pe care o simplă 
emoție îl putea ucide. Sir Charles, care accepta ca veridică 
lugubra legendă, i-a apărut drept o persoană superstiţioasă. Pe 
dată, mintea lui ingenioasă i-a sugerat mijlocul de a scăpa de 
baronet. Cu toate acestea, ar fi greu să dovedeşti o acuzaţie de 
crimă împotriva acestui ticălos. 

Odată ideea concepută, începu să o pună în aplicare cu o 
fineţe incontestabilă. Un criminal vulgar s-ar fi mulţumit să se 
folosească pur şi simplu de câine. 

Artificiul pe care l-a folosit pentru a da fiarei un aspect 
diabolic a fost o dovadă de geniu din partea lui. O cumpărase la 
Londra, de la Ross & Mangles, marii negustori de pe strada 
Fulham. Era cea mai mare şi mai feroce pe care o aveau de 
vânzare în acel moment. O aduse la Grimpen pe linia de cale 
ferată din North De von şi a mers pe jos, prin pustietate, o bună 
parte din drum, pentru a nu atrage atenţia localnicilor. 

În timpul cercetărilor sale entomologice, descoperise 
cărarea care ducea în inima marii mlaştini. Acolo era o 
ascunzătoare sigură a animalului, pe care îl legă într-o nişă. Apoi 
a aşteptat ocazia propice. 

Aceasta nu a apărut imediat. Era imposibil să-l atragi, 
noaptea, pe bătrânul gentilom afară din castel. De mai multe 


ori, Stapleton a hoinărit prin împrejurimi însoţit de câine, dar 
fără succes. În timpul acestor plimbări infructuoase, ţăranii l-au 
zărit pe înfricoşătorul său tovarăş şi legenda câinelui-diavol a 
primit o nouă confirmare. 

Sperase ca soţia lui să-l secondeze în planurile sale 
împotriva lui Sir Charles, dar ea a refuzat hotărât. Nu voia să-l 
implice pe bătrânul gentilom într-o legătură sentimentală care l- 
ar fi predat fără apărare duşmanului său. Ameninţările şi chiar 
— mi-e ruşine să o spun — loviturile nu au putut înfrânge 
rezistenţa bietei femei. S-a încăpățânat să nu se amestece deloc 
şi Stapleton se găsea pus în încurcătură. 

Legând o frumoasă prietenie cu acest netrebnic şi 
numindu-l intermediar al donațiilor sale către nefericita Laura 
Lyons, Sir Charles i-a dat ocazia pe care acesta o căuta de multă 
vreme. 

Se prezentă drept necăsătorit şi exercită rapid o influenţă 
considerabilă asupra fiicei lui Frankland. A convins-o că o va lua 
de soţie dacă ea va reuşi să-şi obţină divorţul. 

De îndată ce a fost informat că, la sfatul doctorului 
Mortimer, sfat pe care s-a prefăcut a-l susţine din toate puterile, 
Sir Charles se pregătea să plece de la castelul Baskerville, şi-a 
luat repede toate măsurile. Trebuia să acţioneze imediat, altfel 
victima îi scăpa. Stapleton a convins-o aşadar pe doamna Lyons 
să scrie scrisoarea prin care îl implora pe bătrân să-i acorde o 
întrevedere în ajunul plecării lui la Londra. Apoi, printre-un 
argument amăgitor, a convins-o să nu mai meargă la castel. Sir 
Charles era în mâinile lui. 

Seara s-a întors de la Coombe Tracey destul de devreme 
pentru a merge să-şi ia câinele, să-l ungă cu mixtura aceea 
diabolica şi să-l conducă aproape de poarta unde ştia, fără 
îndoială, că aştepta Sir Charles. 

Câinele, întărâtat de stăpân, a sărit peste gard şi l-a 
urmărit pe nefericitul baronet, care a fugit ţipând pe aleea 
Tiselor. Poţi să-ţi închipui un spectacol mai mişcător decât acela 
al enormei fiare negre, cu botul arzând, cu ochii injectaţi de 
flăcări, sărind, de-a lungul aleii întunecate, după bietul bătrân 
neajutorat? La mijlocul aleii, spaima şi anevrismul l-au doborât 
pe Sir Charles. 

Animalul a galopat pe bordura cu iarbă, în timp ce 
baronetul alerga pe partea cu nisip, astfel încât nu s-au observat 


decât paşii omului. Văzându-l nemişcat, câinele s-a apropiat 
probabil pentru a-l mirosi şi, văzându-l mort, s-a întors. Atunci a 
lăsat pe pământ urma atât de corect relevată de Mortimer. 
Stapleton l-a chemat şi l-a dus imediat înapoi în ascunzătoarea 
sa din marea mlaştină de la Grimpen. Cazul a rămas o enigmă 
indescifrabilă pentru poliţie, a alarmat tot ţinutul şi a dus, în 
final, la vizita cu care ne-a onorat doctorul chiar aici, acum 
câteva luni. 

lată faptele în cazul morţii lui Sir Charles Baskerville. 

Inţelegi acum viclenia infernală care a însoţit aceste 
pregătiri? Totuşi, ar fi absolut imposibil să sprijini pe ea o 
acuzaţie împotriva lui Stapleton. Unicul său complice n-avea 
cum să-l trădeze vreodată, iar mijlocul folosit era atât de 
grotesc, atât de nebănuit, încât eficacitatea lui era asigurată. 

Cele două femei amestecate în acest caz, doamna 
Stapleton şi Laura Lyons, au avut câteva bănuieli legate de 
naturalist. Doamna Stapleton era la curent cu planurile sinistre 
împotriva bătrânului. Ştia şi de existenţa câinelui. 

Doamna Laura Lyons nu ştia nimic din toate astea, dar 
vestea despre moartea lui Sir Charles a impresionat-o cu atât 
mai mult, cu cât aceasta s-a petrecut chiar la ora întâlnirii date 
la îndemnul lui Stapleton şi pe care ea nu o contramandase. 
Cum amândouă femeile erau dependente de el, Stapleton nu 
avea nimic a se teme din partea lor. Prima jumătate a misiunii 
sale a fost încununată de succes. Mai rămânea cea de-a doua, 
cu mult mai dificilă. 

Se poate ca Stapleton să nu fi ştiut de existenţa 
moştenitorului din Canada. In orice caz, a auzit repede de el de 
la doctorul Mortimer şi tot de la el a aflat toate amănuntele 
viitoarei sosiri a lui Sir Henry Baskerville. l-a venit mai întâi 
gândul să-l ucidă la Londra pe acest tânăr străin venit din 
Canada, fără să-l mai lase să ajungă în Devonshire. 

De când soţia sa refuzase să-l ajute la pregătirea cursei în 
care spera să-l prindă pe Sir Charles, lui Stapleton îi era frică de 
ea. Temându-se că se va sustrage de sub influenţa lui, nu a avut 
curajul să o piardă din vedere prea mult timp. Aşa că a luat-o la 
Londra cu el. S-au cazat la hotelul Mexborough, de pe strada 
Craven, unul dintre locurile vizitate la ordinul meu de Cartwright 
pentru a căuta o dovadă oarecare. Şi-a ţinut soţia prizonieră în 
cameră, iar el, mascat cu o barbă falsă, l-a urmărit pe doctor în 


strada Baker, apoi la gară şi, în sfârşit, la hotelul 
Northumberland. 

Doamna Stapleton presimţise o parte din planurile soţului 
său, dar îi era atât de frica de el, din cauza brutalităţii lui şi a 
faptelor sale condamnabile de care se săturase, că nu a 
îndrăznit să-i scrie lui Sir Henry pentru a-l preveni de pericolele 
ce-l păşteau. Dacă scrisoarea ei ar fi căzut în mâinile lui 
Stapleton, propria sa existenţă ar fi fost ameninţată. A recurs 
până la urmă la soluţia de a decupa dintr-un ziar cuvintele care 
compuneau mesajul şi de a-şi schimba scrisul în adresă. Misiva 
a ajuns la tânărul baronet şi a constituit primul avertisment. 

Pentru a pune cu uşurinţă câinele pe urmele lui Sir Henry, 
era esenţial ca Stapleton să facă rost de un obiect al tânărului 
nostru. Cu o repeziciune şi o îndrăzneală caracteristice, porni în 
căutarea acestui obiect şi, fără îndoială, valetul de pe etaj sau 
camerista hotelului a fost tocmită de el în acest scop. Din 
întâmplare, prima gheată primită era nouă şi, aşadar, 
nefolositoare. A trimis-o înapoi şi a cerut o alta, una veche. 
Acest incident, foarte instructiv, mi-a arătat imediat că este 
vorba de un câine în carne şi oase. Nicio altă presupunere nu ar 
fi explicat nevoia de o gheată veche şi indiferența pentru una 
noua. 

Cu cât un amănunt este mai minor, mai ridicol, cu atât 
merită să fie luat în considerare şi chiar punctul care pare să 
complice un caz se dovedeşte, când este examinat cu atenţie, 
cel care, foarte probabil, îl va elucida. 

A doua zi, dimineaţa, am primit vizita noilor noştri 
prieteni, spionaţi în continuare de Stapleton din trăsura lui. Ştia 
unde locuiesc, mă ştia din vedere şi am dedus astfel că 
experienţa infracţională a lui Stapleton nu se limita la această 
tentativă împotriva familiei Baskerville. 

Într-adevăr, în timpul acestor ultimi trei ani, au fost 
comise în vestul Angliei patru furturi calificate, toate rămase 
nepedepsite. 

Ultimul, datând din luna mai, de la Folkestone, a fost 
remarcabil mai ales prin sângele rece cu care hoţul mascat i-a 
zburat creierii servitorului care-l surprinsese. Nu m-ar mira ca 
Stapleton să-şi fi sporit astfel veniturile, pe zi ce trece mai mici 
şi că, de mult timp deja, merita să fie clasat printre infractorii 
cei mai îndrăzneţi şi mai periculoşi. 


Ne-a dat întreaga măsură a determinării sale în dimineaţa 
în care ne-a scăpat printre degete într-un mod atât de fericit 
pentru el, iar faptul de a-mi fi trimis propriul nume prin 
intermediul vizitiului i-a dovedit îndrăzneala nemăsurată. 

De atunci, a înţeles că îl demascasem la Londra şi ca nu 
mai avea nimic de încercat în acest oraş. S-a întors aşadar în 
Dartmoor şi a aşteptat sosirea baronetului. 

— Un moment! Ai descris evenimentele în ordine 
cronologică, dar rămâne un punct pe care l-ai lăsat neclarificat. 
Ce s-a întâmplat cu câinele în timpul cât stăpânul său s-a aflat la 
Londra? 

— M-am gândit la asta. Acest amănunt îşi are importanţa 
lui. Neîndoielnic, Stapleton a avut un confident, dar nu sunt mai 
puţin sigur că a evitat mereu, cu grijă, să-i încredinţeze în 
amănunt planurile sale pentru a nu depinde de el. 

La Merripit House se afla un bătrân servitor, pe nume 
Anthony. Era în serviciul lui Stapleton de mai mulţi ani, din 
perioada când familia locuia în Yorkshire. Acest om nu putea să 
nu ştie ca stăpânul şi stăpâna sa erau soţ şi soţie. A dispărut din 
ţinut. Or, Anthony nu este un nume la fel de comun în Anglia ca 
Antonio în Spania sau în America de Sud. La fel ca doamna 
Stapleton, vorbea fluent engleza, dar eu o graseiere aparte. L- 
am văzut de mai multe ori traversând marea mlaştină de la 
Grimpen şi urmând drumul balizat de Stapleton. In lipsa 
stăpânului său, avea probabil grijă de câine, fără a bănui totuşi 
la ce urma să fie folosit. 

Cei doi Stapleton s-au întors aşadar în Dartmoor, urmaţi 
în curând de Sir Henry şi de tine. 

Câteva cuvinte despre cum mi-am folosit timpul. Îţi 
aminteşti poate că, atunci când am examinat hârtia pe care 
fuseseră lipite cuvintele decupate din „Times”, am privit atent 
filigranul. Ţineam hârtia la câţiva centimetri de ochi şi am simţit 
un uşor iz de parfum de iasomie albă. 

Există şaptezeci şi cinci de parfumuri pe care un expert 
criminalist trebuie să le poată distinge unele de altele şi, foarte 
des — am avut aceasta experienţă —, rezolvarea rapida a unui 
caz depinde de subtilitatea mirosului. Parfumul mi-a arătat 
prezenţa unei femei şi deja bănuielile mele se îndreptaseră 
asupra celor doi Stapleton. 


Aşadar, încă înainte să plec spre Devonshire, eram sigur 
de prezenţa câinelui şi adulmecasem criminalul. 

Jocul meu consta în supravegherea lui Stapleton. Pentru a 
nu-i trezi bănuielile, nu puteam s-o fac decât dacă nu eram 
împreună eu voi. Am păcălit pe toată lumea, chiar şi pe tine, şi, 
în timp ce se credea că sunt în continuare la Londra, am venit în 
secret în Dartmoor. Nu am suportat chiar atâtea privaţiuni pe 
cât ai crede. Oricum, pentru a conduce bine o anchetă, nu 
trebuie să te opreşti la detalii atât de mărunte. 

Cel mai adesea, locuiam la Coombe Tracey şi nu stăteam 
în coliba din mlaştină decât atunci când credeam că este 
necesar să mă aflu în mijlocul acţiunii. Cartwright m-a însoţit şi, 
deghizat în tânăr ţăran, mi-a făcut mari servicii. Datorită lui nu 
mi-au lipsit hrana şi rufăria. Când îl supravegheam pe Stapleton, 
Cartwright era cu ochii aţintiţi asupra voastră, astfel încât 
aveam sub degete toate clapele claviaturi. 

Ţi-am spus deja ca rapoartele tale, expediate imediat din 
strada Baker la Coombe Tracey, ajungeau repede la mine. Mi-au 
fost foarte utile, mai ales cel care conţinea biografia lui 
Stapleton. Mi-a permis să stabilesc identitatea celor doi soţi şi 
mi-a arătat exact care este situaţia. 

Evadarea prizonierului şi legătura lui cu cei doi Barrymore 
au încurcat mult lucrurile, dar le-ai clarificat într-un mod foarte 
eficient, chiar dacă, prin observaţiile mele personale, ajunsesem 
la aceleaşi concluzii. 

În ziua când m-ai găsit în pustietate, eram la curent cu 
totul, fără a avea însă posibilitatea să-l defer pe Stapleton 
justiţiei. Mai mult: atentatul îndreptat asupra lui Sir Henry, în 
noaptea în care nefericitul evadat şi-a găsit moartea, nu ne-a 
adus proba concludentă a vinovăţiei naturalistului. 

Nu ne mai rămânea altă şansă decât să-l prindem asupra 
faptului, eu mâinile roşii de sânge, dar pentru asta trebuia să-l 
expunem pe Sir Henry, singur, în aparenţă fără apărare, ca o 
momeală. Am făcut asta, cu preţul zdruncinării nervoase a 
clientului nostru. L-am obligat pe Stapleton să se demaşte. Asta 
l-a pierdut. 

Mărturisesc că-mi reproşez de a fi pus astfel în pericol 
viaţa lui Sir Henry. Este un minus al modului în care am 
gestionat cazul. Dar cum să prevedem apariţia teribilă şi 
stupefiantă a acestei fiare şi ceața din cauza căreia, abia 


întrevăzută, a şi fost lângă noi? Am plătit cu sănătatea lui Sir 
Henry reuşita planurilor noastre. Boala va fi, din fericire, de 
scurtă durată, căci doctorii afirmă că o călătorie de câteva luni îi 
va reda echilibrul nervos şi va aşterne uitarea în inima lui. 
Baronetul o iubea profund şi sincer pe doamna Stapleton şi, în 
urma acestor întâmplări ciudate, gândul ca ea l-a înşelat l-a 
afectat cel mai dureros. 

Ce rol a jucat doamna Stapleton? Este incontestabil că, 
fie din dragoste, fie din frică, poate din ambele sentimente, 
soţul exercita asupra ei o reală influenţă. La ordinul lui, a fost de 
acord să-i treacă drept soră, dar această influenţă a încetat din 
momentul în care el a încercat să o transforme într-un 
instrument al crimei. A tot încercat să-l avertizeze pe Sir Henry, 
atât cât a putut să o facă fără să-şi implice soţul. 

Cât despre Stapleton, acesta era chinuit de gelozie. 

Când l-a văzut pe baronet făcându-i curte soţiei sale, cu 
toate că asta intra în planurile lui, nu şi-a putut stăpâni un acces 
de furie. 

A fost o greşeală gravă, care i-a dezvăluit caracterul 
violent, atât de abil disimulat până atunci sub purtarea sa rece 
şi calculată. Incurajând intimitatea celor doi tineri, putea 
determina vizitele frecvente ale lui Sir Henry la Merripit House şi 
pregătea astfel apariţia, la un moment dat, a oportunității pe 
care o dorea. 

In ziua crizei, doamna Stapleton s-a întors brusc contra 
lui. Veşti nelămurite despre moartea lui Selden ajunseseră la 
urechile ei şi doamna Stapleton descoperise câinele, în 
pavilionul din livadă, în aceeaşi seară în care Sir Henry a venit 
să cineze la ei. 

Şi-a acuzat soţul că premeditează o crimă. A izbucnit o 
scenă violentă, în timpul căreia naturalistul i-a dat a înţelege că 
are o rivală. Fidelitatea ei s-a preschimbat pe dată într-o ură 
feroce. Stapleton a înţeles că-l va trăda. Pentru a-i lua orice 
posibilitate de a comunica cu Sir Henry, a închis-o. Spera, fără 
îndoială, ceea ce cu siguranţă s-ar fi petrecut, că întreg ţinutul 
va pune moartea baronetului pe seama blestemului ereditar şi 
că îşi va face soţia să accepte faptul împlinit şi să tacă. 

In orice caz, cred că se înşela şi că, chiar fără intervenţia 
noastră, era irevocabil condamnat. O femeie de origine spaniolă 
nu iartă aşa de uşor o asemenea ofensă. 


Acum, dragă Watson, fără a recurge la notițele mele, nu 
cred că aş putea să-ţi mai ofer alte detalii despre acest caz 
neobişnuit. Nu cred că am uitat nimic important. 

— Stapleton nu putea spera ca Sir Henry sa moară de 
frică din cauza acestui câine diavolesc, aşa cum s-a întâmplat cu 
Sir Charles. 

— Fiara era sălbatică, înfometată. Această apariţie, dacă 
nu l-ar fi ucis pe baronet, urmărea, cel puţin, să-i paralizeze 
rezistenţa. 

— Fără îndoială... Mai e ceva! Dacă Stapleton ar fi fost 
chemat la succesiunea rudei sale, cum ar fi explicat el, ca 
moştenitor, şederea sa, sub alt nume, în vecinătatea castelului 
Baskerville? Cum ar fi putut să revendice averea fără a trezi 
bănuieli? 

— Ar fi fost intr-adevăr foarte greu şi îmi ceri imposibilul 
dacă îmi soliciţi să rezolv această problema. Pot discuta 
prezentul, trecutul, dar mă declar incapabil să prezic hotărârile 
pe care le va lua cineva în viitor. Doamna Stapleton l-a auzit pe 
soţul ei discutând chestiunea de mai multe ori. Avea în vedere 
trei eventuale posibilităţi. În prima ar fi revendicat averea din 
America de Sud şi, fără a trebui să apară în Anglia, ar fi intrat în 
posesia moştenirii prin simpla justificare a identităţii sale în faţa 
autorităţilor engleze de acolo. In a doua ar fi mers la Londra şi ar 
fi stat acolo cât timp era necesar, sub o deghizare ingenioasă. In 
a treia variantă şi-ar fi făcut rost de un complice, care, după ce 
ar fi înaintat toate dovezile cerute de lege, s-ar fi dat drept ei, 
contra unei anumite sume. Din ceea ce ştim despre el, suntem 
în măsură să afirmăm că Stapleton ar fi. depăşit această 
dificultate. 

Dragul meu Watson, după aceste săptămâni de muncă 
grea, cred că ne putem acorda puţină distracţie. Am în astă- 
seară o lojă la „Les Huguenots”16. Să fii gata într-o jumătate de 
oră. Ne vom opri pe drum să cinăm la Marcini. 

Sfârşit 


15 „Hughenoţii” — piesă de teatru (în franceză în text). 

